
Boky
misy fameran-jo. Tsy misy ampahany amin’ity boky ity azo alain-tahaka, tehirizina
amin’ny endrika, na fomba na fitaovana samihafa toy ny – elekitrônika, amin’ny
ahodi-milina, tahadika, horonam-peo, na hafa – raha tsy nahazoana alalana
an-tsoratra avy amin’ny tompon’ny fameran-jo. Azo atao kosa nefa ny mamerina ny
sasany amin’ny teny na fehezanteny ao anaty gazety-boky na gazety.


 


Ny
andinin-tSoratra Masina rehetra hita ato dia nalaina tao amin’ny BAIBOLY
MALAGASY, nadika avy tamin’ny teny Hebreo sy Grika izay natontan’ny Fikambanana
Mampiely Baiboly Malagasy Antananarivo. Copyright © 1965

Hitanao eto ambany ny lisitr’ireo olona
nandray anjara tamin’ity boky ity. Ny laharana ao anaty fonon-teny no manondro
ny toko nandraisan’izy ireo anjara betsaka indrindra. 


______________________________


Adade,
Ayi, PhD. Sekretera Jeneralin’ny Fiangonan’Andriamanitra any Togo (29).


Ama,
UcheChukwu. Deputy Chairman ao amin’ny komitin’ny Fiombonan’ny Fiangonan’Andriamanitra
eto Afrika (40).


Banda,
Lipenga. Filohan’ny Fiangonan’Andriamanitra any Zambia (33)


Bogere,
Richard, PhD. Mpiara-nanorina ny Christ Chapel International, Kampala,
Uganda; mpikambana ao amin’ny mampianatrin’ny Pan Africa Theological Seminary
(6).

Cécile, PhD. Solotenan’ny Association for Pentecostal Theological Education in
Africa (APTEA) any amin’ny Faritr’i Afrika Afovoany, (14, 32).

Marcel, PhD. Filohan’ny filan-kevitrin’ny Tale ao amin’ny West Africa Advanced
School of Theology, Lomé, Togo (14, 32)


Chipao,
Lawrence, PhD. Talen’ny Theology Faculty and Ministerial Formation, Anjerimanontolon’ny
Fiangonan’Andriamanitra any Malawi (34).

Todd. Misioneran’ny Fiangonan’Andriamanitra any Amerika, miasa amin’ny Africa’s Hope any amin’ny Repoblika Demokratikan’i
Congo (30).


Daplex
Ouentchist, Honoré, PhD. Filohan’ny Evangelical Church of the Assemblies of God,
Cote d’Ivoire (10).


Djakouti,
Mitré. Filohan’ny Fiangonan’Andriamanitra any Togo; Mpitarika ny Fiombonan’ny Fiangonan’Andriamanitra taty Afrika teo
aloha (15).


Dube,
Andrew, PhD. Filohan’ny Fiangonan’Andriamanitra any Malawi (11).


Flindja,
Douti Lallebili, PhD. Mpitantan-draharaha Akademika ao amin’ny West Africa
Advanced School of Theology, Lomé, Togo (27).


Frimpong-Manso,
Paul, PhD. Filohan’ny Fiangonan’Andriamanitra any Ghana (37).


Gnanchou,
Désiré Béchié, PhD. Filohan’ny Evangelical Assemblies of God, Cotê d’Ivoire teo aloha, Talen’ny Theological and Pastoral
Institute of Katadji (23).


Kitoto,
Dinah. Wife of Philip Kitoto, Filohan’ny
Fiangonan’Andriamanitra any Kenya (7).


Kitoto,
Philip. Filohan’ny Fiangonan’Andriamanitra any Kenya; Filoham-boninahitrin’ny Anjerimanontolon’ny Fiangonan’Andriamanitra any, Nairobi, Kenya
na ny KAG (7).


Kuoh,
Jimmy, PhD. Filohan’ny Fiangonan’Andriamanitra any Liberia; Filohan’ny Sekoly
Biblikan’ny Fiangonana Assemblée de Dieu any Liberia (21, 41).


Lebelo,
Gordon, PhD. Filohan’ny Fiangonan’Andriamanitra Iraisam-pirenena any Afrika
Atsimo (26)


Lwesya,
Enson, DMin. Filoham-boninahitra Lefitrin’ny Anjerimanontolon’ny
Fiangonan’Andriamanitra any Malawi (28)


Mba,
Arthur, PhD. Filoha Lefitrin’ny Fiangonan’Andriamanitra any Gabon (2, 18).


Mbiwan,
Daniel. Filohan’ny Full Gospel Mission, Cameroun (25).


Miller,
Denzil R., DMin. Misioneran’ny AGWM; Talen’ny Acts in Africa Initiative (1, 3,
8, 16, 20, 36)


N’sembe
Loyela, Israël. Pasiteran’ny Ark of the Covenant
Evangelistic Center, Kinshasa ; Filohan’ny
Fiangonan’Andriamanitra tany amin’ny Repoblika Demokratikan’i Congo teo
aloha (22).


Ndayisaba,
Jérôme. Filohan’ny Fiangonan’Andriamanitra any Burundi (24).


Nelson,
Jeffery, PhD. Misoneran’ny AGWM Missionary; Filoham-boninahitra Lefitra taloha
tao amin’ny Anjerimanontolon’ny Fiangonan’Andriamanitra any Nairobi, Kenya (5,
12, 39).


Ngabonziza,
Emmanuel. Lefitrin’ny Pentecostal Assemblies of God, Rwanda (38).


Niba,
Felix, PhD. Talen’ny Asa Misiona any amin’ny firenena hafa ao amin’ny Full Gospel
Mission, Cameroun (13).


Oganya,
Ngozi Cecilia, PhD. Mpandrindra ny Fanabeazana ara-teolojia any amin’ny Sekoly
hitatrin’ny (TEE), Assemblies of God Divinity School, Umuahia, Nigeria (17).


Sawadogo,
Jephté, DMin. Filoha Lefitrin’ny Fiangonan’Andriamanitra any Burkina Faso; Talen’ny
Sekoly Biblika any Koubri (4, 42).


Sebastião,
Francisco. Filohan’ny Fiangonan’Andriamanitra any Angola (9).


Smith,
Bernard, MA. Misioneran’ny AGWM any Togo (15).


Swai,
Ron. Mpitahiry volan’ny Fiangonan’Andriamanitra any Tanzania (35).


Turney,
Mark, MA. Misioneran’ny AGWM; Filohan’ny West Africa Advanced School of
Theology, Lomé, Togo (19)


Watt,
C. Peter, ThD. Filohan’ny Fiangonan’Andriamanitra any Afrika Atsimo (31).


 







Teny Fanolorana avy amin’i Randel
Tarr


 


Ny Boky Fianarana ho an’ny Pasitera
Pentekôtista dia mampanantena fa hanompo amin’ny maha fitaovana tena manan-danja
azy ho an’ny pasitera Afrikana mandritra ny taona ho avy manaraka. Efa ela ny
fiangonana aty Afrika no nila fitaovana tahaka izany, fitaovana tokana mamaha
ireo fanamby manokana atrehan’ny pasitera Pentekôtista Afrikana.


Ao anatin’ity asa soratra ity, Dr. Denzil R.
Miller sy ny ekipa mpiara-miantoka ny boky Dr. Jeffery Nelson sy Todd
Churchill, dia nanangona ny lisitr’ireo mpitarika Afrikana tena mahatalanjona
mba hamaha ny ankamaroan’ireo olana atrehan’ny pasitera Afrikana amin’izao
androntsika izao. Araka ny ambaran’ny “Lisitrin’ny mpandray anjara” ao
amin’ireo pejy eo aloha, ireo mpitarika ireo dia mpitarika fiangonana nasionaly,
pasitera mpitarika, mpampianatra sy mpitantan-draharaha amin’ny Sekoly Biblika
sy Anjerimanontolon’ny fiangonana, mpitarika asa misiona, mpanangana
fiangonana, evanjelista sy ny maro hafa. 


Ny halalin’ny traikefa sy ny fahalalan’ireo
mpitarika ireo no mampitombo ny lanjan’ity asa ity. Efa niara-niasa tamin’ireo
mpitarika ireo aho ka afaka miantoka ny fahitsiany amin’ny maha mpitarika; ny
firehetam-pony ho an’i Kristy sy Irany, ary ny fanirin’izy ireo hahita
fiangonana miorina eny amin’ny kihon-dalana rehetra eto Afrika. Fanampin’izany,
ny ekipa mpiantoka ity boky ity dia manankarena fahalalana momba an’i Afrika sy
ny vahoakany. Ny tsirairay avy amin’izy ireo dia misionera nandritra taona maro
tany amin’ny faritra atsimo, atsinanana ary afovoan’i Afrika.


Ity boky ity dia mampanantena fa hanatanjaka
ny asa fanompoan’ireo rehetra efa mitarika fiangonana manerana an’i Afrika, ary
koa ny an’ireo mbola any amin’ny Sekoly Biblika sy ao anatin’ny
fandaharam-pianarana any amin’ny Sekoly hiitatra izay miomana ho amin’ny asa
fanompoana ho avy. Feno torohevitra azo ampiharina, izay hanampy ny pasitera
Pentekôtista hahomby amin’ny asa fanompoana sy hitondra vokatra maharitra ato.


Iray amin’ny zavatra tena misongadina ato
anatin’ity boky ity ny fiantsoana ny pasitera Pentekôtista Afrikana ho lehilahy
na vehivavin’ny toetra avo lenta. Iray amin’ny teboka manan-danja ato
anatin’ity boky ity ihany koa ny fiantsoana ny pasitera Afrikana hitoetra ao
amin’ny fahafenoan’ny Fanahy Masina sy hifantoka hatrany amin’ny iraka nomen’Andriamanitra
ny fiangonana dia ny hahita ny lehilahy, ny vehivavy ary ny ankizy eto Afrika
hanana fahafahana handre ny filazantsara sy ho tonga ao amin’ny Finoana an’i
Jesosy Kristy. Ao anatin’izao vanim-potoana izay hitarihan’ny “filazantsaran’ny
fananan-karena” ny fiangonana eto Afrika hiala amin’ny irak’Andriamanitra
ho any amin’ny fitadiavana fitahiana ho an’ny tena manokana izao dia mampahery
ny mahita ity boky manasongadina ny fifantohana amin’ny iraka ity. Ny mpandray
anjara ao anatin’ity boky ity dia tena olona manam-pahaizana momba ny Teny ary
lehilahy sy vehivavy mikatsaka ny hiaina isan’andro amin’ny Iraka Lehibe
napetrak’i Kristy. 


Enimpolo taona izao no nananako fifandraisana
tamin’ny fiangonana teto Afrika. Tamin’ny voalohany dia noho izaho nitombo taty
Afrika nandritra ny fahazazako ary taty aoriana dia tamin’ny naha misionera ahy
nandritra ny 35 taona tany Afrika andrefana. Mahatalanjona ny mahita ny asa
ataon’Andriamanitra amin’ny alalan’ny lehilahy sy vehivavy manokana ny fiainany
amin’ny fambaboana ny very na inona na inona sandan’izany. 


Mino aho fa ity boky ity dia hampitombo ny
fahombiazan’izy ireo amin’ny asa fanompoana. Mivavaka aho mba handroso amin’ny
fomba mahatalanjona kokoa ny fanjakan’Andriamanitra eto amin’ny kontinanta
rehefa tonga eny an-tanan’ny pasitera sy mpianatrin’ny Sekoly Biblika
an’arivony manerana an’i Afrika ity boky ity. 


Ny fanantenana ho an’i Afrika dia mpitarika
voatafy ny herin’ny Fanahy sy nahazo fanofanana ara-baiboly! 


 


Rev.
Randel Tarr

Talen’ny

Africa’s Hope


 







Teny Fanolorana avy amin’i Dr.
Barnabas Mtokambali


 


Ny ankamaroan’ny pasitera Afrikana dia afaka
mampifandray ny tenany amin’ny zavatra tsapan’i Paoly tamin’ny fotoana
nanoratany ho an’ny mpino tany Korinto hoe: 


“Nandeha matetika aho, saiky nahita loza...
tamin'ny fisasarana sy ny fikelezan'aina, tamin'ny tsi-fahitan-tory matetika,
tamin'ny hanoanana sy ny hetaheta, tamin'ny fifadian-kanina matetika, tamin'ny
hatsiaka sy ny fitanjahana. Afa-tsy ireo zavatra ivelany dia mbola misy koa
izay mahazo ahy isan'andro, dia ny fiahiana ny fiangonana rehetra” (2
Korintiana 11:26-28)


Na dia tsy mitovy tanteraka amin’ny
toe-javatra natrehan’i Paoly aza ny zava-misy iainan’izy ireo, ny ankamaroan’ny
pasitera Pentekôtista eto Afrika dia miara-miombona amin’ny fahatsapany hoe: “Voageja
manodidina” (4: 8).


Vitsy dia vitsy ny asa tsy ahitana fanamby
mihoatra noho ny fitondrana Fiangonana Pentekôtista aty Afrika. Diniho ireo
sehatra samihafa eo amin’ny fiainana sy ny asa fanompoana tsy maintsy
hanehoan’ny pasitera Pentekôtista ny fahaiza-manaony. Tsy maintsy mahay
mitandrina ny ondrin’Andriamanitra sy mitantana ny fiainany manokana ary ny
fiainan’ny ankohonany izy. Tsy maintsy mpitoriteny, mpampianatra, mpanolo-tsaina
ary mpitantan-draharaha mahay – amin’ny fotoana rehetra izy. Ao anatin’izany
rehetra izany, tsy maintsy afaka mitarika ny fiangonana amin’ny fanatanterahana
ny baikon’ny Tompontsika dia ny fanaovana mpianatra ny firenena rehetra izy.
Mbola azo tohizana ny lisitra. Izany no antony tena mahatsara ny fisin’ny boky fianarana
ho an’ny pasitera Pentekôtista


Nandritra ny taona maro aho no nahita fa
ilaina hisin’ny taridalana mazava voasoratra miaraka amin’ny fomba fijery
Afrikana sy Pentekôtista. Noho izany, mankasitraka tanteraka ny asa nataon’ny
Africa’s Hope tamin’ny famokarana ity boky ity. Ny tena mampahery amin’ity boky
fianarana ity dia izy nosoratan’ny pasitera sy mpitarika Pentekôtista matotra
avy amin’ny toerana samihafa manerana ny kontinanta. Marina ara-teolojia,
mifantoka amin’ny iraka ary azo ampiharina izay rehetra voalazany. Ity boky fianarana
ity dia hanolotra torohevitra sarobidy mikasika ny fiainana sy ny asa
fanompoana Pentekôtista. Fanampin’izany, izy ity dia hanampy ny pasitera
Pentekôtista manerana ny kontinanta hanana asa fanompoana mamokatra kokoa. Ary
ankoatran’ny fanatanjahana ny tanan’ny pasiterantsika, ity boky ity dia
hanatanjaka ny fiangonana tarihan’izy ireo. 


Manantena aho fa ny Boky
Fianarana ho an’ny Pasitera Pentekôtista dia tena hampiasaina tokoa
mandritra ny “Folo taonan’ny Fifohazam-panahy” izay asongadina manomboka ny
2021 hatramin’ny 2030 ato anatin’ny Fiombonan’ny Fiangonan’Andriamanitra eto
Afrika. Mandritra io folo taona io, ny Fiangonan’Andriamanitra rehetra manerana
an’i Afrika dia manokana ny tenany amin’ny fikatsahana firotsahan’ny Fanahy
Masina amin’ny fomba mahery vaika izay hiteraka fifohazam-panahy lehibe tsy
mbola hita taty amin’ny fiangonana taty Afrika, fanafiana hery ny mpino
hitondra ny filazantsara any amin’ny foko, ny firenena ary any amin’ny olona
rehetra alohan’ny hiverenan’i Kristy izay efa tsy ho ela intsony. Mandritra ny
folo taonan’ny fifohazam-panahy, ny Fiangonan’Andriamanitra dia hifantoka
amin’ny fanafiana ny herin’ny Fanahy Masina, ny fomba fiaina araka
an’Andriamanitra, ny fanofanana mpianatra, ny fitoriana ny filazantsara, ny
fananganana fiangonana ary ny iraka ifandrimbonan’ny kolontsaina samihafa any
amin’ireo vahoaka tsy mbola tratra eto amin’ny kontinanta – indrindra ny any
amin’ny faritra avaratr’i Afrika sy ny Tandrok’i Afrika. Mino aho fa ny Boky
Fianarana ho an’ny Pasitera Pentekôtista dia ho fitaovana sarobidy hanampy
ny pasitera hitarika ny fiangonany amin’ny fanatanterahana ny iraka lehibe.
Araka izany, raha mbola maharitra ny fiavian’i Jesosy Tompo, ity boky ity dia
hitohy hanompo ny fiangonana Pentekôtista aty Afrika mandritra ny taona maro ho
avy. 


Amim-pifaliana no hanolorako ity boky ity
amin’ny pasitera sy ny mpanao asa fanompoana Pentekôtista manerana an’i Afrika.



Dr.
Barnabas Mtokambali

Filohan’ny Fiombonan’ny 

Fiangonan’Andriamanitra eto Afrika


 







Fampidirana


 


Izao no nambaran’ny mpitarika Afrikana iray
rehefa nahita ny fitombon’ny fiangonana aty Afrika: “Mitahy ny fiangonana
Afrikana Andriamanitra mba hahafahan’ny fiangonana Afrikana mitahy ny firenena
rehetra!” Niombon-kevitra tamin’izany fihetseham-po izany tamin’ny fonay
rehetra izahay tao amin’ny Africa’s Hope Acts 1: 8 Initiative. Mino izahay fa ho
amin'izao andro izao mihitsy no niantsoan’Andriamanitra ny fiangonana Afrikana
ho anatin’ny Fanjakana (jereo Est.4:14). Ny fiangonana Pentekôtista Afrikana
dia manana tanjona misionera goavana. Mandritra izao andro farany izao, ny
Tompon’ny Fijinjana dia mandrotsaka ny Fanahiny amin’ny Vahoakany hanafiana
hery azy ireo handray anjara feno amin’ny fanatanterahana ny Iraka Lehibe
napetrany alohan’ny hiverenany eny amin’ny rahon’ny lanitra (Mat.24:14; Asa
1:8-11).


Mba hahatanteraka izany, tsy maintsy
matanjaka ny fiangonana Afrikana. Ary mba hahatonga azy hatanjaka, tsy maintsy
manana mpitarika matanjaka izy. Ny Boky Fianarana ho an’ny Pasitera
Pentekôtista dia novolavolaina hamaly izany zavatra ilaina izany. Natao
hampitaovana ny pasitera Pentekôtista eto Afrika amin’ny fanatanterahana ny
anjaran’izy ireo amin’ny Tanjon’Andriamanitra ho an’ny fiangonana. Manantena
izahay fa ity boky ity dia ho tonga fitaovana sarobidy loatra eo an-tanan’ny
pasitera Pentekôtista manerana ny kontinanta. Fitsipika fototra enina no tao
an-tsaina tao anatin’ny famolavolana ity boky ity.


1. Fomba fijery ara-baiboly. Ireo nanoratra sy namolavola ity boky fianarana ity dia mino fa ny
Baiboly dia Teny fanambaran’Andriamanitra ho an’ny olombelona. Taridalana ho
an’ny kristiana ho an’ny fiainana sy ny iraka izy. Noho izany, ireo namolavola
ny boky dia niezaka nanorina mafy ny lohahevitra tsirairay ato anatin’ity boky
ity amin’ny Soratra Masina. 


2. Fanasongadinana ny maha
Pentekôtista. Ity boky ity dia nosoratan’ny pasitera
Pentekôtista ho an’ny pasitera Pentekôtista. Amim-pahasahiana no hiezahany
mamaha ireo olana atrehan’ny pasitera Pentekôtista avy amin’ny fomba fijery
Pentekôtista. Ny mpandray anjara tsirairay ato anatin’ity boky ity dia
mpitarika Pentekôtista matotra manana asa fanompoana voazaha toetra. Noho ny
fahatsapana nananan’izy ireo miaraka amin’ny Fanahy sy ny fahatakarany ny
Soratra Masina, ireo lehilahy sy vehivavy ireo dia miatrika ny fiainana sy ny
asa fanompoana amin’ny fomba tena Pentekôtista. Hita taratra ao anatin’ity asa
ity izany fomba izany. 


3. Fifantohana amin’ny iraka. Ireo namolavola ity boky ity dia mino fa Kristy dia nandidy ny
pasitera Pentekôtista sy ny fiangonana tsirairay handray anjara feno ao
anatin’ny irak’Andriamanitra. Ny irak’Andriamanitra dia ny hanavotra sy hiantso
olona avy amin’ny foko, ny fiteny ary ny firenena eto ambonin’ny tany ho Azy
alohan’ny hiverenan’i Jesosy (Mat.24:14; Apok.5:9). Io Irak’Andriamanitra io
dia nofintinin’i Kristy ao anatin’ny Iraka Lehibe (Mat.28:18-20;
Marka.16:15-17; Lioka. 24:47-49; Jaona 20:21-22; Asa.1:8). Voasongadina ato
anatin’ity boky ity ny momba ny iraka. 


4. Fitodihana amin’ny Afrikana. Ny mpamaky kendren’ity Boky fianarana ho an’ny pasitera Pentekôtista
ity dia ny pasitera Pentekôtista eto Afrika. Ireo mpanoratra dia mahatakatra
tsara fa ny pasitera dia manatanteraka ny asa fanompoany ao anatin’ny konteksta
manokana Afrikana sy miaraka amin’ireo olana sy fanamby Afrikana. Tao an-tsaina
tokoa io konteksta io tamin’ny fotoana nanoratana ny toko tsirairay. 


5. Fahatakarana amin’ny ankapobeny.
Ity boky ity dia namboarina hamaha ireo olana samihafa atrehan’ny pasitera
Pentekôtista eto Afrika amin’izao androntsika izao. Ireo namolavola ny boky dia
manantena azy ity ho tonga fitaovana tena manan-danja eo an-tanan’ny pasitera
manerana ny kontinanta. 


6. Fampiharana mora iainana. Na dia miresaka mikasika ny olana ara-teolojia sy ara-pahalalana aza
ity boky ity fianarana ity, ny lesona ampianarina ato kosa dia tena natao hampiharina
tokoa. Tsy miresaka mikasika izay zavatra tsy maintsy ataon’ny
pasitera Pentekôtista fotsiny izy fa miresaka ihany koa mikasika ny fomba
hahafahan’izy ireo manatanteraka amim-pahombiazana ny asa fanompoany. 


Dingana fanoratana


Ny Boky Fianarana ho an’ny Pasitera
Pentekôtista dia vinan’i Dr. John
Easter, tale mpanatanteraka ao amin’ny Africa’s Hope. Izy no nanendry komity
hamokatra ity boky fianarana ity. Rehefa nandimby an’i Dr. Easter i Randy Tarr,
ny ekipa vaovao dia nandray tamin’ny fony manontolo ny tetikasa. 


Ny asa voalohany nataon’ny komity dia ny
nanao ny lisitr’ireo lohahevitra rehetra hovahana ato anatin’ny boky. Nandany ora
maro nanaovana fikarohana sy niadiana hevitra tamim-pahitsiana tokoa izy ireo
tamin’izany. Raha efa izany, ireo lohahevitra ireo dia nodinihan’ireo mpitarika
sy mpanabe fanalahidy nanerana ny kontinanta Afrikana. Mazava ho azy fa ireo
lohahevitra efapolo tonga lohatenin’ireo toko ato anatin’ity boky ity no
voafidy tamin’izany. Rehefa voafidy ny lohahevitrin’ny toko dia navondron’ny
komity tao anatin’ny sokajy folo, izay tonga fizaran’ny boky. 


Rehefa tapaka ny hevitra mikasika ireo
lohahevitra horesahana sy ny toerana tokony hisy azy ireo ao anatin’ny boky, ny
komity dia nifidy ireo pasitera, mpanabe, ary mpitarika fiangonana fanalahidy
manerana an’i Afrika hanoratra ny toko tsirairay. Misionera Amerikana nonina
teto Afrika sy mpanao asa fanompoana Afrikana no notsongaina tamin’izany. Ny
anaran’ireo mpanoratra tsirairay ireo sy ny famintinana ny momba azy dia
hitanao ao amin’ny “Lisitrin’ny Mpandray Anjara” any akaikin’ny pejy voalohany.


Rehefa vitan’ny mpanoratra ny asany dia
natolony ny komity mba ho tombanana sy hahitsy. Araka izany, ny komity dia
nandinika ny toko tsirairay sy ny fifandraisany amin’ny toko hafa. Ny tanjona
tamin’izany dia ny hahazoana antoka fa ny toko tsirairay dia mandray anjara
amin’ny fanatrarana ny zava-kendren’ny boky amin’ny lafiny maha Pentekotista sy
amin’ny iraka ary koa ny hiantoka ny fitovian’ny fomba fanoratra manerana ny
boky manontolo. Rehefa vita ny fanitsiana samihafa dia nampidirina tao
anatin’ny boky ny toko. 


Fampiasana mpisolo tena


Ilaina ny hanaovana fanamarihana mikasika ny
fampiasan’ity boky ity ny mpisolo tena “izy”, izay manondro ny pasitera
lehilahy sy vehivavy Pentekôtista Afrikana. Ho fanomezan-danja sy
fankasitrahana ny asa fanompoan’ireo pasitera vehivavy ao anatin’ny fiangonana
Pentekôtista izay tsy mitsaha-mitombo arak’isa manerana an’i Afrika no
anton’izany. 


Hatrany amin’ny fiandohany, ny hetsika
Pentekôtista dia nanome lanja ny toeran’ny vehivavy ao anatin’ny asa
fanompoana. Ny Pentekôtista dia mino fa ny Fanahy izay nanome fahaiza-manao ny
lehilahy ho amin’ny asa fanompoana dia nanome fahaiza-manao ho an’ny vehivavy
koa. Ny nanorenana izany finoana izany dia ny teny fikasan’i Kristy ao amin’ny
Asan’ny Apostoly 1:8, izay nampanantenany ny Fanahy Masina ho an’ny mpino
rehetra, lehilahy sy vehivavy. Ny olona tsirairay mandray ny Fanahy, ao
anatin’izany koa ny vehivavy dia mahazo hery hahatongavana ho vavolombelon’i
Kristy. Tafiditra ao anatin’ny maha vavolombelona ny fanambarana ny
filazantsara. 


Ny Pentekôtista ihany koa dia mitanisa ny
teny fikasana nambaran’i Joela mpaminany izay nampiasain’i Petera tamin’ny Andro
Pentekosta: “Ary amin'ny andro farany, hoy Andriamanitra, no handatsahako ny
Fanahiko amin’ny nofo rehetra, Ary ny zanakalahinareo sy ny
zanakavavinareo haminany…
Ary ny mpanompoko, na lahy na vavy,
Dia handatsahako ny Fanahiko amin'izany andro izany, Ka dia haminany izy” (Asa.
2:17-18, nampiana soramandry, hitanao ao amin’ny Joela 3:1-2). Io fehezanteny
io dia raisin’ny Pentekôtista ho fitsipika ankapobeny hinoana sy hiaina
mandritra ny “Taonan’ny Fanahy” izay fotoana androtsahan’Andriamanitra ny
Fanahiny amin’ny olona rehetra. 


Ara-tantara, ny mpanoratra anglisy dia mampiasa
ny mpisolo tena adika hoe “izy” rehefa manondro lehilahy sy vehivavy. Mba
hisorohana ny fampifangaroana, ny mpiantoka ity boky dia nisafidy ny “izy” na
“azy” hanondroana ny pasitera Pentekôtista rehetra. Indraindray nefa dia ny
mpisolo tena manondro ny maro “izy ireo” no tokony hampiasaina ho solon’ny “izy”.
Io fomba fiasa io dia eken’ny ankamaroan’ny mpanoratra anglisy rehetra ary
ampiasaina ao anatin’ny Baiboly Anglisy antsoina New International Version
Bible, 2011 edition, izay nampiasaina tamin’ny nanoratra ity boky ity tamin’ny
fiteny anglisy. 


Ahoana no fampiasana ity boky ity


Araka ny anarany, ity boky ity dia boky
fianarana na taridalana ho an’ny pasitera Pentekôtista eto Afrika. Azonao
ampiasaina amin’ny fomba samihafa tena manampy tokoa. Ho fanombohana, azonao
vakiana hatramin’ny voalohany ka hatramin’ny farany ny boky. Ny fanaovana izany
dia hanampy anao hahatakatra tsara ireo hevitra resahan’ny boky. Tsy izany
ihany fa manampy anao koa hahita amin’ny ankapobeny ireo lafin-javatra samihafa
tafiditra ao anatin’ny asa fanompoan’ny pasitera Pentekôtista. 


Mandritra ny famakianao ny boky dia tsara
raha asiana penina sy kahie eo akaikinao mba hahafahanao manoratra ireo hevitra
misongadina azonao ampiharina eo amin’ny fiainana sy ny asa fanompoanao
manokana. Azonao atao koa ny manoratra ny hevitrao manokana mikasika ny
lohahevitra. Tokony ho marihanao ireo fanatsarana tokony hataonao amin’ny fomba
fanaovanao asa fanompoana amin’izao fotoana izao. Farany, ny tena manan-danja indrindra
rehefa mamaky ianao dia fihainoanao ny feon’ny Fanahy, mariho izay lazainy
aminao. Ao anatin’izany rehetra izany, azonao atao ny mampiasa ny kahienao ho
taridalana amin’ny vavaka sy ho toy ny sarintany mpitaridalana anao amin’ny
fanatsarana ny fiainanao manokana sy ny asa fanompoanao. 


Azonao ampiasaina ho boky zahana ihany koa
ity boky fianarana ity. Rehefa misy toe-javatra mitranga toy ny fanamasinana
fanambadiana, fivoriana fanoloran-tsaina, fivorian’ny mpitarika na zavatra
hafa, azonao atao ny mamerina mijery ny toko na ireo toko miresaka mikasika
izany mba hahazoanao torohevitra sy fanampiana. Na koa, rehefa misy olana
hovahana na asa fanompoana vaovao hotanterahana dia azonao atao ny mitady ny
toko ilainao ao amin’ny fanoroam-pejy.


Farany, ity boky ity dia azon’ny mpampianatra
any amin’ny Sekoly Biblika ampiasaina ho boky fianarana na boky fanampiny ho
an’ny lesona momba ny asa fanompoan’ny mpitandrina. Ny boky ihany koa dia afaka
manampy ireo sekoly manolotra fihofanana mandritra ny fotoana fohy na totoafo
toy ny sekoly extension na sekoly mpanangana fiangonana. 


Farany, ny komity namolavola ny Boky
Fianarana ho an’ny Pasitera Pentekôtista dia manolotra ity asa ity ho eo
an-tanan’ny pasitera Pentekôtista Afrikana. Amin’ny fo mahitsy no ivavahanay
mba hampiasan’Andriamanitra ity boky ity ho fitahiana ho an’ny pasitera
Afrikana mandritra ny am-polo-taonany maro ho avy sy ho fitaovana mahomby amin’ny
fampandrosoana ny fanjakan’Andriamanitra eto Afrika sy any amin’ny firenena
hafa amin’ny alalan’ny fiangonana Afrikana.


 


Amim-panajana,


~ Dr.
Denzil R. Miller, mpiantoka ny boky

~ Dr. Jeffery Nelson, mpiara-miantoka ny boky

~ Rev. Todd Churchill, mpiara-miantoka ny boky

Toetra mampiavaka ny pasitera Pentekôtista


 







~ Toko
1 ~


 


Olon’ny traikefa


 


Alaivo sary an-tsaina ny lehilahy iray
nianatra momba ny fitsaboana tao amin’ny Anjerimanontolo tena manana ny maha
izy azy. Nihaino fanazavana momba ny fandidiana sy namaky boky maro mikasika
izany lohahevitra izany izy. Kanefa, tsy mbola nandidy olona mihitsy. Tianao ve
raha izany dokotera izany no handidy anao? Mazava ho azy fa tsia. Ny olona
maniry ho tonga dokotera mpandidy dia tsy maintsy manana traikefa avy amin’ny
fanatanterahana fandidiana maro eo ambany fahefan’ny mpandidy efa za-draharaha.



Tahaka izany koa, ny olona maniry hiditra
ao anatin’ny asa fanompoan’ny mpitandrina dia tsy maintsy manana traikefa. Io traikefa
io dia tsy maintsy ara-panahy sy amin’ny fomba fiasa. Ato amin’ity toko ity
isika dia hamakafaka ny traikefa takiana amin’ny olona te ho pasitera
Pentekôtista. 


TRAIKEFA ARA-PANAHY


Ny fahatsapana miaraka amin’Andriamanitra
dia tena ilain’ny pasitera Pentekôtista tokoa. Ambonin’ny zavatra rehetra, tsy maintsy
manana fifandraisana lalina miaraka amin’i Kristy izy. Ny antony nifidian’i
Jesosy ny mpianatra roa ambin’ny folo dia mba “ho ao aminy”
(Marka 3:14). Fantany fa rehefa miara-mandeha sy miresaka Aminy izy ireo dia ho
tonga tahaka Azy. Hoy i Jesosy: “izay rehetra tanteraka dia ho tahaka ny
mpampianatra azy ihany” (Lioka 6:40). Tahaka izany koa amin’izao androntsika
izao, rehefa mandany fotoana miaraka amin’i Kristy ao anatin’ny Teniny sy ny
vavaka isika dia hihamitovy endrika aminy (2 Korintiana 3:18). Alohan’ny
hahafahantsika manao asa fanompoana ho Azy; tsy maintsy tonga tahaka
Azy isika, ary mba hahatongavana tahaka Azy, tsy maintsy mandany fotoana miaraka
Aminy isika. 


Ny hetsika Pentekôtista dia niforona avy
amin’ny faharesen-dahatra fa ny mpino amin’izay androntsika izao dia afaka
miaina ny fahatsapana ara-panahy manova fiainana niainan’ny apostoly sy ny
mpianatra hafa tao amin’ny Testamenta Vaovao. Ny Pentekôtista dia mampianatra
fa tena ilaina ny foto-pampianarana marina, kanefa tsy ampy. Mihoatra noho ny
zavatra rehetra, amin’ny maha pasitera Pentekôtista, tsy maintsy manana
fifandraisana mitohy amin’i Jesosy Kristy ianao. Ny tsy fananana izany
fifandraisana izany dia mahavery hasina anao amin’ny asa fanompoana. Io
fifandraisana io dia avy amin’ny traikefa ara-panahy. 


Ao amin’ny Baiboly manontolo, izay rehetra
nanao asa fanompoana tamin’ny hafa dia nanomboka ny diany tamin’ny fihaonana
tamin’Andriamanitra. Nahare ny feon’Andriamanitra i Abrahama (Gen. 12:1-3).
Nihaona tamin’Andriamanitra teo amin’ny roimemy nirehitra i Mosesy (Eks. 3:1-4).
Isaia nahita an’Andriamanitra nisandratra sy nasandratra teo amin’ny tempoly
(Isa. 6:1-5). Ny mpianatra niara-nandeha tamin’i Jesosy (Marka. 3: 13-14). Ary
i Paoly kosa nihaona tamin’i Kristy nitsangana tamin’ny maty teny amin’ny
lalan’i Damaskosy (Asa. 9:1-5).


Tahaka izany koa, izay te ho pasitera
Pentekôtista dia tsy maintsy mihaona amin’Andriamanitra tamin’ny alalan’ireto
fahatsapana efatra ireto:


Fahateraha-baovao


Mpitarika fivavahana i Nikodemosy. Fariseo
nafana fo sady mpikambana tao amin’ny Synedrionan’ny Jiosy izy. Tsy ampy nefa
ireo. Hoy i Jesosy tamin’i Nikodemosy: “Tsy maintsy hateraka indray ianareo”
(Jaona 3: 7). Nolazain’i Jesosy mazava tsara fa tsy afaka “miditra” na “mahita”
ny fanjakan’ny lanitra izy raha tsy mahatsapa fahaterahana ara-panahy (and.
3-5). 


Ny pasitera Pentekôtista tsirairay dia tsy
maintsy nateraka indray marina. Tsy maintsy vitany ny milaza mazava ny fotoana
nihaonany tamin’i Jesosy, nibebahany tamin’ny fahotany ary nandraisana Azy ho
Tompo sy mpamonjin’ny fiainany. Tamin’io fotoana io no nandraisan’i Jesosy toerana
teo amin’ny seza fiandrianan’ny fiainan’izy ireo sy nanavaozany azy ireo. Izao
no nosoratan’i Paoly: “Koa raha misy olona ao amin’i Kristy, dia olom-baovao
izy; efa lasa ny zavatra taloha, indreo efa tonga vaovao ireo” (2 Kor. 5: 17)


Efa nateraka indray ve ianao? Efa voaova
tanteraka ve ny fiainanao na ny anatiny na ny ivelany? Raha tsia, azo
tanterahana izao ankehitriny izao izany. Ialao ny fahotanao ary mivavaha,
angataho Andriamanitra hamela ny helokao. Izy irery ihany no hitokiso amin’ny
famonjena anao, ary avelao Izy haka ny toerana maha Tompo azy ao amin’ny
fiainanao. Raha handray an’i Kristy ho Mpamonjinao ianao dia minoa amin’ny
fonao rehetra ary ataovy amin’ny fo tsotra izao vavaka izao:


“Jesosy, mino aho fa Ianao no
Zanak’Andriamanitra, Mpamonjy izao tontolo izao. Mino aho fa maty noho ny
fahotako ianao ary nitsangana indray. Fantatro fa mpanota aho ary niala
tamin’ny finoana anao, very mandrakizay aho. Miangavy anao, mamelà ny fahotako
ary metezà ho Mpamonjy sy ho Tompoko. Afoiko ny zavatra rehetra mba hanarahana
anao. Hanompo anao aho amin’ny andro rehetra iainako. Midirà ao am-poko ary
aoka ho Tompon’ny fiainako. Amin’ny anaranao no hivavahako. Amena.”


Batisa amin’ny Fanahy Masina


Talohan’ny niakarany tany an-danitra, Jesosy
dia nandidy ny Mpianany hoe: “mitoera eto an-tanàna
mandra-panafiana anareo amin'ny hery avy any amin'ny avo”
(Lioka 24: 19). Tsy maintsy niandry tao Jerosalema izy ireo mandra-pahazoany ny
Batisa amin’ny Fanahy Masina (Asa 1.4). Efa nateraka indray ireo lehilahy ireo.
Nipetraka nandritra ny fotoana naharitra tao anatin’ny fampianaran’i Jesosy izy
ireo ary vavolombelon’ny Fahagagany. Nirahana hitory ny filazantsara manerana
izao tontolo izao izy ireo. Kanefa, tsy tena mbola vonona. 


Lehibe loatra ny asa nomen’i Jesosy raha
tanterahan’izy ireo amin’ny herin’ny tenany manokana. Mila fenoina ny
herin’Andriamanitra izy ireo. Nampanantena azy ireo i Jesosy hoe: “Fa hahazo
hery ianareo amin'ny hilatsahan'ny Fanahy Masina
aminareo, ary ho vavolombeloko any Jerosalema sy eran'i Jodia sy Samaria
ary hatramin'ny faran'ny tany” (Asa. 1:8). 


Tamin’ny Andro Pentekosta ny Fanahy Masina no
nilatsaka voalohany tamin’ny mpianatra sy nameno azy ireo. Tamin’io fotoana io,
niteny tamin’ny fiteny tsy fantatra izy ireo sady nandray ny hery sy ny fahasahiana
nilainy tamin’ny fanambarana tamim-pahombiazana an’i Kristy, na dia eo
anatrehan’ny fanoherana mafy aza. Izay maniry hanaraka ny Tompo ao anatin’ny
asa fanompoana dia tokony ho vita batisa amin’ny Fanahy Masina. 


Efa nambaran’i Jesosy antsika ny fomba
handraisana ny batisa amin’ny Fanahy Masina. Hoy Izy nampanantena: “Tsy mainka va ny Ray, Izay any an-danitra, no hanome ny
Fanahy Masina ho an'izay mangataka aminy?” (Lioka. 11: 13). Izay mangataka
tsotra amin’ny finoana dia afaka mandray ny herin’ny Fanahy. Dingana tsotra
telo no tafiditra ao anatin’io fangatahana amin’ny finoana io: 


1. Mangataka amin’ny finoana. Atombohy amin’ny fangatahana ny Fanahy amin’Andriamanitra. Raha ny
momba io fanomezana io, izany hoe ny Fanahy, Jesosy dia nampantena hoe: “Mangataha, dia homena ianareo; mitadiava,
dia hahita ianareo; dondony, dia hovohana ianareo”
(Lioka.11:9). Rehefa mangataka ianao, minoa fa Andriamanitra dia mahare sy
mamaly ny vavakao, ary amin’io fotoana io Izy dia mameno anao amin’ny Fanahy
Masina. Sokafy midanadana ho an’Andriamanitra ny fonao, dia ho tsapanao ny
fahatongavan’ny Fanahy eo aminao. Raha vao tsapanao mirotsaka aminao ny Fanahy
dia vonona amin’ny dingana faharoa ianao.


2. Mandray amin’ny finoana. Nampanantena ihany koa i Jesosy fa “Fa izay
rehetra mangataka no mahazo” (Lioka 11: 10). Nisy fotoana ihany koa Izy
nampianatra hoe: “Na inona na inona tononinareo amin'ny fivavahana sy
angatahinareo, dia minoa fa efa nandray ianareo, dia ho azonareo izany” (Marka.
11:24). Minoa fa Andriamanitra dia mamaly ny vavakao sy mameno anao amin’ny
Fanahy Masina. Rehefa manao izany ianao dia hahatsapa ny fanatrehan’ny Fanahy
Masina ao anatinao lalina ao (Jaona. 7: 38). Raha vao mitranga izany dia
mirosoa amin’ny dingana fahatelon’ny finoana. 


3. Miteny amin’ny finoana. Voalazan’ny Baiboly fa tamin’ny Andro Pentekosta dia “samy feno ny
Fanahy Masina izy rehetra, ka dia niteny tamin'ny fiteny maro samy hafa,
araka ny nampitenenan'ny Fanahy Masina azy” (Asa.
2:4, nampiana soramandry). Tsy anao ny teny hoteneninao fa avy
amin’Andriamanitra. Avy any anatinao any ny teny, avy amin’ny fanahinao (1 Kor.
14: 2). Tsy ho azonao mihitsy izany fiteny izany. Famantarana omen’Andriamanitra
anao sy ny fiangonana izany, maneho fa notafiana hery ianao mba hiteny amin’ny
Anarany. Deraina ny Tompo:! Vita batisa amin’ny Fanahy Masina ianao. 


Antson’Andriamanitra


Ny maha pasitera Pentekôtista dia mihoatra
noho asa nofidiana hotanterahana, antso avy amin’Andriamanitra. Hoy i Paoly
raha niresaka mikasika an’i Jesosy: “Ary Izy no nanome ny sasany ho Apostoly, ary ny sasany ho mpaminany, ary ny sasany ho
evanjelista, ary ny sasany ho mpiandry sy mpampianatra” (Efe. 4:11). Miaraka
amin’ireo asa fanompoana efatra hafa, ny pasitera dia fanomezana avy amin’i
Kristy ho an’ny Fiangonany. Mifidy Izy, avy eo miantso, ary farany manendry.
Hoy i Jesosy tamin’ny mpianany roa ambin’ny folo “Tsy ianareo no nifidy Ahy, fa
Izaho no nifidy anareo ka nanendry anareo mba handeha sy hamoa – ary mba
haharetan'ny vokatrareo” (Jaona. 15: 16).


Araka izany, ny Tompo dia nanambara amintsika
fahamarinana telo manan-danja mikasika ny antson’Andriamanitra. Voalohany,
nambarany fa Andriamanitra ihany no mifidy. Ny tena pasitera Pentekôtista dia
tsy olona nifidy tena. Kristy no nifidy azy. Nambaran’i Jesosy ao koa fa Izy no
manendry ho amin’ny asa fanompoana. Hoy Izy: “Izaho no nifidy anareo ka
nanendry anareo”. Tsy mifidy izay olona hanompo fotsiny i Kristy, Izy no
manoratra ny fanoritsoritana ny asa sy manendry ny mpiasa 


Farany, izay rehetra nofidiany sy notendreny
dia nirahany. Tahaka izao no namaranan’i Jesosy ny fehezanteniny: “nanendry
anareo handeha sy hamoa”. Izy no Tompon’ny fijinjana, ary Izy no mandidy
antsika hoe: “Mandehana any amin'izao tontolo izao
ianareo, ka mitoria ny filazantsara amin'ny olombelona rehetra” (Marka.
16:15). Amin’ny teny hafa, ny tena pasitera Pentekôtista dia tsy nifidy ny
tenany na nanendry ny tenany na naniraka ny tenany. Andriamanitra no mifidy azy
ireo, Andriamanitra no manendry azy ireo ary mbola Andriamanitra no maniraka
azy ireo. Ny anjarantsika dia mihaino ny Feony, manaiky ny Fahefany ary mankato
ny Antsony. 


Miseho amin’ny endrika samihafa ny
antson’Andriamanitra. Mety tonga amin’ny fomba mahatanjona tahaka ny tamin’i
Samoela izay nahare ny feon’Andriamanitra nivantana (1 Sam. 3: 1-11). Amin’ny
ankapobeny nefa ny antson’Andriamanitra dia tonga amin’ny alalan’ny feo
malefaka ao anatin’ny olona ao. Izany no fahatsapan’i Elia. Ity mpaminany ity
dia tsy nahare ny feon’Andriamanitra tao anatin’ny rivotra be sady mahery na ny
horohorontany na ny afo. Tao anatin’ny “feo nitsoaka malemy” no nandrenesany
an’Andriamanitra (1 Mpan. 19:12).


Io feo malefaka io matetika dia miaraka
amin’ny “fahalalana mazava ao anaty ao” fa miteny Andriamanitra. Arakarakin’ny
handrosoan’ny fotoana no mampatanjaka azy io ka mahatonga fahatsapana hamehana.
Mety nahatsapa izany Jesosy fony izy mbola zazalahy ka izany no nahatonga Azy
niteny tamin’ny ray aman-dreniny hoe: “tsy fantatrareo va fa tsy maintsy ho eto
an-tranon'ny Raiko Aho?” (Lioka. 2: 49). Nahatsapa
izany hamehana tao anaty izany i Paoly raha nanoratra ho an’ny Korintiana. “Tsy maintsy manao izany” aho hoy izy “fa lozako, raha tsy mitory ny
filazantsara aho!” (1 Kor. 9:16). Nahatsapa izany faharesen-dahatra lalina avy
amin’Andriamanitra izany koa i Mika mpaminany: “Fa izaho kosa dia feno hery,
dia ny Fanahin'i Jehovah, mbamin'ny rariny sy ny faherezana, Mba hanambara
amin'i Jakoba ny helony sy amin'Isiraely ny fahotany” (Mika. 3:8). 


Rehefa mamaly amin’ny finoana sy ny
fankatoavana ny feon’ny Fanahy isika dia mitombo io faharesen-dahatra io
mandra-pahafantarantsika mazava fa Andriamanitra dia niantso antsika hanokana
ny fiainantsika amin’ny fanambarana ny filazantsara.


Fifandraisana velona


Farany, ny pasitera Pentekôtista dia tsy
maintsy manana fifandraisana velona sy tsy mitsahatra amin’Andriamanitra. Ny
fifandraisana amin’Andriamanitra dia tsy tokony heverina ho zavatra indray
mandeha isak’izay mazoto. Tsy afaka mamelona ny fiainana kristiana ny
fahatsapana indray mandeha monja, na dia mahatalanjona aza. Na ireo mpianatra
voalohany, izay nahatsapa ny herin’ny Fanahy Masina tamin’ny Andro Pentekosta aza,
mbola naverina nofenoina tamin’ny Fanahy (Asa. 4:8, 31; 5:8).


Amin’ny maha pasitera Pentekôtista, tsy
maintsy mianatra mamboly fifandraisana mitohy amin’Andriamanitra sy
miara-mandeha Aminy ianao. Izao no nosoratan’i Paoly ho an’ny kristiana tany Galatia:
“Raha velon'ny Fanahy isika, dia aoka handeha araka ny
Fanahy” (Gal. 5:25). Hoy ihany koa izy nananatra azy ireo ao anatin’io
taratasy io: “Adala toy izany va ianareo? Rehefa nanomboka tamin'ny Fanahy
ianareo, dia hahatanteraka amin'ny nofo va ankehitriny?” (Gal. 3:2). Tsy ampy
ny feno ny Fanahy indray mandeha, tsy maintsy mitoetra amin’ny “fahafenoan’ny
Fanahy” isika (Lioka. 4: 1; Asa. 6:3; 7:55; 11:24).


Fitomoerana ao Aminy na firaisana Aminy no
nanoritsoritan’i Jesosy io fifandraisana io (Jaona 15: 4). Tafiditra ao
anatin’izany fitomoerana ao amin’i Kristy izany ny Fandehanana araka ny Teniny
sy araka ny Fitiavany (and. 7, 9). Mbola ao anatin’izany koa ny fitandremana ny
Didiny (and.10) sy ny fiainana ao amin’ny Fanahy (1 Jaona 2: 27; 4: 13). 


TRAIKEFA AMIN’NY FOMBA FIASA


Ny fahaiza-manao sasany dia tsy azo ianarana
avy amin’ny boky. Azon’ny lehilahy iray atao ny mamaky gazety boky miresaka
mikasika ny fomba filomanosana. Azo sokajiana ho adala kosa nefa izy raha avy
hatrany dia mitsoraka any amin’ny rano faran’izay lalina kanefa tsy mbola
nanandrana nilomano teny amin’ny marivo akory. Marina amin’ny mpanao asa
fanompoana Pentekôtista ihany koa izany. Ny fampianarana akademika fotsiny dia
tsy ampy hanomanana anao araka ny tokony ho izy amin’ny asa fanompoana maha
mpitandrina. Alohan’ny hidiranao ao anatin’ny asa fanompoana, tsy maintsy
manana traikefa avy amin’ny fampiharana ianao. Io traikefa resahantsika io dia
tsy azo raha tsy avy amin’ny fandraisana anjara mivantana amin’ny asa
fanompoana ihany. 


Any amin’ny Sekoly Biblika iray any Afrika
Atsimo, ny mpianatra maniry ny hianatra dia tsy maintsy mametraka taratasy
“Fangatahana Hianatra”. Ny fahalalana avy amin’io taratasy io no ampiasain’ny
mpitantana ny sekoly hamaritana ny mahamety na tsia ny handraisana ilay
mpianatra. Ankoatran’ny fanontaniana mikasika ny fiainana manokana sy ny
fahalalana akademika, ny mpianatra mangataka hianatra dia hangatahana hanoratra
fijoroana vavolombelona amin’ny alalan’ny soratanana. Zavatra efatra no asaina
resahan’ny mpianatra vaovao ao anatin’io fijoroana vavolombelona io: (1) lazao
ny fomba nahatongavanao tao amin’i Kristy sy ny nanekenao Azy ho Mpamonjinao;
(2) lazao ny mikasika ny nandraisanao ny Batisa amin’ny Fanahy Masina sy ny
fiantraikan’izany fahatsapanao izany tamin’ny fiainanao; (3) soritsorito ny
niantsoana anao ho amin’ny asa fanompoana; ary (4) soritsorito ny fomba
nandraisanao anjara mavitrika tamin’ny asa fanompoana tao amin’ny fiangonana
nisy anao. 


Tahaka izao ny fanazavan’ny mpitantana io
sekoly io: “Mametraka ireo fanontaniana farany ireo izahay satria inoanay fa ny
traikefa avy amin’ny asa dia singa tena manan-danja tokoa amin’ny
fahombiazan’ny fanofanana ho amin’ny asa fanompoana. Eto amin’ny sekolintsika,
isika dia tsy manofana ho amin’ny asa fanompoana fa manofana ao
amin’ny asa fanompoana”. Na dia zava-dehibe aza ny fanofanana ara-pahalalana,
tsy ampy hanomanana anao amin’ny asa fanompoan’ny mpitandrina raha izany
fotsiny. Tsy maintsy manana traikefa avy amin’ny fandraisana anjara mavitrika
amin’ny asa fanompoana ianao. 


Tsy fahendrena ny mitarika fiangonana,
amin’ny maha pasitera, raha tsy nahazo fahatsapana sy traikefa mikasika izany
asa izany. Afaka mahazo izany traikefa izany ao amin’ny fiangonana misy anao
ianao raha manaiky hiasa eo ambany fitarihan’ny pasitera matotra sy feno ny
Fanahy Masina. Nambaran’i Paoly mazava tsara tamin’i Timoty fa ny mpitandrina
na ny pasitera dia tsy tokony ho “zazavao amin'ny
fivavahana” (1 Tim. 3:6). Nampiany koa fa ny pasitera dia tsy maintsy “tsara
laza koa amin'izay eny ivelany” (and. 7). Efatra lehibe ny sehatra tokony
hananan’izay te hanao asa fanompoana traikefa dia
ny traikefa amin’ny fijoroana vavolombelona, ny traikefa amin’ny fitorian-teny
sy fampianarana, ny traikefa amin’ny fanomezana ary ny traikefa amin’ny vavaka.
Hazavaina eto ambany izy ireo:


Traikefa amin’ny fijoroana vavolombelona


Voalohany, ho fanomanana anao amin’ny asa
fanompoan’ny mpitandrina, tsy maintsy manana traikefa amin’ny fijoroana
vavolombelona ianao. Tsy maintsy manana fahaiza-manao amin’ny fizarana ny
filazantsara amin’ny hafa. Ny fijoroana vavolombelona dia vokatra voajanaharin’ny
fahavitana batisa amin’ny Fanahy Masina noresahantsika teo aloha. Hoy i Jesosy
raha niresaka momba ny tenany “mialoha azy [ondry]; ary ny ondriny manaraka azy”
(Jaona 10.4). Amin’ny maha pasitera Pentekôtista anao dia marina aminao ihany
koa izany fahamarinana izany. Raha mandeha eo alohan’ny ondrinao ianao amin’ny
fambaboana fanahy ho an’i Kristy dia hanaraka anao izy ireo. Kanefa, raha tsy
mahomby amin’ny fijoroana vavolombelona ianao dia ho tahaka izany koa ny olona
tarihanao. 


Andraikitra mifanaraka amin’izany, izay
sahanin’ny pasitera Pentekôtista ny fitarihana ny fiangonana any amin’ny
toerana tsy misy fiangonana misionera voatafy ny herin’ny Fanahy. Noho izany,
zava-dehibe tokoa ny efa nandraisanao anjara tamin’ny iray na maromaro amin’ny
hetsika fananganana fiangonana alohan’ny handraisanao asa fitarihana
fiangonana. Io traikefa io dia mety azonao tamin’ny alalan’ny ezaka nataon’ny
fiangonanao, na tany amin’ny Sekoly Biblika nianaranao na tamin’ny alalan’ny
asa fanompoana hafa. Ny fanananao io fahatsapana io dia hanampy anao hahalala
ny fomba hanentanana ny fiangonanao hanangana fiangonana hafa[1]. 


Traikefa amin’ny fitoriana teny sy ny
fampianarana


Manaraka izany, izay rehetra maniry ho tonga
pasitera Pentekôtista dia tsy maintsy manana traikefa amin’ny fitoriana teny sy
ny fampianarana ny Tenin’Andriamanitra. Hataon’ny olona iray ahoana ny hitarika
fiangonana Pentekôtista raha tsy manana fahaiza-manao amin’ny fampitana ny
tenin’Andriamanitra amin’ny hafa izy? Nampahatsiaro an’i Timoty i Paoly fa ny
mpitandrina dia tsy maintsy: “mahay mampianatra” (1 Tim. 3:2). Taorian’io izy
dia nananatra ny zananilahy tamin’ny finoana mba ho vonona hitory ny
Tenin’Andriamanitra amin’ny fotoana rehetra (2 Tim.4:2). 


Fomba iray hahafahanao manana traikefa amin’ny
fitoriana teny sy ny fampianarana ny fanoloranao tena hampianatra an-tsitrapo
amin’ny Sekoly Alahady na ny kilasy fandalinana Baiboly ao amin’ny fiangonana
misy anao. Fomba iray hafa ihany koa ny fitarihana vondrom-bavaka. Eo ambany
fitarihan’ny pasitera, ireo fomba voatanisa teo aloha ireo dia hanome
fahafahana anao hanomana sy hanolotra fampianarana ara-baiboly. Fomba tsara
iray hahazoana traikefa amin’ny fitoriana teny sy fampianarana ihany koa ny
fitoriana filazantsara ankalamanjana. Azonao atao ny manangana vondron’olona
mahatoky ao anatin’ny fiangonana ary miara-mandeha mitory filazantsara eny
an-tsena na eny amin’ireo toerana malalaka samihafa tsy lavitry ny fiangonana
misy anao[2]. 


Traikefa amin’ny fanomezana


Fahatelo, ny olona te ho pasitera Pentekôtista
dia tsy maintsy manana tantara maneho ny fahatokiany amin’ny fahafolon-karena
sy ny fanomezana amin’ny fahalalahan-tanana ho an’ny asan’Andriamanitra. Ny
olona mahihitra sy mafy tanana dia tsy afaka hisolo tena ilay Andriamanitra
malala-tanana na oviana na oviana. Jesosy dia nampahery ny mpianany hoe: “efa
nahazo maimaimpoana ianareo, koa manomeza maimaimpoana” (Mat.10:8). Ny apostoly
Paoly koa dia nananatra ny mpino tany Korinto hoe: “Aoka hanahaka ahy ianareo,
dia tahaka ny anahafako an'i Kristy” (1 Kor. 11:1). Ny fahitan’ny mpikambana ao
amin’ny fiangonana anao feno fahalalahan-tanana sy fahatokiana dia hampahery
azy ireo hanome amin’ny fahalalahan-tanana ho an’ny asan’Andriamanitra sy
hatoky fa Andriamanitra no hiahy izay rehetra ilain’izy ireo (Fil. 4: 19).
Vokany, handroso ny asan’Andriamanitra. 


Traikefa amin’ny vavaka


Farany, ny olona maniry ho tonga pasitera
Pentekôtista dia tsy maintsy manana traikefa amin’ny vavaka. Ny vavaka no
fototrin’ny asa fanompoana Pentekôtista rehetra. Ny traikefan’ny olona iray dia
manomboka amin’ny fiainam-bavaka misy fitsipi-pifehezana. Ny Baiboly dia maneho
amintsika fa Jesosy dia “nitoetra tany an-efitra ka nivavaka” (Lioka 5: 16).
Tsy maintsy manao tahaka izany ianao raha te ho pasitera Pentekôtista mahomby.
Tsy maintsy mianatra manokana fotoana hiombonana amin’ny Rainao any an-danitra
ianao isan’andro[3].


Tsy maintsy miara-mivavaka amin’ny olona hafa
ihany koa ianao. Azonao atao amin’ny alalan’ny fandraisana anjara ao anatin’ny
vondrona mpiara-mivavaka, fihatana mivavaka ary ny alim-bavaka izany. Amin’ny
alalan’ireo fahatsapana ireo no hahafahanao manomana ny tenanao amin’ny
fivavahana ho an’ny hafa. Sehatra roa no tsy maintsy anananao traikefa dia ny
fivavahana ho an’ny marary sy ny mijaly mba hahasitrana azy ireo ary ny
fivavahana miaraka amin’ny mpino mba handraisany ny fahafenoan’ny Fanany Masina[4].


 







~ Toko 2
~


 


Olon’ny fanahy


 


Tany amin’ny firenena Afrikana anankiray dia
nisy tovolahy nahatsapa ny antson’Andriamanitra teo amin’ny fiainany. Nambarany
tamin’ny pasiterany izany zavatra tsapany izany. Hitan’ny pasiterany teo
amin’ny fiainan’ity tovolahy ity koa ny antson’Andriamanitra teo amin’ny
fiainany, noho izany notendreny hiandraikitra zana-piangonana tamin’ny tanàna
tsy dia lavitra loatra izy. Hoy ilay pasitera tamin’io tovolahy io: “Andraikitrao
ny manao izay hampandroso io fiangonana io sy manangana fiangonana any amin’ny
toerana hafa”. Tamin-kafanam-po no nifindran’ilay tovolahy sy ny ankohonany
tany amin’ilay tanàna sy nanokanany ny tenany ho tamin’ny asa nankinina taminy.
Niasa mafy izy ary nanao izay tsara indrindra. Kely nefa ny fahombiazana hitany
tamin’izany. Hoy ilay tovolahy tamin’ny tenany “Mila fahalalana sy fanofanana
bebe kokoa aho”. Noho izany, nisoratra anarana tany amin’ny Sekoly Biblika izy.



Nianatra ny Tenin’Andriamanitra ilay tovolahy
rehefa tany amin’ny Sekoly Biblika. Arakarakin’ny nianarany no nampitombo ny
fatokiany. Nianatra mikasika ilay fahatsapana ara-baiboly antsoina hoe batisa
amin’ny Fanahy Masina ihany koa izy tany. Tamin-paharetana no nikatsahany ny
Fanahy ary tsy ela dia feno tahaka ireo mpianatra 120 tamin’ny Andro Pentekosta
izy (Asa. 2:1-4). 


Nampianarin’ny mpampianatra azy ny fomba
fandehanana tao amin’ny herin’ny Fanahy. Rehefa niverina tany amin’ny
fiangonany izy dia niova ny zavatra rehetra. Tao anatin’ny hery sy ny
fandresen-dahatra avy amin’ny Fanahy no nanaovany ny asa fanompoany. Maro ny
olona sitrana sy afaka ary niverina tamin’i Kristy. Vokany, nitombo sy
nihanatanjaka ny fiangonana. 


Tao anatin’ny fotoana fohy dia afaka nanangana
fiangonana hafa maro izy ireo. Izany tantara izany dia maneho ny maha
zava-dehibe ny hahatongavan’ny pasitera Pentekôtista ho lehilahy na
vehivavin’ny Fanahy marina.


Tao amin’ny toko farany isika dia niresaka fa
ny pasitera Pentekôtista dia tsy maintsy olona manana fahatsapana ara-panahy sy
mahomby amin’ny fomba fiasa. Ato amin’ity toko ity isika dia hamelabelatra
kokoa ny mikasika izany lohahevitra izany. Hohazavaina bebe kokoa ato ny
fahatakaran’ny pasitera Pentekôtista mikasika ny Fanahy sy ny Asany.
Hampianarina ato ihany koa ny momba ny fiarahany mandeha sy fanaovany asa
fanompoana Aminy. 


MAHATAKATRA NY MOMBA NY FANAHY


Raha tianao pasitera Pentekôtista ny ho tonga
olon’ny Fanahy marina dia misy zavatra efatra tsy maintsy azonao tsara:


Iza ny Fanahy?


Voalohany, mila azonao tsara hoe iza moa ny
Fanahy. Betsaka ny kristiana amin’izao fotoana izao na ny Pentekôtista aza no
tsy mahatakatra mazava hoe iza ny Fanahy. Tsy vitsy ireo latsaka amin’ny
fahadisoana ka mahita Azy ho hery avy amin’Andriamanitra izay tsy manana ny
toetra mampiavaka Azy. Ny pasitera Pentekôtista kosa
dia tsy maintsy mahatakatra sy mampianatra fa ny Fanahy Masina dia
Andriamanitra. Izy no olona fahatelo ao anatin’ny Telo Izay Iray Masina (Mat.
28: 19; 2 Kor. 13: 14). Tahaka ny Ray izay Andriamanitra sy ny Zanaka izay
Andriamanitra, ny Fanahy Masina ihany koa dia Andriamanitra. Amin’ny maha
Andriamanitra Azy, ny Fanahy dia mieritreritra (Asa. 15:28), miteny (Asa.
1:16), mitarika (Rom.8:14), ary mety malahelo (Efe. 4:30). Satria tsanganaina
ny Fanahy, izay rehetra manara-dia an’i Kristy dia afaka manana fifandraisana
Aminy (Jaona 14:16-18; 2 Kor. 13:14). 


Fanampin’izany, ny pasitera Pentekôtista
dia tsy maintsy mahatakatra sy mampianatra fa ny Fanahy Masina dia Fanahin’ny
Iraka. Izy ilay mpikambana ao amin’ny Telo Izay iray, manatanteraka ny
drafi-panavotan’Andriamanitra eto an-tany ao anatin’izao Taonan’ny Fanahy izao.
Izy no manafy hery, manentana ary mitarika ny vahoakan’Andriamanitra ao
anatin’ny fanatanterahana ny Irany (Asa. 1:8).


Ahoana no Fomba Fiasan’ny Fanahy?


Ambonin’ny fahafantarana hoe iza ny Fanahy
Masina, tsy maintsy fantatrao koa hoe ahoana no fomba fiasany. Ny Fanahy dia
miasa ao amin’ny sy amin’ny alalan’ny vahoaka misioneran’Andriamanitra sy ny
fiangonana amin’ny fanatanterahana ny irak’Andriamanitra eto an-tany. Izy no nanafy hery an’i Jesosy tamin’ny fanatanterahana ny Asany (Lioka
4:17-19; Asa. 10:38). Tahaka izany koa, Izy no hanafy hery ny mpanara-dia an’i
Kristy amin’ny fanatanterahan’izy ireo ny asany (Asa. 1:8; Jaona 14:12).
Amin’ny maha pasitera Pentekôtista, tsy maintsy mahatakatra tsara sy
mampianatra miaraka amin’ny faharesen-dahatra ireo fahamarinana ireo ianao[5].



Mba hahafahana mampita tsara ny asan’ny
Fanahy Masina amin’izao androntsika izao, fahamarinana ara-baiboly telo no tsy
maintsy takatrao: 


1. Ny irak’Andriamanitra: Voalohany, tsy maintsy azonao fa ny Baiboly dia maneho
an’Andriamanitra ho Andriamanitra misionera. Ny Iraka tanterahany matetika dia
antsoina hoe missio Dei, izay teny Latina tsotra midika hoe
irak’Andriamanitra. Ny irak’Andriamanitra dia ny hanavotra sy hiantso ho an’ny
tenany olona fokom-pirenena rehetra sy ny samy hafa
fiteny sy ny olona ary ny firenena rehetra ambonin’ny tany (Apok. 5:9). Ny
fiangonana no fitaovana eo an-tanan’Andriamanitra amin’ny fanatanterahana ny
Irany. 


Ny irak’Andriamanitra no tao an-tsain’i
Jesosy tamin’ny fotoana nanomezany ny Iraka Lehibe: “koa
mandehana ianareo, dia ataovy mpianatra ny firenena rehetra, manao batisa azy
ho amin'ny anaran'ny Ray sy ny Zanaka ary ny Fanahy Masina sady mampianatra azy
hitandrina izay rehetra nandidiako anareo” (Mat. 28:19-20; jereo koa ny Marka
16:15-16; Jaona 20:21). 


Amin’ny maha pasitera Pentekôtista marina, tsy
maintsy manokana ny tenanao amin’ny fampianarana ny vahoakan’Andriamanitra
mikasika ny Irany ianao. tsy maintsy ampianarinao azy ireo koa ny andraikiny
amin’ny fanatanterahana izany iraka izany. 


2. Ny toetra
misioneran’ny batisa amin’ny Fanahy Masina. Ho
fanampin’ny fahazoana tsara ny irak’Andriamanitra, amin’ny
maha pasitera Pentekôtista marina, tsy maintsy azonao mazava ny andraikitra fototrin’ny
batisa amin’ny Fanahy Masina ao anatin’ny fanatanterahana ny iraka. Tsy maintsy
azonao tsara ihany koa fa manao batisa ny Olony ao amin’ny Fanahiny Andriamanitra
no mba hahafahan’izy ireo manatanteraka ny Irany (Lioka 24:49). Tsy nanomboka
ny asa fanompoany i Jesosy raha tsy efa notafiana ny herin’ny Fanahy Masina Izy
(Lioka 3:21-23; 4:17-19; Asa. 10:38).


3. Manetsika ho amin’ny iraka. Amin’ny maha pasitera Pentekôtista, tsy maintsy azonao tsara fa ao
anatin’ny fitarihana ny olona ao amin’ny batisa amin’ny Fanahy Masina ianao dia
manomana azy ireo ho amin’ny iraka voatafy ny herin’ny Fanahy. Nandidy ny
Mpianany i Jesosy hoe: “mitoera eto an-tanàna mandra-panafiana anareo amin'ny
hery avy any amin'ny avo” (Lioka 24:49); nanomana azy ireo ho amin’ny iraka
niandry azy ireo Izy (and. 47-48). Ary rehefa nanontany ireo mpianatra roa
ambin’ny folo tany Efesosy i Paoly hoe: “Efa noraisinareo va ny Fanahy Masina,
fony vao nino ianareo?” (Asa 19:2), ny tena nahaliana azy dia ny
fahavononan’izy ireo hanampy azy amin’ny iraka fitoriana ny filazantsara tany
Efesosy sy ny tanàna hafa tany Asia Minora (and.10). 


Tsy maintsy tahaka izany koa amintsika ankehitriny.
Tsy maintsy azontsika tsara fa ny fitarihana ny olontsika ao amin’ny batisa
amin’ny Fanahy dia fanomanana azy ireo ho amin’ny fijoroana vavolombelona,
fananganana fiangonana ary ny iraka voatafy ny herin’ny Fanahy. 


Fandikana ny Bokin’ny Asan’ny Apostoly


Amin’ny maha pasitera Pentekôtista, ny zavatra
fahatelo tsy maintsy voarainao dia ny toetra misionera sy ny tanjon’ny bokin’ny
Asan’ny Apostoly. Iray amin’ny zavatra mampiavaka ny Pentekôtista amin’ny tsy
Pentekôtista ny fomba fandikana ny bokin’ny Asan’ny Apostoly. Ny tsy
Pentekôtista dia mandray ny boky ho tantaran’ny niandohan’ny fiangonana sy ny
nanatanterahan’izy ireo ny iraka nankinina taminy. Amin’izy ireo, ny Asan’ny
Apostoly dia mitantara ny niasan’Andriamanitra tamin’izany fotoana sy toerana
izany, tamin’ny lasa efa ela be. Ny Pentekôtista kosa nefa mahita ny bokin’ny
Asan’ny Apostoly ho modely maharitra maneho ny fanirin’Andriamanitra hiasa ao
amin’ny fiangonana sy amin’ny alalan’ny fiangonana eto sy amin’izao
androntsika ankehitriny izao. 


Ny pasitera Pentekôtista dia mahatakatra fa
ny Asan’nyApostoly dia mihoatra noho ny boky tantara tranainy. Boky taridalana
avy amin’ny tsindrimandrin’Andriamanitra mikasika ny paikady entina
manatanteraka ny iraka izy io. Ao amin’ny Asan’Apostoly, ny Fanahy Masina dia
nanolotra modely, fitaovana ary paikady entin’ny fiangonana manatanteraka ny
irak’Andriamanitra. Io paikady io dia voafintina ao anatin’ny hafatra farany
nomen’i Jesosy ny fiangonana: “Fa hahazo hery ianareo
amin'ny hilatsahan'ny Fanahy Masina aminareo, ary ho vavolombeloko any
Jerosalema sy eran'i Jodia sy Samaria ary hatramin'ny faran'ny tany” (Asa 1:8).



Io andinin-tSoratra Masina io dia maneho ny
modelin’ny fijoroana vavolombelona voatafy hery izay miverimberina ao
amin’ny boky. Hita miharihary fa ny firotsahan’ny Fanahy Masina tsirairay ao
amin’ny Asan’ny Apostoly dia niteraka fijoroana vavolombelona voatafy hery. Ny
fahatakarana tsara izany no fanalahidin’ny fahazoanao tsara ny bokin’ny Asan’ny
Apostoly sy ny fahafahanao manetsika ny fiangonanao ho amin’ny fanatanterahana
ny iraka ao anatin’ny fahafenoan’ny Fanahy. 


Inona no dikan’ny hoe Pentekôtista?


Farany, amin’ny maha pasitera Pentekôtista,
tsy maintsy azonao tsara ny dikan’ny hoe Pentekôtista. Ny tena Pentekôtisma dia
mihoatra noho fomba fiderana miavaka amin’ny mahazatra na ny fifantohana
amin’ny mihoatra ny voajanahary. Natsangan’Andriamanitra ny fiangonana
Pentekôtista ho hetsika misionera voatafy ny herin’ny Fanahy Masina amin’izao
andro farany izao. Noho izany, ny tena pasitera Pentekôtista dia manokana ny
tenany amin’ny fanarahana ny modelin’ny asa fanompoana napetrak’i Jesosy ao
amin’ny filazantsara sy nalain’ny apostoly sy ny mpianatra ao amin’ny bokin’ny
Asan’ny Apostoly tahaka. Manokan-tena ho amin’ny fitsipika fototra ara-baiboly
miisa efatra izy. 


1.Hafatra mitovy:
Voalohany, ny pasitera Pentekôtista marina dia manokana ny tenany ho amin’ny
fanambarana amim-pahatokiana hafatra mitovy amin’izay notorian’ireo apostoly sy
evanjelista ao amin’ny bokin’ny Asan’ny Apostoly. Io hafatra io dia ny
filazantsara. Ny tatitra momba ny asa fanompoan’i Filipo dia ohatra manazava
izany: “nidina tany an-tanàna any Samaria ka nitory an'i
Kristy tamin'ny olona tao” (Asa 8: 5; jereo koa and 12). Manerana ny bokin’ny
Asan’ny Apostoly, ny fiangonana dia tsy mba niala mihitsy tamin’ny fanambarana
ny hafatrin’ny fanavotana avy amin’ny fahafatesana sy ny fitsanganan’i Kristy
(jereo ny 2: 22 – 24; 3:15; 4:10-12). Fanampin’izany, tsy nitsahatra niantso ny
olona ho amin’ny fibebahana sy ny finoana ny filazantsara izy ireo (and. 2: 38;
16:31; 20:21; 26:20). Tsy maintsy manao tahaka izany koa isika.


2. Iraka mitovy: Faharoa, ny tena pasitera Pentekôtista marina dia manokana ny tenany
ho amin’ny fanatanterahana iraka mitovy amin’izany nataon’ny fiangonana ao
amin’ny bokin’ny Asan’Apostoly. Araka ny voalaza teo aloha, io iraka io dia
voafintina ao amin’ny Asan’ny Apostoly 1:8, izay nitenenan’i Jesosy hoe: “Fa hahazo hery ianareo amin'ny hilatsahan'ny Fanahy Masina
aminareo, ary ho vavolombeloko...hatramin'ny faran'ny tany”. Ny bokin’ny
Asan’ny Apostoly dia maneho fa ny fiangonana dia tsy nitsahatra nanisaka ny
sisintaniny, niditra tany amin’ny toerana vaovao ary nitory ny filazantsara tao
anatin’ny herin’ny Fanahy. Amin’ny maha pasitera Pentekôtista marina, tsy
maintsy mitarika ny fiangonana amin’ny fanaovana tahaka izany ianao. 


3. Fahatsapana mitovy. Fahatelo, ny pasitera Pentekôtista marina dia mandrisika fahatsapana
mitovy amin’izay niainan’ny apostoly ao amin’ny bokin’ny Asan’ny Apostoly. Tafiditra
ao anatin’ireo fahatsapana ireo ny fiovam-po izay manova ny fiainana manontolo
(jereo Asa 2:41; 8:5-6; 9:1-8), ny batisa asitrika amin’ny rano (jereo ny 2:41;
8:13, 36-38; 9:17-19; 16:33), ny batisa amin’ny Fanahy Masina voaporofo amin’ny
fiteny tsy fantatra (jereo ny 2:4; 10:44-46; 19:6), ny fahagagana fanasitranana
(jereo ny 3:1-10; 5:12-16; 20:7-12), ny fahagagana fanafahana amin’ny
fangejan’ny demonia (jereo ny 8:7; 16:16-18). Araka izany, ny pasitera
Pentekôtista dia mandà ireo fahagagana na fahatsapana ara-panahy tsy tohanan’ny
Soratra Masina. 


4. Fomba fiasa mitovy: Farany, ny pasitera Pentekôtista marina dia hampiasa ireo fomba fiasa
nampiasain’ny apostoly sy ny olona hafa izay voaresaka ao amin’ny bokin’ny
Asan’ny Apostoly. Ireto avy no ao anatin’io fomba fiasa io: fanambarana ny
filazantsara ao anatin’ny hosotrin’ny Fanahy Masina izay mamokatra
faharesen-dahatra lalina, finoana ary fibebahana (Asa 2:14-41; 8:13). Ny
pasitera Pentekôtista dia manantena an’Andriamanitra hanamafy ny Teny amin’ny
famantarana toy ny fahagagana amin’ny teny, ny fanasitranana ary ny fanafahana
(jereo ny 5:12-16; 10:44-47; 14:6-10).[6]


Ambonin’izany rehetra izany, ny pasitera
Pentekôtista dia manantena ny Fanahy Masina hitarika azy ireo ao anatin’ny asa
fanompoana (Asa 8:29; 10:9-20; 16:6-10). Io fitarihana io dia avy bitsika
mangina (jereo ny 8:29; 10:19), ny nofy (jereo ny 2:17;
16:9), ary ny fahitana (jereo ny 9:10-16; 10:9-20). Ny fomba fitoriana ny
filazantsara nampiasain’ny Apostoly ao amin’ny bokin’ny Asan’ny Apostoly dia ny
fananganana fiangonana misionera voatafy ny herin’ny Fanahy Masina izay
hanatratra ny faritra manodidina azy amin’ny hafatr’i Kristy[7]. 


MIARA-MANDEHA AMIN’NY FANAHY


Ny pasitera Pentekôtista dia tsy tokony
hahatakatra ny momba ny Fanahy Masina sy ny asany fotsiny ihany, tsy mianatra
miaina eo ambanin’ny fitarihany koa izy. Izao no fanamby napetrak’i Paoly teo
anoloan’ny mpino tany Galatia: “Rehefa nanomboka tamin'ny
Fanahy ianareo, dia hahatanteraka amin'ny nofo va ankehitriny?” (Gal. 3: 3).
Nampahatsiahiviny azy ireo ny nanombohany ny dia kristiana tao amin’ny Fanahy
sy namenoana azy ireo tamin’ny Fanahy. Ankehitriny, tsy maintsy mitohy “mandeha
araka ny Fanahy” izy ireo (5:25). Izany no tokony ho tanjon’ny pasitera
Pebtekôtista tsirairay eto Afrika. 


Araka ny fanazavana ho hitanao eto ambany,
misy fomba goavana roa hahafahana manao izany dia ny fivavahana ao amin’ny
Fanahy sy ny fambolena ny vokatrin’ny Fanahy. 


Fivavahana ao amin’ny Fanahy


Ny Baiboly dia miresaka fa misy karazana
vavaka, ao anatin’izany ny fifonana, ny fangatahana, ny fiekena, ny fiderana,
ny fisaorana, ary ny maro hafa. Ny fivavahana ao amin’ny Fanahy kosa nefa dia
tena ilaina amin’ny fihazonana ny fiarahana mandeha amin’ny Fanahy. Niresaka momba io karazana vavaka io i Paoly ao amin’ny Efesiana 6:
18. Ao amin’ny Romana 8: 26 dia izao no nanoritsoritany ny fiasan’ny fivavahana
ao amin’ny Fanahy: “fa tsy fantatsika izay vavaka tokony
hataontsika; fa ny Fanahy no mifona amin'ny fitarainana tsy azo tononina”. Ny
vavaka ao amin’ny Fanahy izay mety ho vavaka avy amin’ny Fanahy, voahosotrin’ny
Fanahy ary tarihan’ny Fanahy matetika dia amin’ny fiteny tsy fantatra (1 Kor.
14:14-15). Amin’ny maha pasitera Pentekôtista hendry anao, tokony hampiasa
matetika io fitaovam-piadiana ara-panahy mahery vaika io ianao (2 Kor.10: 4-5).[8]


Ny vokatrin’ny Fanahy


Fomba iray hafa hahafahana manatanjaka ny
fiarahanao mandeha amin’ny Fanahy ny fambolena ny vokatrin’ny Fanahy. Ireto avy
no voambaran’i Paoly fa vokatrin’ny Fanahy: “fitiavana, fifaliana, fiadanana,
fahari-po fahamoram-panahy, fanaovan-tsoa, fahamarinana, fahalemem-panahy,
fahononam-po” (Gal. 5: 22-23).


Amin’ny maha pasitera Pentekôtista, tsy ampy
ny mahafantatra ny herin’i Jesosy, ny fiainanao dia tsy maintsy maneho ny
Toetrany. Ny fanomezam-pahasoavana tsy miaraka amin’ny vokatra dia toy ny “varahina
maneno sy kipantsona mikarantsana” (1 Kor 13:1).


Betsaka amin’ireo tsy voataona ho an’i Kristy
amin’ny alalan’ny fanehoana ny hery no afaka ho resy lahatrin’ny hetsika feno
fitiavana. Amin’ny alalan’ny fandehanana araka ny Fanahy no hahafahanao
mampivelatra ny vokatrin’ny Fanahy (Gal.5:16) sy ny fitoerana ao amin’i Kristy
(Jaona 15:4).


MANAO ASA FANOMPOANA AO AMIN’NY FANAHY


Izao no fanambaran’i Jesosy: “Ny Fanahin'i
Jehovah no ato amiko, Satria nanosotra Ahy hitory teny soa mahafaly” (Lio
4:18). Ny fanoritsoritan’i Paoly ny asa fanompoany dia maneho fa nanaraka ny
ohatra navelan’ny Tompony izy “tamin'ny fanehoan'ny Fanahy sy ny hery” (1 Kor.
2: 4). Amin’ny maha pasitera Pentekôtista, tsy maintsy manokan-tena
hanatanteraka ny asa fanompoanao ao anatin’ny herin’ny Fanahy Masina ianao. Tahaka
an’i Paoly, tsy maintsy miezaka ho tonga mpanao asa fanompoana manana
fahaiza-manao ao amin’ny Fanahy ianao (2 Kor. 3:6).


Ao anatin’izany, tokony ho tonga saina tsara
ny amin’ny asan’ny Fanahy (ny tsy fiasan’ny Fanahy) ao amin’ny fiainanao sy ny
asa fanompoanao, ary amin’ny olona tarihanao ianao. Tsy maintsy lavinao
amim-pahamatorana ny endri-pivavahana foana izay tsy ahitana ny hery sy ny
fanatrehan’ny Fanahy (2 Tim.3:5), ary tsy maintsy mikatsaka ny tena foto-pampianarana,
ny fahatsapana ary ny fomba fanao Pentekôtista marina ianao (jereo ny Joda
1:3).[9] Azonao tanterahana amin’ny fomba telo
izany dia ny fikatsahana ny hosotrin’ny Fanahy, ny fitadiavana ny fitarihan’ny
Fanahy ary ny fampiasana ny fanomezam-pahasoavan’ny Fanahy. 


Fikatsahana ny hosotrin’ny Fanahy


Amin’ny maha pasitera Pentekôtista marina, tsy
maintsy mikatsaka amin-kafanam-po ny hosotrin’ny Fanahy Masina ianao. Tsy
maintsy katsahinao koa ny hitory, ny hampianatra ary ny hanao asa fanompoana eo
ambanin’ny fanatrehan’Andriamanitra. Noho izany, tsy maintsy mivavaka sy
manolotra ny tenanao ho an’ny Fanahy ianao, ary manantena Azy hitoetra ao
amin’ny fiainanao sy hampitao anao amin’ny hery sy ny fahefana ho entinao
manatanteraka ny asa fanompoana. Ny hosotrin’ny Fanahy no handresy lahatra na
dia ny fo faran’izay mafy aza ka hahatonga azy ireo hitodika amin’Andriamanitra
ary hanaiky fa “Jesosy no Tompo!”. 


Fitadiavana ny fitarihan’ny Fanahy


Ambonin’izany, tsy maintsy matoky ianao fa ny
Fanahin’ny Tompo dia hitarika anao ao anatin’ny asa fanompoana. Niainan’i
Jesosy sy ny apostoly izany. Ny pasitera Pentekôtista hendry dia mahatakatra fa
ny Fanahy Masina no talen’ny irak’Andriamanitra. Izy ihany no mahatakatra ny
zavatra ilaina sy ny laharam-pahamehana ao anatin’ny iraka. 


Ny Fanahy no nitarika an’i Filipo hanatona
ilay tandapa Etiopiana (Asa 8:26-38), nitarika an’i Petera tany amin’ny
ankohonan’i Kornelio (19:9-25), ary nitarika an’i Paoly sy ireo misionera
namany tany Eoropa Andrefana (16:16-40). Hanao izany ho anao koa Izy androany.
Raha mitoetra misokatra amin’ny Feony isika dia hitarika antsika Fanahin’ny
Tompo rehefa miasa ho an’i Kristy isika. 


Fampiasana fanomezam-pahasoavana


Nampahery ny mpino tany Korinto i Paoly hoe: “maniria
fatratra ny zava-panahy koa” (1 Kor. 14:1). Amin’ny maha pasitera Pentekôtista
mahatoky, tsy maintsy mitandrina ny toromarikin’ny apostoly amin’ny alalan’ny
fanomezana sehatra ahafahan’ny fanomezam-pahasoavana eo amin’ny fiainanao sy ny
fiainan’ny fiangonana mitombo ianao. Amin’ny alalan’ireo fanomezam-pahasoavana
ireo no hiasan’ny hosotra noraisinao tamin’ny Batisa amin’ny Fanahy Masina ao
anatin’ny asa fanompoanao. Ao amin’ny 1 Korintiana 12 – 14, ny apostoly Paoly
dia niresaka mikasika ny asan’ny fanomezam-pahasoavana. Nanao tahaka izany koa
i Lioka ao amin’ny bokin’ny Asan’ny Apostoly. Paoly dia niresaka momba ny
fampiasana ny fanomezam-pahasoavana ao anatin’ny fotoam-bavaka iarahan’ny
fiangonana (1 Kor. 14:23-26), fa i Lioka kosa naneho ny fiasan’ny
fanomezam-pahasoavana ao anatin’ny fitoriana ny filazantsara sy ny fananganana
fiangonana.[10]


______________________________


Tao amin’ny hafatra
farany napetrany ho an’i Timoty, Paoly dia nampahery ny zanany ao amin’ny finoana
mba “mba hamelomanao ny fanomezam-pahasoavana avy amin'Andriamanitra, izay ao
anatinao tamin'ny fametrahako ny tanako” (2 Tim. 1:6). Nandrisika an’i Timoty
ho lehilahin’ny Fanahy i Paoly. Ny pasitera Pentekôtista eto Afrika dia tsy
maintsy manao izay azony atao amin’ny fanarahana ny toromarika nomen’i Paoly
an’i Timoty. 


Tsy maintsy mitandrina “Ilay zavatra tsara”
dia ny fanomezan’ny Fanahy Masina izy ireo (2 Tim 1: 14). Mba hahatanteraka
izany, tsy maintsy mitoetra mandrakariva ao amin’ny fahafenoan’ny Fanahy Masina
sy manokana ny tenany ho amin’ny irak’Andriamanitra izy ireo. Tsy maintsy
miezaka ihany koa manao ny asa fanompoany ao anatin’ny hery sy ny hosotrin’ny
Fanahy Masina ihany koa. 


 







~ Toko 3 ~


 


Olon’ny toetra
tsara


 


“VOASAMBOTRA NY MPAMINANY ANANKIRAY SATRIA
NAHABEVOHOKA ZAZAVAVIKELY MAROMARO.” Io lohateny
manelingelina io no niharihary tamin’ny gazety iray tao Afrika Atsimo.
Voalazan’ny lahatsoratra fa zazavavikely maromaro, manodidina ny efatra ambin’ny
folo taona no fantatra fa bevohokan’ny “mpaminany kristiana” fanta-daza
anankiray. Niaraka nankany amin’ny manam-pahefana ireo zazavavikely ireo
nitoroka ny fitondrantena tsy ara-dalàna nataon’ity mpitoriteny ity. Niely
izany vaovao nanafintohina izany ka nampalahelo ny vokany: henatra ho an’ny
fiangonana, fahapetimpetenan’ny asan’Andriamanitra ary fahafaham-barakan’ny
anaran’i Kristy. 


Kanefa, tsy ny fahotana miharihary tahaka
izany no tena misakana ny fandrosoan’ny fiangonana fa ireo fahotana kely miafina
tsy misy mahita. Nanota tao amin’ny mangingina i Akana, kanefa nisy
fiantraikany tamin’ny fiangonana manontolo ny fahotana nataony (Jos. 7:1-12).
Tahaka izany koa, ny tsy fankatoavana iainan’ny pasitera any amin’ny miafina
dia mety hisy fiantraikany amin’ny fiangonana manontolo. Noho ny tsy
fahampian’ny toetra, betsaka ireo mpanompon’Andriamanitra voahosotra no
mitondra henatra ho an’ny Asan’Andriamanitra sy nanao ny tenany ho tsy mendrika
hanao asa fanompoana intsony.


Ny toetra tsara no fototra iorenan’ny tena
mpanao asa fanompoana Pentekôtista marina. Raha tsy eo io fototra io, dia
hihozongozona sy ho rava ny zavatra rehetra. Ny asa fanompoana maharitra dia
tsy afaka miorina amin’ny talenta, amin’ny bika aman’endrika, amin’ny saranga,
amin’ny fianarana vita na amin’ny fientanam-po. Tsy maintsy miorina eo amin’ny
fototra matanjakan’ny toetra ny asa fanompoana. Ambonin’izany rehetra izany, ny
vahoakan’Andriamanitra dia tsy maintsy afaka matoky ny pasiterany. 


NY MAHA ZAVA-DEHIBE NY TOETRA


Ny pasitera Pentekôtista dia tsy maintsy
lehilahy sy vehivavin’ny toetra avo lenta. Hoy i Paoly raha nanoratra ho an’i
Timoty, izany nitandrina ny fiangonana tao Efesosy: 


“Koa ny mpitandrina dia tsy maintsy ho tsy
manan-tsiny, manam-bady tokana, mahonon-tena, hendry, tia filaminana,
mampiantrano vahiny, mahay mampianatra, tsy mpimamo lian'ady, tsy mpikapoka, fa
mandefitra, tsy mpila ady, tsy mpitia vola” (1 Tim. 3:2-3). 


Paoly koa dia nampahery an’i Titosy mikasika
ny toetran’ny pasitera:


“Fa ny mpitandrina dia tsy maintsy ho tsy
manan-tsiny, fa mpitandrina ny an'Andriamanitra, tsy mitompo teny fantatra, tsy
mora tezitra, tsy mpimamo lian'ady, tsy mpikapoka, tsy tia harena maloto, fa
mampiantrano vahiny, tia ny tsara, mahonon-tena, marina, masina, mahonom-po”
(Tit.1:7-8). 


Mariho tsara fa ao amin’ireo lisitra roa ireo,
ny zavatra asongadin’i Paoly voalohany dia ny toetra fa tsy ny fahaiza-manao.
Na dia zava-dehibe aza ny hananan’ny pasitera Pentekôtista fahaiza-manao, ny toetra
dia tena manan-danja sy ambony lavitra. 


NY DIKAN’NY TOETRA


Inona no dikan’ny teny hoe toetra? Ny toetra dia maneho ny tondroavaratran’ny olona eo amin’ny lafiny fitondrantena.
Ny toetra dia ilay olona ao anaty ao. Ho an’ny kristiana, ny toetra dia ny
fitoviana amin’i Kristy. Ny toetra no mamaritra ny ho fihetsikin’ny olona
rehefa tojo fahaterena. Ny toetra dia ilay maha izy antsika rehefa tsy misy
olona mahita. Ny teny iray hafa mitovy hevitra amin’ny toetra dia ny
fahitsiana. Ny fahitsiana dia miresaka momba ny fahafenoana ara-pitondrantena.


Amin’ny maha pasitera Pentekôtista, ny tokony
hanahirana antsika bebe kokoa dia ny toetrantsika fa tsy ny lazantsika. Ny
lazantsika mantsy dia izay heverin’ny hafa momba antsika, ny toetrantsika kosa
dia izay tena maha izy antsika marina. Tsarovy ny fampitandreman’Andriamanitra
an’i Samoela rehefa nalaim-panahy hanosotra ny zokin’i Davida lahimatoa ho
mpanjakan’Isiraely izy. Hoy ny mpaminany: “ny olona mijery
ny miseho eo ivelany, fa Jehovah kosa mijery ny fo” (1 Sam.16:7). Davida no
nohosoran’i Samoela ho mpanjaka satria izy no lehilahy nikatsaka izay hahafaly
an’Andriamanitra (1 Sam.13:14; Asa 13:22). Ny toetra araka an’Andriamanitra dia
miseho amin’ny sehatra telo samihafa eo amin’ny fiainana sy ny hetsika ataon’ny
pasitera Pentekôtista dia ireto manaraka ireto:


Fahamarinana


Ny tena pasitera Pentekôtista dia misafidy
ny hanaraka ny dian-tongotr’i Jesosy “Izay tsy nanota
akory, sady tsy nisy fitaka teo am-bavany” (1 Pet. 2:22). Marina ny pasitera
Pentekôtista ao anatin’ny fifandraisany amin’ny hafa. Raha atao amin’ny teny
hafa, ny pasitera Pentekôtista mahatoky dia tsy mandainga – eny, na dia lainga
aza no toa vahaolana tsara kokoa amin’ny toe-javatra sarotra atrehany.
Nampahery ny kristiana tany Efesosy i Paoly hoe: “Koa esory ny lainga, ka samia milaza ny marina” (Efe.4:25).


Amin’ny maha pasitera Pentekôtista, tsy
maintsy miezaka ny hanana laza tsara eo amin’ny fiaraha-monina ianao isakin’ny
miteny, fantatrin’ny olona amin’izay fa mahare ny fahamarinana izy ireo. Raha tsy afaka mino anao izy ireo rehefa miteny eny an-tsena ianao,
ahoana no hinoany anao rehefa miteny eny amin’ny polipitra? Olona milaza ny “ny marina amin'ny fitiavana” no tokony hahafantarana anao (Efe.4:15).


Fahitsiana amin’ny lafiny ara-bola


Amin’ny maha pasitera Pentekôtista mahatoky,
tsy maintsy marina ianao ao anatin’ny serasera, ary tsy maintsy mahitsy
tanteraka ihany koa amin’ny fitantanana vola. Tafiditra ao anatin’izany ny volan’Andriamanitra,
ny volan’ny fiangonana ary ny vola any ivelan’ny fiangonana. Manao izany ianao
satria fantatrao fa mijery Andriamanitra. Ary, ambonin’ny zavatra rehetra, te
hanao izay mahafaly Azy ianao. Noho izany; lavinao ny handroba an’Andriamanitra
amin’ny fahafolon-karena sy ny fanatitrao (Mal. 3:8).


Ny pasitera sasany dia mangataka ny mpikambana
ao amin’ny fiangonany handoa ny fahafolon-karena amin’ny fiangonana, kanefa izy
tenany tsy mety manao izany. Ny pasitera manao izany dia tsy mandroba an’Andriamanitra
fotsiny fa maneho ny fananany toetra mpamitaka. Raha
tahaka izany ianao dia mibebaha ary ataovy izay fantatrao fa marina (jereo Asa
26:20). 


Manaraka izany, tsy maintsy mahatoky
amin’ny fitantanana ny volan’ny fiangonana ianao. Ny maha pasitera anao dia tsy
manome anao zo hampiasa ny volan’ny fiangonana amin’izay mahafaly anao. Tsy
maintsy kajianao amin-kafanam-po ny fanatitra ataon’ny fiangonana. Tsy maintsy
azonao antoka ihany koa fa ny vola rehetra dia ampiasaina amin’ny antony
nanomezana azy. Ohatra, ny vola natolotra ho an’ny asa misiona dia tsy azonao
ividianana fiara, na ny vola nomena ho an’ny fitoriana filazantsara dia tsy
azonao hanamboarana ny simba amin’ny trano fiangonana. Ity dia ratsy lavitra
noho ireo, tsy azonao atao ny maka ny vola nomena hanampiana ny mahantra,
tahaka an’i Jodasy izay naka izay tao anatin’ny kitapo, ka
mampiasa izany ho amin’ny tombotsoanao manokana (jereo Jaona 12:6).


Fanampin’izany, amin’ny maha pasitera
Pentekôtista mahatoky; tsy maintsy mahitsy ianao amin’ny fifandraisana ara-bola
amin’ireo izay any ivelan’ny fiangonana. olon’ny fahitsiana avo lenta no tokony
hahafantarana anao. Tsy tokony hangalatra, hisoloky na tsy hamerina ny vola
nindraminao ianao. Ny fanaovanao ny iray amin’ireo dia hanimba ny fiangonana sy
hahatonga ny olona hiodina amin’ny hafatrin’i Kristy. 


Fahadiovam-pitondrantena


Amin’ny maha pasitera Pentekôtista, tsy tokony
ho marina amin’ny resaka atao sy ho mahitsy amin’ny lafiny ara-bola ihany ianao
fa tsy maintsy mitondra tena amin’ny fahamendrehana eo anatrehan’ny olona tsy
mitovy fananahana aminao amin’ny fotoana rehetra ihany koa. Tsy maintsy
mahatoky amin’ny voady nataonao tamin’ny mariazy ianao ary mankato ny teny hoe
“Fadio ny fanao ratsy rehetra” (1 Tes. 5:22). Mba hahatanteraka izany; tsy
maintsy ataonao azo antoka fa tsy mitokana samirery miaraka amin’ny vehivavy
ankoatran’ny vadinao ianao. Tsy maintsy miaro ny tenanao amin’ny fifamatorana
ara-pihetseham-po amin’ny vehivavy hafa ankoatran’ny vadinao ianao ka hisoroka
ny resaka na hetsika tsy voahevitra. Ireo rehetra voalaza teo aloha ireo dia
mihatra ihany koa amin’ny fifandraisan’ny vehivavy pasitera amin’ny lehilahy. 


Amin’ny maha mpanompon’i Kristy; tsy maintsy
raisinao amim-pahamatorana ny fananaran’i Paoly: “Fa ny fijangajangana sy ny
fahalotoana rehetra, na ny fieremana, dia aza avela hotononina eo aminareo
akory aza, fa tsy mahamendrika ny olona masina izany” (Ef. 5:3).


IREO TOETRA HAFA ILAINA


Amin’ny maha solontenan’Andriamanitra, tokony
hikatsaka ny hitombo amin’ireo toetra araka an’Andriamanitra. Toetra dimy no mendrika hovelabelarana eto amin’ity fizarana ity dia
ireto: be herim-po, azo ianteherana, manetry tena, mangoraka ary malala-tanana.



Be herim-po


Ny herim-po dia fahatanjahan-tsaina hanao
izay marina na dia eo anatrehan’ny loza mitatao, ny zava-tsarotra na ny loza
aza. Ny herim-po koa dia fasahiana hanao dingana sarotra, hijoro ho an’izay
tsara ary hatoky an’Andriamanitra na dia toa tsy misy lalana hahafahana
mandroso aza. Izao no nosoratan’i Nelson Mandela momba ny tenany: “Nianarako fa
ny herim-po dia tsy ny tsy fananana tahotra akory fa ny fandresena izany. Ny
lehilahy mahery fo dia tsy izay tsy mahatsapa tahotra akory fa izay maharesy ny
tahotra”. 


Ny herim-po dia mifanohitra amin’ny
hakanosana. Ny hakanosana dia zanakin’ny tsy fiheverana afa-tsy ny tena ihany,
ny herim-po kosa dia avy amin’ny fiheverana ny hafa. Ny hakanosana dia manimba
ny fahafahan’ny olona iray manao na milaza ny marina; ny herim-po kosa manome
fahasahiana azy hijanona ao amin’ny fahamarinana na dia eo anatrehan’ny loza
mitatao aza. Nanana herim-po i Mosesy tamin’ny fotoana nitsanganany teo
anatrehan’i Farao nangataka ny hanafahana ny vahoakan’Andriamanitra (Eks. 5:7).
Be herim-po i Jesosy tamin’ny nanekeny tamim-panetren-tena ny henatra sy ny
fahorian’ny hazo fijaliana (Heb. 12:2). Naneho herim-po i Stefana tamin’ny
fotoana nilazany tamin’ny mpitarika Jiosy fa izy ireo no namono ny Mesiany (Asa
7:51-52).


Raha manaiky hitoeran’ny Fanahy Masina
isika dia Izy no hanome antsika ny herim-po ilaintsika amin’ny fijoroana ho
an’i Kristy sy amin’ny fanambarana ny Anarany amin’ny olona rehetra. Rehefa
norahonana i Petera sy Jaona dia izao no vavaka nataony: “Koa ankehitriny, Tompo ô, jereo ny fandrahonany; ary omeo anay mpanomponao
ny mba hitory ny teninao amin'ny fahasahiana rehetra…nitory ny
tenin'Andriamanitra tamin'ny fahasahiana” izy ireo (Asa 4:29-31). Amin’ny maha
pasitera Pentekôtista, tsy maintsy mikatsaka ny fahafenoan’ny Fanahy ianao,
mitoetra ao anatin’izany ary matoky fa Andriamanitra no hanome anao ny herim-po
ilaina amin’ny fanatanterahana amim-pahatokiana ny antsonao.


Azo ianteherana


Amin’ny maha mpitantana ny raharan’ny
fiangonan’i Kristy, tsy maintsy azo ianteherana ianao. Tsy maintsy azon’ny
Tompo ametrahana ny fitokisany tanteraka ianao (Tit. 1: 7; 1 Pet. 4:10). Hoy i
Paoly: “Ary raha izany, dia fantatrareo fa ny mpitandrina
dia tokony ho olona mahatoky” (1 Kor. 4: 2). Noho izany, ny fiainanao dia tsy
maintsy maneho ireo toetran’ny olona azo ianteherana: mari-potoana, mazoto ary
maharitra. Ny fitondrantena tahaka izany dia vokatrin’ny fandehanana ao amin’ny
fahafenoan’ny Fanahy (Gal. 5: 22).


Nampahery ny loholona Efesiana i Paoly hoe: “Tandremo
ny tenanareo sy ny ondry rehetra izay nanaovan'ny Fanahy Masina anareo ho
mpitandrina, hiandrasanareo ny fiangonan'Andriamanitra, izay novidiny tamin'ny
ràny” (Asa 20:28). Amin’ny maha pasitera, nankinin’ny Tompo aminao ny
fanahin’ireo lehilahy sy vehivavy eo ambany fiahianao. Ary ho avy ny andro
hanaovao tatitra amin’Andriamanitra mikasika ny fahatokianao tamin’izany asa
izany (Heb. 13:17). Nampitandrina mafy ny amin’izany i Jakoba: “Ry rahalahiko,
aza dia samy ho mpampianatra be ihany ianareo, satria fantatrareo fa ho
mafimafy kokoa no hitsarana anay mpampianatra” (Jak. 3: 1).


Manetry tena


Amin’ny maha mpanahaka an’i Kristy, ny
pasitera Pentekôtista dia tsy maintsy manetry tena (Efe. 5:1). Hoy i Jesosy
tamin’ny Mpianany: “Fa tsy mba ho toy izany aminareo; fa izay te-ho lehibe
aminareo dia ho mpanompo anareo; ary izay te-ho ambony indrindra aminareo dia
ho mpanomponareo. Fa tahaka izany, ny Zanak'olona tsy tonga mba hotompoina, fa
mba hanompo ka hanolotra ny ainy ho avotra hisolo ny maro” (Mat. 20:26-28).


Tena manelingelina ny mahita pasitera
Pentekôtista feno fireharehana sy fanandratan-tena, mangataka ny hafa hanompo
azy kanefa izy no tokony hanompo azy ireo. Ny toetra tahaka izany dia tena
mifanohitra tanteraka amin’izay nasehon’ny Tompontsika. Izao no nosoratan’i
Paoly ho an’ny kristiana tany Filipy: “Aoka ho ao aminareo izao saina izao,
izay tao amin'i Kristy Jesosy koa, Izay, na dia nanana ny endrik'Andriamanitra
aza, dia tsy nataony ho zavatra hofikiriny mafy ny fitoviana
amin'Andriamanitra, fa nofoanany ny tenany tamin'ny nakany ny endriky ny
mpanompo sy nahatongavany ho manam-pitoviana amin'ny olona; ary rehefa hita fa
nanan-tarehy ho olona Izy, dia nanetry tena ka nanaiky hatramin'ny
fahafatesana, dia ilay fahafatesana tamin'ny hazo fijaliana:!” (Fil. 2: 5-8).
Ny mpitarika feno avonavona dia mangataka hotompoina, ny pasitera manana
toe-panahy araka an’Andriamanitra kosa manompo ny hafa amin’ny fanetren-tena. 


Mangoraka


Ny tena pasitera Pentekôtista marina dia tsy
maintsy olon’ny fangorahana. Ny fangorahana dia fitiavana aseho amin’ny asa.
Miseho amin’ny alalan’ny fiahiana ireo manana zavatra ilaina izany. Io no
fanehoana etỳ ivelany ny fo feno fitiavana an’Andriamanitra. Izao no
voambaran’ny Baiboly mikasika an’i Jesosy: “Ary nony nahita ny vahoaka Jesosy,
dia nahonena Azy ny fijeriny ireo, satria nampahantraina ireo ka nafoy toy ny
ondry tsy misy mpiandry” (Mat. 9:36).


Ny fangorahan’i Jesosy no nanetsika azy hiahy
ny zavatra nilain’ny hafa ara-panahy sy ara-batana. Amin’ny maha mpiandry ny
ondrin’Andriamanitra, tsy maintsy maneho fitiavana ny Olony sy ireo izay tsy
mahalala an’i Kristy isika. Ny fangorahana no mahatonga antsika mihevitra ireo
olona manana zavatra ilaina manokana sy manetsika antsika hanambara ny
filazantsara amin’ny rehetra. 


Amin’ny maha lehilahy sy
vehivavin’Andriamanitra, ny fiarahantsika mandeha tsy tapaka amin’ny Fanahy
Masina dia tokony hanetsika antsika hitia sy hihevitra ny hafa. Araka ny
fanazavan’i Paoly: “ny Fanahy Masina, Izay nomena antsika, no nentiny nampidina
ny fitiavan'Andriamanitra ho ao am-pontsika” (Rom. 5:5). Ny olona rehetra
milaza fa feno ny Fanahin’i Kristy dia tokony haneho ny fangorahan’i Kristy
amin’ny hafa.


Malala-tanana


Ny toetra manan-danja farany tokony hananan’ny
pasitera Pentekôtista marina dia ny fahalalahan-tanana. Vokatrin’ny
fahafenoan’ny Fanahy Masina tamin’ny Pentekosta, ireo mpino voalohany dia feno
ny fanahin’ny fahalalahan-tanana. Hoy ny Baiboly: “Ary
izay rehetra nino dia niray toerana, sady niombonany avokoa ny fananany
rehetra, ary namidiny ny taniny sy ny fananany ka nozarainy tamin'izy rehetra araka
izay nilainy avy” (Asa 2:44-45). Tahaka izany koa, amin’ny maha pasitera feno
ny Fanahy Masina anao, tsy maintsy mailaka amin’ny fizarana izay anananao
amin’ny hafa ianao. Tsy maintsy manokatra ny tananao amin’Andriamanitra, ny
fiangonana ary ireo olona hafa manana zavatra ilaina ianao. rehefa naniraka ny
mpianatra roa ambin’ny folo i Jesosy dia nampahery azy ireo hoe: “Sitrano ny
marary, atsangano ny maty, diovy ny boka, avoahy ny demonia; efa nahazo
maimaimpoana ianareo, koa manomeza maimaimpoana” (Mat. 10: 8). Ny
fahalalahan-tanana tahaka izany dia mora mifindra. Rehefa mahita ny
fahalalahan-tanan’ny pasiterany ny olona dia voaentana hanokatra ny fony sy ny
poketrany ary hiaina ny fahalalahan-tanana. Ny kolontsainan’ny
fahalalahan-tanana dia hisy fiantraikany goavana amin’ny fiangonana, ny
fiaraha-monina manodidina ary indrindra ny firenena samihafa eto an-tany. 


FOMBA FANANGANANA TOETRA


Mipetraka ny fanontaniana: Ahoana no
hahafahan’ny pasitera mampivelatra ireo toetra voaresaka teo aloha? Amin’ny alalan’ny
fanarahana ny ohatra nasehon’i Jesosy no hanaovantsika izany. Izy no
fakantahaka ho an’ny fiainana sy ny asa fanompoana. Hoy i Jaona: “Izay milaza
fa mitoetra ao aminy izy, dia tsy maintsy mandeha toy izay nandehanany koa” (1
Jaona 2:6). 


Araka ny tenin’i Paoly, tsy maintsy “mitafy
an’i Kristy isika” (jereo ny Kol. 3:12-17; Rom. 13:14). Rehefa nandidy ny
Mpianany i Jesosy hoe: “Andeha hanaraka Ahy” (Mat. 4:19). Ny nasainy nataon’izy
ireo dia nandinika Azy sy nanaraka ny fomba fiainany. Rehefa manao izany isika
hihamitovy endrika Aminy (Rom. 8:29; 2 Kor. 3:18). Nihanitovy tsikelikely
tamin’ny Fiainany ny fiainan’izy ireo. Noho ny herin’ny Fanahy, nanomboka
niaina tahaka ny Niainy, nisaina tahaka ny Fisainany ary ny nitia tahaka ny
nitiavany izy ireo (2 Pet. 1:3-4). Raha te ho pasitera Pentekôtista marina
ianao, manapaha-kevitra hanahaka an’i 


Jesosy 


Rehefa nanomboka nanaraka an’i Jesosy ny roa
ambin’ny folo dia niova ka nihoatran’ny teo aloha ny fiainany. Tamin’ny voalohany
izy ireo dia olona mpanarato. Kanefa, rehefa nanaraka an’i Jesosy izy ireo dia
tonga mpanarato olona, tahaka ny Tompon’izy ireo. Raha atao amin’ny teny hafa
dia izao: nandray ny toetran’i Jesosy izy ireo. Fanofanana ara-panahy no
iantsoan’ny mpandinika ny Baiboly io dingana io matetika. 


Tsy tokony hihevitra nefa isika hoe afaka
manahaka an’i Kristy amin’ny herintsika na ny ezaka ataontsika fotsiny. Tsy
maintsy mikatsaka ny fanampian’Andriamanitra amin’ny alalan’ny fampiharana
ireto fitsipi-pifehezana ara-panahy ireto isika raha te hahazo ny Fanampiany. 


Mitoetra ao amin’i Kristy


Voalohany, afaka mahazo ny fanampian’i Kristy
amin’ny fampivelarana toetra araka an’Andriamanitra isika raha mitoetra ao
Aminy. Izay rehetra mitoetra ao amin’i Kristy ihany no ho tonga tahaka Azy. Hoy
i Jesosy: “Tahaka ny sampany tsy mahay mamoa ho azy, raha tsy miray amin'ny
voaloboka izy, dia toy izany koa ianareo, raha tsy miray amiko” (Jaona 15: 4).
Ny mitoetra ao amin’i Kristy dia midika fanovozana fiainana avy Aminy amin’ny
alalan’ny fitohizana ao amin’ny Teniny sy ny Fanatrehany. Azontsika atao
amin’ny alalan’ny fanokanan-tena amin’ny vavaka, fianarana tsy tapaka ny
Baiboly ary fatokiana tanteraka ny fiahian’Andriamanitra ny zavatra rehetra
ilaintsika izany. 


Manakaiky kokoa an’Andriamanitra


Afaka mitombo amin’ny fitoviana amin’i Kristy
isika raha manakaiky Azy. Izao no antoka nomen’i Jakoba antsika: “Manatòna
an'Andriamanitra, dia hanatona anareo Izy” (Jak 4: 8). Tahaka ny tamin’ny
fitoerana amin’i Kristy, afaka manakaiky an’Andriamanitra amin’ny alalan’ny
vavaka, ny fiderana ary ny fanompoana amim-pahatokiana isika. Rehefa manakaiky
an’Andriamanitra isika dia hihamitovy Aminy. Hoy i Paoly: “Fa isika rehetra
kosa amin'ny tava tsy misarona dia mijery ny voninahitry ny Tompo toy ny
amin'ny fitaratra, ka ovana hahazo izany endrika izany indrindra avy amin'ny
voninahitra ka ho amin'ny voninahitra, toy ny avy amin'ny Tompo, dia ny Fanahy”
(2 Kor. 3:18). 


Mandeha ao amin’ny Fanahy


Farany, mitombo amin’ny fanahafana an’i Kristy
isika rehefa mandeha amin’ny Fanahy. Ny mandeha amin’ny Fanahy dia miaina ao
anatin’ny fankatoavana ny Fanahy Masina (Rom. 15:16). Midika izany fa ny
Fanahin’Andriamanitra no manome antsika ny hery ilaina amin’ny fiainana
manahaka ny an’i Kristy. Nampahery ny kristiana Galatiana i Paoly 


Nanoratra i Solomona hoe: “Eny, lanio ny fanananao rehetra hamidy fahalalana tsara. Asandrato izy,
dia hanandratra anao kosa Eny, hanome voninahitra anao izy, raha tananao”
(Ohab. 4: 7 – 8). Natao ho an’ny pasitera Pentekôtista ihany koa izany. Lanio
izay rehetra anananao hahazoana toetra tsara. Tiavo ny toetra tsara dia
hanandratra anao. Tano mafy izany dia hitondra voninahitra ho anao.
Ambonin’izany rehetra izany, ny pasitera Pentekôtista dia tsy maintsy lehilahy
na vehivavin’ny toetra tsara. 


 







~ Toko 4 ~


 


Olona voaomana tsara


 


Toy ny any amin’ny fikambanana samihafa, ny
fiangonana dia tokony hotarihan’ny olona efa voaomana tsara ho amin’ny asa. Hoy
ny evanjelista iraisam-pirenana indray andro: “Raha fantatro mialoha fa tsy
manana afa-tsy telo taona aho hitoriana ny filazantsara, dia nolaniako tamin’ny
fiomanana ny roa taona voalohany”. Izao no fanamarihana nataon’ny pasitera feno
fahendrena sy fahombiazana anankiray: “mitranga ny fahombiazana rehetra mihaona
amin’ny fiomanana ny fotoana fanararaotra”. Ireo lehilahy roa ireo dia samy
manasongadina ny maha zava-dehibe ny fiomanana ao anatin’ny asa fanompoana ho
an’ny filazantsara.


Hoy i Paoly raha nanoratra ho an’i Timoty izay
notendreny ho pasiteran’ny fiangonana tany Efesosy: “Raha misy olona maniry ny
asan'ny mpitandrina [pasitera], dia maniry asa tsara izy” (1 Tim. 3:1).
Taorian’io i Paoly dia nitanisa ireo fepetra samihafa takiana amin’ny olona te
hanompo eo amin’ny andraikitrin’ny pasitera. Iray amin’ireo fepetra ireo ny
hoe: “tsy izay zazavao amin'ny fivavahana” (and. 6);


Ny teny grika nadika hoe “zazavao amin’ny
fivavahana” eo amin’io andalana io dia neophytos, izay midika
ara-bakiteny hoe “nambolena vao haingana” na “olona vao nanomboka”. Io teny io
dia ,ifanohitra amin’ny teny ampiasain’i Paoly matetika ho an’ny pasitera:
“loholona” na presbyteros amin’ny teny grika, izay manondro ny
fahatsapana sy ny fahamatorana, ary tsy afa-misaraka amin’izany ny fiomanana (1
Tim. 5:17-19; Tit. 1:5). Araka izany, nilaza i Paoly fa ny pasitera dia tsy
tokony ho olona vaovao amin’ny fiarahana mandeha amin’i Kristy. Mifanohitra
amin’izany, ny pasitera dia tsy maintsy olona matotra ao amin’ny finoana sy
voaomana tsara ho amin’ny asa fanompoana. 


Hoy ny pasitera Pentekôtista tanora anankiray
tamin’ny talen’ny Sekoly Biblika: “Tsy mila fanofanana aho, ny hany ilaiko dia
ny fanafiana ny herin’ny Fanahy tahaka ny an’ireo mpianatra tamin’ny andro
Pentekosta”. Fahadalana nefa izany. Tsy azon’ity mpitoriteny tanora ity fa
talohan’ny Andro Pentekosta ny mpianatra roa ambin’ny folo dia nandany telo
taona nianarana avy amin’i Jesosy. Na dia marina aza ny filazan’ilay mpitoriteny
tanora fa tena ilaina tokoa ny fanafiana ny herin’ny Fanahy Masina, diso kosa
ny fahitany ny lanjan’ny fiomanana ara-panahy, ara-tsaina ary amin’ny
fampiharana ao anatin’ny asa fanompoana. 


Nifidy ny mpianatra roa ambin’ny folo i
Jesosy mba “ho ao aminy sy hirahiny hitoriteny” (Marka 3: 14). Talohan’ny
nanirahany azy ireo nitory ny filazantsara nanerana izao tontolo izao; nandany
ora maro dia maro Izy nanomana azy ireo ho amin’ny asa. 


Ity toko ity dia miresaka mikasika ny maha
zava-dehibe ny fiomanan’ny pasitera Pentekôtista. Horesahana ato ny sasany
amin’ireo sehatra ilàna fiomanana. Hojerena koa ny mikasika ny fomba
hahafahan’ny pasitera Pentekôtista mahazo sy mihazona ny fiomanana ilaina. 


SEHATRA IOMANANA


Ny fiomanana dia mahatonga ny olona maniry
hanao asa fanompoana hanana ireo fahaiza-manao sy toetra takiana amin’ny
fanatanterahana amim-pahombiazana ny antsony. Ny fiomanana dia azo sokajiana ho
toerana fanangonan’ny pasitera ny fitaovam-piasany na ny zavatra manan-danja
aminy. Ny fahatsaran’ny fiomanana dia tsy hampitao anao hanatanteraka ny asa
amim-pahombiazana fotsiny fa hiaro anao amin’ny tsy fahombiazana mandritra ny
fotoanan’ny rarintsaina na ny loza mitatao. Amin’ny maha pasitera Pentekôtista,
tsy maintsy voaomana tsara amin’ny fomba dimy ianao fara fahakeliny:


Voaomana ara-panahy


Alohan’ny zavatra rehetra, ny pasitera
Pentekôtista dia tsy vonona ara-panahy ho amin’ny asa fanompoana. Ahoana no
hahafahanao mampita amim-pahombiazana ny fahasoavan’Andriamanitra amin’ny olona
hafa raha tsy mbola niaina ny Fahasoavany mihitsy ianao teo amin’ny fiainanao? Noho izany, raha te ho pasitera Pentekôtista ianao dia tsy maintsy
nateraka indray marina (Jaona 3:3-7) sy feno ny Fanahy Masina (Asa 1:8; Efe.
5:18). Fanampin’izany, tsy maintsy miaina amim-pahatokiana fiainana manome
voninahitra an’i Kristy (1 Jaona 2:6) ary tsy maintsy manokan-tena tanteraka ho
an’i Kristy sy ny Irany ihany koa (Mat. 16:24).


Nampahatsiaro an’i Timoty i Paoly: “Fa mahasoa kely ihany ny fampiasana ny tena; fa ny toe-panahy araka
an'Andriamanitra no mahasoa amin'ny zavatra rehetra” (1 Tim. 4:8). Nampiasa ny
ohatra momba ny fampiasan-tena i Paoly mba hanehoana fa takiana amin’izay
rehetra miomana ho amin’ny asa fanompoan’ny pasitera ny fitsipi-pifehezana
ara-panahy (jereo: 1 Kor. 9:24-27). Nilaza tamin’i Timoty izy fa tahaka ny
mpihazakazaka izay tsy maintsy manao fanazaran-tena tsara ho fanomanany ny
tenany amin’ny hazakazaka, ny pasitera dia tsy maintsy miomana ara-panahy ho
amin’ny asa fanompoana. Ny mpilalao baolina kitra izay tsy mety hiofana dia
mamery hasina ny tenany tsy ho isan’ny mpilalao. Tahaka izany koa, ny pasitera
tsy mety hampihatra fitsipi-pifehezana ara-panahy dia manilika ny tenany hiala
amin’ny asa fanompoana. 


Voaomana ara-baiboly


Faharoa, hahatonga anao ho pasitera Pentekôtista
mahomby, tsy maintsy voaomana ara-baiboly ianao. Midika izany fa tsy maintsy
mahatakatra tsara ny Soratra Masina ianao. Ny andraikitra voalohany sahanin’ny
pasitera dia ny famahanana ny ondrin’Andriamanitra amin’ny alalan’ny
fampianarana azy ireo amim-pahatokiana ny Tenin’Andriamanitra. Ny toromarika
mahomby ara-baiboly dia hahatonga azy ireo ho olona masina matotra ao amin’i
Kristy (1 Pet. 2:2), hiaro azy ireo amin’ny fampianaran-diso (Asa 20:28-29),
ary hampitao azy ireo ho amin’ny asa fanompoana Kristiana (Efe. 4:11-12). Tsy
mahagaga araka izany raha indroa i Paoly no nilaza fa ny mpitandrina dia tsy
maintsy “mahay mampianatra” (1 Tim. 3:2; 2 Tim. 2:24). Ny asa fanompoana
fampianarana mahomby dia tsy afaka miorina amin’ny fahalalana ankapobeny ny
Baiboly. Mba hahafahana mampianatra araka ny tokony ho izy ny
vahoakan’Andriamanitra, tsy maintsy hainao ny mandika tsara sy mampihatra ny
“tenin’ny fahamarinana” (2 Tim. 2:15).


Voaomana ara-pitondratena


Fahatelo, hahatonga anao ho pasitera Pentekôtista
mahomby, tsy maintsy voaomana ara-pitondrantena ho amin’ny asa fanompoana
ianao. Tsy maintsy miaina amin’ny fiainana masina sy manome voninahitra
an’Andriamanitra ianao. Hoy i Paoly amin’ny mpitandrina na ny pasitera “tsy
maintsy ho tsy manan-tsiny…tsy mpimamo lian'ady, tsy mpikapoka, tsy tia harena
maloto” (Tit. 1:7). Nampiany koa fa ny pasitera dia tsy maintsy “marina, masina, mahonom-po” (and.8). Nilaza tamin’i Timoty koa i Paoly
fa ny mpitandrina dia tsy maintsy ho “tsy manan-tsiny, manam-bady tokana...tsy
mpitia vola” (1 Tim 3:2). Izay rehetra tsy mandresy amin’ireo sehatra ireo dia
efa nanao ny tenany ho tsy mendrika hanao asa fanompoana. Izay olona manao fahadisoana
ara-pitondrantena dia tokony hitsahatra amin’ny asa fanompoana avy hatrany ary
hiandry mandra-pahazoany fandresena amin’ny sehatra nahasolafaka azy. 


Amin’ny maha pasitera Pentekôtista, tsy
maintsy mitandrina mafy ianao manoloana ny fahotana lehibe telo izay mamotika
sy mamery hasina mpitarika ara-pivavahana maro. Ireo kilema lehibe telo ireo
dia ny fitiavam-bola, ny filàna (fanirina voarara), ary fireharehana (faniriana
voninahitra sy fahefana). Tsy misy firehetam-po na hosotra maharina ny
fahalavoana amin’ireo sehatra ireo.


Tao amin’ny taratasy nosoratany ho an’ny mpino
tany Galatia, Paoly dia nampitandrina azy ireo tsy hanaiky ny fanirin’ilay
toetra mpanota ao anatin’izy ireo (Gal. 5:19-21). Mba hahafahana manao izany,
nampahery azy ireo hamboly ny vokatrin’ny Fanahy izy (and. 22-23).
Taorian’izay, nambaran’i Paoly azy ireo ny lalana avy amin’ny faharesena
ara-pitondrantena mankany amin’ny fandresena ara-pitondrantena. “Fa izay an'i Kristy
Jesosy dia efa nanombo ny nofony mbamin'ny faniriany sy ny filany tamin'ny hazo
fijaliana.Raha velon'ny Fanahy isika, dia aoka handeha araka ny Fanahy” (and.
24-25). Efa nampahery ny Galatiana koa i Paoly hoe: “Mandehana araka ny Fanahy,
dia tsy hahatanteraka ny filan'ny nofo ianareo” (and.16).


Voaomana ara-tsaina sy ara-pihetseham-po


Farany, mba hahafahanao manatanteraka
amim-pahombiazana ny asa fanompoana, tsy maintsy voaomana ara-tsaina sy
ara-pihetseham-po ianao. Amin’ny teny hafa, tsy maintsy afaka misaina tsara,
mahafehy ny fihetseham-po ry afaka miatrika araka ny tokony ho izy ny fanamby
eo anatrehanao ianao. Hoy i Paoly tamin’i Titosy: “Fa ny mpitandrina dia tsy
maintsy ho tsy manan-tsiny, fa mpitandrina ny an'Andriamanitra, tsy mitompo
teny fantatra, tsy mora tezitra…tsy mpikapoka…mahonon-tena...
mahonom-po” (Tit. 1:7-8). Hoy i Paoly ao amin’ny taratasy voalohany nosoratany
ho an’i Timoty “Koa ny mpitandrina dia tsy maintsy mahonon-tena,
hendry...tsy mpikapoka, fa mandefitra, tsy mpila ady” (1 Tim. 3: 2-3).
Mariho tsara fa ireo toetra nofidiana eo ambony ireo dia miresaka mikasika ny
fahamatorana ara-tsaina sy ara-pihetseham-po. Amin’ny mha pasitera Pentekôtista
anao, tsy maintsy miezaka ny hananana ireo toetra ireo ianao na ao amin’ny
fiainanao manokana na ao amin’ny asa fanompoanao. 


Ny pasitera matotra ara-tsaina sy
ara-pihetseham-po dia haneho fatokiana amin’ny fampiasana ny
fanomezam-pahasoavana sy ny talenta nomen’Andriamanitra azy. Io fatokiana io no
hanampy azy ireo hiatrika ny toe-javatra sarotra sy handray fanapahan-kevitra
manan-danja. Io fatokiana io ihany koa no hiaro azy ireo tsy ho rendrika ao
anatin’ny andraikitra sarotra toy ny fanambarana vaovao ratsy, fiarovana ny
fiangonana amin’ny mpampianatra diso, ary ireo asa sarotra samihafa. 


FOMBA FIOMANANA


Ny pasitera Pentekôtista hendry izay
mahafantatra ny lanjan’ny fiomanana dia hanao izay rehetra azony atao
hanomanana ny tenany ho amin’ny asa fanompoana. Ndeha isika hijery fomba telo
hahafahanao manatanteraka izany. 


Amin’ny alalan’ny traikefa fampiharana


Voalohany, afaka manomana ny tenanao ho
amin’ny asa fanompoana amin’ny alalan’ny fitadiavana traikefa avy amin’ny
fampiharana ianao. Ireto misy fomba telo hahazoana traikefa:


1. Miasa ao anatin’ny
fiangonam-paritra. Ny fiangonana misy anao no
toerana tsara indrindra hanombohanao ny asa fanompoanao. Nandray anjara
tamin’ny asa fanompoana tao amin’ny fiangonana tao Antiokia i Paoly sy
Barnabasy tamin’ny fotoana nitarihan’ny Fanahy Masina azy ireo hanatanteraka
fanompoana tamin’ny alalan’ny asa misiona (Asa 11:25-26; 13:1-3). Taorian’io,
Paoly dia nandray ireo olona nandray anjara mavitrika tao anatin’ny fiangonana
mba hanampy azy tao anatin’ny ekipany. Ohatra amin’izany i Timoty izay avy ao
amin’ny fiangonana tany Lystra (16:1-2), Sopatera avy any Beria, Aristarko sy
Sekondo avy any Tesalonika, ary Gaio avy any Derbe (20:4). Ireo lehilahy ireo
dia nianatra nanao asa fanompoana tao amin’ny fiangonam-paritra nisy azy.
Rehefa voazaha toetra tao izy ireo vao nanao asa fanompoana tamin’ny sehatra
midadasika kokoa.


Noho izany, raha maniry ny ho pasitera
Pentekôtista ianao dia tsy maintsy manomboka amin’ny fitadiavana fahafahana
manompo ao anatin’ny fiangonana misy anao. Tsy maintsy vonona hiasa an-tsitrapo
ianao rehetra misy fanompoana ilàna anao. Ny fandraisanao anjara amin’ny asa
fanompoana ao anatin’ny fiangonana misy anao dia hanome anao traikefa sarobidy,
hampiharihary ny fanomezam-pahasoavana anananao, hampatanjaka ny toetranao ary
hanamafy fa voaantso ho amin’ny asa fanompoana midadasika kokoa ianao.


2. Manompo eo ambany fitarihan’ny
pasitera manana traikefa. Iray amin’ny endrika
mahombin’ny asa fanompoana Pentekôtista ny fanofanana amin’ny alalan’ny fanoloran-tsaina.
Mitranga ny fanofanana amin’ny alalan’ny fanoloran-tsaina rehefa miara-mandeha
amin’ny pasitera efa za-draharaha ny pasitera vaovao ary mianatra avy aminy.
Tahaka izany no nanofanan’i Jesosy ny Mpianany (Marka 3: 14-15). Hoy izy
tamin’izy ireo: “Andeha hanaraka Ahy, fa hataoko
mpanarato olona ianareo” (Marka 1: 17). Rehefa niara-nandeha sy nanao asa
fanompoana niaraka tamin’i Jesosy izy ireo dia nianatra nanao asa fanompoana
tahaka ny fanaony. Hoy izy nanazava: “izay rehetra
tanteraka dia ho tahaka ny mpampianatra azy ihany” (Lioka 6:40). 


Ohatra hafa avy ao amin’ny Baiboly maneho ny
fanofanana amin’ny alalan’ny fanoloran-tsaina i Mosesy sy Josoa (Eks 24:
12-13), Ely sy Samoela (1 Sam. 2:11), Elia sy Elisa (1 Mpan 19:19-21), ary
Paoly sy ireo misionera niara-niasa taminy – anisan’izany i Timoty, Titosy,
Lioka ary ireo namany hafa. Ny manompo eo ambany fitarihan’ny pasitera efa
manana traikefa dia hanampy anao hahita mazava ny fiainan’ny fiangonana sy
hianatra mikasika ny asan’ny mpitandrina. 


3. Miara-miasa amin’ny hafa. Ny fiarahana miasa amin’ny olona hafa ao anatin’ny vondrona mpanao
asa fanompoana dia hahazoana traikefa sarobidy. Ny vondrona mpitondra
am-bavaka; ny mpitory ny filazantsara, ny mpanangana fiangonana dia santionany
amin’ireo azonao iarahana miasa. Iray amin’ny tombontsoa azo avy amin’ny
fiaraha-miasa amin’ny hafa ny fianarana miara-miasa amim-pirindrana amin’ireo
mpiara-miasa ao amin’ny asa fanompoana.


Amin’ny alalan’ny fianarana malala-drafitra


Fomba iray hahafahanao manomana ny tenanao ho
amin’ny asa fanompoana ny “fianarana malala-drafitra”. Ny fianarana malala-drafitra
dia fianarana mitranga any ivelan’ny efitrano fianarana. Na dia tsy manaraka drafitra aza ity fianarana ity dia tsy tokony
heverina ho tsy manana ny lanjany na hamaivanina. Mety mahomby sy mampandroso
tokoa ny fianarana malala-drafitra. Tafiditra ao anatin’ity sokajy ity ny
Fianarana Baiboly, ny famakiana boky sy lahatsoratra, ny famonjena
famelabelaran-kevitra ary ny fianarana any amin’ny Sekoly Itatra samihafa. 


1. Fianarana Baiboly samirery. Fomba iray hahafahana manatanteraka ny fianarana malala-drafitra
ny fianarana Baiboly samirery. Ny famakiana Baiboly mandritra ny taona dia efa
dingana fampiharana lehibe. Manampy anao hifankazatra amin’ny hevitra
ampitain’ny Soratra Masina izany. Hanampy anao amin’ny famakiana ny Baiboly ny
famerimberenana mamaky boky iray. Hoy ny mpandinika Soratra Masina anankiray:
“Ny tsiambaratelon’ny fahalalana Baiboly dia tsy ny famakiana azy fa ny famerimberenana
mamaky azy”. Rehefa vakianao imbetsaka ny boky iray dia hitombo ny
fahatakaranao ny fahamarinana ao anatiny. 


Ankoatran’ny famakiana ny Baiboly, tokony
hampitomboinao koa ny fahazaranao mianatra ny Baiboly amin’ny fomba mitohy.
Raha azo atao, tsara ianao raha manana Baiboly Fianarana misy sarintany,
famintinana ny votoatiny sy fampidirana, famakafakana andinin-tSoratra Masina,
lahatsoratra manazava ary takelaka[11].


2. Famakiana boky sy lahatsoratra. Fomba iray azon’ny pasitera Pentekôtista ianarana amin’ny fomba malala-drafitra
ihany koa ny famakiana araha-pandinihana boky sy lahatsoratra samihafa. Marina
ny voalazan’ity olona iray ity: “Leaders are readers” (Ny mpitarika dia mpamaky
boky). Noho izany, tokony ho mpamaky manana fientanam-po ianao. Ny famakiana
boky isan’andro dia mandrisika ny sainao sy mampitombo ny fahafahanao
mandinika. Ny famakiana boky isan’andro ihany koa dia manampy anao hanana fomba
fijery vaovao eo anatrehan’ny fanamby eo amin’ny fiainana sy ny asa fanompoana.
Ambonin’izany, ny fahazarana mamaky boky dia hampitombo ny voambolana anananao
sy hanatsara ny fahaizanao miteny. 


Kanefa, tsy maintsy mitandrina tsara ianao
eo amin’ny fifidianana ny boky na ny asa soratra hovakiana. Betsaka amin’ireo
boky sy lahatsoratra miparitaka atỳ Afrika no manindrahindra fampianarana
tsy mifanaraka amin’ny Soratra Masina sy fanao samihafa tsy mety (jereo ny 1
Tim. 4:7; 2 John 1:7-8). Tokony hosorohanao ny famakiana ireny fitaovana ireny.



3. Fanatrehana famelabelan-kevitra
sy seminera. Ny fanatrehanao famelabelan-kevitra sy
fihofanana natokana ho an’ny pasitera dia hanampy amin’ny fampivelarana ny
fahaiza-manaonao amin’ny asa fanompoana. Ireny fivoriana ireny matetika dia
natao hanampiana ny pasitera hampivoatra ny fahaiza-manaony amin’ny asa
fanompoana. Ny famelabelaran-kevitra sy ny seminera ihany koa dia natao
hampaherezana ireo pasitera kivy sy hanampiana azy ireo hahazo tolotsaina avy
ao amin’ny Soratra Masina sy ho an’ny asan’Andriamanitra izay ataony. Farany,
ny seminera dia andraisan’ny pasitera ny taridalana samihafa hampandrosoana ny
fikambanana misy azy sy manampy azy ireo hahatsapa fa manana namana mpiara-miasa
izy ao anatin’ny asa fanompoana fa tsy irery. 


Amin’ny alalan’ny fihofanana manaraka drafitra


Farany, satria maniry ho pasitera
Pentekôtista ianao, raha azo atao, mandehàna mihofana. Ny fihofanana manaraka
drafitra dia fihofanana atolotrin’ny Sekoly na Kolejy Biblika amin’ny alalan’ny
fianarana ao an-dakilasy na amin’ny alalan’ny fifandraisana. Ireto avy no tafiditra
ao anatin’ny sokajin’ny fihofanana manaraka drafitra: 


1. Fanabeazana lahika. Ny fianarana ambaratonga fototra sy ambaratonga faharoa ary ny
Lisea dia tena ilaina tokoa ho an’ny pasitera Pentekôtista eto Afrika. Ireny
Sekoly ireny dia manomana ny mpianatra hiaina ao anatin’izao tontolo môderina
misy antsika izao. Any anatin’izy ireny no ianaran’ny mpianatra mamaky teny,
manoratra ary manao kajy. Mbola any an-tSekoly koa no ianarana ny tantara, ny
jeografia ary ireo taranja manan-danja maro hafa ilaina amin’ny fiainana. Ho
an’izay maniry ho tonga pasitera Pentekôtista, mitondra tombontsoa lehibe tokoa
ny fianarana natao tany an-tsekoly. Ny fianarana dia mampitombo ny fahalianana,
mampivelatra ny fisainana ary mampitombo ny fahatongavan-tsaina ny amin’izay
mitranga eo amin’ny fiaraha-monina. 


2. Sekoly sy
Kolejy Biblika. Raha azo atao, dia tena tsy azo
ihodivirana ny hanarahanao fihofanana momba ny Baiboly any amin’ny Sekoly sy
Kolejy Biblika izay manana laza tsara. Hadalana ny fanirina hanao ny asan’ny
dokotera kanefa tsy nandany fotoana nianatra momba izany akory! Tahaka izany
koa, hadalana ny maniry ho pasitera kanefa mandà ny fanofanana ho amin’ny asa
fanompoana. Betsaka ny fiangonana nasionaly no mitaky ny hanarahan’ny
pasiterany fihofanana any amin’ny Sekoly Baiboly. Na mitaky na tsy mitaky izany
ny fiangonana dia fahendrena ho an’ny pasitera Pentekôtista ny manaraka
fanofanana manaraka drafitra momba ny asa fanompoana. 


3. Fianarana any amin’ny Sekoly
itatra. Ny Sekoly Biblika sasany dia manolotra
fampianarana any amin’ny Sekoly itatra na amin’ny alalan’ny fifandraisana. Ny
taranja ao anatin’io dia mety ampianarina mivantana, amin’ny alalan’ny taratasy
ifandefasana na amin’ny alalan’ny aterineto. Sady afaka mijanona any an-tranony
sy manohy ny asa fanompoany ny pasitera amin’izay no afaka mianatra. Ny tena
mahatsara azy dia ny fanomezany fahafahana ny pasitera hampitombo ny fahalalany
sy ny fahaiza-manaony. Amin’izany fotoana izao, ny fiangonana Assemblée de Dieu
manerana an’i Afrika dia manana toeram-pihofanana ho amin’ny asa fanompoana
miisa 300. Ireny Sekoly ireny dia manolotra fanofanana ho an’ny mpianatra avy
amin’ny fiangonana Assemblée de Dieu sy tsy Assemblée de Dieu. Ny pasiteran’ny
fiangonana Assemblée de Dieu ao amin’ny faritra misy anao dia afaka manoro anao
ny Sekoly (na ireo Sekoly) ao amin’ny firenenao. 


4. Fianarana amin’ny
Anjerimanontolo. Ny sasany amin’ny mpanao asa
fanompoana Pentekôtista eto Afrika dia te hanaraka fianarana any amin’ny
ambaratonga ambony. Mitombona tanteraka izany fanirina izany ho an’ireo
misehatra eo amin’ny fampianarana any amin’ny Sekoly teolojika na ny
Anjerimanontolo. Tsara kokoa nefa raha any amin’ireo Anjerimanontolo
Pentekôtista manana fankatoavana ara-panjakana no manohy fianarana. Maro ireo
fiangonana Assemblée de Dieu nasionaly eto Afrika no efa manolotra ny
fandaharam-pianarana Masters. Ny Doctorat kosa dia azo arahana amin’ny
alalan’ny Pan-Africa Theological Seminary (PAThS). PAThS izay anjerimanontolo
manana fankatoavana, tantanan’ny fiangonana Assemblée de Dieu ao Lomé, Togo ary
manana sekoly itatra any amin’ny firenena Afrikana maro. Ny fianarana dia amin’ny
fiteny Anglisy sy amin’ny fiteny Frantsay. 


FIOMANANA MITOHY


Izao no marina, amin’ny maha pasitera
Pentekôtista, ny fiomananao ho amin’ny asa fanompoana dia tsy misy fiafarany.
Tsy maintsy tonga mpianatra mandritra ny androm-piainana ianao. Ny fiainanao
dia tsy maintsy marihan’ny fikatsahana tsy miato ny hatsarana. Ny taratasy
nosoratan’i Paoly dia manaporofo fa nikatsaka izany izy teo amin’ny fiainany
manokana: “Tsy toy ny efa nahazo sahady aho, na efa
tanteraka sahady; fa miezaka aho hihazona izay nihazonan'i Kristy Jesosy ahy”
(Fil. 3: 12). 


Ny fikatsahana ny hatsarana dia tsy maintsy
mitohy mandritra ny androm-piainanao. Tsy maintsy mitohy manomana ny tenanao ara-panahy
amin’ny alalan’ny fitoerana ao amin’ny fahafenoan’ny Fanahy Masina sy amin’ny
fampiharana ny fitsipi-pifehezan’ny vavaka, ny fifadian-kanina, ny fiderana ary
ny fandinihana ny Soratra Masina ianao.[12] Tokony hanomana ny tenanao ara-baiboly
amin’ny alalan’ny fifehezan-tena ao anatin’ny fianarana ny Soratra Masina, sy
raha tarihan’ny Fanahy, dia amin’ny alalan’ny fanarahana fihofanana ambaratonga
ambony.[13] 


Ankoatr’ireo voalaza teo aloha, tsy maintsy
mitohy mikatsaka ny hampivoatra ny tenanao amin’ny lafiny fitondrantena
ihany koa ianao. Araka ny tenin’i Solomona, tsy maintsy miaro ny fonao amin’ny
ratsy sy mitandrina tsara ny alehan’ny tongotrao ianao (Ohab. 4:23-27). 


Farany, amin’ny maha pasitera Pentekôtista
hendry anao, tsy maintsy mitohy manomana ny tenanao ara-tsaina sy ara-pihetseham-po
ianao. Azonao atao amin’ny alalan’ny fifehezan-tena mamaky sy mianatra ny
Tenin’Andriamanitra ary ny famelana ny Fanahy sy ny Tenin’Andriamanitra hiasa
mahery ao amin’ny fiainanao, mamolavola anao hitovy endrika amin’i Kristy izany
(2 Kor. 3:18). 


 







~ Fizarana 2 ~


 


Ny laharam-pahamehan'ny pasitera Pentekôtista


 







~ Toko 5 ~


 


Laharam-pahamehana amin’ny Asa
Fanompoana


 


Indray
andro, niara-nipetrapetraka tamin’ny mpianatrin’ny
Sekoly Biblika feno hafanam-po ny pasitera efa zokiolona anankiray. Hoy ny iray
tamin’ireo mpianatra nanontany azy: “Ahoana tompoko no nahafahanao nanangana
fiangonana matanjaka tahaka io?” Nahatalanjona ny mpianatra ny valiteniny.
“Manao ny tsara indrindra” hoy izy, “tsy maintsy afoinao ny tsara”. Rehefa
nahita ny fasahiranan-tsaina teny amin’ny endrik’ireo mpianatra izy dia
nanazava: “Eo amin’ny fiainana, betsaka ny zavatra tsara azonao atao. Izao
tontolo izao dia hametraka fangatahana maro eo anatrehanao. Ny mpikambana ao
amin’ny fiangonana sy ny loholona ihany dia manana ny zavatra andrasany aminao.
Ny pasitera sasany dia manantena anao hanao ny zavatra ataon’izy ireo.”
Notohizan’ilay pasitera zokiolona ny teniny: “Mety tsara avokoa ireo. kanefa, amin’ny
maha lehilahy na ny vehivavin’Andriamanitra, mila manontany Azy ianao hoe:
῾Tompo; inona no tianao ataoko?’ Avy eo, rehefa renao ny
feon’Andriamanitra dia tsy maintsy manao izay nolazainy ianao. Tsara ny zavatra
hafa rehetra, kanefa izay asain’Andriamanitra ataonao no tsara indrindra. Noho
izany, tsy maintsy mifantoka mandrakariva amin’ny fanaovana izay
asain’Andriamanitra ataonao ianao.”


Ilay pasitera zokiolona dia niresaka
mikasika ny fametrahana laharam-pahamehana ao anatin’ny asa fanompoana. Ny
laharam-pahamehana dia zavatra apetraka ho manan-danja. Io ilay zavatra atao
alohan’ireo tsy dia manan-danja loatra. 


NY BAIBOLY SY NY LAHARAM-PAHAMEHANA


Teny amin’ny lalana avy any Jodia ho any
Galilia i Jesosy sy ny Mpianany. Nijanona kely i Jesosy teny an-dalana ary
nilaza tamin’izy ireo fa “tsy maintsy mamaky an'i
Samaria” (Jaona 4:4). Tsy maintsy talanjona ny mpianatra raha nahare izany
satria tsy ato anatin’ny fandaharam-potoanan’izy ireo izany. Rehefa tonga tao
amin’ny tanan’i Sykara izy ireo dia fantany ny antony tsy maintsy namakiana an’i
Samaria. Nisy olona very efa vonona handray ny hafatrin’ny famonjena tao. Ary
koa, te hampianatra ny Mpianany lesona momba ny fijinjana vokatra Izy. 


Hoy i Jesosy tamin’ny Mpianany indray
andro: “haoriko ny fiangonako; ary ny vavahadin'ny fiainan-tsi-hita tsy haharesy azy” (Mat.16:18).
Tato aoriana dia nandidy azy ireo Izy hoe: “koa mandehana ianareo, dia ataovy
mpianatra ny firenena rehetra” (Mat. 28:19). Ao anatin’ireo fehezanteny ireo,
Jesosy dia niresaka mikasika ny laharam-pahamehana napetrany ho an’ny tenany sy
ho an’ny Mpianany.


Nanaraka ny ohatra navelan’ny Tompony ny
apostoly ary nametraka ihany koa ny laharam-pahamehana tamin’ny asa fanompoana.
Indray andro, nanatona ny apostoly ny mpikambana sasany tao amin’ny fiangonana
nitondra ny fitarainany. Tsy voasahana araka ny tokony tamin’ny fizarana sakafo
isan’andro ny mpitondrantenan’izy ireo ka ny apostoly no tiany hamaha izany
olana izany. Efa nametraka ny laharam-pahamehany nefa ny apostoly ka izao no
navalin’izy ireo ny olona: “Tsy mety raha mandao ny tenin'Andriamanitra
hitandrina latabatra izahay” (Asa 6:2).


Na dia zavatra tsara sy tena ilaina aza ny
fiahiana ny mpitondrantena tsy voasahana araka ny tokony ho izy, tsy izany no
nandidin’i Kristy azy ireo. Noho izany, ny apostoly dia nangataka ny fiangonana
hifidy diakona hisahana io zavatra ilaina io fa izy ireo kosa hifantoka amin’ny
vavaka sy ny fampianarana. Vokany, “Dia nandroso ny tenin'Andriamanitra; ary
nihamaro indrindra ny isan'ny mpianatra tany Jerosalema; ary maro be kosa ny
mpisorona nanaiky ny finoana” (and.7). 


Ity toko ity dia hamaha olana manan-danja momba
ny laharam-pahamehana ao amin’ny asa fanompoan’ny pasitera Pentekôtista eto
Afrika amin’izao androntsika izao.


FAMARITANA NY LAHARAM-PAHAMEHANA AO AMIN’NY ASA FANOMPOANA


Inona no tokony ho laharam-pahamehana ho
an’ny pasitera Pentekôtista? Na dia betsaka aza ny zavatra tsara sy azony atao,
misy kosa ireo zavatra vitsivitsy tsy maintsy tanterahana. Ny fito
amin’ireo laharam-pahamehana vitsivitsy ireo no horesahantsika dia: (1) fanompoana
ny irak’Andriamanitra, (2) fanatanterahana ny antson’Andriamanitra, (3)
fanatrarana ny very, (4) fanambarana ny Tenin’Andriamanitra, (5) fivavahana,
(6) fanandratana ireo hasina maha Pentekôtista, ary (7) fampitaovana ny
vahoakan’Andriamanitra ho amin’ny asa fanompoana. Ndeha hojerentsika akaiky ny
tsirairay amin’ireo laharam-pahamehan’ny asa fanompoana ireo. 


Fanompoana ny Irak’Andriamanitra


Voalohany, ny pasitera Pentekôtista dia tsy
maintsy manao laharam-pahamehana ny irak’Andriamanitra. Taorian’ny fakam-panahy tany an’efitra dia niverina tany Galilia i
Jesosy. Rehefa tonga tany izy dia niditra tao amin’ny synagoga tao Nazareya ary
nanomboka namaky ny bokin’Isaia: “Ny Fanahin'i Jehovah no
ato amiko, Satria nanosotra Ahy hitory teny soa mahafaly amin'ny malahelo Izy... hitory
ny taona ankasitrahan'i Jehovah” (Lioka 4: 18-19). Fantatr’i Jesosy ny
laharam-pahamehan’ny Rainy ho an’ny Fiainany sy ny asa fanompoany. Azony fa ny
Ray dia naniraka Azy hanompo ny Irany. Naniraka ny Zanany hanolotra ny ainy ho
avotra hisolo ny maro koa Izy (Mat. 20:28). 


Tahaka an’i Jesosy, amin’ny maha pasitera
Pentekôtista anao, tsy maintsy manokan-tena ho an’ny fanompoana ny
irak’Andriamanitra ianao. Hoy i Jesosy tamin’ny Mpianany: “Fiadanana ho anareo;
tahaka ny nanirahan'ny Ray Ahy no anirahako anareo kosa” (Jaona 20:21). Tahaka
ny nanirahan’Andriamanitra an’i Jesosy teto amin’izoa tontolo izao mba hanompo
ny Irany, no anirahan’i Jesosy anao hanao tahaka izany any amin’izao tontolo
izao ankehitriny. Ny irak’Andriamanitra matetika izay antsoina koa hoe missio
Dei, dia ny hanavotra sy hiantso ho an’ny tenany olona avy amin’ny fokom-pirenena
rehetra sy ny samy hafa fiteny ary ny firenena rehetra” (Apok. 5:9)[14].


Fanatanterahana ny antson’Andriamanitra


Faharoa, ny pasitera Pentekôtista dia tsy
maintsy manao laharam-pahamehana ny fanatanterahana ny antson’Andriamanitra eo
amin’ny fiainany. Jesosy dia tsy mba nanaisotra ny fifantohany tamin’izay
niantsoan’ny Ray azy mba hataony. Tao anatin’ny ora maizina indrindra aza dia
nivavaka tamin’ny Rainy izy hoe: “aoka tsy ny sitrapoko anie no hatao, fa ny
Anao” (Lioka 22:42). Ny pasitera Pentekôtista eto Afrika ihany koa dia tsy
maintsy mahatakatra tsara ny antson’Andriamanitra eo amin’ny fiainany ary tsy
maintsy miezaka manatanteraka izany antso izany. Andriamanitra dia efa
nanoritra lalana hihazakazahan’ny mpanao asa fanompoana tsirairay. Tsy maintsy
mikaroka io lalana io ny pasitera Pentekôtista tsirairay. Raha efa izany dia
tsy maintsy mijanona amin’io lalana io izy ireo mandra-pahavitan’ny hazakazaka
(Heb. 12:1-2; 2 Tim. 4:7).


Fanatrarana ny very


Fahatelo, ny pasitera Pentekôtista dia tsy
maintsy manao laharam-pahamehana ny fanatrarana ny very. Laharam-pahamehana
tamin’i Jesosy izany. Hoy Izy: “Fa efa tonga ny Zanak'olona hitady sy hamonjy
ny very” (Lioka 19:10). Ny fanatrarana ny very dia tsy maintsy mitoetra ho
laharam-pahamehan’izay rehetra te hanaraka an’i Kristy. Izao no baikon’i
Jesosy: “Mandehana any amin'izao tontolo izao ianareo, ka mitoria ny filazantsara
amin'ny olombelona rehetra” (Marka 16:15). 


Manan-kery io baikon’i Kristy io
mandrai-piveriny eny amin’ny rahon’ny lanitra (Mat. 24:14). Amin’ny maha
pasitera Pentekôtista mahatoky, tsy maintsy mitarika ny lalana amin’ny
fanentanana ny fiangonana ho amin’ny asa fitoriana ny filazantsara sy ny asa
misiona voatafy ny herin’ny Fanahy. Misy fomba roa hahafahanao manatanteraka
izany:


Voalohany, tsy maintsy tonga ohatra ho an’ny
fiangonana amin’ny fizarana amim-pahavitrihana ny filazantsara sy ny fitarihana
azy ireo ao amin’ny Tompo ianao. Rehefa hitan’ny mpikambana ao amin’ny
fiangonanao fa mijoro vavolombelona ianao dia hazoto hijoro vavolombelona ihany
koa izy ireo. Faharoa, tsy maintsy maneho fiahiana ny olona very amin’ny
alalan’ny fanomezana amin-kalalahan-tanana ho an’ny asa misiona, sy ny
fivavahana amin-kafanam-po ho an’ny olona very any amin’ireo foko mbola tsy
tratran’ny filazantsara eto Afrika sy any amin’ny firenena hafa ianao. Tsy
maintsy manetsika ny fiangonana  hanao tahaka izany ianao. Ny fitoriana ny
filazantsara sy ny asa misiona no tsy maintsy apetrakao ho laharam-pahamehana
ambony indrindra ao anatin’ny fandaharam-potoana sy ny tetibolan’ny fiangonana[15].



Fampianarana ny Teny


Fahefatra, tsy maintsy ataon’ny pasitera
Pentekosta laharam-pahamehana ihany koa ny fanambarana ny Tenin’Andriamanitra.
Paoly dia nampahery an’i Timoty zanany amin’ny finoana hoe: “mitoria ny teny,
mazotoa, na amin'ny fotoana, na tsy amin'ny fotoana, mandrese lahatra,
mamporisiha, mananara mafy amin'ny fahari-po sy ny fampianarana rehetra” (2
Tim. 4:2). Tafiditra ao anatin’ny fanambarana ny Tenin’Andriamanitra ny
hitoriana ny filazantsara sy ny Fampaherezana ny mpino hanaraka ny lalan’ny
Tompo. Izao no baikon’i Jesosy: “Mandehana any amin'izao tontolo izao ianareo,
ka mitoria ny filazantsara amin'ny olombelona rehetra”. Nampiany koa hoe: “Fahano
ary ny ondriko” (Jaona 21:17)


Mba hahafahana mitoriteny tsara, tsy maintsy
manokana ny tenanao hizara tsara ny Teny Fahamarinana ianao (2 Tim. 2:15). Tsy
hitranga nefa izany raha tsy tonga mpianatra ny tenin’Andriamanitra
mahafatra-po ianao.[16]


Fivavahana


Fahadimy, ny pasitera Pentekôtista dia tsy
maintsy manao laharam-pahamehana ny vavaka. Rehefa miaina fiainana feno
fanokanan-tena amin’ny vavaka ianao dia maneho ny fianteheranao
amin’Andriamanitra. Manaraka ny dia-tongotr’i Jesosy sy ny apostoly ianao
amin’izany. Milaza ny Baiboly fa nandritra ny andro niainany teto an-tany,
Jesosy dia “nanao fivavahana sy fangatahana nomban'ny fitarainana mafy sy ny ranomaso”
(Heb.5:7; jereo koa ny Marka 1:35; Lioka 5:16). Voalaza ao koa fa ny apostoly
dia “tsy nitsahatra nivavaka” (Asa 1:14; jereo koa ny. 3:1; 6:2-4; 10:9). Ny vavaka
dia tsy manova ny toe-javatra fotsiny fa manova ilay olona mivavaka ihany koa.
Ilay mpanao fanavaozana, Martin Luther dia nahatakatra tsara ny lanjan’ny
vavaka. Araka ny tantara dia niteny tahaka izao izy indray mandeha “Manana
zavatra betsaka hatao aho anio kanefa tsy maintsy laniako ao anatin’ny vavaka
aloha ny ora teloko voalohany:!”. Toy izany koa, ny Pasitera Pentekôtista
tsirairay dia tsy maintsy mametraka ny vavaka ho laharam-pahamehana.[17]


Fanandratana ireo hasina maha Pentekôtista


Fahenina, ny pasitera Pentekôtista dia tsy
maintsy miezaka manandratra ireo hasina Pentekôtista ao anatin’ny asa
fanompoany. Ny hasina Pentekôtista dia ireo finoana sy fanokanan-tena tazonina
mafy satria mamaritra ny maha Pentekôtista marina ny mpino anankiray. Telo
manan-danja ireo hasina tsy maintsy hazonin’ny pasitera Pentekôtista dia ireo:
fanokanan-tena amin’ny foto-pampianarana ara-baiboly, fankatoavana
an’Andriamanitra sy ny Irany, ary fisokafana amin’ny hetsika ataon’ny
Fanahin’Andriamanitra. 


Tafiditra ao anatin’io ny fisokafana amin’ny
hetsika ataon’ny Fanahy Masina ny fanirina hahita ny mpino vita batisa amin’ny
Fanahy Masina. [18] Talohan’ny niverenany tany
an-danitra, Jesosy dia nandidy ny mpianany hoe: “Ary raha niara-niangona teo
aminy Jesosy, dia namepetra azy tsy hiala an'i Jerosalema, fa hiandry ny teny
fikasan'ny Ray.... hatao batisa amin'ny Fanahy
Masina, rehefa afaka andro vitsivitsy” (Asa 1: 4-5; jereo
koa ny Lioka 24: 49). Taona vitsivitsy tato aoriana, rehefa nihaona tamin’ny
mpianatra tany Efesosy i Paoly, ny fanontaniana voalohany napetrany tamin’izy
ireo dia izao: “Efa noraisinareo va ny Fanahy Masina, fony vao nino ianareo?”
(Asa. 19:2).


Jesosy sy ny apostoly dia samy nikatsaka ny
hahavita batisa amin’ny Fanahy Masina ny mpino satria fantatr’izy ireo fa io
fahatsapana io no hanafy hery azy ho vavolombelon’i Kristy: “any Jerosalema sy
eran'i Jodia sy Samaria ary hatramin'ny faran'ny tany” (Asa 1:8). 


Fampitaovana ny vahoakan’Andriamanitra


Farany, ny pasitera Pentekôtista dia tsy
maintsy manao laharam-pahamehana ny fanofanana ny vahoakan’Andriamanitra ho
amin’ny asa fanompoana. Ny pasitera Pentekôtista hendry dia mahatakatra fa iray
amin’ny andraikitra maha pasitera azy ny “fanatanterahana ny olona masina
[olona masin’i Kristy], ho amin'ny asan'ny fanompoana” (Efe. 4:12). Midika
izany fa ianao pasitera dia tokony hanao mihoatra noho ny mikarakara ny ondry,
anjaranao ny manao izay hahatonga ny vahoakan’Andriamanitra ho mpikambana
mahasoa ao amin’ny Fanjakan’Andriamanitra. Noho izany, tsy maintsy manao ny
fanaovana mpianatra ho laharam-pahamehan’ny asa fanompoanao ianao[19].



FIKATSAHANA NY LAHARAM-PAHAMEHANA AMIN’NY ASA FANOMPOANA


Hitantsika teo ireo laharam-pahamehana fito
ara-baiboly ho an’ny pasitera Pentekôtista. Izao kosa ianao tsy maintsy
manapa-kevitra na hanaraka azy ireo na tsia. Ilaina tokoa ny mamaky momba ireo
laharam-pahamehana ireo ao anatin’ny boky. Kanefa, zavatra hafa tanteraka ny
mamela ny Fanahin’Andriamanitra hanoratra azy ireo ao amin’ny pejin’ny fonao.
Mba hahatanteraka izany; mila manokan-tena hanaraka ny dingana famadihana ireo
fitsipika fototra ireo ho laharam-pahamehana sy famadihana ireo
laharam-pahamehana ireo ho fomba fanao ao anatin’ny asa fanompoana ianao. Ndeha
hojerentsika io dingana io.


Fametrahana ny laharam-pahamehana


Ny fanombohana ny dingana dia ny fanekena
fa mitaky ezaka ny fahatongavana ho pasitera Pentekôtista manana fahaiza-manao.
Ny fahaiza-manao amin’ny asa fanompoana no teboka iafaran’ny dia. Toy ny
amin’ny dia samihafa rehetra, ny fanombohana dia ny fisafidianana izay haleha.
Avy eo, mitohy amin’ny fametrahana sy fanatanterahana drafitra hahatongavana any
amin’izay tiana haleha ny dingana. Mba hahafahana mametraka ireo
laharam-pahamehana fito ireo ao anatin’ny asa fanompoanao, sy ao anatin’ny asa
fanompoan’ny fiangonanao, tsy maintsy manokan-tena tanteraka ho an’ny dia
ianao. 


Azonao atomboka amin’ny fanoratana ireo
laharam-pahamehana fito ireo ao anatin’ny kahienao izany. Azonao ampiasaina ho
taridalana amin’ny vavaka fanaonao isan’andro izy ireo. Rehefa mitondra ny
lisitra ao anatin’ny vavaka ianao dia angataho Andriamanitra hanoratra ireo
laharam-pahamehana ara-baiboly ireo ao amin’ny Fanahinao. Raha hanao izany
ianao dia hisy fiovana hitranga. Ny Fanahy Masina dia hanomboka hanoratra ireo
laharam-pahamehana ireo amin’ny vatofisakin’ny fonao. Raha tokony hijanona ho
fahalalana ara-tsaina fotsiny ireo lisitra ireo dia hiova ho laharam-pahamehana
ao anatin’ny asa fanompoana. 


Rehefa mivavaka ianao, apetraho amin’ny
tenanao ny fanontaniana hoe: “Inona no laharam-pahamehako amin’ny asa
fanompoana amin’izao fotoana izao? Ny laharam-pahamehanao amin’ny asa fanompoana
dia ireo hetsika samihafa andanianao ny ankamaroan’ny fotoana sy ny herinao.
Ataovy lisitra ireo laharam-pahamehana ireo. Avy eo, apetraho ny fanontaniana
hoe: “Mifanaraka amin’ny laharam-pahamehan’i Jesosy sy ny apostoly ve ireo
laharam-pahamehako ireo? Araka ny tomban’ezaka nataonao, valio ireto
fanontaniana manaraka ireo: 


·        
Manao ahoana ny fanompoako ny
irak’Andriamanitra?


·        
Manao ahoana ny fanatanterahako ny
antson’Andriamanitra eo amin’ny fiainako sy ny fiainan’ny fiangonana tarihako?


·        
Manao ahoana ny fanatrarako ny very ao amin’ny
faritra misy ahy sy manerana izao tontolo izao?


·        
Manao ahoana ny fitoriako ny
Tenin’Andriamanitra?


·        
Manao ahoana ny fahombiazako eo amin’ny
fiainam-bavako manokana sy ny fiainam-bavakin’ny fiangonana tarihako?


·        
Manao ahoana ny fanindrahindrako ny hasina
Pentekôtista ao anatin’ny fiangonako?


·        
Manao ahoana ny fahombiazako amin’ny
fampitaovana ny vahoakan’Andriamanitra ho amin’ny asa fanompoana


Soraty ao anatin’ny bokinao ny valin’ireo
fanontaniana ireo. Raha efa izany, apetraho amin’ny tenanao indray ny
fanontaniana hoe: “Inona no tsy maintsy hovako mba hahafahako manatanteraka
ireo laharam-pahamehana amin’ny fomba tsara kokoa? Toy ny teo aloha, soraty ny
valiny ary mitohiza mivavaka ho an’ireo isan’andro. 


Fampiharana ny laharam-pahamehana


Raha vao voarainao ho anao manokana ireo
laharam-pahamehan’ny asa fanompoana ireo dia tokony hanomboka hampihatra azy
ireo ao amin’ny asa fanompoanao manokana sy ny asa fanompoan’ny fiangonana
ianao. Araho ireto paikady manaraka ireto hahatanterahanao izany:


1. Ampitomboy ny fahatakarana. Mila mampitombo ny fahatakaranao izay ampianarin’ny Baiboly mikasika
ireo laharam-pahamehana fito ireo ianao. Hanampy anao amin’izany ny fanaovana
fikarohana mikasika ireo lohahevitra ireo ao anatin’ny Soratra Masina. Izao no toromarika nomen’i Jesosy antsika: “Dinihinareo
ny Soratra Masina” (Jaona 5:39). Rehefa mamaky ny Soratra Masina ianao dia
apetraho ity fanontaniana ity: “Inona no ambaran’ny Soratra Masina amiko?”
Soraty ao anaty kahie ny hevitra vaovao hitanao. Raga azo atao, tsara ihany koa
ny mamaky boky tsara mikasika ireo loahahevitra ireo. [20]



Fomba iray hahafahanao mampitombo ny
fahatakarana ireo lohahevitra ireo ihany koa ny fitoriana sy fampianarana azy
ireo matetika. Ity paikady ity dia tsy mampitombo ny fahatakaranao ny
lohahevitra fotsiny fa manomana ny mpikambana ao amin’ny fiangonana hanaraka
dia ny fampiharana ireo laharam-pahamehana ireo ao amin’ny fiainan’ny
fiangonana.  


2. Manaova
drafitra. Ny dingana manaraka dia ny fanaovana
drafitra ho fampiharana ireo laharam-pahamehana ireo ao
amin’ny asa fanompoanao manokana sy ny asa fanompoan’ny fiangonana. Manomboka
amin’ny fahatakaran’ny fiangonana ny mikasika ny tsirairay avy amin’ireo
laharam-pahamehana nefa izany. Valio ary aloha ireto fanontaniana ireto:


·        
Inona no tsy maintsy ataoko hitarihana ny
fiangonana hanompo ny irak’Andriamanitra amin’ny fomba tsara kokoa?


·        
Inona no tsy maintsy ataoko hahatanteraka ny
antson’Andriamanitra eo amin’ny fiainako sy ny fiainan’ny fiangonana
niantsoan’Andriamanitra ahy hotarihako?


·        
Inona no tsy maintsy ataoko hitarihana ny
fiangonana hanatratra ny very amim-pahombiazana?


·        
Inona no tsy maintsy ataoko hanatsarana ny fitoriana
sy fampianarana ny Tenin’Andriamanitra ao anatin’ny fiangonana?


·        
Inona no tsy maintsy ataoko hampiroboroboana bebe
kokoa ny vavaka ao anatin’ny fiangonana?


·        
Inona no tsy maintsy ataoko hitarihako ny
fiangonana hahatsapa sy hiaina bebe kokoa ny Pentekosta?


·        
Inona no tsy maintsy ataoko hahafahako mampitao ny
vahoakan’Andriamanitra ho amin’ny asa fanompoana amin’ny fomba tsara?


Soraty ao anaty kahienao ny valin’ireo
fanontaniana ireo ary avereno jerena matetika. 


Tanteraho ny drafitra. Tsy maintsy manatanteraka ny drafitra nataonao ianao. Midika izany fa
mila mandroso amin’ny fampiharana ireo paikady novolavolainao ianao. Ao
anatin’ny fandrosoanao amin’ny fanatanterahana ny tanjona, aza hadinoina ny
mamerimberina manombana ny fivoaranao. Ao anatin’izany, amboary na ahitsio ny
drafitra nataonao. 


Tsarovy, tsy ho tratranao ao anatin’ny indray
alina ny fahombiazana. Mitaky fotoana izany ary rehefa tonga ny zava-tsarotra
dia mila manana faharetana ianao. Raha manao izany ianao, indray andro,
hanomboka hiova ny fiangonanao. Ho tonga fiangonana mahery vaika sy araka izay
namoronan’i Kristy azy. Aoka ny tenin’ny apostoly no hampahery anao: “Ary aza
mba ketraka amin'ny fanaovan-tsoa isika; fa amin'ny fotoan'andro no
hijinjantsika, raha tsy reraka isika” (Gal. 6: 9). 


______________________________


Ny pasitera
Pentekôtista tsirairay atỳ Afrika dia tsy maintsy mampifanaraka ny
laharam-pahamehan’ny asa fanompoany amin’ny an’i Jesosy sy ny apostoly. Ireo
laharam-pahamehana ireo avy eo no tsy maintsy avelany mitarika ny asa
fanompoany. Mety mafy sy sarotra izany dingana izany kanefa, mendrika hanaovana
ezaka tokoa. Amin’ny alalan’ny fanokanan-tena ho an’i Kristy sy ny fanoloran-tena
feno ho an’ny sitrapon’Andriamanitra ary ny fahakingana amin’ny fihainoana ny
Fanahy Masina no hahafahan’ny pasitera Pentekôtista manatratra ireo tanjon’ny
asa fanompoany. 


 







~ Toko 6 ~


 


Laharam-pahamehan’ny tena manokana 


 


Tezitra tamiko ny zanak'ineny; Notendreny ho
mpiandry ny tanim-boalobony aho; Nefa ny tanim-boaloboko kosa, dia ny an'ny
tenako, tsy mba nandrasako.” (1 Tonk. 1:6). Ireo no teny mampalahelo
nataon’ilay zazavavy Sonemita. Sahirana loatra tamin’ny fikarakarana ny
sahan’ny hafa izy ka tsy nahasahana ny azy manokana. Kanefa, tsy
tanim-boaloboka ara-bakiteny no noresahany teto fa ny fiainany. Nandany fotoana
loatra tamin’ny fiainan’ny hafa izy ka nanirin’ny ahidratsy ny fiainany. 


Mampalahelo, izany toe-javatra izany dia
mahasoritra mazava tsara ny fiainan’ny ankamaroan’ny pasitera Pentekôtista eto
Afrika amin’izao vaninandro izao. Mandany fotoana loatra amin’ny fiahiana ny
asa fanompoana, sy ny fanaovana asa fanompoana amin’ny hafa izy ireo ka tsy
mahomby amin’ny fikarakarana ny tenany. Vokany, samy mijaly na ny asa
fanompoany na ny tenany. Maina ny fiainam-panahiny, ary ny fiangonana tarihany
kosa mihamalemy. 


Notendren’i Paoly hitandrina ny fiangonana
tany Efesosy i Timoty. Tatỳ aoriana, nanoratra fampitandremana ho an’ity
namana tanora mpiara-miasa aminy ity i Paoly: “Tandremo ny tenanao sy ny
fampianaranao, ka mahareta amin'izany; fa raha manao izany ianao, dia hamonjy
ny tenanao sy izay mihaino anao” (1 Tim. 4: 16). Araka izany, nanoro-hevitra
an’i Timoty i Paoly mba tsy hihevitra ny asa fanompoany ampahibemaso fotsiny fa
ny fiainany manokana ihany koa. Ny pasitera malina dia tsy manao
laharam-pahamehana ny asa fanompoana amin’ny hafa fotsiny, araka izay
noresahana tao amin’ny Toko 5, fa manao laharam-pahamehana ny fiahiany ny tenany
ihany koa. ity toko fahenina ity dia hiresaka mikasika ny fanaovan’ny pasitera
Pentekôtista laharam-pahamehana ny tenany manokana. 


LAHARAM-PAHAMEHANA NY FAHALALANA AN’I KRISTY


Ambonin’ny zavatra rehetra, ny pasitera
Pentekôtista dia tsy maintsy manao laharam-pahamehana
ny fifandraisany amin’i Kristy. Alohan’ny hahafahan’ny pasitera mampahafantatra
Azy amin’ny hafa, tsy maintsy mahafantatra Azy tsara izy aloha. Ahoana no
hahafahanao mampafantatra olona tsy fantatrao akory?


Amin’ny maha pasitera Pentekôtista, ianao
dia tsy maintsy mahafantatra an’i Kristy ara-pahalalana sy ara-pahatsapana.
Raha atao amin’ny teny hafa dia izao, tsy maintsy mahazo tsara ny momba an’i
Jesosy sy izay rehetra nataony ianao. Tsy maintsy efa nihaona Taminy manokana
sy manana fifandraisana akaiky Aminy ihany koa ianao. 


Mahafantatra hoe iza Izy


Ny mahafantatra an’i Kristy ara-tsaina dia
mahalala ny marina momba Azy. Mahazo tsara izay rehetra lazain’ny Baiboly
mikasika an’i Kristy sy ny antony nahatongavany teto an-tany. Ireto avy no
ampianarin’ny Baiboly mikasika ny an’i Kristy:


·        
Izy no Tenin’Andriamanitra mandrakizay, ilay
Mpahary ny zavatra rehetra (Jaona 1:1-14)


·        
Izy no Andriamanitra naseho tamin’ny nofo (1
Tim. 3:16)


·        
Izy no “Mesia, ilay Zanak’Andriamanitra Velona” (Mat.
16:16)


·        
Izy no “lalana sy fahamarinana ary fiainana”,
ilay lalan-tokana mankany amin’ny Ray (Jaona 14:6).


Ny Baiboly ihany koa dia manambara
amintsika ny antony nahatongavan’i Kristy teto an-tany


·        
Tonga Izy mba “hitady sy hamonjy ny very” (Lioka
19:10; jereo koa ny 1 Tim. 1:15)


·        
Tonga Izy mba “hanompo sy hanolotra ny ainy ho
avotra hisolo ny maro” (Marka 10:45; jereo koa ny Jaona 12:27; Tit. 2:13-14).


·        
Tonga Izy mba “handrava ny asan’ny Devoly” (1
Jaona 3:8; jereo koa ny Heb. 2:14)


·        
Tonga izy mba “hananantsika fiainana sady
hananantsika be dia be” (Jaona 10:10).


Mahafantatra Azy manokana


Na dia tena iankinan’ny aina tokoa aza ny
fahalalan’ny pasitera Pentekôtista an’i Jesosy sy ny antony nahatongavany, tsy
ampy izany. Amin’ny maha pasitera Pentekôtista anao, tsy maintsy mahafantatra
Azy manokana ianao. Tsy maintsy efa nihaona taminy manokana sy manana
fifandraisana mitohy Aminy. Napetrak’i Paoly ho
laharam-pahamehana teo amin’ny fiainany manokana izany. Izao no nosoratany ho
an’ny mpino tany Filipy: “eny, mba ho fantatro Izy sy ny
herin'ny fitsanganany tamin'ny maty ary ny fiombonana amin'ny fijaliany ka
hampitovina amin'ny endriky ny fahafatesany” (Fil. 3:10). Lehibe loatra ny
fanirin’i Paoly hahafantatra an’i Kristy ka nahatonga azy vonona tsy ny
handresy ho Azy ihany fa ny hiara-miaritra Aminy koa aza. Vonona ho faty ho Azy
izy. Ny pasitera Pentekôtista dia tsy maintsy manana firehetam-po hahafantatra
an’i Kristy tahaka an’i Paoly. 


Fomba hahalalana an’i Kristy


Amin’ny fomba telo no
hahafahanao mametraka ny fahalalana an’i Kristy ho laharam-pahamehana:


1. Amin’ny alalan’ny fihaonana
manokana. Ny dingana voalohany hahalalana an’i Kristy
dia amin’ny alalan’ny fihaonana manokana Aminy. Mihatra amin’ny olona rehetra
io, eny na dia amin’ny pasitera Pentekôtista aza. Saoly
avy any Tarsosy dia nahafantatra an’i Kristy, kanefa tsy nahalala azy manokana
izy mandra-pahatongan’ny fotoana nihaonany Taminy tany amin’ny lalan’i
Damaskosy (Asa 9: 1-9). Hoy ny antsoantson’i Saoly tamin’io fotoana io: “Iza moa ianao, Tompoko?”. Hoy i Jesosy taminy: “Izaho no Jesosy Izay enjehinao” ( and.5). Niova tanteraka ny
fiainan’i Saoly. Nanaiky an’i Kristy ho Tompo sy Mpamonjiny izy. Tao anatin’ny
fotoana fohy, tonga mpanangana fiangonana ilay mpanenjika mafy fiangonana. 


Hoy i Paoly rehefa nandinika io fahatsapany
io: “Koa raha misy olona ao amin’i Kristy, dia olom-baovao izy; efa lasa ny zavatra
taloha, indreo efa tonga vaovao ireo” (2 Kor. 5:17). Eo no tsy maintsy
manomboka izay rehetra maniry ho pasitera Pentekôtista. Hoy i Jesosy: “Lazaiko
aminao marina dia marina tokoa: Raha tsy ateraka indray ny olona, dia tsy
mahazo mahita ny fanjakan'Andriamanitra” (Jaona 3:3). 


2. Amin’ny alalan’ny
Tenin’Andriamanitra. Ny fomba faharoa hahafahan’ny
pasitera Pentekôtista mahafantatra an’i Kristy bebe kokoa dia amin’ny alalan’ny
fihaonana Aminy ao amin’ny Baiboly – indrindra ao amin’ny filazantsara sy ny
epistily. Ny filazantsara dia miresaka mikasika ny Fiainany, ny Asany ary ny
Fampianarany. Ny epistily kosa manazava ny hevin’ireo zavatra rehetra voatanisa
teo aloha. Amin’ny alalan’ny famakiana ny filazantsara, afaka mandeha amin’ny
lalana mamovokan’i Galilia miaraka amin’i Jesosy ianao. Afaka mipetraka eo
an-tongony sy mihanino ny Fampianarany ihany koa. Afaka mitsangana mijery Azy
maty teo ambony hazo fijaliana. Ary, afaka miditra ao anatin’ny fasana nandevenana
ny Mpamonjinao ary mihaino ny anjely manao hoe: “tsy ato Izy fa efa
nitsangana:!”


Hoy ny pasitera Pentekôtista tanora iray
tamin’ny tenany: “ny mpianatr’i Jesosy dia nandany telo taona niarahana nandeha
tamin’i Jesosy sy nianarana Taminy. Niova ny fiainan’izy ireo. Hanao tahaka azy
ireo koa aho. Handany ny telo taona ho avy hamakiana sy hamerenana mamaky ny
filazantsara efatra aho”. Nahatoky tamin’ny fanokanan-tenany ity pasitera
tanora ity ka nandany telo taona namaky ny filazantsara. Ora maro dia maro no
laniny nandalinana ny tantaran’i Jesosy. Taorian’izay, niova tanteraka ny
Fiainany sy ny Asa fanompoany. 


3. Amin’ny alalan’ny vavaka. Ny fomba fahatelo hahafahan’ny pasitera Pentekôtista mahafantatra an’i
Jesosy dia amin’ny alalan’ny vavaka. Ny Baiboly dia miresaka karazam-bavaka
samihafa. Ao anatin’izany ny vavaka fangatahana, ny fiaikena, ny fifonana, ny
fisaorana ary ny vavaka ao amin’ny Fanahy. Amin’ireo karazam-bavaka ireo, ny
manampy ny pasitera hahafantatra bebe kokoa an’i Jesosy dia ny vavaka
fiombonana. Niresaka mikasika io karazam-bavaka io i Jakoba: “Manatòna
an'Andriamanitra” hoy izy “dia hanatona anareo Izy” (Jak. 4:8). Nanao io karazana
vavaka fiombonana io ihany koa i Mosesy. Voalazan’ny Baiboly fa Andriamanitra
dia: “niteny nifanatrika tamin'i Mosesy, tahaka ny olona miresaka amin'ny
sakaizany” (Eks. 33: 11). 


Maria, rahavavin’i Marta no ohatra tsara ny amin’ity karazam-bavaka ity. Rehefa namangy ny
tokantranony i Jesosy dia nipetraka teo an-tongony Izy nihaino ny teny
tsirairay nambarany. Nitaraina mafy ny rahavaviny noho
izany ary niampanga azy ho vehivavy kamo. Hafa kosa nefa ny fanamarihan’i
Jesosy mikasika an’i Maria, hoy izy: “Maria no efa nifidy ny anjara tsara, izay
tsy halaina aminy” (Lioka 10:38-42). Tsy maintsy apetrakin’ny pasitera
Pentekôtista ho laharam-pahamehana ireo fomba hahalala an’i Kristy ireo. Ireo
fomba amam-panao ireo dia hisy fiantraikany amin’ny fiainany sy ny asa
fanompoany. 


LAHARAM-PAHAMEHANA NY FANDEHANANA AMIN’NY FANAHY


Tsy ny fahalalana an’i Kristy ihany no tokony
hapetrakin’ny pasitera Pentekôtista ho laharam-pahamehana fa eo koa ny fandehanana
sy ny fiainana ao amin’ny Fanahy. Hoy i Paoly nananatra ny kristiana tany
Galatia: “Raha velon'ny Fanahy isika, dia aoka handeha
araka ny Fanahy” (Gal. 5:25). 


Inona no dikan’izany mandeha araka ny Fanahy?


Ny mandeha araka ny Fanahy dia midika zavatra
telo fara fahakeliny:


1. Feno ny Fanahy. Voalohany, mba hahafahana mandeha ao amin’ny Fanahy, tsy maintsy feno
ny Fanahy aloha (Asa 1:4-8). Amin’ny teny hafa, alohan’ny hahafahan’ny olona
iray mandeha ao amin’ny Fanahy, tsy maintsy feno ny Fanahy tahaka ny mpianatra
tamin’ny Andro Pentekosta izy aloha (Asa 2:1-4). Rehefa nandray ny Fanahy izy
ireo dia nanomboka niaina sy nanao asa fanompoana tao anatin’ny herin’ny
Fanahy. Ny bokin’ny Asan’ny Apostoly dia mitantara ny asa fanompoana
mientanentana voatafy ny herin’ny Fanahy nataon’izy ireo. Ny pasitera
Pentekôtista tsirairay dia tsy maintsy miaina io fahatsapana tena manan-danja
io. 


2. Tarihan’ny Fanahy. Faharoa, ny
mandeha ao amin’ny Fanahy dia tarihan’ny Fanahy. Ny pasitera Pentekôtista dia
tsy maintsy mihazona ny sofiny hisokatra mandrakariva amin’ny Fanahy Masina.
Ary rehefa miteny ny Fanahy dia tsy maintsy mankato izy. Izany no nataon’i
Jesosy. Voalohany, feno ny Fanahy Masina Izy. Avy eo, notarihan’ny Fanahy
(Lioka 3:21-22 sy ny 4:1). Paoly sy ireo misionera namany ihany koa dia
notarihan’ny Fanahy Masina (Asa 16:6-10). Marina amin’ny
pasitera Pentekôtista amin’izao fotoana izao ihany koa izany. Tahaka an’i
Jesosy sy Paoly, tsy maintsy tarihan’ny Fanahy Masina ihany koa izy ireo. 


3. Manao asa fanompoana ao amin’ny
Fanahy. Farany, ny mandeha ao amin’ny Fanahy dia
midika hoe manao asa fanompoana ao anatin’ny herin’ny Fanahy. Izao no
fampanantenan’i Jesosy: “Fa hahazo hery ianareo amin'ny hilatsahan'ny Fanahy
Masina aminareo, ary ho vavolombeloko any Jerosalema sy eran'i Jodia sy Samaria
ary hatramin'ny faran'ny tany” (Asa 1:8). Izany no nitranga tamin’i Jesosy sy
ny apostoly. Feno ny Fanahy Masina izy ireo ary nanomboka nanao asa fanompoana
tao amin’ny herin’ny Fanahy (ohatra: Lioka 3:21-22 sy ny 4:14; Asa 4:31-33).
Rehefa mandeha ao amin’ny Fanahy ianao dia afaka manantena ny Fanahy Masina
hanafy hery anao ho amin’ny asa fanompoana. 


Ahoana no hahafahana mandeha ao amin’ny Fanahy?


Mipetraka ny fanontaniana, amin’ny maha
pasitera Pentekôtista, inona no tsy maintsy ataonao mba hahafahanao miaina sy mandeha
ao amin’ny Fanahy? Voalohany, araka ny noresahana teo aloha, tsy maintsy azonao
antoka fa tena feno ny Fanahy Masina ianao. Rehefa feno
ny Fanahy Masina ianao dia afaka manantena porofo roa. Voalohany, hiteny
amin’ny fiteny izay ampitenenin’ny Fanahy Masina anao ianao (Asa 2:4; 10:44-46;
19:6). Faharoa, hahazo hery mihoatran’ny voajanahary hahatongavana ho
vavolombelon’i Kristy ianao (Asa 1:8; 4:31). 


Rehefa feno ny Fanahy Masina isika dia tsy
maintsy mihazona ny fontsika ho mora voakasikin’ny Fanahy Masina hatrany. Izany
no nataon’ireo kristiana tao amin’ny bokin’ny Asan’ny Apostoly. Nandritra ny
fihaonana voalohany tao Jerosalema, ny apostoly sy ny loholona dia nandray
fanapahan-kevitra mikasika ny handraisana ireo mpino jentilisa tao anatin’ny
fiangonana. Izao no nanombohan’izy ireo ny taratasy nalefany: “Fa sitraky ny Fanahy Masina sy izahay” (Asa 15: 28). Tiany ho
fantatr’ireo mpamaky fa nihaino ny feon’ny Fanahy izy ireo talohan’ny
nandraisany ny fanapahan-kevitra. Fomba iray hafa afaka manampy anao handeha sy
hiaina ao amin’ny Fanahy ny fandaniana fotoana isan’andro ao anatin’ny
fivavahana ao amin’ny Fanahy (Rom. 8:26-27; Efe. 6:18)[21].


LAHARAM-PAHAMEHANA NY FITOMBOANA SY FIVELARAN’NY TENA
MANOKANA


Ho fanampin’ny fahafantarana an’i Kristy sy
ny fandehanana ao amin’ny Fanahy, ny pasitera Pentekôtista dia tsy maintsy
manao laharam-pahamehana ny fitomboana sy fivelaran’ny tena manokana. Tsy
maintsy miezaka manao izay tsara indrindra azonao atao ho an’ny Tompo ianao. 


Rehefa nampitaha ny fiainana tamin’ny
hazakazaka i Paoly dia nandondona ny mpino tao Korinto hikatsaka ny hatsarana. Nampahatsiaro
azy ireo izy hoe: “Tsy fantatrareo va fa izay mihazakazaka
eo amin'ny tany fihazakazahana dia samy mihazakazaka avokoa, nefa ny iray ihany
no mahazo ny loka? Nampiany koa hoe: “Mihazakazaha toy izany mba hahazoanareo”
(1 Kor 9:24). Tahaka izany koa no nambarany tamin’ny Kolosiana. “ary na inona
na inona no ataonareo, dia ataovy amin'ny fo, tahaka ny ho an'ny Tompo, fa tsy
ho an'olona” (Kol. 3:23).


Ny toetra mikatsaka hatsarana dia tsy
nolovaina tamin’ny razambe na azo avy amin’ny fametrahan-tanana. Ny fanatrarana
ny hatsarana ao anatin’ny asa fanompoana dia mitaky fifantohana,
fanapahan-kevitra ary fifehezan-tena. Ny fikatsahana ny hatsarana dia tsy
fiezahana ho tsara noho ny olona hafa fa fetezana ny ho tsara indrindra araka
izay azo atao ao anatin’ny fanompoana ny Tompo. 


Iray amin’ny sehatra tsy maintsy hikatsahan’ny
pasitera Pentekôtista ny hatsarana ny fahazarany mianatra. Mampalahelo nefa fa
pasitera Pentekôtista dia manana fironana manao tsinontsinona ny fianarana. Ny
fahalalana ampitaina no tena omen’izy ireo lanja ary amaivaniny kosa ny
fahalalana ianarana. Ny Baiboly nefa dia mampianatra fa “Ny fon'ny manan-tsaina
mahazo fahalalana; Ary ny sofin'ny hendry mitady izany” (Ohab. 18:15).


Noho izany, amin’ny maha pasitera
Pentekôtista, tsy maintsy mampitombo tsy mitsahatra ny fahalalanao ianao. Ao
anatin’izany, tsy maintsy maharaka ny zavatra manan-danja eo amin’ny
fiaraha-monina ianao. Amin’izay ianao afaka mampihatra ara-paminaniana ny
fahamarinana ara-baiboly amin’ny fironana misy. Fanampin’izay, tsy maintsy
ataonao fahazarana ny mamaky boky tsara nosoratan’ny mpanoratra tsara laza.
Izany fahazarana izany dia hampitombo ny fahaizanao mandinika. Ny hatsarana
amin’ny fianarana dia hanampy anao hamokatra asa fanompoana feno hatsarana. 


LAHARAM-PAHAMEHANA NY FIKARAKARANA NY TENA


Indray mandeha, nahatsapa harerahana mafy sy
fanaintainana tamin’ny vatany ny pasitera Pentekôtista anankiray. Nandeha
nanatona dokotera izy satria natahotra ho voan’ny aretina mitarika
fahafatesana. Kanefa, rehefa natao ny fizaham-pahasalamana dia nambaran’ny
dokotera fa aretina nahazo azy dia vokatrin’ny rarintsaina. Nasain’ny dokotera
niala sasatra sy nihinana sakafo ara-pahasalamana izy. Nandaitra izany! Tsy ela
izy dia natanjaka ka afaka nanao ny asa fanompoana. 


Ny pasitera Afrikana dia malaza ho olona
mahery miasa. Tsara izany. Kanefa, tokony ho malina izy ireo amin’ny fiezahana
hanao ny zavatra rehetra ho an’ny olona rehetra. Ny pasitera sasatra dia ho tonga
enta-mavesatra ho an’ny ankohonany sy ny fiangonany. Ny rarintsaina dia mety
manimba ny fahafahan’ny pasitera mivavaka, mianatra ary mitoriteny. Mety hisy
fiantraikany hatrany amin’ny fitondranteny imasom-bahoaka izany satria
hahatonga azy ho olona varimbariana sy tsy mivaky loha. Raha mitohy izany dia
hiteraka fahasorenana amin’ny fiangonana ka hahatonga rarintsaina hafa ho an’ny
pasitera indray. 


Tsy mety hiala sasatra ny pasitera
Pentekôtista matetika. Mihevitra izy ireo fa raha maka fotoana hialan-tsasatra
dia tsy mahatoky amin’ny antsony. Jesosy nefa dia nahatakatra tsara ny ilàna ny
fialan-tsasatra. Indray andro, izao no nolazainy tamin’ny mpianany: “Avia ianareo hitokana any an-tany foana, ka mialà sasatra kelikely”
(Marka 6:31). Tokony hotadidin’ireo pasitera mafana fo fa Andriamanitra dia nitsahatra
tamin’ny famoronana tamin’ny andro fahafito (Gen. 2:2). Tsy noho ny hasasarany
akory no nanaovany izany fa mba hanomezana ohatra ho an’ny olombelona. Hoy i
Jesosy: “Ny Sabata no natao ho ny olona, fa tsy ny olona
ho an'ny Sabata” (Marka 2:27). Namorona ny Sabata Andriamanitra mba
hahafahan’ny Olony manome voninahitra ny Mpamorona azy sy mba hananany fotoana
hamerenana ny tanjaka ilainy amin’ny fiatrehana ny fiainana. Ny tsy fanajana ny
fitsipika fototrin’ny Sabata fitsaharana dia hitondra tsy fahombiazana ho an’ny
asa fanompoana. Araka izany, ny pasitera Pentekôtista dia tsy maintsy manokana
andro iray isan-kerinandro hialan-tsasatra sy hamerenana ny heriny. Tokony
hampafantariny ny olona fa miala sasatra izy amin’io andro io, io no Sabatany.
Tokony holanian’ny pasitera amin’ny fialam-boly sy amin’ny fiarahana amin’ny
vady aman-janany ny fotoanany amin’io. [22]


LAHARAM-PAHAMEHANA NY FAHAMASINAN’NY TENA MANOKANA


Indray mandeha, nisy lahatsoratra niseho
tamin’ny gazety tany Afrika Atsinanana nilaza fa nisaraka tamin’ny vadiny ny
pasitera anankiray satria tratrany nijangajanga ilay ramatoa. Tsy nety namela
heloka izy ary nisafidy ny hanambady olona hafa. Rehefa nahita ny nataon’ilay
pasitera ny lehilahy iray dia niteny tamin’ny vadiny hoe: “Ny vadin’i pasitera
aza nisarahany, mihevitra ny tenanao ho iza ianao?” Nisarahan-dralehilahy ny
vadiny ary nampakatra hafa ihany koa izy. Amin’ny maha pasitera anao, ny
hetsika ataonao, na tsara na ratsy dia tsy azonao ihodivirana fa tsy maintsy
misy fiantraikany amin’ny olona tarihanao.


Amin’ny maha pasitera Pentekôtista, Andriamanitra
dia miantso anao ho ohatra amin’ny fiainana. Izao no nosoratan’i Petera: “fa
araka ny fahamasinan'ilay niantso anareo, dia aoka mba ho masina koa ianareo
amin'ny fitondran-tena rehetra, satria voasoratra hoe: "Ho masina ianareo,
satria masina Aho" (1 Pet. 1:15-16). Paoly dia nanoratra fa ny mpitandrina
dia tsy maintsy: “tsy manan-tsiny, manam-bady tokana, mahonon-tena, hendry, tia
filaminana...tsy mpimamo lian'ady” (1 Tim. 3:2-3).
Nampiany koa fa ny mpitandrina dia “tsy maintsy ho tsara laza koa amin'izay eny
ivelany izy” (and. 7). Tamin’i Titosy dia nilaza ny apostoly fa ny mpitandrina dia “tsy maintsy ho tsy manan-tsiny...tia ny tsara,
mahonon-tena, marina, masina, mahonom-po” (Tit. 1:7-8). 


Eto Afrika, ny pasitera dia tena hajaina dia
hajaina tokoa. Misy fiantraikany mivantana sy ankolaka amin’ny olona izy ireo.
Mitaona olona mivantana amin’ny alalan’ny teny – amin’ny alalan’izay lazainy
izy ireo. Fa ny zavatra ataon’ny pasitera no tena misy fiatrakany kokoa noho
izay lazainy. Hoy ny mpikambana iray tao am-piangonana tamin’ny pasiterany:
“Miteny mafy loatra ny ataonao ka tsy henoko izay lazainao”. Noho izany, ny
pasitera Pentekôtista dia tsy mametraka ny fiainana amin’ny fahamasinana ho
laharam-pahamehana faratampony eo amin’ny fiainany.


LAHARAM-PAHAMEHANA NY FITANTANANA NY FOTOANA


Ny Pentekôtista dia manome lanja ny tsy
nampoizina sy ny tora-po rehefa ao anatin’ny fiderana. Ankasitrahan’izy ireo
tokoa ny fidirana an-tsehatrin’ny Fanahy Masina tampoka. Tsara avokoa ireo ary
tsy tokony hialana. Kanefa, ny pasitera Pentekôtista dia tsy tokony hampiasa
azy ireo ho fialan-tsiny amin’ny tsy fahaizana mitantana fotoana. Tahaka ny
fitantananao ny vola apetrak’Andriamanitra eo an-tananao, ianao ihany koa dia
mpitantana ny fotoana omen’Andriamanitra anao. Tsy maintsy manokana ny tenanao
amin’ny fitantanana amim-pahombiazana ny fotoana ianao. 


Ny pasitera sasany dia tsy mahafehy tena
mihitsy eo amin’ny lafiny fotoana, hany ka tara mandrakariva rehefa mamonjy
fivoriana sy fotoana. Ireny pasitera ireny dia modely ratsy ho an’ny olona
tarihany. Ny fitondrantena tsy mivaky loha dia mahatonga ny pasitera sasany tsy
atokisan’ny olona. Tonga kolontsainan’ny fikambanana tarihan’ny pasitera
mihitsy nefa io tsy fahaizana mitantana fotoana io hany ka manakana ny fandrosoany.



Ankoatr’izany, ny fahaizana mitantana
fotoana dia mahatonga anao afaka mitarika ny fiangonana amim-pahombiazana
kokoa. Hahatonga anao afaka manokana fotoana hianarana, hitantanana ny
raharaha, hamangiana, hanoloran-tsaina ary hisahanana ny momba ny ankohonanao.
Ireto hetsika manaraka ireto dia tafiditra ao anatin’ny fahaizana mitantana
fotoana: famentrahana tanjona tratrarina isan’andro, fanaovana lisitrin’ny
zavatra atao, fandaharana ny asa hatao araka ny lanjany sy ny hamehana, ary
fametrahana fe-potoana hanatanterahana ny asa tsirairay. 


Amin’ny maha pasitera Pentekôtista, tsy
maintsy manana tanjona mikasika ny fomba fiainanao sy fitondranao ny asa
fanompanao ianao. Tsy maintsy amim-pandinihana no hametrahanao ny
laharam-pahamehana ho an’ny tenanao manokana. Tsy maintsy miezaka miaina ireo
laharam-pahamehana ireo ihany koa ianao. Raha hanao izany ianao dia sady
hotahiana no afaka hitarika tsara ny olona tarihanao.


 







~ Toko 7 ~


 


Laharam-pahamehana ao anatin’ny ankohonana  


 


Nozarain’ny pasiteran’ny fiangonana lehibe
iray tany Afrika Atsinanana ny tantara mampalahelo niainan’ny raibeny avy
amin’ny mamany. Nandritran’ny taona maro io raibeny io no nitandrina fiangonana
Pentekôtista. Kanefa, indray andro, nilaozany ny ankohonany sy ny finoany ary
naka vady telo hafa izy. Noho io tsy fahombiazana nampivarahontsana io, tsy
nisy nanaraka ny Tompo ny zanany afa-tsy ny renin’ilay pasitera ihany. Hoy izy
nitantara: “Izaho dia vokatrin’ny fahatokian’ny reniko. Izy no nandresy lahatra
ahy hanaraka ny Tompo”. Amin’izao androntsika izao, ny hahafantarana io
pasitera io dia ny fitoriana sy fampianarana mikasika ny ankohonana. 


Mampalahelo kanefa marina fa na dia ny
pasitera Pentekôtista aza matetika dia manana olana ao anatin’ny fanambadiana
sy amin’ny zanany. Noho izany, tsy maintsy mametraka ny fikolokoloana ny
fifandraisana amin’ny ankohonany ho laharam-pahamehana izy ireo. Ho an’ny
pasitera, ny fahombiazany eo amin’ny fiainan-tokantrano dia tena fahombiazana
mahafinaritra, ary tsy fahombiazany ao dia tena tsy fahombiazana tanteraka. Ny
toko roa nojerentsika teo aloha dia miresaka mikasika ny laharam-pahamehana ao
anatin’ny asa fanompoana sy ho an’ny tena manokana. Izao indray isika hifantoka
amin’ny laharam-pahamehana ao anatin’ny ankohonana. 


FIFANDANDRAISANA AO ANATIN’NY ANKOHONANA


Ny Baiboly dia miresaka mikasika ny
fifandraisan’ny pasitera amin’ny ankohonany. Izao no nosoratan’i Paoly mikasika
izany: “manapaka tsara ny ankohonany, mampanaiky ny zanany amin'ny
fahamaotinana tsara”. Avy eo, nametraka fanontaniana fampieritreretana ny
apostoly hoe: “fa raha misy olona tsy mahay mitondra ny
ankohonany, hataony ahoana no fitandrina ny fiangonan'Andriamanitra?” (1
Tim. 3:4-5). Ny Baiboly dia manome toromarika samihafa ho an’ny lehilahy, ny
vehivavy ary ny ankizy izay mihatra amin’ny tokantranon’ny pasitera ihany koa (jereo
ny Gen. 2:24; Marka 10:6-9; 1 Kor. 11:3; Efe. 5:22-33; 6:1-4; Kol. 3:18-21; 1
Pet. 3:1-7).


Lamina ara-baiboly


Amin’ny maha pasitera Pentekôtista, ny
tokantranonao dia tsy maintsy mifanaraka amin’ny Soratra Masina. Rehefa
mifanohitra ny kolontsaina sy ny Soratra Masina, tsy maintsy manaiky ity farany
ianao ary manao izay hahatonga ny vadinao sy ny zanakao hiaina araka ny
fampianaran’ny Tenin’Andriamanitra. 


Ohatra, ny ankamaroan’ny kolontsaina Afrika
dia mametraka ny lehilahy ho mpanapaka tsy refesi-mandidy ao anatin’ny
ankohonana. Ny teniny, na mety na tsy mety dia tsy azo iadian-kevitra. Jesosy
kosa nefa naneho fomba fitarihana hafa tanteraka. Izao no nolazainy momba ny
tenany: “Fa ny Zanak'olona tsy tonga mba hotompoina, fa mba hanompo ka
hanolotra ny ainy ho avotra hisolo ny maro” (Marka 10:45).


Araka izany, nasehon’ny Tompo tamin’ny
alalan’ny fiainana ny endrika fitarihana tiany harahan’ny lehilahy kristiana
manambady. Ny fitarihanao ny vady aman-janakao dia tokony homarihan’ny
fanetren-tena sy ny tsy fitiavan-tena. Nataon’i Paoly miendrika fampaherezana
ho an’ny lehilahy io fitarihana manompo io: “Hianareo lehilahy, tiava ny
vadinareo, dia tahaka ny nitiavan'i Kristy ny fiangonana ka nanolorany ny
tenany hamonjy azy” (Efe. 5:25).


Nosoritan’i Paoly mazava tsara ny tokony ho
fandaminana ao anatin’ny tokantrano kristiana: “Fa ny lahy no lohan'ny vavy,
dia tahaka an'i Kristy koa no Lohan'ny fiangonana; ary Izy no mpamonjy ny tena”
(Efe. 5:23). Ny amin’ny boky hafa dia hoy izy: “Hianareo lehilahy, tiava ny
vadinareo. ary aza sosotra aminy. Hianareo zanaka, maneke ny ray
aman-dreninareo amin'ny zavatra rehetra; fa ankasitrahana ao amin'ny Tompo
izany. Hianareo ray, aza mampahasosotra ny zanakareo, fandrao mamoy fo izy”
(Kol. 3:19-21). Ao anatin’ny tontolo voarindra tahaka izany, hitombo ny
fanambadianao ary hahomby ny zanakao. 


Fifanekena


Ny Baiboly dia mampianatra fa ny fifandraisana
eo amin’ny mpivady dia tokony homarihan’ny fifanekena. Nanoratra i Paoly fa ny
lehilahy sy vehivavy dia tokony “mifanaiky amin'ny fahatahorana an'i Kristy”
(Efe. 5:21). Na dia ny lehilahy aza no lohan’ny vehivavy, tsy maintsy manao
tahaka an’i Jesosy izy: vonona hampandefitra ny tenany manoloana ny zavatra ilain’ny
vadiny sy hanompo azy amin’ny fanetren-tena. Ny vehivavy ihany koa dia tsy
maintsy manao tahaka izany. Ny fanompoanao ny ankohonanao amin’ny fanetren-tena
dia tsy mampihen-danja ny maha pasitera anao fa maika aza manome lanja anao eo
imason’ny fiangonana sy ny fanetren-tena. 


Fitiavana sy Fanajana


Fanampin’izany, ny fifandraisanao amin’ny
ankohonanao dia tokony homarihan’ny fifankatiavana sy ny fifanajana. Nampahery
ny lehilahy i Paoly: “Hianareo lehilahy, tiava ny vadinareo, dia tahaka ny
nitiavan'i Kristy ny fiangonana ka nanolorany ny tenany hamonjy azy” (Efe.
5:25). Nampiany koa hoe: “Na dia izany aza, samia tia ny vadiny tahaka ny
tenany ianareo lehilahy rehetra” (and.33). Marina ihany koa ny mifanohitra
amin’izany, ny vehivavy dia tsy maintsy tia ny vadiny, ary ny lehilahy kosa tsy
maintsy manaja ny vadiny. Raha manao izany ny ankohonan’ny pasitera dia ho
tonga fakantahaka ho an’ny hafa. 


Fahamarinana 


Ny fifandraisana ao anatin’ny ankohonanao
ihany koa dia tsy maintsy marihan’ny fahamarinana. Midika
izany fa tsy maintsy olona iray ihany ianao ao an-trano sy any ampahibemaso.
Tsy maintsy maneho fahalianana amim-pahitsiana amin’izay mitranga eo amin’ny
fiainan’ny vadinao sy ny zanakao ianao. Feon’ny ray aman-dreniny no tsy maintsy
henon’ny zanakao ao an-trano fa tsy feon’ny mpitoriteny izay tsy mahalala izay
marina momba ny fiainany. 


FANAMBY HO AN’NY PASITERA VEHIVAVY


Teny ho an’ny pasitera vehivavy sy ny
ankohonany no hozaraiko eto. Ny pasitera vehivavy manambady atỳ Afrika
dia ao anatin’ny toerana manokana sy misy fanamby. Nantsoin’Andriamanitra
hitarika fiangonana izy ireo, kanefa, raha ao an-tokantrano dia nantsoina kosa
hanaja ny vadiny sy hanaiky ny fahefany. Mety ho sarotra ny mitantana izany. 


Fanampin’izany, ny ankamaroan’ny
kolontsaina Afrikana dia manohitra ny fitarihan’ny vehivavy, na dia efa misy
ihany aza ireo toerana nanova ny toetrany. Noho izany, misy ireo mpikambana ao
amin’ny fiangonana tsy dia mavitrika loatra amin’ny fanarahana ny fitarihan’ny
pasitera vehivavy na amin’ny famelana azy hanatanteraka ny sasany amin’ny
andraikitra maha pasitera. 


Araka izany, tena zava-dehibe ny
hanohanan’ny lehilahy manambady pasitera vehivavy ny vadiny ao anatin’ny asa
fanompoana. Tsy maintsy manana fanetren-tena izy ary manaiky hanohana azy amin’ny
fomba samihafa na dia mifanohitra amin’ny kolontsainan’ny fiaraha-monina aza
izany. Ohatra, noho ny habetsakin’ny zavatra sahaniny, ilaina tokoa ny
hanetren’ny lehilahy tena hanampy azy amin’izay rehetra azony anampiana. Ny
pasitera vehivavy kosa nefa tsy tokony hampiasa ny asa fanompoana ho
fialan-tsiny amin’ny fanaovana tsirambina na fanamaivanana ny andraikiny
amin’ny vady sy ny zanany. 


Hitaky fahamatorana sy fahaizana
mifandrindra avo lenta avy amin’ny pasitera vehivavy sy ny vadiny izany. Tsy
maintsy mametraka ny fifandraisany ho ambony noho ny zavatra rehetra izy mivady
ary mianatra mifampiserasera araka ny tokony ho izy. 


MITANTANA TSARA NY ANKOHONANA


Ny pasitera Pentekôtista dia sady tsy
maintsy mitantana tsara ny fiangonana no mitantana tsara ny ankohonany. Araka
ny efa nomarihana teo ambony, Paoly dia nampahatsiaro an’i Timoty fa ny
mpitandrina dia tsy maintsy “manapaka tsara ny ankohonany,
mampanaiky ny zanany amin'ny fahamaotinana tsara” (1 Tim. 3:4). Taorian’io izy
dia nanoratra tamin’i Titosy fa ny loholona dia tsy maintsy “tsy manan-tsiny,
dia lehilahy manambady tokana, manana zanaka mino izay tsy mba ampangaina ho
mpanaram-po amin'ny ratsy na ho maditra” (Tit. 1:6).  


Tafiditra ao anatin’io andraikitra lehibe io
ny fitarihana, ny fiarovana ary ny fikarakarana ny vady aman-janaka. Ny Baiboly
dia mampianatra ny lehilahy hifandray amin’ny vadiny tahaka ny ifandraisan’i
Kristy amin’ny fiangonana (Efe. 5:25-27). Ambonin’izany, tsy maintsy mitaiza ny
zanany amim-pitiavana, tahaka ny ataon’ny Ray any an-danitra aminy ihany koa
izy. Izao no torohevitrin’ny olon-kendry: “Zaro amin'izay lalana tokony halehany
ny zaza, Ka na rehefa antitra aza izy, dia tsy hiala amin'izany” (Ohab. 22:6).


Amin’ny maha pasitera Pentekôtista, ny
fitarihanao ny ankohonanao dia tokony hahitana hetsika telo:


Fampandrosoana ara-panahy


Voalohany, tsy maintsy mihevitra ny fandrosoan’ny
ara-panahin’ny ankohonanao ianao. Tahaka an’i Joba, tsy maintsy mitarika
amim-pandinihana ny ankohonanao amin’ny zavatra ara-panahy ianao (Joba 1:4-5).
Fomba iray hahafahany manao izany ny fahatokiana amin’ny fotoam-bavaka iarahanao
amin’ny ankohonanao. Ao anatin’io fotoana io no ampianaranao ny zanakao
hivavaka sy hamaky ary hanao tsianjery Soratra Masina. Tsy maintsy ataonao azo
antoka fa nanaiky an’i Kristy ho Mpamonjiny ny zanakao ary vita batisa amin’ny
Fanahy Masina. 


Fampandrosoana ny tena


Faharoa, tsy maintsy miandraikitra ny fampandrosoana
ny tsirairay ao anatin’ny ankohonanao ianao. Ny tanjonao sy ny vadinao dia ny
hamolavola ny zanakareo ho tonga olon-dehibe matotra, kristiana feno
fanokanan-tena ary olom-pirenena mamokatra. Fanampiny, tokony hampianatra ny
ankizy ny fomba fitantanana vola amim-pahendrena ianao. Rehefa mitombo ny
zanakao ka mihamatotra dia tokony havelanao hanampy anao amin’ny fitantanana ny
vola ao an-tokantrano. Amin’izay izy ireo mianatra ny maha samihafa ny zavatra
ilaina sy ny zavatra irina.


Fampandrosoana ara-piaraha-monina


Farany, ianao sy ny vadinao dia tokony hitaiza
ny zanakareo amin’ny lafiny ara-piaraha-monina. Ny fiainana ao an-tokantrano
dia tokony ho tontolo hahafahan’ny ankizy mitombo amin’ireo fahaiza-manao
ilaina eo amin’ny fiaraha-monina. Tsy maintsy ampianarinao hanavaka ny namana
tsara sy ny namana ratsy izy ireo. Tsy maintsy ampianarinao azy ireo ihany koa
ny fomba fifandraisana amin’ny olona avy amin’ny sarangam-piainana samihafa eo
amin’ny fiaraha-monina. 


LAHARAM-PAHAMEHANA AMIN’NY VADY


Ny Baiboly dia miresaka mazava mikasika ny
andraikitrin’ny lehilahy eo anatrehan’ny vehivavy. Mazava ho azy fa mihatra
amin’ny pasitera Pentekôtista ihany koa ireo andraikitra ireo. Amin’ny maha
lehilahin’Andriamanitra, ireto avy ny andraikitrao amin’ny vadinao:


Maneho fitiavana


Izao no nosoratan’i Paoly ho an’ny lehilahy: “tiava
ny vadinareo, dia tahaka ny nitiavan'i Kristy ny fiangonana ka nanolorany ny
tenany hamonjy azy” (Efe. 5:25). Ny fitiavan’i Kristy ny fiangonana dia nanao
sorona sady tsy nisy fitiavan-tena. Tokony ho tahaka izany koa ny fitiavanao ny
vadinao. Ny fitiavanao ny vadinao dia tokony hambaranao na eny ampahibemaso na
ao an-tokantrano. Rehefa mitokana miaraka aminy ianao dia tokony hilaza aminy
matetika hoe “tiako ianao”. Rehefa eny imasom-bahoaka, tokony tsy hisalasala
ianao hilaza fa tianao ny vadinao. Ohatra, afaka miteny amin’ny fiangonana
ianao hoe “voatahy manokana aho satria miaraka amiko eto ny vadiko androany.
Tena vady mahatalanjona sy reny mahafinaritra ho an’ny zanakay izy. Tena tiako
izy”. 


Ireo hetsika ireo sy ny maro hafa mitovy
amin’izany dia hanampy anao hanamafy ny fifamatorana eo aminao sy ny vadinao
ary aminao sy ny fiangonana. Tokony hasehonao amin’ny alalan’ny hetsika ihany
koa ny fitiavanao: miteny amim-pahalemem-panahy; mametraka azy lohalaharana
amin’ny zavatra rehetra, ary manampy azy amin’ny andraikitra sahaniny. 


Manolotra fanohanana


Ny andraikitrao faharoa, amin’ny maha pasitera
Pentekôtista anao dia ny miahy sy manohana azy ireo. Hoy i Petera amin’ny
lehilahy: “Ary toy izany koa, ianareo lehilahy, miaraha mitoetra aminy araka ny
marina, manaja ny vavy” (1 Pet. 3:7). 


Amin’ny maha lehilahy kristiana anao dia
takiana ny hanohananao ara-materialy ny vadinao sy ny zanakao amin’ny alalan’ny
fanomezana azy ireo trano fonenana, sakafo ary fitafiana. Na dia manampy anao
amin’izany zavatra izany aza ny vadinao sy ny zanakao efa lehibe, ianao
raim-pianakaviana no tompon’andraikitrao voalohany. 


Iray amin’ny fomba hahafahanao manohana ny
vadinao ny fanampianao azy hanatanteraka ny antsony ho amin’ny asa fanompoana.
Izao no tokony ho filamatrao: “Raha tsy afaka manampy ny vadiko hanatratra ny
hery anaty ananany aho, ahoana no hahafahako manampy ny fiangonana hanao tahaka
izany”? Mba hahatanteraka izany, mila manaiky amin-kahalalahana ianao fa
Andriamanitra dia nametraka antso ho an’ny fiainan’ny vadinao, tahaka ny
nametrahany antso ao amin’ny fiainanao. Tsy maintsy miara-mivavaka sy mikatsaka
tolotsaina aminy ianao ary manampy azy hahafantatra sy hanaraka ny
antson’Andriamanitra ao amin’ny fiainany. 


Manome fiarovana


Ny andraikitrao fahatelo dia ny miaro ny
vadinao amin’ny fanafihana ara-batana, ara-pihetseham-po ary ara-panahy. Ny
tena fototra amin’ireo telo ireo dia ny fiarovana ara-batana. Ny Baiboly dia
miantso ny vehivavy hoe “fanaka malemilemy kokoa” rehefa ao anatin’ny
fifandraisana fanambadiana (1 Pet. 3:7). Satria ianao no matanjaka aminareo,
andraikitrao ny miambina ny vadinao amin’ny fotoana rehetra ary tokony ho
vonona hiaro azy ara-batana amin’ny loza rehetra ianao. Ny fahafantarana izany
dia mahatonga azy mahatsapa voaaro sy manan-danja. 


Manaraka, tsy maintsy miaro ny vadinao amin’ny
ratra ara-pihetseham-po ianao. Mampalahelo fa ny vadin’ny pasitera matetika no
tena kendren’ny fitsikerana. Ny fianakavian’ny lehilahy sy ireo mpikambana mbola
ara-nofo ao am-piangonana matetika no mitsikera ny vadin’i pasitera sy ny
zanany. Ny hafa indray tsy mba mankasitraka velively ny zavatra rehetra ataony.
Mety mandratra azy izany. Tokony ho azonao an-tsaina izany zavatra rehetra
mitranga ao am-piangonana izany ary tokony hiaro ny vadinao sy hanohana azy
ara-pihetseham-po araka izay ilainy ianao. 


Farany, satria ny vadin’ny pasitera no
voalohany kendren’i Satana, tsy maintsy miaro azy ara-panahy ihany koa ianao.
Azonao atao ny manisy fefy manodidina azy amin’ny alalan’ny vavaka. Ary raha
ilaina, aoka hijoro eo amin’ny banga eo anelanelany sy ny fahavalo ianao (Ezek.
22:30). 


LAHARAM-PAHAMEHANA AMIN’NY ANKIZY


Ny pasitera Pentekôtista dia tsy maintsy manao
laharam-pahamehana ny zanany. Aorian’ny andraikitra hitia sy hiahy ny vadiny,
ny andraikiny dia ny mitia sy miahy ny zanany. Tokony hiahy azy ireo tahaka ny
fiahian’ny Ray any an-danitra ny tenany izy. Ny andraikiny dia voafintina ao
anatin’ny hoe “tezao amin'ny famaizana sy ny fananaran'ny
Tompo izy” (Efe. 6:4).


Amin’ny maha lehilahin’Andriamanitra sy
raim-pianakaviana kristiana, telo ny andraikitrao voalohany eo anatrehan’ny
zanakao.


Maneho ny fitiavan’Andriamanitra


Voalohany, tsy maintsy maneho ny
fitiavan’Andriamanitra amin’ny zanakao ianao. Amin’ny alalan’ny fandinihana ny
rainy no hampitomboan’ny ankizy ny fahatakarany ny momba an’Andriamanitra. Raha tsara fanahy sy be fitiavana ny rainy eto an-tany dia tahaka
izany koa no hahitany ny Rainy an-danitra: be fitiavana sy tsara fanahy. Raha
mampahory ny rainy eto an-tany, dia tahaka izany koa no fijerin’ny ankizy
an’Andriamanitra. Rehefa maneho ireo toetra araka an’Andriamanitra toy ny
fitiavana, fanajana, fanompoana ary fatokiana ianao dia horaisin’ny zanakao
tsara ny toromarika sy ny fanitsiana omenao azy ao an-tokantrano. Ny Baiboly
dia nanome famaritana ny toetran’ny tena fitiavana:


“Ny fitiavana mahari-po sady mora fanahy; ny
fitiavana tsy mialona, tsy mirehareha, tsy mieboebo, tsy manao izay tsy
mahamendrika, tsy mitady ny azy, tsy mora sosotra, tsy manao otri-po, tsy
mifaly amin'ny tsi-fahamarinana, fa miara-mifaly amin'ny fahamarinana kosa,
mandefitra ny zavatra rehetra, mino ny zavatra rehetra, manantena ny zavatra rehetra,
maharitra ny zavatra rehetra. Ny fitiavana tsy ho levona mandrakizay; fa raha
ny faminaniana, dia ho levona; na ny fiteny tsy fantatra, dia hitsahatra; na ny
fahalalana, dia ho foana” (1 Kor. 13:4-8).


Io karazana fitiavana io no tokony
hasehonao ny zanakao. 


Mitarika azy ireo ho an’i Kristy


Ankoatran’ny fanehoana ny
fitiavan’Andriamanitra, tsy maintsy mitarika ny zanakao amin’ny fifandraisana
manokana amin’i Jesosy Kristy ianao. Ny fotoana tsara indrindra hanaovana izany
dia mandritra ny fotoambavakin’ny ankohonana. Ao anatin’ireny fotoana ireny,
afaka manolotra ny drafitrin’ny famonjena amin’ny zanakao ianao. Avy eo, amin’ny
fotoana mety, afaka miara-mivavaka amin’izy ireo ianao raha vonona hanaiky an’i
Kristy ho Mpamonjinao. Aorian’izay, zava-dehibe ny hanambaran’ny ankizy
ampahibemaso ny fanokanan-tenany ho an’i Kristy amin’ny alalan’ny fijoroana
vavolombelona sy ny batisa amin’ny rano. Tokony hijery fotoana fanararaotra
hitarihana ny ankizy ao amin’ny batisa amin’ny Fanahy Masina ihany koa ianao. Tokony hampahery azy ireo hizara ny finoany amin’ny namany[23]


Mamolavola ny toetran’izy ireo


Tokony hanana drafitra mazava entina
mamolavola ny toetran-janakao ianao. Ianao sy ny vadinao no tsy maintsy
mampianatra ny zanakareo hanavaka ny tsara sy ny ratsy ary maneho aminy ny
fomba hifadiana ny ratsy araka ny voalazan’ny Soratra Masina: “Fadio ny fanao ratsy rehetra” (1 Tes. 5:22). Tokony hampianatra ny
zanakao hahalala fomba, ho tsara fanahy ary hanaja ny manam-pahefana ianao.
Fanampin’izany, ampianaro azy ireo ihany koa ny maha zava-dehibe ny
fahamarinana sy ny asa mafy. Ireo toromarika ireo dia hanampy azy ireo hahomby
amin’ny fiainana. 


Amin’ny alalan’ny fandehanana amin’ny
fiainam-pahamasinana ao an-tokatrano sy amin’ny firesahana amim-pandinihana ny
lafiny fitondrantena amin’ny ankizy no hahafahanao manatanteraka izany. Rehefa
hitan’ny zanakao fa miaina amin’ny fahamarinana tokoa ianareo mivady dia
hanaraka an-tsitrapo ny lalanareo izy. Amin’ny fotoana tsy maintsy hanitsianao
azy ireo amim-pitiavana, ny zanakao dia hiala amin’ny hadalana sy ny fomba
amam-panao manimba izy ireo (Ohab. 29:15). 


FANAMPIANA NY FIANAKAVIANA


Tsy maintsy maneho fitiavana ny
fianakavianao sy ny fianakavian’ny vadinao ianao. Tafiditra ao anatin’io
fianakaviana io ny ray aman-dreny, ny rahalahy sy anabavy, ny zanakin’ny mpiray
tampo, ary ny hafa ao anatin’ny fianakaviana. Hoy i Paoly: “Fa raha misy tsy mamelona ny azy, indrindra fa ny ankohonany, dia efa
nandà ny finoana izy ka ratsy noho ny tsy mino aza” (1 Tim. 5:8). 


Kanefa, misy fotoana ny fangatahan’ny
fianakaviana mifanohitra amin’ny Soratra Masina. Ohatra: mety mitady handidy
anao hanatanteraka fanao mifanohitra amin’ny Baiboly toy ny fomba
fanatanterahana ny famorana na ny fanomezana anaran-jaza vao teraka ny
ankohonanao. Amin’ny fotoana tahaka izany, tsy maintsy mandà izany
amim-pitiavana sy amim-pahamatorana ianao. 


Mety hisy ihany koa mpikambana ao amin’ny
fianakaviana hametraka adidy mavesatra aminao sy ny ankohonanao toy ny
fiarahana mipetraka ao an-tokantranonao mandritra ny fotoana maharitra.
Vokatr’izany, tonga enta-mavesatra ho an’ny ankohonanao izy ireo na ara-bola,
na ara-tsaina na ara-pihetseham-po. Ny vadin’i pasitera
moa no tena mizaka izany. Sady mampitombo ny asany izany no mandreraka azy.
Noho izany, amin’ny maha lohan’ny tokantrano, ianao no tsy maintsy mandray
an-tanana izany toe-draharaha izany sy mametraka sisin-tany salama ho
tombontsoan’ny ankohonanao.


Tokony hotsaroanao mandrakariva ny
fampitandremana nomen’i Paoly an’i Timoty izay milaza fa tsy maintsy miahy ny
fianakaviana ny olona iray, “indrindra fa ny ankohonany”.
Amin’ny maha kristiana, ny andraikitrao voalohany dia tsy ny fianakaviana fa ny
vadinao sy ny zanakao. Araka izany, ilaina ny mampahatsiaro ny fianakaviana
nanao fahadisoana fa hoy Baiboly: “mba hialanareo amin'ny rahalahy rehetra izay
tsy mitoetra tsara” (2 Tes. 3:6), ary koa “Raha misy tsy mety miasa, dia aoka
tsy hihinana izy” (and.10).


Tsy tokony hamaly mandrakariva ny
fangatahan’ny fianakaviana ianareo mivady. Tsara kokoa raha faritanareo tsara
ny karazana fanampiana azonareo atolotra azy ireo. Ao anatin’izany, tsy maintsy
mifanara-kevitra ny amin’izay taridalana ho entina mamaritra izay hatao ianareo:
“Iza no hanapa-kevitra ny amin’izay lafin-kavana hampiana? Ary, hafiriana no
faharetan’ny hanampiana azy?


Ny tena tanjonao eo anatrehan’ny fianakaviana
dia ny ho fanasina sy fahazavana ho azy ireo. Mety hisy fotoana ianao manaiky
loatra ny kolontsaina ka tonga tsy mahomby ao amin’ny asa fanompoana. Noho
izany, tokony hiezaka hampifandanja ny fanekena hanampy sy ny fandavana hanampy
ianao. Ao anatin’izany rehetra izany koa nefa ianao miezaka ny ho vavolombelona
tsara eo anatrehan’ny ankohonanao. 


______________________________


Amin’ny maha pasitera Pentekôtista,
Andriamanitra dia niantso anao hitarika ny fiangonana amin’ny fanatanterahana
ny irak’Andriamanitra. Kanefa, ny fanaovana izany dia
tsy tokony hahatonga anao hanamaivana ny ankohonanao. Tsy tokony hisy
mandrakizay ny fotoana hitenanao hoe: “nahababo ny very ho an’i Kristy aho,
kanefa very ny ankohonako”


 







~ Toko 8 ~


 


Laharam-pahamehan’ ny vavaka


 


Nankany amin’ny trano-lay fihaonana tany
ivelan’ny toby i Mosesy mba hivavaka satria efa fanaony izany. Isakin’ny
hitan’ny olona manao izany izy dia mampitsahatra ny zavatra ataony avokoa izy
rehetra ary mitsangana sy mijanona eo anoloan'ny varavaran'ny lainy avy
mandra-piditr’i Mosesy ao anatin’ny lay. Rehefa mivavaka i Mosesy dia midina ny
andri-rahona ka mijanona teo anoloan'ny varavaran'ny lay. Rehefa mahita izany
ny olona dia talanjona ka miankohoka manome voninahitra an’Andriamanitra. Nahery izy ireo satria fantany fa miresaka amin’Andriamanitra ny
mpitarika azy. Nisy fiantraikany tamin’i Josoa, mpanampy an’i Mosesy izany
fanao izany. Manaraka an’i Mosesy eny amin’ny trano-lay fihaonana izy ary
mijanona maharitra eo rehefa lasa i Mosesy. Te hitovy amin’ny mpampiofana azy
izy (Eks. 33:8-11). 


Tsy misy zavatra manandratra ny fiangonana
tahaka ny pasitera mivavaka. Ny devoly dia tsy matahotra ny fahaizana
amam-pahalalana ananantsika. Tsy matahotra ny haben’ny teti-bolan’ny
fiangonantsika na ny hatsaran’ny trano fivoriantsika izy. Ny atahoran’ny devoly
dia ny vavaka ataontsika. Mangovitra ny devoly sy ny demonia miaraka aminy
rehefa mandohalika ao anatin’ny hosotrin’ny Fanahy Masina ny
vahoakan’Andriamanitra ka mivavaka amin’ny finoana. Na dia tsy mahavita ny
tsara indrindra amin’ny zavatra hafa rehetra aza ny pasitera Pentekôtista, tsy
maintsy manao ny tsara indrindra izy amin’ny vavaa.


FOMBA FIAINA NY VAVAKA


Ilay mpitondra fanavaozana lehibe antsoina
hoe Martin Luther dia niteny tahaka izao indray andro: “Tsy azo eritreretina
toy ny ho velona tsy mifoka rivotra ny ho kristiana kanefa tsy mivavaka”. Izay
marina amin’ny mpino tsirairay ao amin’i Kristy dia tsy maintsy marina avo roa
heny amin’ny pasitera Pentekôtista. Tsy afaka manao asa fanompoana amin’ny maha
pasitera Pentekôtista marina ny olona iray raha tsy manana fiainana feno
fanokanan-tena amin’ny vavaka. Nampianatra ny mpianany i Jesosy: “fa tsy mety raha tsy mivavaka mandrakariva izy ka tsy reraka” (Lio.
18:1).


Amin’ny maha
pasitera Pentekôtista, tsy maintsy mametraka an’i Jesosy ho fakantahaka ianao. Ny
fiainana sy ny asa fanompoan’ny Tompo dia nilomano tanteraka tao anatin’ny
vavaka. Hoy i Lioka nitantara izany: “Ary niala teo
Izy, dia nitoetra tany an-efitra ka nivavaka” (Lioka 5:6). Indray mandeha koa:
“Ary tamin'izany andro izany dia lasa nankany an-tendrombohitra Jesosy mba
hivavaka; ary naharitra nivavaka tamin'Andriamanitra nandritra ny alina Izy”
(6: 12). Tamin’ny fotoana hafa indray: “Ary rehefa tokony ho havaloana
taorian'izany teny izany, dia nitondra an'i Petera sy Jaona ary Jakoba Izy ka
niakatra tany an-tendrombohitra hivavaka” (9:28). Izao no azo lazaina, nivavaka
mandrakariva i Jesosy. Tahaka an’i Jesosy, mba hahafahanao mitarika ny
vahoakan’Andriamanitra, tsy maintsy lehilahy na vehivavy mivavaka mandrakariva
ianao. Tsy afaka manao asa fanompoana ao amin’ny herin’ny Fanahy ny olona raha
tsy manana fahazarana mivavaka mandrakariva. 


Amin’ny alalan’ny vavaka no hanomananao ny
tenanao ho amin’ny asa fanompoana. Mandritra ny fotoana iandrasanao ao
anatin’ny vavaka, voasarika hanakaiky kokoa an’Andriamanitra ianao (Jak. 4:8;
jereo koa ny Heb. 10:22). Ankoatr’izany, ao anatin’ny vavaka no handraisanao ny
tanjaka ara-panahy ilainao hahafahana miaina ho an’i Kristy sy ny hery ilainao
hanatanterahanao amim-pahombiazana ny asa fanompoanao (Isa. 40:31; Sal.
40:1-3).


Mandidy antsika ny Baiboly hoe: “Mandehana araka ny Fanahy, dia tsy hahatanteraka ny
filan'ny nofo ianareo” (Gal. 5: 16). Mba hahatanteraka izany, mila miaina tsy
tapaka ao anatin’ny fiombonana amin’Andriamanitra ianao. Ny fiombonana tahaka
izany dia tsy tanteraka raha tsy amin’ny alalan’ny vavaka. Mandritra ny vavaka,
ny Fanahy dia hiteny aminao ary hanome fampaherezana sy toromarika. Ny vavaka
voahosotrin’ny Fanahy dia hanomana anao amin’ny ady ara-panahy hatrehanao (Efe. 6:12,
18).


NY ASA FANOMPOAN’NY VAVAKA


Ho fanampin’ny fampivelarana ny
fiainam-bavakao manokana amin’ny maha pasitera Pentekôtista anao, tsy maintsy
mijery ny vavaka amin’ny maha fomba hahafahanao manao asa fanompoana amin’ny
hafa ianao. Misy fomba telo hahafahanao manao asa fanompoana amin’ny hafa
amin’ny alalan’ny vavaka:


Manao asa fanompoana amin’ny alalan’ny vavaka manokana


Voalohany, afaka manao asa fanompoana amin’ny
hafa amin’ny alalan’ny vavaka manokana ianao. “Vavaka
ao amin’ny mangingina” no niantsoan’i Jesosy ity karazana vavaka ity. Hoy izy:
“Fa ianao kosa, raha mivavaka, dia midìra ao amin'ny
efi-tranonao, ka rehefa voarindrinao ny varavaranao, dia mivavaha amin'ny
Rainao, Izay ao amin'ny mangingina” (Mat. 6:6). Ao amin’ny toerana mangina ao
no tsy maintsy andanianao fotoana mivavaka ho an’ny zavatra ilain’ny hafa.
Rehefa mivavaka ianao dia manatona an’Andriamanitra amim-patokiana satria
fantatrao fa hitany ny asam-pitiavana ataonao ary hovaliany ny vavakao. Ao
amin’ny andinin-tSoratra Masina teo aloha, hoy i Jesosy: “ny Rainao, Izay
mahita ao amin'ny mangingina no hamaly anao”. Afaka miseho amin’ny endrika telo
ny samihafa:


1. Vavaka fanokanan-tena. Voalohany, tokony hanao vavaka fanokanan-tena ianao. Amin’ny teny
hafa, tokony hanokana fotoana hanakaikezana an’Andriamanitra ao anatin’ny
vavaka ianao. Ity fahazarana ity dia hampatanjaka ny fifandraisanao amin’ny
Tompo. Rehefa mivavaka ao amin’ny Fanahy Masina ianao sady hiorina ny finoanao
no ho voatahiry ao amin’ny fitiavana an’Andriamanitra ianao (Joda 20-21; jereo
koa ny Rom. 5:5). Tsy afaka hanatanteraka amim-pahombiazana ny asa fanompoana
ianao raha tsy eo io fifandraisana io[24]


2. Vavaka fifonana. Aorian’izay, amin’ny pasitera Pentekôtista, tokony olona mandany
fotoana mivavaka ho an’ny zavatra ilain’ny hafa eo anatrehan’Andriamanitra
ianao – indrindra ny zavatra ilain’ireo rehetra misy ifandraisana amin’ny
fiangonanao. Imbetsaka i Jesosy no nivavaka ho an’ny Mpianany (Jaona 17:9).
Ohatra, nivavaka Izy mba tsy ho levona ny finoan’izy ireo (Lioka 22:32).
Nivavaka ihany koa Izy mba hiarovan’Andriamanitra azy ireo (Jaona 17:11-12, 15)
sy hananany fifaliana hatrany (and.3). Mbola nivavaka ihany koa Izy mba
hanamasinana azy ireo (and. 17-19) sy mba hitoerany ao amin’ny fiombonana
hatrany (and. 21-23). 


Tahaka izany koa, ny apostoly Paoly dia tsy
nitsahatra nivavaka ho an’ny vahoakan’Andriamanitra. Hoy izy raha nanoratra ho
an’ny mpino tany Roma “tsy mitsahatra mahatsiaro anareo aho, ka mandrakariva,
raha mivavaka aho” (Rom 1:9-10). Hoy koa izy tamin’ny Efesiana: “tsy mitsahatra
misaotra noho ny aminareo ka mahatsiaro anareo amin'ny fivavahako” (Efe. 1:16;
jereo koa ny Kol. 1:9). Amin’ny maha pasitera Pentekôtista, tsy maintsy
manaraka ny ohatra nasehon’i Jesosy sy Paoly isika ary mandany fotoana ao
anatin’ny vavaka fifonana ho an’ny hafa.


3. Vavaka sy fifadian-kanina. Farany, amin’ny maha pasitera Pentekotista anao, tokony hivavaka sy
hifady hanina matetika ianao. Ny fitsipi-pifehezan’ny vavaka sy fifadian-kanina
dia hanampy ny ara-panahinao hifandrindra bebe kokoa amin’Andriamanitra. Rehefa
mandany fotoana ao anatin’ny vavaka sy fifadian-kanina ianao, dia hianatra
hanaiky ny nofonao ary ny fanahinao kosa ho vonona bebe kokoa hamantatra ny
feon’ny Fanahy (jereo ny Gal. 5:16-17).


Manao asa fanompoana amin’ny alalan’ny vavaka ho an’ny olona
tsirairay


Hisy fotoana ianao hantsoina hanao asa
fanompoana amin’ny alalan’ny vavaka ho an’ny olona tsirairay. Ny vavaka ho an’ny olona tsirairay dia fivavahana ho an’ny olona
manatona anao. Matetika ity karazana vavaka ity dia mitranga mandritra ny antso
eny amin’ny alitara. Mitranga any an-tokantrano sy any amin’ny hopitaly,
mandritra ny famangiana ataon’ny pasitera ihany koa izy. Mandritra ny fitoriana
ny filazantsara eny an-tsena ihany koa dia mety hisy olona hangata-bavaka.
Tafiditra ao anatin’ity vavaka ity ny fametrahan-tanana na ny fanosorana
diloilo (jereo. Asa 19:6; Jak. 5:14). Tsy maintsy atao amin’ny finoana
mandrakariva ity vavaka ity (Jak. 5:15).


Ireto vavaka efatra manaraka ireto dia ao
anatin’ny vavaka ho an’ny olona tsirairay: fiara-mivavaka amin’ny olona handray
famonjena, fiaraha-mivavaka amin’ny olona mila fanasitranana, fiaraha-mivavaka
amin’ny olona mba hanafahana azy amin’ny fatotra demoniaka, ary fiaraha-mivavaka
amin’ny olona mba handraisany ny fahafenoan’ny Fanahy Masina. Tsy maintsy tonga
manam-pahaizana manokana amin’ireo sehatr’asa fanompoana ireo ianao. Ao
anatin’ny tsirairay avy amin’ireo toe-javatra ireo, tsy maintsy maneho
fatokiana tanteraka ny tenin’Andriamanitra ianao ka hanambara tenim-pinoana sy
teny fampaherezana, ary haneho fiheverena amin’ny fo marina ny olona entinao
am-bavaka.[25] 


Manao asa fanompoana amin’ny alalan’ny vavaka ampahibemaso


Hisy fotoana ianao hantsoina hanao asa
fanompoana amin’ny alalan’ny vavaka ampahibemaso. Misy
ireo pasitera manao vavaka manokana ho an’ny fiangonany isakin’ny alahady
maraina. Fanampin’izany, ny pasitera Pentekôtista matetika dia voatendry
hivavaka ao anatin’ny fivoriana ampahibemaso toy ny fandevenana sy ny
fanamasinana fanambadiana. Rehefa mivavaka ao anatin’ny fotoana tahaka ireny
ianao dia tsy maintsy mivavaka miaraka amin’ny fahamendrehana sy ny
fahasoavana. Ny vavaka ampahibemaso ataonao nefa dia tsy tokony ho fampisehoana
fahaizana na fombafomba. Tokony hivavaka amim-pahisiana ianao. Nampitandrina ny
amin’izany i Jesosy: “Ary raha mivavaka ianareo, aza mba
ho tahaka ny mpihatsaravelatsihy; Fa izy tia ny mivavaka mitsangana eo amin'ny
synagoga sy eo an-joron-dalana hahitan'ny olona azy” (Mat. 6: 5).


FITARIHANA NY FIANGONANA AO ANATIN’NY VAVAKA


Ny pasitera Pentekôtista dia tsy tokony hijanona
fotsiny eo amin’ny fampivelarana ny fiainam-bavakany manokana fotsiny ihany. Tsy
maintsy mampivelatra asa fanompoana matanjaka amin’ny alalan’ny vavaka ao
anatin’ny fiangonana tandremany koa izy ireo. 


Fitoriana sy fampianarana mikasika ny vavaka


Iray amin’ny fanalahidy fampivelarana asa
fanompoana matanjaka amin’ny vavaka ao anatin’ny fiangonana ny fitoriana sy
fampianarana matetika mikasika io lohahevitra io. Ny fanaovanao izany dia
fanarahana ny ohatra nasehon’i Jesosy, izay nampianatra betsaka mikasika ny
vavaka (jereo. Lioka 18:1; Mat. 6:5-15).


Azonao atao ny mampahery ny kristiana hizara
ny fijoroana vavolombelona mikasika ny namalian’Andriamanitra ny vavaka nataony
tamin’ny lasa. Ny fijoroana vavolombelona dia azo tsoahana avy amin’ny tantara
ao amin’ny Baiboly na avy amin’ny tantara nisy teo amin’ny fiainana
ankehitriny. Tsy maintsy maka fotoana hampianarana ny tombontsoa avy amin’ny
vavaka sy ny fomba hampiharana ny vavaka ihany koa ianao.[26]


Fanehoana modelin’ny vavaka


Tsy tokony hampianatra mikasika ny vavaka
fotsiny ianao fa tsy maintsy maneho amin’ny mpino ny tena fomba fivavaka.
Hamafisiko eto fa izany no nataon’i Jesosy raha nampianatra ny mpianany. Tsy
nampianatra azy ireo tamin’ny teny fotsiny izy fa nasehony azy ireo tamin’ny
Fiainany izay nampianariny. Niainy teo imason’izy ireo ny atao hoe
fiainam-bavaka. Tsikaritrin’ny mpianatr’i Jesosy fa nandeha tao anatin’ny
fiombonana mandrakariva tamin’ny Rainy any an-danitra izy. Izany no nahatonga
ny mpianatra, rehefa avy nandinika azy nivavaka dia nangataka hoe: “Tompoko,
mampianara anay hivavaka, tahaka ny nampianaran'i Jaona ny mpianany” (Lioka 11.
1). Amin’ny maha pasitera Pentekôtista, tokony hiaina amin’ny fiainam-bavaka
tahaka izany ianao ka hahatonga ny mpino ao aminao hangataka hoe: “Pasitera,
mampianarana anay hivavaka, tahaka ny nampianaran’i Jesosy ny Mpianany”.


Fandrindrana ny vavaka


Ambonin’izay rehetra voalaza teo aloha, tsy
maintsy mandamina ny fiangonana ianao mba hahafahana mivavaka. Azonao atao
amin’ny alalan’ny fananganana vondrona mpiara-mivavaka sy ny fandaharam-potoana
hivavaka tahaka izao manaraka izao ianao: 


Fananganana vondrona mpiara-mivavaka. Tena tokony hampaherezinao ny fananganana vondrona manokana mpiara-mivavaka
ao anatin’ny fiangonanao. Ireo vondrona ireo dia azonao atao ao anatin’ny asa
fanompoana efa misy ao am-piangonana toy ny asa fanompoan’ny lehilahy, ny asa
fanompoan’ny vehivavy , ny asa fanompoan’ny tanora ary ny asa fanompoana hafa.
Azo atao koa manangana vondrona hivavaka manokana ho an’ny zavatra ilain’ny
fiangonana, ho an’ny fiaraha-monina, ho an’ny firenena na ho an’izao tontolo
izao. Ny zavatra ilaina ka entina am-bavaka dia mety ho ara-piaraha-monina na
ara-panahy, ho an’ny faritra iray na manerana izao tontolo izao. Ohatra, ny
mpikambana sasany dia mivavaka mba hisin’ny fifohazam-panahy ao amin’ny
fiangonana ary ny hafa kosa mivavaka mba hanjakan’ny fiadanana ao amin’ny
firenana. Maro samihafa ireo zavatra ilaina mila entia ao anatin’ny vavaka. 


Fandaminana fotoana manokana fivavahana. Tokony hampiditra fotoana manokana fivavahana ao anatin’ny
tetiandron’ny hetsika samihafa ataon’ny fiangonana ianao. Tokony hisy aloha ny
fivoriana natokan’ny fiangonana rehetra hivavahana, toy ny isakin’ny
antsasakin’ny herinandro. Tsy izany ihany nefa tokony hisy ny fihatahana
mivavaka na koa ny herinandron’ny vavaka manokana.


Ohatra, ny pasitera Pentekôtista anankiray dia
manokana fotoana ho an’ny vavaka mahery vaika sy fifadian-kanina indroa
isan-taona: Janoary sy Jolay. Ho fanomanana io fotoana io dia mampahery ny
mpikambana ao amin’ny fiangonana izy mba hanangona fangataham-bavaka any
amin’ny mpikambana ao amin’ny ankohonany, ny namany, ny mpifanolo-bodirindrina
aminy ary ny mpiara-miasa aminy. Soratana amin’ny taratasy efa nomanina
manokana ireo antom-bavaka ireo ary zaraina amin’ny mpikambana ao amin’ny
fiangonana mba ho entina eo anatrehan’Andriamanitra mandritra ny fivoriana
fiaraha-mivavaka amin’ny maraina na amin’ny hariva. Fitahiana lehibe no tonga
tamin’ny fiangonana sy fiaraha-monina noho io hetsika io. 


Betsaka ihany koa ny fiangonana Pentekotista
no manao fivoriam-bavaka ho fiomanana amin’ny Alahady Pentekosta isan-taona.
(Ny Alahady Pentekosta dia fito alahady aorian’ny Alahady Paska). Ao
anatin’ireo fivoriana manokana ireo, ny mpikambana dia miantso an’Andriamanitra
handatsaka ny Fanahiny amin’ny fiangonana. Mivavaka ihany koa izy ireo mba ho
betsaka ny ho voatafy ny herin’ny Fanahy Masina mandritra ny fankalazana ny
fetin’ny Pentekôtista (Asa 1: 8; 2:4). Fanampin’izany, mivavaka izy ireo mba ho
maro toy ny tamin’ny andro Pentekosta voalohany ny olona miverina amin’ny Tompo
(2:41). 


Tokony ho ao anatin’ny fandaharam-potoanao
ihany koa ny fihatahana mivavaka miaraka amin’ny mpiara-miasa sy ny mpitarika
ny fiangonana. Tokony hikatsaka ny fitarihan’ny Tompo amin-kafanam-po ianao mba
hahafantaranao izay karazana vavaka tokony hampidirina ao anatin’ny
fandaharam-potoanan’ny fiangonana. 


Fivavahana ho an’ny irak’Andriamanitra


Tokony hisy vavaka iray hafa ho hita ao
amin’ny fiangonana Pentekôtista tsirairay eto Afrika. Ny pasitera Pentekôtista
dia tsy maintsy mivavaka tsy tapaka mba handrosoan’ny irak’Andriamanitra eto
an-tany. Nataon’i Jesosy izany ka tsy azontsika ato tsinontsinona (Mat.
9:37-38). Noho izany, tokony hitarika ny fiangonanao amin’ny fanokanan-tena ho
amin’ny vavaka fampandrosoana ny fanjakan’Andriamanitra ao amin’ny
fiaraha-monina, ny firenena, ny kontinanta misy anao ary izao tontolo izao
ianao. Ianao no tokony hitarika azy ireo amin’ny fivavahana ho an’ireo
misionera nalefan’ny fiangonana nasionaly misy anao sy ireo izay tohanan’ny
fiangonana. Tokony hivavaka matetika ho an’ireo vondron’olona an’arivony tsy
mbola tratran’ny filazantsara (UPGs) eto amin’izao tontolo izao koa ianao.[27] 


FITARIHANA FIVORIAM-BAVAKA


Ny pasitera Pentekôtista dia tsy maintsy mahay
mitarika fivoriam-bavaka araka ny tokony ho izy. Ireto misy taridalana azonao
hampiharina amin’ny fitarihana amim-pahombiazana ny fivoriam-bavaka ataonao. 


Manomana mialoha


Tahaka ny amin’ny fotoana manan-danja samihafa
ao amin’ny fiangonana, mila manao drafitra mialoha ianao raha te hiaina
fivoriam-bavaka mahomby. Mila mifidy ny toerana sy ny
fotoana hanaovana ny fivoriana ianao. Mila faritanao mazava tsara ny tanjon’ny
fivoriana sy izay tiana asongadina ao anatin’izany. Tokony hataonao lisitra
ireo teboka samihafa tianao ho entina am-bavaka mandritra ny fivoriana. Aza
hadinoina ny manangona ireo tsara ho fantatra rehetra momba ny fivoriam-bavaka
sy mizara izany amin’ny mpandray anjara. 


Hajao ny fotoana – Aoka hifantoka


Mila manaja fotoana sy mifantoka tsara ianao
rehefa mitarika fivoriam-bavaka. Raha atao amin’ny teny hafa dia izao, tokony
hanomboka sy hifarana araka ny ora napetraka ny fivoriana. Manana zavatra
betsaka atao ny olona sasany, noho izany, tian’izy raha hajaina ny fotonany.
Raha manao izany ianao dia hihamaro ny olona hamonjy fivoriam-bavaka. 


Fanampin’izany, rehefa mitarika
fivoriam-bavaka ianao dia aoka hifantoka hatrany. Midika izany fa tokony
hijanona ho fivoriam-bavaka ny fotoana ary tsy tokony hivily hiala amin’izay
tanjona napetraka mihitsy ianao. Tsara raha atomboka amin’ny hira sy ny
toriteny fohy ny fivoriam-bavaka. Kanefa, ny tena ivon’ny fivoriana sy tokony
hifantohana dia ny vavaka. 


Aoka hisokatra amin’ny Fanahy


Na dia tokony homarihan’ny firindrana sy ny
fifantohana aza ny fivoriam-bavaka, ny mpitarika ny fivoriana dia tokony
hisokatra amin’ny hetsika ataon’ny Fanahy Masina amin’ny fotoana rehetra. Tokony
hampahery ny olona hivavaka ao amin’ny Fanahy (Rom. 8:26-27; 1 Kor. 14:15: Efe.
6:18) sy hisokatra amin’ny fitarihan’ny Fanahy sy ny fisehoan’ny
fanomezam-pahasoavan’ny Fanahy izy (1 Kor. 14:26).


NY ENDRIKIN’NY FIVORIAM-BAVAKA


Hoy ny olona iray nanontany: “Ahoana no tokony
ho endrikin’ny fivoriam-bavaka Pentekôtista?” Ao amin’ny Baiboly no ahitantsika
ny valiny. Ny bokin’ny Asan’ny Apostoly dia maneho amintsika ny endrikin’ny
fivoriam-bavaka tao amin’ny fiangonana voalohany. Tsy ela taorian’ny andro
Pentekosta no nanatanterahana io fotoam-bavaka io. 


Nandalo fanenjehana mafy ny fiangonana.
Nosamborin’ny mpitondra fivavahana Jiosy i Petera sy Jaona. Norahonany sy
norarany tsy hitory amin’ny anaran’i Jesosy intsony izy ireo. Rehefa nalefany
ny apostoly Petera sy Jaona dia niverina tany amin’ny fiangonana ary nitatitra
ny zavatra nanjo azy ireo. Nanomboka nivavaka ireo kristiana ireo. Ao amin’ny
Asan’ny Apostoly 4: 23-31 no ahitantsika ny vavaka nataon’izy ireo sy ny
valin’izany. Afaka mianatra lesona manan-danja telo momba ny fomba
hitarihantsika ny fivoria-bavakantsika amin’izao fotoana izao isika. 


Ny toetran’ny fivoriam-bavakantsika


Voalohany, mianatra mikasika ny toetran’ny
vavaka ataontsika na koa hoe Ahoana no tokony ho fomba fivavaka isika.
Ny Baiboly dia milaza fa “niara-nanandratra ny feony ho amin'Andriamanitra” izy
ireo (Asa 4: 24). Araka izany, nivavaka tamin’ny hafanam-po (“nanandratra ny
feony”) sy ny fiombonana (“niara-nanandratra ny feony”) izy ireo. Rehefa tonga
hiara-hivavaka isika dia tokony hikatsaka an’Andriamanitra amin’ny hafanam-po
sy ao anatin’ny fiombonana. Fanampin’izany, ny vavaka ataontsika dia tokony
hatao amin’ny finoana (Marka 11:24). Ireo izay nivavaka tany Jerosalema
tamin’io andro io dia nanantena tanteraka fa henon’Andriamanitra sy hovaliany
ny vavak’izy ireo. Ary, tsy maintsy tahaka izany koa isika ankehitriny.


Ny votoatin’ny vavaka ataontsika


Ny ianarantsika manaraka dia ny votoatin’ny
vavaka ataontsika na koa hoe Inona no tokony ho entina am-bavaka. Ireo
kristiana voalohany ireo dia tsy nampifantoka ny vavaka nataony tamin’ny olany,
na dia nanana maro aza izy ireo. Nifantoka bebe kokoa tamin’ny hery sy ny
halehibeazan’Andriamanitra izy ireo (Asa 4: 24-25). Noho izany, nivavaka izy
ireo mba ho tanteraka izay sitrapon’Andriamanitra (and. 26-28). Ny zavatra
voalohany nangatahan’izy ireo tamin’Andriamanitra dia ny hanafiana hery sy
hanomezana azy ireo fahasahiana hitory ny filazantsara, eny na dia ao anatin’ny
fanenjehana aza (and. 29-30). Ny nangatahan’izy ireo an’Andriamanitra
haninjitra ny tanany dia fangatahana ny hiasan’Andriamanitra amin’ny herin’ny
Fanahy Masina amin’ny alalan’izy ireo (jereo ny. Ezek. 37:1; Lioka 11:20 sy ny Mat.
12:28; Asa 11:21).


Ny valin’ny vavaka ataontsika


Farany, ianarantsika izao ny zavatra
andrasantsika hitranga rehefa mivavaka isika. Raha mivavaka tahaka ireo mpino tao
amin’ny fiangonana voalohany ireo isika dia afaka manantena an’Andriamanitra
hampahafantatra ny fanatrehany ao anatin’ny fivoriam-bavaka ataontsika. Hoy ny
Baiboly: “Ary rehefa nivavaka izy, dia nihovitrovitra ny trano izay niangonany; dia feno ny Fanahy
Masina izy rehetra ka nitory ny tenin'Andriamanitra tamin'ny fahasahiana” (Asa
4:31). Raha hivavaka tahaka ny nataon’izy ireo isika dia afaka manantena
an’Andriamanitra hamaly antsika tahaka ny namaliany azy ireo. Afaka manantena
Azy hameno antsika amin’ny Fanahy Masina sy hanafehy antsika ho vavolombelon’i
Kristy amin’ny very. 

Ny zavatra inoan'ny pasitera Pentekôtista

Mino ny Baiboly 


 


Misy saritanin’i Afrika lehibe mihantona eo
amin’ny rindrin’ny trano foiben’ny Africa’s Hope any Springfield, Missouri,
USA. Sarin’ny lehilahy Afrikana iray mihazona Baiboly eo amin’ny tanany
voatsotra mankany aloha no ao anatin’ny sarintany: Mitory ny filazantsara izy. Io
sary io dia maneho ireo pasitera Pentekôtista an’arivony maro mitory ny
tenin’Andriamanitra amim-pahatokiana amin’izay rehetra vonona hihaino manerana an’i
Afrika. Maneho ny fifandraisana manokana misy eo amin’ny pasitera Pentekôtista
sy ny Baiboliny ihany koa io sary io.


Amin’izao tontolo izao, ny Baiboly dia toy
ny boky hafa rehetra. Na dia mirakitra tantara aza nefa izy dia mihoatra
lavitra noho ny boky tantara. Na dia mampianatra ny fitondrantena mendrika aza
izy dia mihoatra lavitra noho ny boky momba ny lalam-pitondrantena. Na dia
talanjona amin’ny halalin’ny hevitra ao anatiny aza ny mpikaroka hevidalina,
dia azo lazaina fa mihoatra lavitra noho ny boky haifahendrena izy. Ny Baiboly
dia mirakitra ny “Tenin’Andriamanitra” (Rom. 3:2). Ny Baiboly dia manambara ny
toetra maha mpanota ny olombelona sy maneho ny lalan’ny famonjena amin’ny
alalan’i Kristy. Ity toko ity dia hamakafaka ny fifandraisana manokana eo
amin’ny pasitera Pentekôtista sy ny Baiboly amin’ny Tenin’Andriamanitra. 


AHOANA NO FAHITAN’NY PASITERA PENTEKÔTISTA NY BAIBOLY?


Ny pasitera Pentekôtista dia tokony
hanandratra avo ny Baiboly. Mino izy ireo fa hafatr’Andriamanitra ho an’ny
olombelona rehetra ny Baiboly – Tenin’Andriamanitra mandrakizay. Ho an’ny
pasitera Pentekôtista, ny Baiboly dia fototrin’ny asa fanompoana sy ny zavatra
rehetra atao. Ny teboka 1 ao amin’ny “foto-pampianaran’ny fiombonan’ny
fiangonana Assemblée de Dieu maneran-tany” izay mitondra ny lohateny hoe: “Ny
tsindrimandrin'ny Soratra Masina” dia mamintina ny fahitan’ny pasitera
Pentekôtista ny Baiboly. Ny Soratra Masina, ny Testamenta Taloha sy ny
Testamenta Vaovao dia samy avy amin’ny tsindrimandrin’Andriamanitra. Ireo dia
fanambaran’Andriamanitra tsy mety diso ho an’ny olombelona ary manana fahefana
hifehy ny finoana sy ny fitondrantena (2 Tim. 3:15-17; 1 Tes. 2:13; 2 Pet. 1:21).[28]


Tsindrimandry am-bava


Voalohany, ny pasitera Pentekôtista dia mino
fa “ny Soratra Masina, ny Testamenta Taloha sy ny Testamenta Vaovao dia avy
amin’ny Tsindrimandry am-bavan’Andriamanitra.” Rehefa milaza isika fa ny
Soratra Masina dia avy “avy amin’ny tsindrimandrin’Andriamanitra”, ny tiana
lazaina dia izao: Andriamanitra dia nihetsika tamin’ny fomba mahery vaika
tamin’ireo mpaminany sy apostoly sy nitarika azy ireo tamin’ny fomba mihoatra
ny voajanahary mba handrakitra an-tsoratra ny fisainany sy ny hevitra
nofidiany. Nanamafy izany fahamarinana izany i Paoly raha nanoratra hoe: “Izay
soratra rehetra nomen'ny tsindrimandrin'Andriamanitra dia mahasoa koa ho
fampianarana, ho fandresen-dahatra, ho fanitsiana izay diso, ho fitaizana
amin'ny fahamarinana” (3 Tim. 3:16). Petera dia nanoritsoritra io dingana
mihoatra ny voajanahary io amin’ny antsipiriany kokoa: “fa fantatrareo
voalohany indrindra fa ny famoahan-kevitry ny faminaniana ao amin'ny Soratra
Masina dia tsy efan'ny fisainan'ny olona fotsiny ihany; fa tsy nisy faminaniana
avy tamin'ny sitrapon'ny olona tany aloha rehetra; fa avy tamin'Andriamanitra
no nitenenan'ny olona araka izay nitondran'ny Fanahy Masina azy” (2 Pet.
1:20-21).


Ny filazana fa Baiboly dia avy amin’ny tsindrimandry
am-bavan’Andriamanitra, dia hoe ny teny rehetra ao anatin’ny lahatsoratra
dia avy amin’ny tsindrimandrin’Andriamanitra. Tsy ny hevitra ao anatin’ny
Soratra Masina ihany no avy amin’Andriamanitra. Izy no nanara-maso ny dingana;
nisafidy ny teny tsirairay nentina naneho ny hevitra rehetra. Nanamafy izany
fahamarinana izay i Jesosy tamin’Izy niteny hoe: “Fa ho moramora kokoa ny
hahafoanan'ny lanitra sy ny tany noho ny hahafoanan'ny tendron-tsoratra iray
monja aza amin'ny lalàna” (Lioka 16: 17). Noho izany, ny tsindrimandry am-bava
dia midika fa ny teny tsirairay ao anatin’ny Soratra Masina dia avy amin’ny
tsindrimandrin’ny Fanahy Masina. Ao izy ireo satria tian’Andriamanitra ho hita
ao. 


Satria avy amin’ny tsindrimandry ny Baiboly
dia marina ny iantsoana azy hoe Tenin’Andriamanitra. Ary mihoatra ny inefapolo
ny Baiboly no manondro ny tenany ho Tenin’Andriamanitra” na ny “Tenin’ny
Tompo”. 


Ny fanambaran’Andriamanitra


Ny Pasitera Pentekôtista ihany koa dia mino fa
ny Baiboly dia “fanambaran’Andriamanitra ho an’ny olombelona.” Midika izany fa
Andriamanitra dia manambara ny sitrapony ho an’ny olombelona rehetra amin’ny
alalan’ny tenin’ny Soratra Masina. Izy no nanome ny Baiboly tamin’ny alalan’ny
tsindrimandriny mba hahafahan’ny olona mahafantatra Azy sy ny Lalany. Tamin’ny
alalan’ny fanomezana ny Baiboly no nanehoan’Andriamanitra fa Andriamanitra
manambara ny tenany Izy. Ny Baiboly no porofo fa fanirin’Andriamanitra ny
hahafantaran’ny lehilahy sy vehivavy manerana ny toerana rehetra Azy sy ny Drafi-pamonjeny.


Tsy mety diso


Fanampin’izay voalaza teo aloha, ny pasitera
Pentekôtista dia mino fa ny Baiboly dia tsy mety diso. Ny hoe tsy mety diso ny
Baiboly dia midika fa tsy misy fahadisoana tafiditra ao anatiny. Satria ny teny
ao amin’ny Soratra Masina avy amin’ny tsindrimandrin’Andriamanitra dia marina
ny hevitra ao anatiny ary ny fehezanteny rehetra koa tsy misy diso. Hoy ny
mpanao Salamo: “Ny tenin’i Jehovah dia voazaha toetra amin’ny memy” (Sal. 18:
30). Nohamafisin’i Jesosy io fahamarinana io tamin’ny nilazany hoe: “ Ny
lanitra sy ny tany ho levona, fa ny teniko tsy mba ho levona” (Mat. 24: 35).


Tena zava-dehibe ny hahatakaran’ny pasitera
Pentekôtista fa rehefa miresaka isika hoe tsy mety diso ny Baiboly dia tsy ireo
dikan-teny samihafan’ny Baiboly no tondrointsika amin’izany. Ny Soratra Masina,
ilay endrika nahitana azy tamin’ny asa soratra voalohany indrindra nisehoany no
resahantsika. Niasa mafy ireo mpandika ny Baiboly nandika tamim-pahamarinana ny
lahatsoratra mba tsy hisy diso. Kanefa, satria olombelona izy ireo, tsy azo
nihodivirana ny fisin’ny fahadisoana. Kely dia kely nefa ireny fahadisoana
ireny. Amin’izao androntsika izao, afaka matoky tanteraka isika fa ny Baibolintsika
dia maneho ny tenin’Andriamanitra marina araka izay voambara tamin’ireo
mpanoratra tany am-piandohana. 


Fahefana mifehy ny finoana sy ny fitondrantena


Farany, ny pasitera Pentekôtista dia mino fa
ny Baiboly no “Fahefana mifehy ny finoana sy ny fitondrantenan’ny mpino”
rehetra. Ny Baiboly no manambara amin’ny lehilahy sy ny vehivavy ny zavatra
tian’Andriamanitra hinoan’izy ireo sy ny tokony ho fomba fiainany.
Manam-pahefana ny Baiboly satria Tenin’Andriamanitra. Midika izany fa tsy
maintsy inoana ny fampianarany, ary tsy maintsy ankatoavina ny didiny. Azon’i
Davida mpanjaka tsara io fahamarinana io. Izany no nahatonga azy niantso ny
Tenin’Andriamanitra hoe: “Fanilon'ny tongotro Sy fanazavana ny lalako” (Sal
119:105).


AHOANA NO TOKONY HANAJAN’NY PASITERA PENTEKÔTISTA NY BAIBOLY?


Ahoana no tokony hanajan’ny pasitera
Pentekôtista ny Baiboly? Inona no fihetsika sy hevitra tokony hazoniny mikasika
ny Soratra Masina? Satria ny pasitera Pentekôtista mino fa Tenin’Andriamanitra ny
Baiboly dia misy toetra telo takiana amin’izy ireo manoloana ny Baiboly.


Fanajana masina


Satria ny Teny ao amin’ny Soratra Masina
avy ao am-pon’ilay Andriamanitra Masina, dia masina ihany koa izany ny Baiboly.
Ary satria masina ny Baiboly, ny pasitera Pentekôtista dia tsy maintsy mihazona
izany amin’ny fanajana avo dia avo tokoa. Tsy maintsy manaja ny
tenin’Andriamanitra sy mampiasa izany ao anatin’ny fanajana masina izy. Paoly
dia nandidy ny kristiana tany Tesalonika mba haneho toetra tahaka izany: “...satria rehefa nandray ny tenin'Andriamanitra izay notorinay ianareo,
dia tsy noraisinareo ho tenin'olona, fa araka izay marina, dia ny
tenin'Andriamanitra, izay miasa anatinareo izay mino koa” (1 Tes. 2: 13).
Satria ny pasitera Pentekôtista manaja ny Baiboly amin’ny maha
Tenin’Andriamanitra azy dia fadiany mihitsy ny manolana ny fampianarany ka mampiteny
azy izany zavatra tiany lazaina fotsiny (2 Pet. 3: 16). 


Fitiavana lalina


Ny pasitera Pentekôtista dia tsy tokony manaja
ny Baiboly fotsiny fa tsy maintsy manana fitiavana marina ny fampianarany ihany
koa. Ny mpanoratra ny Salamo faha 119 dia nanindrahindra ny fitiavany ny
Tenin’Andriamanitra. Ao anatin’ny andininy 176, izay toko lava indrindra ao
amin’ny Baiboly no nanehoany izany. Karazana vavaka atao amin’Andriamanitra izy
io. 


Ao anatin’ity vavaka mahafinaritra ity, ny
mpanoratra dia tsy nitsahatra nanambara ny fitiavany ny Tenin’Andriamanitra.
Ohatra, hoy izy tamin’Andriamanitra: “Ary hiravoravo amin'ny didinao aho Satria
tiako ireny” (and.47). Nampahatsiahiviny an’Andriamanitra ihany koa fa nisy
fiantraikany teo amin’ny fiainany ny Teniny: “Torotoro ny fanahiko noho ny
faniriany Ny fitsipikao mandrakariva.... Ny teni-vavolombelonao koa no
firavoravoako, Eny, mpanolo-tsaina ahy izany” (and.20, 24). Tahaka ny mpanao
Salamo, ny pasitera Pentekôtista dia tsy maintsy mamboly fitiavana marina ny
Tenin’Andriamanitra. 


Fatokiana matanjaka


Ambonin’izany, satria ny pasitera Pentekôtista
tena mino fa ny Baiboly dia avy amin’ny fofonain’Andriamanitra; ao anatin’ny
fatokiana matanjaka no tokony hanatonany izany. Fantany fa afaka mino ny
fanambarana sy matoky ny teny fikasana ao anatiny izy ireo. Satria ny pasitera
Pentekôtista tena mino ny Baiboly, tahaka an’i Abrahama, resy lahatra tanteraka
izy ireo fa izay nampanantenain’Andriamanitra dia tsy maintsy hotanterahany
(Rom. 4:21).


Ny pasitera Pentekôtista dia tsy mino ny
fahamarinan’ny Baiboly fotsiny fa mahatakatra tsara koa ny heriny. Tamin’ny
alalan’ny Tenin’Andriamanitra no nahariana izao tontolo rehetra izao (Jaona
1:1-3). Miresaka mikasika ny heriny ny Baiboly: “Fa
velona sy mahery ny tenin'Andriamanitra ka maranitra noho ny sabatra roa lela”
(Heb. 4:12). Nambaran’i Paoly fa ny filazantsara dia “herin'Andriamanitra ho
famonjena izay rehetra mino izany” (Rom. 1:16). Ireo andinin-tSoratra Masina ireo
sy ny maro hafa dia miresaka mikasika ny herin’ny Tenin’Andriamanitra. Ohatra,
izao no nambaran’Andriamanitra mikasika ny Teniny raha niteny tamin’ny
alalan’Isaia mpaminany Izy: “Fa toy ny ranonorana sy ny oram-panala milatsaka
avy any an-danitra ka tsy miverina any raha tsy efa nahavonto ny tany ka
nampaniry sy nampahavokatra azy....Dia ho tahaka izany ny teniko izay aloaky ny
vavako: Tsy hiverina amiko foana izy, raha tsy efa mahatanteraka izay sitrako
ary ambinina amin'izay ampandehanako azy” (Isa 55:10-11).


Fanampin’izany, ny Baiboly dia milaza
amintsika fa ny Tenin’Andriamanitra dia maneho antsika ny lalana (Sal.
119:105), mamonjy fanahy (Jak 1:21), mamokatra finoana (Rom. 10:17), miteraka
antsika indray (1 Pet. 1:23), manamasina (Jaona 17:17), mampandroso (Asa
20:32), manasitrana sy manavotra (Sal. 107:20), manadio (Jaona 15:3), mitondra
fanambinana (Jos. 1: 8), mamorona fifaliana (Jer. 15:16) sy ny maro hafa. Noho
ireo fahamarinana mahery vaika ireo, ny pasitera Pentekôtista dia manana
fatokiana matanjaka ao amin’ny Tenin’Andriamanitra.


NY ANDRAIKITRIN’NY PASITERA PENTEKÔTISTA MANOLOANA NY
TENIN’ANDRIAMANITRA


Amin’ny maha pasitera Pentekôtista, manana
andraikitra eo anatrehan’ny Tenin’Andriamanitra ianao. Ireto ny enina amin’ireo
andraikitra ireo:


Mahafantatra ny Baiboly


Voalohany, tsy maintsy manana fahalalana ny
Baiboly amin’ny ankapobeny ianao. Tsy misy mahatonga ny pasitera Pentekôtista
ho mendrika ho amin’ny fanompoana mihoatra noho ny fahalalana Baiboly. Ary tsy
misy zavatra mahatonga azy tsy ho mendrika ny fanompoana mihoatra noho ny
fahalalana Baiboly ambany sy tsy lalina. Noho izany, tsy maintsy manokana ny
tenanao amin’ny fikatsahana ny hahalala bebe kokoa ny Soratra Masina ianao.
Azonao atao amin’ny fomba telo izany:


1.  Vakiteny isan’andro. Afaka mahazo fahalalana ny Tenin’Andriamanitra amin’ny alalan’ny
famakiana ny Baiboly ianao. Noho izany, tokony hampitomboinao ny fifehezantena
mamaky ny Soratra Masina.[29] Azonao atao ny mamaky ny Baiboly
manontolo ao anatin’ny herintaona raha mamaky mandritra ny dimy ambin’ny folo minitra
isan’andro ianao. Raha hanao izany isan’andro isan’andro ianao dia hitombo ny
fahalalanao ny Baiboly.


2. Fianarana mitohy. Afaka mampitombo ny fahalalanao amin’ny alalan’ny fianarana amin’ny
fomba mitohy ny Baiboly ianao. Ireo mpino Jiosy tany Beria dia lazain’ny
Soratra Masina fa nanana izany fahazarana izany. Izao no voasoratra: “Ary ny
toe-panahin'ireo dia tsara noho ny tao Tesalonika; satria nandray ny teny
tamin'ny zotom-po indrindra ireo ka nandinika ny Soratra Masina isan'andro, na
marina izany, na tsia” (Asa 17: 11). Fahendrena ho anao ny maka tahaka ny
fahazaran’ny mpino tany Beria dia ny mandinika ny Tenin’Andriamanitra
isan’andro. 


Azonao atao koa ny manangona ireo asa soratra
samihafa afaka manampy anao amin’ny fianarana ny Soratra Masina ao amin’ny
fiteherizam-bokinao. Tokony ho hita ao anatin’izany ny konkordansa, ny
famakafakana ny Baiboly ary ny Baiboly fianarana samihafa. Tsara raha mifantina
ireo Baiboly fianarana tena tsara ianao. Iray amin’ny Baiboly fianarana tena
mety amin’ny pasitera Pentekôtista ilay Baiboly fianarana antsoina hoe:
“Fiainana feno Baiboly Fianarana” navoakan’ny Life Publishers
in Springfield, Missouri, USA.[30]


Raha azo atao dia tsara ny hamitanao
fianarana any amin’ny Sekoly Biblika Pentekôtista. Hampitombo ny fahalalanao ny
Baiboly sy ny fahaiza-manaonao amin’ny asa fanompoana izany. Ny Fiangonana
Assemblée de Dieu eto Afrika dia manolotra fanofanana amin’ny endriny maro
samihafa any anatin’ireo Sekoly Biblika manerana ny kontinanta. Tafiditra ao
anatin’izany ny fanofanana ao anatin’ny toby sy ny fanofanana ivelan’ny
tobin’ny Sekoly. Fara fahakeliny ianao mahita Sekoly Biblikan’ny Fiangonana
Assemblée iray isakin’ireo firenena manakaiky ny efitra Sahara sy ao amin’ny
ranomasimbe Indiana. Ireo Sekoly ireo dia manolotra fanofanana ho an’ny mpanao
asa fanompoana avy amin’ny fiangonana Assemblée de Dieu sy avy amin’ny
fiangonana hafa.[31]


3. Fianarana tsianjery Soratra Masina. Tokony hianatra tsianjery ny Soratra Masina amin’ny fomba mitohy ianao.
Tanjona tsara ny manao tsianjery Soratra Masina na andalan-tSoratra Masina iray
vaovao isan-kerinandro. Fanampin’izany, tsara koa ny mizatra manao tsianjery ny
andinin-tSoratra Masina na andalan-tSoratra Masina ampianarinao na torianao.
Izany dia hanome anao fahafahana bebe kokoa rehefa mitoriteny ianao. Hampitombo
ny tahirin-tSoratra Masina anananao ihany koa izany. 


Miaina araka ny fenitra apetrakin’ny Baiboly


Faharoa, amin’ny maha pasitera Pentekôtista,
tsy maintsy miaina araka ny fenitra apetrakin’ny Baiboly ianao. Tsy ampy ny mampianatra
ny Baiboly, tsy maintsy avelanao hamolavola ny fiainanao sy ny asa fanompoanao
ny fampianarany. Izao no fampaherezan’ny Baiboly: “Fa aoka ho mpankatò ny teny
ianareo, fa aza mpihaino fotsiny ihany ka mamitaka ny tenanareo” (Jak. 1:22;
jereo koa ny Rom. 2:13). Tokony hiombom-bavaka amim-pahatsoram-po amin’ny
Mpanao Salamo ianao ka hanao hoe: “Mifikitra amin'ny teni-vavolombelonao aho;
Jehovah ô, aza avela ho azon-kenatra aho; Ny lalan'ny didinao no ihazakazahako,
Fa ampahalalahinao ny foko” (Sal. 119:30-31).


Mandika araka ny tokony ho izy ny Teny Fahamarinana


Fahatelo; amin’ny maha pasitera Pentekôtista,
tsy maintsy manokana ny tenanao amin’ny fandikana tsara ny “Teny fahamarinana”
ianao (2 Tim. 2: 15). Satria mino ianao fa ny Baiboly dia Tenin’Andriamanitra
mandrakizay ho an’ny olombelona, tsy maintsy toherinao ny fakam-panahy hanolana
ny Tenin’Andriamanitra hifanaraka amin’ny hevitrao manokana. Tokony hihaino ny
fampitandremana nomen’i Petera ianao “ary amin'ireo efa misy zavatra
saro-pantarina, izay aolan'ny olona kely fahalalana sady tsy miorina tsara,
tahaka ny anaovany ny teny sasany amin'ny Soratra Masina koa, ka mahatonga
fahaverezana ho an'ny tenany” (2 Pet. 3:16). Tsy maintsy mitandrina tsara ihany
koa ianao ka mankato ny didin’ny Soratra Masina hoe “milazà izay miendrika ny
fampianarana tsy misy kilema” (Tit. 2:1). 


Mampandroso amim-pahatokiana ny iraka


Fahefatra, tsy maintsy manokana ny tenanao
amin’ny fahatakarana mazava sy fampandrosoana amin-kafanam-po ny
irak’Andriamanitra voambara ao amin’ny Soratra Masina ianao. Ny Baiboly dia
manambara fa Andriamanitra dia Andriamanitra misionera ary miasa Izy mba
hahatanteraka ny Irany eto ambonin’ny tany. Io iraka io ilay antsoina hoe missio
Dei. Andriamanitra dia eo am-panatanterahana iraka fanavotana sy fiantsoana
ny olona avy amin’ny fokom-pirenena rehetra sy ny samy hafa fiteny sy ny olona
ary ny firenena rehetra” (Apok. 5: 9).[32]


Amin’ny maha pasitera Pentekôtista marina, tsy
maintsy mitarika ny fiangonana hanatanteraka io iraka io ianao (Mat. 24:14).
Mba hahatanteraka izany, tsy maintsy azonao tsara izay ampianarin’ny Baiboly
mikasika ny irak’Andriamanitra. Fanampiny, tsy maintsy manokana ny tenanao
amin’ny fitarihana ny fiangonanao amin’ny fanatanterahana ny anjarany ao
anatin’izany iraka izany ianao. 


Mitory sy mampianatra ny Tenin’Andriamanitra


Fahadimy, amin’ny maha pasitera Pentekôtista
anao, tsy maintsy mitory sy mampianatra ny olonao amim-pahatokiana ny
Tenin’Andriamanitra ianao. Ny fanaovana izany dia fanampianao azy ireo: “hitombo
amin'ny fahasoavana sy ny fahalalana an'i Jesosy Kristy, Tompontsika sy
Mpamonjy” (2 Pet. 3:18). Amin’izay koa azonao antoka tsara fa ny
vahoakan’Andriamanitra dia “vonona tsara ho amin'ny asa tsara rehetra” (2 Tim.
3:17). Tena zava-dehibe io ka izany no nahatonga an’i Paoly nandodona an’i
Timoty, zanany amin’ny finoana hoe: “mitoria ny teny, mazotoa, na amin'ny
fotoana, na tsy amin'ny fotoana, mandrese lahatra, mamporisiha, mananara mafy
amin'ny fahari-po sy ny fampianarana rehetra” (2 Tim. 4:2). .


Ny pasitera Pentekôtista izay mampianatra
amim-pahatokiana ny Tenin’Andriamanitra dia hahazo valim-pitia (Mat. 24:45-47).
Izay tsy mahomby amin’io andraikitra io dia hiharan’ny fitsarana mafy (Jakoba
3:1). 


Miaro amim-pahamatorana ny fahamarinana voambarany


Farany, amin’ny maha pasitera Pentekôtista
marina, tsy maintsy vonona hiaro ny fahamarinana voambara ao amin’ny Soratra
Masina ianao. Tahaka an’i Paoly, tsy maintsy mametraka ny tenantsika ho “ho
mpanafa-tsiny ny filazantsara” isika (Fil. 1:16). Hoy ny apostoly amin’ny teny
hafa nataony: “mitana mafy ny teny marina araka ny efa nampianarina, mba
hahaizany hananatra amin'ny fampianarana tsy misy kilema sady handresy lahatra
ny mpanohitra” (Tit. 1:9). 


Manoloana izany rehetra izany, tsy maintsy
miaro ny ondrin’Andriamanitra amin’ny mpampianatra sandoka sy ny
fampianaran-diso ianao (Asa 20: 28-31). Afaka manao izany amin’ny alalan’ny
fampianarana amim-pahatokiana ny foto-pampianarana ara-baiboly amin’ny
fiangonana ianao. Azonao atao koa ny miaro ny ondry amin’ny alalan’ny
fanoherana miharihary sy mivantana izay rehetra endrika fiviliana hiala amin’ny
Tenin’Andriamanitra.[33] 


______________________________


Ny pasitera
Pentekôtista dia tokony ho fantatra amin’ny maha lehilahy na vehivavin’ny Boky
azy. Tsy maintsy resy lahatra izy ireo fa ny Baiboly dia avy amin’ny
tsindrimandrin’Andriamanitra. Noho izany, tokony ho maminy sy hajainy tanteraka
ny Baiboly. Tokony hahafantatra ny Tenin’Andriamanitra sy hampianatra ary
hitory izany amim-pahamalinana amin’ny vahoakan’Andriamanitra ihany koa izy
ireo.


 







~ Toko 10 ~


 


Mihazona ny fahamarinana Pentekôtista


 


Ny pasitera Pentekôtista tsirairay dia tsy
maintsy mihazona ny fahamarinana Pentekôtista ao anatin’ny fiangonana
tandremany. Mba hahafahana manao izany, tsy maintsy azony tsara ireo
fahamarinana ara-baiboly mamaritra ny Pentekôtisma amin’ny maha fikambanana
azy. Tsy maintsy vitany koa ny miaro ireo fahamarinana ireo. 


Io fiarovana io dia mihoatra noho ny fahazoana
fandresena amin’ny adihevitra teolojika. Tafiditra ao anatiny ny
fanatanterahana amim-pahombiazana ny Iraka Lehibe. Ny fahitan’ny olona iray ny
asan’ny Fanahy Masina eo amin’ny fiainan’ny mpino dia misy fiantraikany amin’ny
fiezahany hanatanteraka ny iraka napetrak’i Kristy dia ny fanaovana mpianatra
ny firenena rehetra (Mat. 28:18-20). Raha tsy eo ny fahatakarana mazava ny
fanafiana ny herin’ny Fanahy Masina dia tsy ho tanteraka mihitsy ny iraka
lehibe.


Alaivo sary an-tsaina ny hoe manana hety lelany
iray fotsiny ianao. Na maranitra tahaka aza izany ilany eo an-tananao izany,
tsy misy ilana azy. Kanefa rehetra mitambatra ny lelany roa dia tonga fitaovana
sarobidy izy. Tahaka izany koa ny fampianarana ara-baiboly mikasika ny asan’ny
Fanahy Masina. Raha ny asa fanavaozana ataon’ny Fanahy Masina (hita ao amin’ny
epitsily nosoratan’i Paoly) ihany no asongadin’ny olona iray fa avelany kosa ny
asa fanafiana hery ataon’ny Fanahy Masina (araka ny hita ao amin’ny Asan’ny
Apostoly), dia mihena ny asan’ny Fanahy eo amin’ny fiainan’ny mpino ary mihena
araka izany koa ny fanjakan’Andriamanitra. 


Ity toko ity dia miresaka mikasika ny
andraikitrin’ny pasitera amin’ny fihazonana ny fahamarinana Pentekôtista ao
anatin’ny fiangonana. Ny tiantsika ambara amin’ny fahamarinana Pentekôtista dia
ireo foto-pampianarana sy fomba amam-panao tsy misy manasongadina afa-tsy ny
mpandinika Soratra Masina Pentekôtista ihany. Ireo fahamarinana ireo dia momba
ny maha izy ny Fanahy Masina sy ny asany ao amin’ny fiainan’ny mpino. 


Raha tian’ny fikambanana Pentekôtista eto
Afrika ny hihazona ny hafanam-pony ho an’ny fitoriana ny filazantsara sy ny asa
misiona, ny pasitera Pentekôtista dia tsy maintsy manindrahindra ny
foto-pampianarana sy ny fanao Pentekôtista ao anatin’ny fiangonany. Raha tsy
mahomby amin’io ezaka io izy ireo, tsy isalasalana fa hihamalemy sy hihalevona
tahaka ireo fikambanana hafa ny hetsika Pentekôtista. Mety mbola hihazona ny
endrika maha Pentekôtista ihany ny fiangonany, kanefa, ho very tanteraka kosa
ny fahavelomana ara-panahy sy ny firehetam-po ho amin’ny asa misiona. Ho tonga fiangonana manana tantara tsara tamin’ny lasa izy ireo
kanefa tsy manana ny heriny ankehitriny (2 Tim. 3:5).


FAHAZOANA NY FOTOTRA


Ny mpandinika Soratra Masina Pentekôtista dia
mandray ny Soratra Masina rehetra ho fototrin’ny fampianarany. Kanefa, ny tena
loharano voalohany hahafahana mahazo tsara ny asa fanafiana hery ataon’ny
Fanahy Masina dia ny bokin’ny Asan’ny Apostoly, izay ao amin’ny Testamenta
Vaovao. Ao amin’io boky io no ahitantsika ny fomba famenoana, fanafiana hery
ary fampiasan’ny Fanahy Masina ny olona ho amin’ny fanompoan’ny fanjakana. 


Ny tsy mampitovy ny teolojiana Pentekôtista
amin’ny teolojiana tsy Pentekôtista dia ny fomba handraisan’izy ireo ny
bokin’ny Asan’ny Apostoly. Ny tsy Pentekôtista dia mandray ny Asan’ny Apostoly
ho tantara masina. Amin’izy ireo, ny boky dia mitantara ny
nanombohan’Andriamanitra tamin’ny fomba mahagaga ny fiangonana voalohany tany
Jerosalema sy ny nielezan’izany nanerana ny ampira Romana. Amin’ny teny hafa,
ny tsy Pentekôtista dia mandray ny Asan’ny Apostoly ho tantara mikasika ny
zavatra tetsy sy teroa niseho tamin’ny taonjato voalohany. 


Hafa kosa nefa ny fijerin’ny Pentekôtista ny
bokin’ny Asan’ny Apostoly. Miombon-kevitra amin’ny evanjelika izy ireo ary
manaiky fa ny Asan’ny Apostoly dia tantaran’ny fiangonana voalohany. Kanefa,
mihoatra noho ny tantara masina ny boky amin’izy ireo. Ny Pentekôtista dia mino
fa i Lioka dia nanoratra ny Asan’ny Apostoly hanomezana modely maharitra ho
an’ny fiangonana amin’ny tokony ho fitondrantenany mandra-piverin’i Kristy.
Noho izany, ny Asan’ny Apostoly dia manome antsika ohatra maharitra mikasika ny
fomba fiaina sy ny asa fanompon’ny Kristiana eto sy ankehitriny. Ao amin’ny
Asan’ny Apostoly no ianarantsika fa ny antom-pisin’ny fiangonana dia ny ho
vavolombelon’i Kristy voatafy ny herin’ny Fanahy eo amin’ny toerana misy azy sy
hatrany amin’ny faran’ny tany (Asa 1:8).


Ny bokin’ny Asan’ny Apostoly ihany koa dia
mitantara ny nandraisan’ireo mpianatr’i Kristy voalohany ny batisa amin’ny
Fanahy Masina; sy ny nanovan’izany fahatsapana izany ny fiainana sy ny asa
fanompoan’izy ireo. Asehony ao ny nanatanterahan’ny fiangonana ny iraka
napetraka taminy tamin’ny herin’ny Fanahy Masina sy ny fahagagana nanaraka azy
ireo (5:12-16; 6:8; 15:12). Ao amin’ny Asan’ny Apostoly, ny Fanahy dia miantso,
manafy hery ary maniraka ny mpanompon’i Kristy ho any amin’ny firenena mba
hanambara ny filazantsara amim-pahasahiana. Rehefa nankato izy ireo, dia ny
Fanahy no nitarika ny lalany. Ny asa misiona nataon’izy ireo dia narahan’ny
firotsahan’ny Fanahy Masina tamin’ny fomba mahery vaika (2:4; 4:31).


Noho izany, ny hetsika misionera ataon’ny
Fanahy Masina ao amin’ny Asan’ny Apostoly dia manome sary mazava momba ny tokony
ho endrikin’ny fiangonana amin’izao androntsika izao. 


FANINDRAHINDRANA “IREO ZAVATRA MAMPIAVAKA” NY PENTEKÔTISTA


Araka izany, ny Pentekôtista dia mihazona fa
ny Asan’ny Apostoly dia manolotra modely ho an’ny fiangonana mikasika ny fomba
hahafahan’ny olona mandray ny Fanahy Masina. Ny fahatsapana ny amin’ny batisa
amin’ny Fanahy Masina dia raisina aorian’ny fahateraham-baovao[34].
Ny fandraisana ny Fanahy Masina dia miaraka amin’ny famantarana dia ny
fitenenana amin’ny fiteny tsy fantatra araka izay ampitenenin’ny Fanahy. Ndeha
hojerentsika ireo foto-pampianarana mampiavaka ny Pentekôtista.


Ny foto-pampianarana mifanarakaraka


Ny foto-pampiarana mifanarakaraka dia mihazona
fa ny batisa amin’ny Fanahy Masina dia fahatsapana “miavaka sady aorian’ny
fahateraham-baovao”. Ny tsy Pentekôtista dia mahita ny fahateraham-baovao sy ny
batisa amin’ny Fanahy Masina ho fizarana roa mandrafitra ny fahatsapana ny
famonjena. Ny Pentekôtista kosa nefa mandray azy ireo ho fahatsapana miavaka sy
samihafa tanteraka. Ny Pentekôtista dia manamafy fa io fahamarinana io dia hita
mazava tsara amin’ny tranga telo samihafa ao amin’ny bokin’ny Asan’ny Apostoly:


1. Ny nandraisana ny Fanany Masina tany Samaria
(Asa 8:4-17). Eto amin’ity tantara ity, Filipo dia
nidina tany samaria ary nitory an’i Kristy tamin’ny olona tany. Nihaino tsara
ny teny notoriany ny olona, nino ny hafatra nentiny, afaka tamin’ny fatoran’ny
demonia, nahatsapa fifaliana lehibe ary natao batisa tamin’ny rano (and. 5-8,
12). Kanefa, afaka andro vitsivitsy, tamin’ny fotoana nahatongavan’i Petera sy
Jaona sy nametrahany tanana tamin’ny olona tany vao nandray ny Fanahy Masina
izy ireo (and. 14-17).


2. Ny nandraisan’i Saoly (Paoly) ny Fanahy
Masina (Asa 9:1-19). Nihaona tamin’i Jesosy teny amin’ny lalan’i Damaskosy i Saoly. Tamin’io
fotoana io no ninoany an’i Jesosy ary indroa izy no niantso azy hoe “Tompo” (and. 5; 22:8-10). Taty aoriana dia hoy izy: “tsy
misy mahay manaiky hoe: Jesosy no Tompo, raha tsy amin'ny Fanahy Masina” (1 Kor
12:3). Avy hatrany i Paoly dia nanolotra ny tenany ho an’i Kristy sy nankato ny
baikon’ny Tompony Vaovao ka nankany an-tanàna (and. 6-9). Tao no nihaonany
tamin’i Ananiasy izay niantso azy hoe “ry Saoly rahalahy” (and.
17; 22:13). Telo andro taorian’izany rehetra izany, nandray ny Fanahy Masina i
Saoly (and. 17-18). 


3. Ny nandraisan’ireo mpianatra roa
ambin’ny folo tany Efesosy ny Fanahy Masina (Asa
19: 1-7). Ireo lehilahy ireo dia mpikambana tao amin’ny fiangonana vao
nisokatra tao Efesosy (18:27). Antsoin’ny Soratra Masina hoe “mpianatra”
(and.1). Efa nino ny hafatr’i Jaona mpanao batisa mikasika ny Tompo Jesosy izy
ireo ary nametraka ny finoany tamin’i Kristy mba hahazoana famonjena. Noho
izany, nataon’i Paoly batisa tamin’ny rano izy ireo (and.5). Taorian’izany
rehetra izany vao “nametrahan'i Paoly tanana izy, dia
nilatsaka taminy ny Fanahy Masina; ary niteny tamin'ny teny tsy fantatra izy
sady naminany” (and.6). 


Tao anatin’ireo ohatra telo ireo isika dia nahita
mazava tsara ny elanelam-potoana teo amin’ny fiovam-pon’ny olona sy ny batisa
amin’ny Fanahy Masina. Fanampin’izany, ny tanjona fanafiana herin’ny batisa
amin’ny Fahany Masina dia mitaky ny hisarahan’ireo fahatsapana roa ireo sy ny
hitrangan’ny fahateraha-baovao alohan’ny batisa amin’ny Fanahy Masina (Asa
1:8).


Ny foto-pampianarana fa ny fitenenana amin’ny fiteny tsy
fantatra no porofo


Ny Pentekôtista dia mampianatra fa ny batisa
amin’ny Fanahy Masina dia “raisina amin’ny finoana, ary ny famantarana manaraka
izany dia ny fitenenana amin’ny fiteny tsy fantatra araka izay ampitenenin’ny
Fanahy Masina, io no porofo voalohany”[35]. Tahaka ny tamin’ny
foto-pampianarana mifarakaraka, ny Pentekôtista dia nametraka ny foto-pampianarana
momba ny maha porofo ny fitenenana amin’ny fiteny tsy fantatra amin’ny
fandalinana ny bokin’ny Asan’ny Apostoly.


Indimy ny bokin’ny Asan’ny Apostoly no
miresaka mikasika olona feno ny Fanahy Masina na vita batisa amin’ny Fanahy
Masina. Tamin’ny fotoana telo samihafa amin’ireo, ny andalan-tSoratra Masina
dia manambara mazava fa ireo nandray ny Fanahy Masina dia niteny tamin’ny
fiteny tsy fantatra. Ohatra voalohany amin’izany ny nitranga tamin’ny Andro
Pentekosta, ny mpianatra 120 dia “samy feno ny Fanahy
Masina izy rehetra, ka dia niteny tamin'ny fiteny
maro samy hafa, araka ny nampitenenan'ny Fanahy Masina azy” (Asa 2:4). Ny
ohatra faharoa dia nitranga tao an-tranon’i Kornelio, tany amin’ny
moron-tsirak’i Kaisaria. Voalazan’ny Baiboly fa: “talanjona ny mino isan'ny
voafora izay niaraka tamin'i Petera, satria nilatsaka tamin'ny jentilisa koa ny
fanomezana, dia ny Fanahy Masina. Fa nandre azy niteny tamin'ny fiteny tsy fantatra sy
nankalaza an'Andriamanitra izy” (10:45-46). Ny ohatra fahatelo dia nitranga
tany amin’ny tanànan’i Efesosy, izay nihaonan’i Paoly tamin’ireo mpianatra roa ambin’ny
folo tany. Hoy ny Baiboly: “Ary rehefa nametrahan'i Paoly tanana izy, dia
nilatsaka taminy ny Fanahy Masina; ary niteny tamin'ny teny tsy fantatra izy
sady naminany” (19:6).


Ao anatin’ireo ohatra roa hafa ahitana olona
feno ny Fanahy Masina ao amin’ny Asan’ny Apostoly; ny andalana dia ahitana
taratra fa niteny tamin’ny fiteny tsy fantatra ireo olona nandray. Ohatra, ireo
mpino vaovao tao samaria dia nandray ny Fanahy Masina rehefa nametrahan’i
Petera sy Jaona tanana (Asa 8:17). Na dia tsy nazavain’i Lioka aza fa niteny
tamin’ny fiteny tsy fantatra izy ireo, ny andalana kosa dia manambara fa nisy
zavatra nahagaga sy nandresy lahatra nitranga tany. Nahalanjona tanteraka i
Simona mpanao ody loatra izany ka nangataka ny hividy fanomezam-pahasoavana
izy. Miara-manaiky ny mpandinika ny Baiboly fa nahita ireo mpino vaovao niteny
tamin’ny fiteny tsy fantatra i Simona satria izany no hany famantarana ny
fandraisana ny Fanahy Masina voaresaka any amin’ny andalana hafa ao amin’ny
Asan’ny Apostoly. 


Ny ohatra iray farany ny amin’ny olona feno ny
Fanahy Masina ao amin’ny asan’i Apostoly dia tamin’ny nametrahan’i Ananiasy
tanana tamin’i Saoly avy any Tarsosy sy nivavahany mba handraisany ny Fanahy
Masina (Asa 9:17-18). Na dia tsy milaza mazava aza ny Soratra Masina fa niteny
tamin’ny fiteny tsy fantatra i Saoly tamin’io fotoana io, taty aoriana i Paoly
dia nijoro vavolombelona fa nivavaka matetika tamin’ny fiteny tsy fantatra (1
Kor 14:18). Azo inoana fa tamin’ny fotoana nilatsahan’ny Fanahy Masina taminy
no nanombohan’izany. 


Noho ireo antony ireo sy ny maro hafa, ny
manam-pahaizana Pentekôtista dia manamafy fa ny olona mikatsaka ny fanafiana
hery avy amin’ny Fanahy Masina dia tokony hanantena hiteny amin’ny fiteny tsy
fantatra amin’ny fotoana voalohany handraisany ny fahafenoana. 


FANAMBARANA NY “FILAZANTSARA FENO”


Iray amin’ny fomba mahomby hahafahan’ny
pasitera Pentekôtista manindrahindra ny fahamarinana Pentekôtista ao anatin’ny
fiangonany ny fanasongadinana tsy tapaka ny “Filazantsara Feno” ao anatin’ny
fampianarany sy ny toriteniny. Ny teny hoe “Filazantsara Feno” dia manondro ny
hevitra teolojika nankamamian’ny fiangonana voalohany. Io hevitra io dia
fantatra amin’ny anarana hoe “Filazantsara misy lafiny efatra” na “Filazantsara
efajoro”. Novolavolain’ny mpitarika ny fiangonana Pentekôtista tao amin’ny fiangonana
voalohany izany mba hanampiana amin’ny fanasongadinana ny hafatra toriana sy
inoan’ny fiangonana. 


Ireo andry efatra ao anatin’ny Filazantsara
Feno dia voafintina ao anatin’ny fehezanteny efatra mazava tsara: Mamonjy i
Jesosy, Manasitrana i Jesosy, Manao batisa amin’ny Fanahy Masina i Jesosy ary
Ho avy indray i Jesosy. Ny Pentekôtista tany aloha tany dia nahatsapa fa ireo
foto-pampianarana fanalahidy efatra ireo dia nataon’ny fiangonana tsirambina ka
nila naverina nasongadina. Ny tena tanjakan’ity modely ity dia ny fihazonana
an’i Jesosy ho ivon’ny toriteny sy ny fampianarantsika. Mandritra izao fotoana
izao toa mahadiso lalana ny ankamaroan’ny fiangonana Pentekôtista manerana an’i
Afrika izao dia tsara tokoa ny miverina amin’ny fanasongadiana ireo zavatra
efatra ireo:


Mamonjy Jesosy


Ny andro voalohany amin’ny Filazantsara Feno
dia ny fahamarinana fa mamonjy i Jesosy. Izy irery ihany no zanak’Andriamanitra
sy Mpamonjy izao tontolo izao (Jaona 20:31; 1 Jaona 4:14). Noho
izany, ny Pentekôtista dia mino fa ny hany fanantenana famonjena ho an’ny
olombelona rehetra dia amin’ny alalan’ny ran’i Jesosy latsaka teo amin’ny hazo
fijaliana (Asa 4:12; Kol. 1:20). Ny tena pasitera Pentekôtista marina dia
hitory matetika mikasika ny hazo fijalian’i Kristy sy hiantso ny olona hoe
“mibebaha ianareo ka minoa ny filazantsara” (Marka 1:15).


Manasitrana Jesosy


Ny andry faharoa amin’ny Filazantsara dia ny
fahamarinana fa Jesosy dia manasitrana. Ny Pentekôtista dia mino fa ny fampanantenan’Andriamanitra
fanasitranana dia ao anatin’ny fon’ny filazantsara. Mino izy ireo fa ny
famonjena amin’ny fahotana sy ny fanafahana amin’ny aretina dia avy amin’ny
fanavotana. Araka izany, ny fanasitranana dia
tombontsoan’ny mpino rehetra (Isa. 53:4-5; Mat. 8:16-17). Noho izany, amim-pahasahiana
no hanambaran’izy ireo fa: “Jesosy Kristy no tsy miova omaly sy anio ary
mandrakizay” (Heb. 13:8). Tahaka ny namonjena sy nanasitranan’i Jesosy ny olona
tamin’ny andron’i Baiboly, mamonjy sy manasitrana izy amin’izao androntsika
izao.


Manao Batisa amin’ny Fanahy Masina


Ny andry fahatelo amin’ny Filazantsara Feno
dia ny fahamarinana fa Jesosy dia manao batisa amin’ny Fanahy Masina ny mpino sy
manafy hery azy ho vavolombelona amin’ny very (Asa 1:8). Ny Pentekôtista dia
manambara amim-pahasahiana fa ny mpino rehetra dia afaka ary tokony hikatsaka
amin-kafanam-po ny batisa ao amin’ny Fanahy Masina araka ny baikon’i Kristy
(and. 4 – 5; jereo koa ny Lioka 24: 49).


Araka ny noresahana teo aloha, io
fahatsapana io dia tsy mitovy amin’ny fahateraham-baovao ary voaporofon’ny
fitenenana amin’ny fiteny tsy fantatra araka izay ampitenenin’ny
Fanahin’Andriamanitra (Asa 2:4). Ny pasitera Pentekôtista tsirairay dia tokony
hitory matetika ny batisa ao amin’ny Fanahy Masina. Fanampin’izany, tokony
hiara-hivavaka amin’ny vahoakany mba handraisan’izy ireo ny Fanahy Masina izy.[36]


Ho avy indray i Jesosy


Ny andry fahefatra ao Filazantsara Feno dia
ny fahamarinana fa ho avy indray i Jesosy. Nampanatena i Jesosy fa hiverina eny
amin’ny lanitra haka ny olony ho any Aminy (Jaona 14:3). Amin’ny fotoana
hiverenany dia izay maty ao amin’i Kristy no hitsangana voalohany. Aorian’izay
dia izay rehetra mbola velona no hakarina hihaona amin’ny Tompo (1 Tes.
4:16-17; 1 Kor. 15:51-52). Fanantenana voatahy ho an’ny fiangonana izany (Tit.
2:13). Izay rehetra nanaiky an’i Kristy ho Mpamonjiny sy miaina
amim-pahatokiana amin’ny fankatoavana Azy dia mandray ny hafatrin’ny
fiverenan’i Kristy amim-pifaliana. Kanefa, izany nandà ny hafatr’i Kristy kosa
dia mandray izany amin-tahotra. Ny pasitera Pentekôtista dia tsy maintsy
manambara amim-pahasahiana ny hafatrin’ny fiavian’i Kristy amin’ny olona
rehetra, miantso azy ireo hiala amin’ny fahotana sy fitiavana izao tontolo izao
ary mikatsaka ny fiainam-pahamasinana. Ny fahafantarana fa ho avy tsy hoe ela i
Kristy dia manainga ny kristiana Pentekôtista hiasa hahatonga ny olona very hanatona
an’i Kristy. 


ASA FANOMPOANA PENTEKOTISTA


Ny pasitera Pentekôtista hendry dia
mahatakatra tsara fa ny fiainana sy ny asa fanompoana Pentekôtista dia
vokatrin’ny fanarahana tsara ireo fahamarinana Pentekôtista ireo. Azony tsara
koa ny fitokisan’ny olona dia tsy tokony hiorina amin’ny “fahendren'ny olona,
fa amin'ny herin'Andriamanitra” (1 Kor. 2:4-5). Ny tena finoana marina dia
tokony hitarika amin’ny fahatsapana marina, ary ny finoana sy ny fahatsapana
marina dia tokony hitarika amin’ny fampiharana marina. Ndeha isika hijery
ohatra dimy amin’ny fiainana sy ny asa fanompoana avy amin’ny fankatoavana ireo
fahamarinana Pentekôtista ireo:


Fiainana feno ny Fanahy


y fiainana feno ny Fanahy dia vokatra
voajanahary avy amin’ny fanekena ny fahamarinana Pentekôtista. Rehefa mitory sy
mivavaka mba hahatonga ny olona ho feno ny Fanahy Masina ianao, ny
Fanahin’Andriamanitra dia hanomboka hameno amin-kery eo amin’ny fiainan’izy
ireo. Hanomboka hamolavola azy ireo ho mpiasa mahomby ho an’i Kristy Izy. Noho
izany, tsy maintsy manararaotra io fotoana io ianao hitarihana ny olona ao
anatin’ny fahafenoan’ny Fanahy Masina.[37]


Vavaka tarihan’ny Fanahy


Ny fitoriana sy fampianarana ny fahamarinana
Pentekôtista avy eo amin’ny polipitra dia hitarika vavaka tarihan’ny Fanahy ao
anatin’ny fiangonana. rehefa mitarika ny mpikambana ao anatin’ny fiainana feno
ny Fanahy sy mampianatra azy ireo ny fomba fivavahana ao amin’ny Fanahy ianao
dia hiova ny fahazaran’izy ireo mivavaka. Hanomboka hivavaka amin’ny fomba
mahery vaika sy eo ambany fitarihan’ny Fanahy izy ireo. Niresaka mikasika izany
vavaka izany i Paoly ao amin’ny Romana 8: 26-27 (jereo koa ny 1 Kor. 14:14-15;
Efe. 6:18).[38]


Fijoroana Vavolombelona voatafy hery


Nampanantena i Jesosy hoe: “Fa hahazo hery
ianareo amin'ny hilatsahan'ny Fanahy Masina aminareo, ary ho vavolombeloko”
(Asa 1:8). Rehefa feno ny Fanahy Masina ny olona ka tarihana ho amin’ny
fijinjana dia hanomboka hijoro vavolombelona miaraka amin’ny hafanam-po sy hery
lehibe mihoatra noho ny teo aloha. Averina indray, tsy maintsy manao izay
rehetra azonao atao ianao amin’ny fitarihana ny olona amin’ny fijoroana
vavolombelona, ny fananganana fiangonana ary ny hetsika hafa fitoriana ny
filazantsara.


Fanomezam-pahasoavana


Ny fampianarana amim-pahatokiana ny fahamarinana
Pentekôtista ao anatin’ny fiangonana dia mandrisika ny fampiasana ny
fanomezam-pahasoavana. Amin’ny maha pasitera Pentekôtista, tokony handrisika ny
fampiasana fanomezam-pahasoavana ao am-piangonana amin’ny alalan’ny
fampianarana momba izany ianao. [39] Fanampin’izany, tokony hanokana fotoana ho an’ny fampiasana ny
fanomezam-pahasoavana ianao mandritra ny fotoam-bavaka ao am-piangonana. Azonao
atao koa ny mampiroborobo izany amin’ny alalan’ny famelana ny Fanahy hiasa ao
aminao sy amin’ny alalanao. Ny fampiasana ny fanomezam-pahasoavana ao anatin’ny
fiangonana dia hampitombo ny olona voavonjy, sitrana ary feno ny Fanahy. 


Vina misionera


Farany, rehefa mampianatra ny olona
amim-pahatokiana ny fahamarinana Pentekôtista ianao dia hamorona vina misionera
ao anatin’ny fiangonana. Rehefa feno ny Fanahy Masina sy mianatra mikasika ny
andraikiny amin’ny fanaovana mpianatra ny firenena rehetra ny mpikambana ao
amin’ny am-piangonana dia hanana firehetam-po amin’ny famonjena ny olona eny
amin’ny toerana rehetra alehany. Tsy maintsy mampitombo io vina io amin’ny
alalan’ny fametrahana fandaharana asa misiona matanjaka ao anatin’ny fiangonana
ianao.[40] 


______________________________


Ho tahaka ny
fiangonana ao amin’ny bokin’ny Asan’ny Apostoly ny
fiangonana Pentekôtista amin’izao androntsika izao raha manaraka ny modelin’ny
asa fanompoana sy ny fanao voahosotrin’ny herin’ny Fanahy Masina. Avy
amin’izany no nahatonga ny fiangonana voalohany nanana firehetam-po lehibe ho
an’ny asa misiona sy nahazoan’izy ireo ny paikady nentina nanatratra ny very
tamin’ny alalan’ny filazantsara. Amin’izao andro farany, mialohan’ny
hiverenan’i Jesosy izao, ny pasitera Pentekôtista dia tsy maintsy Pentekôtista
amin’ny finoana, ny fahatsapana ary ny fanao. Tsy maintsy mampianatra ny olona
hanao izany ihany koa izy ireo. 


 







~ Toko 11 ~


 


Manandratra ny fahatsapana sy ny
fanao Pentekôtista


 


Izao no fanamarihana nataon’ny pasitera
Pentekôtista feno fahendrena iray: “Zava-dehibe tokoa ny maha mpitoriteny Pentekôtista,
kanefa zavatra hafa tanteraka mihitsy ny mitory ny Pentekosta”. Ny tian’ilay
pasitera ambara dia: afaka miantso ny tenany hoe Pentekôtista ny mpitoriteny na
dia tsy manana ny fanao Pentekôtista aza. Izany hoe, mety hisy pasitera
mikambana amim-pahatsoram-po ao anatin’ny fikambanana Pentekôtista kanefa tsy
miombon-kevitra amin’ny fahatsapana sy ny fanao Pentekôtista. Ny tena pasitera
Pentekôtista marina, na lahy na vavy dia manandratra ny fahatsapana sy ny fanao
Pentekôtista ao anatin’ny fiangonana tarihany.


Tao amin’ny toko teo aloha isika dia niresaka
mikasika ny andraikitrin’ny pasitera Pentekôtista amin’ny fihazonana ireo
fahamarinana Pentekôtista. Ato amin’ity toko ity isika dia hiresaka ny
andraikiny amin’ny fanandratana ny fahatsapana sy ny fanao Pentekôtista. 


MANANDRATRA NY FAHATSAPANA PENTEKÔTISTA


Ny Pentekôtista manerana izao tontolo izao dia
manaiky fa na dia zava-dehibe aza ny finoana an’Andriamanitra, tsy ampy raha
izany fotsiny. Ny teny voalazan’ny Jakoba no ampiasain’izy ireo amin’izany: “Hianao
manao fa iray ihany no Andriamanitra; koa tsara izany ataonao izany,- ny
demonia koa mba mino izany ka dia mangovitra” (Jak. 2:19).


Ny Pentekôtista dia mampianatra fa ambonin’ny
finoana an’Andriamanitra, tsy maintsy miaina ao anatin’ny fifandraisana Aminy
ny olona iray. Io fifandraisana io dia miorina sy hazonina amin’ny alalan’ny
fahatsapana miaraka amin’Andriamanitra. Ireto ny telo amin’ireo fahatsapana
ireo dia ny fahateraham-baovao, ny batisa amin’ny Fanahy Masina ary fiombonana
isan’andro amin’i Kristy. Ndeha hojerentsika ny tsirairay avy amin’ireo
fahatsapana telo ireo sy ny fomba hahafahanao pasitera Pentekôtista manandratra
azy ireo ao anatin’ny fiangonan’i Kristy izay nanendrena anao ho mpitarika:


Fahateraham-baovao


Voalohany, tsy maintsy manasongadina ny ilana
ny fahaterahana indray ao anatin’ny toriteny sy ny fampianaranao ianao. Tsy
maintsy takianao ny hananan’ny mpikambana tsirairay ao amin’ny fiangonanao
fahatsapana fahaterahana indray. Tsy maintsy azonao antoka ihany koa fa ny
olona tsirairay mamonjy ny fiangonanao dia efa nantsoina hanaiky an’i Kristy ho
Mpamonjiny. Izany no nataon’i Jesosy tamin’i Nikodemosy. Hoy i Jesosy tamin’ity
mpitarika fivavahana ity: “Tsy maintsy hateraka indray ianareo” (Jaona 3:7).
Ireo tenin’i Jesosy ireo dia tokony ho eo am-bavanao matetika rehefa
mampianatra sy mitoriteny ianao. 


Ny ateraka indray dia “aterak’Andriamanitra”
(Jaona 1:13; jereo koa ny 3: 5, 8). Ateraka indray ny olona rehefa manatona
an’i Kristy amim-panetren-tena, manaiky Azy ho Tompo sy Mpamonjy, mibebaka
amin’ny fahotana ary mametraka tanteraka ny fitokisany Aminy mba hahazoana
famelan-keloka sy fanadiovana. Amin’io fotoana io, mitranga ny fiovam-piainana
ara-panahy antsoina hoe fiovam-po. Miditra eo amin’ny fiainan’izy ireo i
Kristy, ary manova tanteraka azy na ao anaty na etỳ ivelany. Hoy i Paoly:
“Koa raha misy olona ao amin’i Kristy, dia olom-baovao izy; efa lasa ny zavatra
taloha, indreo efa tonga vaovao ireo” (2 Kor. 5:17). 


Batisa amin’ny Fanahy Masina


Ankoatran’ny fitarihana ny olona amin’ny
fahateraham-baovao, amin’ny maha pasitera Pentekôtista mahatoky, tsy maintsy
mitarika izay rehetra nanaiky an’i Kristy ho Mpamonjiny amin’ny batisa ao
amin’ny Fanahy Masina avy hatrany ianao. Izany no fanaon’ny fiangonana
voalohany. Rehefa ren’ny apostoly tany Jerosalema fa voavonjy ny olona tany
Samaria dia naniraka an’i Petera sy Jaona avy hatrany izy ireo mba handeha
hivavaka handraisan’izay voavonjy ny Fanahy Masina (Asa 8:14-17). Taty aoriana,
rehefa tonga tany Efesosy i Paoly; ny fanontaniana voalohany napetrany tamin’ny
mpianatra tany dia: “Efa noraisinareo va ny Fanahy Masina, fony vao nino
ianareo?” (19:2). Rehefa hitan’ny apostoly fa tsy mbola nandray ny Fanahy
Masina izy ireo, avy hatrany izy dia nametra-tanana taminy ka dia “nilatsaka
taminy ny Fanahy Masina; ary niteny tamin'ny teny tsy fantatra izy sady
naminany” (and.6).


Amin’ny maha pasitera Pentekôtista, tsy
maintsy manaraka ny ohatra nasehon’ny apostoly sy miasa mafy ianao mba
hahatonga ny kristiana vaovao handray ny batisa amin’ny Fanahy Masina avy
hatrany. Tsy maintsy azonao antoka koa nefa fa izay mandray ny Fanahy Masina
dia mahatakatra tsara ny antony anaovan’Andriamanitra batisa amin’ny Fanahy
Masina ny mpino. Nomeny azy ireo ny Fanahiny mba hanafy hery azy ireo amin’ny
maha vavolombelon’i Kristy azy (Asa 1:8). Noho izany, tsy maintsy manetsika
ireo mpino vita batisa amin’ny Fanahy Masina hizara an’i Kristy
amim-pahasahiana amin’ny ankohonany sy ny namany ianao. 


Mba hahatonga ny fiangonana ho misionera
voatafy ny herin’ny Fanahy, mila mitory sy mampianatra matetika mikasika ny
ilan’ny mpino tsirairay ny batisa amin’ny Fanahy Masina ianao. Ny fampianaranao
momba ny batisa amin’ny Fanahy Masina dia tokony hamaly mazava ireto
fanontaniana telo ireto: (1) Inona ny batisa amin’ny Fanahy Masina? (2) Nahoana no tsy maintsy atao batisa amin’ny Fanahy Masina ny
mpino tsirairay? (3) Ahoana no hahafahan’ny olona mandray ny Fanahy Masina?[41]


Ankoatr’izany, mila manome ny mpikambana ao
amim-piangonana fahafahana hofenoina na hofenoina indray ny Fanahy Masina
ianao. Midika izany fa tokony hisy fotoana natokana hikatsahan’ny mpino
an’Andriamanitra sy hangatahana ny fahafenoan’ny Fanahy Masina ao anatin’ny
fotoam-bavaka (jereo ny Lioka 11:13). Fanampiny, amim-pahamalinana no tokony
hambolena tontolo manomana ny olona amin’ny fandraisana ny Fanahy Masina ao
anatin’ny fiangonana. Tafiditra ao anatin’izany tontolo izany ny fisehoan’ny fanatrehan’Andriamanitra
sy ny fahatsapana finoana ao anatin’ny fon’ny vahoakan’Andriamanitra.[42]


Fiombonana isan’andro amin’i Kristy


Farany, tsy maintsy azonao antoka fa ny
mpikambana ao amin’ny fiangonanao dia miaina isan’andro ao anatin’ny fiombonana
amin’i Kristy. Io fomba fanao io dia nantsoin’i Kristy hoe mitoetra na miray
Aminy (Jaona 15:4-7). Paoly kosa niantso azy hoe “Mandeha araka ny Fanahy”
(Gal.5:25). Noho izany, tsy ampy ny ateraka indray fotsiny na feno ny Fanahy
Masina fotsiny. Ny kristiana dia tsy maintsy manokana ny tenany hiaina ao
anatin’ny fiombonana tsy tapaka amin’i Kristy amin’ny alalan’ny Fanahy Masina
(jereo ny Jaona 14:16-18, 23; 1 Jaona 1:3).


Amin’ny alalan’ny teny sy ny ohatra no tsy
maintsy ampianaranao ny vahoakan’Andriamanitra hanao ireto zavatra manaraka
ireto:


·        
Mandeha “araka ny Fanahy” (Gal. 5:25)


·        
“Miaina araka ny Fanahy” amin’ny alalan’ny
“fampifantohana ny saina amin’izay heverin’ny Fanahy” (Rom. 8:5-6).


·        
Mandray ny Fanahin’Andriamanitra hiaraka Aminy
amin’ny maha Mpisolovava, Mpanampy ary Mpampahery (Jaona 14:16).


·        
“Mivavaka ao amin’ny Fanahy amin’ny fotoana
rehetra miaraka amin’ny fivavahana rehetra sy ny fangatahana” (Efe 6:18; jereo
koa ny Rom. 8:26; Joda 20).


·        
Miantehitra amin’ny Fanahy Masina amin’ny
fanazavana ny saina sy fanentsehana ny fo rehetra mandinika ny Soratra Masina
(Jaona 16:13).


·        
Mamboly ny vokatrin’ny Fanahy ao amin’ny
fiainana (Gal 5:22-23).


Mba hahatanteraka ireo tanjona ireo, mila
mampianatra amim-pahatokiana ny vahoakan’Andriamanitra mikasika izay
ampianarin’ny Soratra Masina momba ny fiainana voatafy ny herin’ny Fanahy
Masina ianao. Ilainao ihany koa ny maneho ireo fanao ireo ao amin’ny fiainanao
manokana sy ny asa fanompoanao.


MANANDRATRA NY FANAO PENTEKÔTISTA


Miaraka amin’ny fitarihana ny
vahoakan’Andriamanitra ao anatin’ny fahatsapana Pentekôtista, amin’ny maha
pasitera Pentekôtista, tsy maintsy mitarika azy ireo amin’ny fanao Pentekôtista
marina koa ianao. Mba hahafahana manao izany, tsy maintsy manokana ny tenanao
amin’ny fanandratana ireo fanao folon’ny Pentekôtista ao anatin’ny fiangonana
ianao. 


Fanambarana voahosotra


Voalohany, amin’ny maha pasitera Pentekôtista,
tsy maintsy manokana ny tenanao amin’ny fanambarana ny Tenin’Andriamanitra
miaraka amin’ny hosotra ianao. Ny hosotra dia miseho amin’ny alalan’ny
fanatrehan’Andriamanitra mitoetra amin’ny mpianatra feno ny Fanahy sy ny
fanomezany azy fahafahana hanao asa fanompoana miaraka amin’ny hery lehibe sy
ny fahombiazana. Rehefa mikatsaka ny hosotra ianao dia manaraka ny ohatra
nasehon’i Jesosy sy ny apostoly. Hoy i Jesosy mikasika ny toriteniny: “Ny Fanahin'i
Jehovah no ato amiko, Satria nanosotra Ahy hitory teny soa mahafaly amin'ny
malahelo Izy” (Lioka 4:18). Ny apostoly ihany koa dia nitory teo ambanin’ny
hosotrin’ny Fanahy Masina (Asa 2:14-18; 4:8; 13:8-12).


Amin’ny alalan’ny fanasanao ny Fanahy
Masina hameno anao rehefa manao ny asa fanompoan’ny Tenin’Andriamanitra no
hahazoanao antoka ny hosotrin’ny Fanahy. Araka izany, rehefa tonga Izy dia
tokony hamaly amin’ny finoana amin’ny fanambarana amim-pahasahiana ny
Tenin’Andriamanitra ianao (Asa 4:31). Jesosy dia nampanantena fa hanamafy ny
fanambarana ny Tenin’Andriamanitra voahosotra amin’ny alalan’ny famantarana
mahagaga (Marka 16:15-18).


Fivavahana ho an’ny marary


Faharoa, amin’ny maha pasitera Pentekôtista
anao marina, tsy maintsy manokana ny tenanao amin’ny fivavahana ho an’ny marary
sy ny mijaly ianao ary mino fa hanasitrana Andriamanitra. Jesosy dia naniraka
ny Mpianany niaraka tamin’ny baiko hoe: “Sitrano ny
marary, atsangano ny maty, diovy ny boka, avoahy ny demonia; efa nahazo
maimaimpoana ianareo, koa manomeza maimaimpoana” (Mat. 10:8). Nanome toromarika
ny mpitarika ny fiangonana i Jakoba: “Misy marary va eo
aminareo? Aoka izy hampaka ny loholon'ny fiangonana; ary aoka hanosotra diloilo
azy amin'ny anaran'ny Tompo ireo sady hivavaka eo aminy; ary ny fivavaky ny
finoana dia hamonjy ilay marary, fa ny Tompo hanangana azy” (Jak. 5:14-15)[43].


Fandraisana anjara amin’ny Iraka


Fahatelo, amin’ny maha pasitera Pentekôtista,
tsy maintsy ataonao azo antoka fa ny iraka dia mijanona ho laharam-pahamehana
faratampony ao anatin’ny fandaharam-potoanan’ny fiangonana. Ny fandraisana
anjara amim-pientanam-po ao anatin’ny iraka no ivon’ny atao hoe Pentekôtista
marina. Ny tenin’i Jesosy tamin’ny Mpianany dia mampifamatotra ny Pentekosta sy
ny iraka, “Fa hahazo hery ianareo amin'ny hilatsahan'ny Fanahy Masina aminareo,
ary ho vavolombeloko any Jerosalema sy eran'i Jodia sy Samaria ary hatramin'ny
faran'ny tany” (Asa 1:8). Tsy tokony hiantso ny tenany ara-dalàna hoe
Pentekôtista ny fiangonana raha toa ka tsy manatanteraka ny iraka. Noho izany,
amin’ny maha pasitera Pentekôtista, tsy maintsy mametraka fandaharam-potoana
matanjaka ho an’ny iraka ao anatin’ny fiangonana ianao. 


Mba hahatanteraka izany, mila mitory sy
mampianatra matetika mikasika ny irak’Andriamanitra ianao. Ny
Irak’Andriamanitra dia tsy inona fa ny Drafiny ho fanavotana sy fiantsoana ny
olona rehetra avy amin’ny fokom-pirenena rehetra sy ny samy hafa fiteny sy ny
olona ary ny firenena rehetra (jereo koa ny Mat. 24:14;
Apok. 5:9). Tsy maintsy azonao antoka fa ny mpikambana tsirairay ao
anatin’ny fiangonana dia mahatakatra ny andraikiny amin’ny fanatanterahana ny
irak’Andriamanitra. 


Mila mamorona fotoana fanararaotra
hahafahan’ny mpikambana ao amin’ny fiangonana mandray anjara manokana amin’ny
irak’Andriamanitra ianao. Afaka manao izany amin’ny alalan’ny fitarihana ny
olona amin’ny fanatanterahana iraka mandritra ny fotoana fohy, tafika masina,
fitoriana ny filazantsara andalam-be, na hetsika hafa ianao. Fanampin’izany,
tokony hanokana andro fahatongavantsaina ho an’ny asa misiona ianao. Io fotoana
io dia hahafahan’ny mpikambana manohana ara-bola ny asa misiona ataon’ny
fiangonana. Ny pasitera Pentekôtista tsirairay dia tokony hifidy misionera
hotohanana amin’ny ara-bola sy amin’ny alalan’ny vavaka.[44]


Ny antson’Andriamanitra


Fahefatra, amin’ny maha pasitera Pentekôtista,
tsy maintsy manindry ny antson’Andriamanitra ho an’ny asa fanompoana ianao. Ny
antson’Andriamanitra dia ny fifidianany sy fiantsoany olona ho an’ny tenany sy
ho an’ny tanjony. Amin’izao fotoana izao, Jesosy, ilay nirahan’Andriamanitra
dia miantso sy maniraka ny hafa ho amin’ny fijinjana (Mat.
4:19; Jaona 20:21). Hoy izy tamin’ny Mpianany: “Tsy ianareo no nifidy Ahy,
fa Izaho no nifidy anareo ka nanendry anareo mba handeha sy hamoa” (Jaona
15:16).


Raha tian’ny fiangonana Pentekôtista ny hitohy
hiitatra hatrany (araka izay tian’Andriamanitra ataony), tsy maintsy manana
olona mpanangana fiangonana vaovao, pasitera, misionera, evanjelista ary olona
matihanina amin’ny asa fanompoan’ny filazantsara maro izy. Ireo olona ireo dia
tsy maintsy avy amin’ny fiangonantsika Pentekôtista. Noho izany, tsy maintsy
mampahery ny olona ao amin’ny fiangonanao hihaino ny antson’Andriamanitra
ianao. Ary rehefa miteny Izy, tahaka ny tamin’ny andron’ny mpaminany taloha,
dia tokony hamaly izy ireo hoe “Inty aho. Iraho aho:!” (Isa. 6:8).[45]


Ny fifanoherana ara-panahy


Fahadimy, amin’ny maha pasitera Pentekôtista
eto Afrika, tsy maintsy manomana ny tenanao amin’ny fiatrehana fifanoherana
ara-panahy ianao. Tsy maintsy vonona hisedra sy handresy ny hery demoniaka
ianao rehefa maneho ny tenany izy ireo. Izany no nataon’i Jesosy sy ny apostoly
(Marka 1:21-28; Asa 16:16-18). Tsy maintsy manomana
ny mpikambana ao am-piangonana hanao tahaka izany ihany koa ianao.[46] 


Fiderana velona sy mientanentana


Fahenina, tsy maintsy ataonao azo antoka ihany
koa fa ny fiangonanao dia manao fiderana velona, voahosotrin’ny Fanahy Masina
ary feno fientanana. Ny fiderana tahaka izany no famantarana ny ara-panahin’ny
Pentekôtista. Ny Pentekôtista dia fantatra amin’ny fahalalahana sy fisokafan’ny
fanompoana fiderana. Tafiditra ao anatin’ny fotoam-bavakin’izy ireo ny hira
mavitrika, ny teha-tanana, ny dihy ary ny fanandratan-tanana. Kanefa, tsy ampy
ny fanaovan’ny fiangonana fiderana mientanentana. Tsy maintsy voahosotra izany.
Ary tsy maintsy marina tsara ihany koa. Hoy i Jesosy tamin’ny Mpianany: “Andriamanitra
dia Fanahy; ary izay mivavaka aminy tsy maintsy mivavaka amin'ny fanahy sy ny
fahamarinana” (Jaona 4:24). Nampian’i Paoly hoe: “Ary
ny Tompo izany Fanahy izany; ary izay itoeran'ny Fanahin'ny Tompo no itoeran'ny
fahafahana” (2 Kor. 3:17).


Mandritra ny fotoana fiderana, tokony
hampahery ny tsirairay avy hifantoka amin’Andriamanitra sy ny Fahalehibeazany
ianao. Tokony homenao toromarika koa ny olon’Andriamanitra hanokatra ny fony
hahafahan’ny Fanahin’Andriamanitra miasa.[47]


Fijoroana vavolombelona manokana


Fahafito, tokony hampahery ny mpikambana ao
amin’ny fiangonanao hizara ny fijoroana vavolombelony amin’ny hafa ianao. Ny
vahoakan’Andriamanitra dia tokony ho vonona amin’ny fotoana rehetra hitantara
izay nataon’Andriamanitra teo amin’ny fiainan’izy ireo (1
Pet. 3:15). Mampahery ny Baiboly hoe: “Aoka hanao izany ny navotan'i
Jehovah” (Sal. 107:2).


Ny fijoroana vavolombelona no fon’ilay
antsoina hoe vavolombelon’i Kristy. Fomba tsotra kanefa mahery vaika
hahafahan’ny mpino mizara ny filazantsara amin’ny very. Noho izany, tokony
handrisika ny mpikambana ao anatin’ny fiangonana handray anjara amin’izany
ianao. Tokony koa ianao hanokana fotoana hahafahan’ny olona mizara ny fomba
niasan’ny Fanahy Masina teo amin’ny fiainany rehefa ao anaty fiaraha-mivavaka.


Fanomezam-pahasoavana


Fahavalo, amin’ny maha pasitera Pentekôtista,
tsy maintsy mikatsaka ny hiasan’ny Fanahy Masina ao am-piangonana amin’ny
alalan’ny fisehoan’ny fanomezam-pahasoavana samihafa ianao. Izany no nataon’ny
fiangonana voalohany ary tokony hataon’ny fiangonana Pentekôtista rehetra
amin’izao andro ankehitriny izany (ohatra: Asa 11:28-30; 13:1-2; 21:10-14). Ao amin’ny 1 Kor 12:8-10, Paoly dia
niresaka mikasika ireo fanomezam-pahasoavana sivy:


“Fa ny anankiray nomen'ny Fanahy teny fahendrena, ary ny anankiray teny
fahalalana, araka izany Fanahy izany ihany, ary ny anankiray finoana,
amin'izany Fanahy izany ihany, ary ny anankiray fanomezam-pahasoavana ho
enti-mahasitrana, amin'izany Fanahy iray izany ihany, ary ny anankiray ny manao
fahagagana, ary ny anankiray ny maminany, ary ny anankiray ny mahafantatra
fanahy samy hafa, ary ny anankiray ny miteny amin'ny fiteny samy hafa tsy
fantatra, ary ny anankiray ny mandika fiteny tsy fantatra”.[48]


Rehefa mampianatra ny olona hanao asa
fanompoana ao anatin’ireo fanomezam-pahasoavana ireo ianao dia ho mafy orina ny
fiangonana, hahazo voninahitra Andriamanitra ary handroso ny Fanjakany.


Tsy maintsy fantatrao nefa fa ny
fisehoan’ny fanomezam-pahasoavana dia tsy zavatra mandeha ho azy. Tsy maintsy
irina ny fanomezam-pahasoavana ary tsy maintsy ampaherezina ny fampiasana azy
(1 Kor 12:31; 14:1). Noho izany, tsy maintsy mangetaheta ny fisehoan’ny
fanomezam-pahasoavana ao amin’ny fiainanao manokana ianao ary tsy maintsy mandrisika
ny hafa haneho izany eo amin’ny fiainan’ny hafa. Azonao atao amin’ny alalan’ny
fampianarana sy ny toriteny izany. Tokony ho modely amin’ny fampiasana araka ny
tokony ho izy ny fanomezam-pahasoavana ihany koa ianao. Azonao atao ny
mandrisika ny fanehoana ny fanomezam-pahasoavana amin’ny alalan’ny fanokanana
fotoana ho an’izany ao anatin’ny fotoam-bavaka (14:26) sy ny fisorohana ny
fihoaram-pefy  (14:39-40).[49]


Vavaka Fifonana


Fahasivy, tsy maintsy mitarika ny
fiangonana amin’ny fanokanan-tena ao anatin’ny vavaka fifonana ianao. Tahaka ny
fiangonana ao amin’ny bokin’ny Asan’ny Apostoly, ny fiangonana Pentekôtista eto
Afrika amin’izao fotoana izao dia tsy maintsy manokan-tena amin’ny vavaka (Asa
1:14; 4:23-32; 12:5; 13:2). Tahaka ny nampianaran’i Jesosy ny Mpianany
hivavaka, tsy maintsy mampianatra ny olonao hanao toy izany ianao (Lioka 11: 1-13). Azonao atao amin’ny alalan’ny
fitoriana sy fampianarana matetika mikasika ny vavaka sy fanehoana
fiainam-bavaka mahatoky eo anatrehan’ny fiangonana izany. Rehefa mandinika ny
pasitera mivavaka ny olona dia haniry hivavaka ihany koa (Lioka 11:1; Eks.
33:10)[50]


Fiainam-pahamasinana


Farany, amin’ny maha pasitera Pentekôtista
mahatoky anao, tsy maintsy mitaky ny hiainan’ny mpikambana ao amin’ny
fiangonana amin’ny fiainam-pahamasinana sy ny fiainana manome voninahitra
an’Andriamanitra ianao (1 Jaona 2:6). Ny fiainam-pahamasinana dia baikon’ny
Soratra Masina sy fanao iraisan’ny mpino Pentekôtista marina manerana izao
tontolo izao (1 Pet. 1:16). Araka ny anarana hoe kristiana,
ny mpanara-dia an’i Kristy dia tsy maintsy miezaka hitovy Aminy. Tsy maintsy
masina izy ireo satria Masina ny Andriamanitra soloiny tena. Nampahery ny mpino
tany Filipy i Paoly mba “ho tsy manan-tsiny sady tsy misy
fitaka ianareo, dia zanak'Andriamanitra tsy manana adidy eo amin'ny firenena
meloka sy maditra” (Fil 2:15).


Noho izany, tsy maintsy asehonao ny olona ao
amin’ny fiangonanao ny fomba hiainana tahaka an’i Kristy. Mba hahafahana manao
izany, mila mampianatra sy mitory matetika mikasika ireo zavatra takiana
amin’ny kristiana mba hananany fiainana masina sy madio ianao. Tsy maintsy asehonao
ny olona izany. Nampahatsiaro ny mpino tany Tesalonika i Paoly: “Hianareo no
vavolombelona ary Andriamanitra koa fa masina sy marina ary tsy nanan-tsiny
tokoa ny fitondran-tenanay teo imasonareo izay mino” (1 Tes. 2:10). Nanoratra
ho an’ny mpino tany Korinto ihany koa i Paoly hoe: “Aoka hanahaka ahy ianareo,
dia tahaka ny anahafako an'i Kristy” (1 Kor. 11:1). Tsy maintsy afaka miteny
tahaka izany amin’ny mpikambana ao amin’ny fiangonanao ianao. 


______________________________


Ny tena Pentekôtisma marina dia tsy azo ahena
ho finoana ara-pivavahana na manao ahoana na manao ahoana mety ho
fahamarinan’ireo finoana ireo. Ny Pentekôtista dia lalan’ny fiainana mikatsaka
ny fahatsapana sy ny fanaon’ny mpino tamin’ny taonjato voalohany, araka izay
voasoratra ao amin’ny bokin’ny Asan’ny Apostoly sy ny asa soratrin’ny apostoly.
Noho izany, ny pasitera Pentekôtista tsirairay dia tsy maintsy mikendry ny
hitarika ny fiangonany ho amin’ny fahatsapana sy ny fanao Pentekôtista marina. 


 







~ Toko 12 ~


 


Mankamamy ny Lova Pentekôtista


 


Leila McKinney no misionera Pentekôtista ho
an’ny ankizy voalohany tatỳ Afrika. Feno ny Fanahy Masina tamin’ny
fiandohan’ny firotsahan’ny Fanahy Masina voalohany tany Azusa Street, Los
Angeles, California, USA, tamin’ny taona 1906 hatramin’ny 1908 izy. Firehetam-po ho an’ny asa misiona no nameno ny fifohazam-panahy. Tao
anatin’izany no nanapahan’i Leila sy ny nenitoany Julia Hutchins ary ny namany
hafa hevitra hitory ny filazantsara tatỳ Afrika. Nanoratra tamin’ny gazety
The Apostolic Faith newspaper izay vokarin’ny asa misiona i Leila hoe:
“Vonona hatoky Azy hatrany Afrika aho. Fantatro fa tian’ny Tompo ho any aho.
Tsy maintsy mijoro vavolombelona amin’ny olona sy mampianatra ny ankizy
mikasika ny Tompo aho ary miasa ho Azy. Vonona handao izay rehetra tiako aho
noho ny Aminy. Ny tantaran’i Leila McKinney dia iray amin’ireo tantara
an-tapitrisany mikasika ny fifohazam-panahy tatỳ Afrika. 


Tena iankinan’ny aina tokoa ny fahatakarana
sy ny fankasitrahan’ny pasitera Pentekôtista ny fomba nahatongavan’ny
hafatrin’ny filazantsara tatỳ Afrika. Izao no fanamarihan’ny pasitera
Afrikana anankiray: “Raha tsy fantantsika izay niaviantsika, dia tsy
fantantsika hoe iza isika ary tsy fantantsika izay alehantsika.” Rehefa tsy
azontsika ny lasantsika dia tahaka ny sambo tsy misy familiana isika.
Tandidonin’ny lozan’ny firenirenena fotsiny tsy misy anton-dia na tanjona
isika. Kanefa, raha fantantsika izay niaviantsika sy ny antony maha eto antsika
dia afaka mandroso amim-pahatokiana mankany amin’ny ho avy isika. 


Ity toko ity dia hamaly ireo fanontaniana
maro manan-danja mikasika ny niandohan’ny Pentekôtisma tatỳ Afrika. Inona
no niandohan’ny hetsika Pentekôtista moderina? Oviana ary ahoana no
nahatongavany teto Afrika? Ahoana no nielezan’ny Pentekosta nanerana ny
kontinanta? Inona no fanamby atrehan’ny fiangonana Pentekôtista eto Afrika
ankehitriny? Ahoana ny ho avin’ny Pentekôtisma eto Afrika? 


NANOMBOKA NY HETSIKA


Tamin’ny Desambra 1900, tao amin’ny Sekoly
Biblika kely tany Topeka, Kansas, USA, Charles Fox Parham dia nanome fampiasana
fikarohana ho an’ny mpianany. Nasainy nokarohan’ny mpianany tao amin’ny Soratra
Masina ny “porofo ara-baiboly” manamarina ny batisa amin’ny Fanahy Masina.
Taorian’ny fikarohana mafy natao, natolotrin’ny mpianatra an’i Parham no
vokatrin’ny fikarohana nataon’izy ireo. Hitan’izy ireo tamin’izany fa ny porofo
ara-baibolin’ny batisa amin’ny Fanahy Masina dia ny fitenenana amin’ny fiteny
tsy fantatra,
araka ny ampitenenan'ny Fanahy Masina.


Nanomboka nanao fivoriam-bavaka naharitra
nandritra ny andro maromaro izy ireo. Tsy ela fa ny harivan’ny 01 Janoary 1901,
nirotsaka tamin’ny fomba mahery vaika tamin’ny vehivavy antsoina hoe Agnes
Ozman ny Fanahy Masina. Tamin’ny fomba mahagaga no nanombohany niteny tamin’ny
fiteny tsy fantatra, araka izay nampitenenan’ny Fanahy Masina azy. Andro
maromaro taorian’io, nitombo ny isan’ny vita batisa tamin’ny Fanahy Masina sy
niteny tamin’ny fiteny tsy fantatra, anisan’izay i Parham. Vokatrin’ny
fahafenoan’ny Fanahy, nanomboka nitory ny filazantsara niaraka tamin’ny hery sy
fahefana lehibe, tahaka ny nataon’ireo mpino tao amin’ny bokin’ny Asan’ny
Apostoly i Parham sy ireo mpianany. Babon’ny firehetam-po lehibe ho an’ny asa
misiona ny fon’izy ireo. Nino i Parham fa ny antony nandrotsahan’Andriamanitra
ny Fanahiny dia hanafiana hery azy ireo hanatratra ireo firenena amin’ny vaovao
mahafaly momba an’i Kristy alohan’ny hiverenan’i Jesosy Zanany. 


Tamin’ny taona 1905, nafindran’i Parham tany
Houston, Texas, USA, ny Sekoliny ary nitohy nampianatra mikasika ny batisa
amin’ny Fanahy Masina izy. Tsy ela dia niditra tao amin’ny hetsika ihany koa i Lucy Farrow. Ity farany no nampahafantatra an’i Pargam an’i William
J. Seymour, Afrikana Amerika mpitory ny fahamasinana. Nihaino an’i Parham
nampianatra izy ary nanaiky ny hafatra Pentekôtista.


Fotoana fohy taorian’izany, nahazo fanasana
hitandrina ny fiangonan’ny fahamasinana tany Los Angeles, California i Seymour.
Nekeny ny fanasana ka lasa nankany Los Angeles izy na dia kely aza io
fiangonana io. Ny batisa amin’ny Fanahy Masina voaporofo amin’ny fiteny tsy
fantatra no toriteny voalohany notoriany. Nolavin’i Julia Hutchins, pasitera ny
hafatra ary tsy nekeny hiasa tao amin’ny fiangonana intsony i Seymour.


Nanomboka nitory ny hafatrin’ny Pentekosta
tany amin’ny tokantranon’ireo mpikambana sasany tao amin’ny fiangonana i
Seymour. Rehefa nitoriteny izy dia betsaka ny olona nandray ny batisa amin’ny
Fanahy Masina. Nihamaro ny olona nanaraka azy ka voatery tsy maintsy nividy
trano fiangonana tranainy efa tsy nisy nampiasa intsony tao Azusa Street izy
ireo. Nitohy nandatsaka ny Fanahiny Masina Andriamanitra ary tao anatin’ny telo
taona dia tafakatra an’arivony ny olona avy amin’izao tontolo izao tonga
nitsidika ny fiangonan’izy ireo sy feno ny Fanahy Masina. Niverina tany amin’ny
firenena nisy azy avy niaraka tamin’ny hafatrin’ny Pentekosta izy ireo.


Tao anatin’ny roa taona dia misionera
Pentekôtista maro no nivoaka tao Azusa Street nankany amin’ny firenena 25 toa
an’i Chine, Inde, Japon, Egypta, Liberia, Angola, ary Afrika Atsimo. Ny
fifohazam-panahy mahery vaika tao Azusa Street dia nisy fiantraikany goavana
nanerana izao tontolo izao mihoatra ny fifohazam-panahy hafa rehetra. Amin’izao
fotoana izao, 26 fara fahakeliny ny anaram-piangonana Pentekôtista azo lazaina
mazava fa vokatra avy amin’i Azusa Street, ao anatin’izany ny fiangonana
Assemblée de Dieu.[51]


Nandritra ireo taona ireo, Andriamanitra dia
nandatsaka ny Fanahy tany amin’ny toerana hafa nanerana izao tontolo izao.
Ireto avy no ivon-toeran’ny firotsahana Pentekôtista tamin’izany: Wales (1904), Inde (1905), Angleterre (1907), Korée (1907), Chilie
(1909), ary toerana hafa maro. Notanterahan’Andriamanitra ny fampanantenana
nataony tamin’i Joela mpaminany: “Ary amin'ny andro
farany, no handatsahako ny Fanahiko amin’ny nofo rehetra” (Asa 2:17; jereo koa ny Joela 2:28).


TONGA TETO AFRIKA NY PENTEKOSTA


Ndeha hojerentsika ary izao ny
nahatongavan’ny hafatra Pentekosta teto Afrika sy ny fomba nielezan’izany
nanerana ny kontinanta. 


Tonga teto Afrika ny Pentekosta


Ireo misionera Pentekôtista voalohany avy
any Amerika nankatỳ Afrika dia niainga nivantana avy amin’ny iraka tany
Azusa Street. Tamin’ny taona 1907 izy ireo no tonga tany Liberia. Ny tao
anatin’ny vondrona nentin’izy ireo dia Lucy Farrow, J. W. ary Julia Hutchins,
izay zanakavavin’ny mpiray tampo taminy, Leila McKinney, ary taona vitsivitsy
tato aoriana dia tonga koa i Edward McCauley. Tao anatin’ny herintaona dia nisy
roa ny vondrona nahitana Afrikana Amerika lehilahy, vehivavy ary ankizy nanodidina
ny roa ambin’ny folo niala tany Azusa ho any Liberia. Tao anatin’ny herinandro
dia matin’ny tazo sy ny fanaviana mainty ny fito tamin’izy ireo. Na dia izany
aza, nisy ny Liberiana nanolo-tena ho an’ny Tompo sy natao batisa tao amin’ny
Fanahy Masina. Tamin’ny taona 1907 no nitsangana tao Monrovia ny fiangonana
Pentekôtista naharitra voalohany tatỳ Afrika. Nandeha tany Afrika Atsimo
sy Angola ireo misionera avy any Azusa. 


Nampiasain’Andriamanitra tamin’ny
fampielezana ny hafatrin’ny Pentekosta ihany koa ny teratany Afrikana. Ny
tantaran’i Elias Letwaba avy ao Afrika Atsimo sy i William Wadé Harris avy any
Liberia dia anisan’ny tena mampientanentana tokoa. Ireo lehilahy ireo dia nanampy
tamin’ny hetsika izay nisy fiantraikany tamin’ny firenena maro tany amin’ny
faritra atsimo sy andrefan’i Afrika ka nahatonga olona an’aliny maro nanatona
an’i Kristy. Elias Letwaba (1870-1959) dia nantsoina hoe mpitoriteny
Pentekôtista nisy fiantraikany indrindra teo amin’ny tantaran’i Afrika Atsimo.
Tany amin’ny taona 1870 tany ho any, raha mbola tany an-kibo i Elias dia nahazo
fahitana avy amin’Andriamanitra ny reniny. Nilaza taminy ny Fanahy fa indray
andro any ny zananilahy dia hataon’Andriamanitra fitaovana hanangana fiangonana
maro. Nitombo niaraka tamin’ny hetaheta hahalala an’Andriamanitra sy ho
ampiasain’Andriamanitra i Letwaba. 


Tamin’ny taona 1908, nihaona tamin’i John
G. Lake, misionera Amerikana niasa tao Afrika Atsimo ary efa nandray ny Fanahy
Masina teo ambany fitarihan’i Charles Parham izy. Lake dia nanatrika ny
fifohazam-panahy tany Azusa Street Los Angeles. Niara-nandehandeha nanao asa
fanompoana i Letwaba sy Lake mandra-pahatongan’ny taona 1913 niverenan’i Lake tany
Amerika.


Araka ny nambaran’Andriamanitra tamin’ny
renin’i Letwaba, tonga mpitoriteny sy mpampianatra Pentekôtista mahery vaika
izy ary nitarika olona maro tao amin’ny famonjena sy ny batisa amin’ny Fanahy
Masina. Nahita olona an’arivony maro sitrana sy an’arivony maro voavonjy izy
tamin’ny asa fanompoana nataony tao Afrika Atsimo sy tao Rhodesia (Zimbabwe).
Nikambana tao amin’ny Apostolic Faith Mission tao Afrika atsimo izy. Izy no
nanangana ny Patmos Bible School, Toby fampianarana voalohany notantanan’ny
mainty hoditra tao Afrika Atsimo. Nitoriteny tsy nahalala sasatra i Letwaba
mandra-pahatongan’ny fahafatesany tamin’ny taona 1959.


William Wadé Harris (taona 1860-1929) dia
nampiasain’Andriamanitra nitory ny filazantsara tany Afrika Andrefana.
Nantsoina hoe “Evanjelista Afrikana nahomby indrindra” izy. Teo amin’ny
fiandohan’ny fahalehibeazany dia niditra ho mpikambana tao amin’ny fiangonana Methodist
and Episcopal tao Liberia izy. Tany Monrovia izy no nonina nandritra ny fotoana
nahatongavan’ireo misionera avy any Azusa Street. Misy milaza fa ireo misionera
Afrikana Amerikana ireo no loharanon’ny teolojia Pentekôtista notorian’i
Harris. 


Nilaza i Harris fa niseho taminy tamin’ny
alalan’ny fahitana ny anjely Gabriela ary nanambara fa olona maro no ho
voataona ho an’i Kristy amin’ny alalan’ny asa fanompoana ara-paminaniana
ataony. Taorian’io fahitana io, lasa i Harris nitety an’i Liberia, Côte d’Ivoire,
Ghana, ary Sierra Leone, nitaona ny olona hiala tamin’ny fahotana sy hiverina
amin’i Kristy. Nanao asa fanompoana tao anatin’ny herin’ny Fanahy Masina izy,
nandroaka demonia, nanasitrana ny marary ary niteny tamin’ny fiteny tsy
fantatra. Nodidiny hanary ny odiny sy hino an’i Jesosy ny olona ary nasainy
niandry ny fahatongavan’ireo lehilahy fotsy hoditra izay hanome Baiboly sy
hampianatra azy ireo ny Tenin’Andriamanitra. Tombanana ho iray hetsy ny olona
niova fo tamin’ny alalan’ny asa fanompoany.


Letwaba sy Herris dia roa amin’ireo
pasitera, evanjelista, mpampianatra ary misionera afrikana maro nitory ny
filazantsara feno eto Afrika ka nanambara fa mamonjy Jesosy, manasitrana i
Jesosy, manao batisa amin’ny Fanahy Masina i Jesosy ary ho avy tsy ho ela i
Jesosy. 


Niely nanerana an’i Afrika ny Pentekosta


Ny tantaran’ny nielezan’ny Pentekôtista
nanerana an’i Afrika tamin’ny alalan’ny Assemblée de Dieu dia tantaran’ny
niasan’ny Fanahy Masina tamin’ny alalan’ireo misionera tandrefana sy Afrikana
izay nanangana fiangonana nanerana an’i Afrika. Na dia ny Assemblée de Dieu aza
no hany fiangonana Pentekôtista nanerana ny kontinanta tamin’izany dia tena
nampiasa azy tamin-kery tamin’ny fampielezana ny filazantsara tokoa Andriamanitra.
Ndeha isika hijery tantara roa maneho izany.


Liberia: Tamin’ny
taona 1908 dia nivavaka i Jasper Klabioh Toe hoe “Raha misy tokoa izany Andriamanitra mpahary izany dia ampio aho
hahita Azy. Niteny tamin’i Toe Andriamanitra hoe: “mandehana mankany
moron-dranomasina”. Tamin’io fotoana io ny Fanahy dia nikasika misionera
Amerikana anankiray antsoina hoe John Moore Perkins. Perkins dia natao batisa
tamin’ny Fanahy Masina nandritra ny fotoana nanatrehany ny fifohazam-panahy
Pentekôtista tany Toronto, Canada. Taty aoriana,
Andriamanitra dia nitarika azy hitondra ny hafatr’i Kristy tany Liberia.


Raha nandeha sambo nanaraka ny moron-dranomasin’i
Liberia i Perkisn dia nahare ny Fanahy nilaza taminy hiantsona amin’ny toerana
voafaritra mazava. Hoy ny kapitenin’ny sambo taminy: “Tsy azo antoka ity
toerana ity”. Nisisika ny hiala ihany nefa i Perkins. Niala teo amin’ny toerana
nitarihan’ny Fanahy Masina an’i Toe i Perkins sy ny ekipany. Andro krismasy
tamin’ny taona 1908 io. Nizara ny filazantsara tamin’i Toe i Perkins ary avy
hatrany izy dia nandray an’i Kristy. Ny asa nataon’i Toe sy Perkins no
nampisy ny Fiangonana Assemblée de Dieu tany Liberia. Tonga vondrona
Pentekôtista lehibe indrindra ao amin’ny firenena izy io amin’izao fotoana
izao. 


Nigeria. Tamin’ny fiandohan’ny taona 1930 i Augustine
Ehurieiwe Wogu avy any Port-Harcourt, Nigeria dia nahita gazety boky Pentecostal Evangel, navoakan’ny
Fiangonana Assemblée de Dieu tany Amerika. Tena nahasarika an’i Wogu ny namaky
ny lahatsoratra momban’ny fanasitranana sy ny batisa amin’ny Fanahy Masina. Vokany,
nanomboka nivavaka ho an’ny marary sy nitarika ny olona tamin’ny batisa amin’ny
Fanahy Masina izy. Rehefa nolavin’ny fiangonana nisy azy ny fampianarana
nentiny dia niala i Wogu sy ireo vitsivitsy nanaraka azy ary namorona
fiangonana Pentekôtista mahaleo tena antsoina hoe Church of Jesus Christ.


Taona maro taty aoriana, tamin’ny 1939, nifanena tamin’ny
misionera Amerikana sasany avy amin’ny fiangonana Assemblée de Dieu tao Port
Harcourt i Wogu. Tonga tany Nigeria izy ireo mba hanadihady mikasika ny fomba
hahafahana manangana fiangonana Assemblée de Dieu tany. Nangataka
azy ireo i Wogu mba handefa misionera hanampy azy. Nanaiky ny misiona ary
nandefa ny ekipa notarihan’i W. Lioyd Shirer hiara-miasa tamin’i Wogu. Nifanaraka
izy ireo fa antsoina hoe Fiangonana Assemblée de Dieu de Nigeria ny fiangonana.
Amin’izao androntsika izao dia io no fiangonana Assembée de Dieu Nasionaly
lehibe indrindra atỳ Afrika satria mihoatra ny telo tapitrisa ny
mpikambana ao anatiny. 


Roa amin’ireo tantara an-jatony azo
tantaraina ireo. Manampy antsika hahazo ny tantaran’ny niasan’ny
Fanahin’Andriamanitra nanerana an’i Afrika tamin’ny alalan’ny fiaraha-miasan’ny
Afrikana sy ireo misionera feno ny Fanahy Masina nirahina tatỳ Afrika. Misy
tantara hafa azo resahana ihany koa dia ireo manambara ny nandrehetan’ny
afon’ny Pentekosta ireo fikambanana hafa nanerana ny kontinanta toy ny Church
of Pentecost tao Ghana sy ny Full Gospel Believers’Church tao Etiopia. 


Fiangonana Assemblée de Dieu eto Afrika. Tamin’ny
fotoana nahatongavan’ny hafatrin’ny Pentekosta voalohany tao Liberia tamin’ny
taona 1906 dia tsy mbola nisy fiangonana na mpino Pentekôtista nanerana an’i
Afrika. Kanefa, nanomboka nandatsaka ny Fanahiny nanerana ny kontinanta
Andriamanitra. Ny fitomboan’ny Assemblée de Dieu dia ohatra mahatalanjona ny
amin’ny fomba nitahian’Andriamanitra ny kontinanta. Tamin’ny 1948 dia nitombo
hatrany amin’ny 40. 000 ny isan’ny mpino Assemblée de Dieu ary 700 ny
fiangonana nanerana ny firenena 11. 


Tamin’ny taona 1989 no namoronan’ny Assemblée de Dieu ny
Fiombonan’ny Fiangonan’Andriamanitra eto Afrika (AAGA) izay nandraisan’ireo
fiangonana manerana an’i Afrika anjara. Herintaona taorian’io, ny AAGA dia
nanomboka ny “Folo Taona Fijinjana” izany nanomboka ny 1991 ary nitohy
hatramin’ny 2000. Ny tena nasongadina nandritra io fotoana io dia fananganana
fiangonana sy asa misiona tao anatin’ny herin’ny Fanahy. Tao anatin’ny 10 taona
dia nitombo ny fiangonana ka ny mpikambana iray hetsy sy 2 tapitrisa, nivory
tamin’ny fiangonana miisa 11.688 tao anatin’ny firenena 31 dia tonga mpikambana
3 hetsy sy 6 tapitrisa, nivory tao anatin’ny fiangonana miisa 24.019 nanerana
ny firenena 39. Ny fitomboana nitranga nandritra ny Folo Taona Fijinjana dia
nitohy tao anatin’ny folo taona nanaraka. Tamin’ny taona 2010, ny fiangonana
Assemblée de Dieu teto Afrika dia nanana mpikambana 16,6 tapitrisa nivory tao
anatin’ny fiangonana 67.827. 


Tamin’ny Janoary 2010, dia nandray fanapahan-kevitra mikasika
ny folo taona vaovao indray ny AAGA ka niantso izany hoe “Folo Taona Pentekosta”
(2010-2020). Tahaka ny Folo Taona Fijinjana, ny Folo Taona Pentekosta dia
nanasongadina ny fananganana fiangonana sy ny asa misiona. Ny tanjona fanampiny
dia ny hahita mpino 10 tapitrisa vita batisa amin’ny Fanahy Masina sy mihetsika
amin’ny maha vavolombelona voatafy ny herin’ny Fanahy azy ireo. Tamin’ny
faran’ny taona 2019, nahatratra 7 hetsy sy 18 tapitrisa ny mpikambana nivory
tao anatin’ny fiangonana 87.741 hatrany amin’ny faritra atsimon’ny efitra
Sahara ka hatrany amin’ny ranomasimbe Indiana. 


Tamin’ny Janoary 2021, dia nanomboka ny hetsika folo taona
manaraka ny AAGA ary nantsoiny hoe “Folo Taona Fifohazana” izany. Ao anatin’ity
folo taona ity ny fiangonana dia hitohy hanasongadina ny fitoriana
filazantsara, ny batisa amin’ny Fanahy Masina sy ny fananganana fiangonana ary
ny asa misiona. Ny mampiavaka ity fifohazam-panahy ity dia ny fiezahan’ny
Assemblée de Dieu eto Afrika hanatratra an’i Afrika Avaratra, miaraka amin’ny tanjona
hanangana fiangonana voatafy ny herin’ny Fanahy Masina any amin’io faritra izay
toa adino io. 


NY FIANTRAIKAN’NY PENTEKOSTA


Ny Pentekôtisma dia nanova ny fiangonana Afrikana tamin’ny
fomba maro samihafa. Tena nisongadina ny fitomboan’ny hetsika. Tamin’ny taona
2015, ny Oxford Research Encyclopedia dia nitatitra fa miisa 202
tapitrisa ny mpino Pentekôtista atỳ Afrika, 35 isan-jaton’ny kristiana
manerana ny kontinanta io ary 17 isan-jaton’ny mponina. Na dia tamin’ny fomba
samihafa aza, samy voakasika avokoa ny anaram-piangonana teto Afrika. Betsaka
ny fiangonana tranainy no naka ny endrika ivelan’ny Pentekôtista toy ny
hiakam-pifaliana, ny fiderana vokatrin’ny fo ary ny vavaka amim-pirehetam-po.
Nisy ihany koa ireo naka ny fomba amam-panao fototra tao amin’ny Pentekôtisma
toy ny fahaterahana indray, ny fitenenana amin’ny fiteny tsy fantatra ary ny
asa fanompoana voatafy hery. 


Ny fivavahana kristiana Pentekôtista ihany koa dia nisy fiantraikany
tamin’ny kolontsaina ankapobeny teto Afrika. Iray tamin’ny fomba nentina nanao
izany ilay hetsika antsoina hoe “Fanavotana sy fananganana”. Rehefa tonga
kristiana feno fanoloran-tena ny olona dia miova ny fiainany, ary tafasandratra
miala amin’ny fahotana sy ny vokatr’izany. Vokany, tonga olona
tsara kokoa sy olom-pirenena mamokatra izy. Manomboka mitondra tsara ny
ankohonany amim-pitiavana sy fanajana izy ireo, noho izany tonga olona
mahavokatra koa ny taranany. Fanampin’izany, ny kristiana feno fanokanan-tena
matetika dia manohy fianarana ambaratonga ambony, miasa mafy, mahazo asa tsara
ary miezaka ho mahatoky amin’ny fitantanam-bola. Miezaka manao asa soa sy
manampy ny sahirana ihany koa izy ireo. Fanampiny, ny sasany amin’ny kristiana
Pentekôtista dia mampiditra ireo soatoavina kristiana any anatin’ny sehatra
pôlitika ary mitondra fahasamihafana tanteraka. Nanatsara ny fiaraha-monina
ireny hetsika ireny. Na dia tsy ny kristiana Pentekôtista rehetra aza no niaina
araka ny fampianaran’i Kristy teny amin’ny fiaraha-monina, izay nanao izany
kosa dia tena nisy fiantraikany tsara tokoa. 


FIATREHANA NY HO AVY


Amin’izao fotoana izao, ny fiangonana
Pentekôtista eto Afrika dia mijoro eo amin’ny sampanan-dalana. Raha mijery ny
lasany izy dia afaka mirehareha amin’ireo fahombiazana rehetra noresahantsika
tato amin’ity toko ity. Kanefa, raha mijery ny ho aviny dia mahita fanamby maro
tsy maintsy atrehana. Ny telo amin’ireo fanamby ireo dia fiviliana
ara-poto-pampianarana, ny fitokozihatrin’ny fitomboana ary ny fifantohana
amin’ny tena. 


Manoloana ireo fanamby ireo sy amin’ny maha
pasitera Pentekôtista anao, tokony hametraka fanontaniana telo amin’ny tenanao
ianao 


·        
Hitoetra ho marina amin’ny Soratra Masina ve aho
sa hitarika ny fiangonana amin’ny fahadisoana ara-poto-pampianarana?


·        
Hitarika ny fiangonana ao anatin’ny tena
fifohazam-panahy Pentekôtista marina ve aho sa hamela ny fiangonana
hitokozihitra ara-panahy, “manana ny ny endriky ny
toe-panahy araka an'Andriamanitra, nefa nandà ny heriny”? (2 Tim. 3:5)


·        
Hitarika ny fiangonana hitady ny very ao
anatin’ny herin’ny Fanahy Masina ve aho sa hitarika ny fiangonana ao anatin’ny
zava-poana, hikatsaka harena sy fitahiana ho an’ny tenany manokana?


Ny ho avin’ny fiangonana Pentekôtista eto
Afrika dia miankina betsaka amin’ny fahatakaranao ny fomba hamalianao sy ireo
pasitera Pentekôtista hafa ireo fanontaniana ireo.


Raha ny pasitera Pentekôtista rehetra
manerana ny kontinanta no manokan-tena amin’ny fony manontolo ho marina amin’ny
lova Pentekôtista noraisiny sy mitoetra ho Pentekôtista marina amin’ny
foto-pampianarana, ny fahatsapana ary ny fanao dia hamiratra ny ho avy. Kanefa,
raha manapa-kevitra handao ny lovany sy ho tonga tahaka ireo manodidina izy
ireo dia tandindomin-doza ny ho avin’ny Pentekôtisma eto Afrika. Noho izany,
tena zava-dehibe tokoa ny hanarahan’ny pasitera Pentekôtista manerana ny kontinanta
amim-kafanam-po ny ohatra tsara nasehon’ireo ray aman-dreny teo aloha. 


Ny lova Pentekôtista dia zavatra sarobidy
nankinina tamintsika. Ny hany fanantenana lehibe ho an’izao tontolo izao dia ny
fifohazam-panahy Pentekôtista marina. Raha ankamamiana sy arehitra hatrany ny fanomezana
Pentekôtista dia hiampita avy eto Afrika mankany amin’ny kontinanta hafa izany
afo izany. Kanefa, raha araraotina sy atao tsinontsinona izany dia
hihamitsilopilopy ary ho faty. Noho izany, ny pasitera Pentekôtista manerana
an’i Afrika dia tsy maintsy mitandrina ny teny nataon’i Paoly tamin’i Timoty,
mpiara-miasa Pentekôtista tanora namany sady mpitandrina ny fiangonana tany
Efesosy hoe: “mampahatsiaro anao aho mba hamelomanao ny
fanomezam-pahasoavana avy amin'Andriamanitra, izay ao anatinao tamin'ny
fametrahako ny tanako” (2 Ti.m 1:6). Hoy koa i Paoly: “Ilay zavatra tsara
natolotra anao dia tehirizo amin'ny fampaherezan'ny Fanahy Masina, Izay
mitoetra ao anatintsika” (and.14).


Amin’ny maha pasitera Pentekôtista eto Afrika,
isika ihany koa dia tsy maintsy mankamamy sy mamelona ny
fanomezan’Andriamanitra izay nampitaina tamintsika tamin’ny alalan’ireo ray
aman-drenintsika Pentekôtista. Ary tahaka azy ireo, tsy maintsy miaro
amim-pahatokiana izay rehetra nankinina tamintsika tamin’ny alalan’ny Fanahy
Masina izay mitoetra ao amintsika sy manafy hery antsika isika. 

Ny fiainana manokan'ny pasitera Pentekôtista

Fiainana voatantana tsara


 


Nanafina ny lohany tao anatin’ny tanany roa ny
pasitera tanora anankiray raha nipetraka teo amin’ny
biraony. Nihoatra noho izay sakany ny zavatra notakian’ny asa fanompoana maha
pasitera. Nihevitra ny hiala tamin’ny asa fanompoana sy hiverina any amin’ny
asa fivelomana tsotra izy. Ny zavatra tsy tsapan’ity pasitera tanora ity dia
tsy izy irery no miaina izany fahatsapana izany. Manerana an’i Afrika,
an-jatony ny pasitera Pentekôtista miatrika toe-javatra tahaka izany. Mahatsapa
ho tsy afaka misedra intsony ny fanerena aterakin’ny asa fanompoana izy ireo. 


Iray amin’ny antony mahatonga ny pasitera ho
reraka ny tsy nianaran’izy ireo nandamina ny fiainany. Tsy voatantana araka ny
tokony ho izy ny fiainan’izy ireo hany ka tsy tampoka aminy fotsiny ny fanamby
vaovao mitranga fa tena mahahozongozona azy mihitsy. 


Na dia tsy azon’ny pasitera Pentekôtista
sainina aza izany handositra ny fanerena entin’ny fiainana sy ny asa fanompoana
izany, azo heverina kosa ny hiatrehana amim-pahombiazana ireny fanamby ireny.
Ity toko ity dia hanolotra torohevitra mikasika ny fomba hanananao, pasitera
Pentekôtista, fiainana voatantana tsara. 


NY MAHA ZAVA-DEHIBE NY FIAINANA VOATANTANA TSARA


Iray amin’ny anarana iantsoan’ny Baiboly ny
pasitera ny hoe mpitandrina (1 Tim. 3:1-2). Izao no toromarika nomen’i
Paoly ny loholon’ny fiangonana tany Efesosy: “Tandremo ny tenanareo sy ny ondry
rehetra izay nanaovan'ny Fanahy Masina anareo ho mpitandrina” (Asa 20:28).
Amin’ny maha mpitandrina, ny pasitera dia “mpitandrina ny an'Andriamanitra” (Tit.
1:7). Noho izany, ny pasitera Pentekôtista dia tompon’andraikitra feno amin’ny
fitantana amim-pahombiazana ny raharaha ao amin’ny fiangonana misy azy. Kanefa,
alohan’ny hahafahany mitantana amim-pahombiazana ny fiangonana, tsy maintsy
hainy aloha ny mitantana ny fiainany manokana. 


Fiainana voatantana tsara


Ny fiainana voatantana tsara dia tsy fiainana
tsy misy rarin-tsaina na fiainana tsy misy olana na fahaverezan-kevitra akory.
Ny fiainana votantana tsara dia manome anao ny antoka ilainao hahafahanao
mandroso ao anatin’ny asa fanompoana. Manome anao fahafahana mamokatra kokoa
izy – fahafahana manao zavatra betsaka miaraka amin’ny ezaka kely kokoa.
Fanampin’izany, ny fiainana voatantana tsara ihany koa dia manampy anao
hiatrika ny zavatra tampoka mitranga eo amin’ny fiainana. Ndeha hojerentsika
ary ireo zavatra efatra mandrafitra ny fiainana voatantana tsara:


1. Tanjona:
Ny fiainana voatantana tsara dia fiainana iainana miaraka amin’ny tanjona
mazava. Paoly dia niantso ny tanjon’Andriamanitra hoe: “tsara sady
ankasitrahana no marina” (Rom. 12:2). Arakarakin’ny hahatakaranao ny
tanjon’Andriamanitra ho an’ny fiainanao no hahatonga anao hahomby amin’ny
fandaminanao izany manodidina io tanjona io. 


Amin’ny teny hafa, ianao, amin’ny maha
pasitera Pentekôtista anao—tahaka ny mpanara-dia an’i Kristy tsirairay—dia tokony
hiaina mba hanome voninahitra an’Andriamanitra sy hanao ny Sitrapony. Raha
ekenao io fahamarinana io dia tsy tokony hijanona hatreo ianao. Tsy maintsy
miezaka mamantatra ny sitrapon’Andriamanitra tanteraka sy feno eo amin’ny
fiainanao ianao. Tsy maintsy miezaka mahazo ny antony nametrahan’Andriamanitra
anao ao anatin’ny fiangonana misy anao amin’izao fotoana manokana izao ianao.
Tsy maintsy mikatsaka an’Andriamanitra ao anatin’ny vavaka ianao ka manontany
azy hoe: “Tompo, inona no antony nitondranao ahy eto amin’ity toerana ity?” ary
koa “Inona no tianao ho tanterahiko ho voninahitrao?”


2. Laharam-pahamehana. Raha vao azonao tsara ny tanjon’Andriamanitra amin’ny nametrahany
anao ao amin’ny fiangonana manokana sy amin’izao fotoana izao dia afaka
manomboka mametraka ny laharam-pahamehana ho an’ny fiainanao sy ny asa
fanompoanao ianao. Ny laharam-pahamehanao dia ireo zavatra heverinao no tena
manan-danja. Ireo no zavatra hampifantohanao ny ampahany betsaka amin’ny
herinao sy ny fotoananao. Niresaka ny laharam-pahamehana teo amin’ny fiainany i
Kristy raha niteny hoe: “Fa tsy nidina avy tany an-danitra Aho mba hanao ny
sitrapoko, fa ny sitrapon'izay naniraka Ahy” (Jaona 6:38).


Amin’ny maha pasitera Pentekôtista, ny
fahatakaranao ny sitrapon’Andriamanitra dia azonao ampiasaina hitari-dalana
anao amin’ny fanapahan-kevitra raisinao momba ny asa fanompoanao sy ny
fiainanao. Azonao atao ny manontany hoe: “ahoana no hanampian’ity hetsika ity
ahy hanatanteraka ny tanjon’Andriamanitra ho an’ny fiainako? Ny hetsika rehetra
mampandroso ny sitrapon’Andriamanitra dia tokony hatao. Ny hetsika rehetra tsy
mampandroso ny sitrapon’Andriamanitra dia tokony hosorohana na hatsahatra[52].



3. Fifandanjana. Ny fiainana voatantana tsara dia fiainana voalanjalanja. Ny fiainana
voalanjalanja dia fiainana manokana ny fotoana sy ny hery ho an’ny hetsika tena
ilaina eo amin’ny fiainana. Ny lehilahy iray miezaka miampita renirano tamin’ny
alalan’ny vatan-kazo nianjera dia tsy maintsy mihazona amim-pahamalinana tsara
ny fifandanjan’ny tenany. Raha mitongilana loatra miankavia na miankavanana izy
dia ho latsaka ao anaty rano. Marina amin’ny pasitera Pentekôtista ihany koa
izany. Raha mampifantoka loatra ny sainy amin’ny lafin-javatra iray na roa
amin’ny fiainana na ny asa fanompoany izy dia tandindomin’ny lozan’ny tsy
fifandanjana ary ho lavo amin’ny sehatra tena manan-danja hafa.


Ohatra, ianao pasitera dia mety mandany
fotoana betsaka amin’ny fikarakarana ny mpikambana ao amin’ny fiangonana ka
manadino ny ankohonanao. Na ianao manokan-tena betsaka amin’ny fanomanana
toriteny dia ataonao tsirambina ny vavaka na ny fanatrarana ny very. Amin’ny
maha pasitera Pentekôtista mahatoky, tsy maintsy miezaka mampifandaja ireo
sehatra samihafa eo amin’ny fiainanao ianao. Tafiditra ao anatin’izany ny:


·        
Fifandanjana eo amin’ny asa sy ny toetra


·        
Fifandanjana eo amin’ny asa sy ny fialan-tsasatra.


·        
Fifandanjana eo amin’ny asa fanompoana sy ny
ankohonana.


·        
Fifandanjana eo amin’ny fiahiana ny hafa sy ny
fikarakarana ny tena.


Mihatra eto ny teny nataon’i Jesosy tamin’ny
Fariseo. Noteneniny mafy izy ireo satria manasongadina tafahoatra ny
fahafolon-karena, kanefa manao tsirambina ny fanao manan-danja hafa. Hoy izy
tamin’izany “ireto tokony ho nataonareo, nefa tsy tokony havelanareo ireroana”
(Lioka 11:42).


4. Taridalana. Farany, ho an’ny pasitera Pentekôtista, ny fiainana voatantana tsara
dia fiainana tarihan’ny Fanahin’Andriamanitra. Arakarakin’ny hanarahantsika
akaiky ny fitarihan’ny Fanahy Masina no mampilamina bebe kokoa ny fiainantsika.
Hoy i Paoly raha nampahery ny mpino tany Galatia: “Mandehana araka ny Fanahy,
dia tsy hahatanteraka ny filan'ny nofo ianareo” (Gal. 5:16). Avy eo,
notanisainy ireo “asan’ny nofo”. Ireo hetsika tsirairay ireo dia azo heverina
ho vokatrin’ny fiainana ratsy tantana na fiainana tsy misy fitsipi-pifehezana:
“Fijangajangana, fahalotoana, fijejojejoana, fanompoan-tsampy, fanaovana ody
ratsy, fandrafiana, fifandirana, adi-lahy, fiafonafonana, fifampiandaniana,
fisarahana, fitokoana, fialonana, fahamamoana, filalaovan-dratsy, ary ny toy izany,
izay lazaiko aminareo rahateo” (Gal. 5:19-21). 


Mifanohitra amin’izany, ny atao hoe tarihan’ny
Fanahy Masina dia miaina fiainana manaiky an’Andriamanitra. Ny fiainana tahaka
izany dia miezaka mamboly ny “vokatrin’ny Fanahy”. Araka ny fanazavan’i Paoly,
ny vokatrin’ny Fanahy dia “fitiavana, fifaliana, fiadanana, fahari-po
fahamoram-panahy, fanaovan-tsoa, fahamarinana, fahalemem-panahy, fahononam-po”
(Gal. 5:22-23). Ireo toetra tsara tsirairay ireo dia azo heverina ho toetra
mampiavaka ny fiainana voatantana tsara. Izy ireo dia avy amin’ny fitoerana ao
amin’i Kristy (Jaona 15:5) sy ny fandehanana araka ny Fanahy (Gal. 5: 24-25). 


Ny modelintsika amin’ny fiainana voatantana tsara


Jesosy no modely tonga lafatra ho antsika
satria izy niaina fiainana voatantana tsara. Nandrindra ny fiainany hifanaraka
tamin’ny sitrapon’ny Rainy izy ary nandeha araka fandaharam-potoanan’ny Rainy.
Noho izany, afaka nifantoka tanteraka tamin’ny iraka nankinina taminy Izy.
Mariho tsara ny fomba nanehoan’i Jesosy ireo toetra efatra mampiavaka ny
fiainana tsara tantana teo amin’ny fiainany. 


·        
Tanjona: Fantatr’i
Jesosy tsara ny antony nahatongavany teto an-tany ary nitoetra nahatoky tamin’izanyy
iraka nankinina tamin’ny fiainany izany Izy. Noho izany, rehefa nifarana ny asa
fanompoany dia afaka nivavaka tamin’ny Ray Izy hoe “Izaho efa nankalaza Anao
tetỳ ambonin'ny tany; vitako ny asa nomenao Ahy hataoko” (Jaona 17:4).


·        
Laharam-pahamehana.
Jesosy dia nametraka ho laharana voalohany mandrakariva ny zavatra manan-danja.
Ohatra, nataony laharam-pahamehana hatrany ny fihazonana fifandraisana
matanjaka tamin’ny Ray. Izao no nosoratan’i Marka: “Ary nifoha maraina alina
koa Izy, dia nivoaka nankany an-tany foana ka nivavaka tany” (Marka 1:5)


·        
Fifandanjana. Jesosy
dia niaina fiainana voalanjalaja tanteraka. Nampifandanjany ny maha izy azy sy
ny ataony ary ny asa sy ny fialan-tsasatra (Marka 6: 31-32). Satria
voalanjalanja ny fiainany, tsy mba hitantsika sahiran-tsaina na nirotoroto
mihitsy Izy. Tamin’ny toerana tokony nisy azy hatrany Izy tamin’ny fotoana
nilana izany ary nanao izay zavatra tokony hataony.


·        
Taridalana. Jesosy dia
niaina ny fiainany teo ambany fitarihan’ny Fanahy Masina. Feno ny Fanahy Masina
Izy (Lioka 4:18-19) ary nanao izay nitarihan’ny Fanahy Azy (Mat. 4:1; Lioka
4:1). Hoy Izy mikasika ny tenany: “Ny Zanaka tsy mahazo manao na inona na inona
ho Azy, afa-tsy izay hitany ataon'ny Ray; fa na inona na inona no ataon'ny Ray
dia toy izany koa no ataon'ny Zanaka” (Jaona 5:19). 


Amin’ny maha pasitera Pentekôtista, tsy
maintsy ataonao tanjona ny hanaraka ny ohatra nasehon’i Jesosy (1 Jaona 2:6). 


Ny tombontsoa avy amin’ny fiainana voatantana tsara


Na dia mitaky ezaka aza ny fananana fiainana
voatantana tsara, amin’ny pasitera Pentekôtista, tsy very maina izany ezaka
izany. Ny pasitera mitantana tsara ny fiainana dia hahita fitomboana goavana ao
anatin’ny asa fanompoany. Noho ny fotoanany voatantana tsara, afaka manao
zavatra betsaka miaraka amin’ny ezaka kely kokoa izy ireo.


Ambonin’izany, ny fiainana voatantana tsara
dia mitondra fiadanan-tsaina bebe kokoa. Ny fahombiazana amin’ny fitantanana ny
fiainana dia mitondra filaminana ary ny filaminana dia mitondra fiadanana.
Tamin’ny alalan’ny Fiainany, Jesosy dia naneho fiadanana tsy nananan’ny olona
maro. Tony hatrany Izy na dia tao anatin’ny toe-javatra nampatahotra ny hafa
aza. Ohatra, nitebiteby ny mpianatra tao anatin’ny tafio-drivotra fa i Jesosy
kosa natory tamim-piadanana teo ambony ondana tao anatin’ny sambokely (Mat.
8:23-27). Tahaka izany koa i Paoly tamin’ny diany ho any Roma (Asa 27:27-38).


Ny fiainana voatantana tsara dia mampanantena
fahafahana manao asa fanompoana mandritra ny fotoana maharitra. Ny fiainana
ratsy tantana dia miteraka rarin-tsaina, ary ny rarin-tsaina dia mahatonga
harerahan-tsaina. Kanefa, ny fiainana voatantana tsara dia mamokatra fiadanana
izay mitondra faharetana ao anatin’ny asa fanompoana. 


IREO ZAVATRA TELO AO ANATIN’NY FIAINANA VOATANTANA TSARA


Amin’ny maha pasitera Pentekôtista, tsy
maintsy mahomby amin’ny fitantana ireto zavatra telo ao anatin’ny fiainana sy
ny asa fanompoana ireto ianao. Ireto avy izany :


Fitantanana ny vola


Voalohany, tsy maintsy mitantana tsara ny
volanao ianao. Ity dingana ity dia azonao atomboka amin’ny fampahatsiahivanao
ny tenanao fa izay rehetra anananao dia an’Andriamanitra (Sal. 24:1; 1
Kor.4:7). Tsy maintsy takatrao tsara fa mpitantana ny fananan’Andriamanitra
ianao ary indray andro dia tsy maintsy hanome tatitra Azy mikasika ny fomba
nitantanao ny volanao (Lioka 16:2).


Ny fomba tsara indrindra ny hitantanana ny
vola dia ny fizarana ny vola miditra aminao ho sokajy telo: Voalohany, manome
ho an’Andriamanitra ianao ary avy eo, manangona ho an’ny ho avinao. Farany, mampiasa
amim-pahendrena ho an’ny zavatra ilainao. Ndeha hojerena akaiky ny tsirairay
amin’ireo drafitra fitantanam-bola ireo. 


1. Voalohany, manome ho an’Andriamanitra
ianao. Amin’ny maha pasitera Pentekôtista anao, ny
fanomezana no dingana voalohany hahatraranao ny fiainana voatantana tsara. Ny
Soratra Masina dia tsy mitsahatra mamerina amintsika fa ny voaloham-bokatrin’ny
zavatra rehetra raisintsika dia an’Andriamanitra (jereo ny. Eks. 13:1; 34:26;
Lev. 2:14; Ohab. 3:9). Noho izany, ny teboka hanombohanao ny fitantanana ny
volanao dia ny fanomezanao amim-pahatokiana ny fahafolon-karena sy ny fanatitra
ho an’Andriamanitra. Ambonin’izany, tsy maintsy tanterahanao ihany kosa ireo
fanekena ara-bola samihafa nataonao tamin’Andriamanitra na ny Fiangonany, toy
ny fanohanana ny asa misiona sy ny asa fanorenana. Andriamanitra dia
nampanantena fa handrotsaka fitahiana be dia be eo amin’ny fiainan’ny olona
malala-tanana Aminy (Mal 3:10-11; Lioka 6:38). 


2. Avy eo, manangona ho an’ny ho
avinao. Aorian’ny fanomezana ho an’Andriamanitra,
tsy maintsy manangona ho an’ny ho avinao sy ny zavatra ilaina amin’ny
fahamehana ianao. Azonao atao ny manokana vola voafaritra tsara
isan-kerinandro. Rehefa mitombo io vola io dia azonao atokana izay ilaina
amin’ny hamehana ary ny sisa kosa azonao ividianana zavatra goavana. 


3. Farany, mampiasa amim-pahendrena. Izay tavela taorian’ny nanomezanao ho an’Andriamanitra sy
nanangonanao dia azonao ampiasaina amin’ny zavatra ilain’ny ankohonanao, toy ny
sakafo, ny trano ary ny zavatra hafa. Satria an’Andriamanitra ihany koa io vola
io, tsy maintsy ampiasaina amim-pahendrena. Ny fomba tsara indrindra hahafahana
manao izany dia fananganana tetibola na drafitra ara-bola azo ampiasaina tsara.
Io drafitra io no hitari-dalana anao amin’ny fandaniana sy hanampy anao
hampifanaraka ny fiantsenanao amin’ny vola anananao. Ny vola voatantana tsara
dia hitondra fiadanana sy fahamarinan-toerana ao an-tokantranonao. Hanampy anao
sy ny ankohonanao amin’ny fanatrarana ny tanjonareo ihany koa izany. 


Fitantanana ny fotoana


Faharoa. Ao anatin’ny fikatsahanao fiainana
voatantana tsara, tsy maintsy mianatra mitantana ny fotoananao ianao. Noho ny antony ara-kolontsaina, betsaka ny pasitera Afrikana no
manana olana amin’ny fitantanana fotoana. Ny fotoana nefa no loharanon-karena
sarobidy indrindra eo an-tanan’ny olona. Tahaka ny tsy hahafahantsika manolo ny
vola very no tsy hahafahantsika mamerina ny fotoana very. Ny Baiboly dia
mampahery antsika hanararaotra ny fotoana sy hanao izay rehetra azontsika
amin’ny fahafahana rehetra miseho eo anatrehantsika (Efe 5:15-16; Kol. 4:5).


Amin’ny maha pasitera Pentekôtista, tahaka
ny nianaranao nanao tetibola, tsy maintsy mianatra mitantana ny fotoananao
ianao. Tsy maintsy mianatra manokana fotoana ho an’ny ankohonana, ny asa, ny
fialam-boly, ny fianarana, ny vavaka, ny famangiana, ary ireo hetsika
manan-danja hafa ianao. Ny fitantanana ny fotoana dia mitaky anao handrafitra
lisitrin’ny zavatra atao, handamina ny toerana iasana, hametraka fahazarana
isan’andro sy isan-kerinandro, ary hisoroka ny fangatahan’andro. 


Fikarakarana ny tena. 


Fahatelo, ao anatin’ny fikatsahanao
fiainana voatantana tsara, tsy maintsy mianatra mikarakara ny tenanao ianao. Ny
fikarakarana ny tena dia izay hetsika rehetra ataonao ho fikolokoloana ny
ara-panahinao, fihetseham-ponao ary ny zavatra ilainao ara-batana. Tsy noho ny
fitiavan-tena nefa no anaovantsika izany noho ny antony tsara. Mikarakara ny
tenantsika isika mba hahafahantsika manompo ny Tompo sy ny hafa amin’ny fomba
tsara kokoa. 


Tamin’ny fotoana namoronan’Andriamanitra ny
olona dia nohariany niaraka tamin’ny fanahy sy saina ary vatana izy (1 Tes.
5:23). Ny fanahy dia ilay fizarana ao anatin’ny lehilahy sy vehivavy izay afaka
miombona amin’Andriamanitra. Ny saina kosa dia ahitana ny fisainana, ny fihetseham-po
ary ny safidy. Ny vatana kosa dia fizarana hita maso eo amin’ny olombelona. Io
no trano fonenan’ny fanahy sy ny saina. Rehefa miresaka isika hoe mikarakara ny
tena dia ny fikarakarana azy telo ireo no tiantsika ambara.


Afaka mikarakara ny fanahinao sy ny sainao
amin’ny alalan’ny fitsipi-pifehezan’ny fandinihana Soratra Masina, ny fiderana,
ny vavaka ary ny fifadian-kanina[53]. Fanampin’izany, tsy maintsy ampanekenao tsy tapaka ny maha Tompo
an’i Kristy ny fisainanao sy ny fihetseham-ponao ary ny sitraponao. Hoy ny
Baiboly: “Ary aza manaraka ny fanaon'izao tontolo izao; fa
miovà amin'ny fanavaozana ny saina, hamantaranareo ny sitrapon'Andriamanitra,
dia izay tsara sady ankasitrahana no marina” (Rom. 12:2). Ampianarin’ny Baiboly
antsika ihany koa fa tokony hifehy ny fisainantsika isika: 


“Na inona na inona marina, na inona na inona
manan-kaja, na inona na inona mahitsy, na inona na inona madio, na inona na
inona maha-te-ho-tia, na inona na inona tsara laza – raha misy hatsaram-panahy,
ary raha misy dera, dia hevero izany” (Fil. 4:8).


Zava-dehibe ihany koa ny fikarakarana ny tena
satria ny tenantsika no tempolin’ny Fanahy Masina. Noho izany, tokony hanome
voninahitra an’Andriamanitra amin’ny tenantsika isika (1 Kor. 6:19-20). Ny
vatana salama dia manome antsika fahafahana hanatanteraka amin’ny fomba tsara
kokoa ny antson’Andriamanitra ao amin’ny fiainantsika. Mahatonga antsika afaka
miaina amin’ny fahafenoana ihany koa (Jaona 10:10). Noho izany, tokony
hikarakara ny tenantsika amin’ny alalan’ny fihinanana sakafo ara-pahasalamana,
fanaovana fanazaran-tena tsy tapaka, fatoriana ara-dalàna ary fanaovana
fizaham-pahasalamana matetika. 


MANANA FIAINANA VOATANTANA TSARA


Mety manontany angamba ianao hoe “amin’ny maha
pasitera Pentekôtista ahy, ahoana no hahafahako manana fiainana voatantana
tsara?”


Raiso ny fanapahan-kevitra


Ny fikatsahana fiainana voatantana tsara dia
manomboka amin’ny fandraisana fanapahan-kevitra. Indray andro, nitantara ny
momba ilay zanaka adala i Jesosy. Ao amin’io tantara io, ilay zanaka nikomy dia
nangataka ny anjara lovany tamin’ny rainy ary nandao ny trano. Noho ny fomba
fiaina feno rendrarendra nofidiny nefa dia ritra vetivety ny fananany ka ka
lasa niandry kisoa tany an-tsaha izy. Tamin’io fotoana io indrindra no nody ny
sainy ka hoy izy tamin’ny tenany: “Hiainga aho, dia hody any amin'ny raiko ka
hanao aminy hoe: Raiko ô, efa nanota tamin'ny lanitra sy teo anatrehanao aho ka
tsy miendrika hatao hoe zanakao intsony; fa ataovy tahaka ny anankiray amin'ny
olona karamainao aho” (Lioka 15:18-19). Niaraka tamin’izany fanapahan-kevitra
izany, nitsangana izy ary lasa nanomboka ny diany nody tany an-tranony. 


Tahaka izany koa ny fitadiavana fiainana
voatantana tsara. Ny dianao ho any amin’ny fomba fiaina mamokatra kokoa dia tsy
maintsy manomboka amin’ny fanapahan-kevitra matotra. Tsy maintsy mijery ny
toerana misy anao ankehitriny ianao ary manaiky fa misy fomba tsara lavitra
hahafahana miaina sy manao asa fanompoana. Avy eo, tsy maintsy milaza amin’ny
tenanao ianao hoe “Hiainga aho ka hikatsaka fomba fiaina mamokatra kokoa”. 


Manaova drafitra


Na dia tena ilaina tokoa aza ny
fanapahan-kevitra hikatsaka fiainana voatantana tsara, tsy ampy izany. Tsy
maintsy arahana drafitra azo ampiharina tsara ny fanapahan-kevitrao. Tokony ho hita ao anatin’io drafitra io ireto dingana telo
horesahantsika manaraka ireto: 


1. Fandinihan-tena. Ny dianao ho any amin’ny fiainana voatantana tsara dia manomboka
amin’ny fandinihan-tena. Ao anatin’io fandinihan-tena ianao dia hamakafaka ny
fomba fiainanao ankehitriny mba hamaritanao izay mila fivoarana. Azonao atao
amin’ny alalan’ny famaliana amim-pahitsiana ireto fanontaniana ireto izany.


·        
Manao ahoana ny hatsaran’ny fitantanako ny
volako?


·        
Manao ahoana ny hatsaran’ny fitantanako ny
fotoanako?


·        
Manao ahoana ny hatsaran’ny fikarakarako ny
fanahy, ny saiko ary ny tenako?


·        
Ahoana no hahafahako manatsara ny tsirairay avy
amin’ireo sehatra ireo?


Valio amim-pahamalinana ireo fanontaniana
ireo ary soraty ao anaty kahie ny valiny.


2. Fametrahana tanjona. Rehefa hitanao ny sehatra mila fivoarana eo amin’ny fiainanao dia
mametraha tanjona fanatsarana. Azonao atao amin’ny alalan’ny famaliana
amim-pandinihana tanteraka ireto fanontaniana manaraka ireto izany:


·        
Amin’ny fomba ahoana no hahafahako manatsara ny
fahaizako mitantana ny volako?


·        
Amin’ny fomba ahoana no hahafahako manatsara ny
fahaizako mitantana ny fotoanako?


·        
Amin’ny fomba ahoana no hahafahako manatsara ny
fahaizako mikarakara ny fanahy, ny saina ary ny tenako? 


Toy ny teo aloha, valio ao anaty kahie ny
fanontaniana. Aoka ho voafaritra tsara ny valiny.


3. Famolavolana drafitra. Rehefa voapetrakao mazava tsara ny tanjona dia tsy maintsy
mamolavola drafitra entina manatratra izany ianao. Olana iray na roa isakin’ny
mandeha ihany hifantohana, ary manao drafitra hanatrarana ny tanjona tsirairay.
Ao anatin’ny drafitra, azonao atao ny mamaritra ny dingana harahanao
hahatrarana ny tanona. Ohatra; te hampivoatra ny fahaizanao mitantam-bola
amin’ny alalan’ny fanaovana sy fanarahana tetibolan’ny ankohonanao ianao. Na te
hampivoatra ny fahaizanao mitantana ny fotoananao amin’ny alalan’ny fanaovana
lisitrin’ny zavatra atao isakin’ny vao mifoha maraina sy fampiasana izany ho
taridalana amin’ny hetsika atao mandritra ny tontolo andro. 


Mirosoa amin’ny hetsika


Raha vao vitanao ny drafitra dia tsy
maintsy miroso amin’ny hetsika ianao. Tsy maintsy manomboka mampihatra ny drafitrao.
Mananà faharetana, mifikirà amin’ny drafitrao. Ary, any amin’ny faran’ny telo
na enim-bolana, tombono ny ezaka vitanao. Fantaro ny sehatra nahavitanao ezaka
tsara sy ny mbola mitaky ezaka betsaka. Avy eo, amboary ny drafitra ary avereno
indray ny dingana. Azonao atao ny mitohy miasa amin’ilay tanjona mbola tsy
tratra na mifidy tanjona hafa ary miezaka manatratra izany indray. 


Ezaka mandritra ny androm-piainana ny
fanatrarana ny fiainana voatantana tsara. Tanjona mendrika harahana, ary
hitondra fitahiana betsaka ao anatin’ny fiainan’ny pasitera Pentekôtista. 


 







~ Toko 14 ~


 


Fifandraisana salama


 


Nanatona an’i Jesosy niaraka tamin’ny fanontaniana
ny manam-pahaizana manokana momba ny lalàn’i Mosesy: “Mpampianatra ô, ny didy
manao ahoana moa no lehibe ao amin'ny lalàna?” Tsy nisalasala mihitsy i Jesosy
namaly azy hoe: “Tiava an'i Jehovah Andriamanitrao
amin'ny fonao rehetra sy ny fanahinao rehetra ary ny sainao rehetra. Izany no
didy lehibe sady voalohany. Ary ny faharoa, izay tahaka azy ihany, dia izao:
Tiava ny namanao tahaka ny tenanao” (Mat. 22:36-39). Noho izany, amin’i Jesosy
dia ny fifandraisana no ivon’ny atao hoe manompo an’Andriamanitra.


Ny kristianisma dia mihoatra noho ny
fombam-pivavahana satria fifandraisana manokana amin’Andriamanitra amin’ny
alalan’i Jesosy. Tsy resaka fidirana ho mpikambana ao anatin’ny finoana zavatra
maromaro na fanatanterahana fombafomba. Ny tena manan-danja ao anatiny dia ny
fitiavana an’Andriamanitra sy ny hafa. Io fitiavana an’Andriamanitra sy ny oloa
io no mampiavaka ny fivavahana kristiana amin’ny fombam-pivavahana hafa. Ny asa
fanompoan’ny mpitandrina dia tsy maintsy tanterahana ao anatin’izany. Tahaka ny
tsy hahafahan’ny mpiandry ondry mikarakara ny ondry avy eny lavitra, ny
pasitera Pentekôtista ihany koa dia tsy afaka miahy ny olona avy any lavitra. Mba
hahombiazana amin’ny asa fanompoana, ny pasitera Pentekôtista dia tsy maintsy
mahatakatra tsara ny maha zava-dehibe ny fananganana fifandraisana matanjaka sy
salama. Ary tsy maintsy hain’izy ireo koa ny fomba hampivalerana sy hihazonana
io fifandraisana io.  


FAHATAKARANA NY FIFANDRAISANA


Araka ny anarany, ny fifandraisana dia izay
rehetra mampifandray antsika amin’ny hafa. Tsy inona izany fa ny fomba rehetra
hitondrantsika ny hafa. Ny fifandraisana dia mety 


Ho akaiky na lavitra, matanjaka na malemy,
lalina na ivelany, salama na manimba. Amin’ny maha pasitera Pentekôtista, tsy
maintsy hainao ny manangana fifandraisana salama amin’ny ankohonana, ny
mpikambana ao amin’ny fiangonana, ny namana ary ny pasitera hafa. Ary tsy
maintsy mampianatra ny hafa hanao tahaka izany koa ianao.


Ny fifandraisana salama eo amin’ny
vahoakan’Andriamanitra dia mamela azy ireo hiaina ao anatin’ny firindrana.
Mitahy sy mampiorina ny olona izany. Mahatonga azy ireo mahatsapa antoka,
fanajana ary fanekena. Ny fifandraisana salama ihany koa dia mahatonga ny olon’Andriamanitra
miara-mamokatra amin’izay atao. Mahatonga ny fiangonana hambinina sy
mihamatanjaka. Mifanohitra amin’izany, ny fifandraisana tsy salama dia
mahatonga ny olona ho latsaka ao anatin’ny fifandirana sy fifankahalana. Ny
fifandraisana tahaka izany dia mampalemy sy tsy mampahomby ny fiangonana. 


Izany no nahatonga an’i Paoly nampahery ny
fiangonana voalohany hampivelatra fifandraisana salama. Hoy izy tamin’ny
fiangonana tany Efesosy: “mazoto mitana ny firaisana avy amin'ny Fanahy amin'ny
fehim-pihavanana” (Efe. 4:3). Nanoratra tamin’ny mpino tany Roma ihany koa izy
hoe: “Miraisa saina. Aza mihevitra izay hiavonavonana, fa aoka mba ho zatra
amin'ny fietrena ianareo” (Rom. 12:16). Azon’i Paoly tsara fa ny fifandraisana
salama no fototrin’ny fahombiazan’ny asa fanompoana ao anatin’ny fiangonana sy
any ivelan’ny fiangonana. 


KARAZANA FIFANDRAISANA


Amin’ny maha pasitera Pentekôtista,
zava-dehibe ny hahatakaranao fa misy karazany sy haavony ny fifandraisana ho
hitanao ao amin’ny fiainanao. Izany fahatakarana izany dia hanampy anao
hamaritra ny laharam-pahamehana ka tokony hanaovana fandaniana bebe kokoa
amin’ny fifandraisana. 


Ny fifandraisana voalohany


Ny fifandraisana manan-danja indrindra eo
amin’ny fiainanao dia ny fifandraisanao amin’Andriamanitra. Ny fifandraisana
hafa rehetra dia tsy maintsy miorina eo amin’ity fifandraisana voalohany ity.
Noho izany, tsy maintsy omenao ny fifandraisana amin’Andriamanitra ny laharam-pahamehana
ambony indrindra. Raha voafehinao ho marina tsara ity fifandraisana ity dia
hipetraka ho azy amin’ny toerany ny fifandraisana hafa rehetra. Marina ihany
koa nefa ny mifanohitra amin’izany; raha ataonao tsirambina ity fifandraisana
ity dia hisy vokatra ratsy amin’ny fifandraisana hafa rehetra. 


Ny fifandraisanao amin’Andriamanitra dia iray
amin’ireo fifandraisana tsy maintsy lalina (Mat. 22:37). Io fitiavana
an’Andriamanitra io dia miseho amin’ny fanokanan-tena hankato ny Didiny (Jaona
14:15, 21) sy hitia ny hafa (Jaona 15:12). 


Ny fifandraisan’ny ankohonana


Ny faharoa manaraka ny fifandraisanao
amin’Andriamanitra dia ny fifandraisanao amin’ny vadinao. Ny Baiboly dia milaza
fa nataon’Andriamanitra nofo iray ihany ny lehilahy sy ny vadiny (Gen. 2:24).
Noho izany, ny lehilahy dia tsy maintsy mitia ny vadiny tahaka ny fitiavany ny
tenany, eny tahaka ny fitiavan’i Kristy ny fiangonana. Ary ny vehivavy dia tsy
maintsy manaka ny vadiny sy manaiky ny fahefany ao an-tokantrano (Efe.
5:21-33). Noho izany, ianao sy ny vadinao dia tsy maintsy mankamamy ny
fifandraisanareo mihoatra noho ny fifandraisana amin’ny olombelona rehetra. Ary
tsy mandany ny fotoananao sy manao ezaka rehetra hanatanjahana io fifandraisana
io ianao. 


Ny fifandraisana fahatelo dia ny
fifandraisanao amin’ny zanakao. Tsy maintsy mitia ny zanakao amin’ny fitiavana
lalina ianao ary tsy maintsy mikarakara azy ireo. Ny Baiboly dia mandidy ny ray
aman-dreny hitaiza ny zanany amin’ny famaizana sy ny fananaran’ny Tompo (Efe.
6:4). Noho izany, tsy tokony hanao tsirambina ny zanakao ianao – na dia eo aza
ireo asa samihafa maha mpitandrina azy. Tsy maintsy manokana fotoana
hanamafisana ny fisakaizana amin’ny tsirairay avy amin’izy ireo ianao. Hahatonga
ny tokantranonao ho feno fitiavana izany. Hitondra fiadanana izany ka
hampitombo ny fahavokaran’ny asa fanompoanao. Fanampiny, ho tonga fijoroana
vavolombelona ho an’ny fiangonana sy ny fiaraha-monina izany. Ny tena
manan-danja indrindra dia ny fitarihanao ny zanakao ao anatin’ny fifandraisana
amin’i Kristy. Tsy maintsy ataonao azo antoka ihany koa fa feno ny Fanahy
Masina ny ankizy tsirairay. 


Ambonin’izany rehetra izany, tsy maintsy mahomby
fifandraisana feno fitiavana amin’ny fianakavianao ianao. Tokony haneho
fitiavana sy fanajana kristiana ny ray aman-dreninao, ny rahalahy sy
anabavinao, ny zanakin’ny mpiray tampo amin’ny ray aman-dreninao, ary ny
mpikambana rehetra ao amin’ny ankohonanao. Tsy maintsy apetrakao amin’ny
toerany avokoa ny zavatra rehetra. Tsy tokony ho tianao mihoatra noho ny vady
aman-janakao nefa ny fanakavianao. Hoy i Paoly tamin’i Timoty: “Fa raha misy
tsy mamelona ny azy, indrindra fa ny ankohonany, dia efa nandà ny finoana izy
ka ratsy noho ny tsy mino aza” (1 Tim. 5:8)[54].


Ny fifandraisana ao anatin’ny asa fanompoana


Ankoatran’ny fifandraisanao amin’Andriamanitra
sy ny mpikambana amin’ny ankohonanao, amin’ny maha pasitera Pentekôtista, tsy
maintsy mitandrina sy mikolokolo ny fifandraisana ao anatin’ny asa fanompoana
ianao. Tafiditra ao anatin’io fifandraisana io ny fifandraisanao amin’ireo
hanaovanao asa fanompoana sy ny fifandraisanao amin’ireo miara-manao asa fanompoana
aminao. Tafiditra ao anatin’izany ny mpikambana ao amin’ny fiangonana, ny
fiaraha-monina ary ireo rehetra ao anatin’ny anaram-piangonana misy anao na ny
fiangonana nasionaly. Miavaka ny tsirairay avy amin’ireo fifandraisana ireon
ary tokony hotantanana amin’ny fomba samihafa. Amin’ny ankapobeny, ny
fahombiazana na ny tsy fahombiazan’ny asa fanompoanao dia miankina amin’ny fomba
hitantananao ireo fifandraisana ireo. 


Mila manangana fifandraisana manokana
matanjaka sy fifandraisana matihanina amin’ny pasitera sy ireo ekipa laika
mpiara-miasa ao anatin’ny fiangonanao ianao. Rehefa nifidy ny apostoly roa
ambin’ny folo i Jesosy dia naniraka azy ireo nitory ny filazantsara sy
nandroaka demonia. Kanefa, ny tena niantsoany azy ireo voalohany indrindra dia
ny hiaraka Aminy (Marka 3:13-15). Fantatrin’ny Tompontsika fa ny fifandraisana
aoriny miaraka amin’izy ireo mandritra ny fotoana iarahany aminy no ho
fototrin’ny asa fanompoany rehetra misaraka izy ireo. Tahaka izany koa ny ao
anatin’ny fiangonana tarihanao. Ny fifandraisanao amin’ny pasitera sy ny
mpiara-miasa aminao no fototrin’ny asa fanompoana rehetra ao anatin’ny
fiangonana misy anareo.[55]


Fifandraisana telo mampidi-doza


Ny fifandraisana sasany dia tonga miaraka
amin’ny loza mitatao. Ny telo amin’ireo fifandraisana ireo dia ny
fifandraisanao amin’izao tontolo izao, ny fifandraisanao amin’ny olona tsy
mitovy fananahana aminao, ary ny fifidiananao ny namanao. Amin’ny maha pasitera
Pentekôtista, tsy maintsy hainao ny mitantana amim-pahamalinana ireo
fifandraisana ireo, araka ny toromarika eto ambany:


1. Ny fifandraisanao amin’izao tontolo
izao. Tsy maintsy mitandrina mafy ianao amin’ny
fifandraisana amin’izao tontolo izao. Ny tondroina amin’ny teny hoe izao
tontolo izao dia ireo rafitra rehetra eto an-tany izay fehezin’i Satana sy ireo
olona manompo azy (1 jaona 5:19). Hoy i Jesosy tamin’ny mpianany: “satria tsy
naman'izao tontolo izao ianareo, fa Izaho efa nifidy anareo tamin'izao tontolo
izao” (Jaona 15:19). Manazava ny Baiboly fa na dia tsy maintsy miaina eto amin’izao
tontolo izao aza ny mpanara-dia an’i Kristy dia tsy tokony hisahirana amin’ny
zavatra eto amin’izao tontolo izao (1 Kor. 7:31). Tsy tokony ho tia izao
tontolo izao sy ny zavatra eto amin’izao tontolo izao izy ireo (1 Jaona 2:15). Tsy
tokony hampifanaraka ny fomba fiainany amin’ny an’izao tontolo izao izy ireo
(Rom. 12:2).


2. Ny fifandraisanao amin’ny olona tsy
mitovy fananahana aminao. Amin’ny maha pasitera
Pentekôtista anao, tsy maintsy mitandrina ny fifandraisanao amin’ireo olona tsy
mitovy fananahana aminao ianao. Ny antony dia satria ny pasitera tsy mahomby
amin’ny fihazonana ny fetran’ity fifandraisana ity dia lavo tao anatin’ny
fahafaham-baraka sady mitondra henatra ho an’ny asan’Andriamanitra.
Nampitandrina an’i Timoty i Paoly: “Fa mandosira ny
filan'ny tanora fanahy” (2 Tim. 2:22). Nanome toromarika io zanany amin’ny
finoana io koa izy hoe: “ny vehivavy anti-panahy toy ny
reny, ny tanora fanahy toy ny anabavy, amin'ny fahadiovana rehetra” (1 Tim.
5:2). 


Ao anatin’ny fanajana sy ny fahamendrehana no
tsy maintsy ifandraisanao amin’ny olona tsy mitovy fananahana aminao. Ankoatran’ny
vadinao, tsy tokony hisy olona tsy mitovy fananahana aminao hitokana miaraka
aminao. Tokony hiambina ny fisainanao ianao. Ny fijangajangana rehetra dia
nanomboka tamin’ny fieritreretana sy fakana sary an-tsaina. Noho izany, tsy
tokony havelanao hiala amin’ny vadinao sy hirenireny any amin’ny olona hafa ny
sainao (Mat. 5:28). Mampitandrina ny Baiboly hoe “Tandremo ny fonao mihoatra
noho izay rehetra tokony hotandremana; Fa avy ao aminy no ihavian'ny aina” (Ohab.
4:23).


3. Ny fifidiananao ny namanao. Ny fifidianan’ny olona iray ny namany dia mety hitondra fitahiana
lehibe ho azy na hanimba azy tanteraka. Noho izany, tsy maintsy mampiasa
fahendrena ianao rehefa mifidy izay ho namanao. Hoy ny Baiboly: “Ny marina dia
mitari-dalana ny namany; Fa ny alehan'ny ratsy fanahy kosa no mampivily azy”
(Oha 12:26). Hoy koa i Paoly: “Aza mety hofitahina ianareo; ny fikambanana
amin'ny ratsy manimba ny fitondrantena tsara” (1 Kor. 15:33). Amin’ny maha
pasitera Pentekôtista, amin’izay rehetra hampahery anao hanakaiky
an’Andriamanitra sy hiaina fiainana mahafaly Azy ihany no tokony hanangananao
fisakaizana matanjaka. 


IREO TOETRA MAMPIAVAKA NY FIFANDRAISANA SALAMA


Ny Afrikana dia manaiky fa ny hatsaran’ny
fiainan’ny olona dia miankina betsaka amin’ny hatsaran’ny fifandraisana eo
amin’ny fiainany. Inona avy ary ireo famantarana azon’ny pasitera Pentekôtista
ampiasaina hitari-dalana azy ao anatin’ny fananganana sy fihazonana fifandraisana
salama ao an-tokantranony, ao am-piangonana, ary eny amin’ny fiaraha-monina?
Amin’ny maha pasitera Pentekôtista, ny fifandraisanao dia tokony haneho ireto
toetra manaraka ireto:


Fitiavana


Ny toetra voalohany tsy maintsy mamaritra ny
fifandraisanao amin’ny hafa dia fitiavana manao sorona. Tsy maintsy tia ny
vadinao, ny zanakao, ary ny vahoakan’Andriamanitra amin’ny firehetam-po lehibe
ianao dia tahaka ny nitiavan’i Kristy anao. Hoy i Jesosy tamin’ny Mpianany: “Didy
vaovao no omeko anareo, dia ny mba hifankatiavanareo; eny, aoka ho tahaka ny
fitiavako anareo no mba hifankatiavanareo kosa” (Jaona 13:34). Nambarany
tamin’izy ireo fa ny fitiavana tsy misy fitiavan-tena no tsy maintsy mamaritra
ny fifandraisan’izy ireo amin’ny hafa. Jesosy dia nanaiky nanolotra ny ainy ho
azy ireo. Ankehitriny, tsy maintsy vonona hanolotra ny ainy ho an’ny hafa izy
ireo (Jaona 15:12-13). Hoy Petera mananatra antsika: “mifankatiava fatratra
amin'ny fo” (1 Pet. 1:22).


Serasera amin’ny fo misokatra


Ny toetra faharoa tokony hamaritra ny
fifandraisanao amin’ny hafa dia ny serasera amin’ny fo misokatra sy marina.
Paoly dia nampahery ireo kristiana tany Efesosy hilaza ny marina amin’ny
fitiavana. Amin’ny maha tenan’i Kristy, raha manao izany izy ireo dia hitombo
sy hihamatotra (Efe. 4:15). Taorian’izany, Paoly dia nananatra mafy ny mpino
tany Kolosiana: “Aoka ny fiteninareo ho amin'ny fahasoavana mandrakariva, ho
mamy sira, mba ho fantatrareo izay tokony havalinareo ny olona rehetra” (Kol.
4:6).


Amin’ny maha pasitera Pentekôtista, tsy
maintsy mandanjalanja amim-pahamalinana ny teninao ianao alohan’ny hitenenana,
tsarovy ny tenin’ny Soratra Masina: “Izay mahambim-bava no miaro ny ainy; Fa
izay vavàna dia haringana” (Ohab. 13:3). Ny tokony hanamarika ny resaka
ifanaovanao amin’ny hafa dia fisakaizana, fitokisana ary fahitsiana. Tokony ho
mahitsy ianao kanefa tsy masiaka, tokony ho marina kanefa tsy ratsy fanahy. Tsy
maintsy mihaino tsara ny zavatra lazain’ny hafa ianao. Mananatra antsika ny
Baiboly hoe: “Izay mamaly teny mbola tsy re, Dia hadalana sy henatra ho azy
izany” (Ohab. 18:13).


Fifampitokisana


Ny toetra fahatelo tokony hamaritra ny
fifandraisanao amin’ny ankohonanao sy ny mpikambana ao amin’ny fiangonana dia
ny fifampitokisana. Ny fitokisana dia antoka anananao amin’ny hafa. Ny
fifampitokisana dia antoka ifampizaran’ny mpikambana ao anatin’ny fifandraisana
fa ho marina sy hitoetra tsara ao anatin’ny fifandraisana izy ireo. Mba hampisy
ny fifampitokisana, izay rehetra ao anatin’ny fifandraisana dia tsy maintsy
maneho ny fanokanan-tenany ho an’ny hafa.


Amin’ny maha pasitera Pentekôtista, tsy
maintsy maneho ny tenanao ho mendrika ny fitokisan’ny hafa ianao. Tsy maintsy
mahatsapa fiarovana ny olona rehefa eo ny pasiterany. Tokony hatoky tanteraka
ny pasiterany izy ireo ka ho sahy hizara ny tsiambaratelony aminy. matoky ihany
koa izy ireo fa voatahiry ny tsiambaratelony. Ary tsy maintsy fantany koa fa ny
pasiterany dia tsy hizara ny tsiambaratelony amin’ny olona hafa. 


Fanajana 


Ny toetra fahefatra tokony hamaritra ny
fifandraisanao amin’ny hafa dia ny fifanajana. Ny fanajana dia fanomezana lanja
ny fahatsapana, ny zo ary ny fahamendrehan’ny hafa. Petera
dia nampahery ny kristiana hoe: “Manajà ny olona rehetra”
(1 Pet. 2: 17). Ny vehivavy dia tokony hanaja ny vadiny ary tahaka izany koa ny
lehilahy, tokony hanaja ny vadiny. Ny ankizy tokony hanaja ny ray aman-dreniny
ary ny ray aman-dreny tokony hanaja ny ankizy. Ny mpikambana ao anatin’ny
fiangonana tokony hanaja ny pasiterany, ary ny pasitera tsy maintsy manaja ny
mpikambana. 


Tsy maintsy hajainao ny olona tsirairay na
inona firazanana, foko, na saranga misy azy eo amin’ny fiaraha-monina satria
mitondra ny endrikin’ny Mpahary avokoa izy ireny. Ny kristiana tany Roma dia
nampaherezin’i Paoly hoe: “mitariha lalana amin'ny fifanomezam-boninahitra”
(Rom. 12:10). Nampiany koa hoe: “Miraisa saina. Aza mihevitra izay
hiavonavonana, fa aoka mba ho zatra amin'ny fietrena ianareo. Aza manao ny
tenanareo ho hendry” (and.16).


Fanetren-tena


Farany, ny fifandraisanao amin’ny hafa dia
tokony marihan’ny fanetren-tena. Ny fanentren-tena dia mifanohitra amin’ny
avonavona sy ny fanindrahindrana ny tena. Fahafahana amin’ny fireharehana sy ny
fanambonian-tena io. Ny fanetren-tena dia fahafahan’ny olona iray mahita ny
tenany araka ny fahitan’Andriamanitra azy. Amin’ny teny hafa, ny olona manetry
tena dia afaka mahita ny tenany araka ny tena izy marina. Ny fanetren-tena dia
fanehoana ny tena fitiavana. Hoy i Paoly: “Ny fitiavana...tsy mirehareha, tsy
mieboebo, tsy manao izay tsy mahamendrika, tsy mitady ny azy” (1 Kor 13:4-5)


Ny fireharehana dia manidy ny varavaran’ny
fifandraisana lalina sy maharitra. Ny fanetren-tena kosa manokatra izany
midanadana (Rom. 12:16). Ny pasitera manetry tena dia lehilahy na vehivavin’ny
vahoaka. Azon’ny olona rehetra atonina. Tetezana no aorinao eo anelanelanao sy
ny vahoaka fa tsy mba rindrina. 


FIHAZONANA FIFANDRAISANA SALAMA


Ireto misy torohevitra fampihatra telo hanampu
anao hanangana sy hihazona ny fifandraisanao amin’ny hafa ho salama sy hanome
voninahitra an’Andriamanitra:


Mananà tanjona


Voalohany, tsy maintsy ataonao tanjona ny
hanangana sy hihazona fifandraisana salama amin’ny mpikambana ao anatin’ny
ankohonanao, ny mpikambana ao anatin’ny fiangonanao ary ny mpiara-manao asa
fanompoana aminao. Tsy manapa-kevitra sy miezaka mikatsaka ireo fifandraisana
ireo ianao. Izany no nataon’i Jesosy. Nisafidy ny hiara-mandeha tamin’ny olona
izy. Nanokana fotoana nihainoana sy nandrenesana ny fitarainan’izy ireo. Tsikaritrin’ny
fahavalo izany ka nampangain’izy ireo ho “sakaizan'ny mpamory hetra sy ny
mpanota” (Mat. 11:19) izy. Amin’ny maha pasitera Pentekôtista, tsy maintsy
miezaka manahaka an’i Jesosy sy manangana fifandraisana matanjaka amin’ny hafa
ianao. 


Kolokoloy ny fifandraisana


Ambonin’izany, tsy maintsy miasa mafy ianao
mikolokolo ilay fifandraisana salama. Tsy maintsy vonona handany ny fotoana sy
ny ezaka ilaina amin’ny fananganana fifandraisana matanjaka sy maharitra
amin’ny mpikambana ao anatin’ny ankohonanao, ny mpikambana ao anatin’ny
fiangonanao ary ny mpiara-manao asa fanompoana ianao. Mba hahatanteraka izany,
mila mandany fotoana miaraka amin’izy ireo, mihaino ny tantarany, mihomehy
amin’ny vazivazy ataony ary mitomany amin’ny ratram-pony sy ny tsy fahombiazany
ianao (Rom. 12:15). Raha hanao izany ianao dia hihamatanjaka ny fifandraisana
eo aminao sy ny vahoakanao. 


Ampiharo ny famelan-keloka


Farany, raha te hanangana sy hihazona
fifandraisana matanjaka sy maharitra miaraka amin’ny hafa ianao dia tsy maintsy
mangataka sy manolotra famelan-keloka. Tsy azo hihodivirana izany satria hanao
izay hahatafintohina anao ny olona ary ny zavatra ataonao koa mety
hanafintohina azy ireo. Hitranga ihany koa ny tsy fifankazahoan-kevitra ary
hiteraka ratra ara-pihetseham-po. Raha tiana ho voaaro ny fifandraisana dia tsy
maintsy mifamela heloka.  


Ny vola madinikin’ny famelan-keloka dia misy
lafiny roa. Ny voalohany dia fangatahan’ny olona nanao hadisoana
famelan-keloka. Ny faharoa kosa dia fanoloran’izay nanaovana hadisoana
famelan-keloka. Tsy maintsy vonona hanao azy roa ireo ianao (Mat. 5:22-26). Tsy
maintsy malaky mangataka famelan-keloka ianao rehefa nanao izay nanafintohina
olona. Tsy maintsy vonona hamela heloka ihany koa ianao rehefa misy olona
mangataka izany aminao. Ny famelan-keloka dia manafaka ny tafintohina sy ny
nanafintohina. Manokana ny varavaran’ny fihavanana izy sady manamboatra ny
fifandraisana simba.


______________________________


Ny asa fanompoana
mahomby dia miorina amin’ny fifandraisana matanjaka sy salama. Ny pasitera
hendry dia manao fandaniana betsaka amin’ny fanatanjahana ireny fifandraisana
ireny.


 







~ Toko 15 ~


 


Fahazarana manokan-tena matanjaka


 


Eny tokoa, fa ataoko ho fatiantoka avokoa ny
zavatra rehetra noho ny fihoaran'ny hatsaran'ny fahalalana an'i Kristy Jesosy
Tompoko” (Fil. 3:8). Ny apostoly Paoly no nilaza ireo teny ireo. Aorian’i
Jesosy dia izy no heverina ho misionera lehibe indrindra niaina teto an-tany.
Nitory tamin-kery, nanao fahagagana ary nanangana fiangonana maro nanerana ny
ampira Romana izy. Nampiasain’Andriamanitra nanokatra ny varavaram-pamonjena ho
an’ny Jentilisa izy (Asa 14:27). Kanefa, tao anatin’izany rehetra izany,
tsapany fa tena zavatra goavana indrindra vitany dia teo amin’ny fiainany dia
ny nahafantatra an’i Jesosy. “Mba ho fantatro Izy” (Fil 3:10), izany no vavaka
fanaony 


Tahaka an’i Paoly, ny pasitera Pentekôtista
dia mpitarika. Araka izany, manana andraikitra lehibe ianao. Nantsoina hanao
izay hahatonga ny mpino ho tonga mpianatrin’ny Tompo sy hampandroso ny
Fanjakan’Andriamanitra eto an-tany ianao. Asa goavana izany, ary tsy maintsy
mahatoky amin’ny fanatanterahana izany ianao. Kanefa, raha tianao ny handeha
lavitra ao anatin’ny asa fanompoana, tahaka an’i Paoly, tsy maintsy ataonao
laharam-pahamehana ny fifandraisanao amin’i Kristy. Tsy maintsy manokana ny
tenanao amin’ny fianarana ny momba an’i Kristy sy ny fianarana miaina ao
anatin’ny fiombonana tsy tapaka Aminy ianao. 


Mba hahafahana manao izany, mila
mampivelatra ny fahazaranao manokan-tena ho an’Andriamanitra ianao. Tsy misy
asa na fikelezan’aina na fahombiazana mahafeno ny banga entin’ny tsy
fahampian’ny fifandraisanao amin’ny Tompo. Ity toko ity dia hiresaka mikasika
ny fahazaran’ny pasitera Pentekôtista manokan-tena ho an’Andriamanitra. 


FAHAZARANA MANOKAN-TENA


Ny hanombohantsika ny fanadihadiana
ataontsika dia ny famaritana ny atao hoe fahazarana manokan-tena. 


Fahazoana ny teny


Ny fahazarana dia zavatra ataon’ny olona
iray tsy tapaka. Fitondrantena mitohy izay tonga toetra faharoa. Tahaka ny
fiborosiana nify isakin’ny maraina, ny fahazarana dia vokatrin’ny
famerimberenana. Amin’ny voalohany ny olona dia tsy maintsy mampahatsiaro ny
tenany ny fanaovana io hetsika io. Misy fotoana ihany koa izy tsy maintsy
mifehy ny tenany hanao io fahazarana. Kanefa, rehefa mandeha ny fotoana dia
tonga fiainana io fahazarana io. 


Inona ary izany ny fahazarana manokan-tena?
Ny fahazarana manokan-tena dia fitsipi-piainana kristiana entina mihazona
isan’andro ny fiombonana amin’i Kristy. Io dia fotoana isan’andro atokan’ny
mpanompon’i Kristy hikolokoloana ny fifandraisany amin’Andriamanitra.
Fahazarana no iantsoana azy satria rehefa mandeha ny fotoana dia tonga zavatra
mandeha ho azy. Fanokanan-tena kosa izy satria ny tanjony dia ny hokolokolo ny
fifandraisan’ny olona iray amin’Andriamanitra sy hampitombo ny fanokanan-tenany
ho Azy sy ho an’ny Irany. 


Ny tombotsoan’ny fahazarana manokan-tena


Raha hampivelatra sy hihazona fahazarana
manokan-tena matanjaka ianao dia tombontsoa maro no ho tonga ao amin’ny
fiainanao sy ny asa fanompoana. Ndeha hojerentsika ny efatra amin’ireo
tombontsoa ireo: 


1. Fahalalana an’i Kristy. Ny tombontsoa voalohany amin’ny fampivelarana fahazarana manokan-tena
matanjaka dia hahatonga anao hitombo ao anatin’ny fifandraisanao amin’i Kristy.
Ny mpanoratra ny Hebreo dia nampahery antsika hoe: “aoka isika hanatona amin'ny fo marina” (Heb. 10:22). Nampian’i Jakoba
teny fikasana io baiko io: “Manatòna an'Andriamanitra, dia hanatona anareo Izy”
(Jak. 4:8). Rehefa mivavaka sy mandinika ny Soratra Masina ianao dia hiditra ao
amin’ny Efitra Masina Indrindra (Heb. 10:19). Rehefa ao amin’ny
fanatrehan’Andriamanitra ianao, tahaka an’i Mosesy taloha, dia hiresaka
amin’Andriamanitra “mifanatrika tahaka ny olona miresaka amin'ny sakaizany”
(Eks. 33:11).


2.Fahafantarana ny sitrapon’Andriamanitra. Ny tombontsoa faharoa amin’ny fampivelarana fahazarana manokan-tena
matanjaka dia ny fahatakarana ny sitrapon’Andriamanitra eo amin’ny fiainanao
amin’ny fomba tsara kokoa. Rehefa mivavaka ianao, vakio ny Tenin’Andriamanitra
ary ampiharo eo amin’ny fiainanao ny fampianarany, hiova tanteraka ny sainao. Rehefa tanteraka izany dia ho hainao ny “hamantatra
ny sitrapon'Andriamanitra, dia izay tsara sady ankasitrahana no marina”
(Rom.12:2).


3. Fampivelarana fomba fijery ara-baiboly. Ny tombontsoa fahatelo amin’ny fampivelaranao fahazarana manokan-tena
matanjaka dia ny fanampian’izany anao hampivelatra fomba fijery ara-baiboly.
Rehefa mivavaka sy mandinika ny Soratra Masina ianao dia hanomboka hahita izao
tontolo izao tahaka ny fahitan’Andriamanitra azy. Hanomboka hahatakatra ny
Drafiny ho an’ny olombelona ianao. Fanampin’izay, ho hainao ny mamantatra ny
toeranao anao anatin’ny fanatanterahana io drafitra io. 


4. Fifandraisana amin’ny Fanahy
Masina. Ny tombontsoa fahefatra amin’ny fihazonana
fahazarana manokan-tena matanjaka dia ny fianaranao miaina amin’ny
fifandraisana akaiky amin’ny Fanahy Masina (2 Kor 13:14). Paoly dia nampahery
ny kristiana “Raha velon'ny Fanahy isika, dia aoka handeha araka ny Fanahy”
(Gal 5:25). Nampiany koa hoe “aoka hofenoina ny Fanahy” (na aoka hofenoina tsy
tapaka ny Fanahy – Efesiana 5:18). Ao anatin’ny tontolon’ny fanokanan-tena, ny
Fanahy Masina dia hanao izay hahatsapanao ny Heriny sy ny Fanatrehany. Tahaka
ny herinaratra avy amin’ny loharanony miampita mankany amin’ny takamoa (ampoule).
Raha mbola mitsatoka amin’ny loharon’ny herinaratra ny tariby dia mirehitra ny
takamoa. Raha tsoahana kosa izany dia tsy mikoriana intsony ny herinaratra ary
ho faty ny takamoa. Amin’ny alalan’ny fanokanan-tena amim-pahatokiana no
hahafahanao mifandray amin’ny loharanon-kery. Afaka mitoetra ao amin’ny
fahafenoan’ny Fanahy Masina. 


LAHARAM-PAHAMEHANA SY FAMPIHARANA NY FANOKANAN-TENA


Fanontaniana roa no mipetraka: “Ahoana no
hahafahan’ny pasitera Pentekôtista mampivelatra fahazarana fanokanan-tena
matanjaka?” ary koa “Inona no tsy maintsy atao hahazoana tombontsoa amin’ity
fanao ity?”


Zavatra telo manan-danja


1. Laharam-pahamehana. Ny dingana voalohany amin’ny famoronana fahazarana manokan-tena dia
ny famaritanao ny laharam-pahamehanao. Ny laharam-pahamehana dia izay zavatra
omen’ny lanja ambony indrindra. Io no zavatra voalohany ataony. Tsy maintsy
manapa-kevitra ianao fa ny fifandraisanao amin’Andriamanitra no
laharam-pahamehana ambony indrindra. Ary ny fahazarana manokan-tena dia tsy
maintsy raisinao ho fomba hanatanjahana io fifandraisana io. Mba hahatanteraka
izany, tsy maintsy miaro ny tenanao amin’ilay antsoina hoe: “fangejan’ny maika”
ianao. Izany hoe, tsy tokony hisy hetsika hipetraka ho manan-danja indrindra
noho ny fanokanan-tenanao. 


Satria ny pasitera maro zavatra atao,
isan’andro ianao dia hifanojo amin’ny zavatra ilaina maika sy ireo andraikitra
mitaky fotoana tsy tapaka aminao. Na dia tsy azonao hodiana tsy hita aza ireny
fangatahana ireny, tsy maintsy mianatra mametraka azy ireny avy amin’ny toerany
avy isika. Tsy maintsy miaro ny fifandraisanao amin’Andriamanitra ianao. Tsy
maintsy apetrakao ho faratampony amin’ny lisitrin’ny laharam-pahamehana io
fifandraisana io. Izany no nataon’i Jesosy. Tsy navelany hanakana ny fiombonany
tamin’ny Rainy any an-danitra ny andraikitra betsaka nosahaniny. Voalazan’ny
Baiboly fa “nitoetra tany an-efitra ka nivavaka” (Lio 5:16). Fantany fa mila
mitokana miaraka amin’ny Rainy Izy mba hahafahany manatanteraka ny asa
fanompoany. 


Ny tantaran’i Maria sy Marta dia maneho tsara
io teboka io. Maria dia nametraka ho laharam-pahamehana ny fipetrahana teo
an-tongotr’i Jesosy sy ny fiahainoana azy mampianatra. Kanefa, Marta kosa
variana tamin’ny asa maro samihafa tsy maintsy novitaina. Hoy i Jesosy tamin’ny
Marta: “maro ahina sy maro herehina ianao – nefa zavatra iray loha no ilaina;
fa Maria no efa nifidy ny anjara tsara, izay tsy halaina aminy” (Lio. 10:41-42).
Voaelingelin’ny “fangejan’ny maika” i Marta. Fa i Maria kosa nametraka ny
zavatra tsara indrindra ho laharam-pahamehana dia ny fiombonana amin’ny Tompo.
Ny pasitera Pentekôtista tsirairay dia tsy maintsy mianatra manao tahaka izany.



Mety alaim-panahy ianao hiteny hoe: “Tsy afaka
mamaky Baiboly sy mivavaka aho androany satria misy zavatra maika tsy maintsy
ataoko”. Kanefa, raha miteny izany ianao androany, hanao tahaka izany koa
rahampitso, ary hitohy amin’izany koa ny andro manaraka, ho latsaka ao
anatin’ny fomba fiaina sarotra hialana ianao. Kanefa, raha raisinao ho fotoana
ifanaovana amin’Andriamanitra ny fanokanan-tenanao isan’andro, ary raha ho
mahatoky amin’ny fanajana io fotoana ifanaovana amin’Andriamanitra io ianao dia
hitombo ny hetahetanao ny fanatrehan’Andriamanitra. Hanomboka hanatona ny
fotoanan’ny fanokanan-tena amim-pifaliana ianao. 


2. Fitantanana fotoana. Ny olana faharoa tsy maintsy vahan’ny pasitera Pentekôtista amin’ny
fananganana fahazarana manokan-tena matanjaka dia ny fitantanana fotoana. Ny
fitantanana fotoana dia fandaminan’ny olona iray ny fandaharam-potoana
isan’andro mba hananany antoka fa ny hetsika tsirairay hataony dia nanokanana
ny fotoana tokony hahavita azy avy. Ny pasitera mahomby dia mahatakatra tsara
fa ny fotoana dia fanomezana avy amin’Andriamanitra ary sty maintsy tantanana
tsara. Ao anatin’ny fametrahanao ny fandaharam-potoananao isan’andro, tsy
maintsy azonao antoka fa nahazo ny fotoana sahaza azy ny fanokanan-tena.[56]


Niresaka mikasika ny fandaharam-potoanan’ny
fanokanan-tenany ny pasitera matotra anankiray. “Isa-maraina aho dia manokana
fotoana hivavahana sy hianarana ny Baiboly” hoy izy. “Ampahafantariko ny olona
tarihako io fandaharam-potoanako io. Ary, raha misy olona miantso sy manao
amiko hoe ‘Te hihaona aminao aho’ mandritra io fotoana io dia asaiko miandry
mandra-pahavitan’ny fanokanan-tenako izy. Raha efa izany, dia mivoaka mihaona
aminy aho. Mazava ho azy fa misy ny hamehana tsy maintsy valiana. Kanefa,
zavatra andrasana amiko ireny. Ny fitsipika nomeko ny tenako dia ny fanaovana ho
laharam-pahamehana ny fandaniana fotoana miaraka amin’Andriamanitra”. 


3. Fifehezan-tena. Ny olana fahatelo ao anatin’ny fampivelarana fahazarana manokan-tena
matanjaka dia ny fifehezan-tena. Inona no tombotsoa amin’ny fametrahan’ny
pasitera Pentekôtista fandaharam-potoana raha tsy mahafehy ny tenany amin’ny
fanarahana ny drafitra nataony izy? Noho izany tsy maintsy mifehy ny tenanao
amin’ny fihazonana ny fandaharam-potoananao miaraka amin’Andriamanitra
isan’andro ianao. Amin’ny maha pasitera, tsy hisy olona hiteny aminao hoe:
“Fotoana fivavahana izao. Fotoana famakiana Baiboly izao.” Noho izany, tsy
maintsy mifehy ny tenanao ianao. Paoly dia nampianatra an’i Timoty fa ny
mpitandrina dia tsy maintsy mahonon-tena (1 Tim. 3:2). Any amin’ny epistily
hafa dia nambarany mazava fa ny fahononam-po na ny fifehezan-tena dia
vokatrin’ny Fanahy Masina (Gal. 5:23). 


Fomba roa hanaovana ny fanokanan-tena


Araka ny efa noresahantsika tato amin’ity toko
ity, zavatra roa no tsy hita ao anatin’ny fahazarana manokan-tena dia ny vavaka
sy ny fianarana ny Baiboly. Ndeha hojerentsika akaiky
kokoa ny momba ireo fanao roa ireo:


1. Fanokanan-tena amin’ny vavaka. Ny pasitera Pentekôtista dia tokony hampiditra ny fanokanan-tena
mivavaka ao anatin’ny fotoana fanokanan-tenany isan’andro. Ny vavaka
fanokanan-tena dia tsy vavaka fangatahana na vavaka fifonana. Ao anatin’ny
vavaka fangatahana, ny olona mitady an’Andriamanitra dia mangataka Azy hiahy ny
fiainany. Ao anatin’ny vavaka fifonana kosa izy dia mangataka an’Andriamanitra
hiahy ny zavatra ilain’ny hafa. Ao anatin’ny vavaka fanokanan-tena, ny olona
mitady an’Andriamanitra dia manankina ny lalany amin’Andriamanitra, mikatsaka
ny hanakaiky azy. Izao no vavaka fanokanan-tena nataon’i Davida tamin’Andriamanitra:
“Ampahafantaro ny lalanao aho, Jehovah ô; ampianaro ny
sitrakao aho” (Sal. 25:4).


Ireto avy no tafiditra ao anatin’ny vavaka
fanokanan-tena: hira fiderana, fiankohofana ary fisaorana an’Andriamanitra.
Indraindray koa ahitana fibebahana, tahaka ny nataon’i Davida: “Taminao dia taminao ihany no nanotako, ary izay ratsy eo imasonao no
efa nataoko, mba ho marina Hianao...Diovy hysopa aho ho afa-pahotana, dia
hadio; sasao aho, dia ho fotsy mangatsakatsaka” (Sal. 51:4, 7). Nampanantena
Andriamanitra fa: “Raha miaiky ny fahotantsika isika, dia mahatoky sy marina
Izy ka mamela ny fahotantsika sy manadio antsika ho afaka amin'ny
tsi-fahamarinana rehetra” (1 Jaona 1: 9).


Mandritra ny fotoana fanokanan-tena, afaka
mivavaka ho an’ny ankohonanao ianao mba hahatonga azy ireo ho salama ara-batana
sy ara-panahy. Azonao atao koa ny mivavaka mba ny Fanahy Masina no hanafy hery
sy hitarika ny asa rehetra ao anatin’ny fiangonanao, indrindra mba ho feno ny
Fanahy Masina izay rehetra ao anatin’ny fiangonana. Mivavaha koa mba ho salama
ny fiangonana ary mba hiseho ao aminy ny fanomezam-pahasoavana sy ny
vokatrin’ny Fanahy. 


2. Fanokanan-tena amin’ny fianarana
Baiboly. Ny fotoana fanokanan-tena dia tokony hahitana
fianarana Baiboly. Zava-dehibe nefa ny hahatakaranao ny maha samihafa ny
fanokanan-tena sy ny fianarana Baiboly amin’ny fomba matihanina. Ny fianarana
Baiboly amin’ny fomba matihanina dia ny fianarana ataon’ny pasitera ho
fiomanana amin’ny asa fanompoana. Manatanteraka io karazana fianarana Baiboly
io izy rehefa manomana toriteny na lesona ara-baiboly. Ho an’ny pasitera
Pentekôtista, tena ilaina tokoa ny fianarana Baiboly amin’ny fomba matihanina.
Kanefa, tsy io no karazana fianarana Baiboly tokony hataonao mandritra ny
fotoanan’ny fanokanan-tenanao. 


Manatanteraka fanokanan-tena amin’ny fianarana
Baiboly ianao rehefa mamaky ny Baiboly ho fampitomboana ny ara-panahinao
manokana. Tsy ny hanomana toriteny no tanjonao amin’izany fa ny hahazo ny
Tenin’Andriamanitra sy hamela ny Tenin’Andriamanitra hamolavola ny fiainanao.
Ny tanjon’ny fanokanan-tena amin’ny fianarana Baiboly dia ny hihaona
amin’Andriamanitra ao amin’ny Teniny. Ny tanjona dia ny hahafantatra
an’Andriamanitra bebe kokoa, hanakaiky an’i Kristy ary hanompo Azy amin’ny
fomba tsara kokoa. Hoy i Joba raha niresaka mikasika ny fanokanan-tenany ho
an’ny Soratra Masina: “Ny didin'ny molony tsy mba nialako; Ny tenin'ny vavany
noraketiko mihoatra noho ny faniriako” (Joba 23:12). 


Ny olona sasany dia nanolotra dingana efatra
azo arahana ao anatin’ny fanokanan-tena amin’ny fianarana Baiboly. Ny voalohany
dia ny famakiana miadana sy amim-pandinihana. Ny faharoa dia ny famakafakana ny
andalana amin’ny alalan’ny fametrahana fanontaniana toy ny: “Inona no
ambaran’Andriamanitra amiko amin’ny alalan’ity andalana ity? Ary koa “Ahoana no
tsy maintsy hamaliako ny hafatr’Andriamanitra ato amin’ity andalana ity?”. Ny
fahatelo dia vavaka: “Tompo, inona no tianao ataoko?” Ary ny dingana farany dia
ny mankato izay nambaran’Andriamanitra tao amin’ny Teniny sy mampihatra ny fitsipika
fototra hita tao. 


FANAZAVANA BEBE KOKOA MIKASIKA NY FAHAZARANA MANOKAN-TENA


Eto am-pamaranana, ndeha isika hijery fomba
telo hahafahanao manatsara ny fanokanan-tenanao manokana sy manatanjaka ny
fifandraisanao amin’Andriamanitra. 


Fampiasana ny vavaka nampianarin’ny Tompo


Indraindray ianao te hampiasa ny vavaka
nampianarin’ny Tompo ho taridalana amin’ny fanokanan-tenanao. Ao amin’ny Matio
6:9-13 no ahitana io vavaka io. Nomen’i Jesosy ny Mpianany io ho modely, na ho
taridalana ho an’ny vavaka mahomby. Tahaka izao no azonao ampiasana ity vavaka
ity ho taridalana, ao anatin’ny vavaka ataonao manokana: 


1.       Manomboha amin’ny fiderana: “Rainay Izay any
an-danitra, hohamasinina anie ny anaranao” (and. 9). Manokana fotoana fohy
hihirana sy hiderana an’Andriamanitra. Derao Izy noho ny maha Izy Azy ary
isaory izay rehetra nataony ho anao.


2.      
Mivavaha mba ho tanteraka ny
sitrapon’Andriamanitra: “Ho tonga anie ny fanjakanao. Hatao anie ny sitraponao etỳ an-tany tahaka ny any an-danitra”
(and. 10). Mivavaha mba ho tonga eo amin’ny fiainan’ny olona tsirairay avy ny
Fanjakan’Andriamanitra. Mivavahana hahatonga azy ireo hateraka indray sy
hanomboka hanara-dia an’i Kristy (Jaona 3:3-8). Mivavaha hahatonga azy ireo ho
sitrana sy ho afaka amin’ny fatotra demoniaka (Mat. 12:28; Lioka 11:20).
Mivavaha hahatonga azy ireo feno ny Fanahy Masina (Marka 9:1; Asa 1:3-8). Ary
mivavaha koa mba ho avy tsy ho ela i Jesosy (Lioka 22:18; Apok. 12:10; 22:20).


3.       Fangatahana amin’Andriamanitra: “Omeo
anay anio izay hanina sahaza ho anay” (and.11). Angataho Andriamanitra hiahy
izay rehetra ilainao “araka ny hareny amin'ny voninahitra
no amin'i Kristy Jesosy” (Fil. 4:19). Mivavaha ho an’ny zavatra ilain’ny hafa. 


4.       Mangataha sy manomezà famelan-keloka: “Ary
mamelà ny helokay tahaka ny namelanay izay meloka taminay” (and. 12). Manetre
tena eo anatrehan’Andriamanitra, mangataha famelan-keloka avy Aminy ary avelao
koa ny helokin’ny hafa.


5.       Mangataha ny fitarihan’Andriamanitra sy ny fiarovany: “Ary aza mitondra anay ho amin'ny fakam-panahy, fa manafaha anay
amin'ny ratsy” (and. 13). Mangataha ny fitarihan’Andriamanitra ho amin’ny
fiainanao sy ny asa fanompoanao ary ny Fiarovany amin’ny devoly sy ny hery
demoniaka. 


Fivavahana tsy mitsahatra


Ambonin’ny fihazonana fotoana fanokanan-tena
isan’andro, ny pasitera Pentekôtista dia tsy maintsy mianatra “mivavaka tsy
mitsahatra” (1 Tes. 5:17). Tsy midika akory izany fa tsy maintsy mijanona ao
amin’ny toerana fivavahana mandritra ny tontolo andro. Midika izany fa tsy
tokony hitsahatra hivavaka ianao. Tokony hianatra hiaina mandrakariva ao anatin’ny
fiombonana amin’Andriamanitra ianao. Ao anatin’ny hetsika fanaonao mandritra ny
tontolo andro, tokony ho eo am-bavanao hatrany ny vavaka (Sal. 34:1; Heb.
13:15). Hatanjaka kokoa ity fahazarana ity raha natombokao tamin’ny fotoana
fanokanan-tena araka ny noresahantsika teo aloha ny tontolo andronao. Ny
fivavahana tsy mitsahatra dia tena ilaina tokoa amin’ny fananana fiainana
marihan’ny vokatrin’ny Fanahin’Andriamanitra (Gal. 5:25).


Fanaovana Diary


Farany, fahazarana tsara ho an’ny pasitera
Pentekôtista ihany koa ny fitanana diarim-bavaka isan’andro. Ny diarim-bavaka
dia kahie iraketan’ny pasitera izay rehetra azony tao anatin’ny fotoanan’ny
fanokanan-tenany. Ao anatin’io diary io no hanoratanao ny fangatahana ataonao
amin’Andriamanitra sy ny valin’izany. Rehefa mandinika ny
fahatokian’Andriamanitra amin’ny famaliana ny vavakao ianao dia hihamatanjaka
ny finoanao. 


Azonao soratana ao anatin’ny diarinao ihany
koa ny Teny na ny famangiana manokana norasinao avy amin’ny Fanahy Masina.
Azonao ampiasain ho taridalana hanampy anao hamantatra ny
taridalan’Andriamanitra ho an’ny fiainanao sy ny asa fanompoanao ireny any
aoriana. Fanampin’izay, azonao soratana ao ihany koa ny hevitra tsoahanao rehefa
mamaky ny Baiboly ianao satria, any aoriana any, azonao havadika ho toriteny ho
an’ny fiangonana izany. Jereo matetika ny diarinao ary angataho Andriamanitra
hanoratra ao am-ponao ireo zavatra tiany hotsarovanao mandrakariva. 


_____________________________


Amin’ny pasitera
Pentekôtista, ny fahazarana manokan-tena isan’andro dia tsy safidy fa zavatra
tena ilaina tokoa. Ny fahazarana tahaka izany dia hanome hery sy
hampanan-karena ny fiainanao sy ny asa fanompoanao amin’ny fomba samihafa.
Hanome azy ireo ny taridalana sy ny hery ara-panahy ilain’izy ireo amin’ny
fanatanterahana ny antson’Andriamanitra eo amin’ny fiainany.


 







~ Fizarana 5 ~


 


Ny fanompoana ampahibemason’ny
pasitera Pentekôtista

Toriteny voahosotrin'ny Fanahy Masina


 


Nisy pasitera tsy Pentekôtista nisalasa ny amin’ny
fisin’ny batisa amin’ny Fanahy Masina. Matetika izy no miresaka amin’ny lafiny
ratsy ny fahatsapany momba ny batisa amin’ny Fanahy. Indray andro, raha namaky
ny Asan’ny Apostoly 2 sy nandinika ny zavatra nitranga tamin’ny Andro Pentekosta
izy dia nangataka ary nandray ny fahatsapana Pentekôtista. Nijoro vavolombelona
izy taorian’izay hoe: “fotoana fohy taorian’ny nandraisako ny Fanahy Masina, ny
toriteniko dia nitondra vokatra mihoatra lavitra noho ny nandritra ireo taona
maro rehetra nitoriako teny teo aloha!”


Ara-tantara, ny nanamarika ny mpanao asa
fanompoana Pentekôtista dia toriteny mahery vaika sy voahosotrin’ny Fanahy
Masina. Hatramin’ny fanombohan’ny taojato faharoapolo; ny hetsika Pentekôtista
dia namokatra tafika mpitoriteny voahosotrin’ny Fanahy Masina izay manambara
amin-kafanam-po ny hafatrin’ny famonjena amin’ny firenena. 


Ity toko ity dia hiresaka mikasika ny
toriteny Pentekotista. Ny tena hifantohana amin’izany dia ny andraikitrin’ny
Fanahy Masina amin’ny fanosorana ny mpitoriteny. Hisy toromarika mikasika ny
fanomanana sy fanolorana toriteny ihany koa ato anatiny.


TORITENY PENTEKÔTISTA


Jesosy dia nandidy ny mpianany: “Mandehana any
amin'izao tontolo izao ianareo, ka mitoria ny filazantsara amin'ny olombelona
rehetra” (Marka 16:15). Ny toriteny dia fanambarana amim-pirehetam-po ny
Tenin’Andriamanitra miaraka amin’ny fikasana handresy lahatra ny olona hanaraka
an’i Kristy sy hanao ny Sitrapony. Lohahevitra tena nisongadina tao amin’ny
Testamenta Vaovao tokoa izy ireo satria miverina hatrany amin’ny in-150 ny teny
hoe mitory na manambara. Ny hitory hafatra voahosotrin’ny Fanahy amim-pahombiazana
no andraikitra voalohany napetraka amin’ny pasitera Pentekôtista. 


Ny modelin’ny Bokin’ny Asan’ny Apostoly. 


Ny Pentekôtista dia mino fa ny toritenin’ny
apostoly sy ireo olona hafa ao amin’ny bokin’ny Asan’ny Apostoly dia natao ho
fakantahaka ho an’ny mpitoriteny amin’izao vaninandro izao. Ao amin’ny Asan’ny
Apostoly, Lioka dia nandrakitra an-tsoratra ny ankamaroan’ireo toriteny notorian’ireo
apostoly sy ireo mpitoriteny hafa (ohatra: Petera: Asa 2:14-40; 3:12-26; 10:28-47;
Stefana: Asa 7:1-53; Paoly: Asa 13:16-41; 17:22-31). Ny toerana betsaka omen’i
Lioka ireo toriteny ireo ao amin’ny Asan’ny Apostoly no maneho ny lanja nomeny
azy ireo. Tiany ho fantatrin’ny mamaky Azy ny fomba fitorian’ny apostoly Teny
mba hanaovan’izy ireo tahaka izany koa. Rehefa ireo toriteny ireo
amim-pahamalinana dia maneho amintsika zavatra dimy manan-danja ao anatin’ny
toriteny apostolika. 


1.       Mifantoka amin’i Jesosy. Ny momba an’i Kristy
sy ny asany no ivon’ny hafatra notoriana ao amin’ny Asan’ny Apostoly.  Ny mpitoritenin’ny
Testamenta Vaovao dia tsy nitsahatra nanambara fa i Jesosy no fahatanterahan’ny
faminaniana ao amin’ny Testamenta Taloha, ary Izy irery ihany no lalana
mitondra mankamin’ny famonjena (Jereo ny Asa 2:22-24, 30-32; 3:13-20; 4:10-12;
5:30-31; 8:5; ary ireo andinin-tSoratra Masina hafa)


2.       Miorina amin’ny Soratra Masina. Ny mpitoriteny
ao amin’ny bokin’ny Asan’ny Apostoly dia tsy mitsahatra mampiasa ny Soratra
Masina hanohanana izay notorian’izy ireo (Jereo ny Asa 2:17-21; 3:22-23; 4:11,
25-26; sy ireo andinin-tSoratra Masina hafa).


3.       Voahosotrin’ny Fanahy Masina. Feno ny Fanahy
Masina ny mpitoriteny ao amin’ny Asan’ny Apostoly, noho izany voahosotrin’ny
Fanahy Masina izy ireo (Jereo ny Asa 2:4, 14; 4:8; sy ireo andinin-tSoratra
Masina hafa).


4.       Fanamafisana amin’ny fomba mihoatra ny voajanahary. Ao amin’ny Asan’ny Apostoly, ny fanambarana ny filazantsara matetika
dia narahan’ny famantarana sy fahagagana izay nanamarina ny hafatra (Jereo ny Asa
3:1-8; 8:4-7; 14:8-10; sy ireo andinin-tSoratra Masina hafa).


5.       Fiantsoana ho amin’ny fibebahana sy ny finoana.
Ara-dalàna tamin’ny mpitoriteny ao amin’ny bokin’ny Asan’ny Apostoly ny
famaranana ny toritenin’izy ireo tamin’ny antso ho amin’ny finoana sy ny
fibebahana (Jereo ny Asa 2:38; 3:19; 8:22; sy ireo andinin-tSoratra Masina
hafa).


Ireo toetra ireo ihany koa no tokony ho
ivon’ny toriteny Pentekôtista eto Afrika ankehitriny. Tsara raha ianaranao
tsianjery ireo lisitra ireo ary ampiasainao ho fitaovana entina manombana ny
asa fanompoana fitorianteny ataonao. 


NY HOSOTRIN’NY FANAHY MASINA


Ao amin’ny Testamenta Taloha, ny fomba nentina
nametraka ny mpaminany, ny mpisorona ary ny mpanjaka tamin’ny andraikiny dia ny
fanosorana azy ireo tamin’ny diloilo (jereo ny Eks. 28:41; 1 Sam. 9:16;
16:11-13; 1 Mpan. 1:34; 19:16). Io fanosorana io dia sady famantarana ny
fiantsoana azy ireo no fanehoana ny fahefana nomen’Andriamanitra ho entiny
manatanteraka ny andraikiny. Maneho ny fanatrehan’ny Fanahin’Andriamanitra izay
manome azy ireo fahafahana hanao ny andraikiny ihany koa izany (Isa 61:1-2)


Araka ny voalaza teo aloha, iray amin’ny
toetra nampiavaka ny toriteny ao amin’ny bokin’ny Asan’ny Apostoly ny
hosotrin’ny Fanahy Masina tamin’ny mpitoriteny. Ndeha hojerentsika akaiky ny
momba io hevitra io.


Ny asa fanompoana voahosotra nataon’i
Kristy


Ity fanambarana ity no nanombohan’i Jesosy ny
asa fanompoany: “Ny Fanahin'i Jehovah no ato amiko, Satria nanosotra Ahy hitory
teny soa” (Lioka 4:18). Araka izany, ny hosotrin’ny Fanahy Masina dia nofaritany
ho Fanahy Masina monina ao Aminy. Nampiasainy izany teny izany hanoritsoritana
ny asa mahery vaika nataon’ny Fanahy tao Aminy sy tamin’ny Alalany izay
nampitao Azy tamin’ny fanatanterahana ny asa fanompoana Mesianika nataony. 


Ny Asa fanompoana voahosotra nataon’ny Apostoly


Tahaka izany koa ny nitranga tamin’ireo mpianatra
120 tamin’ny Andro Pentekosta. Voalohany, tonga tamin’izy ireo ny Fanahy (Asa
2:3). Avy eo, nameno Azy ireo. Ary farany, nanomboka niteny tamin’ny alalan’izy
ireo (and. 4, 14). Izany rehetra izany dia tonga mba hahatanteraka ny teny
fampanantenana nataon’i Jesosy ao amin’ny Asan’ny Apostoly 1:8: “Fa hahazo hery
ianareo amin'ny hilatsahan'ny Fanahy Masina aminareo, ary ho vavolombeloko...hatramin'ny
faran'ny tany”.


Noho izany, ny voahosotra dia feno sy
notafiana ny herin’ny Fanahy Masina. Tahaka ny natahatongavan’ny Fanahy Masina
tamin’ny Jesosy sy ny mpianatra voalohany, nanosotra ny asa fanompoan’izy ireo,
ny Fanahy Masina dia ho tonga amin’ny mpianatra manolo-tena amin’izao
vaninandro misy antsika izao ary hanosotra azy ireo ho amin’ny asa fanompoana. 


Fanoritsoritana ny hosotra


Ny hosotra dia asa mahery vaika ataon’ny
Fanahy Masina ao amin’ny olona sy amin’ny alalan’ny olona izay nanolotra feno
ny tenany ho an’Andriamanitra. Ny hosotra ihany koa dia fisehoan’ny
fanatrehan’Andriamanitra izay mitoetra amin’ny mpianatra feno ny Fanahy Masina
ka mampitao azy amin’ny fanaovana asa fanompoana miaraka amin’ny hery lehibe sy
ny fahombiazana. 


Ao amin’ny bokin’ny Asan’ny Apostoly, ny teny
hoe feno amin’ny sy feno ny Fanahy Masina matetika dia ampiasaina
hanoritsoritana ny hosotrin’ny Fanahy. Ny teny hoe feno amin’ny Fanahy Masina
dia miresaka mikasika ny fahatongavan’ny Fanahy Masina, ny famenoany ary ny
fanosorany olona iray hihetsika sy hiteny amin’ny hery sy ny fahefana (Asa 4:8,
31; 13:9-12). Ny teny hoe feno ny Fanahy Masina kosa indray dia manondro ny
fitoeran’ny olona iray ao anatin’ny hosotrin’ny Fanahy Masina (Asa 6:3, 5; 7:55).
Mety ho ilay “hosotra mitoetra” noresahan’i Jaona io (1 Jaona 2:27). Mitoetra
amintsika ny hosotr’Andriamanitra raha mbola mitoetra ao amin’i Kristy isika
(Jaona 15:4-7). Io hosotra io dia tsy maintsy laharam-pahamehana eo amin’ny
fiainan’ny pasitera Pentekôtista tsirairay. 


Toriteny voahosotra


Ny toriteny voahosotrin’ny Fanahy Masina dia
tsy tokony hafangaro amin’ny fahaizana mandika teny voajanahary ananan’ny olona
na ny fahaizana manao izay hampihetsi-po ny vahoaka. Tsy tokony hafangaro ihany
koa amin’ny fanolorana toriteny amin’ny fomba mientanentana. Na dia mety
ahitana ireo toetra ireo aza ny toriteny voahosotrin’ny Fanahy, azo alazaina fa
mihoatra lavitra noho izany izy. Ny toriteny voahosotrin’ny Fanahy Masina dia
toriteny milona ao amin’ny Fanahy Masina. Io ilay karazana toriteny notorian’i
Jesosy sy ny apostoly. 


Tamin’ny alalan’ny tantaran’i Apolosy no
nanehoan’i Lioka io fahamarinana io. Nazavainy fa “Apolosy dia...lehilahy nahay
nandaha-teny sady nahery tamin'ny Soratra Masina...efa nampianarina ny lalan'ny
Tompo; ary nafana fo izy, dia niteny sy nampianatra marimarina ny amin'i Jesosy”
(Asa 18:24-25). Araka izany, mpitoriteny tena nahay nandaha-teny sy
nahira-tsaina i Apolosy. Kanefa “ny batisan’i Jaona” ihany no fantany (and.
25). Tsy nanana traikefa Pentekôtista izy. Kanefa, taorian’ny nampianaran’i
Prisila sy Akoila azy marimarina kokoa ny amin'ny lalan'Andriamanitra dia hita
fa feno ny Fanahy Masina izy. Lasa nankany Akaia izy ary “nampahatanjaka tsara
izay efa nino noho ny fahasoavana” (and. 27). 


Hoy i Jesosy raha niresaka mikasika sy
toriteny sy ny fampianarany izay voahosotrin’ny Fanahy Masina: “ny teny izay
nolazaiko taminareo dia fanahy sy fiainana” (Jaona 6:63). Tahaka izao kosa no
nanoritsoritan’ny Baiboly ny toritenin’ny apostoly: “Ary tamin'ny hery be no
nanambaran'ny Apostoly ny nitsanganan'i Jesosy Tompo; ary fahasoavana be no tao
amin'izy rehetra” (Asa 4:33). Ny fehezanteny hoe “ary fahasoavana be no tao
amin'izy rehetra” dia manoristoritra ny hosotrin’ny Fanahy Masina. Ao amin’ny
Asan’ny Apostoly, ny hosotrin’ny Fanahy Masina amin’ny mpitoriteny dia misy
fiatraikany lalina amin’ny olona mihaino (Asa 2:4, 14 miaraka amin’ny 1 Kor.
2:4; Asa 2:37 amin’ny 1 Kor. 2:5).


Ao amin’ny epistiliny, Paoly dia niresaka
mikasika ny toriteniny izay feno ny hosotrin’ny Fanahy Masina. Nampahatsiaro ny
mpino Korintiana ny nitoriany ny filazantsara voalohany tamin’izy ireo izy: “ary
ny teniko sy ny toriteniko” hoy izy dia “tsy tamin'ny teny fahendrena
mahataona, fa tamin'ny fanehoan'ny Fanahy sy ny hery” (1 Kor 2:4-5).
Nanoritsoritra ny asa fanompoany tamin’ny mpino Romana ihany koa izy: “dia
tamin'ny herin'ny famantarana sy ny fahagagana, ary tamin'ny herin'ny Fanahy
Masina...no nahatanterahako ny fitoriako ny filazantsaran'i Kristy” (Rom.
15:19). Nampahatsiahiviny ny mpino tany Tesalonika ihany koa hoe “ny
filazantsaranay tsy tonga teo aminareo tamin'ny teny ihany, fa tamin'ny hery
koa sy ny Fanahy Masina ary ny fahatokiana be” (1 Tes. 1:5). 


Amin’izao androntsika izao, ny Fanahy Masina
dia vonona hanosotra ny toritenintsika, tahaka ny nanosorany an’i Jesosy sy ny
apostoly tamin’ny taonjato voalohany. Kanefa, inona no loharanon’ny fanosorana
ary ahoana no hahafahana mahazo izany? 


NY LOHARANON’NY HOSOTRA


Mba hahafahana mitory ny teny miaraka amin’ny
hosotrin’ny Fanahy, tsy maintsy azon’ny pasitera Pentekôtista mazava tsara
aloha ny loharanon’izany. Ny loharanon’ny hosotra dia fahafenoana sy ny
fanafiana hery avy amin’ny fanatrehan’ny Fanahy Masina. Ny Fanahy Masina ao anaty sy eo amin’ny mpitoriteny (Jaona
14:17; Asa 1:8). Io herin’ny Fanahy Masina io dia raisina amin’ny fotoanan’ny
batisa amin’ny Fanahy Masina (Asa 2:4). Mitoetra ny hosotra rehefa mandeha
“araka ny Fanahy” ny olona (Gal. 5:25). Hitantsika teo amin’ny asa fanompoan’i
Jesosy sy ny apostoly ny fahamarinan’izany. 


Ny loharanon’ny hosotr’i Jesosy


Nanamafy i Jesosy fa ny loharanon’ny
hosotra tao Aminy dia ny Fanahin’ny Tompo (Lioka 4:18). Na dia tena
Zanak’Andriamanitra tonga nofo aza Izy dia nisafidy ny hanafoana ny hery sy ny
tombontsoa maha Andriamanitra Azy ary nanatanteraka ny asa fanompoany tao
anatin’ny herin’ny Fanahy (Fil. 2:5-8). Noho izany, ny asa fanompoana
voahosotrin’ny Fanahy nataon’i Jesosy dia fakantahaka ho an’izay rehetra hanaraka
Azy. 


Tsy nanomboka ny asa fanompoana i Jesosy
raha tsy voahosotrin’ny Fanahy Masina. Tamin’ny fotoana nanaovana batisa Azy
tamin’ny rano no tonga tamin’i Jesosy ny Fanahy Masina. Hoy ny Baiboly: “Jesosy koa efa natao batisa sy nivavaka, dia nisokatra ny lanitra; ary ny
Fanahy Masina nidina teo amboniny, ka ny endriny dia tahaka ny voromailala”
(Lioka 3:21-22). Taorian’izay, “nanomboka ny asa fanompoany Izy” (and. 23).
Nanomboka nihetsika sy nanao asa fanompoana tamin’ny herin’ny Fanahy Izy (Lioka
4:1, 14). Izy tenany mihitsy no nanambara hoe: “Ny Fanahin'i Jehovah no ato
amiko, Satria nanosotra Ahy hitory teny soa mahafaly” (Lioka 4:18). Taty
aoriana, rehefa nahare an’i Jesosy niteny ny olona dia “talanjona noho ny
tenin'ny fahasoavana naloaky ny vavany” (and. 22). Ny nahatalanjona azy ireo “satria
nisy fahefana ny teniny” (and. 32; jereo koa ny Matio: 7:28-29).


Ny loharanon’ny hosotrin’ny apostoly


Ny Fanahy Masina dia tsy loharanon’ny hosotra
tao amin’ny asa fanompoan’i Jesosy fotsiny. Izy ihany koa no loharanon’ny
hosotra tao amin’ny asa fanompoan’ny Apostoly. Tahaka an’i Jesosy, ny apostoly
dia natao batisa tamin’ny Fanahy Masina. Noho izany, nanomboka nitoriteny
niaraka tamin’ny hery izy ireo. 


Petera no ohatra tsara indrindra amin’io
herin’ny Fanahy io. Talohan’ny Pentekosta, natahotra izy hiaiky teo
anatrehan’ny mpanompovavy kely anankiray ny maha mpanara-dia an’i Jesosy izy (Mat.
26:69-72); kanefa, raha vao feno ny Fanahy Masina izy dia nitoriteny tamin’ny
herin’ny Fanahy ary ny Teniny dia tafalatsaka lalina tany am-pon’ny mpihaino
(Asa 2:37). Vokany, telo arivo ny olona nanatona an’i Kristy. Niverina
imbetsaka tao amin’ny Asan’ny Apostoly io tranga io (4:8, 31-33).


Io hosotra tamin’i Jesosy sy ny apostoly izay
nanome azy ireo fahafahana nitoriteny tamin-kery io dia azontsika ankehitriny
raisina ihany koa. 


MIAINA AMIN’NY HOSOTRA


Mipetraka ny fanontaniana: “Ahoana no
hahafahan’ny olona iray miaina ny tena hosotrin’ny Fanahy Masina marina
amin’izao vaninandro izao? Ahoana no fomba handraisana
ny hosotra? Ahoana no fisehon’ny hosotra ao anatin’ny asa fanompoana? Ahoana no
hihazonana izany?”


Fandraisana ny hosotra


Amin’izao vaninandro izao, ny fandraisana
ny hosotra dia mitovy amin’ny fomba nandraisan’i Jesosy sy ny mpianatra
voalohany izany ihany. Araka ny nazavaina teo aloha, nandray ny Fanahy Masina i
Jesosy tamin’ny fotoana nanaovana batisa Azy. Taorian’izay dia nanomboka nanao
asa fanompoana niaraka tamin’ny herin’ny Fanahy Masina Izy. Tahaka izany koa ny
mpianatra, nandray ny Fanahy Masina tahaka an’i Jesosy izy ireo tamin’ny Pentekosta,
ary taorian’izay dia nanomboka nanao asa fanompoana tamin-kery ihany koa. 


Jesosy dia nanome toromarika mazava mikasika
ny fomba hahafahan’ny olona iray manday ny Fanahy. Hoy izy tamin’ny Mpianany: “tsy mainka va ny Ray, Izay any an-danitra, no hanome ny Fanahy
Masina ho an'izay mangataka aminy?” (Lioka 11:13). Izao no nanazavany azy: “Mangataha, dia homena ianareo; mitadiava, dia hahita ianareo; dondony,
dia hovohana ianareo. Fa izay rehetra mangataka no mahazo; ary izay mitady no
mahita; ary izay mandondòna no hovohana” (and.
9-10). Noho izany, ny Fanahy Masina dia angatahana amin’ny finoana (and 9),
raisina amin’ny finoana (and. 10 sy Marka 11:24), ary tenenina amin’ny finoana
(Asa 2:4)[57]. 


Fisehon’ny hosotra


Ny hosotra raisina amin’ny batisa amin’ny
fanahy Masina dia miseho ao anatin’ny asa fanompoana amin’ny alalan’ny
fiasan’ny fanomezam-pahasoavana. Ny toriteny feno ny hosotrin’ny Fanahy Masina marina
dia fanehoana ny fanomezam-pahasoavana maminany. Ny toriteny avy amin’ny
fitarihana sy ny tsindrimandrin’ny Fanahy ary voahosotrin’ny Fanahy Masina dia
ahitana fisehoan’ny fanomezam-pahasoavana fanambarana toy ny teny fahalalana sy
teny fahendrena. Fanampin’izany, ny toriteny voahosotrin’ny Fanahy Masina
matetika dia miaraka amin’ny fampisehoana ny fanomezam-pahasoavana hery, tahaka
izay niainan’i Paoly tany Lystra (Asa 14:8-10). [58]


Afaka mandray hosotra amin’ny alalan’ny
fangatahana sy famaliana amin’ny finoana ny fanatrehan’ny Fanahy Masina ianao. Rehefa
manatona ny polipitra ianao dia tokony hivavaka hoe: “Fanahy Masina ô:! Avia
ary hosory aho hanao fanompoana amin’ny Teny”. Avy eo, tsy maintsy mihetsika
amin’ny finoana ianao ary matoky fa henon’Andriamanitra ny vavakao. Raha vao
tsapanao ny fanatrehan’ny Fanahy dia valio amin’ny finoana, ekeo ny fitarihany
ary matokia fa Izy no hampiasa sy hanafy hery ny toriteninao.


Fihazonana ny hosotra


Ny hosotra dia hazonina amin’ny alalan’ny
fiainana sy fandehanana ao amin’ny Fanahy (Gal. 5:25). Ny fandehanana ao
anatin’ny fahafenoan’ny Fanahy dia fiainana manaiky an’Andriamanitra sy ny
Irany. Ny vavaka ao amin’ny Fanahy ihany koa dia fanalahidy amin’ny fihazonana
ny hosotra (Rom. 8:26-27; 1 Tes. 5:17).


FANOMANANA SY FANOLORANA VOAHOSOTRIN’NY FANAHY


Ny pasitera Pentekôtista te ho tonga
mpitoriteny mahomby sy voahosotrin’ny Fanahy dia mila manazatra ny tenany
amin’ny fanomanana sy ny fanolorana toriteny. Tsy maintsy azony antoka fa ny
Fanahy Masina dia manatrika, manosotra ary mitarika ny hetsika tsirairay
ataony.


Fanomanana toriteny


Ny fandinihana akaiky ny toriteny ao amin’ny
Asan’ny Apostoly dia manambara fahamarinana manan-danja roa: ny hafatrin’ny
Apostoly dia feno Soratra Masina, sady voahosotrin’ny Fanahy Masina. Ny
mpitoriteny ao amin’ny Asan’ny Apostoly dia naneho fahaizana Soratra Masina.
Matetika izy ireo no mitanisa Soratra Masina samihafa ao anatin’ny hafany.
Ohatra, ny toritenin’i Petera tamin’ny Pentekosta dia ahitana andinin-tSoratra
Masina efatra avy ao amin’ny Testamenta Taloha (jereo ny Asa 2:16-21, 25-28,
31, 34-35). Tahaka izany koa, ny hafatr’i Stefana teo anatrehan’ny Synedriona
dia ahitana andinin-tSoratra Masina valo avy ao amin’ny Testamenta Taloha (jereo
ny Asa 7:3, 6-7, 28, 32-35, 37, 40, 42-43, 49). Ny toriteny hafa ao amin’ny
Asan’ny Apostoly dia manaraka io modely io ihany koa. Ireo mpitoriteny
voalohany ireo dia nahazo tsara ny Soratra Masina, ary tamin’izany fahatakarana
izany no nanorenan’izy ireo ny hafany. Ny Pasitera Pentekôtista eto Afrika
amin’izao fotoana izao dia tsy maintsy manao tahaka izany koa. Tahaka ireo
apostoly teo alohantsika, tsy maintsy manorina mafy ny toritenintsika ao
amin’ny Soratra Masina isika. Mba hahafahana manao izany, tsy maintsy manokana
ny tenantsika ho amin’ny fianarana amim-pahamatorana ny Baiboly isika.
Isan-kerinandro isika dia tsy maintsy manokana fotoana betsaka hianarana ny
Baiboly sy hanomanana toriteny. Ao anatin’ny fanomanana ataontsika, tsy maintsy
mangataka ny Fanahy Masina hanosotra sy hanolo-tsaina antsika isika, izany hoe
mangataka Azy hanampy antsika ao anatin’ny fanomanana. 


Fanampin’izany, ny mpitoriteny tao amin’ny
Asan’ny Apostoly dia nivavaka mba ho feno sy ho voahosotrin’ny Fanahy Masina.
Ny bokin’ny Asan’ny Apostoly dia mampifandray mandrakariva ny firotsahan’ny
Fanahy Masina amin’ny vavaka. Ohatra, nivavaka ny mpianatra talohan’ny
nirotsahan’ny Fanahy Masina tamin’ny Pentekosta (Asa 1:14; 2:1-4); nivavaka
ihany koa ny mpino tao Jerosalema talohan’ny nirotsahan’ny Fanahy Masina
fanindroany tao an-tanana (Asa 4:23-31); ary samy nivavaka i Paoly sy Ananiasy
talohan’ny nandraisan’i Paoly ny fahafenoan’ny Fanahy (Asa 9:5, 10-15). Mbola
maro ny ohatra azo tanisaina.


Isika Pasitera Pentekôtista maniry ny hanosoran’ny
Fanahy Masina ny toritenintsika dia tsy maintsy manokana ny tenantsika amin’ny
vavaka. Ny fanokanan-tena tahaka izany no manome antoka antsika fa hanosotra
antsika ny Fanahy Masina na amin’ny fanomanana na amin’ny fanolorana ny
toritenintsika. 


Fanolorana Toriteny


Ny tanjona ao anatin’ny fanolorana toriteny
dia tsy ny hanao izay hahalanjona ny mpihaino fa ny hanampy azy ireo
hahatakatra ny hafatra. Ny zavatra rehetra ambara sy atao dia tokony hikendry
ny hitarika ny olona amin’ny fihaonana amin’Andriamanitra. Ireo fomba
amam-pihetsika rehetra mandray anjara amin’io tanjona io dia tokony
hokolokoloina. Izay rehetra mampiala amin’ny tanjona
kosa dia tokony ho lavina. 


Noho izany, amin’ny maha pasitera
Pentekôtista, tokony ho marina tsara sy voajanahary ny fihetsika asehontsika.
Tokony hosorohantsika ny teny tsy mazava tsara, ny kiakiaka, ny fivezivezena
tsy misy tanjona, ary ny fanipanipazana sandry. Tsy tokony ho fihetsika voamana
mialoha no asehontsika. Tokony ho voajanahary sy hikoriana avy amin’ny asan’ny
Fanahy Masina ao anatin’ny hafatra ny zavatra rehetra ataontsika. Raha mandray
anjara mavitrika ara-tsaina sy ara-pihetseham-po ao anatin’ny hafatra isika dia
ho voajanahary fa tsy tefitefena ny fihetsika asehontsika.


Tena zava-dehibe ny antso eny amin’ny
alitara. Mandritra ity dingana tena manan-danja ao anatin’ny toriteny ity dia
tokoy hotarihan’ny Fanahy Masina ny mpitoriteny. Ny antso eny amin’ny alitara
dia tsy fotoana fampidirana hevitra vaovao ao anatin’ny hafatra. Tsy maintsy
mifantoka tsara ny mpitoriteny ary tsy miala amin’ny lalana nizorana
hatramin’ny voalohany. Ho fanampin’izany, tsy maintsy manome toromarika mazava
ny amin’izay tiany hataon’ny olona ihany koa izy. 


______________________________


Ny mampiavaka
antsika Pasitera Pentekôtista amin’ny mpitoriteny hafa rehetra dia ny
fanomezantsika lanja sy ny fikatsahantsika ny hosotrin’ny Fanahy Masina ho
amin’ny toritenintsika. Ny fanaovantsika izany dia fanarahana ny ohatra
nasehon’i Jesosy sy ireo mpitoriteny ao amin’ny Testamenta Vaovao. Tokony
hivavaka mandrakariva isika hoe: “Tompo, feno sy hosory ho amin’ny asa
fanompoana aho”. 


 







~ Toko 17
~


 


Fampianarana mahomby


 


Ringana ny oloko noho ny tsi-fisian'ny
fahalalana.” (Hos. 4:6). Ireo teny avy amin’Andriamanitra ireo dia
nampitondrainy an’i Hosea mpaminany ho an’ny mpisorona Isiraelita. Nanjary nino
lainga ny vahoakan’Andriamanitra satria ireo mpitarika ara-panahy ireo dia tsy
nahomby tamin’ny fampianarana ny fahamarinana Vokany, nirenireny tao anaty
fahotana lalina izy ireo. Tahaka izao no nanoritsoritan’ny mpaminany ny toerana
nampalahelo nisy azy ireo: “tsy misy fahamarinana, na fitiavana, na fahalalana
an'Andriamanitra eo amin'ny tany. Fa fianianana sy lainga sy vonoana sy halatra
sy fijangajangana kosa” (and. 1-2)


Mampalahelo fa betsaka ny kristiana
Pentekôtista manerana an’i Afrika no ao anatin’ny toe-javatra tahaka izany. Tsy
ampy ny fahatakaran’izy ireo ny Tenin’Andriamanitra. Noho izany, tsy mitombo
ara-panahy izy ireo. Vokany, mora amin’ny mampianatra sandoka ny mambabo azy.
Amin’ny maha pasitera Pentekôtista mahatoky, tsy maintsy ataonao azo antoka
tsara fa tsy hitranga ao anatin’ny fiangonana tandremanao ny toe-javatra tahaka
izany.


NY ANDRAIKITRIN’NY PASITERA 


Manana andraikitra mahatalanjona ny pasitera
tsirairay dia ny famahanana ny ondrin’Andriamanitra. Tamin’ny fihaonan’i Paoly
farany tamin’ny loholon’ny fiangonana tany Efesosy dia nampahery azy ireo izy
hoe “Tandremo ny tenanareo sy ny ondry rehetra izay nanaovan'ny Fanahy Masina
anareo ho mpitandrina” (Asa 20:28). Raha efa izany, nanome andraikitra ireo
loholona ireo izy hoe: “hiandrasanareo [hamahananareo] ny
fiangonan'Andriamanitra, izay novidiny tamin'ny ràny”. Fantatr’i Paoly tsara fa
amin’ny alalan’ny fampianarana Tenin’Andriamanitra ny vahoakan’Andriamanitra no
hahafahan’ny loholona Efesiana manampy azy ireo hatanjaka ara-panahy. Izany no
hanomana azy ireo hanohitra ny “amboadia masiaka” izay hiditra tsy ho ela ao
anatin’ny fiangonana, hitory teny tsy marina ary hitaona ny mpianatra hanalavitra
an’i Kristy (and. 29-30). 


Noho izany, ny fampianarana no ivon’ny maha
pasitera Pentekôtista. Paoly dia nanoratra mikasika ireo asa fanompoana dimy
nomen’i Kristy ny fiangonana: Ary Izy no nanome ny sasany ho Apostoly, ary ny
sasany ho mpaminany, ary ny sasany ho evanjelista, ary ny sasany ho mpiandry sy
mpampianatra ho fanatanterahana ny olona masina, ho amin'ny asan'ny fanompoana
amin'ny fiangonana, ho amin'ny fampandrosoana ny tenan'i Kristy” (Efe.
4:11-12).


Mariho tsara ny fomba nanambaran’ny apostoly
Paoly ireo asa fanompoana roa farany ho iray. Raha tokony hiteny izy hoe: “ny
sasany ho mpiandry ary ny sasany ho mpampianatra” dia hoy izy: “ny sasany ho
mpiandry sy mpampianatra”. Noho io antony io, ny mpandinika ny Baiboly sasany
dia miantso io fanomezam-pahasoavana io hoe “mpiandry-mpampianatra”. Ny
dikan’izany dia izao: ny lehilahy na vehivavy pasitera dia tsy maintsy afaka
mampianatra. Izay nantsoin’Andriamanitra ho pasitera dia nomeny
fanomezam-pahasoavana mampianatra. 


Mba hahafahanao mikarakara tsara ny ondry, tsy
maintsy hainao ny mamahana amim-pahombiazana ny vahoakan’Andriamanitra, mamoky
azy ireo amin’ny Tenin’Andriamanitra. Ny Baiboly dia mampitaha ny
Tenin’Andriamanitra amin’ny sakafo ara-pahasalamana (Mat. 4:4), ronono (1 Pet.
2:2) ary vetin-kanina (Heb. 5:12-14). Ny pasitera tsy mahomby amin’ny
famahanana ny vahoakany amin’ny Tenin’Andriamanitra dia mpiandry ondry tsy
mahatoky ary hotanan’Andriamanitra ho tompon’andraikitra amin’izany tsy
fahombiazany izany (Jak. 3:1; Eze.34:1-6).


Kanefa, raha ho mahatoky amin’ny fampianarana
ny vahoakan’Andriamanitra ianao dia homen’Andriamanitra voninahitra (Mat.
24:45-47). Fa ny tena zava-dehibe dia hatanjaka ny vahoakan’Andriamanitra. “mba
tsy ho zaza intsony isika, ka ahilangilana sy ampitambolimbolenin'ny rivotry ny
fampianarana samy hafa rehetra amin'ny saim-petsy ataon'ny olona sy ny
fihendreny hahatanteraka ny hevitry ny famitahana; fa mba hanaraka ny marina
amin'ny fitiavana ka hitombo amin'ny ny zavatra rehetra ho amin'izay Loha, dia
Kristy” (Efe. 4:14-15). 


Fanaovana mpianatra


Nandidy ny Fiangonany i Jesosy: “koa mandehana ianareo, dia ataovy mpianatra ny firenena”
(Mat. 28:19). Nanambara i Jesosy fa izay nataony tamin’izy ireo dia tokony
hataony amin’ny hafa. Niara-nandeha tamin’ny Mpianany i Jesosy, nampianatra azy
ireo ny fahamarinana ary naneho azy ireo ny tokony ho fomba fiaina. Amin’ny
maha pasitera Pentekôtista, tsy maintsy manao tahaka izany amin’ny mpikambana
ao anatin’ny fiangonana isika. Tsy ampy ny mitaona ny olona hiova fo, tsy
maintsy manao mpianatra. Ny mpianatra dia mpanara-dia an’i Kristy feno
fanokanan-tena. Ilay mipetraka eo an-tongotr’i Jesosy ary mianatra Aminy. Tsy
natao hiantso ny olona hanaraka an’i Kristy fotsiny ihany isika fa tsy maintsy
“mampianatra azy hitandrina” ny Didiny rehetra (and. 20).


Toriteny sy Fampianarana


Maro ny pasitera Pentekôtista eto Afrika no
mahita ny tenany tahaka ny mpitoriteny, fa tsy mahita ny tenany tahaka ny
mpampianatra. Amin’ny maha pasitera nefa, Andriamanitra dia niantso anao
hanatanteraka azy roa ireo. Tsy maintsy sady mpitoriteny mahay ianao no
mpampianatra mahomby. Mba hahafahanao mahazo ny andraikitrao amin’ny maha
mpampianatra ny vahoakan’Andriamanitra dia fantatrao aloha ny maha samy hafa ny
toriteny sy ny fampianarana. 


Ny Baiboly dia maneho mazava tsara fa tsy
mitovy ireo asa roa ireo. Ohatra, ny Baiboly dia milaza fa Jesosy dia “nandeha
eran'i Galilia ka nampianatra tao amin'ny synagogan'ny olona teo sy nitory
ny filazantsaran'ny fanjakana ary nahasitrana ny aretina rehetra mbamin'ny
rofy rehetra tamin'ny olona” (Mat. 4:23). Voalaza ihany koa fa i Paoly sy
Barnabasy dia “nitoetra tany Antiokia; dia nampianatra sy nitory ny
tenin'ny Tompo” (Asa 15:35). Paoly dia nampahery an’i Timoty, mpitandrina ny
fiangonana tany Efesosy hoe: “Mandra-pihaviko tandremo ny famakian-teny, ny
fananarana [toriteny], ny fampianarana ” (1 Tim. 4:13). Inona ary
izany no maha samy hafa ny toriteny sy ny fampianarana? 


Ny tena fon’ny toriteny dia fanambarana
ampahibemaso ny filazantsara miaraka amin’ny fanapahan-kevitra hiantso ny olona
hino an’i Kristy. Ny fampianarana kosa dia fanazavana amin’ny olona ny dikan’ny
miaina ho an’i Kristy. Ny toriteny dia filazana; ny fampianarana dia fanomezana
toromarika. Ny toriteny dia fanaovana fanambarana; ny fampianarana kosa
fanaovana mpianatra. Ny mpitoriteny dia miantso ireo izay mirenireny hino an’i
Kristy; ny mpampianatra kosa manazava amin’izy ireo ny lalan’ny Tompo. Ny
tanjon’ny mpampianatra dia ny haneho amin’ny vahoakan’Andriamanitra ny fomba
fanompoana an’Andriamanitra araka ny tokony ho izy. Amin’ny maha
pasitera-mpampianatra, tsy maintsy azavainao amim-pahamalinana amin’ny
vahoakan’Andriamanitra ny Soratra Masina. Tsy maintsy manome fahalalana sy tsara
ho fantatra maro mikasika ny fomba hampiharany ny tenin’Andriamanitra noresiny
ianao. 


Fanarahana ny ohatr’i Jesosy


Amin’ny maha pasitera Pentekôtista, tsy
maintsy miezaka manaraka ny ohatra nasehon’i Jesosy, ilay lehibe indrindra
amin’ny mpampianatra rehetra niaina teto ambonin’ny tany ianao. Imbetsaka izy no niantso ny tenany hoe “Mpampianatra” (Mat. 26:18; Jaona
13:13-14). Ny olona hafa ihany koa dia niantso azy hoe “Mpampianatra” (ohatra: Mat.
8:19; 12:38; Lioka 10:25; Jaona 11:28). Matetika ny filazantsara no miresaka momba
ny asa fanompoana fampianarana nataon’i Jesosy (ohatra Marka 1:21-22; Lioka
4:31-32). Andalan-tSoratra Masina lava dia lava no voatokana ho an’ny
Fampianarany. Tafiditra ao anatin’izany ny Toriteny teo an-tendrombohitra (Mat.
5-7), ny lahateny teo an-tendrombohitra Oliva (Mat. 24-25), ary ny lahateny tao
amin’ny efitra ambony (Jaona 14-16). Raha noraisin’i Jesosy ho zavatra matotra
ny asa fanoampoana fampianarana, tsy maintsy manao izany koa isika amin’izao
vavinandro izao.  


Betsaka no azo resahana mikasika ny
nanatanterahan’i Jesosy ny asa fanompoana fampianarana. Maro ihany koa ireo
boky miresaka mikasika ny fomba fampianarany. Telo amin’ireo ihany no
horesahantsika eto:


1. Nampianatra niaraka tamin’ny
fahefana Izy. Izao no ambaran’ny Baiboly mikasika
an’i Jesosy: “Dia talanjona ny olona tamin'ny
fampianarany, satria nampianatra azy tahaka izay manana fahefana Izy, fa tsy
mba tahaka ny mpanora-dalàna” (Marka 1:22). Nampianatra niaraka tamin’ny
fahefana i Jesosy satria Andriamanitra no naniraka Azy ary izay teny
nomen’Andriamanitra Azy no nambarany. Hoy izy: “ary tsy manao na inona na inona
ho Ahy Aho, fa araka ny nampianarin'ny Raiko Ahy no ilazako izany zavatra izany”
(Jaona 8:28). Raha tianao ny hampianatra miaraka amin’ny fahefana, tahaka an’i
Jesosy, tsy maintsy mahatoky amin’ny fampianarana ny tenin’Andriamanitra ianao.



2. Nampianatra niaraka tamin’ny
fitiavana Izy. Jesosy dia nanana fitiavana lalina
ny olona nampianariny. Ny fampianarany dia niboiboika avy amin’ny fitiavany ny
olony. Indray mandeha i Jesosy nihaona tamin’ny vahoaka reraka sady noana.
Rehefa nahita azy ireo Izy dia: “onena azy, fa tahaka
ny ondry tsy manana mpiandry ireo”. Ary noho izany: “nampianatra azy zavatra
maro Izy” (Marka 6:34). Nomeny sakafo izy rehetra ireo (and. 35-44). Kanefa,
talohan’izany, nanao asa fanompoana tamin’ny zavatra lehibe indrindra
nilain’izy ireo Izy ary namahana azy ny Tenin’Andriamanitra. 


Indray mandeha koa, nidinika manokana
tamin’ny Mpianany tao amin’ny efitra ambony i Jesosy. Hoy ny Baiboly: “satria fantatr'i Jesosy fa tonga ny fotoana hialany amin'izao tontolo
izao ho any amin'ny Ray, ary efa tia ny Azy izay amin'izao tontolo izao Izy,
dia tia azy hatramin'ny farany” (Jaona 13:1). Ary noho ny halalin’ny fitiavany
azy ireo, sy an’izay rehetra hotarihany ao aoriana, Jesosy dia nampianatra azy
ireo lesona manan-danja momba ny fitarihana manompo (and. 2-17).


Tamin’ireo tranga roa noresahantsika ireo dia
ny fitiavana ny vahoaka no nanosika Azy hampianatra. Tahaka izany koa, ny
pasitera Pentekôtista dia tsy maintsy tia ny olona rehetra nomena azy mba
hotarihany. Ary io fitiavana io dia tsy maintsy manetsika anao hampianatra azy
ireo amim-pahatokiana ny tenin’Andriamanitra. Raha tsy misy io fitiavana ny
vahoaka io, ny teny ambaranao dia ho tonga tahaka ny “varahina maneno sy
kipantsona mikarantsana”fotsiny ihany (1 Kor. 13:1). 


3. Nampianatra tao anatin’ny herin’ny
Fanahy Izy. Tahaka izao no nanazavan’i Jesosy tamin’ny
Mpianany ny toetran’ny asa fanompoana mpampianatra nataony. “Ny teny izay
nolazaiko taminareo” hoy izy “dia fanahy sy fiainana” (Jaona 6:63). Feno ny
Fanahy sy fiainana ny tenin’i Jesosy satria Izy mihitsy no feno ny Fanahy sy
fiainana. Tao anatin’ny hosotrin’ny Fanahy Masina no nanombohany ny asa
fanompoany (Lioka 3:21-22; 4:18-19). Tao anatin’ny
herin’ny Fanahy no nanatanterahana ny asa fanompoana fampianarana (Lioka 4:14-15).
Tsy tamin’ny teny ihany i Jesosy no nampiatra fa tamin’ny alalan’ny fanehoana
ny herin’ny Fanahy ihany koa! Noteneniny mafy fotsiny fanahy maloto dia
nanaiky.


NY PASITERA AMIN’NY MAHA MPAMPIANATRA LEHIBE


Amin’ny maha pasitera, tokony hahita ny
tenanao tahaka ny “Mpampianatra Lehibe” ao anatin’ny fiangonana niantsoana anao
ho mpitarika ianao. Amin’ny teny hafa, tsy tokony ho tonga mpampianatra manana
fahaiza-manao amin’ny fampianarana ny Teny fotsiny ianao fa tsy maintsy
manofana amim-pahavitrihana ny hafa ihany koa. Izany no nataon’i Jesosy sy ny
apostoly. Amin’ny maha mpampianatra lehibe, misahana andraikitra telo ianao:
(1) tsy maintsy mampivoatra ny asa fanompoana fampianaranao manokana ianao; (2)
tsy maintsy mampivelatra ny fahaiza-mampianatra ao anatin’ny hafa ary (3) tsy
maintsy mandrindra ny asa fanompoana fampianarana ao anatin’ny fiangonana.
Ndeha hojerentsika ny tsirairay avy amin’ireo andraikitra ireo. 


Fampivoarana ny tena


Voalohany, amin’ny maha mpampianatra lehibe ao
anatin’ny fiangonana, tsy maintsy miezaka mampivoatra ny asa fanompoana
mampianatra ianao. Paoly dia nilaza tamin’i Timoty fa ny mpitandrina na ny
pasitera dia tsy maintsy “mahay mampianatra” (1 Tim. 3:2). Na, araka ny
voalazan’ny dikan-teny iray hafa, ny pasitera dia tsy maintsy “manana
fahaiza-manao amin’ny fampianarana”. Ao anatin’ny taratasy nosoratany ho an’ny kristiana
tany Roma, Paoly dia nilaza fa ireo manana fanomezam-pahasoavana mampianatra
dia tsy maintsy mahatoky amin’ny fampiasana io fanomezam-pahasoavana io (Rom.
12:6-8). Midika izany fa tokony hiezaka amim-pahazotoana hampivelatra ny
fahaiza-manao mampianatra izy ireo. Na dia nomena, amin’ny maha
fanomezam-pahasoavana avy amin’ny Fanahy aza ny fahaiza-mampianatra, tsy
maintsy hatsaraina tahaka ny fahaiza-manao nianarana rehetra. Amin’ny maha
pasitera Pentekôtista, tsy maintsy tonga mpianatra ny Tenin’Andriamanitra
mandritra ny androm-piainanao ianao. Tsy maintsy manao izay azonao atao ianao
hampivoarana ny fahaizanao mampianatra (2 Tim. 2:15).


Nisy olona nanamarika fa ny fampianarana dia
mihoatra noho ny miteny ary ny fianarana dia mihoatra noho ny mihaino. Ny tena
tanjon’ny fampianarana dia ny hamokatra fiovana eo amin’ny fiainan’ny
mpianatra. Ny fampianarana mahomby, araka izany dia ahitana fampiharana ny
fahamarinana nampianarina. Araka izany, tsy tokony ho afa-po amin’ny
fandrenesan’ny mpikambana ao amin’ny fiangonana isika. Tsy tokony ho afa-po
isika raha tsy mahita ny fiainan’izy ireo miova. Noho izany, tsy ampy ny
manazava ny hevitrin’ny Tenin’Andriamanitra, tsy maintsy manampy ny mpino
hampihatra ny fahamarinan’ny Soratra Masina eo amin’ny fiainany isika.


Fanampin’izany, amin’ny maha pasitera
Pentekôtista, tsy maintsy azontsika tsara fa amin’ny ankapobeny, ny hetsika
ataontsika dia mampianatra lavitra noho ny tenintsika. Ny fahazon’i Paoly tsara
izany fahamarinana izany no nahatonga azy niantso ny kristiana Korintiana hoe:
“Aoka hanahaka ahy ianareo, dia tahaka ny anahafako an'i Kristy” (1 Kor. 11:1).
Nampiasa izany fitsipika fototra izany ihany koa i Jesosy tamin’ny fotoana
nitenenany tamin’ny Mpianany hoe: “Ny mpianatra tsy mihoatra noho ny
mpampianatra; fa izay rehetra tanteraka dia ho tahaka ny mpampianatra azy ihany”
(Lioka 6:40). Noho izany, hahatonga anao ho fakantahaka ho an’ny fiangonana,
tsy maintsy mampihatra ireo zavatra ampianarintsika ny hafa isika. 


Fampivoarana ny hafa


Faharoa, amin’ny mpampianatra lehibe ao
anatin’ny fiangonana, tafiditra ao anatin’ny asa ataonao ny fampivoarana ny
fahaiza-mampianatra ao anatin’ny mpitarika hafa ao anatin’ny fiangonana. Rehefa
mitombo sy mihamatotra ny fiangonana dia mila mpitarika hisahana ireo karazana
asa fanompoana samihafa ao anatiny. Mba hahafahana mitarika tsara, ny tsirairay
dia tokony hanana fahaiza-manao fototra amin’ny fampianarana. Tsy maintsy
azonao antoka fa ny mpitarika vaovao tsirairay dia nandray ny fanofanana ilainy
hahafahany mitarika tsara.


Araka izany, tsy maintsy mampianatra ny
mpitarika laika ny fomba fianarana sy fandikana ny Baiboly ianao. Ary tsy
maintsy asehonao azy ireo koa ny fomba fanomanana sy fampianarana ny hafa ny
Tenin’Andriamanitra. Raha hanao izany ianao dia hanana mpampianatra manana
fahaiza-manao hatrany fiangonana. Raha tsy mahomby amin’ny fampianarana ny
mpitarika laika ianao dia hangozohozo ny asa fanompoana fanaovana mpianatra ary
hitombo araka ny tokony ho izy ny ara-panahin’ny kristiana.  


FANDRINDRANA NY ASA FANOMPOANA
FAMPIANARANA


Farany, amin’ny maha mpampianatra lehibe, ianao
no tsy maintsy loha-laharana amin’ny fanohanana ny fanabeazana kristiana; tsy
maintsy mandrindra amim-pahamalianana sy manindrahindra ny asa fanompoana
fampianarana ao anatin’ny fiangonana ianao. Tsy maintsy ataonao azo antoka fa
ny sokajin’olona sy ny sokajin-taona rehetra dia mandray anjara ao anatin’ny
asa fanompoana fampianarana ao anatin’ny fiangonana. Ireto avy no tokony
hotafiditra ao anatin’ny tetikasa fanofanana ao anatin’ny fiangonana:


Sekoly Alahady


Tsy misy fandaharana fanofanana manana hery
lehibe tahaka ny Sekoly Alahady. Ny Sekoly Alahady no hany asa fanompoana
manatratra ny olona avy amin’ny sokajin-taona samihafa ao anatin’ny fiangonana.
Noho izany, tsy maintsy miasa mafy ianao hahatonga ny fiangonana hanana Sekoly
Alahady voarindra sy voatohana tsara. Tsy maintsy ataonao azo antoka ihany koa
fa olona mahafeno ireo fepetra samihafa rehetra takiana no mitarika ny
Departemantan’ny Sekoly Alahady. Noho ny hazavan-dehiben’io asa fanompoana
Sekoly Alahady, tokony handray anjara amim-pahavitrihana ao anatiny ianao.
Ianao ihany koa no tsy maintsy manara-maso tsy tapaka ny hetsika ao anatiny sy
miezaka manao izay hampivoarana azy[59]. 


Ny vondrom-bavaka


Raha atao tsara ny vondrom-bavaka dia tonga
fitaovana iray mahomby amin’ny fanofanana mpianatra. Tsy inona moa izy ity fa
vondron’olona mihaona isan-kerinandro tsy tapaka ao amin’ny tokantranon’ny
mpikambana nofidiana manokana mba hiara-hivavaka, hiara-hianatra ny Tenin’Andriamanitra
ary hanamafy ny fisakaizana. Amin’ny maha mpampianatra lehibe, andraikitra ny
manao izay hahatonga ny vondrom-bavaka tsirairay hotarihan’ny mpitarika
mahatoky sy voahofana tsara. Ao anatin’ny vondrom-bavaka tsirairay dia tokony
hisy fotoana atokana ho an’ny ady hevitra malalaka momba ny lohahevitra iray
nofidiana tao anatin’ny Baiboly. Ianao na olona iray hafa notendrenao no tokony
hanara-maso akaiky izay ampianarina ao amin’ny vondrom-bavaka tsirairay. Azonao
atao koa ny manolotra fandaharam-pampianarana hampiasaina ao anaty
vondrom-bavaka[60]. 


Asa fanompoana ao anaty departemanta


Asa fanompoana ao anaty departemanta dia
tokony horaisina ho fitaovana fanofanana mpianatra. Ny departemanta resahana
eto moa dia tsy inona fa ny Asa Fanompoana amin’ny lehilahy, ny Asa Fanompoana
amin’ny vehivavy, ny Asa Fanompoana amin’ny Tanora, ny Asa fanompoana amin’ny
Ankizy ary ny Asa fanompoana hafa. Isaky ny mivory ireo vondrona ireo dia
tokony hisy lesona ara-baiboly azo ampiharina amin’ny fiainana ampianarina azy
ireo. 


Sekolin’ny asa fanompoana


Ny pasitera Pentekôtista tsirairay dia tokony
hanomboka Sekolin’ny Asa fanompoana ao anatin’ny fiangonany. Ny tanjon’ny
Sekolin’ny Asa fanompoana dia“fanatanterahana ny olona masina, ho amin'ny
asan'ny fanompoana amin'ny fiangonana” (Efe. 4:12). Ny kendrena amin’izany dia
hanofana ny mpiasa avy eo amin’ny fiangonam-paritra ho amin’ny asa fanompoana.
Ao anatin’io Sekoly io, ny pasitera dia mampianatra ireo taranja mifantoka
amin’ny fampiharana avy hatrany toy ny fitorian-teny, ny fampianarana, ny
vavaka, ny fitaomana fanahy, ny fananganana fiangonana, ny fahaiza-mitarika ary
ny maro hafa. Ny fanofanana tahaka izany dia miantoka ny fisin’ny mpitarika
manana fahaiza-manao ao anatin’ny fiangonana. 


Rehefa mitombo sy mandroso ny fiangonana dia
mety ilainao ny manankina amin’ny hafa ny ampahany amin’ny andraikitra
fanofanana. Kanefa, amin’ny maha mpampianatra lehibe ao anatin’ny fiangonana,
tsy maintsy mitohy mandray anjara mavitrika ao anatin’ny asa fanompoana fampianarana
sy ny fanaovana mpianatra ao anatin’ny fiangonana ianao. 


______________________________


Intelo i Jesosy
no nanontany an’i Petera hoe: “Moa tia Ahy va ianao?” Ary
intelo i Petera no namaly azy hoe: “Eny, Tompoko;
Hianao mahalala fa tia Anao aho”. Taorian’ny valiny tsirairay nomen’i Petera
dia hoy i Jesosy: “Fahano ary ny ondrikeliko” na “Fahano ary ny ondriko” (Jaona
21: 15-18). Raha tia an’i Jesosy marina i Petera dia hankato ny didiny ary
hamahana amim-pahatokiana ny ondrin’Andriamanitra.


Amin’izao androntsika izao, Jesosy koa dia
manontany ny pasitera Pentekôtista manerana an’i Afrika hoe: “Moa tia Ahy va ianao?” Ary miaraka amin’izany, mandidy antsika ihany
koa izy hanao izay nandidiany an’i Petera: “Fahano ary ny ondriko”. Ho
porofon’ny fitiavana Azy, Jesosy dia mandidy ireo pasitera ireo handray
amim-pahamatorana ny andraikitra nomen’Andriamanitra dia ny fiahiana ny
vahoakan’Andriamanitra amin’ny alalan’ny fampianarana azy ireo ny
tenin’Andriamanitra amim-pahatokiana. 


 







~ Toko 18 ~


 


Fitarihana ny fiangonana amin'ny
fiderana


 


Tany amin’ny tanàna iray tany Afrika afovoany
dia nisy tovolahy mpiana-draharaha notendrena hanampy pasitera efa zokiolona
anankiray. Nasain’ilay pasitera nitarika ny fiderana tao amin’ny fiangonana izy
ny alahady maraina taorian’ny nahatongavany. Tsy nahafaly ilay tovolahy izany.
Ny tiany dia ny hanendren’ilay pasitera azy hitoriteny. Nahatsapa izy fa
amin’ny maha pasitera azy, ny fitarihana fiderana dia asa tsy mifanentana
amin’ny fahamendrehany. Fanampin’izany, satria efa feno ny Fanahy Masina tany
amin’ny Sekoly Biblika izy, tsy hitany intsony izay antony tokony hivavahana na
hanomanana ny fitarihana fotoana.


Angamba azontsika an-tsaina, fa tsy nandeha
araka ny tokony ho izy ny fitarihana nataony tamin’io Alahady maraina io. Raha
tsy noho ny fahaizan’ilay pasitera efa zokiolona niditra an-tsehatra dia tsy
nisy dikany ny fotoam-bavaka rehetra. Nanomboka tamin’io fotoana io,
nofidian’ilay pasitera tamim-pahamalinana tanteraka ny olona mitarika ny fiderana.
Olona efa matotra sy voahofana tsara ihany no avelany mitarika fiderana. 


Ny fitarihana ny fiangonana amin’ny tena
fiderana marina dia asa ara-panahy lalina. Mitaky fahaiza-manao, fanomanana,
ary toe-panahy araka an’Andriamanitra io asa io ary azon’i Davida mpanjaka
tsara izany. Noho izany antony izany no nahatonga azy nitaky mba ho avy amin’ny
Levita ihany no hifidianana izay rehetra hitarika ny vavaka sy ny fiderana
(jereo 1 Tant. 15: 16). Na dia mety mifidy olona hafa hitarika ny fiderana ao
anatin’ny fiangonana aza ny pasitera, tsy tokony hilaozany kosa ny andraikitra
fiantohana ny maha ara-tSoratra Masina sy tarihan’ny Fanahy ny fiderana. 


NY IVON’NY TENA FIDERANA MARINA


Ao amin’ny Baiboly, ny teny Hebreo sy Grika ho
an’ny fiderana dia midika hoe miankohoka sy manaja an’Andriamanitra. Ny hevitra
fonosiny dia fankasitrahana an’Andriamanitra amin’ny fomba feno fanenetren-tena
sy fanandratana Azy noho ny Fahamasinany, ny voninahiny ary ny fahefany (Isa.
6:1-3; Apok. 7:11-12).


Fiderana ao amin’ny Fanahy sy ny fahamarinana


Tao anatin’ny resaka nifanaovany tamin’ilay
vehivavy Samaritana no nanambaran’i Jesosy ny ivon’ny tena fiderana marina: “Fa avy ny andro, sady tonga ankehitriny, raha ny tena
mpivavaka hivavaka amin'ny Ray amin'ny fanahy sy ny fahamarinana; fa ny Ray koa
mitady ny mpivavaka aminy ho tahaka izany. Andriamanitra dia Fanahy; ary
izay mivavaka aminy tsy maintsy mivavaka amin'ny fanahy sy ny fahamarinana”
(Jaona 4:23-24). Ao anatin’io andalana io, Jesosy dia manambara fahamarinana
lalina efatra mikasika ny fiderana marina


1.       Andriamanitra dia fanahy: Andriamanitra dia
tsangan’aina ara-panahy, tsy voafetran’ny fotoana na ny toerana. Noho izany,
afaka deraina amin’ny fotoana rehetra sy any amin’ny toerana rehetra.


2.      
Andriamanitra dia mitady tena mpidera
marina. Mitady olona hanolotra fiderana avy any
anatin’ny fo lalina Andriamanitra fa tsy ilainy ny olona manao fombafomba
ivelany fotsiny (Jereo ny Marka 12:33)


3.      
Ny fiderana marina dia tsy maintsy atao ao
amin’ny Fanahy sy ny ao amin’ny Fahamarinana. Satria
Andriamanitra dia fanahy, izay rehetra midera Azy dia tsy maintsy midera Azy ao
amin’ny Fanahy. Satria Andriamanitra tena fahamarinana, ny fiderana Azy dia tsy
maintsy atao mifanaraka amin’ny fahamarinana voambara ao amin’ny Soratra
Masina.


4.       Tonga ankehitriny. Ny fotoana hiderana
an’Andriamanitra ao amin’ny Fanahy sy ny fahamarinana dia ankehitriny


Tahaka ny nataon’ireo loholona efatra amby
roapolo ao amin’ny Apokalypsy 4, ny fiderana no fihetsika masina sy mendrika
asetrintsika ny fanatrehan’Andriamanitra. Talanjona tamin’ny fanatrehan’i
Kristy izy ireo dia “niankohoka eo anoloan'izay mipetraka eo ambonin'ny seza
fiandrianana” (and. 10). Rehefa midera an’Andriamanitra ny vahoakany dia maneho
ny fanatrehany ao anatin’ny sain’izy ireo Izy ary manetsika azy ireo hidera Azy
bebe kokoa.


Zavatra andrasana amin’ny maha Pentekôtista


Amin’ny maha pasitera Pentekôtista,
zava-dehibe ny hahatakaranao ny toetra mampiavaka ny fiderana Pentekôtista.
Miavaka ny fiderana Pentekôtista satria manindry ny fihaonana manokana
amin’Andriamanitra amin’ny alalan’ny Fanahy Masina. Noho izany, ny Pentekôtista
dia miditra ao anatin’ny fiderana miaraka amin’ny zavatra andrasana samy hafa
tanteraka amin’ny an’ny tsy Pentekôtista. Ny tanjon’ny ankamaroan’ny tsy
Pentekôtista ao anatin’ny fiderana dia fanatanterahana ny andraikitra
ara-pivavahana na ny fomba amam-panao ara-pivavahana. Ny tena Pentekôtista
marina kosa nefa dia miditra ao anatin’ny fiderana miaraka amin’ny tanjona hafa
tanteraka. Ny tanjony dia ny hihaona amin’i Kristy velona, ary ny vokatr’io
fihaonana io dia fiovana avy amin’ny Fanahiny (2 Kor. 3:17-18).


Io fiovana io dia mety kely na goavana, tsy
miharihary na mampitolagaga. Ny fiovana tsy miharihary dia mety ho fahatsapana
fa vokatrin’ny fihaonana tamin’i Kristy tao anatin’ny fiderana dia nihavao ny
hery sy ny fifaliana ho entina manompo Azy. Ny fiovana mampitolagaga avy
amin’ny fihaonana tamin’i Kristy ilay nitsangana tamin’ny maty tao anatin’ny
fiderana dia mety fanasitranana mahagaga na batisa amin’ny Fanahy Masina. 


Zavatra roa no mampitranga ny fiovana tahaka
izany: ny Fanahy sy ny fahamarinana (jereo ny Jaona 4:23). Rehefa manakaiky
an’Andriamanitra ny mpidera dia asehon’Andriamanitra azy ny Fanatrehany. Rehefa
mihaona sy mamaly amin’ny finoana ny fisehoan’ny fanatrehan’Andriamanitra izy
ireo (midera amin’ny Fanahy) dia mihamitovy endrika amin’i Kristy (2 Kor.
3:17-18). Ambonin’izany, rehefa mamaly amin’ny finoana ny fanambarana ny
Tenin’Andriamanitra izy ireo (midera amin’ny Fanahy) dia vao maika mihamiova
hatrany. 


FANOMANANA NY FIANGONANA HO AMIN’NY FIDERANA


Amin’ny maha pasitera, andraikitrao ny
manomana ny fiangonana hidera an’Andriamanitra marina. Tsy maintsy azonao aloha
fa fantatrin’ny olona ny atao hoe midera Azy ao amin’ny Fanahy sy ao amin’ny
fahamarinana. Aorian’izay, tsy maintsy jerenao tsara ihany koa ny fampiharan’ny
olona ny fiderana tena izy. Fomba telo no hahafahanao manatanteraka izany:


Amin’ny alalan’ny fampianarana mikasika ny Fiderana


Voalohany, azonao ampianarina ny fiangonana
izay voalazan’ny Baiboly mikasika ny fiderana. Afaka atao amin’ny alalan’ny
toriteny, ny fampaherezana ary ny andiam-pampianarana izany. Iray amin’ny fomba
tena tsara indrindra hahafahan’ny pasitera Pentekôtista mampianatra ny olona ny
momba ny fiderana an’Andriamanitra ao amin’ny Fanahy sy ao amin’ny fahamarinana
ihany koa ny fanehoana izany amin’izy ireo. Tsy maintsy mandinika ny pasiterany
midera an’Andriamanitra amin’ny fony rehetra ny olona. Izao no torohevitra
matotra nomen’ny pasitera ny vondrona mpianatra pasitera indray mandeha: “Raha
hidera an’Andriamanitra amin’ny fahitsiana ianareo, dia hanahaka anareo ny
olona, ary hidera Azy koa”. 


Ambonin’izany, tsy maintsy asehonao ny olona
ny fomba hiderana Andriamanitra amin’ny alalan’ny fiainany. Azonao aseho
amin’ny alalan’ny fomba fiaina feno fahamasinana sy ny fanekena ho fitaovana
ampiasain’ny Fanahy Masina hitahiana ny hafa izany.


Amin’ny alalan’ny fandraisana an-tanana ny fanompoana
fiderana


Faharoa, ao anatin’ny andraikitra maha
mpitandrina, tsy maintsy mandray an-tanana ny fanompoana fiderana amin’ny
alalan’ny vavaka ianao satria avy amin’izany no hahatonga ny olona ho voatarika
hidera an’Andriamanitra ao amin’ny Fanahy sy ny Fahamarinana. Tsy maintsy
takianao koa ny hanatanterahana ny zavatra rehetra ao am-piangonana “amin'ny
fahamendrehana sy ny filaminana” (1 Kor. 14:40). Amin’ny teny hafa, tsy maintsy
azonao antoka fa ny fiderana dia atao amin’ny fomba manome voninahitra an’Andriamanitra
sy misarika ny olona hanakaiky kokoa an’i Kristy (1 Kor. 10:31).


Amin’ny alalan’ny fanofanana ny vondrona misahana ny fiderana


Ny fomba fahatelo hahafahanao manana antoka fa
midera an’Andriamanitra amin’ny Fanahy sy ny fahamarinana ny fiangonana dia ny
fanofananao amim-pitiavana ny ekipa misahana ny fiderana. Tsy maintsy
ampianarinao azy ireo ny andraikiny amin’ny fitarihana ny fiangonana ao
anatin’ny fiderana sy fiankohofana tarihan’ny Fanahy. Noho izany, tsy maintsy
mandany fotoana mampianatra azy ireo ny fomba fiderana an’Andriamanitra marina
sy maneho azy ireo ny fomba fitarihana ny hafa ho ao anatin’ny fiderana marina
ianao. 


Ambonin’izany, tsy maintsy miara-mivavaka
matetika amin’ny ekipa misahana ny fiderana ianao mba hanananao antoka fa izy
ireo dia feno ny Fanahy Masina sy mahafantatra ny fomba fanarahana ny fitarihan’ny
Fanahy Masina. Aoka ho azonao antoka fa hira ara-panahy sy mifanaraka amin’ny
Soratra Masina no fidian’ny ekipa. Amin’ny maha pasitera, tsy maintsy hazonina
ho anao ny zo hankato ireo hira vaovao hampiasaina ao anatin’ny fanompoana
fiderana. 


Farany, amin’ny maha pasiteran’ny fiangonana
anao, tsy maintsy tadidinao mandrakariva fa aorian’ny Fanahy Masina dia ianao
no lehibe sy mpitarika ny fiderana. Tsy midika akory izany fa ianao no
hitsangana eo anatrehan’ny fiangonana hitarika ny olona ao anatin’ny fiderana sy
ny fiankohofana. Midika kosa nefa izany fa tsy maintsy mandray an-tanana ny
fotoam-bavaka ianao. Tsy maintsy azon’ny ekipa misahana ny fiderana fa amin’ny
maha pasitera dia azonao atao miditra an-tsehatra mandamina sy mandray
an-tanana ny fotoam-bavaka amin’ny fotoana rehetra. Amin’ny fotoana
hitrangan’izany dia tokony hatolotrin’ny ekipa mpidera anao avy hatrany
fotoana. 


Rehefa tena midera ao amin’ny Fanahy ny olona
dia tonga amin’ny fiangonana ny fitahiana mahery vaika avy amin’Andriamanitra:
Mahazo voninahitra Andriamanitra, miseho ny fanatrehan’ny Fanahy ary
mihamatanjaka ny tenan’i Kristy. 


FITARIHANA NY FIANGONANA AO ANATIN’NY FIDERANA


Ny pasitera Pentekôtista mahatakatra tsara
ireo fahamarinana ireo dia hanana firehetam-po amin’ny fitarihana ny fiangonany
ao anatin’ny fiderana tarihan’ny Fanahy. Midika izany fa mandritra ny fotoana
fiderana, tsy maintsy mihaino tsara ny feon’ny Fanahy ianao, ary tsy maintsy mailaka
amin’ny fanarahana ny toromarika omeny. Tahaka an’i Mosesy tany an’efitra, tsy
maintsy vonona hitarika ny fiangonana ianao rehefa mihetsika ny rahona, ary tsy
maintsy vonona hijanona ihany koa rehefa mijanona izany (jereo ny Eks
40:34-38).


Fandrisihana ny fandraisana anjara


Amin’ny maha mpitarika ara-panahy anao, tokony
hampahery ny mpanatrika handray anjara mavitrika ao anatin’ny fiderana. Entano
izy ireo hidera an’Andriamanitra amin’ny alalan’ny fanandratan-tanana, ny hira,
ny hiaka, ny fijoroana vavolombelona, ny tehaka, ny dihy, ny fandohalihana ary
izay amin’ny fomba rehetra maneho fiderana. Tokony hampianarinao ny olona ihany
koa fa midera an’Andriamanitra izy ireo rehefa manome ny fahafolon-karena sy ny
fanatitra. Ny fanaovana izany dia fankalazana an’Andriamanitra amin’ny fananana
sy ny voaloham-bokana (Ohab. 3:9). 


Fananganana ekipa mpidera


Ambon’izany, ny pasitera Pentekôtista dia
tokony hanangana sy hamolavola ekipa mpidera sy mpitendry zavamaneno hanao asa
fanompoana ao anatin’ny fiangonana sy amin’ny fotoana fitoriana ny
filazantsara. Ny ekipa mpidera dia tokony hankato mandrakariva ny pasitera.
Noho izany, tokony hiara-hiasa amin’ny ekipa mpidera ianao, hampianatra azy
ireo ny maha samihafa ny manao ho an’ny olona sy ny midera an’Andriamanitra
marina ao amin’ny Fanahy. 


Fandrisihana ny fampiasana fanomezam-pahasovana


Amin’ny maha mpitarika ara-panahy ao anatin’ny
fiangonana, ny pasitera Pentekôtista dia tokony handrisika ny fampiasana ny
fanomezam-pahasoavana mandritra ny fotoam-bavaka. Niainana tao amin’ny
fiangonana tao amin’ny Testamenta Vaovao izany, ary tokony ho hita ao anatin’ny
fotoam-bavaka ataontsika amin’izao fotoana izao (jereo ny Asa 11: 27-28; 13:2).



Nampahery ny fiangonana tany Korinto i Paoly
hoe: “maniria fatratra ny zava-panahy koa” (1 Kor. 14:1). Nanoro
hevitra azy ireo izy hoe: “Raha miangona ianareo, misy ta-hanao hira ianareo,
misy ta-hanao fampianarana, misy manana fanambarana, misy manana fiteny tsy
fantatra, misy manana fandikan-teny” (1 Kor. 14:26). Noho izany, amin’ny maha
pasitera, tokony hampianatra ny fiangonana ny momba ny fanomezam-pahasoavana
ianao. Tokony hanokana fotoana ho an’ny fampiasana fanomezam-pahasoavana ianao
rehefa ao anatin’ny fotoam-bavaka. Kanefa, tsy maintsy mitandrina ihany koa ianao
amin’ny fampiasana tsy araka ny tokony ho izy ny fanomezam-pahasoavana (1 Kor.
14:26-33)[61]. 


Ny andraikitrin’ny mozika


Ny mozika sy ny hira dia tena manana
andraikitra manan-danja ao anatin’ny fiderana. Ny mpanao Salamo dia nanentana
ny olona hoe: “Mihobia ho an'i Jehovah ianareo, ry olo-marina; fa mendrika
hataon'ny olo-mahitsy ny fiderana. Miderà an'i Jehovah amin'ny lokanga;
mankalazà Azy amin'ny valiha tory folo. Mihirà fihiram-baovao ho Azy; mitendre
tsara amin'ny feo fifaliana” (Sal. 33:1-3).


Araka ny fampianaran’i Paoly, ny mozika sy ny
hira dia manana andriakitra efatra ao anatin’ny fiderana: fanomezam-boninahitra
an’Andriamanitra, fanehoana fankasitrahana Azy, fampianarana fahamarinana
ara-tSoratra Masina ary fananarana ny mpino hiaina ho Azy. Ny roa voalohany
amin’ireo dia nasongadin’ny Apostoly ao amin’ny taratasy nosoratany ho an’ny
fiangonana tany Efesosy: “ka mifampilazà amin'ny salamo sy ny fihirana ary ny
tonon-kiram-panahy, dia mihira sy mikalo ao am-ponareo ho an'ny Tompo, misaotra
an'Andriamanitra Ray mandrakariva noho ny zavatra rehetra, amin'ny anaran'i
Jesosy Kristy Tompontsika” (Efe. 5:19-20). Ny teboka roa farany kosa dia hita
ao amin’ny epistily ho an’ny Kolosiana: “Aoka ny tenin'i Kristy hitoetra
betsaka ao aminareo amin'ny fahendrena rehetra, dia mifampianara ka mifananara
amin'ny Salamo sy ny fihirana ary ny tonon-kiram-panahy, mihira amin'ny
fahasoavana ao am-ponareo ho an'Andriamanitra” (Kol. 3:16).


Fampitandremana


Misy fampitandremana mikasika ny filaminana
eto. Amin’ny ankapobeny, ny tena mahasarika ny olona amin’ny fiangonana
Pentekôtista dia ny hira mentanentana. Tsara izany, ary tokony hampirisahana
mihitsy ny fanaovana azy. Kanefa, tsy azonao atao ny mamela ny fiangonana
hanolotra “afo tsy izy” ho an’ny Tompo” (Lev. 10:1). Raha adika amin’ny teny
hafa dia izao: tsy maintsy azonao antoka fa ny hira sy ny dihy dia tsy
fanindrahindrana ny nofo fa fanolorana ny fo ho fanatitra ho an’ilay
Andriamanitra Fanahy. Noho izany, amin’ny maha pasitera, tsy tokony havelanao ho
mafy sy hientana tafahoatra loatra ny mozika satria mety hamono ny fiderana
atao amin’ny fo marina izany. Izao no fampitandreman’i Paoly: “tsy hisy nofo
hahazo mirehareha eo anatrehan'Andriamanitra” (1 Kor. 1:29). Enga anie
Andriamanitra tsy hiteny amin’ny fiangonanao hoe: “Atsaharo ny finaonaonan'ny
hiranareo, fa maharenina Ahy; Fa tsy hihaino ny fanenon'ny lokanganareo Aho”
(Amo. 5:23).


FANAMBY ROA AO ANATIN’NY FIDERANA


Afrika dia kontinanta lehibe ahitana foko
mihoatra ny 3.000 izay miteny fiteny mihoatran’ny 2.100. Noho izany, tsy
mahagaga raha olona avy amin’ny foko maro no mandrafitra ny fiangonana
Pentekôtista. Fanampin’izany, tsy mitovy ihany koa ny taonan’ny olona ao
anatin’ny fiangonana. Izany rehetra izany dia mitarika tsy fitovian’ny mozika
sy ny endrika fiderana ankafizin’ny tsirairay. Raha tsy tantanana
amim-pahendrena izany dia ho tonga loharanon’ny fifandirana ao anatin’ny
fiangonana. Raha tokony hampitombo ny fiombonana ao anatin’ny fiangonana ny
fiderana, dia mety ho tonga loharanon’ny fisarahana.  


Ny fanamby roa aterak’io fahasamihafana io dia
ny tsy fitovian-kevitra eo amin’ny endrikin’ny fiderana sy ny fanamby amin’ny
fampiasana fiteny samihafa ao anatin’ny fotoam-bavaka. Amin’ny maha pasitera,
tsy maintsy mamaha ireo fanampy ireo amim-pahendrena ianao. 


Endrika fiderana sy karazana mozika


Betsaka fiangonana Pentekôtista atỳ Afrika
no misedra olana noho ny tsy fitovian’ny endrika fiderana sy mozika
ankafizin’ny mpikambana. Ohatra, ny tanora ao anatin’ny fiangonana dia tia
mozika mafy sy fiderana mientanentana, ary ny mpikambana efa zokiolona kosa tia
mozika malefaka kokoa sy fiderana milamindamina. Misy
ihany koa ireo mpikambana tia hira môderina, ary ao ny mankafỳ ny
fiderana tranainy. Amin’ny maha pasitera, tsy maintsy manana fahendrena lehibe
hiatrehana izany ianao. Tsy maintsy hainao ny manavaka ny endrika fiderana sy
ny votoatin’ny fiderana.


Ny endrika fiderana dia manondro ireo
zavatra miseho etỳ ivelany izay tian’ny olona; ny votoatiny kosa dia
miresaka ilay tena maha izy azy marina ao anaty. Ny fiderana dia
fanomezam-boninahitra an’Andriamanitra amin’ny fo (jereo ny Marka 7:6-7). Ny
kristiana dia afaka midera an’Andriamanitra marina amin’ny alalan’ny endrika
fiderana samihafa. Na inona na inona endrika fiderana ampiasaina, rehefa atao
amin’ny Fanahy sy ny fahamarinana izany dia eken’Andriamanitra. Ary rehefa tsy
atao amin’ny Fanahy sy ny fahamarinana izany dia lavin’Andriamanitra. Noho
izany, tsy maintsy mampianatra ny olona hanaja ny safidin’ny hafa ianao. “Koa dia aoka isika hiezaka hitady ny momba ny fiadanana sy ny momba ny
fifampandrosoana” (Rom. 14:19).


Ny pasitera hendry dia hampianatra ny
mpikambana zokiolona hifaly rehefa mahita ny tanora midera an’Andriamanitra
amin’ny fomba manokatra ny fon’izy ireo ho an’Andriamanitra sy mampanakaiky azy
ireo Azy. Noho ny fitiavana ny tanora, tokony hanaiky hiara-hidera
an’Andriamanitra amin’izy ireo ny zokiolona. Tahaka izany koa, ianao pasitera
dia tsy maintsy mampianatra ny tanora hanaja ny zavatra ilaina sy tian’ny
zokiolona ianao sy handray anjara amin’ny fony rehetra miaraka amin’izy ireo.
Anjaranao ihany koa ny mampianatra ny tanora ho tia sy hankamamy ireo hira
miresaka finoana. 


Noho izany, ny pasitera Pentekôtista hendry
dia manao izay hisin’ny fifandanjana eo amin’ny hira vaovao sy ny taloha, ary
ny hira môderina sy ny hira tranainy ao anatin’ny fotoam-bavaka. Tokony
hazoniny ao an-tsaina mandrakariva fa ny tena zava-dehibe dia ny hihaonan’ny
mpino tsirairay amin’ny Fanahin’Andriamanitra ao anatin’ny fiderana sy ny
hanehoan’izy ireo fanokanan-tena fo ho an’i Kristy. 


Fiteny samihafa


Araka ny voalaza teo ambony, olona avy amin’ny
fiteny samihafa no manompo an’Andriamanitra ao anatin’ny ankamaroan’ny
fiangonana Pentekôtista manerana an’i Afrika. Miteraka fanamby samihafa ho
an’ny pasitera Pentekôtista izany. Raha misafidy ny hanao fivoriana amin’izay
fomba fiteny fampiasan’ny maro an’isa ny fiangonana – ary tsy mampiasa ny
fitenin’ny foko hafa – mety hahatsapa ho voailika izy ireo. Raha fiteny
samihafa indray nefa no ampiasaina ao anaty fotoam-bavaka dia tsy hahafa-po ny
mpino, indrindra ny maro an’isa. Noho izany, tsy
maintsy hainao ny mitantana izany toe-javatra izany amim-pahendrena. Tsy
maintsy ataonao azo antoka fa mahasarika kolontsaina manana mpikambana maro
an’isa ny fotoam-bavaka, kanefa koa mandray ny hafa rehetra. 


Mila mikatsaka ny fahendren’Andriamanitra
ianao ao anatin’izany rehetra izany. Ao anatin’ny vavaka no tokony hamalianao
sy ny ekipa mpitarika ao amin’ny fiangonanao ireto fanontaniana manan-danja
ireto:


·        
Inona no fiteny tena hampiasaina ao anatin’ny
fotoam-bavaka?


·        
Inona no fiteny hafa fanampiny hampiasaina?
Amin’ny fotoana manao ahoana ary ao anatin’ny toe-javatra manao ahoana no
hampiasana izany? 


·        
Inona no fiteny handikana ny filazana, ny vavaka
ampahibemaso ary ny toriteny?


·        
Inona no fiteny hampiasaina rehefa mihira? Rahoviana
ary amin’ny fomba ahoana no hampiasana ny fiteny hafa?


·        
Inona amin’ny fitenin’ny mpikambana ao amin’ny
fiangonana no toa natao tsirambina? Ahoana no hahafahanao manampy azy ireo
hahatsapa fa tafiditra ao anatin’ny fiangonana?


Na dia samy manana ny fomba hamahany ity
olana ity aza ny fiangonana tsirairay, misy fitsipika fototra ankapobeny azo
hampiharina ihany. Ohatra, ao anatin’ny fandaminana ny fiderana, ny tokony
hokatsahinao dia izay hahatonga ny mpanatrika rehetra hahatsapa voaray sy
tafiditra. Ny tanjona faharoa dia ny hahatonga izay rehetra manatrika hiorina
tsara. Fanampin’izany, ny fiderana dia tokony hampiombona ny fiangonana fa tsy
hampiasaraka. Ny fanarahana ireo fitsipika fototra ireo dia manampy anao
handray fanapahan-kevitra tsara. 


Ny fotoam-bavaka ao amin’ny fiangonana
an-drenivohitra, tahaka ny fiangonana iraisam-pirenena dia tsara raha atao
amin’izay fiteny Eoropeana fampiasa indrindra eo amin’ny firenena. Azon’ny
fiangonana hatao ihany koa nefa ny mampiasa ny fiteny Afrikana fampiasa eo
amin’ny faritra misy azy. Misy koa ireo misafidy ny handika ny fivoriana iray
manontolo. Ny an’ny sasany, ny toriteny ihany no adika. Azo atao koa nefa ny
manao fivoriana samihafa amin’ny fiteny samihafa. Na inona na inona paikady
ampiasain’ny fiangonana, ny tanjona dia ny hahatonga ny olona tsirairay
manatrika ny fivoriana hahafatsapa voahaja sy voaray tsara. 


______________________________


Ny andraikitra
voalohany sahanin’ny pasitera Pentekôtista tsirairay dia ny mitarika ny
fiangonana ao anatin’ny fiderana marina sy feno ny hosotrin’ny Fanahy. Izany
dia azony atao amin’ny alalan’ny fampianarana ny dikan’ny tena fiderana
an’Andriamanitra amin’ny Fanahy sy ny Fahamarinana sy amin’ny alalan’ny
fampisehoana ny tena endrika fiderana marina eo amin’ny fiainany manokana. 


 







~ Toko 19 ~


 


Fitarihana ny fiangonana amin'ny
fifohazam-panahy Pentekôtista


 


Fifohazam-panahy voalohany tao amin’ny
fiangonana no namaritan’ny olona anankiray ny firotsahan’ny Fanahy Masina
tamin’ny andro Pentekosta. Tamin’ny andro io Andriamanitra no natsaka ny
Fanahiny voalohany tamin’ny fiangonana ary nameno sy nanafy hery azy ireo tamin’ny
fantanterahana ny iraka teto ambonin’ny tany. Avy amin’izay nitranga tamin’io
andro io no nakana ny anaran’ny fiangonana Pentekôtista ankehitriny sy ny maha
izy azy. 


Ny Pentekôtista dia midika fankamamiana ny
fahatsapana sy ny tanjon’ny Pentekosta. Ny fahatsapana Pentekôtista dia
fahatsapana ara-panahy mahery vaika izay antsoin’ny Baiboly hoe batisa amin’ny
Fanahy Masina, na fanitrihana ao amin’ny Fanahy Masina (Lioka 3:16; Asa 1:5).
Ny tanjon’ny Pentekosta dia fanafiana hery ho vavolombelona eo amin’ny
an-toerana sy hatramin’ny faran’ny tany (Asa 1:8). 


Tsy mba tahaka ny fiangonana hafa ny
fiangonana Pentekôtista satria tsy afaka manatanteraka ny tanjony sy ny antsony
raha tsy eo ny firotsahan’ny Fanahy Masina. Tahaka ny tena, izay maty raha tsy
misy fofonaina, maty ny fiangonana Pentekôtista raha tsy eo ny fofonaina avy amin’ny
Fanahin’Andriamanitra. Amin’ny teny hafa, tsy maintsy miaina fifohazam-panahy
Pentekôtista ny fiangonana raha te ho fiangonana ho Pentekosta marina. Hoy i
Jesosy: “Ny fanahy no mahavelona; ny nofo tsy mahasoa na inona na inona” (Jaona
6:63). Ity toko ity dia hiresaka mikasika ny fomba hahafahanao, pasitera
Pentekôtista, mitarika ny fiangonanao ao anatin’ny fifohazam-panahy tahaka
izany. 


MAHATAKATRA NY ATAO FIFOHAZAM-PANAHY


Alohan’ny hahafahan’ny pasitera mitarika ny
fiangonany ao anatin’ny fifohazam-panahy, tsy maintsy azony mazava tsara aloha
ny endrikin’ny fifohazam-panahy tao amin’ny Testamenta Vaovao. Mampalahelo nefa
fa betsaka ny pasitera Pentekôtista no mandiso ny atao hoe fifohazam-panahy.
Tsy avy amin’ny Soratra Masina ny hevitr’izy ireo momba ny fifohazam-panahy fa
avy amin’ny kolontsaina malaza eo anivon’ny fiangonana. Vokany, ny fifohazam-panahy
hitan’izy ireo dia olona maro mihira amim-pifaliana sy mandihy ary midera
an’Andriamanitra. Ny sasany indray mihevitra fa ny fifohazam-panahy dia
fitahiana ara-materialy sy fanambinana raisin’ny olona avy amin’Andriamanitra.
Na dia tafiditra ao anatin’ny fifohazam-panahy aza ny sasany amin’ireo zavatra
voatanisa teo aloha ireo, tsy ireo no mamaritra ny fifohazam-panahy marina
voaseho an-tsary ao anatin’ny bokin’ny Asan’ny Apostoly. 


Na dia tsy hita ao amin’ny Testamenta Vaovao
aza ny teny fifohazam-panahy, ny hevitra fonosiny: fanavaozana
ara-panahy kosa dia hita ao tokoa (jereo ny Asa 3:19). Ny fifohazam-panahy dia
miresaka fanavaozana fiainana sy famerenana amin’ny laoniny ny
fahatongavan-tsaina, ny aina, ary ny hery. Izay nantsoin’ny Testamenta Taloha hoe
fifohazam-panahy (Sal. 85:6; Hab. 3:2), dia antsoin’ny Testamenta Vaovao hoe
firotsahan’ny Fanahy (Asa 2:17-18). Ao amin’ny toko roa voalohany ao amin’ny
Asan’ny Apostoly, ny Baiboly dia maneho ireo zavatra telo mandrafitra ny
fifohazam-panahin’ny Testamenta Vaovao: 


·        
Voalohany, ny vahoakan’Andriamanitra dia natao
batisa tao amin’ny Fanahy Masina ary noho izany, notafiana ny herin’ny Fanahy
Masina (Asa 1:8; 2:1-4).


·        
Faharoa, noho ny fanafiana ny herin’ny Fanahy
Masina, ny vahoakan’Andriamanitra dia nanomboka nanambara an’i Kristy
tamim-pahasahiana tamin’ny very (Asa 2:14-40; 4:31).


·        
Farany, nibebaka ny olona very, nametraka ny
finoany tamin’i Kristy ary dia voavonjy (Asa 2:41, 47;
5:12-16).


Ny fahagagana, ny fanasitranana ary ny
famantarana; araka ny voasoratra ao amin’ny bokin’ny Asan’ny Apostoly dia
vokatrin’ny firotsahan’ny Fanahy Masina marina (Asa 2:43;
5:12-16). Ireo asa mahatalanjona ireo matetika dia mamokatra fifaliana lehibe,
aim-panahy ao anatin’ny fivorian’ny fiangonana, ary indrindra, fitomboan’ny
fiangonana. Kanefa, zavatra telo no tena ivon’ny fifahazam-panahy Pentekôtista:
fanafiana hery ara-panahy, fijoroana vavolombelona mahery vaika, ary fiverenan’ny
olona maro amin’Andriamanitra. Raha tsy eo iray amin’ireo singa telo ireo dia
tsy nitranga ny tena fifohazam-panahy marina. 


OHATRA AVY AO AMIN’NY BAIBOLY


Ndeha hovelarintsika kely amin’ny alalan’ny
fijerena akaiky ny zava-nitranga tamin’ny andro Pentekosta ny famaritantsika ny
fifohazam-panahy. Ny fandinihana akaiky ny Asan’ny Apostoly 2 dia manambara
amintsika fanalahidy fiton’ny fifohzam-panahy ao amin’ny Testamenta Vaovao:


Mitady an’Andriamanitra ny olona


Ny fanalahidy voalohany ao anatin’ny
fifohazam-panahy ao amin’ny Testamenta Vaovao dia ny fikatsahan’ny olona ny
Tavan’Andriamanitra ao anatin’ny vavaka. Ny Baiboly dia milaza fa talohan’ny
nirotsahan’ny Fanahy tamin’ny andro Pentekosta, ny mpianatra 120 dia “teo
an-kianjan'ny tempoly isan'andro izy nankalaza an'Andriamanitra” (Lioka 24:
53). Voalaza koa fa “Ireo rehetra ireo niray saina
naharitra nivavaka” (Asa 1:14). Ny bokin’ny Asan’ny Apostoly dia tsy
mitsahatra mampifandray ny firotsahan’ny Fanahy Masina amin’ny vavaka. Ny
fiangonana maniry hiaina ny fifohazam-panahy Pentekôtista dia tsy maintsy
manetsika ny mpikambana ao aminy hitady an’Andriamanitra amin’ny fony rehetra
ao anatin’ny vavaka.


Mandatsaka ny Fanahiny Andriamanitra


Ny singa faharoa ao anatin’ny
fifohazam-panahin’ny Testamenta Vaovao dia ny firotsahan’ny
Fanahin’Andriamanitra. Tamin’ny Pentekosta, nandatsaka ny Fanahiny tamin’ny
fiangonana Andriamanitra, ho valin’ny vavaka nataon’ny Vahoakany. Tahaka izao
no nitrangan’izany: 


“Ary nony tonga ny
Andro Pentekosta, dia teo amin'ny fitoerana iray izy rehetra. Ary nisy feo tonga tampoka avy tany an-danitra, toy ny
rivotra mahery mifofofofo, ka nanenika ilay trano niangonany. Ary nisy lela maro mitarehin'afo niseho taminy, izay
nizarazara; ary nipetraka tamin'izy rehetra isan-olona izany. Ary samy feno
ny Fanahy Masina izy rehetra, ka dia niteny tamin'ny fiteny maro samy hafa, araka ny nampitenenan'ny Fanahy Masina azy” (Asa 2:4).


Mandray ny Fanahy Masina ny mpino


Ny singa fahatelo ao anatin’ny
fifohazam-panahy ao amin’ny Testamenta Vaovao dia fahafenoan’ny mpino amin’ny
Fanahy Masina. Zava-dehibe ny fandrotsahan’Andriamanitra ny Fanahiny, kanefa
mbola mihoatra lavitra noho izany ny fandraisan’ny vahoakan’Andriamanitra ny
Fanahy Masina. Tamin’ny andro Pentekosta, ny Fanahy Masina dia tsy tonga
tamin’ny tsirairay avy tamin’izy ireo fotsiny fa “samy feno ny Fanahy Masina
izy rehetra, ka dia niteny tamin'ny fiteny maro samy hafa, araka ny
nampitenenan'ny Fanahy Masina azy” (Asa 2:4). Araka izany, natao batisa
tamin’ny Fanahy Masina, araka ny nampanantenain’i Jesosy izy ireo (Asa 1:4-5). Tamin’io
fotoana io, nandray ny hery hahatongavana ho vavolombelon’i Kristy teo amin’ny
toerana nisy azy sy hatramin’ny faran’ny tany izy ireo (Asa 1:8). Ny
nandraisan’ny vahoakan’Andriamanitra ny Fanahy no nanamarika ny fiandohan’ny
fifohazam-panahy Pentekôtista. 


Mahatsikaritra ny any ivelany


Ny singa fahefatra ao anatin’ny
fifohazam-panahy ao amin’ny Testamenta Vaovao dia ny nahitan’ny olona tany ivelany
ny zavatra nataon’Andriamanitra teo anivon’ny fiangonana. Tamin’ny Pentekosta,
izay nahita ny firotsahan’ny Fanahy Masina tamin’ny mpianatra sy naheno azy
ireo niteny tamin’ny fiteny tsy nianarany dia “talanjona sady niahanahana”.
Nanomboka nifantontany izy ireo hoe: “Ahoana no tokony
ho hevitr'izany?” (Asa 2:12). 


Toriana ny filazantsara


Ny fahadimy ao anatin’ny fifohazam-panahin’ny
Testamenta Vaovao dia ny fitoriana ny filazantsara amim-pahasahiana sy ao
anatin’ny hosotrin’ny Fanahy Masina. Izany no nitranga tamin’ny Pentekosta.
Rehefa feno ny Fanahy Masina i Petera dia nitsangana ary nanambara ny
filazantsara tamim-pahasahiana tamin’ny vahoaka vory teo. Nambarany tamin’izy
ireo ny momba an’i Jesosy ary nantsoiny hibebaka sy hino Azy izy ireo (Asa 2:14-40).
Izay rehetra feno ny Fanahy Masina dia nanampy an’i Petera tamin’ny fijoroana
vavolombelon’i Kristy (Asa. 47). 


Maro no voavonjy


Ny singa fahenina ao amin’ny Testamenta Vaovao
dia ny fisin’ny olona maro mamaly ny hafatrin’ny filazantsara sy ny mandray ny
famonjena. Tamin’ny Pentekosta, noho ny firotsahan’ny Fanahy Masina sy ny
fanambaran’i Petera ny filazantsara teo ambany hosotrin’ny Fanahy Masina dia
maro ny nibebaka sy nanatona ny Tompo. Voalazan’ny Baiboly fa izay rehetra
nandre izany dia: “voatsindrona tam-pony ka nanao tamin'i Petera sy ny Apostoly
namany hoe: Ry rahalahy, inona no hataonay? Ary hoy Petera taminy: Mibebaha,
ary aoka samy hatao batisa amin'ny anaran'i Jesosy Kristy ianareo rehetra mba
hahazo famelana ny helokareo; ary ianareo handray ny fanomezana, dia ny Fanahy
Masina” (Asa 2:37-38). Vokany, olona 3.000 no nandray ny famonjena, natao
batisa tamin’ny rano, ary nanampy ho isan’ny fiangonana (and. 41). Taorian’io
andro io, “ny olom-bonjena dia nanampin'ny Tompo isan'andro ho isan'ireo” (and.
47).


Mitombo ny fiangonana


Ny singa fahafito ao anatin’ny
fifohazam-panahy ao amin’ny Testamenta Vaovao dia ny fiitaran’ny fiangonana.
Taorian’ny Pentekosta sy ny firotsahan’ny Fanahy Masina, voalazan’ny bokin’ny
Asan’ny Apostoly fa tsy nitsahatra nitombo arak’isa sy niitatra tamin’ny
toerana samihafa ny fiangonana (jereo ny Asa 2:47; 4:31-35; 5:12-16; 9:31).


Mbola nisy zavatra hafa niaraka tamin’ny
fifohazam-panahy ihany koa hitantsika ao amin’ny Asan’ny Apostoly 2 dia ny
fanokanan-tena ho an’ny Soratra Masina, ny vavaka ary ny fitiavana ny hafa.
Arakarakin’ny nanaovan’Andriamanitra famantarana teo anivon’izy ireo no
nahatonga ny olona niaina tao anatin’ny fitalanjonana sy ny fahamasinana. Ny fanatrehan’ny Fanahy Masina dia namorona fahalalahan-tanana tao
amin’izy ireo. Ireo voatanisa rehetra ireo dia nitondra fitomboana ho an’ny
fiangonana (Asa 2:41, 47; 4:4; 5:14).


Ho famintinana, mitranga ny tena
fifohazam-panahy Pentekôtista rehefa mino ny hafatra ny olona, feno ny Fanahy
Masina ary mandeha mizara ny filazantsara amin’ny hafa. Izay rehetra mandray ny
filazantsara dia voavonjy ary feno ny Fanahy Masina. Ireo indray no lasa
manambara ny filazantsara amim-pahatokiana. Miverimberina io dingana io ary
miely sy miitatra ny fifohazam-panahy.  


NY ANDRAIKITRIN’NY PASITERA


Amin’ny maha pasitera Pentekôtista, ianao
no fanalahidin’ny fifohazam-panahy ao anatin’ny fiangonana tarihanao. Ianao
ihany koa no fantsona hikorianan’ny Fanahy na sakana tsy hahafahan’izany
mikoriana. Izay rehetra ataonao – na tsy ataonao – dia afaka mamaritra ny
hihetsehan’ny Fanahy ao anatin’ny fiangonana na tsia. Fanampin’izany, amin’ny
maha mpitarika ara-panahy, ianao no hamaritra ny famalian’ny fiangonana
amim-pahombiazana ny firotsahan’ny Fanahy Masina rehefa tonga izany. Tsy
maintsy raisinao amim-pahamatorana izany andraikitra mahafinaritra izany. 


MANDRISIKA NY FIFOHAZAM-PANAHY PENTEKÔTISTA


Herinandro vitsivitsy taorian’ny
nirotsahan’ny Fanahy Masina tao Jerosalema tamin’ny andro Pentekosta, araka ny
voalazan’ny Soratra Masina dia nisy firotsahan’ny Fanahy Masina tany Samaria,
50 kilômetatra eo ho eo tany avaratr’i Jerosalema (Asa 8:1-25). Filipo,
evanjelista no nitarika io fifohazam-panahy io ary nanampy azy tamin’izany ny
apostoly Petera sy Jaona. Ny fandinihana ny hetsika nataon’ireo lehilahy ireo
dia manampy antsika hahita fomba azo ampiharina amin’ny fandrisihana ny
fifohazam-panahy ao anatin’ny fiangonana. 


Aoka ho feno ho feno ny Fanahy Masina


Ny fomba voalohany hahafahanao, pasitera
Pentekôtista manetsika fifohazam-panahy ao anatin’ny fiangonanao dia ny
fikatsahanao manokana ny ho feno na hofenoina indray ny Fanahy Masina. Filipo dia iray tamin’ireo “diakona” fito feno ny Fanahy Masina tao
Jerosalema (Asa 6:3-5). Mety feno ny Fanahy Masina tamin’ny andro Pentekosta na
taoriana kelin’izany izy. Na dia tsy maintsy niala tao an-tanàna noho ny
fanenjehana aza izy dia nitoetra hatrany tao amin’ny fahafenoan’ny Fanahy
Masina. Rehefa tonga tany Samaria izy dia nanao asa fanompoana tao anatin’ny
herin’ny Fanahy Masina ary nitondra fifohazam-panahy lehibe izany. 


Afaka nanetsika fifohazam-panahy tany
Samaria i Filipo, sy Petera sy Jaona izay tonga avy Jerosalema mba hanampy azy
(8:14-17) satria feno ny Fanahy Masina. Noho izany, ny fifohazam-panahy
Pentekôtista dia manomboka amin’ny fahafenoan’ny pasitera sy ny mpitarika
ara-panahy hafa ao amin’ny fiangonana amin’ny Fanahy Masina[62].



Mampiasà finoana feno fahasahiana


Ny fomba faharoa hahafahanao mandrisika
fifohazam-panahy ao anatin’ny fiangonanao dia ny fampiasana finoana feno
fahasahiana. Rehefa tonga tany Samaria i Filipo dia nihetsika tamim-pinoana.
Vokany, nohamafisin’Andriamanitra tamin’ny alalan’ny fahagagana ny hafatra
notoriany ary betsaka no voababo ho an’ny Tompo (Asa 8:5-8). 


Tahaka an’i Filipo, mila mino ianao fa tena
misy ny fifohazam-panahy. Tsy maintsy resy lahatra tanteraka ianao fa
Andriamanitra dia afaka manao izay nampanantenainy (jereo Rom. 4:18-21). Raha
efa izany, tokony hihetsika amim-pahasahiana sy amim-pahatokiana ianao
manoloana ny teny fikasan’Andriamanitra ny amin’ny hahatongavan’ny
fifohazam-panahy. Raha hanao izany ianao, dia hifindra ny finoanao. Rehefa hitan’ny
mpikambana ao amin’ny fiangonana fa mihetsika amim-pinoana ny pasitera, dia
hientana ihany koa izy ka hino fifohazam-panahy avy amin’Andriamanitra


Torio i Kristy


Ny fomba fahatelo hitarihanao ny fiangonanao
amin’ny fifohazam-panahy dia ny fitoriana amim-pahatokiana ny filazantsaran’i
Kristy. Hoy ny Baiboly: “Ary
Filipo nidina tany an-tanàna any Samaria ka nitory an'i Kristy tamin'ny olona
tao” (Asa 8:5). Fanaon’ny kristiana nanerana ny bokin’ny Asan’ny Apostoly izany
(jereo ny Asa 2:22; 3:13; 4:2, 33; 9:22; 16:31). Raha
tianao ny fiangonanao hahatsapa ny fifohazam-panahy marina nisy tao amin’ny
Testamenta Vaova, tsy maintsy manao tahaka an’i Filipo sy ny apostoly ianao.
Tsy maintsy mitory an’i Kristy amim-pahatokiana amin’ny olona rehetra. Ary tsy
maintsy ampianarinao hanao izany ihany koa ny vahoakanao[63].


Mivavaha ho an’ny marary 


Fahefatra, afaka mitarika ny fiangonanao ao
anatin’ny fifohazam-panahy marina toy izay hita tao amin’ny Testamenta Vaovao
amin’ny alalan’ny fivavahana ho an’ny marary sy ny manana olana ianao. Izany
nefa dia tsy maintsy atao ao anatin’ny fanantenana fa Andriamanitra dia
hanamafy ny Teniny amin’ny alalan’ny famantarana sy fahagagana mihoatra ny voajanahary.
Tany Samaria: “…ny vahoaka betsaka dia niray hevitra
nihaino izay nolazain'i Filipo, raha nandre azy sy nahita ny fahagagana nataony”
(Asa 8:6). Tafiditra tao anatin’ireo fahagagana ireo ny fanafahana tamin’ny
fomba mahery vaika sy ny fanasitranana mahagaga. Vokany, nisy fifaliana lehibe
teo amin’ny vahoaka, betsaka no voavonjy, ary tonga tao an-tanànany
fifohazam-panahy.[64]


Asongadino ny batisa amin’ny Fanahy Masina


Ny fomba fahadimy hitarihanao ny fiangonanao
amin’ny fifohazam-panahy dia ny fanindrinao matetika ny ilan’ny mpikambana ao
aminao ny batisa amin’ny Fanahy Masina. Rehefa nahare ny apostoly tany
Jerosalema fa nandray ny filazantsara ny tany Samaria, avy hatrany izy ireo dia
naniraka an’i Petera sy Jaona hivavaka mba handraisan’izy ireo ny Fanahy Masina
(Asa 8:14-17). Ny pasitera Pentekôtista rehetra maniry hahita ny fiangonany
miaina ny tena fifohazam-panahy marina dia tsy maintsy manao izany.Tsy maintsy
mampianatra sy mitory matetika mikasika ny batisa amin’ny Fanahy Masina izy
ireo. Tsy maintsy mivavaka miaraka amin’ny olony ihany koa mba handraisan’izy
ireo ny Fanahy Masina. Izany dia hanomana tanteraka ny
fiangonana handray anjara amin’ny fifohazam-panahy sy ny fitoriana ny
filazantsara amin’ny olona very[65].


Tariho ny fijoroana vavolombelona


Ny fomba fahenina hitarihanao ny
fiangonanao amin’ny fifohazam-panahy dia ny fitarihana ny fiangonanao amin’ny
fijoroana vavolombelona amin’ny very. Tamin’ny alalan’ny fijoroana
vavolombelona feno fasahiana tamin’ny very no nanombohan’i Filipo ny
fifohazam-panahy tany Samaria. Noho ny fanaovany izany, tonga fianarana ho
an’ny fiangonana izy. Fantantsika tsara fa tao anatin’ny fotoana fohy ny
kristiana vaovao tany Samaria dia efa nanaraka ny ohatra nasehon’i Filipo ka
nijoro vavolombelona “Dia nanam-piadanana ny fiangonana
eran'i Jodia sy Galilia ary Samaria rehetra, sady nandroso tsara sy nandeha
tamin'ny fahatahorana ny Tompo sy ny famporisihan'ny Fanahy ka nihamaro” (Asa
9:31).


Raha maniry ny fifohazam-panahy marina ao
anatin’ny fiangonana ianao, pasitera Pentekôtista, dia tsy maintsy manaraka ny
ohatra nasehon’i Filipo. Tsy tokony haniraka ny olona hijoro vavolombelona
fotsiny ianao. Ianao no tsy maintsy ohatra tsara mitarika ny olona amin’izany[66].



 


Maharetà mivavaka


Farany, afaka mitarika ny fiangonana
amin’ny fifohazam-panahy amin’ny alalan’ny fanehoana amin’ny fiangonana ny
tokony ho fomba fivavaka, araka ny efa noresahantsika tany aloha. Rehefa tonga
tany Samaria ny apostoly Petera sy Jaona dia “nivavaka ho
an'ny olona mba handraisany ny Fanahy Masina” (Asa 8:15). Raha tianao ny hahita
fifohazam-panahy marina ao anatin’ny fiangonanao, tsy maintsy mitarika ny olona
hivavaka ianao. Ary tsy maintsy maharitra mivavaka mandra-pahazoana ny valiny.
Tsarovy ny tenin’i Paoly hoe: “Ary aza mba ketraka amin'ny fanaovan-tsoa isika;
fa amin'ny fotoan'andro no hijinjantsika, raha tsy reraka isika” (Gal. 6:9)[67].


______________________________


Mba hahafahana
mitoetra ho vavolombelona eo amin’ny fiaraha-monina sy ato anatin’izao tontolo
izao, ny fiangonana Pentekôtista tsirairay dia tsy maintsy miaina firotsahan’ny
Fanahy Masina amin’ny fomba miverimberina. Ny pasitera Pentekôtista no tsy
maintsy mitarika izany. Izy no mametraka ny ohatra amin’ny alalan’ny
fikatsahany amin’ny fony rehetra ny fifohazam-panahy. Tsy maintsy mampianatra
ny olona hanao tahaka izany ihany koa nefa izy. Afaka mampahery ny tenany
amin’ny alalan’ny teny fampanantenana nataon’Andriamanitra tamin’i Joela, izay
notanisain’i Petera tamin’ny andro Pentekosta izy ireo: “Ary amin'ny andro farany, hoy Andriamanitra, no
handatsahako ny Fanahiko amin’ny nofo rehetra, Ary ny zanakalahinareo sy ny
zanakavavinareo haminany, Ary ny zatovonareo hahita fahitana, ary ny
lahi-antitrareo hanonofy; Ary ny mpanompoko, na lahy na vavy, Dia handatsahako
ny Fanahiko amin'izany andro izany, Ka dia haminany izy” (Asa 2:17-18).


 







~ Toko 20 ~


 


Fitarihana ny Mpino amin'ny Batisa
amin’ny Fanahy Masina


 


Efa akaiky hiverina any an-danitra i Jesosy. Avelany hotohizan’ny fiangonana ny asa
natombony. Tao anatin’ny fanomanana ny fiaingany dia nanangona ny Mpianany teny
amin’ny tampon’ny tendrombohitra tany ivelan’i Jerosalema Izy. Teo no
nanomezany azy ireo ny baiko sy ny teny fikasana farany. 


Hoy Izy nandidy azy ireo: “...namepetra azy
tsy hiala an'i Jerosalema, fa hiandry ny teny fikasan'ny Ray, izay efa renareo
tamiko, hoy Izy; fa Jaona nanao batisa tamin'ny rano; fa
ianareo kosa hatao batisa amin'ny Fanahy Masina, rehefa afaka andro vitsivitsy”
(Asa 1:4-5). Izao kosa no fampanatenany: “Fa hahazo hery ianareo amin'ny
hilatsahan'ny Fanahy Masina aminareo, ary ho vavolombeloko any Jerosalema sy
eran'i Jodia sy Samaria ary hatramin'ny faran'ny tany” (and.8). Tamin’ny
alalan’ireo toromarika ireo, Jesosy dia nanetsika ny fiangonana, izay vao
nisondrotra hanatanteraka ny iraka nankininy tamin’izy ireo. 


Tahaka izany koa, ny pasitera Pentekôtista
tsirairay dia tsy maintsy manetsika ny fiangonany handray anjara amin’ny iraka
fanavotana nandidin’i Kristy. Tahaka an’i Jesosy, tsy maintsy azon’izy ireo antoka
fa ny olony izay manatanteraka ny asa fijoroana vavolombelona amin’ny very dia
vita batisa amin’ny Fanahy Masina sy voatafy ny hery. Tsy ho vonona handray
anjara amun’ny irak’Andriamanitra ny fiangonana raha tsy nandray ny teny
fikasana avy any amin’ny avo aloha ny mpitarika sy ny mpikambana ao aminy
(Lioka 24:49). Ity toko ity dia hiresaka mikasika izany lohahevitra manan-danja
izany sy hanampy amin’ny fanomanana anao amin’ny fitarihana ny mpikambana ao
aminao amin’ny batisa amin’ny Fanahy Masina. 


INONA NY BATISA AMIN’NY FANAHY MASINA?


Ny batisa ao amin’ny Fanahy Masina (na koa
batisa amin’ny Fanahy Masina) dia fahatsapana mahery vaika manova fiainana.
Fihaonana amin’Andriamanitra amin’ny alalan’ny fampidinany ny Fanahiny Masina
amin’ny mpanara-dia an’i Jesosy ary fanafiana sy famenoana azy ireo amin’ny
Heriny sy ny fanatrehany. Ny batisa ao amin’ny Fanahy Masina dia izay nitranga
tamin’ny mpianatra 120 tamin’ny andro Pentekosta. Tahaka izao no
anoritsoritan’ny Baiboly ny fahatsapan’izy ireo: “


Ary nony tonga ny Andro Pentekosta, dia teo
amin'ny fitoerana iray izy rehetra. Ary nisy feo tonga tampoka avy tany
an-danitra, toy ny rivotra mahery mifofofofo, ka nanenika ilay trano
niangonany. Ary nisy lela maro mitarehin'afo niseho taminy, izay nizarazara;
ary nipetraka tamin'izy rehetra isan-olona izany. Ary samy feno ny Fanahy
Masina izy rehetra, ka dia niteny tamin'ny fiteny maro samy hafa, araka ny
nampitenenan'ny Fanahy Masina azy (Asa 2:1-4).


Diniho izay nitranga tamin’ny mpianatra tamin’io
andro io. Voalohany, tonga tamin’izy ireo ny Fanahy Masina, araka izay
nambaran’i Jesosy ao amin’ny Asa 1:8. Manaraka izany, niditra tao anatin’izy
ireo ny Fanahy Masina, nameno azy ireo tamin’ny Heriny sy ny Fanatrehany.
Vokany, nanomboka niteny tamin’ny fiteny izay nampitenenan’ny Fanahy Masina azy
avy izy ireo. Farany, nanomboka nijoro vavolombelona tamim-pahombiazana izy
ireo ary narahana famantarana izany (Asa 2:14-41). Nitohy nanerana ny bokin’ny
Asan’ny Apostoly io fisehoan-javatra io. Afaka manantena ny hitohizan’izany
ihany koa isika amin’izao androntsika izao. 


Miaraka amin’izany ao anatin’ny saina, afaka
manamafy zavatra telo mikasika ny batisa amin’ny Fanahy Masina isika:


1. Fahatsapana mahery vaika izany. “Fanafiana ny hery avy amin’ny avo” (Lioka 24:49) no namaritan’i Jesosy
azy. Nampanantena Izy hoe: “Fa hahazo hery ianareo amin'ny hilatsahan'ny Fanahy
Masina aminareo” (Asa 1:8). Rehefa feno ny Fanahy Masina ny olona dia mihaona
amin’ny herin’Andriamanitra. 


2, Fampanantenana ho an’ny mpino
rehetra izany. Jesosy dia nilaza fa ny Ray izay any
an-danitra dia hanome malalaka ny Fanahy Masina ho an’izay Zanany mangataka
Aminy amin’ny finoana (Lioka 11:13; Marka 11:24).Tao anatin’ny toriteniny
tamin’ny Andro Pentekosta, dia izao no nambaran’i Petera mikasika io
fahatsapana io: “fa ny teny fikasana dia ho anareo sy ny
zanakareo ary ho an'izay rehetra lavitra, na iza na iza hantsoin'i Jehovah
Andriamanitsika hanatona Azy” (Asa 2:39).


3. Baiko ho an’ny mpino rehetra izany. Nodidian’i Jesosy ny mpianany mba: “tsy hiala an'i Jerosalema, fa
hiandry ny teny fikasan'ny Ray” (Asa 1:4). Tahaka izany koa, Paoly dia nandidy
ny mpino tao Efesosy hoe “aoka hofenoina ny Fanahy” (Efe. 5:8). Satria ny mpino
tsirairay no notendrena ho vavolombelon’i Kristy, midika izany fa ny mpino
tsirairay dia tsy maintsy tafiana ny herin’ny Fanahy Masina (Lioka 24:48-49; Asa
1:8; 5:32).


Ankoatr’izany, ny batisa amin’ny Fanahy Masina dia
mampitao ny kristiana hiaina amin’ny fomba mahafaly an’Andriamanitra (Gal.
5:16). Manatsara ny fahaizany mivavaka (Rom. 8:26-27). Tonga miaraka amin’ny
batisa amin’ny Fanahy Masina ny fahafahan’ny olona iray mampiasa ny
fanomezam-pahasoavana (1 Kor. 12:7-10). Fanampiny, ny batisa amin’ny Fanahy
Masina dia mamokatra fahamora-tohina amin’ny zavatra momba an’Andriamanitra (Jaona
16: 8; 1 Kor. 2:12), fahatakarana bebe kokoa ara-panahy (Jaona 3:8; 1 Kor.
2:14), fitiavana lalina an’Andriamanitra (Rom. 5:5), ary fanokanan-tena lehibe
ho an’ny Asan’Andriamanitra (Asa 4:20; 5:29). Ilain’ny kristiana tsirairay ny
batisa amin’ny Fanahy Masina. 


MANDRISIKA NY BATISA AMIN’NY FANAHY MASINA


Manoloana ny fahamarinan’izay voalaza teo aloha,
ny pasitera Pentekôtista dia hiasa mafy hanetsika sy hitarika ny mpikambana ao
aminy ho amin’ny batisa amin’ny Fanahy Masina. Ireo misy paikady dimy azonao
ampiasaina hampaherezana sy hanampiana ny olona handray ny batisa amin’ny
Fanahy Masina:


1. Ampio izy ireo hahatakatra. Voalohany, azonao atao ny mampahery ny olona ho feno ny Fanahy Masina
amin’ny alalan’ny fanampiana azy ireo hahatakatra ny toetra, ny tanjona, ary ny
maha zava-dehibe izany fahatsapana izany. Azo tanterahana amin’ny alalan’ny
fitoriana sy fampianarana matetika mikasika ny lohahevitra momba ny Fanahy
Masina izany. Rehefa mahafantatra bebe kokoa ny Fanahy Masina ny mpino dia
vonona kokoa amin’ny famaliana Azy sy ny fandraisana ny fahafenoana[68].


2. Aoka ianao hamboly fanirina. Izao no nambaran’i Jesosy raha niresaka mikasika ny Fanahy Masina
Izy: “Raha misy olona mangetaheta, aoka izy hanatona Ahy ka hisotro” (Jaona
7:37). Tamin’ny fotoana hafa indray dia nampanantena Izy hoe: “Sambatra ny noana sy mangetaheta ny fahamarinana; fa izy no
hovokisana” (Mat. 5:6). Araka izany, ny hanoanana sy hetaheta dia anisan’ireo
zavatra takian’Andriamanitra amin’ny fandraisana ny Fanahy Masina. Ny
fahafantarana izany dia tokony hahatonga anao te hahita ny olonao haniry ny
hotafiana ny herin’ny Fanahin’Andriamanitra. Iray amin’ny fomba azonao
ampiasainy ny fanampiana azy ireo hahazo fa hitondra fitahiana maro eo amin’ny
fiainan’izy ireo ny fahafenoan’ny Fanahy Masina. Ao anatin’izany fitahiana
izany ny hery entina mijoro vavolombelona, ny fiarahana mandeha akaiky
amin’Andriamanitra, ny fanampiana ao anatin’ny vavaka, ny fandresena ny
fakam-panahy, sy ny maro hafa. Afaka mamorona fanirina ny Fanahy ao anatin’ny
fon’ny olona amin’ny alalan’ny fanehoana fiainana feno ny Fanahy eo
anatrehan’izy ireo koa ianao. Rehefa mahita ny fanomezam-pahasoavana sy ny
vokatrin’ny Fanahy ao amin’ny fiainan’ny pasitera ny mpino dia ho teraka ao
anatin’ny fon’izy ireo ny fanirina hofenoina ny Fanahy. 


3. Hetseho ny finoana. Averiko eto, hoy i Jesosy tamin’ny fotoana niresahany mikasika ny
Fanahy: “Izay mino Ahy, dia hisy onin'ny rano velona miboiboika avy ao
an-kibony” (Jaona 7:38). Nanazava ihany koa i Paoly: “mba horaisintsika amin'ny
finoana ny teny fikasana ny amin'ny Fanahy” (Gal. 3:14). Satria raisina amin’ny
finoana ny Fanahy, midika izany fa mila manomana ny olonao handray ny Fanahy
Masina amin’ny alalan’ny fananganana finoana ny teny fikasan’Andriamanitra ao
anatin’izy ireo ianao.


Ohatra, azonao atao ny mampahatsiahy azy ireo ny
tenin’i Kristy ao amin’ny Lioka 11. Ao Jesosy dia nilaza hoe: “Ary hoy izaho
aminareo: Mangataha, dia homena ianareo; mitadiava...Fa izay rehetra
mangataka no mahazo...” (and. 9-10; jereo koa ny and. 13). Ny teny hoe izay
rehetra eto amin’ity andalana ity dia manondro ny zanak’Andriamanitra
tsirairay – ao anatin’izany izy ireo. Azonao zaraina amin’izy ireo koa ny teny
fikasana ao amin’ny Marka 11:24 sy ny Asa 2:39. Fanampin’izany, azonao atao koa
ny manangana ny finoana’izy ireo amin’ny alalan’ny fizarana ny fijoroana
vavolombelon’ireo nofenoin’Andriamanitra ny Fanahiny sy nampiasainy ho
Voninahiny. 


4. Mamoronà tontolo. Ny fomba iray sady manan-danja hahafanao manampy ny olonao ho feno ny
Fanahy dia ny famoronana tontolo ao anatin’ny fotoam-bavaka. Ny batisa amin’ny
Fanahy Masina dia mora raisina ao anatin’ny tontolo misy finoana avo sy
fanatrehan’ny Fanahy matanjaka. Antsoina hoe avo ny finoana rehefa miandrandra mafy
ny hetsikin’ny Fanahy ny vahoakan’Andriamanitra. Manantena
izy ireo fa Andriamanitra dia hanatanteraka avy hatrany ny Teny fikasany. Azo
lazaina fa mahery ny fanatrehan’ny Fanahy rehefa tsapan’ny olona fa akaiky dia
akaiky tokoa Andriamanitra. Tahaka an’i Jakoba, afaka manamarina izy ireo hoe:
“Ato amin'ity fitoerana ity tokoa Jehovah” (Gen. 28:16)


Aza hadinoina, tamin’ny Andro Pentekosta,
ny voalohany nofenoin’ny Fanahy Masina dia ny toerana, taorian’izay vao nofenoina
ny olona (Asa 2:3-4). Voalohany, tsapa ny fanatrehan’ny FanahyMasina ary
noraisina izany avy eo. Ny fanatrehan’ny Fanahy dia azo ambolena amin’ny
alalan’ny vavaka amin’ny fo, ny fankatoavana amin’ny Teny, ny fiderana
voahosotra, ary ny fisokafana amin’ny Fanahy. 


5. Manomezà fahafahana. Farany, raha manantena hahita ny mpikambana ao aminao handray ny
Fanahy Masina ianao, dia mila manome fahafahana azy ireo handray izany. Tokony
hataonao matetika izany. Ny vavaka fangatahana ny Fanahy dia tsy maintsy atao
tsy tapaka ao anatin’ny fotoam-bavaka fiderana ao amin’ny fiangonanao.
Fanampin’izany, tsy maintsy manao antso eny amin’ny alitara tsy tapaka ianao
ary ao anatin’izany ny fanasana ny olona handray ny Fanahy. 


Rehefa mandamina ny fandaharam-potoanan’ny
fotoam-bavaka sy fiderana ianao dia ataovy azo antoka fa misy fotoana ampy
tsara hivavahana eny amin’ny alitara alohan’ny hiravana. Fanampiny, tsy maintsy
manofana ny mpiara-miasa aminao amin’ny fitarihana ny olona ao anatin’ny batisa
amin’ny Fanahy Masina ihany koa ianao. Ankoatr’izany, tokony hisy fotoana
hatokana ho an’ny fikatsahana ny herin’ny Fanahy Masina ihany koa mandritra ny
fotoam-bavaka sy ny fotoanan’ny vondrom-bavaka. 


MIARA-MIVAVAKA AMIN’NY MPINO MBA HANDRAISANY NY FANAHY
MASINA


Efa nanolotra toriteny momba ny batisa
amin’ny Fanahy Masina ianao ary efa vonona hofenoina ny Fanahy Masina ny mpino.
Inona no tokony hataonao manaraka? Ahoana no hahafahanao mitarika azy ireo
amim-pahombiazana amin’ny fikatsahana ny batisa amin’ny Fanahy Masina? 


Voalohany, tena zava-dehibe ny zavatra miseho
ao amin’ny fiainan’ny mpino rehefa manomboka feno Fanahy Masina izy ireo.
Tahaka ny tamin’ny andro Pentekosta, tonga tamin’izy ireo aloha ny Fanahy (Asa
2:3). Taorian’izay Izy dia niditra ao anatin’izy ireo ary nameno azy tamin’ny
heriny sy ny fanatrehany (and. 4a). Farany, ny Fanahy dia nitosaka avy ao
anatin’izy ireo tamin’ny alalan’ny teny nampiteniny azy avy (and. 4b). Tokony
hanantena hahita ireo hitranga eo amin’ny fiainan’ny mpino ianao rehefa mandray
ny batisa amin’ny Fanahy Masina izy ireo.


Tokony hotadidinao tsara ihany koa
mandritra ny dingana rehetra fa izay mikatsaka ny Fanahy Masina dia mila
mihetsika amin’ny finoana (Gal. 3:2, 5, 14). Aza hadinoina fa ny finoana no
hanomana ny fon’izy ireo handray ny Fanahy; ny finoana no hampidina ny
Fanatrehany, ary ny finoana no hampitosaka ny herin’ny Fanahy amin’ny alalan’ny
teny ampiteneniny azy ireo. Hazontsika tsara ao anatin’ny saina ireo mandritra ny
fotoana hitarihantsika ny mpino ao amin’ny batisa amin’ny Fanahy Masina. 


Dingana telon’ny Finoana


Ao amin’ny Lioka 11:9-13, Jesosy dia
nampianatra ny Mpianany ny fomba hahafahan’izy ireo mangataka sy mandray ny
Fanahy Masina. Io andalana io sy ny Asan’ny Apostoly 2:1-4 izay mitantara ny
fahatsapan’ny mpianatra 120 tamin’ny andro Pentekosta dia samy manolotra
dingana telo amin’ny fandraisana ny Fanahy Masina. Ireo dingana telo ireo dia
ny fangatahana amin’ny finoana, ny fandraisana amin’ny finoana ary ny
fitenenana amin’ny finoana. Tahaka izao no fitarihana
ny mpino amin’ireo dingana telo ireo:


Dingana voalohany: Fangatahana amin’ny
finoana. Voalohany, tariho hangataka ny Fanahy
Masina ny mpino. Ampahatsiahivo ny fampanantena nataon’i Jesosy: “Mangataha, dia homena ianareo” (Lioka 11:9). Tahaka ny ataonao
rehefa mitarika ny mpanota hanao vavaka fanoloran-tena, azonao atao koa ny
mitarika ny mpino amin’ny vavaka fangatahana hofenoina ny Fanahy Masina. Omeo
toromarika izy ireo fa rehefa mivavaka dia tokony hatoky fa henon’Andriamanitra
ny vavaka ataony ary hovaliany izany. Tokony ho tahaka izao ny vavaka, ary
asaina averin’izay mangataka hofenoina ny Fanahy Masina


“Tompo, manatona anao aho mba hofenoina ny
Fanahy Masina...nampanantena ianao fa hahazo hery aho rehefa milatsaka amiko ny
Fanahy... ilaiko izany hery izany mba hahatonga ahy ho vavolombelonao....Nampanantena
ihany koa ianao fa izay rehetra mangataka dia...Mangataka aho, ary noho izany,
manantena handray. Rehefa mandray aho dia hiteny amin’ny finoana....tsy
hatahotra aho...hanomboka hiteny amin’ny fiteny omen’ny Fanahy Masina ahy ahi
izao”. 


Raha vao vita izany vavaka izany dia omeo toky
ny olona fa henon’Andriamanitra ny vavaka nataony ary vonona hameno azy ireo
amin’ny Fanahy Masina Izy izao. Ampaherezo izy ireo hanokatra ny fony amin’ny
fahatongavan’ny Fanahy Masina aminy. Tokony hahatsapa ny fanatrehan’ny Fanahy
Masina izy ireo. Azonao atao ny manokana fotoana fohy hiarahana midera ny Tompo
sy hamaliana ny fahatongavan’ny Fanahy Masina.


Dingana faharoa: Fandraisana amin’ny
finoana. Eto, tariho ao anatin’ny dingana finoana
ny mpino. Hoy i Jesosy: “izay
rehetra mangataka no mahazo” (Lioka 11:10). Fandraisana ao anatin’ny
fientanana no resahan’i Jesosy. Hoy Izy: “Izay rehetra mangataka dia tsy
maintsy miroso amin’ny fandraisana”. Nambaran’i Jesosy tamin’ny mpianany fa
amin’ny alalan’ny hetsika finoana no anatanterahana izany: “Na inona na inona tononinareo amin'ny
fivavahana sy angatahinareo, dia minoa fa efa nandray ianareo, dia ho
azonareo izany” (Marka 11:24)


Ho fitarihana ireo mangataka ny Fanahy Masina
ao amin’ny dingan’ny finoana, asao izy ireo hanandratra ny tanany amin’ny
lanitra sy hamerina amim-pinoana ity vavaka tsotra ity: “Tompo, amin’izao
fotoana izao, raisiko amin’ny anaran’i Jesosy ny Fanahy Masina”. Eo amin’io
vavaka io no fotoana tokony hanetsehan’izy ireo ny finoany mba handraisany ny
Fanahy. Eo izy ireo no tokony “hino fa efa nandray:!” Amin’ny fotoana,
inoan’izy ireo, ny Fanahy Masina dia hidina ao anaty sy hameno azy. Ampio izy
ireo hahatsapa ny hanatrehan’ny Fanahy Masina ao anatiny lalina ao. 


Dingana fahatelo: miteny amin’ny finoana. Rehefa tonga eto amin’ity dingana ity dia ampaherezo ny mpangataka
hihetsika amin’ny finoana sy hanomboka hiteny amim-pahasahiana – tsy avy
amin’ny sainy nefa fa avy any anatiny lalina any, avy any amin’izay hahatsapany
ny fanatrehan’Andriamanitra ao anatiny (Jaona 7:38). Rehefa mamela ny Fanahy
Masina hitosaka ao anatiny sy amin’ny alalan’ny maha izy azy manontolo izy ireo
dia hanomboka hiteny amin’ny fiteny izay tsy azony (Asa 2:4;10:46; 19:6). Ny
fitenenan’izy ireo dia azo ampitahaina amin’ny dingana nataon’i Petera ho
fankatoavana an’i Jesosy rehefa niala tao anaty sambokely izy ary nanomboka
nandeha teny ambony rano. Ny fahagagana dia avy amin’ny dingana feno fahasahiana
nataony (Marka 14:28-29). Tahaka izany koa amin’izy ireo:! Ampaherezo izay
rehetra mangataka ny Fanahy Masina tsy hatahotra fa hiara-hiasa tanteraka
amin’ny Fanahy Masina amin’ny alalan’ny fitohizana miteny ao amin’ny finoana. 


Fitenenana amin’ny fiteny tsy fantatra


Mety hanampy ny firesahana kely mikasika ny
fitenenana amin’ny fiteny tsy fantatra satria matetika dia zavatra vaovao
tanteraka amin’izay rehetra tsy mbola niaina azy ity fahatsapana ity.
Zava-dehibe ny hahatakarana fa rehefa miteny amin’ny fiteny tsy fantatra ny
mpino, ny teny ambaran’izy ireo dia tsy avy amin’ny saina, tahaka ny resaka
mahazatra andavanadro. Ny teny dia avy anatin’izy ireo
lalina any, avy amin’ny Fanahy. Hoy i Jesosy: “Izay
mino Ahy, dia hisy onin'ny rano velona miboiboika avy ao an-kibony, araka ny
voalazan'ny Soratra Masina” (Jaona 7:38). Hoy i Paoly: “Fa
izay miteny amin'ny fiteny tsy fantatra dia tsy miteny amin'olona, fa
amin'Andriamanitra; fa amin'ny fanahy no itenenany zava-miafina, ka tsy misy
olona mahalala” (1 Kor. 14:12). Ampahatsiahivo izay rehetra mangataka ny Fanahy
Masina fa ny fitenenana amin’ny fiteny tsy fantatra dia tsy zavatra terena.
Tokony hitosaka ho azy ny teny. Ny hany tokony hataon’izy ireo dia ny mamela
izany hitranga sy miara-miasa amin’ny Fanahy Masina ary miteny mafy amin’ny
finoana. 


Torohevitra aorian’ny vavaka


Aorian’ny vavaka, tena zava-dehibe ny
hanomezana torohevitra ny olona nangataka ny batisa amin’ny Fanahy Masina. Tsy
tokony hitovy ny torohevitra omenao ny olona efa feno sy ny tsy mbola feno. 


Ho an’izany feno ny Fanahy Masina sy miteny
amin’ny fiteny tsy fantatra, izao no torohevitra omenao azy: ny fandraisana ny
Fanahy Masina dia tsy tanjona farany fa fitaovana mitondra mankany amin’ny
tanjona lehibe lavitra. Ny tanjona amin’ny nanomezana ny Fanahy Masina dia ny mba
handraisanareo hery ho entina miaina ho an’Andriamanitra sy hahatonga anareo ho
vavolombelona voatafy ny hery an’i Kristy. Noho izany, aoka ianareo hanokana
fotoana isan’andro hivavahana ao amin’ny Fanahy, izany hoe amin’ny fiteny tsy
fantatra. Izany fahazarana izany dia hanatanjaka ny ara-panahinareo sy
hampahatsiaro anareo mandrakariva ny fanatrehan’ny Fanahy Masina ao anatiny (1
Kor. 14:4). 


Ho an’izay rehetra nangataka, kanefa tsy feno
ny Fanahy Masina dia izao no torohevitra omenao: tsy tokony ho kivy isika ary
tokony hatoky hatrany fa marina ny teny fampanantenana nataon’i Jesosy: “Mangataha,
dia homena ianareo” (Lioka 11:9). Mampirisika antsika hitohy hangataka,
hitady ary handondonà, araka ny nampianarin’i Jesosy. Mandritra ny fotoana
anaovantsika izany dia tokony hazonintsika ao an-tsaina hatrany ny teny
fikasan’i Jesosy: “izay rehetra mangataka no mahazo” (Lioka 11:10).
Azonao atao koa ny manontany raha mbola tian’izy ireo ny hivavaka indray
mandeha. Raha eny, avereno hatramin’ny voalohany ny dingana teo aloha ary
ampaherezo izy ireo hihetsika amim-pasahiana amin’ny finoana. 


MANETSIKA IREO NANDRAY NY FANAHY MASINA


Amin’ny maha pasitera Pentekôtista, tsy tokony
hiala ao an-tsainao ny antony nanaovan’i Jesosy batisa amin’ny Fanahy Masina ny
mpanaraka Azy. Natao batisa amin’ny Fanahy Masina izy ireo mba hahazo hery ka
ho vavolombelony (Asa 1:8).  Noho izany, tokony hampaherezinao izay rehetra
feno ny Fanahy mba hanomboka hijoro vavolombelona avy hatrany amin’ny
ankohonany sy ny namany. Tokony hotarihanao hitory ny filazantsara amim-pahasahiana,
hanangana fiangonana ary handray anjara amin’ny asa misiona izy ireo. Izany no
nataon’i Jesosy sy ny apostoly ao amin’ny filazantsara efatra sy ny bokin’ny
Asan’ny Apostoly[69].


Raha vao nohosorana (natao batisa) tamin’ny
Fanahy Masina i Jesosy dia nanomboka nanao asa fanompoana tamin-kery (Lioka
3:22-23; 4:8; 14, 18-19; 5:17). Raha vao nandray ny Fanahy Masina i Petera
tamin’ny Andro Pentekosta dia nitsangana izy sy ny mpianatra ary nitory ny
filazantsara tamin-kery lehibe ka telo arivo ny olona niverina tamin’ny Tompo
tamin’izany (Asa 2:14-41). Izay rehetra niverina tamin’ny Tompo ihany koa dia
nijoro vavolombelona tamin-kery avy hatrany. Noho ny fijoroana vavolombelon’izy
ireo, “ny olom-bonjena dia nanampin'ny Tompo isan'andro ho isan'ireo” (and.47).
Andro vitsy taorian’io, rehefa nandatsaka ny Fanahiny tamin’ny mpianatra tao
Jerosalema indray ny Tompo dia: “feno ny Fanahy Masina izy rehetra ka nitory ny
tenin'Andriamanitra tamin'ny fahasahiana” (4:31). Nitohy nanerana ny bokin’ny
Asan’ny Apostoly izany modely izany, ary mbola tokony hitohy ao anatin’ny
fiangonana Pentekôtista amin’izao andro ankehitriny izao. 


 







~ Toko 21 ~


 


Fanaovana asa fanompoana ao
amin'ny herin'ny Fanahy Masina


 


Henry sy Rota vadiny dia nanao asa fanompoana
misionera tamin’ny vahoaka mpanompo sampy tany amin’ny tanàna antsoina hoe Glofaken,
tany atsimo atsinanan’i Liberia. Nandritra ny fotoana maharitra i Henry no
nanentana mafy ny hialan’ny olona amin’ny sampy sy hiveriny amin’i Jesosy,
kanefa vitsy ihany no namaly ny antsony.


Indray andro, tonga nitsidika an’i Henry ny
loholona teo an-tanàna. Hoy izy taminy: “Niantsy anay ianao mba handao ny
sampin’ny ray aman-dreninay sy hanaraka ny Andriamanitrao. Nolazainao fa mahery
noho ny sampinay ny Andriamanitrao, kanefa, tsy mbola hitanay akory ny
herin’izany Andriamanitra hireharehanao izao. Raha azonao aseho anay ny Heriny
dia hiala amin’ny sampinay izahay ary hanompo Azy”. 


Fantatr’i Henry fa tsy nihaika azy fotsiny
ihany ilay loholona fa nihaika an’Andriamanitra:! Noho izany, nivavaka izy,
“Tompo, asehoy amin’ny olona eto Glofaken ny herinao”. Novalian’Andriamanitra
ny vavaka nataon’i Henry, ary nanomboka naneho ny heriny tamin’ny alalan’ny asa
fanompoany Andriamanitra. 


Indray maraina, nanatona an’i Henry ilay
loholona tao an-tanana ary nangataka azy hivavaka mba hanalan’Andriamanitra aminy
ny zavomaso izay nandrakotra ny masony sy tsy nahafahany nahita tsara araka ny
tokony ho izy. Nametra-tanana tamin’ilay lehilahy i Henry sady nivavaka,
nangataka an’Andriamanitra hanao fahagagana. Novalian’Andriamanitra avy hatrany
ny vavaka nataon’i Henry hany ka nanjavona tanteraka ilay zavomaso. 


Taorian’izay, nitohy nanao fahagagana teo
anivon’ny olona tao Glofaken hatrany Andriamanitra. Indray mandeha,
nirahan’Andriamanitra i Henry mba hametra-tanana amin’ny vehivavy maty efa
halevina. Talanjona ny olona rehetra rehefa nahita ny mason-dravehivavy
nihiratra sy nahita azy velona. Noho io fahagagana io sy ny maro hafa, niala
tamin’ny fanompoan-tsampy ny loholona sy ny lehibe tao an-tanana ary nametraka
ny finoany tao amin’i Jesosy. Maro tamin’ny olona tao an-tanàna Glofaken
ihany koa no nanao tahaka azy ireo. Fiangonana matanjaka feno ny Fanahy Masina
no niorina taorian’izany. 


Ao anatin’ny iraka lehibe, Jesosy dia
nandidy ny Fiangonany hoe: “Mandehana any amin'izao
tontolo izao ianareo, ka mitoria ny filazantsara amin'ny olombelona rehetra. Izay mino sy atao batisa no hovonjena; fa izay tsy mety
mino no hohelohina” Misy teny fikasana nampiarahany amin’io Iraka: “Ary
izao famantarana izao no hanaraka izay mino: hamoaka demonia amin'ny anarako
izy; hiteny amin'ny fiteny izay tsy mbola hainy izy; handray menarana izy; ary
na dia misotro zava-mahafaty aza izy, dia tsy hampaninona azy izany;
hametra-tanana amin'ny marary izy, dia ho sitrana ireny” (Marka 16:15-18). Tao
anatin’ny tantaran’ny fiangonana, nametraka ny finoany tamin’i Jesosy ny olona
satria nahare ny filazantsara sy nahita ny fanehoana ny herin’ny Fanahy.


Ato amin’ity toko ity isika dia hiresaka
mikasika ny maha zava-dehibe ny hanaovan’ny pasitera Pentekôtista ny asa
fanompoany anatin’ny herin’ny Fanahy. Ao anatin’izany isika dia hijery ireo
fisehoan’ny fanomezam-pahasoavana voatanisa ao amin’ny 1 Korintiana 12:8-10 sy
ny tanjon’izy ireo ao anatin’ny asa fanompoana. Hanome antsika taridalana
vitsivitsy mikasika ny fampiasana ny fanomezam-pahasoavana ao am-piangonana
ihany koa izany. 


ASA FANOMPOANA AO AMIN’NY HERIN’NY FANAHY


Ny pasitera Pentekôtista tsirairay dia tsy
maintsy mahay ny fomba hanaovana asa fanompoana ao anatin’ny herin’ny Fanahy
Masina miaraka amin’ny famantarana izay manaraka izany. Io karazana asa
fanompoana io no fenitra narahana tamin’ny andron’ny Testamenta Vaovao, ary
mbola mitoetra ho fakantahaka ho antsika amin’izao vaninandro izao. 


Ny loharanon’ny asa fanompoana amin-kery
dia ny Fanahin’Andriamanitra. Noho izany, ny olona rehetra maniry hanao asa
fanompoana ao anatin’ny herin’ny Fanahy Masina dia tsy maintsy feno ny Fanahy
Masina. Azon’i Jesosy tsara izany. Izay no antony namelany baiko farany ho
an’ny mpianatra talohan’ny niakarany any an-danitra: “Ary
raha niara-niangona teo aminy Jesosy, dia namepetra azy tsy hiala an'i
Jerosalema, fa hiandry ny teny fikasan'ny Ray, izay efa renareo tamiko, hoy
Izy; fa Jaona nanao batisa tamin'ny rano; fa ianareo
kosa hatao batisa amin'ny Fanahy Masina, rehefa afaka andro vitsivitsy” (Asa
1:4-5). Nampantena azy ireo i Jesosy hoe: “Fa hahazo hery ianareo amin'ny
hilatsahan'ny Fanahy Masina aminareo, ary ho vavolombeloko any Jerosalema sy
eran'i Jodia sy Samaria ary hatramin'ny faran'ny tany” (and. 8).


Mampalahelo fa maro ny pasitera eto Afrika
amin’izao androntsika izao no tsy nandray ny fanafiana ny herin’ny Fanahy. Noho
izany, tsy feno ny Fanahy Masina ireo lehilahy sy vehivavy ireo ka tsy mahita
ny fisehoan’ny herin’ny Fanahy Masina ao anatin’ny asa fanompoany. Mahavaky fo
izany. Raha tsy mbola feno ny Fanahy Masina ianao dia mila mikatsaka
an’Andriamanitra “mandra-panafiana anao amin'ny hery avy any amin'ny avo”
(Lioka 24:49). Andriamanitra dia hameno anao amin’ny Fanahy sy hanafy hery anao
ho amin’ny asa fanompoana, tahaka ny nataony tamin’ireo mpianatra tamin’ny
Andro Pentekosta (Asa 2:1-4)[70].


Ankoatr’izany, misy koa ireo pasitera feno ny
Fanahy Masina kanefa tsy tena mahita loatra ny herin’ny Fanahy Masina ao
anatin’ny asa fanompoany. Tsy vitsy ireo pasitera mihevitra fa ny hany
tanjon’ny fahafenoan’ny Fanahy Masina dia ny fitenenana amin’ny fiteny tsy
fantatra. Tahaka ny mpihaza manadio ny basiny isa-maraina, manao tifi-danitra
vitsivitsy, mampirina ny basiny ary manantena ny vadiny hahandro hena tsara izy
ireo. Amin’ny teny hafa, mitabataba fotsiny izy ireo kanefa tsy mahavita
afa-tsy zavatra kely monja. 


Na dia tafiditra ao anatin’ny fisehoan’ny
Fanahy Masina aza ny fitenenana amin’ny fiteny tsy fantatra, tsy izany no tena
tanjona voalohany amin’ny nanomezana ny batisa amin’ny Fanahy Masina. Ny tanjona voalohany amin’ny fahafenoan’ny Fanahy Masina dia fanafiana
hery ho amin’ny asa fanompoana (Asa 1:8). Amin’ny maha pasitera Pentekôtista,
tsy maintsy mihoatra ny fitenenana amin’ny fiteny tsy fantatra isika ary
mankany amin’ny asa fanompoana voatafy ny herin’ny Fanahy. 


Tsy maintsy mianatra manao asa fanompoana
ao amin’ny herin’ny Fanahy ary miaraka amin’ny famantarana sy fahagagana isika.
Ny asa fanompoana tahaka izany dia sady mitondra fitahiana ho an’ny
vahoakan’Andriamanitra no misarika ny mpanota hanatona an’i Jesosy.


OHATRA AMIN’NY ASA FANOMPOANA VOATAFY HERY


Ny pasitera Pentekôtista dia afaka mianatra
manao asa fanompoana voatafy hery amin’ny alalan’ny fianarana sy fakana tahaka
ny asa fanompoan’i Jesosy izay voatantara ao amin’ny Filazantsara sy ny asa
fanompoan’ny fiangonana voalohany izay hita ao amin’ny bokin’ny Asan’ny
Apostoly.


Ny asa fanompoan’i Jesosy


Na dia tena Andriamanitra tonga nofo aza i
Jesosy, nisafidy izy ny hanao ny Asa Fanompoany tamin’ny maha lehilahy feno ny
Fanahy Masina. Hoy ny Baiboly: “fa nofoanany ny tenany
tamin'ny nakany ny endriky ny mpanompo sy nahatongavany ho manam-pitoviana
amin'ny olona” (Fil. 2:7). Araka izany, Jesosy no fankatahaka voalohany amin’ny
fanaovana asa fanompoana voatafy hery. 


Taonjato maro talohan’ny nahatongavan’i
Kristy, Isaia dia naminany fa ny Mesia dia hanatanteraka ny asa fanompoany ao
anatin’ny herin’ny Fanahy Masina (Isa. 61:1-2). Ho fanatanterahana ny
faminanian’Isaia, izao no fanambarana nataon’i Jesosy tamin’ny fotoana
nanombohany ny asa fanompoany teto an-tany: “Ny Fanahin'i
Jehovah no ato amiko, Satria nanosotra Ahy hitory teny soa mahafaly amin'ny
malahelo Izy” (Lioka 4:18). Tahaka izao kosa indray no nanoritsoritan’i Petera
ny asa fanompoana voatafy hery nataon’i Jesosy: “Izay nohosoran'Andriamanitra
tamin'ny Fanahy Masina sy ny hery sady nandehandeha nanao soa sy nahasitrana
izay rehetra azon'ny herin'ny devoly, satria Andriamanitra nomba Azy” (Asa
10:38). Ireo andalana ireo sy ny maro hafa ao amin’ny Testamenta Vaovao dia
maneho fa Jesosy dia nanao ny asa fanompoany tao anatin’ny herin’ny Fanahy
Masina (jereo ny Lioka 4:1, 14; 5:17). Ny fahagagana sy ny famantarana nanaraka
ny asa fanompoan’i Jesosy dia nanampy tamin’ny fandresena lahatra ny olona
hanaraka Azy (jereo ny Mat. 4:23-25; 9:35-36; Jaona 2:11).


Ny fianteheran’ny Tompo an-tsitrapo tamin’ny
herin’ny Fanahy Masina tao anatin’ny asa fanompoany dia ohatra lehibe ho
antsika. Tahaka an’i Jesosy, tsy maintsy tafiana ny herin’ny Fanahy Masina sy
manambara amim-pahasahiana ny vaovao mahafaly amin’ny olona rehetra isika.
Mandritra izany, tsy maintsy matoky isika fa Andriamanitra dia hanamarina ny
fanambarana ny Teny amin’ny famantarana sy fahagagana avy amin’ny herin’ny
Fanahy Masina. 


Ny asa fanompoan’ny Apostoly


Tahaka amin’ny asa fanompoan’i Jesosy, ny asa
fanompoan’ny apostoly sy ireo mpianatra hafa ao amin’ny bokin’ny Asan’ny
Apostoly dia manome ohatra tsara amin’ny fanaovana asa fanompoana ao amin’ny
herin’ny Fanahy. Tamin’ny alalan’ny fandinihana ny asa fanompoana voatafy hery
nataon’i Jesosy no nianaran’ireo mpianatra voalohany ireo asa fanompoana
tamin-kery. Ny fototrin’ny ankamaroan’ny fahagagana nataon’ny mpianatra ao
amin’ny bokin’ny Asan’ny Apostoly dia ny fahagagana nataon’i Jesosy tao amin’ny
filazantsara. 


Ny apostoly dia nanaraka ny ohatra nasehon’i
Jesosy tamin’ny fiainana feno ny Fanahy Masina. Fantatr’izy ireo tsara fa
alohan’ny hanaovana asa fanompoana, tahaka izay nataony, dia mila ny herin’ny
Fanahy Masina, izy ireo. Ary tahaka an’i Jesosy, nataon’izy ireo azo antoka
ihany koa fa izay rehetra tonga tao amin’i Kristy dia voatafy ny herin’ny
Fanahy Masina sy voahetsika ho amin’ny asa fanompoana voatafy ny herin’ny
Fanahy (jereo ny Asa 2:38-39; 8:14-17; 9:17; 19:1-7).


Ireo ohatra ireo dia mampianatra antsika fa ny
tena asa fanompoan’ny Testamenta Vaovao marina dia mihoatra noho ny fahalalana,
ny fahaizana ary ny fahaiza-manao voajanahary. Mitaky fanafiana ny Fanahy, izay
azo avy amin’ny fahafenoan’ny Fanahy Masina izany. Tao ambany hosotrin’ny
Fanahy Masina no nanambaran’i Jesosy sy ny apostoly ny hafatrin’ny famonjena
ary narahan’ny famantarana sy fahagagana izany. 


NY ANDRAIKITRIN’NY FAMANTARANA SY FAHAGAGANA


Inona ary ny andraikitrin’ny famantarana sy
fahagagana ao anatin’ny asa fanompoana fitoriana ny filazantsara amin’izao
androntsika iza? Ny famantarana sy ny fahagagana dia maneho ny fitiavana sy ny
fangorahan’Andriamanitra ny olombelona lavo. Ireo koa
no maneho fa ny filazantsara dia manana hery hanovana fiainana. Tahaka ny
famantaran-dalana izy ireny, manondro ny olona an’i Jesosy Mpanasitrana,
Mpanafaka ary Mpamonjy. Hoy i Jaona amintsika: “Ary nisy
vahoaka betsaka nanaraka Azy noho ny nahitany ny famantarana izay efa nataony
tamin'ny marary” (Jaona 6:2; jereo koa ny 20:30-31; Asa 3:1-10).
Tian’Andriamanitra hitranga eo amin’ny fiainantsika mpanao asa fampoana
ankehitriny koa izany. Jesosy dia nanambara fa ny vavahadin’ny
fiainan-tsi-hita, ny hery demoniaka rehetra dia tsy hahasakana ny fandrosoan’ny
Fiangonany (Mat. 16:18). Nandroaka demonia Izy ho fanafahana izay nampahoriana
sy ho fanehoana ny fandresen’ny Fanjakan’Andriamanitra ny fanjakan’ny devoly
(Mat. 12:28-29; Lioka 11:20-22). Io hery sy fahefana io dia nomen’i Jesosy izay
rehetra handray ny Fanahy Masina sy hanaiky ny Fahefany (Mat. 10:1; Marka
3:14-15; Lioka 9:1-2; Asa 1:8).


Ny pasitera Pentekôtista dia tsy maintsy mahatakatra
fa ny herin’ny Fanahy dia ho an’ny mpikambana tsirairay ao anatin’ny fiangonany
(Asa 2:39). Andriamanitra dia te hameno ny tsirairay avy amin’izy ireo amin’ny
Fanahy Masina sy hanafy hery azy ireo ho vavolombelona, ary hanome azy ireo
fanomezam-pahasoavana samihafa. Ny antony anaovany izany dia mba “hahasoa” ny fiangonana (1 Kor. 12:7) sy ho fampandrosoana ny
fanjakan’Andriamanitra eto an-tany (jereo ny Marka 16:20)[71].


FANOMEZAM-PAHASOAVANA


Ny herin’ny Fanahy Masina raisina amin’ny
batisa amin’ny Fanahy Masina dia miseho ao anatin’ny asa fanompoana amin’ny
alalan’ny fiasan’ny fanomezam-pahasoavana. Ao amin’ny 1 Korintiana 12:8-10,
Paoly dia niresaka fanomezam-pahasoavana sivy izay tokony hiasa ao anatin’ny
fiangonana tsirairay. Araka ny andininy7, ireo fanomezam-pahasoavana ireo dia
antsoina koa hoe: “fampisehoana ny Fanahy”. Ireo
fanomezana ireo dia azo faritana ho hosotra mihoatra ny voajanahary omen’ny
Fanahy Masina amin’ny alalan’ny mpianatra feno ny Fanahy Masina mba
hahatanteraka ny sitrapon’ny Ray. Ireo fanomezam-pahasoavana enina ireo dia azo
sokajiana ho vondrona telo: ny sokajy voalohany dia ny fanomezam-pahasoavana
fanambarana izay ahitana ny teny fahalalana, ny teny fahendrena, ary ny
fahafantarana fanahy samihafa. Ny sokajy faharoa dia antsoina hoe fanomezam-pahasoavana
faminaniana, ary ny ao anatiny dia ny fitenenana amin’ny fiteny tsy
fantatra, ny fandikana fiteny tsy fantatra ary ny faminaniana. Ny sokajy
fahatelo farany dia ny fanomezam-pahasoavana hery izay ahitana ny
fanasitranana, ny finoana ary ny fahagagana. Amin’ny ankapobeny, ny
fanomezam-pahasoavana hery dia miseho amin’ny alalan’ny famantarana sy
fahagagana[72].


Ny tanjon’ny fanomezam-pahasoavana


Antony telo no mahatonga ny Fanahy Masina
manome antsika fanomezam-pahasoavana. Voalohany, omena izy ireo mba
hampiorina, na hampandroso ny fiangonam-paritra (1 Kor. 12:7; 14:12, 26).
Rehefa matanjaka ny fiangonana dia ho vonona sy hahomby kokoa amin’ny
fanompoana ny mpikambana ao aminy (Efe. 4:11-12). 


Faharoa, omen’ny
Fanahy ny fiangonana ireo fanomezam-pahasoavana ireo mba hampahombiazana azy
amin’ny fizarana ny filazantsara amin’ny very. Hitantsika miharihary ao amin’ny
bokin’ny Asan’ny Apostoly ny asan’ny fanomezam-pahasoavana ao anatin’ny
fitoriana ny filazantsara sy ny asa misiona.


Farany,
omen’ny Fanahy Masina ny fiangonana ny fanomezam-pahasoavana mba hahafahany
miitatra sy manangana fiangonana hafa voatafy ny herin’ny Fanahy. Mora kokoa ny
manangana fiangonana eo amin’ny toerana iray rehetra arahan’ny famantarana sy
fahagagana ny filazantsara. Sarotra kosa ny manangana fiangonana eo amin’ny
toerana tsy misy fanehoana ny herin’Andriamanitra. Ny tantaran’i Henry sy Ruth,
izay nozaraina tany amin’ny fiandohan’ity toko ity no porofo manamarina izany. 


Ny fampiasana ny fanomezam-pahasoavana


Ny hery ara-panahy dia tena ilaina tokoa
amin’ny fampandehanana ny fiangonana araka ny tokony ho izy. Tsy azo araraotina
nefa ny fampiasana ny hery ara-panahy. Tahaka ny fisin’ny olona ao amin’ny
goverenemanta manararaotra ny fampiasana ny fahefana ara-pôlitika ananany, ny
kristiana Pentekôtista ihany koa dia mety hanararaotra ny fampiasana ny hery
ara-panahy. Ho fisorohana izany, ao amin’ny 1 Korintiana 12-14, Paoly dia
nanome toromarika maromaro momba ny fampiasana araka ny tokony ho izy ny fanomezam-pahasoavana
rehefa ao anatin’ny fiangonana. 


Eo amin’ny toko 13, ny apostoly dia nilaza
fa ny fanomezam-pahasoavana dia tokony horaisina ho fanehoan’Andriamanitra ny
fitiavany amin’ny alalan’ny mpino. Noho izany, ny fitsipika fototra voalohany
amin’ny fampiasana ny fanomezam-pahasoavana dia ny fikatsahana izay hahasoa ny
hafa. 


Avy eo, eo amin’ny toko 14, Paoly dia
nametraka fitsipika maromaro mifehy ny fampiasana araka ny tokony ho izy ny
fanomezam-pahasoavana, indrindra ny fanomezam-pahasoavana faminaniana, izany
hoe ny fiteny tsy fantatra, ny fandikana fiteny tsy fantatra ary ny faminaniana
ao anatin’ny fiangonana. Notsindriany tamin’izany fa ny fanomezam-pahasoavana
faminaniana dia tsy tokony hiteraka korontana ao anatin’ny fiangonana. Ny
tanjona amin’ny fampiasana azy ireo dia “ho fampandrosoana
sy ho famporisihana ary ho fampiononana” ny vahoakan’Andriamanitra (and.3).
Fanampin’izany, ny fanomezam-pahasoavana faminaniana dia tsy maintsy ampiasaina
ao anatin’ny filaminana tanteraka (and. 27-37).


Farany, ny Fanahy sy ny votoatin’ny hafatra
faminaniana dia tokony “hofantarina” alohan’ny handraisana azy ho avy
amin’Andriamanitra (and.29). 


Amin’izao androntsika izao, manerana an’i
Afrika dia araraotina ny fampiasana ny fanomezam-pahasoavana faminaniana sy
fanomezam-pahasoavana hery. Ny mpaminany sandoka sy ny
apostoly sandoka dia namadika ny fanasitranana sy ny fahagagana ho orinasa
fanangonan-karena. Ireo lehilahy sy vehivavy miaina ao anaty fahalovana ireo
dia tsy menatra mivarotra fahagagana sy famantarana amin’ny olona mitady
vahaolana amininy. Kanefa, ao amin’ny Soratra Masina, tsy misy mihitsy
fahagagana namidy izany. 


Amin’ny maha pasitera Pentekôtista
mahatoky, tsy maintsy ataontsika azo antoka fa tsy manaraka izany fanao tsy ara-baiboly
izany isika. Tokony hatoky amim-panetren-tena ianao fa Andriamanitra dia hanao
famantarana sy fahagagana amin’ny alalan’ny asa fanompoanao. Ao anatin’izany,
tokony hanalavitra tanteraka ny fakam-panahin’ny fivarotana ny
fahagagan’Andriamanitra ianao. Hoy i Jesosy: “Sitrano
ny marary, atsangano ny maty, diovy ny boka, avoahy ny demonia; efa nahazo
maimaimpoana ianareo, koa manomeza maimaimpoana” (Mat. 10:8). Ny tena pasitera
Pentekôtista marina dia mahatsiaro mandrakariva fa ny fanomezam-pahasoavana dia
tsy natao ampiasainy araka izay mety aminy. Fanomezana avy amin’ny Fanahy
Masina ny fanomezam-pahasoavana ary tsy ampiasaina raha tsy araka “ny sitrapony” (1 Kor. 12:11).


Ny fametrahana ireto fanontaniana ireo dia
hanampy anao hanombana ny fampiasana ny fanomezam-pahasoavana ao anatin’ny
fiangonanao:


1. Mifanaraka amin’ny
Tenin’Andriamanitra ve ny fampiasana ny Fanomezam-pahasoavana? Izay tsy mifanaraka amin’ny fampianarana voasoratra mazava ao
anatin’ny Soratra Masina dia tokony holavina. Ny Fanahin’Andriamanitra dia tsy
hanohitra velively izay lazain’ny Tenin’Andriamanitra.


2. Manome voninahitra an’Andriamanitra
ve fampiasana ny fanomezam-pahasoavana? Ny
fanomezam-pahasoavana dia tsy nomena hanindrahindrana asa fanompoana. Nomena
izy ireo mba hanomezana voninahitra an’Andriamanitra sy hampahafantarana an’i
Jesosy amin’ny olona (Mat. 15:31; Marka 2:12). Raha manindrahindra olona ny
fampiasana ny fanomezam-pahasoavana fa tsy manandratra an’Andriamanitra dia
tokony hodinihana manokana (Jaona 16:13-15; 1 Kor. 1:29).


3. Mampiorina
ny fiangonana ve ny fampiasana ny fanomezam-pahasoavana? Ny
fanomezam-pahasoavana dia natao hampiorenana ny fiangonana. Raha miteraka
savorovoro na mampalemy ny finoan’ny vahoakan’Andriamanitra ny fampiasana ny
fanomezam-pahasoavana dia tsy maintsy lavina. 


4. Manompo ny irak’Andriamanitra ve
ny fampiasana ny fanomezam-pahasoavana? Ny
fanomezam-pahasoavana dia fitaovana tena manan-danja tokoa amin’ny fitoriana ny
filazantsara sy ny fananganana fiangonana. Noho izany, izay mampiasa ny
fanomezam-pahasoavana dia tokony ho fijoroana vavolombelona mahomby ho an’i
Kristy. Raha mampivily ny olona hiala amin’ny irak’Andriamanitra ny fampiasana
fanomezam-pahasoavana dia tsy maintsy ajanona.


Mandrisika ny fampiasana ny fanomezam-pahasoavana


Amin’ny maha pasitera Pentekôtista anao, tsy
maintsy mitandrina tanteraka ianao amin’ny fampiasana tsy araka ny tokony ho
izy ny fanomezam-pahasoavana ao anatin’ny fiangonana. Tsy izany nefa no tokony
ho lohalaharana aminao fa ny fandrisihana ny fampiasana ny
fanomezam-pahasoavana ao anatin’ny fiangonana. Tsy tokony ho afa-po amin’ny
firesahana mikasika ny famantarana sy ny fahagagana ianao. Ny tokony
hokatsahanao dia ny hampiasa ny fanomezam-pahasoavana ao anatin’ny fiangonana sy
eny an-kalamanjana. Fomba efatra no azonao entina manatanteraka izany:


Voalohany, tokony
hampianarinao ny mpikambana ao aminao ny mikasika ny fiahiana sy ny
fitiavan’Andriamanitra ny olona rehetra sy ny faniriny hanatsotra ny tanany
hamonjy, hitahy ary hanasitrana azy ireo. Mila omenao azy ireo ihany koa ny
toromarika mikasika ny fomba tian’Andriamanitra hanatanterahan’izy ireo ny asa
fanompoany ao anatin’ny herin’ny Fanahy sy ampiasan’izy ireo
fanomezam-pahasoavana. 


Faharoa, tsy
maintsy asehonao azy ireo ny fanaovana asa fanompoana ao anatin’ny herin’ny
Fanahy. Ny fomba tsara indrindra handrisihana ny mpikambana hampiasa ny
fanomezam-pahasoavana dia ny fanehoana azy ireo ny fanaovana izany. Izany no
nataon’i Jesosy niaraka tamin’ny Mpianany. Nasehony azy ireo tamin’ny alalan’ny
fanafahana ilay lehilahy azon’ny demonia (Lioka 8:26-39) sy fanasitranana ilay
vehivavy narary ary ny fananganana ilay zazavavikely maty (and. 40-56) ny fomba
fanaovana asa fanompoana ao anatin’ny herin’ny Fanahy Masina. Avy eo Izy: “naniraka ireo handeha hitory ny fanjakan'Andriamanitra sy hahasitrana
ny marary” (9:2). Araka izany, tsy maintsy mamela an’Andriamanitra hameno sy
hameno anao indray amin’ny Fanahy Masina ianao. Tsy maintsy matoky koa ianao fa
Andriamanitra dia haneho ny fiasan’ny fanomezam-pahasoavana ao amin’ny fiainana
sy ny asa fanompoanao manokana. 


Fahatelo, tsy maintsy
mandrisika ny mpikambana ao amin’ny fiangonanao hamaly ny kasikin’ny Fanahy
Masina sy hihetsika amin’ny finoana amin’ny fampiasana ny fanomezam-pahasoavana
ianao. Tsy maintsy manome fahafahana ny olona hampiasa ny fanomezam-pahasoavana
ianao mandritrany fotoam-piderana sy ny fitoriana filazantsara ianao. 


Farany, tsy maintsy mandrisika ny fampiasana
ny fanomezam-pahasoavana amin’ny alalan’ny fikatsahana ny hisin’ny tontolo
hahafahan’ny Fanahy Masina miasa ao anatin’ny fotoam-bavaka ihany koa ianao. Ny
tontolo tahaka izany dia marihan’ny fanatrehan’Andriamanitra sy ny finoana
miandrandra zavatra. Maneho ny fanatrehany Andriamanitra rehefa manokatra ny fony
ho Azy amin’ny alalan’ny fiderana sy fiankohofana ny olona. Miforona ny finoana
manantena rehefa voaentana hanatratra an’Andriamanitra sy hiandrandra Azy
haneho ny fanatrehany amin’ny alalan’ny “famantarana sy ny fahagagana ary
tamin'ny asa lehibe samy hafa sy ny fanomezana ny Fanahy Masina nozarazarainy
araka ny sitrapony” (Heb. 2:4).


______________________________


Ny tena pasitera
Pentekôtista marina dia miezaka ho tonga lehilahy na vehivavin’ny Fanahy. Ny
tanjona dia ny hanao asa fanompoana omban’ny famantarana sy fahagagana ao
anatin’ny herin’ny Fanahy Masina ary koa hampianatra ny olona hanao tahaka
izany. 


 







~ Toko 22 ~


 


Fidirana ao anatin'ny ady
ara-panahy


 


Jesosy dia nahatakatra tsara fa ao anatin’ny
ady ifanoherana amin’i Satana sy ny miaramilany ny tenany. Namoaka demonia
tamin’ny lehilahy sady jamba no moana i Jesosy indray andro. Talanjona ny olona
nijery ilay lehilahy nanomboka nahita sy niteny. Hoy ny sasany: “Moa Ity va
Ilay Zanak'i Davida?” Ny sasany kosa nibitsibitsika hoe: “Tsy misy amoahan'ilehiny
ny demonia, afa-tsy Belzeboba, lohan'ny demonia” (Mat. 12:22-24).


Fantatr’i Jesosy izay nosainin’izy ireo ka hoy
Izy taminy: “Ho foana ny fanjakana rehetra izay miady an-trano; ary tsy
haharitra ny tanàna rehetra, na ny trano, izay miady an-trano”. Nazavainy avy
eo ny zavatra vao nitranga teo anivon’izy rehetra: “Fa raha ny
Fanahin'Andriamanitra kosa no amoahako ny demonia, dia efa tonga aminareo
sahady ny fanjakan'Andriamanitra”. Nampiany hoe: “Fa hataon'ny olona ahoana no
fiditra ao an-tranon'ny mahery handroba ny entany, raha tsy afatony aloha ny
mahery? dia vao handroba ny ao an-tranony izy” (Mat. 12:25-29).


Mbola marina izany amin’izao androntsika izao
satria ao anatin’ny fifanoherana amin’ny herin’ny ratsy isika. Alohan’ny
hahafahantsika manafaka ny olona amin’ny fanandevozan’ny fahotana sy Satana,
tsy maintsy miditra ao anatin’ny ady ara-panahy isika. Tsy maintsy mamatotra
ilay mahery aloha isika, izay vao afaka mandroba ny tranony. Ity toko ity dia
hiresaka mikasika ny maha zava-dehibe ny fahaizan’ny pasitera Pentekôtista
mihaika sy mandresy ny hery demoniaka. 


MAHATAKATRA NY ADY ARA-PANAHY


Talohan’ny niverenany any an-danitra, Jesosy dia
nametraka iraka lehibe ho an’ny fiangonana. Hoy izy tamin’ny mpanara-dia Azy: “koa
mandehana ianareo, dia ataovy mpianatra ny firenena rehetra, manao batisa azy
ho amin'ny anaran'ny Ray sy ny Zanaka ary ny Fanahy Masina
sady mampianatra azy hitandrina izay rehetra nandidiako anareo; ary, indro, Izaho momba anareo
mandrakariva ambara-pahatongan'ny fahataperan'izao
tontolo izao” (Mat. 28:19-20). Ny Asan’ny Apostoly no tantaran’ny
nanatanterahan’ireo mpianatr’i Kristy voalohany io iraka io tao anatin’ny
herin’ny Fanahy Masina. 


Mbola manan-kery ny iraka lehibe amin’izao
andro ankehitriny izao ary mbola natao hotanterahana “ambara-pahatongan'ny
fahataperan'izao tontolo izao” (and.20). Mba hahafahana manatanteraka
amim-pahombiazana io iraka io, ny fiangonana sy ny mpitarika dia tsy maintsy
mahafantatra tsara ny fomba hanoherana sy handresena an’i Satana sy ireo hery
demoniaka miaraka aminy.


Tena misy ny ady ara-panahy


Tena misy ny ady ara-panahy. Tena misy ny
fahavalo ary tena misy ny ady ara-panahy izay tsy maintsy andraisantsika
Pentekôtista anjara sy handrombahantsika fandresena. 


“Fa isika tsy mitolona amin'ny nofo aman-drà,
fa amin'ny fanapahana sy amin'ny fanjakana sy amin'ny mpanjakan'izao
fahamaizinana izao, dia amin'ny fanahy ratsy eny amin'ny rivotra” (Efe. 6:12). 


Eo amin’ny tohin’io andinin-tSoratra Masina io
ny mpanompon’i Kristy dia manazava ny momba ireo fitaovam-piadiana mahery vaika
azontsika ampiasaina ao anatin’ny ady ifanaovana amin’ny ratsy: “fa tsy avy
amin'ny nofo ny fiadian'ny tafikay, fa mahery amin'Andriamanitra handrava
fiarovana mafy” (2 Kor. 10:4)


An-tapitrisany ireo olona tsy mbola nandray
fijoroana vavolombelona marina momba ny filazantsara. Ireo olona ireo dia
andevozin’ny rafitra ara-pivavahana manohitra ny fivavahana kristiana. Mpanapaka
demoniaka mahery, izay miasa eo ambany fifehezan’i Satana no mifehy ireny
rafitra ireny: “Ny lohan'ny demonia” (Marka 3:22; jereo koa ny 1 Jaona 5:19).
Mba hahafahana manavotra ny olona, tsy maintsy afatotra sy esorina ao
an-tranony aloha ilay mahery (Mat. 12:28-29). Noho
izany, raha tian’ny fiangonana ny hahomby amin’ny fanatanterahana ny irak’i
Kristy, tsy maintsy mianatra mihetsika ao anatin’ny herin’ny Fanahy Masina izy.
Ary tsy maintsy voafehiny koa ny fomba hiadiana sy handresena ny hery demoniaka.



Jesosy dia nampianatra ny Mpianany hivavaka
hoe: “Ho tonga anie ny fanjakanao. Hatao
anie ny sitraponao etỳ an-tany tahaka ny any an-danitra” (Mat. 6:10). Hoy
koa Izy tamin’izy ireo: “Misy ny sasany eto izay tsy mba
hanandrana fahafatesana mandra-pahitany ny fanjakan'Andriamanitra tonga amin'ny
hery” (Marka 9:1). Ny tian’i Jesosy ambara tamin’io dia ny Andro Pentekosta
izay “nanafiana azy ireo tamin’ny hery avy any amin’ny avo” (Lioka 24:49; Asa
2:4).


Amin’izao androntsika izao, tonga amin-kery ny
Fanjakan’Andriamanitra isaky ny misy olona voavonjy, sitrana, afaka na feno ny
Fanahy Masina. Ny pasitera Pentekôtista dia tokony hitarika ny olona hivavaka
matetika mba ho tonga amin-kery ny fanjakan’Andriamanitra. 


Ny toetran’ny ady ara-panahy


Ny ady ara-panahy dia fifandonana eo amin’ny
tsara sy ny ratsy, eo amin’ny masina sy tsy masina. Ao anatin’izao vaninandro
iainantsika izao dia misy fifandonana tsy mitsahatra eo amin’i Satana sy ny
demonia ary ny fiangonan’Andriamanitra. 


Ny Devoly dia mampiasa izay rehetra ananany
hanimbana ny iraka fanavotana ataon’Andriamanitra ho an’ny firenena. Mpamono olona
sady mpandainga ny Devoly ary ny tanjony dia ny “hangalatra sy hamono ary
handringana” (Jaona 8:44; 10:10). Izy sy ny demonia dia miezaka manajamba ny
sain’ny olona amin’ny fahamarinan’ny filazantsara (2 Kor. 4:3-4). Satria ny Devoly
mankahala an’Andriamanitra, ny tena imasoany dia ny hanohitra sy hampalahelo
an’Andriamanitra. Kanefa, fantany fa tsy afaka handratra mivantana an’Andriamanitra
izy. Noho izany, miezaka manimba sy mandratra ireo izay tian’Andriamanitra izy,
dia ny olombelona rehetra izany. 


Nambaran’i Jesosy fa tonga ny
fanjakan’Andriamanitra (Marka 1:14-15; Lioka 8:1, 9:11). Tamim-pahasahiana no
nanambarany fa tonga handrava ny fanjakan’i Satana sy hanorina ny
fanjakan’Andriamanitra ao anatin’ny fon’ny olona Izy. Ny hafatra momba ny
fanjakan’Andriamanitra ihany koa no fon’ny hafatra notorian’ny mpianatr’i
Kristy (jereo ny Asa 8:12; 19:8). Nirahan’i Jesosy nitory ny filazantsaran’ny
Fanjakan’Andriamanitra sy naneho ny Heriny izay maharesy ny hery rehetra
ananan’ny fahavalo izy ireo (Lioka 10:19; jereo koa ny. Mat. 10:7; Lioka 9:1-2; 10:8-9)[73].


FIOMANANA HO AMIN’NY ADY ARA-PANAHY


Amin’ny maha pasitera Pentekôtista, tsy
maintsy vonona hihaika sy handresy ny fanahy demoniaka amin’ny fotoana rehetra
ianao. Ary tsy maintsy mampianatra ny mpikambana ao amin’ny fiangonana hanao
tahaka izany koa. Ireto ny sasany amin’ireo fomba
azonao hanomanana ny tenanao:


Aoka ho feno ny Fanahy Masina


Voalohany, aoka ho azonao antoka fa feno ny
Fanahy Masina ianao (Asa 2:4; 4:31), mandeha ao amin’ny Fanahy ary velona ao
amin’ny Fanahy araka ny voasoratra hoe: “aoka handeha araka ny Fanahy” (Gal.
5:25). Jesosy dia feno ny Fanahy (Lioka 3:21-22), ary niaina sy nanao asa
fanompoana tao amin’ny herin’ny Fanahy (Lioka 4:18-19; Asa 10:38). Nambaran’i
Jesosy mazava tsara fa tamin’ny herin’ny Fanahy Masina no nandroahany ny
demonia (Mat. 12:28). Raha tiantsika ny hahomby amin’ny ady ara-panahy, tsy
maintsy tafiana ny herin’ny Fanahy Masina ihany koa isika. 


Ataovy azonao tsara izay rehetra nataon’i Kristy


Ny dingana manaraka ao anatin’ny fiomanana ho
an’ny ady ara-panahy dia ny fahazoanao tsara izay rehetra nataon’i Kristy teo
Kalvary. Teo no nandoavany ny sandan’ny fanavotana ny olombelona rehetra (Isa. 53:6; 1 Jaona 2:2). Ankoatr’izany, Izy dia nandrava ny
fanapahan’ny Devoly an'izao tontolo izao (Jaona 12:31). Hoy ny Baiboly: “ary nesoriny tsy ho eo amin'ny tenany ny fanapahana sy ny fahefana, ary
noho ny hazo fijaliana dia nasehony miharihary ny fitondrany ireo toy ny
fanaon'izay avy nandresy” (Kol. 2:15). 


Ankehitriny, noho ny asa mahery vaika nataon’i
Kristy teo Kalvary dia resy i Satana sy ny demoniany (Heb. 2:14-15). Raha
mandeha ao amin’ny Fanahy sy ny fankatoavana feno an’i Kristy sy ny Sitrapony
isika dia homeny ny hery sy fahefana ilaina handresena an’i Satana sy ny
demoniany. 


Tsarovy ny maha Izy anao ao amin’i Kristy


Ao anatin’ny fiomanana amin’ny ady ara-panahy,
tokony hotsarovanao mandrakariva hoe iza ianao ao amin’i Kristy. Na dia miaina
eto an-tany aza ianao, amin’ny maha zanak’Andriamanitra dia mponin’ny lanitra kosa
(Fil. 3:20). Raha tsaroanao izany fahamarinana izany ka misafidy ny hiaina
tahaka ny tena zanak’Andriamanitra ianao dia atolotrin’ny Tompo anao avokoa ny
zavatra rehetra ilaina, ny fahefana ary ny hery ho entina miady. Arakarakin’ny
hisainanao sy hihetsehanao amin’ny maha mponin’ny fanjakan’Andriamanitra no
hahatonga anao ho vonona kokoa amin’ny fanambarana ny filazantsaran’ny fanjakana
amin’ny olona very sy ho sahy hirotsaka an-tsehatra bebe kokoa amin’ny ady
ara-panahy. 


Tafio avokoa ny fiadian’Andriamanitra rehetra


Farany, Paoly dia nampahery ny mpiady
ara-panahy hoe: “mahereza ao amin'ny Tompo sy amin'ny herin'ny faherezany” (Efe.
6:10). Fomba iray hahafahantsika manatanteraka izany dia ny fitafiana ny
fiadian’Andriamanitra rehetra. Amin’izay, rehefa tonga ny Devoly dia afaka
mijoro sy manohitra azy isika (and. 11, 13). Taorian’io, Paoly dia nitanisa
fiadiana fito mahery vaika nomen’i Kristy ny Mpanompony. Nanome toromarika fohy
mikasika ny fomba fampiasana ny tsirairay amin’ireo fitaovana ireo ao anatin’ny
ady ara-panahy ihany koa izy (Efe. 6:13-18). Ndeha hojerentsika akaiky ny momba
ireo fitaovana fito ireo:


1. Fehikibon’ny fahamarinana. Voalohany, tsy maintsy misikina ny “fehikibon’ny fahamarinana” (Efe.
6:14). Misy dikany roa: misikina ny fehikibon’ny fahamarinana: tanantsika ho
fiadiantsika ny Tenin’Andriamanitra (Jaona 17:17). Midika izany fa tsy maintsy mandrakotra
ny tenantsika amin’ny fahamarinana isika, tsy inona izany fa ny fahitsiana sy
ny fahamarinana. Amin’ny alalan’io fiadiana io no hahafahantsika manohitra ny
laingan’ny Devoly (Jaona 8:44).


2. Fiarovan-tratran’ny rariny. Faharoa, tsy maintsy manomana ny tenantsika amin’ny ady ara-panahy
amin’ny fametahana ny fiarovan-tratran’ny rariny” isika (Efe. 6:14). Ataontsika
izany mba hananantsika antoka fa miaina ao anatin’ny fifandraisana marina
amin’Andriamanitra sy amin’ny fifandraisana tsy tapaka amin’i Jesosy Kristy
isika (Jaona 15:5). Vokatr’io fifandraisana io, afaka miaina amin’ny fiainana
madio sy masina isika (Tit. 2: 11-12).


3. Kiraron’ny fahavononam-panahy. Fahatelo, tsy maintsy manana fahavononana isika (Efe. 6:15). Raha atao
amin’ny teny hafa dia izao, tsy maintsy miambina mandrakariva amin’ny
fanafihan’ny fahavalo isika (1 Pet. 5:8). Io fahavonona io dia avy amin’ny
fihainoana sy fankatoavana ny filazantsara. Ary koa, amin’ny maha mpitandrina
mahatoky ny ondrin’Andriamanitra, tsy maintsy manomana ny
vahoakan’Andriamanitra amin’ny fanafihan’ny fahavalo ianao, tahaka ny nataon’i
Paoly tamin’ireo loholona Efesiana (Asa 20:28-31).


4. Ny ampingan’ny finoana. Fahefatra, tsy maintsy mandray ny “ampingan’ny finoana” isika (Efe.
6:16). Ity fitaovam-piadiana ara-panahy ity dia azontsika ampiasaina hiarovana
ny tenantsika amin’ny “zana-tsipìka mirehitra rehetra izay alefan'ilay ratsy”
(and.16). Tafiditra ao anatin’izany zana-tsipika mirehitra izany ny
fakam-panahy samihafa alefan’ilay ratsy toy ny fisainana sy fanirina tsy madio
ary finiavana tsy hankato an’Andriamanitra. Miorina tsara ny finoantsika rehefa
mamaky sy mihaino ny Tenin’Andriamanitra isika (Rom. 10:17) ary mivavaka ao
amin’ny Fanahy Masina isika (Joda 20).


5. Ny fiarovan-dohan’ny famonjena. Fahadimy, anisan’ny fitaovana azontsika ampiasaina ihany koa ny
“fiarovan-dohan’ny famonjena” (Efe. 6:17). Io famonjena io dia tsy famonjena
amin’ny fahotana sy ny helo ihany fa famonjena na fanafahana avy amin’Andriamanitra
amin’ny zavatra rehetra toy ny amin’ny herin’ny demonia, ny loza, ny aretina
ary ny fahafatesana.


6. Ny Tenin’Andriamanitra. Fahenina, tsy maintsy mandray ny “sabatrin’ny Fanahy izay tsy inona fa
ny Tenin’Andriamanitra” isika (Efe. 6:17). Ny Tenin’Andriamanitra no iray
amin’ireo fitaovam-piadiana mahery vaika eo an-tanan’ny pasitera Pentekôtista.
Mampiasa ity fitaovam-piadiana ity isika rehetra mianatra amim-pahatokiana ny
Tenin’Andriamanitra sy manao tsianjery Soratra Masina (Sal. 119:11).
Fanampin’izany, tsy maintsy manambara amim-pahatokiana ny Tenin’Andriamanitra
amin’izay rehetra vonona hihaino isika (2 Tim 4:2). [74]


Ny Tenin’Andriamanitra dia sady fitaovana
azo anafihana no azo iarovana ny tena. Fitaovana entina manafika izy rehefa ampiasaina
ao anatin’ny vavaka, rehefa toriana sy ampianarina ao anatin’ny hosotrin’ny
Fanahy Masina. Fitaovana fiarovan-tena kosa izy rehefa entina manohitra ny
fanafihan’i Satana, tahaka ny nataon’i Jesosy tany an’efitra (Lioka 4:1-13).


Ny “Tenin’Andriamanitra” resahana eto amin’ity
andalana ity dia manokana na rhema izay raisin’ny mpianatr’i Kristy avy
amin’ny Fanahy. Mety andalan-tSoratra Masina apetrakin’ny Tompo ao anatin’ny
fony. Na koa fanambarana avy amin’Andriamanitra izay mifanentana amin’ny
zavatra ilaina manokana toy ny Teny fahalalana na Teny fahendrena (1 Kor.
12:8). 


7. Vavaka ao amin’ny Fanahy. Farany, tsy maintsy raisintsika ho fiadiana ihany koa ny “vavaka ao
amin’ny Fanahy”. Ny vavaka tahaka izany dia fitaovam-piadiana ara-panahy mahery
vaika. Izany no nahatonga an’i Paoly nampahery ny mpino hoe: “mivavaha
mandrakariva ao amin'ny Fanahy amin'ny fivavahana rehetra sy ny fangatahana, ka
miambena amin'izany amin'ny faharetana sy ny fangatahana rehetra” (Efe. 6:18).
Midika izany fa tokony hamela ny Fanahy Masina hanosotra sy hitarika ny vavaka
ataontsika isika. Tafiditra ao anatin’io vavaka io ny vavaka fifonana amin’ny
fiteny tsy fantatra (1 Kor. 14:14; jereo koa ny.Rom. 8:26).


Fitaovam-piadiana ara-panahy fito hafa


Ny Baiboly dia miresaka mikasika
fitaovam-piadiana ara-panahy fito mahery vaika azon’ny pasitera Pentekôtista
ampiasaina handresena ny fahavalo.


1. Ny fitaovam-piadian’ny fifadian-kanina. Rehefa ampiarahana amin’ny vavaka ny fifadian-kanina dia tokonga
fiadiana ara-panahy mahery vaika (Marka 9:29).


2. Ny fitaovam-piadian’ny fiderana. Misy hery ara-panahy lehibe ao anatin’ny fiderana voahosotrin’ny
Fanahy. Rehefa midera an’Andriamanitra ny vahoakany dia mirodana ny manda (Jos.
6:16-20), resy ny fahavalo (2 Tant. 20:1-26), ary misokatra ny varavarana (Asa 16:25-26).


3. Ny fitaovam-piadian’ny fitiavana. Ny tena fitiavana marina dia manana hery mahatalanjona mahasarika
lehilahy sy vehivavy hanatona an’i Kristy (Rom. 5:5). Ny olona tsy voataona
amin’ny alalan’ny adi-hevitra na ny fanehoana ny herin’Andriamanitra dia mety
ho voataona amin’ny alalan’ny fanehoana amin’ny fomba tsotra ny fitiavana kristiana
(12:20-21).


4.  Ny fiadian’ny batisa
amin’ny Fanahy Masina. Nampanantena ny mpanaraka
Azy i Jesosy fa hahazo hery izy ireo rehefa tonga aminy Fanahy Masina (Asa
1:8). Ilay fahatsapana antsoina hoe Batisa amin’ny Fanahy Masina no noresahany
tamin’izany (Lioka 3:16; Asa 1:5; 2:4).[75]


5. Ny fitaovam-piadian’ny
fanomezam-pahasoavana. Iray amin’ny antony
nanomezan’ny Fanahy fanomezam-pahasoavana ho an’ny fiangonana ny hampitaovana
ny mpino ho amin’ny ady ara-panahy (1 Kor. 12:8-10)[76]. 


6. Ny fitaovam-piadian’ny anaran’i
Jesosy. Ny fahefana rehetra any an-danitra dia mijoro
eo anatrehan’ny anaran’i Jesosy (Fil. 2:9-11). Rehefa mampiasa ny Anarany,
araka ny toromarika nomeny isika dia tsy maintsy manaiky ny hery rehetra any
amin’ny helo (Jaona 14:13-14; Asa 3:6; 9:27; 16:18).


7. Ny fitaovam-piadian’ny fitoriana ny
filazantsara. Ny filazantsara dia nantsoin’i Paoly
hoe: “herin'Andriamanitra ho famonjena izay rehetra mino” (Rom. 1:16). Ny
filazantsara dia hafatrin’ny famonjena ao amin’i Kristy. Ny hafatrin’ny
filazantsara dia manana hery hamorona finoana ao anatin’ny fon’izay mihaino ny
fitoriana izany (Rom. 10:17). Tsy tokony hanao tsirambina ny fitoriana
amim-pahatokiana ny filazantsara isika isaky ny misy fahafahana manao izany (1
Kor 9:16). 


MIDITRA AO ANATIN’NY ADY ARA-PANAHY


Mipetraka ny fanontaniana, “Ahoana no
hahafahan’ny pasitera Pentekôtista (na ny mpianatra feno ny Fanahy Masina)
misedra sy mandroaka ny fanahy ratsy izay mihazona ny olona ao anatin’ny fanandevozana
demoniaka?” Ireto misy dingana telo azo ampiasaina amin’ny asa fanompoana
fanafahana amin’ny fanandevozan’ny demonia.[77] 


Fanadihadiana


Ny dingana voalohany amin’ny asa fanompoana
fanafahana ny voababo dia ny fanadihadiana (raha azo atao). Mandritra ity
dingana ity, miresaha amin’ilay olona mila fanafahana. Ny tanjonao ao
anatin’izany dia hahatakatra bebe kokoa ny toerana misy ilay olona. Mandritra
ny dinidinika, amin’ny alalan’ny fanomezam-pahasoavana mahafantatra fanahy
samihafa, mety hahita sy hahatsapa fanatrehana demoniaka ianao. Na mety
hihetsika ny demonia ka hampiharihary ny fisiny rehefa eo amin’ny
fanatrehan’Andriamanitra (Marka 1:23; 5:6-7).


Raha azonao atao, tariho amin’ny vavaka
fibebahana sy fiaikena ny fahotana aloha ilay olona mila fanafahana. Tena
manana ny lanjany tokoa ity vavaka ity raha mifamatotra amin’ny fahotan’ilay
olona ny famatorana ara-panahy mahazo azy. Ao anatin’io vavaka io, ilay
voafatotra dia mandà ny fifehezan’ny demonia sy ny asan’ny nofo rehetra eo
amin’ny fiainany. 


Asa fanompoana


Ny dingana faharoa ao anatin’ny fanafahana
dia ny fanatanterahana ny asa fanompoana. Eto no fotoana hifanandrinana amin’ny
hery demoniaka. Tokony hanomboka ny ady amin’ny alalan’ny fiantsoana ny
anaran’i Jesosy sy ny fanasana ny Fanahy Masina haneho ny fanatrehany sy ny
heriny ianao. Raha vao tsapanao ny fanatrehan’Andriamanitra dia afaka manomboka
mandroaka ny demonia ianao. Araka izay hitarihan’ny Fanahy anao, azonao atao ny
mampiasa ny iray na maromaro amin’ireto dingana ireto:


·        
Azonao afatotra amin’ny anaran’i Jesosy ny
demonia (Mat 16:17-19; 18:18).


·        
Azonao atao koa ny mandidy ny demonia hivoaka na
hiala na hamaha ny fatorana hihazonany ilay mila fanafahana (Lioka 4:35).


·        
Azonao atao koa ny mandidy ny demonia tsy
hiditra ao anatin’ilay olona intsony (Marka 9:25).


Manohitra ny Devoly indraindray ary
hiteraka olana izany (Lioka 8:29; 11:14). Raha izany no mitranga, tokony
haharitra amin’ny finoana ianao mandra-pahazoana fandresena. Ny fanafahana
matetika dia arahana fisehoan-javatra ara-batana (Marka 7:30; Lioka 4:33-35;
9:42). Tsy tokony hanaiky ho voaelingelin’izany nefa ianao. Maika aza ianao
tokony hitohy hihetsika ao anatin’ny herin’ny Fanahy Masina, hampangina ny
demonia (Marka 1:25), ary ao anatin’ny fahefan’ny anaran’i Jesosy, didio izy
ireo hivoaka sy tsy hiverina amin’ilay olona intsony (Marka 9:25). 


Torohevitra aorian’ny vavaka


Ny dingana farany dia ny fanomezana
torohevitra aorian’ny vavaka. Tena zava-dehibe tokoa ity dingana ity amin’ny
olona teo ambany fifehezan’ny demonia. Mila vavaka sy fanohanana
ara-pihetseham-po izy taorian’ny fanafahana. Raha tsy mbola nateraka indray
ilay olona dia tokony hotarihana avy hatrany ao amin’ny finoana an’i Kristy.
Fanampin’izany, tokony hotarihana ao amin’ny batisa amin’ny Fanahy Masina ihany
koa izy. Nampitandrina ny amin’ny fanaovana tsirambina ireo zavatra manan-danja
ireo i Jesosy (Mat. 12:43-45). Na ianao na izay olona tendrenao manokana no
tokony hihazona fifandraisana akaiky amin’ilay olona mandra-pahatsapany
fanafahana tanteraka. 


_____________________________


Amin’ny maha
pasitera Pentekôtista, Kristy dia nandidy antsika hiditra ao anatin’ny ady
ara-panahy (Marka 16: 15-16). Afaka misedra ny devoly sy ireo hery demoniaka
miaraka amin’ny fatokiana lehibe ianao, satria fantatrao fa ilay ao anatinao
dia lehibe lavitra noho izay eto amin’izao tontolo izao (1 Jaona 4:4). 


 







~ Fizarana 6 ~


 


Ny pasitera Pentekôtista amin'ny maha
mpiandry ondry 


 







~ Toko 23 ~


 


Fahatakarana ny asa fanompoan'ny
mpitandrina


 


Mety misy olona mandray anjara mavitrika ao
anatin’ny hetsika ara-pivavahana ary manokan-tena feno ho amin’izany hetsika
izany kanefa, tsy mahatakatra akory ny zavatra ataony sy ny antony anaovany
izany. Indray mandeha i Filipo dia notarihan’ny Fanahy hanatona ilay tandapa
Etiopiana izay feno fanokanan-tena tamin’ny fo marina. Namaky ny Soratra Masina
ity tandapa ity kanefa tsy azony izay zavatra novakiany (Asa 8:29-31). Nisy
fotoana ihany koa i Paoly nihaona tamin’ny lehilahy maromaro nanana fo mahitsy
sy feno fanokanan-tena tany Atena. Nanompo “Andriamanitra
tsy fantatra” ireto lehilahy ireto. Izany hoe samy tsy azon’izy ireo na
ny momba izay notompoiny na ny antony nanompoany azy (Asa17:22-23). Nila
fanazavana izy ireo. 


Betsaka ihany koa ny pasitera Pentekôtista eto
Afrika no ao anatin’ny toe-javatra tahaka izany. Mandray anjara mavitrika ao
anatin’ny asa fanompoana maha mpitandrina sy feno fanokanan-tena tanteraka
amin’ny andraikitra ao anatin’izany izy ireo. Kanefa, ny tena marina, kely
ihany no azony mikasika ny zavatra ataony na ny antony anaovany izany. Tahaka
ilay tandapa Etiopiana, mitaraina izy ireo hoe: “Hataoko
ahoana no fahay, raha tsy misy mampianatra ahy?” Ity toko ity dia
nosoratana mba hamaliana izany fitarainana izany. Ity toko ity no hametraka ny
fototrin’ny fahatakarana ny asa fanompoana maha mpitandrina, fototra mafy orina
azo anorenana tsara.


HEVITRA MANODIDINA NY ASA FANOMPOANA MAHA MPITANDRINA


Ny asa fanompoana maha mpitandrina dia
tanterahana ao anatin’ny fiangonam-paritra. Ekklesia no teny grika
nampiasain’ny Testamenta Vaovao ary nadika hoe fiangonana, izay midika hoe Ireo
nantsoina hivoaka sy ho voatokana. Noho izany, ny fiangonam-paritra dia
vondron’olona natokan’i Kristy hanompo sy hidera Azy. Ny mandrafitra io
vondrona io dia ireo olona naterakin’ny fanahin’Andriamanitra sy voasasan’ny
ràn’i Jesosy (Jaona 3:3-7; Asa 20:28).


Zavatra telo no azo lazaina mikasika ny
fiangonana: voalohany, ny fiangonana dia an’Andriamanitra. Jesosy dia nampiasa
ny teny hoe “fiangonako” rehefa miresaka ny fiangonana (Mat. 16:18). Paoly kosa
niantso ny fiangonana hoe: “tranon'Andriamanitra ...fiangonan'Andriamanitra
velona” (1 Tim. 3:15). Faharoa, ny fiangonana dia toerana
fonenan’Andriamanitra. Paoly dia niantso ny fiangonana hoe: “tempoly masina”
izay tonga “fonenan'Andriamanitra amin'ny Fanahy” (Efe. 2:22). Farany, ny
fiangonana dia “andry sy fiorenan'ny fahamarinana” (1 Tim. 3:15). Amin’ny teny
hafa, ny fiangonana dia rafitra ara-panahy manohana sy mihazona ny
fahamarinana. Ny voalohany amin’ny iraka napetraka amin’ny fiangonana dia ny
hiaro sy hitory ny fahamarinana (Mat. 28:19; 2 Kor. 2:14). Amin’ny maha
pasitera Pentekôtista, tsy maintsy azonao tsara fa ao anatin’io konteksta io no
anaovanao ny asa fanompoanao. 


HEVITRA MANODIDINA NY ASA FANOMPOANA 


Tena ilaina ihany koa ny mahazo ny hevitrin’ny
Baiboly mikasika ny asa fanompoana. Ny Soratra Masina dia mampianatra fa i
Kristy dia nanendry ny asa fanompoana ho ao anatin’ny fiangonana ho
fanatanterahana ny iraka nomen’Andriamanitra. Ny iraka nankinina amin’ny
fiangonana dia ny hanambara ny vaovao mahafaly amin’ny olona rehetra ao
anatin’ny herin’ny Fanahy Masina alohan’ny hiverenan’i Kristy indray (Marka
16:15-16; Asa 1:8). Avy eo, manova ireo mino Azy ho tonga mpianatra, mamolavola
azy ireo hitovy endrika amin’ny Tompo (Mat. 28:19; Kol. 3:10).


Ny teny hoe asa fanompoana dia
mifamatotra amin’ny fanompoana sy ny andraikitra. Paoly dia namelabelatra
hevitra momba ny asa fanompoana. Ao amin’ny Efesiana 4 izy dia niresaka
karazana asa fanompoana telo: 


Ny asa fanompoan’i Jesosy


Voalohany, Paoly dia niresaka mikasika ny asa
fanompoan’i Jesosy, ilay Mesia (Efe. 4:8-10). Tamin’ny alalan’ny
asam-panavotana nataony teo amin’ny hazo fijaliana (ao anatin’izany ny
Fahafatesany, ny Fandevenana, ny Fitsanganany tamin’ny maty ary ny fiakarany
any an-danitra), no nitokanan’i Jesosy ny Fanekena vaovao. Nandritra ny naha
teto an-tany azy, Jesosy dia nanao asa fanompoana tahaka ny apostoly (Heb.
3:1), mpaminany (Lioka 24:19), evanjelista (Lioka 19:10), mpitandrina (Jaona
10:11-16), ary mpampianatra (Jaona 3:2; 13:13). Noho izany, Izy no tonga “fehizoro”
ho an’ny fiangonana, miantoka ny fahamarinan-toerany sy ny faharetany (Efe.
2:20).


Ny asa fanompoan’ny mpino


Faharoa, Paoly dia niresaka mikasika ny asa
fanompoan’ny mpino (Efe. 4:11-16). Nankinin’i Jesosy tamin’ny Fiangonana ny asa
fanompoany. Noho izany, ny asa fanompoana rehetra ataon’ny fiangonana dia
fanitarana ny asa fanompoan’i Kristy. Ny tanjon’ny asa fanompoana dia hahatonga
ny mpikambana tsirairay ao anatin’ny fiangonana ho matotra ka “ho lehilahy
lehibe, mahatratra ny ohatry ny halehiben'ny fahafenoan'i Kristy” (Efe. 4:13).
Ireo tonga amin’ny fahamatorana dia manatanjaka ny hafa indray. Vokany, ny
fiangonana manontolo no matanjaka sy miroborobo. 


Ny asa fanompoana fitarihana


Fahatelo, Paoly dia niresaka mikasika ny asa
fanompoana fitarihana nomen’i Kristy ho an’ny fiangonana. Hoy izy: “Ary Izy no
nanome ny sasany ho Apostoly, ary ny sasany ho mpaminany, ary ny sasany ho
evanjelista, ary ny sasany ho mpiandry sy mpampianatra” (Efe. 4:11). Ireo asa
fanompoana ireo dia tsy tokony ho raisina ho toerana na anaram-boninahitra, na
dia maro aza no manao izany. Andraikitra no tokony handraisana azy ireo. Tsy
toerana natao hanjakan’ny mpitarika amin’ny fiangonana ireo fa andraikitra
nomena ny mpitarika “ho fanatanterahana ny olona masina, ho amin'ny asan'ny
fanompoana” (Efe. 4:12) araka izao manaraka izao:


·        
Andraikitrin’ny apostoly: Ny apostoly dia manompo ny fiangonana sy ny tanjon’Andriamanitra
amin’ny alalan’ny fampandrosoana ny fanjakan’Andriamanitra any amin’ny faritra tsy
mbola tratran’ny filazantsara sy eo anivon’ny vahoaka tsy nahare ao anatin’ny
herin’ny Fanahy Masina – ary mampitao ny hafa hanao tahaka izany koa.


·        
Andraikitrin’ny mpaminany: Ny mpaminany dia manompo ny Fiangonana sy ny tanjon’Andriamanitra
amin’ny alalan’ny fanambarana hafatra avy amin’Andriamanitra ao anatin’ny
herin’ny Fanahy – ary mampitao ny hafa hanao tahaka izany koa.


·        
Andraikitrin’ny evanjelista: Ny mpaminany dia manompo ny Fiangonana sy ny tanjon’Andriamanitra
amin’ny alalan’ny fanambarana ny filazantsara amin’ny very ao anatin’ny
herin’ny Fanahy Masina – ary mampitao ny hafa hanao tahaka izany.


·        
Andraikitrin’ny mpitandrina: Ny mpitandrina dia manompo ny Fiangonana sy ny tanjon’Andriamanitra
amin’ny alalan’ny fanaovana asa fanompoana amin’ny vahoakan’Andriamanitra ao
anatin’ny herin’ny Fanahy Masina – ary mampitao ny hafa hanao tahaka izany.


·        
Andraikitrin’ny mpampianatra: Ny mpampianatra dia manompo ny Fiangonana sy ny tanjon’Andriamanitra
amin’ny alalan’ny fampianarana ny Tenin’Andriamanitra ao anatin’ny herin’ny
Fanahy Masina – ary mampitao ny hafa hanao tahaka izany.


Ny olona manatanteraka andraikitra samihafa matetika
dia toa manana asa fanompoana roa na mihoatra ao aminy. Ohatra; misy olona sady
manao ny andraikitrin’ny apostoly no manao ny andraikitrin’ny mpaminany. Misy
ihany koa ireo sady mpampianatra no evanjelista,...sns. Araka ny noresahana teo
aloha, Jesosy dia nanao ireo asa fanompoana dimy ireo, ary tahaka izany koa i
Paoly. Amin’ny alalan’ireo teny eo amin’ny andininy 11 ireo, Paoly dia toa
mampifandray ny andraikitrin’ny pasitera sy ny mpampianatra ao anatin’ny teny
hoe mpiandry sy mpampianatra. 


Ao anatin’izany, Paoly dia nanolotra ny
tenany ho “mpanompon'i Jesosy Kristy, voantso ho Apostoly” (Rom. 1:1; jereo koa
ny Tit 1:1). Tahaka izany ihany koa no nanoloran’i Petera ny tenany “mpanompo
sy Apostolin'i Jesosy Kristy” (2 Pet.1:1). Mariho tsara fa ireo lehilahy roa
ireo dia samy nanambara fa mpanompo. Taorian’izay izy ireo vao tena apostoly
marina. Amin’izao androntsika izao, tokony ho tahaka izany koa amin’ireo olona
misahana ireo asa fanompoana fitarihana dimy ireo. Ambon’ny zavatra rehetra,
tokony hihevitra ny tenany ho mpanompon’Andriamanitra sy mpanompon’ny
vahoakan’Andriamanitra izy ireo (jereo ny Jaona 21:15-17; 1 Pet. 5:2-4).


Ireo “fanomezam-pahasoavan’ny fiakaran’i
Kristy” ireo dia fanehoana ny fahefan’i Kristy ao anatin’ny fiangonana. Ny
tanjon’izy ireo dia hitarika ny fiangonana ho amin’ny tanjon’Andriamanitra.
Araka ny fampianaran’i Paoly, ireo asa fanompoana ireo dia manana andraikitra
roa: fambolena sy fandemana (1 Kor. 3:6). Ny asa fanompoana fambolena dia an'ny
apostoly sy ny evanjelista. Ny asa fanompoana fanondrahana kosa dia an’ny mpaminany,
ny mpitandrina ary ny mpampianatra. Ny fiaraha-miasa eo amin’ny mpamboly sy mpandena
no mampandroso ny asan’Andriamanitra.  


Ny asa fanompoana fanompoana


Miaraka amin’ny asa fanompoana fitarihana,
Andriamanitra dia nametraka asa fanompoana fanompoana ao anatin’ny fiangonana. Ireo
asa fanompoana ireo dia ny loholona, ny diakona lahy sy vavy (jereo Asa 6:1-6;
14:23; 1 Tim. 3:1-10). Ny teny Hebreo ho an’ny loholona dia zaqen, izay
manondro olona manana traikefa sy fahefana (Nom. 11:16). Ny teny Grika ho an’ny
loholona kosa dia presbyteros ary mitovy amin’ny teo aloha ihany ny
heviny. Ny loholona ao anatin’ny fiangonana dia olona manana fahefana hanompo
tahaka ny mpitandrina (episkopos amin’ny fiteny Grika) (Asa 20:17, 28).
Noho izany, ny pasitera dia sady loholona no mpitandrina (Asa 20:17, 28; 1 Tim.
3:1-2; Tit. 1:5-7). Mba hahafahana mitarika tsara ny fiangonana, ny pasitera
Pentekôtista dia tsy maintsy matotra ara-panahy, sy manana fahalalana tsara ny
Tenin’Andriamanitra (1 Tim. 3:6; 2 Tim. 4:2).


Ny teny Grika nadika hoe diakona dia diakonos, izay midika hoe “izay manompo”.
Ao amin’ny Asan’ny Apostoly 6, lehilahy fito feno ny Fanahy Masina no nofidiana
hitandrina latabatra mba hahafahan’ny apostoly “haharitra
amin'ny fivavahana sy ny fampianarana” (Asa 6:2-4). Ny roa tamin’ireo lehilahy
ireo dia Stefana sy Filipo, izay tonga vavolombelona mahery vaika ho an’i
Kristy. Ao amin’ny Romana 16:1, Paoly dia niresaka mikasika an’i Foiby, ilay
diakona vehivavy tao amin’ny fiangonana tany Roma. 


NY ASAN’NY MPITANDRINA


Ny teny nadika hoe “mpitandrina” ao anatin’ny
Baiboly dia avy amin’ny teny Grika poimēn, izay midika ara-bakiteny
hoe “mpiandry ondry”. Amin’ny maha pasitera, andraikitrao ny miandry ny
ondrin’Andriamanitra (Asa 20:28). Amin’ny maha mpiandry ondry, ianao dia
manompo amin’ny maha mpitarika, mpanolo-tsaina ary mpiaro ny
ondrin’Andriamanitra (1 Pet. 5:1-4).


Ny andraikitrin’ny mpitandrina


Tafiditra ao anatin’ny andraikitra maha
mpitandrina anao ny fiahiana ny ondrin’Andriamanitra (Jaona 21:15-17; 1 Pet.
5:2-3), fanatanjahana ny tena (Efe. 4:11-12), fanoloran-tsaina ny
vahoakan’Andriamanitra (1 Tim. 5:14), ary ny fiarovana ny ondry (Asa 20:28).
Ankoatr’ireo dia eo koa ny andraikitra fitorian-teny (2 Tim. 4:2), fampianarana
(1 Tim. 3:2; Tit. 2:1), fitarihana (Heb. 13:17), fitantanan-draharaha (Asa
20:28), fanaovana mpianatra (Mat. 28:19), fitoriana ny filazantsara amin’ny
very (2 Tim.4:5), ary fanetsehana ny fiangonana ho an’ny iraka (Asa 13:1-4)[78].


Tamin’ny andron’ny fiangonana voalohany, izany
hoe fotoana fohy taorian’ny andro Pentekosta, ny apostoly dia nanatanteraka ny
andraikitrin’ny mpitandrina. Izy ireo no nitarika ny fiangonana, tahaka ny
nitarihan’i Jesosy azy ireo sy nanasongadina ireo zavatra rehetra nasongadiny.
Ny ankamaroan’ny zavatra nomen’izy ireo lanja dia hita ao amin’ny
fanoritsoritan’i Lioka ny fiangonana ao amin’ny Asan’ny Apostoly 2:38-47.


Io andalan-tSoratra Masina mahatalanjona io sy
ireo andinin-tSoratra Masina mialoha azy dia manambara zavatra folo
nasongadin’ny apostoly momba ny asan’ny mpitandrina. Amin’ny maha pasitera
Pentekôtista, fahendrena ny manaraka ny ohatra nasehon’ny apostoly ka mampiasa
ireo zavatra folo ireo ho fakantahaka ho an’ny asa fanompoanao manokana
amin’izao vaninandro izao.


1. Fanambarana ny filazantsara. Raha vao feno ny Fanahy Masina i Petera dia nitsangana tamim-pasahiana
nanambara ny filazantsara. Tao amin’ny toriteniny tamin’ny andro Pentekosta, Petera
dia nanambara ny fahafatesana sy ny fitsanganan’i Kristy tamin’ny maty (Asa
2:23-24, 32; jereo koa ny 1 Kor. 15:1-4). Ny namaranany
ny hafany dia fiantsoana ny olona hibebaka sy hino ny filazantsara (Asa 2:36-40).
Ireo zavatra ireo dia notsindriana nanerana ny bokin’ny Asan’ny Apostoly (jereo
ny. 3:19; 20:21; 26:20). Araka izany, ny fanambarana ny filazantsara dia tokony
ho ivon’ny asa fanompoan’ny mpitandrina amin’izao androntsika izao.[79]


2. Fanafiana ny herin’ny Fanahy
Masina. Petera ihany koa dia nanasongadina ny ilana
ny fanafiana ny herin’ny Fanahy Masina (Asa 2:38-39; jereo koa ny. 2:17-18).
Izay mandray an’i Kristy dia tokony omena fahafahana hofenoina ny Fanahy Masina
avy hatrany. Tahaka ny fanambarana ny filazantsara, ny fanafiana hery dia
hitantsika misongadina manerana ny bokin’ny Asan’ny Apostoly (8:14-17;
9:17-18; 10:44-46; 19:1-7). Amin’ny maha pasitera Pentekôtista,
tsy maintsy mitory sy mampianatra matetika ny batisa amin’ny Fanahy Masina miaraka
amin’ny tanjona dia ny hahita ny mpikambana tsirairay ho voatafy ny herin’ny
Fanahy Masina sy ho tonga any amin’ny very ianao (1:8)[80]


3. Fampianarana ny Tenin’Andriamanitra. Voalazan’i Lioka fa ny mpino tao Jerosalema dia “naharitra tamin'ny fampianaran'ny
Apostoly” (Asa 2:42). Araka izany, ny apostoly dia nanasongadina ny
fampianarana ny Tenin’Andriamanitra. Taona maromaro taty aoriana, Paoly dia
nijoro vavolombelona: “tsy mba nafeniko izay mahasoa, fa nambarako sy
nampianariko anareo teo imason'ny olona ary tao amin'ny isan-trano” (20:20).
Izany no fomba fiasan’i Paoly, teny amin’izay rehetra nalehany (jereo ny 11:26-26; 15:35; 28:31). Azonao atao koa ny mampianatra
amin’ny fomba marina, mazava ary mivelatra tsara ny tenin’Andriamanitra ao anatin’ny
fiangonana tarihanao[81]. 


4. Fankalazana sakramenta. Tao anatin’ny fankatoavana ny didin’i Jesosy (Mat. 28:19-20; Lioka
22:19), ny apostoly dia nanindry ny fanaovana batisa amin’ny rano sy ny
fandraisana ny fanasan’ny Tompo (Asa 2:38-41). Ny batisa amin’ny rano dia
manaporofo ny fahatsapana fahateraham-baovao niainan’ny mpino. Ny fanasan’ny
Tompo kosa manaporofo ny fifandraisana mitohy eo amin’ny mpino sy Kristy.
Amin’ny maha pasitera Pentekôtista, tsy maintsy ataonao azo antoka tsara fa
ireo fanao masina ireo dia tanterahana amim-pahatokiana ao anatin’ny
fiangonana.[82]


5. Fitarihana vavaka. Ny apostoly dia nanome lanja ny vavaka. Nilaza i Lioka fa ny olona dia
“naharitra tamin'ny .... fivavahana” (Asa 4:42). Ny fanokanan-tena na
faharetana tamin’ny vavaka no fototrin’ny fiainam-panahy sy fijoroana
vavolombelon’ny mpino. Io ihany koa no miantoka ny fanatrehana sy ny herin’ny
Fanahy Masina ao anatin’ny fiangonana sy eo amin’ny fiainan’ny mpino (jereo
4:31). Amin’ny maha pasitera Pentekôtista, tsy maintsy mampianatra ny olona
hivavaka amin’ny alalan’ny fampianarana sy ny ohatra avy amin’ny tenanao
manokana ianao.[83]


6. Fanantenana famantarana sy fahagagana. Ny Apostoly dia nahita ny fanehoana ny fanatrehana sy ny
herin’Andriamanitra tao anatin’ny fiangonana. Izao no nosoratan’i Lioka: “Dia
raiki-tahotra ny olona rehetra teo, ary fahagagana sy famantarana maro no
nataon'ny Apostoly” (Asa 2:43). Ny fanehoana ny fanatrehan’Andriamanitra sy ny
heriny ihany koa dia tokony hanamarika ny asa fanompoan’ny pasitera
Pentekôtista amin’izao vaninandro izao.[84]


7. Fampiroboroboana ny fiombonana. Ny apostoly ihany koa nanao izay hisin’ny fiombonana teo amin’ny
tenan’i Kristy. Hoy i Lioka: “Ary izay rehetra nino dia niray toerana, sady
niombonany avokoa ny fananany rehetra” (Asa 2:44). Ny fiombonan’ny olona
resahana eto dia mihoatra noho ny ara-batana. Niombom-po sy tanjona ny
fiangonana mba hahatanteraka ny iraka nankinina taminy. 


8. Fandrisihana ny fahalalahan-tanana. Ny apostoly ihany koa dia nampiroboro ny fahalalahan-tanana. Vokany, “namidiny
[namidin’ny mpikambana tao amin’ny fiangonana] ny taniny sy ny fananany ka
nozarainy tamin'izy rehetra araka izay nilainy avy” (Asa 2:45). Izany
fahalalahan-tanana izany dia avy amin’ny fifandraisana feno fitiavana teo
amin’ny samy mpino sy tamin’Andriamanitra. Tahaka ny apostoly, tsy maintsy
mitarika ny olona hanome amim-pahalalahan-tanana ho an’ny asan’Andriamanitra
ianao. 


9. Fandaminana ny fiderana. Hoy i Lioka: “Ary dia niray saina isan'andro izy ka nazoto nankeo
an-kianjan'ny tempoly nidera an'Andriamanitra sady nahita fitia tamin'ny
vahoaka rehetra” (Asa 2:46-47). Fantatrin’ny apostoly ny lanjan’ny fiarahan’ny
olona midera an’Andriamanitra, mihofana ary mifampahery.[85]


10. Fanetsehana ho amin’ny fijoroana
vavolombelona. Farany, ny apostoly dia nanasongadina
ny fijoroana vavolombelona manokana. Nanetsika ny olona ho amin’ny asa misiona
sy nampahery azy ireo hizara an’i Kristy amin’ny hafa izy. Vokatr’izany: “ny
olom-bonjena dia nanampin'ny Tompo isan'andro ho isan'ireo” (Asa 2:47).[86]


Ireo zavatra folo nasongadin’ny apostoly tao
anatin’ny fiangonana tao Jerosalema ireo dia azonao pasitera Pentekôtista
ankehitriny atao fakantahaka. Hanampy anao hampifandrindra ny asa fanompoanao
amin’ny asa fanompoan’i Jesosy sy ny apostoly izy ireo. Fanampin’izany, ireo
ihany koa dia miantoka ny hahatonga ny fiangonana tandremanao ho hery
ara-panahy matanjaka eo amin’ny fiaraha-monina misy anao sy izao tontolo izao. 


Antony manosika sy fanaovana tatitra ao anatin’ny asa
fanompoan’ny mpitandrina


Amin’ny maha pasitera Pentekôtista,
zava-dehibe ny zavatra ataonao fa mbola manan-danja lavitra noho izany ny
antony anaovanao ilay zavatra. Petera dia nanoratra
mikasika ny antony manosika marina ao anatin’ny asa fanompoana maha mpitandrina
(1 Pet. 5:2-3). Ny pasitera dia tsy tokony hanao ny asa fanompoany amin’ny
faneriterena na ny fitadiavana tombontsoa ara-bola, na ny fanirina hanjakazaka
amin’ny olona. Ny antony tokony hanosika ny mpitandrina dia fanirina tsotra
hikarakaraka ny vahoakan’Andriamanitra sy ny fitiavana hanompo azy ireo. Ny
pasitera manompo miaraka amin’ny antony manosika marina dia hahazo valim-pitia.
Petera dia mampahery ny pasitera mahatoky amin’ity teny fikasana ity: “Ary rehefa miseho ny Lohan'ny mpiandry, dia hahazo ny satro-boninahitra
tsy mety simba ianareo” (and.4). 


Amin’ny maha pasitera Pentekôtista, tsy
maintsy tsarovanao mandrakariva fa indray andro any dia hijoro eo anatrehan’i
Kristy ianao ary hanao tatitra ny amin’ny fomba nanatanterahanao ny antsonao. Hoy
i Paoly: “Fa isika rehetra dia samy tsy maintsy ho hita toetra miharihary eo
amin'ny fitsaran'i Kristy, mba handraisan'ny olona rehetra izay zavatra
nataon'ny tenany, dia araka izay nataony, na tsara na ratsy” (2 Kor. 5:10). Ny
pasitera mahatoky dia hahazo valim-pitia (Mat. 25:23); ny pasitera tsy mahatoky
kosa dia ho tanana ho tompon’andraikitra (and.26). 


Ao anatin’ny Soratra Masina, ny mpiandry ondry
tsy mahomby amin’ny fiahiana ny vahoakan’Andriamanitra dia voaheloka. Ohatra:
Andriamanitra dia niteny tamin’ny alalan’i Jeremia hoe: “Lozan'ireo mpiandry
izay manimba sy mampihahaka ny ondry fiandriko, hoy Jehovah…Hianareo efa
nampihahaka ny ondriko sy nandronjindronjina azy, fa tsy nanolokolo azy; Koa,
indro, hovaliako ianareo noho ny faharatsian'ny ataonareo, hoe Jehovah” (Jer.
23:1-2; jereo koa ny. Ezek. 34:1-10).


Fampitaovana ho amin’ny asa fanompoana


Ny asa fanompoana maha mpitandrina dia asa
lalina sady ara-panahy. Mba hahafahana mitory ny filazantsara amim-pahombiazana
amin’ny very sy mampitao ny olona masina, ny pasitera Pentekôtista dia tsy
maintsy mianatra miantehitra amin’Andriamanitra amin’ny zavatra rehetra ilainy.
Misy ady ara-panahy ihany koa ao anatin’ny asa fanompoana maha mpitandrina,
noho izany tsy maintsy mivonona amin’ny fitaovam-piadiana ara-panahy ny
pasitera Pentekôtista (Efe. 6:12; 2 Kor. 10:4-5)[87]


Iray amin’ireo fitaovam-piadiana ara-panahy
ireo ny hery raisina amin’ny fotoanan’ny batisa amin’ny Fanahy Masina. Talohan’ny niverenany tany an-danitra, Jesosy dia nandidy ny
Mpianany hitoetra tao Jerosalema sy hiandry ny fanafiana hery (Asa 1:4-8). Tsy
navelany hanomboka ny asa fanompoana izy ireo “mandra-panafiana azy ireo
amin’ny hery avy any avo” (Lioka 24:49). Tamin’ny andro Pentekosta dia “samy feno ny Fanahy Masina izy rehetra, ka dia niteny tamin'ny fiteny
maro samy hafa, araka ny nampitenenan'ny Fanahy Masina azy” (Asa 2:4). Tahaka
ny apostoly, tsy afaka manatanteraka ny andraikitra maha pasitera anao ianao
raha tsy eo ny herin’Andriamanitra. Ary tahaka azy ireo, tsy maintsy ataonao
azo antoka fa ny olona tonga ao amin’i Kristy dia vita batisa amin’ny Fanahy
Masina avy hatrany sy voatafy ny herin’ny Fanahy Masina ary tonga
vavolombelon’i Kristy.[88]


 








~ Toko 24 ~


 


Fikarakarana ny ondry


 


Notsikerain’ny sasantsany tamin’ny Fariseo i
Jesosy indray mandeha satria niharoharo tamin’ny olona
very. “Ilehity mandray ny mpanota” hoy izy ireo nimonomonona. “Miara-mihinana
aminy” mihitsy aza Izy:! Rehefa nahare izany fanamarihana izany i Jesosy dia
nanontany azy ireo: “Iza moa no olona aminareo, izay manana ondry zato, ka very
ny anankiray”? Avy eo, notantarainy tamin’izy ireo ny tantaran’ilay mpiandry
ondry izay nahita ny ondriny iray izay efa very. Ny mpiandry ondry mahatoky dia
mandao ny ondry sivy amby sivifolo any an-efitra ka mandeha mitady ilay very
mandra-pahitany azy. Rehefa hitany iny, dia ataony eo an-tsorony ary entiny
mody. Rehefa miditra ny tanany izy dia miantso ny namany sy ny
mpifanolo-bodirindrina aminy ka manao hoe: “Avia hiara-mifaly amiko; fa efa
hitako ilay ondriko very” (jereo ny Lioka 15: 4-6).


Talohan’ny naha mpanjaka sy mpanao Salamo an’i
Davida dia mpiandry ondry izy, nikarakara ny ondrin-drainy. Tao anatin’izany
izy dia nianatra nitia ny tsirairay avy tamin’ireo ondry ireo. Takany tsara
tamin’izany fa Andriamanitra dia sy mikarakara azy tahaka ny fikarakarany ny
ondriny. Nanoratra izy hoe: “Jehovah no Mpiandry ahy, tsy hanan-java-mahory
aho, Mampandry ahy amin'ny ahi-maitso Izy; mitondra ahy eo amoron'ny rano
fialan-tsasatra Izy. Mamelombelona ny fanahiko Izy” (Sal. 23:1-2).


Jesosy dia niantso ny tenany hoe mpiandry
ondry. “Izaho no Mpiandry Tsara” hoy Izy “fantatro ny
Ahy, sady fantany Aho…
Izaho manolotra ny aiko hamonjy ny ondry” (Jaona 10:14-15). Ny mpanoratra ny Hebreo dia niantso an’i Jesosy hoe
“Mpiandry ondry lehibe” (Heb. 13:20). Ny ondriny dia ireo nisafidy ny hanaraka
Azy. Nanambara i Jesosy fa Izy no tompon’ny ondry. Tsy mba tahaka ny mpikarama
izay mandositra rehefa mahita ny amboadia avy ka mamela ny
ondry misambotra sy mampihahaka ny ondry ny mpiandry tsara fa mijoro miaro azy
ireo. Vonona hanolotra ny ainy ho azy ireo mihitsy Izy. 


Amin’ny maha pasitera Pentekôtista, Jesosy no
tsy maintsy alainao tahaka. Tsy maintsy miandry ny ondrin’Andriamanitra tahaka
ny niandrasan’i Jesosy azy ireo fony Izy tao amin’ny nofo ianao. Ity toko ity
dia hiresaka mikasika ny andraikitrin’ny pasitera Pentekôtista amin’ny
fiandrasana ny ondrin’Andriamanitra.  


NY FON’NY MPIANDRY ONDRY


Amin’ny maha mpiandry ny ondrin’Andriamanitra,
ny pasitera Pentekôtista dia tsy maintsy mangoraka, mahatoky ary azo
ianteherana, araka izao manaraka izao.


Mangoraka


Hoy Isaia reha nanoratra momba
an’Andriamanitra: “Hiandry ny ondriny tahaka ny mpiandry ondry Izy; Ny sandriny
no hanangonany ny zanak'ondry, ka hotrotroiny eo an-tratrany ireny” (Isa.
40:11). Tahaka ny Tompony, ny pasitera Pentekôtista dia feno fangorahana. Tia
ny olona amin’ny fo marina izy ireo. Tafiditra ao anatin’izany olona izany ao
am-piangonana sy ny any ivelan’ny fiangonana. Jesosy dia naneho ny Fitiavany ny
olona. Hoy ny Baiboly: “Ary nony nahita ny vahoaka Jesosy, dia nahonena Azy ny
fijeriny ireo, satria nampahantraina ireo ka nafoy toy ny ondry tsy misy
mpiandry” (Mat. 9:36). Tahaka izany koa, tsy maintsy mitia marina ireo olona
nantsoin’Andriamanitra hotompoinao ianao. 


Mahatoky


Ankoatr’izany, amin’ny maha pasitera Pentekôtista,
tsy maintsy maneho ny tenanao ho mahatoky ianao. Tsy vonona hamony ny zavatra
rehetra sy hanaraka tanteraka ny Tomponao ianao (Mat.
19:21; Marka 8:34-35). Napetrak’i Kristy eo an-tananao, tahaka ny harena masina
ny Vahoakany. Noho izany, tsy maintsy mahafoy an-tsitra-po ny zonao ianao; ary
tsy maintsy manompo amim-pahatokiana ireo olona napetrak’i Kristy eo ambany
fikarakaranao ireo. Izao no nosoratan’i Paoly mikasika ny mpanompon’ny
filazantsara: “Ary raha izany, dia fantatrareo fa ny
mpitandrina dia tokony ho olona mahatoky” (1 Kor 4:2).


Azo ianteherana


Farany, mba hahafahanao miandry
amim-pahatokiana ny ondrin’Andriamanitra, tsy maintsy azo ianteherana ianao.
Tsy tokony hanao tahaka ny mpikarama izay mandao ny ondry sy mandositra rehefa
tonga ny zava-tsarotra ianao (Jaona 10:12-13). Tsy mijoro tsara sy mitoetra ho
azo ianteherana ianao. Andriamanitra izay niantso anao sy ny olona tompoinao
dia tsy maintsy samy afaka miantehitra aminao. Tokony ho azon’izy ireo antoka
fa na inona na inona mitranga dia ho eo foana ianao ary hanatanteraka ny
andraikitrao. 


NY ASAN’NY MPIANDRY ONDRY


Amin’ny maha mpiandry ny ondrin’Andriamanitra,
ny pasitera Pentekôtista tsirairay dia manatanteraka andraikitra roa:
mikarakara ny ondry sy mandamina ny fiangonana. Ndeha hojerentsika ireo
andraikitra roa ireo:


Fikarakarana ny ondry


Voalohany, tsy maintsy mikarakara ny ondry
ianao. Mba hahatanteraka izany, andraikitra enina fara
fahakeliny no tsy maintsy ataonao.


1. Famahanana ny ondry. Hoy i Jesosy tamin’i Petera: “[Raha tia Ahy
va ianao] ...Fahano ary ny ondriko” (Jaona 21:17). Andriamanitra dia
nampanantena ny Isiraely hoe: “Dia homeko mpitondra araka ny sitrapoko ianareo.
Izay hitondra [na hamahana] anareo amin'ny fahalalana sy ny fahendrena (Jer.
3:15). Noho izany, tsy maintsy mamahana ny vahoakan’Andriamanitra ianao. Tsy
maintsy mampianatra azy ireo amim-pahatokiana ny Tenin’Andriamanitra. Ny
fanaovana izany no hahatonga ny olona hitombo sy hatanjaka amin’ny finoana.
Izany ihany koa no hahatonga ny fiangonana hiorina sy ho matotra ao amin’i
Kristy (Efe. 4:11-16). Tsy isalasalana fa izany no antony nahatonga an’i Paoly
nampahery an’i Timoty hoe: “mitoria ny teny, mazotoa, na amin'ny fotoana, na
tsy amin'ny fotoana, mandrese lahatra, mamporisiha, mananara mafy amin'ny
fahari-po sy ny fampianarana rehetra” (2 Tim. 4:2).


Tsy tokony hitory sy hampianatra
amim-pahatokiana ny tenin’Andriamanitra fotsiny ianao fa tsy maintsy mametraka
fandaharam-pampianarana feno ao anatin’ny fiangonana ihany koa. Tsy maintsy
ataonao azo antoka fa ny Baiboly dia ampianarina amin’ny fomba mitohy amin’ny sokajin-taona
rehetra – ny ankizy, ny tanora ary ny ray aman-dreny[89]. 


2. Fiarovana ny ondry. Nandidy ny loholon’ny fiangonana tany Efesosy i Paoly hoe: “Tandremo
ny tenanareo sy ny ondry rehetra izay nanaovan'ny Fanahy Masina anareo ho
mpitandrina, hiandrasanareo ny fiangonan'Andriamanitra, izay novidiny tamin'ny
ràny” (Asa 20:28). Nampitandrina azy ireo izy: “Fantatro fa rehefa lasa aho dia
hisy amboadia masiaka hiditra eo aminareo izay tsy hiantra ny ondry. Ary avy
aminareo no hiposahan'ny olona sasany mitory teny tsy marina hitaona ny
mpianatra hanaraka azy. Koa miambena, ary tsarovy fa telo taona mipaka aho tsy
nitsahatra nananatra anareo rehetra andro aman'alina tamin'ny ranomaso”
(and.29-31).


Noho izany, tsy maintsy mitandrina ianao
amin’ny mpaminany sandoka sy ny mpampianatra sandoka izay mikendry ny
fiangonana. Tsy maintsy fantarinao ireo “ambodia mitafy hodi-janak’ondry ireo”
ary toherinao amim-pahasahiana. Raha ilaina, ianao sy ny mpitarika mpiara-miasa
aminao dia tsy maintsy manaisotra azy ireo ao anatin’ny fiangonana. Tsy manao
izany amin’ireo tsy mitsahatra manakorontana sy miteraka fisarahana ao
anatin’ny fiangonana ihany koa ianao (Rom. 16:17). 


Fanampin’izany, tsy maintsy miaro ny
ondrin’Andriamanitra amin’ny fampianaran-diso sy amin’ny mpampianatra diso
amin’ny alalan’ny fanehoana ny marina ianao. Amin’izay izy ireo “mba tsy ho
zaza intsony isika, ka ahilangilana sy ampitambolimbolenin'ny rivotry ny
fampianarana samy hafa rehetra amin'ny saim-petsy ataon'ny olona sy ny
fihendreny hahatanteraka ny hevitry ny famitahana” fa “mba hanaraka ny marina
amin'ny fitiavana ka hitombo amin'ny ny zavatra rehetra ho amin'izay Loha, dia
Kristy” (Efe. 4:14-15)[90]


3. Fitsaboana ny maratra. Jesosy dia nanatratra ireo olona naratra tamin’ny fo feno fangorahana
Mat. 9:36; 15:32-38). Amin’ny maha pasitera
Pentekôtista, tsy maintsy manao tahaka izany ianao. Tsy maintsy manatratra
amim-pitiavana ny malemy sy ny mijaly ao amin’ny fiangonana sy ny
fiaraha-monina misy anao ianao. Tafiditra ao anatin’izany ny mpitondratena sy
ny kamboty (Jak. 1:27). Eo ihany koa ny marary, ny mahantra, ny any
an-tranomaizina ary ireo manana zavatra ilaina manokana (Mat. 25:38). Nampahery
azy ireo i Jesosy: “Lazaiko aminareo marina tokoa: Araka
izay efa nataonareo tamin'ny anankiray amin'ireto rahalahiko kely indrindra
ireto no nataonareo tamiko” (and.40). 0342346179


Ilaina ihany koa ianao mamangy ny marary, ny
kivy, ny nihemotra ary ny ampahorian’ny demonia any amin’ny tokantranon’izy
ireo avy. Any no anaovanao asa fanompoana amin’izy ireo
araka izay ilainy avy. Tokony hovangianao ihany koa ireo mpikambana ao amin’ny
fiangonana izay marary any amin’ny hôpitaly na any an-tranomaizina. Tsy maintsy
manokana fotoana hivavahana sy hampaherezana azy ireny ianao. Tsy maintsy
ampidirinao ao anatin’ny fandaharam-potoananao ihany koa ny fandraisana ireo
olona manana olana na mila torohevitra. Ao anatin’izany no hihainoanao
amim-pahamalinana ny olan’izy ireo, hivavahanao ho azy ary hanomezanao
vahaolana mifanaraka amin’ny Tenin’Andriamanitra[91].


4. Fanatanjahana ny malemy. Tsy maintsy misy olona malemy ara-panahy ao anatin’ny fiangonana
tsirairay. Noho izany, tsy mari-toerana ny fiarahan’izy ireo mandeha
amin’Andriamanitra. Noho ny tsy fahamatorana ara-panahy, na noho ny antony hafa,
tandidomin’ny lozan’ny fialana amin’ny Tompo izy ireny. Tokony hanara-maso tsy
tapaka ireny ao anatin’ny toe-javatra mampidi-doza ireny ianao. Tokony hitady
fomba hampaherezana azy ireny ao anatin’ny fiarahany mandeha amin’ny Tompo ihany
koa. Azonao atao ny manendry kristiana matanjaka ara-panahy ho namana sy ho
mpampahery azy ireny. Ny fomba iray hafa hahafahana manampy azy ireo koa dia ny
fitarihana azy amin’ny batisa amin’ny Fanahy Masina. Amin’izany dia ny Fanahy
no hanampy, hampahery ary hitarika azy ireny[92].


5. Fitadiavana ny very. Nilaza i Jesosy fa “tonga ny Zanak'olona
hitady sy hamonjy ny very. Nodidiany koa ny mpianany mba hanao tahaka (Marka
16:15-16; Lioka 14:23). Amin’ny maha pasitera Pentekôtista, tsy maintsy
manaraka ny ohatra nasehon’ny Tompo ianao. Tsy maintsy mijoro vavolombelona
amin’ny very sy mitarika ny vahoakanao hanao tahaka izany. ambonin’izany, tsy
maintsy alaminao ihany koa ny fiangonana mba hanatanteraka fitoriana ny
dilazantsara, fananganana fiangonana ary asa misiona ao anatin’ny herin’ny
Fanahy Masina. 


Mba hahafahana manatanteraka izany, tsy
maintsy mitory sy mampianatra matetika mikasika ny maha zava-dehibe ny
haneken’ny olona an’i Kristy ho Mpamonjiny ianao. Tsy maintsy ampahatsiahivinao
azy ireo matetika ny andraikiny amin’ny fanatrarana ny very amin’ny
filazantsara. Tokony hametraka fandaharam-potoana sy hetsika manainga fanahy
ary mampitao azy ireo ho amin’ny fijoroana vavolombelona ianao. Marina ny
voalazan’ny olona iray: “ny fomba tsara indrindra hahafahan’ny pasitera
manainga fanahy ny olona hijoro vavolombelona dia ny maha vavolombelona azy”[93].


6. Fanitsiana izay manao ny tsy
mety. Ny fanitsiana dia ampahany iray tena
manan-danja ao anatin’ny fikarakarana ny ondry. Ny Baiboly dia manome karazana
fomba hahafahana mamerina ireo nania. Ny mpikambana ao anatin’ny fiangonana
izay manota dia tsy maintsy ampitandremana. Raha mibebaka izany rahalahy na
anabavy izany dia averina ao amin’i Kristy. Raha tsy mety mibebaka kosa izy dia
tsy maintsy hahitsy na faizina (Mat. 18:15-17). Ny fanaovana izany dia hitondra
vokatra roa. Voalohany, hamoha ilay niverin-dalana. Faharoa, ho fampitandremana
ho an’ny mpikambana hafa ao amin’ny fiangonana.


Aza hadinoina, ny tanjon’ny
fitsipi-pifehezana dia ho fanavotana mandrakariva. Tsy maintsy ao anatin’ny
fanetren-tena sy fitiavana no hampiharanao izany. Hoy i Paoly nanoratra: “Ry rahalahy, raha misy olona azon'ny ota tsy nahy aza, dia
atsanganonareo izay manana ny Fanahy amin'ny fahamorana izy, ka mihevera ny
tenanao, fandrao ianao koa mba halaim-panahy ihany” (Gal. 6: 1).


Famoronana fiaraha-monina tia mikarakara


Amin’ny maha pasitera Pentekôtista, tsy ianao
ihany no tokony hikarakara ny vahoakan’Andriamanitra fa tsy maintsy manainga
fanahy ny fiangonana hanao tahaka izany ihany koa ianao. Tsy maintsy miezaka
mamadika ny fiangonana ho fiaraha-monina tia mikarakara marina ianao. Ny atao
hoe fiaraha-monina tia mikarakara dia fiaraha-monina ahitana mpikambana maro
manana fo feno fangorahana ireo maratra. Izany hoe manana fo feno ny
fitiavan’Andriamanitra ka tsy misalasala manatratra ireo manana zavatra ilaina.
Rehefa mahita rahalahy na anabavy maratra izy ireo dia mamaly avy hatrany
amin’ny fo feno fangorahana. Izany no nataon’i Jesosy rehefa nihaona tamin’ilay
lehilahy boka izy. Hoy ralehilahy taminy: “Raha mety Hianao, dia mahay manadio
ahy”. Hoy ny baiboly: “Ary Jesosy dia onena azy ka naninjitra ny tànany, dia
nanendry azy ka nanao taminy hoe: Mety Aho; madiova ianao” (Marka 1:40-41).


Iray amin’ny fomba hahafahanao mamolavola ny
vahoakan’Andriamanitra ho tonga fiaraha-monina tia mikarakara ny fanaovana izay
hahafeno azy ireo amin’ny Fanahy Masina sy fanampiana azy ireo hamela ny Fanahy
Masina hiasa ao amin’ny fiainany. Ny fitiavana dia vokatrin’ny Fanahy (Gal.
5:22). Hoy ny Baiboly: “ny Fanahy Masina, Izay nomena antsika, no nentiny
nampidina ny fitiavan'Andriamanitra ho ao am-pontsika” (Rom. 5:5). Fanampiny,
rehefa hitan’ny olona eo amin’ny fiainan’ny olona ny fangorahana dia hanomboka
hanana fangorahana ihany koa izy ireo. 


Rehefa mitranga ny toe-javatra hahafahana
manao izany sy ny fitarihan’ny Fanahy, dia azonao atao ny mitarika ny
fiangonana ao anatin’ny tetikasa fangorahana. Mety tafiditra ao anatin’izany ny
fanomezana sakafo, ny fampiantranoana ary ny tetikasa hafa[94].



NY FAHATOKIAN’NY MPIANDRY ONDRY


Araka ny noresahana teo aloha, ny pasitera
Pentekôtista dia tsy maintsy mahita ny tenany tahaka ny mpitandrina fananana na
mpikarakara ny fiangonan’Andriamanitra. Tsy tokony hohadinoiny velively fa ny
fiangonana dia an’i Jesosy fa tsy azy. Amin’ny maha mpitandrina ny Fiangonany,
ny pasitera Pentekôtista dia tompon’andraikitra eo anatrehany. Tsy maintsy
mahatoky amin’ny andraikiny izy ireo satria indray andro any dia hiverina i
Kristy ary hampanao tatitra mikasika ny fomba nitantanan’izy ireo ny Fananany (Lioka
12:42-43; 1 Kor. 4:2).


Ho mafy dia mafy ny hitsarana ireo pasitera
feno fitiavan-tena ka tsy nikarakara ny ondry fa variana nitady ny
tombontsoan’ny tenany. Ao amin’ny Testamenta Taloha sy ny Testamenta Vaovao, ny
Baiboly dia manameloka mafy ny pasitera tahaka izany. Ohatra, Ezekiela dia
naminany nanohitra ireo mpiandry ondry izay nampiasa ny ondry mba hanatavezana
ny tenany: “Tsy manatanjaka ny malemy ianareo, na manasitrana ny marary, na
manamatra ny folaka, na mampody ny noroahina, na mikatsaka ny very” (Eze.
34:4). Avy eo, hoy Andriamanitra niteny tamin’ny alalan’ny mpaminany: “Indro,
avy hamely ny mpiandry ondry Aho, dia hampamoahiko ny amin'ny ondriko” (and.10).
Izao no nambaran’Andriamanitra tamin’ny mpiandry ny Isiraely indray mandeha: “Hianareo
efa nampihahaka ny ondriko sy nandronjindronjina azy, fa tsy nanolokolo azy;
Koa, indro, hovaliako ianareo noho ny faharatsian'ny ataonareo” (Jer. 23:2).


Ao amin’ny Testamenta vaovao Jakoba dia
nampitandrina hoe: “aza dia samy ho mpampianatra be ihany ianareo, satria
fantatrareo fa ho mafimafy kokoa no hitsarana anay mpampianatra” (Jak. 3:1).
Petera ihany koa dia nanoratra mikasika ny mpaminany sy ny mpampianatra
sandoka: “hahatonga mangingina sain-diso mahavery ary handà ny Tompo Izay
nividy azy aza ka – hahatonga fahaverezana tampoka ho amin'ny tenany” (2 Pet.
2:1). 


Raha hotsarain’Andriamanitra ny pasitera tsy
mahatoky, hovaliany soa kosa ireo mahatoky amin’ny fikarakarana ny ondriny. Hoy
i Jesosy: “Iza moa no mpanompo mahatoky sy manan-tsaina, izay notendren'ny tompony
hifehy ny mpanompony mba hanome azy hanina amin'ny fotoana? Sambatra izany
mpanompo izany, raha avy ny tompony ka hahita azy manao izany. Lazaiko aminareo
marina tokoa: Hotendreny ho mpanapaka ny fananany rehetra izy” (Mat. 24:
45-47). 


Rehefa nanoratra ho an’ny loholon’ny
fiangonana i Petera dia nampitandrina azy ireo hoe: “Andraso ny
ondrin'Andriamanitra izay eo aminareo, mitandrina azy tsy an-tery, fa amin'ny
sitrapo,[araka an'Andriamanitra]; tsy amin'ny fitiavana harena maloto, fa
amin'ny zotom-panahy; tsy ho mpanjakazaka, amin'ny anjara-fiandrasana, fa ho
fianaran'ny ondry” (1 Pet. 5:2-3). Taorian’izay izy dia nanome fampaherezana ho
azy ireo: “Ary rehefa miseho ny Lohan'ny mpiandry, dia hahazo ny
satro-boninahitra tsy mety simba ianareo” (and. 4).


______________________________


Ny fanompoana an’i Kristy amin’ny maha
mpiandry ny Ondriny dia sady voninahitra no andraikitra masina. Ny pasitera
manatanteraka amim-pahatokiana ny andraikiny dia afaka manantena ho avy feno
fifaliana sy fanantenana. Indray andro any izy ireo hahare ny Tompony miteny
hoe: “Tsara izany, ry mpanompo tsara sady mahatoky; nahatoky tamin'ny kely
ianao, dia hotendreko ho mpanapaka ny be; midìra amin'ny fifalian'ny
tomponao:!” (Mat. 25:21)


 







~ Toko 25 ~


 


Fanatanjahana ny tena


 


Nanatanteraka fitoriana filazantsara tany
Afrika Afovoany ny mpitoriteny malaza iray. Nahatratra aman’alina ny olona
nanatrika ny fitoriana ny filazantsara ary an’arivony ireo nandray an’i Jesosy
ho Mpamonjiny. Fifaliana tsy nisy tahaka izany no nameno ilay tanàna
nanatanterahana ny fitoriana ny filazantsara.


Telo taona taty aoriana, nisy fanadihadiana
natao. Tamin’izany no nahitana fa tamin’ireo olona an’arivony nanao
fanambaram-pinoana nandriatra ny fitoriana ny filazantsara, dia vitsy ihany no
nijanona tao anatin’ny fiangonana. Izao no nambaran’ny mpitarika fiangonana
iray rehefa nahare izany: “Mangorakoraka ny foko mihaino izany tatitra izany.
Tsapako ao anatin’ny fanahiko ao fa ny fiangonana any Afrika dia tsy maintsy
mamerina mandinika ny fomba fanaovana mpianatra nampiasain’i Jesosy. Ny
pasitera Pentekôtista Afrikana dia tsy maintsy mahatakatra fa tafiditra ao
anatin’ny asa fitoriana ny filazantsara ny fanofanana fanaovana mpianatra”. 


Ny pasitera Pentekôtista atỳ Afrika dia
malaza amin’ny fahombiazana amin’ny asa fitoriana ny filazantsara. Tonga kosa
izao ny fotoana tokony hampalaza azy ireo amin’ny asa fanaovana mpianatra. Ny
fitoriana ny filazantsara sy ny fanaovana mpianatra dia tsy afa-misaraka. Tsy
ny fampitomboana ny fiangonana ihany no tokony ho zava-dehibe amin’ny pasitera
Pentekôtista, tsy maintsy manokana ny tenany amin’ny fanatajahana ny tena ihany
koa izy. Ity toko ity dia hiresahana mikasika ireo fomba hahafahan’ny pasitera
Pentekôtista manatanjaka ny tenan’i Kristy. 


NY ANDRAIKITRIN’NY PASITERA PENTEKÔTISTA


Ny tena andraikitra voalohany sahanin’ny
pasitera tsirairay dia ny mampiorina sy manatanjaka ny fiangonana tarihany.
Noho izany, ny pasitera Pentekôtista tsirairay dia tsy maintsy mikendry ny
hamela fiangonana matanjaka noho ny fiangonana noraisiny. Ny fomba voalohany
hahafahan’ny pasitera manatratra izany tanjona izany dia amin’ny alalan’ny
fanofanana fanaovana mpianatra. Io asa io no fon’ny Iraka Lehibe izay
nandidin’i Jesosy ny Mpianany hoe: “koa mandehana ianareo, dia ataovy mpianatra
ny firenena rehetra” (Mat. 28:19). Nasainy nataon’izy ireo tamin’ny hafa ny
zavatra nataony tamin’izy ireo. Tokony hanao tahaka Azy koa izy iore: mandany
ny fotoana sy ny hery amin’ny fananganana ekipa izay hisy fiantraikany amin’ny
firenena maro. Io paikadin’i Jesosy io no nohamafisin’i Paoly tamin’ilay
fanambarany tamin’i Timoty hoe: “Ary izay zavatra efa renao tamiko teo
anatrehan'ny vavolombelona maro dia atolory ny olona mahatoky, izay hahay
mampianatra ny sasany kosa” (2 Tim. 2:2). 


Fanatanjahana ny fiangonana


Noraisin’i Paoly tamim-pahamatorana ny
baikon’i Jesosy momba ny fanaovana mpianatra. Ny ampahany lehibe tamin’ny asa
fanompoany dia natokany ho an’ny fanatanjahana ny fiangonana naoriny. Izany no
nahatonga azy nanendry loholona isam-piangonana (Asa 14:23), namangy ireo
fiangonana naoriny (15:41), ary nanoratra taratasy misy toromarika avy amin’ny
Tompo ho azy ireo. Taty aoriana, Paoly dia nanamarina fa nomen’ny Tompo
fahefana apostolika izy mba hanatanjahany ny fiangonana (2 Kor. 10:8; 13:10).
Amin’ny maha pasitera Pentekôtista, tahaka izany koa no tsy maintsy
hijerentsika ny asa fanompoana. Tsy maintsy mandray ny tenanao ho lehiben’ny
asa fanaovana mpianatra ny fiangonan’i Kristy izay nomena hotarihanao ianao.


Ao amin’ny taratasy nosoratany ho an’ny
kristiana tany Efesosy, Paoly dia nilaza fa Kristy dia nanome ny pasitera (sy
ireo asa fanompoana efatra hafa) ho fanatanjahana ny tenan’i Kristy (Efe.
4:11-16). Eo amin’io andalana io, ny apostoly dia nilaza mazava fa ny
andraikitra voalohany sahanin’ireo mpanao asa fanompoana ireo dia ny “fanatanterahana
ny olona masina, ho amin'ny asan'ny fanompoana amin'ny fiangonana” (and.12). Tsy
maintsy manao izany izy ireo “mandra-pahatongantsika rehetra ... ho lehilahy
lehibe, mahatratra ny ohatry ny halehiben'ny fahafenoan'i Kristy” (and. 12-13).
Avy eo, nanazava i Paoly fa ny fiangonana dia “hitombo amin'ny ny zavatra
rehetra ho amin'izay Loha, dia Kristy” (and.15)


Araka izany, ny fanaovana mpianatra dia tena
iankinan’ny fahasalaman’ny fiangonana. Raha tsy mahomby amin’ny fanaovana
mpianatra ny mpitarika ny fiangonana dia ho very maina ny ampahany betsaka
amin’ny asa fitoriana ny filazantsara sy ny fananganana fiangonana


Fanazavana ny teny


Ho fanampiana antsika hahatakatra ny dingana
fanaovana mpianatra dia ilaina aloha ny mahazo ny dikan’ny teny ho ampiasaina.
Ndeha ary isika hijery ireto teny manan-danja telo ireto:


1. Mpianatra:
Ny mpianatra dia olona feno fanokanan-tena amin’ny fianarana. Ilay mipetraka eo
an-tongotrin’ny mpampianatra ary migoaka ny teny rehefa ambarany. Tahaka ny
mpiana-draharaha, ny mpianatra dia mianatra ny asa ny amin’ny alalan’ny fakana
tahaka ny mpampianatra. Ny mpianatr’i Kristy dia olona manokana ny fiainany
manontolo ho an’i Jesosy Kristy ary manaraka Azy isan’andro, mianatra Aminy ary
manatanteraka ny Irany. 


2. Fanaovana mpianatra. Ny fanaovana mpianatra dia dingana mandritra ny androm-piainana
hiovana ho tahaka an’i Kristy. Manomboka amin’ny fotoana hanokanan’ny olona ny
fiainany ho an’i Kristy izany ary mitohy mandra-pahafatiny. Ny resaka momba ny
fanaovam-pianatra dia tena mibahan-toerana tokoa ao amin’ny Testamenta Vaovao.
Raha tsy hita afa-tsy intelo ao amin’ny bokin’ny Asan’ny Apostoly ny teny hoe kristiana,
ny teny hoe mpino dia miverina in-35 ao amin’ny Filazantsara sy
ny Asan’ny Apostoly, ary ny teny hoe mpianatra kosa dia hita in-289 ao
amin’ny Filazantsara ary in-13 ao amin’ny Asan’ny Apostoly.


Ny fanaovana mpianatra dia mitaky
fanokanan-tena ho an’i Kristy sy ny Irany. Jesosy dia nampitandrina ny vahoaka nanaraka
Azy hoe: “Na zovy na zovy no tsy mitondra ny hazo
fijaliana ka tsy manaraka Ahy, dia tsy azo ekena ho mpianatro izy” (Lioka
14:27). Nasainy nandinika tsara ny sandany izy ireo alohan’ny hirotsahana ho
Mpianany. Hoy Izy: “Ary toy izany koa ianareo rehetra,
izay tsy mahafoy izay rehetra anananareo, dia tsy azo ekena ho mpianatro” (and.
33).


3. Mpanao mpianatra. Ny mpanao mpianatra dia olona manokan-tena amin’ny fankatoavana ny
baikon’i Kristy hoe “ataovy mpianatra ny firenena rehetra” (Mat. 28:19).
Mpanara-dia an’i Kristy manana fahamatorana izy io ary manokana tanteraka ny
tenany amin’ny fanarahana an’i Jesosy Kristy sy ny fitarihana ny hafa hanao
tahaka izany. Ny pasitera Pentekôtista mahomby dia mahatakatra tsara fa ny
asany dia tsy mitaona ny olona hiova fo fotsiny. Ny asany dia manao izay
hahatonga ny mpino ho mpianatra feno fanokanan-tena ho an’i Kristy. 


IREO FOMBA FANATANJAHANA NY FIANGONANA


Kristy dia tsy nametraka ny asa ao anatin’ny
fanjakan’Andriamanitra ho tanterahan’ny mpitandrina matihanina fotsiny. Nomeny
ny fiangonana ireo asa fanompoana dimy ireo mba hahafahana manofana ireo
kristiana tsotra hanatanteraka ny asa sy ny fanompoana ao anatin’ny Fanjakany.
Ny tanjon’ny apostoly, ny mpaminany, ny evanjelista, ny pasitera ary ny
mpampianatra dia ny hamolavola ny kristiana ho mpitaona fanahin’olona sy
hampianatra azy ireo ny fomba hifampikarakarana ary hampivelarana ny hafa ho
tonga mpanompon’i Kristy (Efe. 4:11-16). 


Noho izany, amin’ny maha pasitera
Pentekôtista, tsy maintsy mampianatra ianao fa ny mpanara-dia an’i Kristy
tsirairay dia nantsoina sy notafiana hery handray anjara amin’ny
fampandrosoan’Andriamanitra eto an-tany? Na dia vitsy aza no nantsoina ho
apostoly, isika rehetra kosa dia nantsoina handray anjara amin’ny asa misiona.
Na dia vitsy aza no nantsoina ho mpaminany, isika rehetra dia nantsoina hijoro
ho an’ny marina sy ny tsara. Na dia vitsy aza no nantsoina ho evanjelista,
isika rehetra kosa dia nantsoina hizara ny finoantsika amin’ny hafa. Na dia vitsy
aza no nantsoina ho mpampianatra, isika rehetra kosa nantsoina hampianatra ny
hafa ny fomba fanompoana an’Andriamanitra. Na dia vitsy aza no nantsoina ho
mpitandrina, isika rehetra kosa dia samy nantsoina hikarakara ny hafa amim-pitiavana.
Amin’ny maha pasitera, ny asanao dia mampianatra ny vahoakan’Andriamanitra ireo
zavatra ireo sy manangana tetikasa fanaovana mpianatra matanjaka ao anatin’ny
fiangonana. 


Ndeha ary hojerentsika ireo paikady enina azo
ampiasaina amin’ny fanatanjahana ny fiangonanao. 


Fanehoana ny atao hoe mpianatra


Voalohany, afaka manatanjaka ny fiangonana
amin’ny alalan’ny fanehoana ny dikan’ny mpianatr’i Kristy ianao. Amin’ny alalan’ny fiainanao manokana, azonao aseho ny tena mpianatra
marina. Rehefa mandinika ny fomba fiainan’ny pasiterany ny mpikambana ao
amin’ny fiangonana dia ho voaentana hiaina tahaka izany koa. Haniry ho tonga
mpianatr’i Kristy izy ireo. Vokany, hatanjaka sy hambinina ny fiangonana ary
handroso ny fanjakan’Andriamanitra. 


Ny paikady fanaovana mpianatra dia tena
manana ny lanjany tokoa amin’ny fananganana fiangonana vaovao any amin’ny
faritra tsy mbola nitoriana ny filazantsara. Ao anatin’izany mantsy dia kely
ihany ny fahalalan’ny kristiana vaovao mikasika ny atao hoe miaina ho an’i
Kristy. Ny hany modely ananan’izy ireo momba ny fiainana kristiana dia pasitera
sy ny ankohonany. Tahaka an’i Paoly, tsy maintsy vonona hilaza amin’ny olona
ianao hoe: “Aoka hanahaka ahy ianareo, dia tahaka ny
anahafako an'i Kristy” (1 Kor. 11:1). 


Toriteny sy fampianarana


Faharoa, afaka manatanjaka ny fiangonana
amin’ny alalan’ny fitoriana sy fampianarana ny Tenin’Andriamanitra amin’ny
fomba mitohy. Ny mitory ny Tenin’Andriamanitra dia manomana sy mitory hafatra
ara-baiboly miaraka amin’ny tanjona mazava ao an-tsaina. Mba hahafahana manao
izany, tsy maintsy faritanao ao anatin’ny vavaka sy ny fandinihana Soratra
Masina aloha ny zotra tian’ny Fanahy Masina hitarihana ny fiangonana. Rehefa
miandry ao anatin’ny vavaka ianao dia hiteny aminao ny Fanahy Masina hoe: “Ity no lalana, ka andehano” (Isa. 30:21)[95]


Rehefa fantatrao ny taridalan’Andriamanitra
ho an’ny fiangonana dia afaka manomboka manomana sy mitory tenin’Andriamanitra
miaraka amin’ny tanjona dia ny hitondra ny fiangonana amin’izany lalana izany
ianao. Ao anatin’izany koa, tsy maintsy ataonao azo antoka fa “ny
sitrapon’Andriamanitra rehetra” – izany hoe ny Tenin’Andriamanitra manontolo –
no ampianarina ao anatin’ny fiangonana (Asa 20:27). Ny fanaovana izany dia
hahatonga ny vahoakan’Andriamanitra hahazo tsara ny Tenin’Andriamanitra sy ny
sitrapony eo amin’ny fiainan’izy ireo[96]


Fanampin’izany, ny toriteny sy ny
fampianaranao dia tsy maintsy ahitana matetika resaka momba ny
irak’Andriamanitra sy ny tokony handraisan’ny fiangonana anjara amin’io iraka
io. Ny irak’Andriamanitra, izay antsoina ihany koa hoe missio Dei dia ilay
drafitr’Andriamanitra mandrakizay hiantso olona avy amin’ny olona avy fokom-pirenena rehetra sy ny samy hafa fiteny sy ny olona
ary ny firenena rehetra eto ambonin’ny tany (Apok. 5:9; 7:9). Notsindrin’i Jesosy
mazava tsara ao anatin’ny iraka lehibe nomeny ny andraikitrin’ny fiangonana (Mat. 28:18-20; Marka 16:15-18; Lioka 24:46-49; Jaona 20:21-22; Asa
1:8).


Fanafiana hery ny olona


Fahatelo, azonao atao ny manatanjaka ny
tenan’i Kristy amin’ny alalan’ny fanafiana hery ny olona ho amin’ny fanompoana.
Tafiditra ao anatin’io fanafiana hery ho an’ny fanompoana io ny fanafiana hery
ara-panahy sy ara-tsaina:


Fanafiana hery ara-panahy. Tsy maintsy miasa mafy ianao mba hahatonga ny mpikambana tsirairay
ao anatin’ny fiangonana ho voatafy ny herin’ny Fanahy Masina. Izany no baiko
farany napetrak’i Jesosy ho an’ny fiangonana. Talohan’ny niakarany any
an-danitra dia namepetra ny mpianany Izy: “tsy hiala an'i Jerosalema, fa
hiandry ny teny fikasan'ny Ray, izay efa renareo tamiko, hoy Izy; fa Jaona nanao batisa tamin'ny rano; fa ianareo kosa hatao batisa
amin'ny Fanahy Masina, rehefa afaka andro vitsivitsy” (Asa 1:4-5). Nomen’i
Jesosy teny fikasana mahafinaritra ireo Mpianany ireo tamin’izany: “Fa hahazo
hery ianareo amin'ny hilatsahan'ny Fanahy Masina aminareo, ary ho vavolombeloko
any Jerosalema sy eran'i Jodia sy Samaria ary hatramin'ny faran'ny tany” (and.
8). Nankato ny baikon’i Jesosy ny mpianatra ary Jesosy kosa nanatanteraka ny
Teny fampanantenany. Hoy ny Baiboly: 


Ary nony tonga ny Andro Pentekosta, dia teo
amin'ny fitoerana iray izy rehetra. Ary nisy feo tonga tampoka avy tany
an-danitra, toy ny rivotra mahery mifofofofo, ka nanenika ilay trano
niangonany. Ary nisy lela maro mitarehin'afo niseho taminy, izay nizarazara;
ary nipetraka tamin'izy rehetra isan-olona izany. Ary samy feno ny Fanahy
Masina izy rehetra, ka dia niteny tamin'ny fiteny maro samy hafa, araka ny
nampitenenan'ny Fanahy Masina azy (Asa 2:1-4).


Ny fanafiana ny herin’Andriamanitra no
fanalahidy amin’ny fahombiazan’ny fitoriana ny filazantsara sy ny irakin’ny
fiangonana. Noho izany, tsy maintsy mitory matetika io lohahevitra io sy
mivavaka mba handraisan’ny olona ny batisa amin’ny Fanahy Masina ianao[97]. Tsy maintsy ampianarinao azy ireo koa ny fomba hiainana sy
handehanana ao amin’ny herin’ny Fanahy. Tsy maintsy mampahery ny mpino
hampiroborobo ny vokatrin’ny Fanahy sy haneho ny fanomezam-pahasoavan’ny Fanahy
eo amin’ny fiainany sy ny asa fanompoany ianao (Gal. 5:22-23; 1 Kor. 12:8-10)[98]


Fanafiana hery ara-tsaina. Amin’ny maha pasitera, tsy maintsy ataonao azo antoka fa ny mpikambana
ao amin’ny fiangonanao dia voatafy hery ara-tsaina ho amin’ny asa fanompoana.
Voatafy hery ara-tsaina ny mpino rehefa mino fa misokatra ho azy ny fahafahana
mandray anjara amin’ny asa fanompoan’ny fiangonana. Voatafy hery ara-tsaina izy
ireo rehefa matoky fa afaka manatanteraka amim-pahombiazana ny asa fanompoana
nofidiany. Amin’ny maha pasitera Pentekôtista, anjaranao ny mampita izany
fatokiana izany ao anatin’ny olona. 


Raha hataonao izany, ny mpikambana ao amin’ny
fiangonanao dia hirotsaka an-tsitrapo hanao asa fanompoana. Kanefa, raha tsy
mahomby amin’izany ianao dia hisalasala izy ireo hirotsaka an-tsitrapo. Noho
izany; tsy maintsy sorohanao ny fanaovana izay hahatonga ny fiangonana
hahatsapa fa ianao ihany no mendrika hanao asa fanompoana. Tsy maintsy asongadinao mazava fa ny toerana ao anatin’ny asa
fanompoana dia ho an’ny tsirairay. Tsy maintsy ampitainao ao am-pon’izy ireo ny
antoka fa afaka manatanteraka ny asa fanompoana an’i Kristy amim-pahombiazana izy.



Fanetsehana mpiasa


Rehefa voatafy hery ny olona dia tsy
maintsy hetsehana ho amin’ny asa fanompoana. Ity no dingana fahefatra amin’ny
fanatanjahana ny fiangonana. Ny dingana fanetsehana mpiasa dia ahitana ireto hetsika
manaraka ireto:


Famantarana ny zavatra ilaina. Ny fanombohana ny fanetsehana mpiasa dia ny famantarana ny zavatra
ilaina tianao hovahana. Te hanomboka asa fanompoana vaovao amin’ny ankizy ve ny
fiangonana, sa hanangana fiangonana vaovao, hampivoatra ny fanompoana fiderana
na hanatanteraka asa hafa? Tsy afaka manomboka ny hetsika fanetsehana mpiasa
ianao raha tsy hitanao mazava ny zavatra tianao ho tanterahana.


Famoronana fahafahana miasa. Tsy maintsy faritanao ny momba ireo olona tianao hanatanteraka
ilay asa fanompoana vaovao. Tsy maintsy manoratra fanoritsoritana anjara asa ho
an’ny toerana tsirairay ianao. Io fanoritsoritana anjara asa io dia tokony
hahitana ny toetra takiana amin’ilay asa sy ny andraikitr’izay manatanteraka
izany. 


Fivavahana.
Mandritra izany fotoana rehetra izany dia tokony hivavaka amin’ny Tompon’ny
vokatra ianao ary mangataka Aminy hanangana ny mpiasa ilaina (Lioka 10:2).


 


Fizarana ny vina. Amin’ny fotoana mahamety, tokony hozarainao amin’ny fiangonana ny
vinanao. Tokony holazainao amin’ny olona ny momba ilay asa fanompoana vaovao sy
ny fomba hitahian’izany ny fiangonana. 


Fandraisana mpiasa. Tsy maintsy mangataka mpiasa an-tsitrapo ianao. Tokony hataonao
mazava tsara nefa aloha ny asa ao anatin’ilay asa fanompoana vaovao. Azonao
fantarina mialoha izay olona heverinao fa hahavita tsara ilay asa ary afaka
mangataka azy hivavaka mikasika ny fanaovana asa fanompoana an-tsitrapo ianao.
Tokony ampifanarahanao amin’ny fanomezam-pahasoavan’ny olona ny asa takiana
aminy. 


Fanofanana.
Tokony hamolavola fandaharana asa fanofanana ho an’izay mirotsaka an-tsitrapo
ianao.


Fandaminana.
Rehefa voafidinao ireo mpiasa vaovao ary vitanao ny fanofanana azy dia apetraho
amin’ny toerana tokony hisy azy avy izy ireo. Tokony hifandray amin’ireo mpiasa
vaovao ireny hatrany ianao, hamolavola azy ho amin’ny fivoarana sady hampahery
azy ireo amin’ny asa vaovao tanterahany. Ny fiangonana dia tokony hanome izay
rehetra ilain’ireo mpiasa vaovao ireo amin’ny fanatanterahany ny andraikiny. 


Fanofanana ho amin’ny asa fanompoana


Araka ny voalaza teo aloha; raha te hanetsika
ny mpikambana ho amin’ny asa fanompoana ianao dia tokony hanomana azy ireo
amin’ny alalan’ny fanofanana izay rehetra milatsaka an-tsitra-po. Mazoto hiasa an-tsitrapo ny olona raha fantany fa homena fanofanana
momba ilay asa izy. Ny fanofanana ihany koa dia mampitombo ny fahafahan’izy
ireo hahomby. Azo atao amin’ny alalan’ny seminera manokana na fanofanana momba
ny asa izany. Ny fanofanana dia tokony hamaly ny nahoana sy ahoanan’ny
asa. Tsy maintsy ampianarina ny mpiasa vaovao ny antom-pisin’ny asa fanompoana
sy izay zavatra tiana hotanterahana amin’ny alalan’izany. Tsy maintsy
ampianarina azy ireo ny fomba tsara indrindra hanaovana ny asa. Ny pasitera
tsirairay dia tokony hiezaka hanomboka Sekolin’ny Asa Fanompoana ao anatin’ny
fiangonana.[99]


Fanampiana ireo maneho fanantenana


Ny farany amin’ny fanatanjahana ny tena dia ny
famantarana sy fanampiana amin’ny fomba voahevitra tsara ireo mpiasa maneho fanantenana.
Amin’ny maha pasitera, tokony homarihanao manokana ireo mpikambana maneho
hafanam-po ho an’ny Asan’Andriamanitra. 


Hotsapanao eo amin’ny fiainan’ireo olona ireo
ny tanan’Andriamanitra. Rehefa mitranga izany, tokony ianao hanangana fifandraisana
hahafahana mamolavola ireo olona ireo, tahaka ny nataon’i Jesosy tamin’ny Mpianany.
Mila mandany fotoana miaraka amin’ireo olona ireo ianao, mivavaka miaraka
amin’izy ireo ary manasa azy ireo hanampy amin’ny asa sasany ao anatin’ny
fiangonana. 


Nisy nahatsikaritra fa misy dingana tao
anatin’ny fomba fanaovan’i Jesosy mpianatra: voalohany, nanao asa fanompoana
tamin’ny olona hafa i Jesosy ary nijery Azy ny mpianatra. Misy fotoana alainy
mitokana ireo Mpianatra ireo ary azavainy amin’izy ireo ny nataony sy antony
nanaovana izany. Faharoa, nanao asa fanompoana ny mpianatra ary Jesosy kosa
nandinika sy nanara-maso azy ireo. Rehefa vita ny asa dia nanao ny
tomban’ezakin’ny asa nataon’izy ireo Izy ary nanome fanamarihana. Farany,
nirahan’i Jesosy nanao asa fanompoana samirery ny mpianatra. Nampanantena azy
ireo Izy fa haniraka ny Fanahy Masina hanafy hery sy hampitao azy ireo ho
amin’ny asa fanompoana. Mety hahatsapa antson’Andriamanitra ho amin’ny asa
fanompoana ny sasany amin’ireo olona ampianao ireo. Raha izany no mitranga dia
andraikitrao koa izany ny miantoka ny fikolokoloana io antso io. Anjaranao ny
mitarika azy ireo moramora ao anatin’ny dingana hahatongavana ho mpanao asa fanompoana
matihanina. 


______________________________


Ny Baiboly dia mampianatra
fa ny ny fiangonana dia “mitombo (izay akambana sy ampiarahina tsara) noho ny
fifanompoan'ny isan-tonony” (Efe. 4:16). Ny fomba tsara indrindra hahafahan’ny
pasitera Pentekôtista manatanjaka ny fiangonana sy mamolavolana drafitra
fanaova-mpianatra matanjaka miaraka amin’ny tanjona mazava dia ny mamadika ny
mpino ho mpianatra mahomby amin’ny fanompoana ny filazantsara. 


 







~ Toko 26 ~


 


Fanoloran-tsaina ny
vahoakan'Andriamanitra


 


Mikasa hiroso tamin’ny fisaraham-panambadiana
ny mpikambana iray tao amin’ny fiangonana rehefa niaritra fifandraisana feno
fanararaotana nandritra ny taona maro. Misy mpitondratena lehilahy iray koa
mijaly mafy vokatry ny fahafatesan’ny vadiny. Misy renim-pianakaviana tsy
manambady anankiray miezaka mandrindra ny fiainany amin’ny aretina homamiadana.
Miezaka mifehy ny zanany tanora mpikomy ireo ray aman-dreny izay efa ao
anatin’ny fahadisoam-panantenana tanteraka. Anjatony ny toe-javatra sarotra
tahaka izany atrehan’ny mpikambana ao amin’ny fiangonana Pentekôtista manerana
an’i Afrika. Ankoatran’ireo voatanisa ireo sy ny maro hafa dia mbola eo koa ny
fampijalian’ny demonia, ny fahantrana tsy mitsahatra mitombo, ny tsy fisin’ny
asa, ny fahazaran-dratsy ary ny maro hafa tsy voatanisa. 


Noharian’Andriamanitra araka ny endriny ny
lehilahy sy ny vehivavy. Tonga lafatra ara-batana, ara-tsaina ary ara-panahy i
Adama sy Eva tamin’ny fotoana namoronana azy ireo. “Asa tanan’Andriamanitra”
niaina tao anatin’ny fiombanana feno taminy sy tamin’ny hafa izy ireo. Kanefa,
nandika ny lalàn’Andriamanitra izy ireo ary nisy fiantraikany tamin’ny
fifandraisany tamin’Andriamanitra sy ny hafa izany (Gen. 3:6-24; Rom. 5:12).
Nanjary tsy nisaraka tamin’ny fiainana andavanandron’ny olombelona ny
fahapotehana sy ny fahoriana. 


Ny fanoloran-tsaina ataon’ny pasitera no tena
ivon’ny asa fanompoana maha mpitandrina. Kristy dia niantso ny fiangonana ho
fiaraha-monina feno fitiavana sy tia mikarakara. Ny fiangonana dia tiany ho
toerana hiarahan’ny vahoakan’Andriamanitra miara-miasa Aminy sy ny Fanahy
Masina hanomezana fanasitranana sy hamerenana ny olona potika amin’ny laoniny
indray. Tiany ihany koa ny fiangonana ho toetra hahatsapan’ny olona very fanavaozana,
fampihavanana ary fanantenana (2 Kor. 5:18-19). Andriamanitra dia nandidy ny
pasitera Pentekôtista hanao izay hahatanteraka izany asa izany. 


Ity toko ity dia hamakafaka ny asa
fanoloran-tsaina ho an’ny pasitera Pentekôtista atỳ Afrika. Horesahana
ato ireo toetra mampiavaka ny fanoloran-tsaina ataon’ny pasitera ary apetraka
mazava ihany koa ny fototra ara-baiboly mamaritra izany. Hodinihana ato koa ny
andraikitrin’ny Fanahy Masina ao anatin’ny fanoloran-tsaina. Ary farany, hianarana
fohy ato ireo karazana fitsipika fototra sy toetra takiana amin’ny pasitera
manao ny fanoloran-tsaina. 


NY PASITERA AMIN’NY MAHA MPANOLO-TSAINA


Kristy dia miantso ny pasitera Pentekôtista
tsirairay hanatanteraka ny iraka napetrany ao anatin’ny fiangonana. Natolony ny
fiangonana ny pasitera mba haneho amin’ny mpino ny atao hoe mpianatra mahomby
(Efe. 4:11-12). Ankoatran’ny fitorian-teny, ny fampianarana ary ny fitarihana,
napetrak’i Kristy amin’ny pasitera ny andraikitra fanomezana tolo-tsaina araka
an’Andriamanitra sy fanohanana ho an’ireo rehetra te hanaraka an’i Kristy
amin’ny fomba feno.


Mpiandry ny ondrin’Andriamanitra


Rehefa hifanara ny asa fanompoan’i Kristy teto
an-tany dia nandidy an’i Petera Izy hoe: “Andraso ary ny ondriko” (Jaona
21:16). Tamin’ny fotoana nanaovany veloma ny loholon’ny fiangonana tany
Efesosy, Paoly dia nanasongadina ny maha zava-dehibe ny andraikitrin’ny
pasitera: “Tandremo ... ondry rehetra izay nanaovan'ny Fanahy Masina anareo ho
mpitandrina, hiandrasanareo ny fiangonan'Andriamanitra, izay novidiny tamin'ny
ràny” (Asa 20:28). Petera koa dia nampahatsiaro ny loholon’ny fiangonana ny
amin’izany: “Andraso ny ondrin'Andriamanitra izay eo aminareo” (1 Pet. 5:2).
Tsy maintsy mikarakara ny ondry maratra, mijaly ary marary izy ireo.


Ny fiantsoana ny pasitera Pentekôtista ho
mpanolo-tsaina dia tsy asa vokatrin’ny safidy fa avy amin’ny
fanendren’Andriamanitra. Rehefa misy mpikambana ao anatin’ny fiangonana (na koa
tsy mpikambana ao anatin’ny fiangonana) mandalo olana ara-pihetseham-po,
ara-piaraha-monina ary ara-panahy dia ny pasitera no olona voalohany tokony
hitodihany hitadiavana fanampiana. Tahaka ny mpiandry ondry mamahana, mitarika
ary miaro ny ondriny, ny pasitera Pentekôtista dia tsy maintsy mikarakara ireo
rehetra napetrak’i Kristy eo ambany fitarihany. 


Fifandraisana manokana


Raha ampitahaina amin’ireo olona matihanina
amin’ny fitsaboana ny saina, miavaka ny asa fanompoana fanoloran-tsaina
ataon’ny pasitera. Matetika ny olona no mandray ny pasitera ho
solotenan’Andriamanitra. Olona voahosotra sy manana fahaiza-manao amin’ny
dingana fanasitranana no handraisan’ny olona azy. Tsy tahaka ny manam-pahaizana
amin’ny fitsaboana ny saina ny tanjon’ny pasitera fa ny hahita ny
olon’Andriamanitra “mitomboa amin'ny fahasoavana sy ny fahalalana an'i Jesosy
Kristy, Tompontsika sy Mpamonjy” (2 Pet. 3:18)


Ambonin’izany, ny pasitera dia manangana
fifandraisana marina amin’ny mpikambana ao amin. Mandray anjara amin’ny sehatra
maro eo amin’ny fiainan’izy ireo toy famahana olana, fanomezana taridalana ary
fankalazana ny fahombiazan’izy ireo izy. Ny pasitera ihany koa no manamasina ny
fanambadian’izy ireo, manolotra ny zanany ho an’Andriamanitra ary manotrona sy
manao ny fanompoam-pivavahana raha misy fahafatesana. Noho io fifandraisana
manokana io, mora amin’ny mpikambana ny mizara tsy amin-tahotra amin’ny
pasitera ny fahapotehana manjo azy. 


Mora amin’ny olona no manatona ny pasitera
noho ny manatona manam-pahaizana manokana amin’ny fitsaboana saina. Ary
indraindray aza misy fiaraha-monina tsy ahitana manam-pahaizana amin’ny
fitsaboana saina izany. Ary any amin’ny toerana ahitana azy indray dia lafo ny
saram-pizahana sy fitsaboana. Ny pasitera no fanantenan’ny olona. Tahaka ny
Tompony, ny pasitera dia atosikin’ny fangorahana ny olona satria
“nampahantraina ireo ka nafoy toy ny ondry tsy misy mpiandry” izy ireny (Mat.
9:36). Amin’ny pasitera, ny fanoloran-tsaina dia fotoana fanararaotra ahafahana
mizara ny fitiavan’Andriamanitra amin’ny olona maratra.  


Fanoloran-tsaina ataon’ny pasitera


Misy karazany maro ny fomba fanoloran-tsaina
ampiasaina manerana an’i Afrika. Ny tsirairay avy amin’ireny dia mamaha ilay
toetra sy toerana manahirana misy ny olombelona. Ny tsirairay avy amin’ireny
ihany koa dia miorina eo amin’ny fomba fjery sy rafitra ara-pinoana. Ao
anatin’izany ny fomba fijery amin’ny maha olona tsotra, ny fomba fijery araka
ny fomba amam-panao Afrikana, ary ny fomba fijery kristiana.


Ny fanoloran-tsaina miorina amin’ny fahaizana
ny toetra amam-panahy dia mampiasa fomba fijery sy asa manaraka ny siansa ary
mandà ny fahamarinan’ny Soratra Masina. Ny mandrafitra io fomba fiasa io dia ireo
karazana fomba fitsaboana entina manasitrana ny saina, ny fihetseham-po ary ny
fikorontanana ara-pitondrantena. Any amin’ny firenena Afrikana sasany, dia azo
atao ny mampiaraka ny fitsaboana nenti-paharazana Afrikana sy ny fomba
fitsaboana tandrefana ho fanampiana ny marary. Ireo fitsaboana nenti-paharazana
ireo dia mifototra amin’ny fomba fijerin’ny afrikana ny fiainana sy ny asa
fanahy tsy hita maso. 


Tsy tahaka ny fitsaboana manaraka ny siansa na
ny nenti-paharazana Afrikana ny fanoloran-tsaina ataon’ny pasitera Pentekôtista.
Ny fomba fiasan’ny Pasitera dia miorina amin’ny Soratra Masina, mifantoka
amin’i Kristy ary tarihan’ny Fanahy. Araka izany, ny fanoloran-tsaina ataon’ny
pasitera dia mamaka ao amin’ny fahefan’ny Soratra Masina. Mihazona ny maha Tenin’Andriamanitra
ny Baiboly ary manamafy fa izay rehetra voasoratra ao dia “mahasoa koa ho
fampianarana, ho fandresen-dahatra, ho fanitsiana izay diso, ho fitaizana
amin'ny fahamarinana” (2 Tim. 3:16). Amin’ny maha Tenin’Andriamanitra, ny
Baiboly no manana ny valiny rehetra ilaina amin’ny olam-piainana atrehan’ny
olona. 


FOTOTRA ARA-BAIBOLY MOMBA NY FANOLORAN-TSAINA


Ny pasitera Pentekôtista dia mino fa ny
Baiboly dia Tenin’Andriamanitra. Noho izany, ny Baiboly no mpitari-dalana ao
anatin’ny asa fanoloran-tsaina. Tsy misy fitaovana hafa ankoatran’ny Baiboly
manampy amin’ny famantarana ny zava-miafina ao am-pon’ny olona (Heb. 4:12). Ny Baiboly
no mahafantatra ny fototrin’ny fahapotehan’ny olombelona ary maneho an’i Jesosy
Kristy ho vahaolana amin’ny olam-piainana samihafa rehetra. 


Midika izany fa amin’ny maha pasitera
Pentekôtista, tokony ho vonto ny fahamarinan’ny Tenin’Andriamanitra ianao.
Ireny fahamarinana ireny no tokony havelanao hitarika anao ao anatin’ny asa fanompoana
fanoloran-tsaina. Raha misafidy hindrana ny fomba fiasa tsotra ianao
hanamafisana ny fanoloran-tsaina dia aoka ho azonao antoka aloha fa ireo fomba
fiasa ireo dia mifanaraka tanteraka amin’ny fahamarinan’ny Baiboly sy ny hasina
kristiana.[100]


Ny mpitarika tao amin’ny Testamenta Taloha


Ny Testamenta Taloha dia ahitantsika ohatra
betsaka maneho ny fanoloran-tsaina ataon’ny mpitarika. Ohatra, Mosesy dia
nandany ora maro nitsara sy nanolo-tsaina ny vahoakan’Andriamanitra.
Indraindray tao anatin’ny vondrona no nanaovany izany. Nisy fotoana koa nefa
izy nanolo-tsaina olona iray na roa isakin’ny mandeha (Eks.18:13-27). Nisy
fotoana i Mosesy tenany mihitsy no nila fanoloran-tsaina. Tsikaritr’i Jetro
rafozany fa navesatra taminy loatra ny asany. Noho izany, notolorany saina i
Mosesy hifidy lehilahy mahay hanampy azy. Narahan’i Mosesy ny tolo-tsaina
nomen-drafozany ka dia nandroso ny asa.


Davida dia ohatra iray amin’ireo
mpanolo-tsaina maro nanana toe-panahy araka an’Andriamanitra ao amin’ny Baiboly.
Tamin’ny alalan’ny Salamo nosoratany no nanolorany saina ny olona. Notolorany
paikady tsara sy mahomby maro ho entina miatrika ny olam-piainana ny olona. Azontsika
lazaina fa ho fanoloran-tsaina koa no anton’ny Ohabolana nosoratan’i Solomona
sy ireo asa soratra maro nosoratan’ireo mpaminany. 


Ny asa fanompoan’i Jesosy


Jesosy dia mpanolo-tsaina. “Mpanolo-tsaina
mahagaga” no niantsoan’Isaia Azy (Isa. 9:6). Imbetsaka Izy no hitantsika
manolo-tsaina ireo olona manana olana ara-panahy. Tantara telo manan-danja ao
amin’ny Baiboly no tena maneho izany dia Nikodemosy (Jaona 3:1-21), Zakaiosy
(Lioka 19:1-9) ary ilay vehivavy tratra nijangajanga (Jaona 8:1-11). Hoy i
Jesosy: “Izaho avy mba hananany fiainana, sady hananany be dia be” (Jaona
10:10).


Nisy fotoana i Jesosy nanao asa fanompoana
tamin’ireo olona nanana olana ara-pihetseham-po. Tamin’ny fotoana nahafatesan’i
Lazarosy anadahin’i Maria sy Marta dia namangy azy ireo i Jesosy. Naneho
fangorahana Izy ary niara-nandeha tamin’izy ireo tao anatin’ny fahoriany (Jaona
11:17-44). Ny alina talohan’ny nanombohana Azy tamin’ny hazo fijaliana, Jesosy dia
nanadany fotoana tamin’ny fanomanana ny mpianany amin’ny fiatrehana ny
fahoriana hanjo azy ireo tsy ho ela (Jaona 14-16). 


Ny asa fanompoana fanoloran-tsaina nataon’i
Kristy dia nahakasika ny olona avy amin’ny sarangam-piainana samihafa. Nikasika
ny manam-pahaizana sy ny tsy mahay mamaky teny sy manoratra, ny olona manana ny
maha izy azy manokana sy ny vahoaka tsotra, ny manan-karena sy ny mahantra, ny
lehilahy sy ny vehivavy ary ny ankizy. Ny fitiavan’i Jesosy ny olona no nitarika
Azy hihoatra ny sakana ara-toe-karena, ara-tsosialy ary ara-kolontsaina sy
nanosika Azy nanatantareka ny iraka fitadiavana sy famonjena ny very (Lioka
19:10). 


Ny asa fanompoan’i Paoly


Ny ampahany amin’ny taratasy nosoratan’i Paoly
dia azo vakiana tahaka ny fotoana fanoloran-tsaina. Ireo no maneho ny
fiheveran’ny apostoly ny vahoakan’Andriamanitra. Ao anatin’ireo taratasiny ireo
izy dia manolon-tsaina ireo mandalo karazan-javatra sarotra eo amin’ny
fiainana. Ohatra, nanoratra ho an’ny mpino tao Filipy izy hoe: “Aza manahy na
inona na inona; fa aoka ny fivavahana sy ny fifonana mbamin'ny fisaorana no ho
entinareo manambara ny fangatahanareo amin'Andriamanitra amin'ny zavatra
rehetra. Ary ny fiadanan'Andriamanitra, izay mihoatra noho ny fahalalana rehetra,
hiaro ny fonareo sy ny hevitrareo ao amin'i Kristy Jesosy” (Fil. 4:6-7). Iray
amin’ny asa fanompoana fanoloran-tsaina nataon’i Paoly koa ny nanampiany an’i
Timoty tamin’ny famahana ny olan’ny tsy fananana antoka sy tsy fanomezan-danja
ny tena izay natrehany (2 Tim. 1:3-14; 2:15).


Ao amin’ny taratasiny ho an’ny kristiana tany
Korinto, Paoly Apostoly dia namaha ireo karazana fitondrantena sy toetra tsy
dia tsara loatra nataon’ny mpino izay saika nandrava ny fiangonana. Ao amin’ny
taratasiny ho an’i Filemona, ny apostoly dia niezaka nanamboatra ny
fifandraisana tapaka teo amin’i Filemona sy ilay andevo antsoina hoe Onesimosy
izay nandositra niala tao aminy; kanefa efa tonga rahalahy kristiana. Ny
famerenana mandinika ny taratasy nosoratan’i Paoly dia manampy antsika hahita
fa ny fomba fiasany tao anatin’ny fanoloran-tsaina dia mifantoka amin’i Kristy,
tarihan’ny Fanahy, manome toromarika, manohana, mampiahavana ary indraindray
mihaika ny olona hanitsy ny tsy mety. 


NY ANDRAIKITRIN’NY FANAHY MASINA AO ANATIN’NY
FANOLORAN-TSAINA


Amin’ny maha pasitera Pentekôtista, manana
mpanampy matanjaka ianao ao anatin’ny asa fanompoana fanoloran-tsaina. Tsy iza
io mpanampy io fa ny Fanahy Masina. Tsy tokony hiala amin’ny fianteherana Aminy
ianao. Alaivo sary an-tsaina ny miaramila mandeha miady tsy mitondra
fitaovam-piadiana. Mety fantany avokoa ny fitsipika rehefa mifehy ny ady sy ny
paikady tokony hampiasaina, kanefa raha tsy misy fitaovam-piadiana dia ho loza
ny hanjo azy. Tahaka izany koa ny pasitera Pentekôtista, manao hadalana isika
raha mirotsaka ao anatin’ny ady tsy miaraka amin’ny herin’ny Fanahy Masina. 


Ny Mpanampy


Inefatra i Jesosy no niantso ny Fanahy Masina
hoe Parakleto izay midika hoe “Mpanampy” na “Mpanolo-tsaina” amin’ny fiteny
Grika (Jaona 14:16, 26; 15:26; 16:7). Amin’ny maha
mpanolo-tsaina avy any an-danitra, ny Fanahy Masina dia vonona hanampy antsika
amin’ny dingana fanoloran-tsaina rehetra. Raha asaintsika Izy dia
hitari-dalana, hanatanjaka ary hanohana antsika amin’ny asa fanoloran-tsaina. Hanampy
ny olona tolorana saina amin’ny fiatrehana ny ratrany sy ny olany koa Izy
(Jaona 14:1; 16:8).


Matetika ny fanoloran-tsaina no miaraka
amin’ny ady ara-panahy (Efe. 6:12). Ny fanahin’Andriamanitra ihany no matanjaka
afaka “hahasitrana ny torotoro fo” sy “hitory fanafahana
amin'ny babo” (Isa 61:1; jereo koa ny Lioka 4:17-18).
Izany no mahatonga ny Baiboly mampahery antsika hoe “mahereza
ao amin'ny Tompo sy amin'ny herin'ny faherezany” (Efe. 6:10).


Ny vavaka feno finoana sy amin’ny fo marina
dia ampahany tena manan-danja ao anatin’ny fanoloran-tsaina. Ny Fanahy Masina
no hanampy anao amin’io lafiny io. Hoy ny Baiboly: “Ary
toy izany koa, ny Fanahy no mamonjy ny fahalementsika: fa tsy fantatsika izay
vavaka tokony hataontsika; fa ny Fanahy no mifona amin'ny fitarainana tsy azo
tononina” (Rom. 8:26). Araka ny fanambaran’i Jesosy, ny
ray Izay any an-danitra dia hanome ny Fanahy Masina ho an’izay rehetra
mangataka Aminy (Lioka 11:9-10, 13).[101]


Jesosy no modely tonga lafatra ho an’ny
mpanolo-tsaina Pentekôtista. Voalazan’ny Baiboly fa Izy dia “nohosoran'Andriamanitra tamin'ny Fanahy Masina sy ny hery sady
nandehandeha nanao soa sy nahasitrana izay rehetra azon'ny herin'ny devoly”
(Asa 10:38). Tamin’ny alalan’ny hosotra tao Aminy no nitoriany teny soa
mahafaly amin'ny malahelo; nanambarany fandefasana amin'ny mpifatotra ary
nanafahany izay nampahoriana (Lioka 4:18). Paoly ihany koa dia fakantahaka ho
an’ny mpanolo-tsaina Pentekôtista. Na dia teo aza ny fianarana ambony sy ireo
asa lehibe vitany dia niantehitra tamin’ny herin’ny Fanahy Masina hatrany Izy
(1 Kor. 2:4-5). Tahaka izany koa, ny pasitera Pentekôtista tsirairay dia tsy
maintsy miantehitra amin’ny herin’ny Fanahy Masina hahatonga azy ireo ho
mpanolo-tsaina mahomby. 


Mpanambara ny Fahamarinana


Nampianarin’i Jesosy fa ny Fanahy Masina dia
mpanambara ny marina rehetra (Jaona 16:13). Izy no hanampy antsika amin’ny
fahazoana sy fandikana ny Tenin’Andriamanitra. Izy ihany koa no hanambara
amintsika ny ao an-tsain’Andriamanitra sy ny ao an-tsain’ny olona tolorantsika
saina (1 Kor. 2:11-12). Tena zava-dehibe izany satria ny fitondrantenan’ny
olona dia faritan’izay rehetra saintsaininy sy ny fandikany ny toerana misy azy
eo amin’ny fiainana. Ny olona mino fa ny zavatra sarotra rehetra mitranga eo
amin’ny fiainany dia avy amin’ny herin’ny maizina sy vokatrin’ny hatezeran’ny
razany aminy dia hanao hetsika mifanaraka amin’izany. Ny Fanahy Masina no
hanampy azy ireny hahalala ny marina izay hahafaka azy ireo tsy ho andevo
(Jaona 8:32).


Mpanome fanomezam-pahasoavana


Ny olana eo amin’ny fahasalaman’ny saina dia
isan-karazany, sarotra ary mifamatotra amin’ny kolontsaina. Singa voajanahary
sy ara-panahy no mandrafitra azy. Noho izany, tena ilaina ao anatin’ny dingana
fanoloran-tsaina ny fanomezam-pahasoavana avy amin’ny Fanahy Masina (1 Kor.12:8-10).
Amin’ny alalan’ny fanomezam-pahasoavana fanambarana, ny Fanahy Masina dia afaka
mampahafantatra ny mpanolo-tsaina Pentekôtista ny zavatra ilain’ny olona
tolorany saina. Amin’ny alalan’ny fanomezam-pahasoavana mahafantatra Fanahy
samihafa, ny Fanahy Masina dia afaka manambara ny fisin’ny fanahy demoniaka sy ny
asany. Amin’ny alalan’ny fanomezam-pahasoavana maminany, ny mpanolo-tsaina dia
afaka manambara teny fanantenana sy fanasitranana. Noho izany, ny pasitera
Pentekôtista dia tsy maintsy mitoetra ao amin’ny fanafenoan’ny Fanahy Masina
mandrakariva ary tsy maintsy mora voakasikin’ny fitarihan’ny Fanahy Masina
rehefa ao anatin’ny dingana fanoloran-tsaina.[102]


IREO KARAZANA FANOLORAN-TSAINA ATAON’NY PASITERA


Ny pasitera Pentekôtista dia tokony ho
vonona hanolotra ireto karazana fanoloran-tsaina manaraka ireto:


Fanoloran-tsaina ara-panahy


Ny fanoloran-tsaina ara-panahy dia mifototra
amin’ny fifandraisan’ilay olona tolorana saina amin’Andriamanitra sy ny
sitrapon’Andriamanitra eo amin’ny fiainanay. Eto, ny tena zava-dehibe amin’ny
pasitera Pentekôtista dia ny hamerina ilay tolorana saina amin’ny fifandraisana
velona amin’i Kristy. Ny zava-dehibe faharoa aminy dia ny hahatonga io
fifandraisana io hitombo sy ho salama. Tafiditra ao anatin’ny fanoloran-tsaina
ara-panahy ihany koa ireto zavatra hotanisaina manaraka ireto:


·        
Ny fahatakaran’ilay olona an’Andriamanitra
amin’ny maha ray be fitiavana sy mikaraka Azy.


·        
Ny fahatakaran’ilay olona ny tena hevitra sy
toetran’ny famonjena.


·        
Ny fahafahan’ilay olona miara-mandeha tsy miato
amin’i Kristy


·        
Ny fanafahana amin’ny fatorana samihafa sy ny
fanasitranana ny ratra anaty.


·        
Ny fampiharana ny Hasina kristiana eo amin’ny
fomba fiaina andavanandro


Ao anatin’ny konteksta Afrikana, ny
mpanolo-tsaina dia mety mila mitondra vahaolana eo anoloan’ny fanirin’ny olona
tolorana saina hampiditra ny sasany amin’ireo fomba amam-panao silamo na
mpanompo sampy ao anatin’ny dia kristiana. Tafiditra ao anatin’izany fanao
izany ny fampiasana tapa-kazo sy firavaka samihafa ho fiarovana ny tena amin’ny
fanahy ratsy sy ny ozona. 


Fanoloran-tsaina momba ny fanambadiana sy ny ankohonana


Ny fanoloran-tsaina momba ny fanambadiana sy
ny ankohonana dia mikendry ny hampiroborobo ny fampiharana ireo Hasina
kristiana sy ny fomba fiaina araka an’Andriamanitra ao anatin’ny tokantrano. Ity
karazana fanoloran-tsaina ity dia azo atao amin’ny olona tsirairay, kanefa azo
atao min’ny vondrona amin’ny alalan’ny seminera ihany koa. Ireto avy no tafiditra ao anatin’izany


·        
Fanoloran-tsaina alohan’ny hirosoana amin’ny
fanambadiana, ho an’ireo mikasa hivady.


·        
Fanoloran-tsaina fampivoarana ny fanambadiana, ho
an’ireo mpivady maniry hanamafy ny fifandraisana eo amin’izy ireo.


·        
Fanoloran-tsaina ireo mpivady misedra fanamby
samihafa ao anatin’ny fanambadiana.


·        
Fanoloran-tsaina ny ray aman-dreny kristiana.


·        
Fanoloran-tsaina ankohonana iray manontolo, ho
fanampiana ireo mpikambana manana olona amin’ny fifandraisana amin’ny
mpikambana hafa.


·        
Fanoloran-tsaina mifamatotra amin’ny fomba fanao
samihafa ao anatin’ny ankohonana toy ny fanambadiana, ny fahaterahan’ny zaza,
ny fahafatesana, ary ny fandevenana.


Fanoloran-tsaina fanohanana ireo mandalo zava-tsarotra


Fanoloran-tsaina fanohanana ireo mandalo
zava-tsarotra dia mikendry ny hanampy ny olona mandalo toe-javatra mampatahotra
eo amin’ny fiainana. Ireto avy no ao anatin’ity sokajy
ity:


·        
Aretina tsy sitra-panafody na fahafatesan’ny
olona tena akaiky ny tena.


·        
Haintainy, mosary, areti-mifindra ary loza
voajanahary.


·        
Fanararaotana amin’ny endriny samihafa na vono
olona


·        
Tsy fananana asa sy fahantrana


Mandritra ireo fotoana sarotra ireo ny
mpikambana ao anatin’ny fiangonana dia mila olona hihaino sy hanampy azy ireo
hisedra ny fahoriany. Raha hitan’ny pasitera fa tsy ampy ho entiny miatrika ny
olan’ilay olona ny fahaiza-manao ananany ka ahiana hiitatra ho famonoan-tena na
faharerahan-tsaina tanteraka ny olan’ilay olona dia azony atao ny mandefa azy
any amin’ny mpanolo-tsaina manana ny fahaizana ilaina amin’izany.


Fanoloran-tsaina ho amin’ny fitomboana


Ny fanoloran-tsaina ho amin’ny fitomboana
dia natao hanampiana ny olona hahomby amin’ny fiainana. Ny tanjona dia ny
hanampy azy ireo hanapa-kevitra handroso amin’ny tsara lavitra. Ny Salamo sy ny
Ohabolana dia ahitantsika teny fahendrena sy fanoloran-tsaina maro tafiditra
ato anatin’ity sokajy ity (ohatra: Sal 32:8; Ohab. 15:22).


FITSIPIKA FOTOTRA MIFEHY NY FANOLORAN-TSAINA


Ny fanadihadiana araham-pandinihana ny
fihaonan’i Jesosy tamin’ilay vehivavy Samaritana ao amin’ny Jaona 4 dia manampy
antsika hahita fitsipika fototra efatra tokony hampiharin’ny pasitera Pentekôtista
rehefa manolo-tsaina:


Fametrahana ny fifampitokisana


Ho an’i Jesosy, ny dingana fanoloran-tsaina
dia nanomboka tamin’ny fametrahana fifampitokisana teo Aminy sy ilay vehivavy.
Tsy mba nitsaratsara an-dravehivavy izy fa nanaja azy tanteraka, nanolotra
fitiavana tsy misy fepetra ary nanaiky ny maha izy azy. Taorian’izay Izy vao
nanatratra azy tamin’ny alalan’ny fihoarana ny sakana ara-kolontsaina nisy
(Jaona 4:7-9, 17-18).


Fihainoana amim-pahavitrihana


Jesosy dia niezaka mafy hahazo ny toerana nisy
an-dravehivavy tamin’ny alalan’ny fametrahana fanontaniana maneho fahalianana.
Nihaino tsara izay nolazain-dravehivavy izy taorian’izay ary nanome valiny tena
mifanentana. Ny valin-teniny dia naneho mazava ny fahatakarany ny zavatra
ilaina ara-panahy lalina tao anatiny tao. Taorian’izay i Jesosy dia nikasika
ireo zavatra tsy nazava tao anatin’ny sain-dravehivavy ka nanakana azy tsy
hanaiky ny marina sy hahita ny fahafahana ao Aminy (Jaona 4:9-16, 21-24).


Filazana ny marina amim-pitiavana


Raha ilaina, tamim-pitiavana no nitenenan’i
Jesosy ny tsy fahamarinan-dravehivavy sy nanasany azy hanolo izany amin’ilay
tena fahamarinana (Jaona 4:16-18; jereo koa ny Efe. 4:15).


Fifantohana amin’ny tanjona


Tao anatin’ny dingana, Jesosy dia nifantoka
hatrany tamin’ny Tanjony dia ny hanampy ity vehivavy ity hahita ny tena tanjon’ny
fiainana marina (Jaona 4:10, 13-14, 16-18, 21-24). Niaiky ny fahotany
ravehivavy ary nanaiky an’i Jesosy ho Mesia. Nihazakazaka nizara ny momba Azy
tamin’ny hafa Izy (Jaona 4: 28-29). 


FITONDRANTENA TAKIANA AMIN’NY FANOLORAN-TSAINA


Amin’ny maha solotenan’Andriamanitra sy
mpikarakarana ny Olony, ny pasitera Pentekôtista dia tsy maintsy lehilahy sy
vehivavin’ny fahitsiana. Tokony ho tandremanao tanteraka ireo olana
ara-pitondrantena ao anatin’ny fanoloran-tsaina. Ny fanarahana ireto fitsipika
fototra manaraka ireto dia sady hiaro anao no hiaro ny olona toloranao saina. 


Fahatakarana ny fetra maha olona 


Tsy maintsy marina tsara ianao amin’ny fahaiza-manao
sy ny fetranao ao anatin’ny fanoloran-tsaina ary tsy tokony hanandrana hihoatra
ireo fetra ireo ianao. Any amin’ny firenena sasany dia misy mihitsy taratasy
fanamarinana manokana mamaritra ny fahaiza-manaon’ireo mpanolo-tsaina
matihanina. 


Fanolorana olona hafa


Tsy maintsy fantatrao mazava tsara ny
fetran’ny fahaizanao. Raha toa ka mahakasika ny fihofanana noraisinao na ny
fahaizanao ny sehatra ilain’ilay olona fanampiana dia tokony ho vonona
hanolotra azy mpanolo-tsaina kristiana matihanina mahafehy izany olana izany
ianao. Tokony ho vonona hanolotra mpanolo-tsaina hafa ihany koa ianao raha toa
manomboka misy fifandraisana fiankinan-doha eo aminao sy olona toloranao saina
na tsy mitondra tombontsoa ho azy ny fanampiana omenao.


Fahamarinana ara-pananahana


Amin’ny maha pasitera, tokony handray
fepetra manokana ianao rehefa manolo-tsaina olona tsy mitovy fananahana aminao.
Raha manomboka misy fifampisarihana ara-pihetseham-po mitranga eo aminareo dia
tsara raha faranana ny fanoloran-tsaina ary omena mpanolo-tsaina hafa izy
hanampy azy. 


Fihazonana tsiambaratelo


Ny zavatra rehetra zaraina aminao dia tokony
hijanona ho tsiambaratelo ary tsy tokony horesahana amin’ny olona hafa. 


______________________________


Amin’ny maha
pasitera Pentekôtista, tsy tokony handositra ny andraikitra fanompoana amin’ny
alalan’ny fanoloran-tsaina ny vahoakan’Andriamanitra ianao. Miaraka amin’i
Jesosy, fakantahaka ho anao sy ny Fanahy Masina mpanampy anao, tsy maintsy
mirotsaka amim-pahasahiana ao anatin’io asa fanompoana tena iankinan’ny aina io
ianao. 


 








~ Toko 27 ~


 


Fiandrasana ny ondry


 


Tao anatin’ny tantara, ny mpitarika ratsy fanahy
dia nampidi-doza tsy hay azavaina tamin’ny olombelona.
Tafiditra ao anatin’ireo loza ireo ny fanaovana vono moka olona iray firenena,
famafana ny fitondrantena mendrika ary ny ady tsy araka ny rariny. Meloka noho
ny fanaovana ny hetsika feno herisetra isan-karazany izy ireo, ny hafa indray
meloka satria tsy manao na inona na inona hampitsaharana ny mpanao ratsy.
Mampalahelo fa i Afrika dia tena niaina izany habibiana izany. Ny fomba tsara
indrindra hahafahana manatsara ny fitantanana izao tontolo izao dia ny
fandraisan’ny firenena tsirairay andraikitra amin’ny fiarovana ny vahoakany
amin’ny fanaovan-dratsy. Marina amin’ny fiangonana ihany koa izany. Andraikiny
ny miaro ny vahoakan’Andriamanitra amin’ny fanafihan’ny Devoly sy ny legiona
demoniaka. 


Jesosy dia nampitandrina ny amin’ny
mpampianatra sadoka izay nolazainy fa “mankao aminareo amin'ny fitafian'ny
ondry, fa ao anatiny dia amboadia mitoha izy.” Nampiany hoe: “Ny voany no
hahafantaranareo azy” (Mat. 7:15-16). Ny apostoly Paoly dia nanome fampitandremana
mitovitovy amin’izany ho an’ny loholona tao Efesosy. Hoy izy tamin’izy ireo:
“Fantatro fa rehefa lasa aho dia hisy amboadia masiaka hiditra eo aminareo izay
tsy hiantra ny ondry. Ary avy aminareo no hiposahan'ny olona sasany mitory teny
tsy marina hitaona ny mpianatra hanaraka azy. Koa miambena” (Asa 20:29-31).


Ity toko ity dia hiresaka mikasika ny
andraikitra lehibe napetraka amin’ny pasitera Pentekôtista dia ny fiandrasana
ny ondrin’Andriamanitra sy fiarovana azy ireo amin’ny irak’i Satana. Hovaliana
ato ny fanontaniana hoe “Inona no antony ambaran’ny Baiboly fa andraikitrin’ny
pasitera Pentekôtista amin’ny fiarovana ny ondry?” ary koa “Ahoana no
hahafahany manatanteraka izany andraikitra izany?”. 


NY TOETRA SY NY LANJAN’NY ONDRY


Ny Baiboly dia mampiasa ny sarin’ny mpiandry
ondry sy ondry hamaritana ny fifandraisana eo amin’ny pasitera sy ny vahoakany.
Mba hahafahantsika mahafantatra tsara ny andraikitrin’ny pasitera amin’ny
fiangonana, tsy maintsy azontsika tsara aloha ny toetra sy ny lanjan’ny ondry. 


Ny toetran’ny ondry


Hoy ny fitarainan’ny pasitera iray: “ny
Fitarihana ny vahoakako dia tahaka ny fiandrasana saka:!” Azo atao ve ny
mitarika saka? Sady mafy loha izy ireo no tsy manaiky handeha any amin’izay
tianao hitondrana azy. Tsy mba tahaka izany ny ondry. Mora manaiky izy ireo.
Vonona hanaraka ny mpitarika any amin’izay rehetra hitarihany izy ireo. Tsara
izany. Kanefa, izany toetra izany dia mampidi-doza ny ondry. Indraindray izy
ireo miadaladala manaraka olona hafa. Noho izany, mila fikarakarana sy
fiarovana. 


Ny tena kristiana dia manaiky ny Mpiandy
Tsara. Vonona hanaraka Azy amin’izay rehetra hitarihany izy ireo (Jaona 10:27).
Kanefa, ny kristiana sasany tsy matotra dia tahaka ny ondry izay manafangaro ny
ambodia masiaka amin’ny tena mpiandry ondry. Manaraka an-jambany fotsiny ireo
tsy tena lehilahy na vehivavin’Andriamanitra izy ireo.


Fanampiny, ny ondry dia tsy mba manana
fiarovana voajanahary. Vokany, mora tafihana izy ireo ary mila mpiandry mba
hiaro azy Tia mirenireny miala amin’ny toerana azo antoka ihany koa izy ireo,
noho izany mila mpiandry. Raha vao tsy misy mpiandry ny ondry dia tonga
rembin’ny biby masiaka. Tahaka izany koa ny ankamaroan’ny kristiana. Tian’izy
ireo ny miala amin’ny fiahian’ny pasitera sy ny fiarovana azo antoka ao
anatin’ny fiangonana. Adinony fa mila ny fikarakarana sy ny fiarovan’ny
mpiandry ondry izy. 


Ny lanjan’ny ondry


Tamin’ny andron’ny Baiboly, ny ondry dia
tena nanana lanja goavana tokoa. Ny ondry matetika no loharanom-piveloman’ny
isam-pianakaviana. Ny henany atao sakafo, ny rononony no sotroina, ny volony no
nanaovana fitafiana ary ny hodiny no nanaovana lay na zavatra hafa. Ny kristiana
dia mbola manan-danja lavitra noho ny ondry eo imason’ny Mpiandry tsara. Antony
roa no maha marina izany:


Voalohany, sarobidy amin’i Kristy ny
kristiana noho ny vidiny lafo naloany ho fanavotana azy ireo. Hoy i Jesosy: “Izaho no Mpiandry Tsara; ny Mpiandry Tsara manolotra ny ainy hamonjy ny
ondry” (Jaona 10:11). Petera ihany koa dia nampahatsiahy ny hasarobidintsika
amin’i Kristy: “fa fantatrareo fa tsy zavatra mety ho simba, tahaka ny
volafotsy sy ny volamena, no nanavotana anareo ... fa ny rà soan'i Kristy, toy
ny ran'ny zanak'ondry tsy misy kilema ary tsy misy pentimpentina” (1 Pet.
1:18-19).


Ambonin’izany, sarobidy amin’i Kristy ny
kristiana noho ny fifandraisana manokana eo amin’izy ireo. Taloha izy ireo dia
“tsy nanana an'i Kristy ianareo, fa olon-ko azy tamin'ny fanjakan'ny Isiraely
ary vahiny tamin'ireo faneken'ny teny fikasana dia tsy nanana fanantenana sady
tsy nanana an'Andriamanitra teo amin'izao tontolo izao.” Kanefa, ankehitriny kosa
izy ireo dia “efa nampanakeken'ny ran'i Kristy” (Efe. 2:12-13). Nampahatsiahivin’i
Petera ihany koa fa ny vahoakan’Andriamanitra dia “fanjaka-mpisorona, firenena
masina ary olona nalain'Andriamanitra ho an'ny tenany” (1 Pet. 2:9). Araka
izany, mila fikarakarana manokana ny ondrin’Andriamanitra satria voafidiny. 


IREO LOZA MITATAO AMIN’NY ONDRY


Amin’ny maha pasitera Pentekôtista mahatoky,
tsy maintsy malina tsara ianao amin’ny fiarovana ny vahoaka amin’ny mpaminany
sy ny mpampianatra sandoka. 


Famantarana ny mpaminany sy ny mpampianatra sandoka


Ny mpampianatra sandoka dia olona milaza fa
miteny amin’ny anaran’Andriamanitra, kanefa ny tena marina dia amin’ny anarany
na amin’ny anaran’ny andriamanitra tsy izy na ny fanahy demoniaka no itenenany
(Jer. 23:16). Ny Baiboly dia mampitandrina fa Andriamanitra dia manohitra ny
mpaminany sandoka ary tsy hamela azy ireny hitoetra eo anivon’ny vahoakany
(Ezek. 13:9). Nananatra antsika ihany koa i Jesosy fa ny mpaminany sandoka dia
mety “haneho famantarana lehibe sy fahagagana” ary “na dia ny olom-boafidy aza dia
hofitahiny” (Mat. 24:24). Nantsoin’i Paoly hoe: “amboadia masiaka” izay “mitory
teny tsy marina hitaona ny mpianatra hanaraka azy” izy ireny (Asa 20:29-30).
Nambarany koa fa izy ireo dia mampianatra “anganongano” sy milaza izay tian’ny
olona ho heno (2 Tim. 4:3-4). 


Ny mpampianatra sandoka dia mitovy amin’ny
mpaminany sandoka ihany. Raha milaza fa nampitenenin’Andriamanitra ny mpaminany
sandoka, ny mpampianatra sandoka kosa dia mamadika an-tsitrapo ny
Tenin’Andriamanitra ary mandika izany ho zavatra hafa tanteraka. Ho an’ny
tombontsoany manokana matetika no hanaovan’izy ireo izany (Tit. 1:11). Araka ny voalazan’ny Baiboly, ny olona tahaka izany dia
“kely fahalalana sady tsy miorina tsara... ka mahatonga
fahaverezana ho an'ny tenany” (2 Pet. 3:16).


Misy fomba roa hahafahana mamantatra ny
mpaminany sandoka sy ny mpampianatra sandoka ao anatin’ny fiangonana amin’izao
androntsika izao:


1.  Amin’ny alalan’ny fandinihana ny
fiainany. Jesosy dia nampianatra ny mpianany hoe:
“Mitandrema ianareo, fandrao ho voafitaky ny mpaminany sandoka, izay mankao
aminareo amin'ny fitafian'ny ondry, fa ao anatiny dia amboadia mitoha izy. Ny
voany no hahafantaranareo azy” (Mat. 7:15-16). Miseho ho zavatra izy ireo nefa
tsy izany akory. Mitafy sy mitondra tena tahaka ny olona masina izy ireo,
mampiasa ny fomba fanao ara-pivavahana malaza sy manao vavaka tena
mahatalanjona. Ny sasany aza manao famantarana sy fahagagana. Raha jerena
etỳ ivelany izy ireo dia tena olona masina sy voahosotra. Kanefa, ao
anatiny ao izy ireo dia mpamitaka, mpandainga ary mpijangajanga. Ny vokatrin’ny
fiainan’izy ireo manokana no maneho ny fihatsaram-belatsihiny. Tsy misy
lehilahy na vehivavy miaina fiainana tsy araka an’Andriamanitra ka afaka ny ho
tena mpaminany marina. 


Tamin’ny androny, Jesosy dia nihaika ireo
mpampianatra sandoka hoe: “Lozanareo, mpanora-dalàna sy Fariseo,
mpihatsaravelatsihy! fa ianareo dia tahaka ny fasana voalalotra fotsy, izay
miseho tsara tarehy eo ivelany, nefa ny ao anatiny dia feno taolan'ny maty
mbamin'ny fahalotoana rehetra. Dia tahaka izany koa ianareo: raha amin'ny eo
ivelany dia miseho amin'ny olona ho marina, nefa ny ao anatinareo dia feno
fihatsaram-belatsihy sy tsi-fankatoavan-dalàna” (Mat. 23:27-28). Ireo lehilahy
sy vehivavy mpikomy ireo dia tsy manaiky ny fahefahan’Andriamanitra sy ny
fiangonana.  


2. Amin’ny alalan’ny fandinihana ny
antony manosika sy ny fomba fiasany. Ny fomba faharoa
manampy amin’ny famantarana ny mpaminany sandoka sy ny mpampianatra sandoka ao
anatin’ny fiangonana dia ny fijerena akaiky ny antony manosika sy ny fomba
fiasan’izy ireo. Matetika no alain’izy ireo ao anatin’ny konteksta misy azy ny
Soratra Masina ary adikany araka izay mety aminy. Ny zava-kendreny dia “hitaona
ny mpianatra hanaraka azy” (Asa 20:30). Tsy zava-dehibe amin’izy ireo ny
famonjena na ny fitomboan’ny olona ao amin’i Kristy. Ny tena zava-dehibe
amin’izy ireo dia ny tombontsoa manokana sy ny voninahiny. 


Fampianaran-diso eto Afrika


Mampalahelo fa amin’izao androntsika izao dia
mihamaro ny fampianaran-diso sy ny faminaniana sandoka any anatin’ny
ankamaroan’ny fiangonana Pentekôtista manerana an’i Afrika. Ireny fampianarana
ireny dia mamapanantena fitahiana ary manamaivana ny ilana ny fanokanan-tena
amin’ny finoana sy ny fibebahana amin’ny fahotana. Mifantoka amin’ny zavatra
ilain’ny olona mandritra ny fotoana mandalo izy ireo ary manao tsinontsinona ny
fandrosoana ara-panahy sy ny fitomboana ao amin’ny fahasoavana. Noho izany
zavatra ataony izany dia tsy mahomby amin’ny fambaboana ny very sy ny
fanomanana ny olona masina ho amin’ny fiainana mandrakizay izy ireo (Marka
8:36). Ny Baiboly dia mampitandrina antsika mafy amin’izany karazana
fampianarana izany (1 Tim. 4:1). 


Misy fampianaran-diso roa tena misongadina
eto Afrika: 


1. “Ny filazantsaran’ny fanambinana”. Ity fampianarana voalohany ity dia antsoina hoe “filazantsaran’ny
fanambinana”. Ny filazantsaran’ny fanambinana dia fampianarana fa ny mpino
rehetra dia manana fanekena mirakitra fahasalamana, harena ary fanambinana.
Ireo fitahiana ireo dia raisina amin’ny finoana, fanekena maneho lafiny tsara
ary famafana ny “voan’ny finoana”. 


Marina fa Andriamanitra dia mitahy izay
mahatoky amin’ny fanarahana Azy, kanefa ny filazantsaran’ny fanambinana kosa
dia tsy ilau filazantsara notorian’i Jesosy sy ny apostoly. Jesosy dia nandidy
ny olona hoe: “mibebaha ianareo ka minoa ny
filazantsara:” (Marka 1:15); Petera koa dia nanambara hoe: “Koa mibebaha ianareo, ka miverena hamonoana
ny fahotanareo, mba ho avy izay andro famelombelomana avy amin'ny fanatrehan'ny Tompo” (Asa 3:19). Paoly kosa nampitandrina hoe: “.Ary Andriamanitra ninia
tsy nijery ny andron'ny tsi-fahalalana; fa ankehitriny Izy mandidy ny olona
rehetra amin'izao tontolo izao hibebaka” (Asa 17:30). 


Ny tena fiangonana Pentekôtista marina dia tsy
maintsy mandà ny filazantsaran’ny fanambinana satria mifantoka amin’ny tena
izany fa tsy mifantoka amin’i Kristy. Mifantoka amin’ny zavatra ilaina
ara-materialy ihany koa izy fa tsy amin’ny asam-panavotana
nataon’Andriamanitra. Ny fitahiana no tena asongadin’ny filazantsaran’ny
fanambinana fa tsy ny fanompoana. Ity filazantsara ity dia tena misy
fiantraikany ratsy amin’ny kristiana. Ny fampitandremana nomen’i Paoly ny
kristiana tany Galatia dia mihatra amin’ireo mitady hino ny filazantsaran’ny
fanambinana: “Gaga aho, raha mifindra faingana toy izao ianareo hiala amin'izay
efa niantso anareo tamin'ny fahasoavan'i Kristy ho amin'ny filazantsara hafa – izay
tsy filazantsara akory...Fa na izahay, na anjely avy any an-danitra aza, no
mitory filazantsara hafa aminareo afa-tsy izay efa notorinay taminareo, aoka ho
voaozona izy” (Gal. 1:6-8).


2. Synkretisma. Ny fanao iray tena manimba ny Fiangonana Pentekôtista eto Afrika dia ny
synkretisma na ny fitambaram-pirehampinoana. Ny synkretisma dia fampifangaroana
ny finoana kristiana amin’ny zavatra avy amin’ny fivavahana Afrikana tranainy.
Ny mpaminany sandoka sy ny mpampianatra sandoka matetika dia mampiasa tetikady
hisarihana olona betsaka ho ao anatin’ny fiangonany. Betsaka ny ohatra
azontsika resahana mikasika ireo karazana Synkretisma hita atỳ Afrika.
Ireto avy no ohatra hita any Afrika Andrefana: 


·        
Ny fanatitrin’ny mpaminany


·        
Ny fanati-panavotana


·        
Ny fanatitra fanaovana sorona


·        
Ny fivarotana sy fampiasana diloilo fanosorana tsy
araka ny Soratra Masina


·        
Ny fivarotana rano voahasina


·        
Ny fivarotana sy fampiasana tantely sy ronono


·        
Ny fivarotana ny sarin’ny “lehilahin’Andriamanitra”


·        
Ny fampiasana kifafa masina (hamafana tanteraka ny
fahavalo)


·        
Ny fampiasana fotaka avy ao amin’ny Ranomasina
maty.


·        
Ny fampiasana rano avy amin’ny onin’i Jordana


·        
Ny fandoavana saram-pizahana amin’ny mpaminany. 


Ireo fanao ireo dia fiezahana hanova ireo
fanao ara-pivavahana tranainy ho kristiana. Mihodikodina eo amin’ny vola sy ny
fampanantenana fitahiana ary fiarovana ho an’izay manaiky izy ireo. Tsy maintsy
lavina sy toherina amin’ny “tenin'ny fahamarinan'ny
filazantsara” nefa izy ireo (Kol. 1:5-6).


Amin’ny maha pasitera Pentekôtista, tsy
tokony hadinoinao velively fa eo an-tananao ny anjara mandrakizain’ny olona
anaovanao asa fanompoana. Noho izany, tsy maintsy mitandrina tsara izay ataonao
sy ampianarinao ianao. Raha tsy mahomby amin’ny fampianarana ny fahamarinana
ianao ary mampianatra lainga dia hivily lalana ny olona, ho simba ny fiangonana
ary ianao kosa hotsarain’Andriamanitra. 


Ny vokatrin’ny fampianarana sy ny faminaniana sandoka


Miseho amin’ny endrika dimy ny fahasimbana
entin’ny fampianaran-diso:


1. Ny fampianaran-diso dia
manindrahindra fomba fiaina tsy araka an’Andriamanitra. Ny fahamarinana dia manamasina sy manosika ny kristiana hiaina
amin’ny toe-panahy araka an’Andriamanitra (Jaona 17:17). Amin’ny lafiny iray,
ny fampianaran-diso dia manimba ny saina sy ny fo ary mandrisika
faharatsiam-pitondrantena (1 Kor. 15:33).


2. Ny fampianaran-diso dia
mamokatra mpitarika tsy manana toe-panahy araka an’Andriamanitra. Ny fahamarinana dia mamokatra mpitarika mpanompo manana toe-panahy
araka an’Andriamanitra. Mifanohitra amin’izany, ny fampianaran-diso dia
mamokatra mpitarika tsy manana toe-panahy araka an’Andriamanitra sy
mpanjakazaka. Ny mpitarika kristiana marina dia tsy maintsy “mitana mafy ny teny marina araka ny efa nampianarina, mba hahaizany
hananatra amin'ny fampianarana tsy misy kilema sady handresy lahatra ny
mpanohitra” (Tit. 1:9). 


3. Ny fampianaran-diso dia manandevo ny
olona. Ny fahamarinana dia manafaka (Jaona 8:32).
Ny fampianaran-diso kosa dia manandevo ny olona (Gal. 4:9). Nanentana mafy ny
mpino tany Galatia i Paoly hoe: “Ho amin'ny fahafahana no
nanafahan'i Kristy antsika; ka tomoera tsara, fa aza mety hohazonin'ny zioga
fanandevozana intsony” (Gal. 5:1).


4. Ny fampianaran-diso dia mamokatra kristiana
malemy. Ny kristiana mianatra fampianaran-diso dia tsy
mitombo ao amin’ny fahasoavana. Mitoetra ho zaza ara-panahy izy ireo. Na dia
mitombo arak’isa aza ny fiangonana dia mitoetra ho malemy sy tsy mahomby.


5. Ny fampianaran-diso dia mitarika
amin’ny fitsarana sy fahapotehana. Ny Baiboly dia
mpiresaka mikasika “olona kely fahalalana sady tsy miorina tsara, izay manolana
ny Soratra Masina ka mahatonga fahaverezana ho an'ny tenany” (2 Pet. 3:16).


FIANDRASANA NY ONDRY


Amin’ny maha mpiandry ny ondrin’Andriamanitra,
tsy maintsy manara-maso tsy tapaka ny ondry ianao. Tsy maintsy vonona hanolotra
ny ainao ho azy ireo ianao (Jaona 10:11; jereo koa ny 1 Sam. 17:34-35). Ireo
misy fomba dimy azonao pasitera Pentekôtista ampiasaina hiarovana ny
ondrin’Andriamanitra. 


Amin’ny alalan’ny fivavahana ho an’ny ondry


Voalohany, tsy maintsy mandohalika matetika eo
anatrehan’Andriamanitra ho an’ny fiangonana ianao. Rehefa manao izany ianao dia
handray avy amin’Andriamanitra ny hery sy fahendrena ilainao hikarakarana sy
hiarovana ny ondry. Fanampin’izany, ny vavaka ataonao dia hahatonga ny
tanan’Andriamanitra hiaro mandrakariva ny Olony. 


Amin’ny alalan’ny fampiasana fahafahantarana Fanahy samihafa


Faharoa, tsy maintsy mampiasa fahafantarana
fanahy samihafa ianao. Mampitandrina antsika ny Baiboly fa: “ny Fanahy milaza marina fa amin'ny andro aoriana dia hihemotra amin'ny
finoana ny sasany, manaiky fanahy mamitaka sy fampianaran'ny demonia” (1 Tim. 4:1). Noho izany, tokony hangataka amin’Andriamanitra ianao
mba homeny fanomezam-pahasoavana mahafantatra Fanahy samihafa hanampy anao
hampiharihary ny fampianaran-diso na ny asan’ny fanahy tsy avy
amin’Andriamanitra. Ity fanomezam-pahasoavana ity ihany koa dia hampitao anao
hahalala raha mihetsika ao anatin’ny herin’ny Fanahy Masina na ao anatin’ny
hery demoniaka ny fiangonana iray.[103] 


Amin’ny alalan’ny fampianarana foto-pampianarana marina


Fahatelo, tsy maintsy mitory sy mampianatra
ny foto-pampianarana marina ianao (2 Tim. 4:2; Tit. 1:9). Izany fanao izany dia
hanatanjaka ny ondry sy hiaro azy ireo amin’ny fampianarana sandoka. Hanampy
azy ireo hihazona ny lalany madio ihany koa izany (Sal. 119:9-11).


Amin’ny alalan’ny famantarana ny mpaminany sy ny mpampianatra
sandoka


Fahefatra, tsy maintsy ampianarinao hamantatra
ny mpaminany sandoka sy ny mpampianatra sandoka ny fiangonana. Ny Baiboly dia maneho amintsika fomba telo hamantarana ireo amboadia
mitady hodi-janak’ondry ireo: 


1. Tsy tanteraka ny faminaniany. Raha tsy tanteraka ny faminaniany dia tsy
nampitenenin’Andriamanitra izy fa mpaminany sandoka (Jer. 28:9).


2. Mamily ny olona hiala amin’ny
fahamarinana izy ireo. Na dia tanteraka aza ny
faminaniany, raha mamily ny olona hiala amin’ny fahamarinan’ny filazantsara ny
hafatra entiny dia mpaminany sandoka izy ireo (Det. 13:1-3; Gal. 1:6-9).


3. Miaina amin’ny fiainana tsy
masina izy ireo. na dia tanteraka aza ny
faminaniany ary arahana famantarana sy fahagagana izany, raha tsy araka
an’Andriamanitra ny fomba fiainan’izy ireo dia mpampinany sandoka izy (2 Pet.
2:10-15). Nampitandrina i Jesosy hoe “ny voany no hahafantaranareo azy” (Mat. 7:15-16; jereo koa ny. 22-23).


Amin’ny maha mpiandry ondry mahatoky, tsy
maintsy miaro ny ondry amin’ny biby masiaka mpihaza ianao, ary tahaka ny
ataon’ny Tompo aminao, tsy maintsy mitarika azy ireo amin’ny lalana marina
ianao (Sal. 23:3).


Amin’ny alalan’ny fanehoana miharihary ny fampianaran-diso 


Farany, tsy maintsy miaro ny ondry amin’ny
alalan’ny famantarana sy fanitsiana ny fampianaran-diso sy ny faminaniana
sandoka ianao. Hoy i Paoly: “Aza manao tsinontsinona ny
faminaniana”. Kanefa nampiany koa hoe: “Fantaro ny zavatra rehetra; hazòny mafy
izay tsara. Fadio ny fanao ratsy rehetra” (1 Tes. 5:20-22). Noho izany; amin’ny
maha mpiandry ny ondrin’Andriamanitra, tsy maintsy fantatrao mandrakariva izay
ampianarina ao anatin’ny fiangonana. Misy fomba telo hahafahana manao izany:


1. Amin’ny alalan’ny fifehezana izay
ampianarina. Ny fampianaran-diso matetika dia miditra
misokosoko ao am-piangonana amin’ny alalan’ny vondrona kely na ny fianarana
Baiboly. Ny olona miandraikitra ny vondrona no manomboka fampianarana hafa
araka izay henony na novakiany. Ao anatin’ny fotoana fohy, mahazo ny fiangonana
rehetra izany fampianaran-diso izany. Noho izany, tsy maintsy fehezinao ho
marina sy mifanaraka amin’ny Soratra Masina izay ampianarina any anatin’ny
Sekoly alahady, ny kilasy fianarana batisa, ny vondrom-bavaka, ny fisakaizana
any an-tokantrano ary ny vondrona hafa. 


2. Amin’ny alalan’ny famantarana izay
henoin’ny olona. Amin’izao androntsika izao dia rakotra
toriteny sy fampianarana isan-karazany ny toerana falehan’ny vahoaka. Mihaino
ireny toriteny sy fampianarana ireny ny olona ao amin’ny fiangonantsika. Na dia
maro aza ireo mpitoriteny amin’ny haino aman-jery mahatoky amin’ny fanambarana
ny filazantsara, misy kosa ireo manao fampianaran-diso. Tsy maintsy fantatrao
ny zavatra henoin’ny olona mba hahafahanao manoro azy ireo ny tena
fahamarinan’ny Tenin’Andriamanitra. 


3. Amin’ny alalan’ny fetezana ho
“mpiandry vavahady”. Amin’ny maha pasitera, tsy
maintsy miambina ny vavahadin’ny fiangonanao ianao. Raha amin’ny teny hafa dia
izao: tsy maintsy fantenanao tsara ireo olona omenao alalana hiteny amin’ny
fiangonanao. Na dia malaza sy feno fientanam-po aza ny mpitoriteny, rehefa tsy
manana toetra tsara sy mendrika na niala tamin’ny fahamarinana dia tsy tokony
havelanao hiakatra eny amin’ny polipitranao. 


______________________________


Ny pasitera
Pentekôtista mahatoky amin’ny fiandrasana ny ondrin’Andriamanitra dia hitondra
fitahiana ho an’ny fiangonana sy ho an’ny tenany. Hitombo ny ondry eo ambany
fiarovany ary ho tonga mpianatra matotra ao amin’i Kristy. Ho voatahy ihany koa
ny mpiandry ondry. Ny valim-pitiany lehibe indrindra dia ny fahafaham-po avy
amin’ny fahafantarana fa mpanompo tsara sady mahatoky izy. 


Misy valim-pitia hafa natokana ho an’ny
mpiandry ondry mahatoky koa nefa noresahan’i Petera ao amin’ny taratasy
nosoratany: “Andraso ny
ondrin'Andriamanitra izay eo aminareo, mitandrina azy tsy an-tery, fa amin'ny
sitrapo; tsy amin'ny fitiavana harena maloto, fa amin'ny zotom-panahy; tsy ho
mpanjakazaka, amin'ny anjara-fiandrasana, fa ho fianaran'ny ondry. Ary rehefa miseho ny Lohan'ny mpiandry, dia
hahazo ny satro-boninahitra tsy mety simba ianareo” (1 Pet. 5:2-4).

Fitarihana Pentekôtista


 


Nizotra nankany Galatia, tany amin’ny ilany
andrefan’ny faritanin’i Asia i Paoly sy ireo misionera niaraka taminy. Nosakanan’ny
Fanahy Masina tsy hitohy tamin’izany zotra izany nefa izy ireo. Noho izany,
nanapa-kevitra nianavaratra nankany amin’ny faritanin’i Bitynia izy ireo.
Kanefa, mbola nosakanan’ny Fanahy Masina ihany. Niverina nizotra niakandrefana
indray izy ireo. Nony farany dia tonga tany Troasy, tanàna tany avaratra
andrefan’ny moron’ny ranomasina Aegena. Nisy zavatra nahatalanjona nitranga
tany. 


Nandritra ny alina, nomen’ny Fanahy Masina
fahitana i Paoly. Tao anatin’io fahitana io no nahitany lehilahy avy any
Makedonia, mitsangana sy miangavy azy hoe: “Mità mankaty Makedonia, ka vonjeo
izahay!” (Asa 16:9). Rehefa nozarain’i Paoly tamin’ny namany ny fahitana dia
niombon-kevitra izy ireo fa avy amin’ny Tompo izany. Nanazava i Lioka: “Ary
nony nahita ny fahitana izy, dia nitady handeha niaraka tamin'izay hankany
Makedonia izahay, satria nataonay fa Andriamanitra no efa niantso anay hitory ny filazantsara amin'ny olona any” (and.10).
(Mahita ohatra maneho ny nitarihan’ny Fanahy Masina an’i Paoly koa isika ao
amin’ny Asa 13:1-5, 15:28, sy ny 20:22.)


Paoly dia ohatra tsara ny amin’ny atao hoe mpitarika
Pentekôtista. Talohan’ny nitarihany ny hafa dia navelany hitarika azy ny Fanahy
Masina. Ny ohatra nasehon’i Jesosy, izay nanao ny asa fanompoana teo ambany
hosotra sy fitarihan’ny Fanahy Masina no narahany tamin’izany (Liola 4:1; Jaona
5:19; Asa 10:38).


Ity toko ity dia hiresaka mikasika ny
fitarihana Pentekôtista. Haseho ato ny modelin’ny fitarihana miorina amin’ny
fitarihan’i Jesosy sy ny apostoly. Voalohany, hofaritana aloha ny atao hoe
mpitarika Pentekôtista. Aorian’izay, horesahantsika ny toetra mampiavaka ny
tena mpitarika Pentekôtista marina sy ny andraikitra sahaniny. 


FAMARITANA NY FITARIHANA PENTEKÔTISTA


Na dia mampiasa ireo tena ampiasain’ny
ankamaroan’ny pasitera tsy Pentekôtista aza ny tena pasitera Pentekôtista
marina, misy kosa ny fahasamihafana. Noho ny fahatsapana ananany miaraka
amin’ny Fanahy Masina, miavaka ny fomba fanatonan’ny pasitera Pentekôtista ny
resaka fitarihana. Ny fahatakaran’izy ireo ny fomba fiasan’ny Fanahy Masina ao
amin’ny fiainany sy ny fiainan’ny hafa dia misy fiantraikany lalina amin’ny
fomba fitarihany. 


Ny mpitarika Pentekôtista dia lehilahy na
vehivavy nofidian’Andriamanitra, nofenoiny ny Fanahy Masina ary mikatsaka
amim-pahatongavan-tsaina ny fahendrena sy ny fitarihana avy amin’ny Fanahy
Masina. Ny tanjony dia ny hisy fiantraikany amin’ny vahoakan’Andriamanitra, ho
mahatoky ary hahomby amin’ny andraikitra napetrak’Andriamanitra aminy amin’ny
fampandrosoana ny Irany. Ndeha hozaraintsika ho singa maromaro io famaritana
io.


Nantsoin’Andriamanitra


Ny pasitera Pentekôtista dia
nantsoin’Andriamanitra hitarika ny vahoakany. Noho izany, ny pasitera
Pentekôtista dia mampitovy ny tenany amin’i Paoly, izay niantso ny tenany hoe:
“mpanompon'i Jesosy Kristy, voantso ho Apostoly, voatokana ho amin'ny
filazantsaran'Andriamanitra” (Rom. 1:1).


Feno ny Fanahy


Manaraka izany, ny pasitera Pentekôtista dia
feno ny Fanahy Masina ary miezaka mandeha araka ny Fanahy eo amin’ny fiainany
manokana (Gal. 5:25). Raisiny amim-pahamatorana ny baikon’i Jesosy hoe: “fa
mitoera eto an-tanàna mandra-panafiana anareo amin'ny hery avy any amin'ny avo”
(Lioka 24:49) sy ny toromarik’i Paoly hoe: “Aoka hofenoina ny Fanahy” (Efe.
5:18).


Mikatsaka ny fitarihan’Andriamanitra


Fahatelo, ny pasitera Pentekôtista dia
mikatsaka amim-pahavitrihana ny fitarihan’ny Fanahy Masina amin’izay rehetra
ataony. Azon’izy ireo tsara fa ny andraikitra ambony indrindra dia ny
fanatanterahana ny sitrapon’Andriamanitra voambara ao amin’ny Soratra Masina sy
amin’ny alalan’ny Fanahy Masina. Noho izany, ny tena pasitera Pentekôtista
marina dia mandany ny ampahany betsaka amin’ny fotoanany amin’ny fianarana ny
Baiboly sy ny vavaka. 


Mitarika ny vahoakan’Andriamanitra


Farany, ny pasitera Pentekôtista dia miezaka
mitarika vondron’olona voafaritra mazava – toy ny fiangonana nasionaly na
fiangonam-paritra – ho mahatoky sy hahomby amin’ny fanatanterahana ny
andraikitra napetrak’Andriamanitra dia ny fampandrosoana ny Irany eto
ambonin’ny tany. 


TOETRA TSARAN’NY MPITARIKA PENTEKOTISTA


Inona no toetra tsaran’ny mpitarika
Pentekôtista? Fara fahakeliny, ny mpitarika Pentekôtista dia tsy maintsy
nateraka ny Fanahy, feno ny Fanahy Masina ary afaka mitarika ny hafa ao
anatin’ny dia voatafy ny herin’ny Fanahy Masina. Tsy maintsy hainy koa ny
mamantatra ny feon’ny Fanahy ary manana fahaiza-manao amin’ny asa fanompoana ao
anatin’ny fanomezam-pahasoavan’ny Fanahy izy. Tsy maintsy mahatakatra sy
manokan-tena ho an’ny irak’Andriamanitra izy. Tsy maintsy vonona hanolotra ny
ainy ho an’izay rehetra momba an’i Kristy izy raha izany no sorona takiana. 


Amin’ny maha mpitarika Pentekôtista, ny
fiainanao sy ny asa fanompoanao dia tokony homarihan’ireto toetra tsara enina
manan-danja ireto:


Fahitsiana


Ambonin’ny zavatra rehetra, tsy maintsy
miezaka miaina amin’ny toe-panahy araka an’Andriamanitra ianao, fiainana manome
voninahitra an’i Kristy. Ao anatin’ny asan’Andriamanitra, tsy misy zavatra
manan-danja mihoatra noho izany. Mampalahelo nefa fa betsaka ny fiangonana sy
fikambanana Pentekôtista ahitana lehilahy sy vehivavy feno faharatsiana. Ny
nifidianana azy ireo dia ny lazany sy ny zavatra vitany ao anatin’ny
fikambanana. Ireny ilay voalaza fa “mankao aminareo amin'ny fitafian'ny ondry,
fa ao anatiny dia amboadia mitoha”, mitondra henatra ho an’ny fiangonana (Mat
.7:15).


Ny Baiboly dia miresaka mikasika ireny olona
tsy miaina araka an’Andriamanitra ireny. Paoly ohatra dia nampitandrina ny
loholon’ny fiangonana tany Efesosy ny amin’ireo “amboadia masiaka” izay ho avy
ary handramatra ny ondrin’Andriamanitra (Asa 20:29). Ao anatin’io hafatra io ihany
koa izy dia nampahatsiaro azy ireo ny nitarihany azy ireo tamin’ny fahitsiana:
“Tsy mba naniry volafotsy na volamena na lamban'olona aho” (Asa 20:33). Tahaka
izany koa no nambarany rehefa nampahatsiaro ny Tesaloniana ny fitondrantena
mendrika niainana teo anatrehan’izy ireo izy: “Hianareo
no vavolombelona ary Andriamanitra koa fa masina sy marina ary tsy nanan-tsiny
tokoa ny fitondran-tenanay teo imasonareo izay mino” (1 Tes. 2:10). Tsy
nitarika niaraka tamin’ny fahefana sy nanao asa fanompoana niaraka tamin’ny
hery fotsiny i Paoly fa niaina tamin’ny fahitsiana araka an’Andriamanitra. Tsy
maintsy manao tahaka izany kosa isika ankehitriny.


Fahatakarana


Faharoa, amin’ny maha mpitarika Pentekôtista,
tsy maintsy takatrao mazava tsara ny andraikitra nomen’Andriamanitra anao. Tsy
maintsy manompo amim-pahatokiana an’i Kristy sy ny fiangonana amin’ny alalan’ny
fitarihana ny vahoakan’Andriamanitra hampandroso ny Irany ao anatin’ny herin’ny
Fanahy Masina. Loharano roa no ahafahanao mahazo io fahatakarana io: avy
amin’ny Tenin’Andriamanitra sy avy amin’ny Fanahin’Andriamanitra. Amin’ny
alalan’ny fianarana amim-pahatokiana ny Soratra Masina no hahatakaranao ny
irak’Andriamanitra ho fanavotana ny firenena rehetra. Amin’ny alalan’ny
fivavahana sy fihainoana ny feon’Andriamanitra no hahatakaranao tsara ny
andraikitrao amin’ny fanatanterahana izany iraka izany.


Jesosy dia nahatakatra tsara ny Toerany tao
anatin’ny drafi-panavotan’Andriamanitra. Niresaka matetika mikasika ny Iraka
nankinina taminy Izy (Marka 10:45; Jaona 6:38; 18:37). Hoy
Izy: “Fa efa tonga ny Zanak'olona hitady sy hamonjy ny
very” (Lio. 19:10). Tahaka izany koa i Paoly, takany tsara ny andraikitra
manokana nankinina taminy tao anatin’ny asan’Andriamanitra. Hoy izy: “Mba hanao
izany no nanendrena ahy ho mpitory sy Apostoly...ho mpampianatra ny jentilisa
amin'ny finoana sy ny fahamarinana” (1 Tim. 2:7).


Amin’ny alalan’ny vavaka sy fianarana ny
Soratra Masina isan’andro, ianao koa dia afaka mahatakatra ny
irak’Andriamanitra sy ny andraikitrao manokana amin’ny fanatanterahana izany,
tahaka an’i Jesosy sy Paoly[104]. 


Fanokanan-tena


Fahatelo, amin’ny maha mpitarika Pentekôtista,
tsy tokony hahatakatra ny irak’Andriamanitra fotsiny ianao fa tsy maintsy
manokan-tena feno amin’ny fanaovana ny anjaranao amin’ny fanatanterahana ny
irak’Andriamanitra, izay antsoina koa hoe Missio Dei, na ny Tanjony sy
ny Asany eto amin’ity tontolo lavo ity. Miasa amin’ny alalan’ny Fiangonany Izy,
miantso ny olona amin’ny avy fokom-pirenena rehetra sy ny samy hafa fiteny sy
ny olona ary ny firenena rehetra (Apok. 5:9; 7:9). 


Na dia miala amin’ny irak’Andriamanitra aza ny
fisainan’ny olona sasany, ny fifantohanao kosa dia tsy maintsy mijanona tsara
amin’ny fanaovana ny sitrapon’Andriamanitra. Ny fisainanao sy ny hetsika
ataonao dia tsy maintsy mandroso mankany amin’ny zotran’ny irak’Andriamanitra.
Amin’ny maha mpitarika Pentekôtista, tsy maintsy manana ilay sary lehibe ianao
– ny drafi-panavotan’Andriamanitra ho an’ny firenena rehetra. Tsy maintsy
takatrao koa hoe aiza ao anatin’io drafitr’Andriamanitra io no toerana misy ny
fiangonanao. Ankoatr’izany, tsy maintsy mampandroso amim-paharetana ny
fiangonana mankany amin’izany zotra izany ianao.[105]


Hosotra


Fahefatra, amin’ny maha mpitarika
Pentekôtista, tsy maintsy mankamamy ny hosotrin’ny Fanahy Masina ianao, ary tsy
maintsy mihazona ny kasiky ny Fanahy ao amin’ny fiainanao amin’ny alalan’ny
fanokanan-tena amin’ny fivavahana, ny fiainam-pahamasinana ary ny fanompoana
amim-panetren-tena. Tsy maintsy miantehitra mafy amin’ny Fanahy Masina ianao.
Izy no manosotra, manome fahaiza-manao ary mitarika anao ao anatin’ny asa
fanompoana. Tsy maintsy raisinao ho zavatra matotra ihany koa ny tenin’ny Tompo
tamin’ny Mpianany tamin’ny fotoana nisarahany tamin’izy ireo. Nodidiny ny
mpianany mba tsy hanomboka ny asa fanompoany raha tsy voatafy ny herin’ny Fanay
Masina (Asa 1:4-5; jereo koa ny Lioka 24:49).


Fanetren-tena


Fahadimy, amin’ny maha mpitarika Pentekôtista,
tsy maintsy mahita ny tenanao tahaka ny mpanompon’Andriamanitra ianao. Tsy
maintsy mikatsaka izay hanahafana ny Tompo, ilay nanetry ny tenany sy nanompo
hatramin’ny fanolorana ny ainy teo amin’ny hazo fijaliana (Fil. 2:7-8). Tsy
maintsy alatsakao ao am-ponao ny tenin’i Jesosy hoe: “Fa tsy mba toy izany
aminareo; fa na iza na iza no te-ho lehibe eo aminareo, dia ho mpanompo anareo
izy. Ary na iza na iza no te-ho ambony eo aminareo, dia ho mpanompon'izy
rehetra. Fa ny Zanak'olona tsy tonga mba hotompoina, fa mba hanompo ka
hanolotra ny ainy ho avotra hisolo ny maro” (Marka 10:43-45). 


Ity karazana fitarihana ity dia fantatra
amin’ny anarana hoe fitarihana manompo. Mifanohitra amin’izany, ny mpitarika
manandratra ny tenany sy manararaotra ny vahoakan’Andriamanitra dia tsy azo
antsoina hoe mpitarika Pentekôtista. Izy ireo no “ambodia mitafy fitafian'ny
ondry” (Mat. 7:15-16; Asa 20:29-30). Hoy ny Baiboly: “ireny koa dia halaviro” (2 Tim. 3:5).[106]


Fahaiza-manao


Farany, ny mpitarika Pentekôtista marina
dia tsy maintsy mikatsaka fahaiza-manao. Tsy maintsy azonao tsara fa na dia
tena ilaina aza ny maha olona tsara, tsy ampy izany. Ny Afrikana dia voalaza fa
olona tsara, manetry tena ary tia mandray olona. Raha tiana nefa ny ho
mpitarika tsara dia takiana ny fampivoarana ny fahaiza-manao. Ny tafiditra ao
anatin’io fahaiza-manao io dia ny fahaizana mampianatra, mampita vina,
manentana ny hafa ary mandamina asa.


Ambonin’izany, tsy maintsy takatrao tsara
fa ny fahaiza-manao faratampony amin’ny fitarihana dia avy amin’Andriamanitra. Tonga
saina tsara tamin’izany i Paoly. Toy izao ny fanazavana nomeny ny Korintiana: “Kanefa tsy mihambo hanana fahaleovana avy aminay hihevitra na
amin'inona na amin'inona izahay; fa ny fahaleovanay dia avy amin'Andriamanitra,
Izay efa nampahaleo anay koa ho mpanompo...fa amin'ny Fanahy” (2 Kor. 3:5-6). Amin’ny maha mpitarika Pentekôtista,
amin’Andriamanitra mandrakariva no tsy maintsy iandrandranao ny fahaiza-manao
ilainao. 


NY ANDRAIKITRY NY MPITARIKA PENTEKOTISTA


Ny mpitarika Pentekôtista dia tsy tokony ho
tahaka ny pasitera izay mihazakazaka aorian’ny fiangonany sady miantso hoe:
“Andraso aho. Izaho no mpitarika anareo:!” Mifanohitra amin’izany, tsy maintsy
mandeha eny alohan’ny vahoaka ny mpitarika Pentekôtista ary mandidy azy ireo
hanaraka azy. Tsy maintsy tahaka an’i Jesosy izay nanao tamin’ny Mpianany hoe:
“Andeha hanaraka Ahy, fa hataoko mpanarato olona ianareo”. Hoy ny Baiboly
amintsika: “Dia nandao ny harato niaraka tamin'izay izy ka nanaraka Azy” (Marka
1:17-18).


Amin’ny pasitera Pentekôtista, Kristy dia
nanendry anao hametraka tetikasa sy paikady avy amin’ny fitarihan’ny Fanahy
Masina ao amin’ny fiangonanao. Avy eo, tsy maintsy manetsika ny
olon’Andriamanitra hanaraka anao ao anatin’ny asa ianao. Ao anatin’izany koa,
ny mpitarika manana toe-panahy araka an’Andriamanitra dia tsy maintsy mpanaraka
feno fanokanan-tena. Tsy maintsy mahatoky amin’ny fanarahana ny fitarihan’ny
Fanahin’Andriamanitra. Tsy maintsy manaiky amim-panetren-tena ireo
napetrakin’ny Fanahy hitarika anao ianao. Tsy maintsy mitarika ny fiangonanao
amin’ny fanatanterahana ny irak’Andriamanitra amin’ny fomba telo tena
manan-danja ianao. 


Fampitana vina


Voalohany, tsy maintsy mitarika ny olona
amin’ny alalan’ny fampitana ny vinan’izay tianao ho avin’ny fiangonana ianao.
Amin’ny teny hafa, tsy maintsy ampianao izy ireo haka sary an-tsaina ny ho avy
mahafinaritra nomanin’Andriamanitra ho azy ireo. Avy eo, tsy maintsy mitaona
azy ireo handroso amin’izany zotra izany ianao. Amin’ny alalan’ny teninao, ny
hetsika ataonao, ary ny toetranao no anaovanao izany. Raha atao amin’ny teny
hafa dia amin’ny alalan’izay lazainao, izay ataonao ary ny fanehoanao ny
tenanao amin’ny olona. 


Tokony hirehitra ao anatinao io vina avy
amin’Andriamanitra ka tsy avelanao mihitsy. Araka izany, hiresaka mikasika io
vina io hatrany ianao. Ny firehetam-ponao dia hitosaka avy amin’ny fiainanao
ary hisy fiantraikany amin’ny olona, ka hahatonga azy ireo hizara ny vina.
Amin’ny maha mpitarika Pentekôtista marina, tsy tokony hanindrahindra ny
vinanao manokana mikasika ny ho avy ianao. Ny vinan’Andriamanitra
voambaran’ny Teniny sy ny Fanahy Masina no tsy maintsy hindrahindrainao. 


Hoy ny Baiboly: “Raha
tsy misy fahitana, dia atondraka hanaram-po amin'izay tsy mety ny olona” (Ohab.
29:18). Izao no ilazany azy amin’ny dikanteny hafa: “Raha tsy vina
ara-paminaniana dia ho kivy ny olona”. Izany fahakiviana izany matetika dia avy
amin’ny fifantohana amin’ny tena, ny faharavana ary ny fahapotehana. Kanefa, ny
vina voampita tsara dia hahatonga ny olona hahatakatra zavatra manan-danja
dimy: 


1.       Iza izy ireo? Misionera voatafin’ny herin’ny
Fanahin’Andriamanitra ary notendren’i Kristy hanatanteraka ny baikony eto
an-tany.


2.       Aiza no tsy maintsy alehan’izy ireo? Tsy
maintsy miara-mandroso amin’ny fanatanterahana ny irak’Andriamanitra dia ny
fambaboana fanahin’olona, ny fananganana fiangonana vaovao, ary ny fandraisana
anjara amin’ny fanirahana misionera ho any amin’ny firenena hafa.


3.       Inona no tsy maintsy ataon’izy ireo? Tsy
maintsy tafiana ny herin’ny Fanahin’Andriamanitra ary manokan-tena amin’ny
fanatanterahana ny anjarany ao anatin’ny Irak’Andriamanitra.


4.       Ahoana no anatanterahan’izy ireo izany? Ny
pasitera dia tsy maintsy manambara drafitra na tetikasa mazava entina
manantanteraka ny asa. 


5.       Ahoana no tsy maintsy hanombohan’izy ireo? Ny
pasitera Pentekôtista mahomby dia hanankina andraikitra amin’ny tsirairay mba
hanampiana ny olona hanomboka. 


Mampalahelo fa ny ankamaroan’ny nofy avy
amin’Andriamanitra dia maty ao am-pon’ny Pasitera. Tsy tokony havelanao
hitranga izany. Tsy maintsy mahatoky amin’ny fampitana ny vina mikasika ny ho
avin’ny fiangonana ianao. Tsy maintsy mijoro amim-pahatokiana eo anatrehan’ny
olona ianao ary manambara hoe “Ity no lalana, ka
andehano” (Isa. 20:21).[107]


Fanaraha-maso


Faharoa, misy lalana tsy maintsy izorana eo
anelanelan’ny tian’Andriamanitra halehan’ny fiangonanao sy ny fahatongavana
any. Amin’ny maha solotenan’Andriamanitra, tsy maintsy mitarika ny fiangonana
amin’izany lalana izany ianao. Tsy ny mampita ny vinan’Andriamanitra mikasika
ny ho avin’ny fiangonana ihany no andraikitrao, tsy maintsy mana-maso ny
fanatanterahana ny vina ianao. 


Izany no nataon’i Jesosy. Nampita ny vina
Izy ary nametraka paikady hanatatrarana izany. Ny paikadiny dia ny fiantsoana
lehilahy sy vehivavy ho eo aminy, hofaniny, hotafiany hery ary hirahany
hanatanteraka asa. Amin’ny maha mpitarika Pentekôtista, tsy maintsy manao
tahaka izany ianao. Eo ambanin’ny fitarihan’ny Fanahy Masina, azonao
tanterahana amin’ny alalan’ny fanaovana drafitra, fanetsehana ary fanaraha-maso
izany. 


Noho izany, amin’ny maha pasitera
Pentekôtista, tsy mpanainga fanahy ny olona tarihanao fotsiny ianao fa
mpanara-maso ny asa ihany koa (1 Tim. 3:1-2; Tit. 1:7). Amin’ny maha
mpanara-maso, tsy maintsy alaminao ny fiangonana mba hamitany ny iraka ao
anatin’ny herin’ny Fanahy Masina. Tsy maintsy mandamina tsara ny tetikady sy ny
hetsika takiana amin’ny fanatanterahana ny drafitra ianao. Tafiditra ao
anatin’io hetsika io ny fandraisana mpiasa, ny fanaovana drafitra, ny
fanofanana ary ny fanirahana mpiasa ho any amin’ny saha. Ao anatin’izany
rehetra izany, tsy maintsy mikatsaka ny torohevitra sy ny fitarihan’ny Fanahy
Masina ianao. 


Fampaharetana


Farany, amin’ny maha mpitarika ny
vahoakan’Andriamanitra, ianao no tompon’andraikitra amin’ny fanitarana sy
fampaharetana ny vina misionera ao amin’ny fiangonana. Iray amin’ny fomba
entina manatanteraka izany ny fananganana mpitarika Pentekôtista manana vina.
Raha tsy manao izany ianao dia ho faty ny vina ary tsy hahomby ny iraka.
Mampalahelo ny mahita asa fanompoana voatendrin’Andriamanitra miara-maty
amin’ny olona nanangana azy. Ny antony dia satria tsy nahomby tamin’ny
fampitana ny vina tamin’ny olona hafa ireo lehilahy sy vehivavin’Andriamanitra
ireo. 


Jesosy dia tena nandray tamim-pahamatorana
ny fampitana ny Vinany tamin’ny hafa. Fotoana fohy taorian’ny nanombohany ny
Asa Fanompoany dia niantso mpianatra Izy. Hoy ny Baiboly: “Ary nanendry roa ambin'ny folo lahy Izy ho ao aminy sy hirahiny
hitori-teny” (Marka 3:14; jereo koa. 1:16-17; 2:13-14;
3:13-19). Ireo lehilahy ireo no hanohy ny asa rehefa lasa Izy. Noho izany, nohofaniny
izy ireo, notafiany hery ary nirahany hoe: “koa mandehana ianareo, dia ataovy mpianatra ny firenena rehetra” (Mat.
28:19). Amin’ny teny hafa, Jesosy dia nanentana azy ireo hanao izay nataony
tamin’izy ireo amin’ny olona hafa.


Ny apostoly Paoly dia nanaraka ny ohatra
nasehon’i Jesosy. Tsy nanatanteraka irery ny asa fanompoana misionera izy fa
nanasa ny hafa hanampy azy. Namolavola sy nanofana azy ireo, tahaka ny nataon’i
Jesosy tamin’ny Mpianany izy. Ireto avy no mpianatr’i Paoly: Jaona Marka,
Timoty, Titosy, Lioka ary ny maro hafa. Notoroan’i Paoly hevitra i Timoty mba
hanao izay natao taminy amin’ny hafa. Hoy izy tamin’ilay zanany tao amin’ny
finoana “Ary izay zavatra efa renao tamiko teo anatrehan'ny vavolombelona maro
dia atolory ny olona mahatoky, izay hahay mampianatra ny sasany kosa” (2 Tim.
2:2). Raha tiantsika ny hampaharitra ny vina dia tsy maintsy manaraka ny dian’i
Jesosy sy Paoly isika.


Nanarin’i Paoly mafy ny mpino tany Tesalonika.
Hoy izy: “Fa ny tenanareo mahalala izay tokony hianaranareo anay” ny antony dia
satria “hatolotray aminareo ho fianaranareo ny tenanay” (2 Tes. 3:7, 9). Raha
tena tiantsika ny hampaharitra ny vinan’ny iraka Pentekôtista, tahaka an’i
Paoly, tsy maintsy tonga olona tia maka tahaka isika. Izany hoe tsy maintsy
olon’ny fanajana, ny fahitsiana ary ny vina. 


_______________________________


Amin’ny maha
mpitarika voatendrin’Andriamanitra anao ao amin’ny fiangonam-paritra tarihanao,
tsy maintsy tonga mpitarika tsara araka izay azonao atao ianao. Amin’ny maha
pasitera Pentekôtista mahatoky, tsy miasa mafy amin’ny fampivelarana ny
fahaiza-manao momba ny fitarihana ilaina amin’ny fanatanterahana izany
andraikitra izany ianao. 


 







~ Toko 29 ~


 


Fitarihana manompo


 


Indray andro, nanatona an’i Jesosy niaraka
tamin’ny fanontaniana ny sasany tamin’ny mpianany. Hoy izy ireo: “Iza moa no
lehibe indrindra ao amin'ny fanjakan'ny lanitra?” (Mat. 18:1). Avy niady
hevitra momba izany ireo mpianatra ireo (jereo ny Mat.
20:20-28; Marka 9:33-37; 10:35-45; Lioka 22:24-27). Ny sasany tamin’izy ireo
dia naniry ny ho lasa mpitarika ny mpianatra. 


Satria fantatr’i Jesosy ny fon’izy ireo dia
niantso ankizy iray hanatona sy hijoro teo afovoany Izy. Dia hoy izy tamin’ny
Mpianany: “Lazaiko aminareo marina tokoa: Raha tsy miova
ianareo ka ho tonga tahaka ny zazakely, dia tsy hiditra amin'ny fanjakan'ny
lanitra mihitsy ianareo. Koa na zovy na zovy no hanetry tena tahaka ity
zazakely ity, dia izy no ho lehibe indrindra amin'ny fanjakan'ny lanitra” (Mat.18:3-4). Nazavain’i Jesosy tamin’izy ireo koa indray mandeha “Fantatrareo fa ny andrianan'ny jentilisa mampanompo azy tokoa, ary
ny lehibeny manapaka azy fatratra. Fa tsy mba ho toy izany
aminareo; fa izay te-ho lehibe aminareo dia ho mpanompo anareo; ary izay te-ho
ambony indrindra aminareo dia ho mpanomponareo” (Mat. 20:25-27).


Teto i Jesosy dia niresaka mikasika ny
karazana fitarihana notakiany tao anatin’ny fiangonana vaovao naoriny. Ny
mpitarika ao amin’ny Fiangonany dia tsy maintsy mitarika amin’ny fomba tsy
mitovy tanteraka amin’ny mpitarika eto amin’izao tontolo izao. Raha tokony
hotompoina, ny mpitarika vaovao dia manompo ny hafa. Raha tokony hanjakazaka
amin’ny vahoaka, ny mpitarika vaovao dia mikarakara amim-pitiavana ny olona
tarihany. Izany karazana fitarihana izany no antsoina hoe fitarihana manompo.
Izany no karazana fitarihana takian’Andriamanitra amin’ny pasitera Pentekôtista
eto Afrika amin’izao androntsika izao.


FAMARITANA NY FITARIHANA MANOMPO


Ny fitarihana dia fahaizana mitaona ny
olona hihetsika amin’ny fomba manokana na hizotra amin’ny zotra manokana. Ho
an’ny pasitera Pentekôtista, ny fitarihana dia fahaiza-manao
nomen’Andriamanitra mba hitaomana ny vahoakan’Andriamanitra hikatsaka voalohany
indrindra ny Fanjakan’Andriamanitra (Mat. 6:33). Fahaizana manainga fanahy ny
vahoakan’Andriamanitra hanatanteraka ny andraikitra nomen’Andriamanitra azy
ireo amin’ny fampandrosoana ny irak’Andriamanitra eto an-tany. 


Tahaka ny mpitarika rehetra, ny mpitarika
mpanompo dia mihevitra izay hahataherahan’ny iraka. Kanefa, ny mpitarika mpanompo
ihany koa dia mihevitra ny fitomboana sy izay mahatsara ny olona tarihany.
Manompo ny vahoakan’Andriamanitra amin’ny fanetren-tena sy fangorahana izy, ary
miezaka mitaona ny olona amim-pitiavana fa tsy amin’ny fanerena. 


Ny sain’ny mpitarika mpanompo dia mifanohitra
tanteraka amin’ny “toe-tsain’ny mpanapaka” hitantsika matetika atỳ
Afrika. Ny mpitarika tsy manana toe-panahy araka an’Andriamanitra dia manapaka
amin’ny alalan’ny fampitahorana, ny mpitarika mpanompo kosa mitarika amin’ny
alalan’ny fitiavana sy ny fangorahana. Ny mpanapaka dia mitaky fankatoavana, ny
mpitarika mpanompo kosa manetsika fitokisana. Ny mpanapaka manararaotra ny
olona fa ny mpitarika mpanompo kosa mitady izay hitahiana azy ireo. 


Azon’i Jesosy natao ny nitondra tena tahaka
ny mpanapaka, kanefa nisafidy ny hitarika tahaka ny mpanompo Izy (Mat. 20:28).
Azon’i Jesosy natao tamin’ny fotoana rehetra ny nangataka anjely
tsy omby roa ambin'ny folo legiona hanatanteraka ny Sitrapony (Mat. 26:53);
kanefa, nisafidy ny hanetry tena sy hanaiky ny sitrapon’ny Rainy Izy (26: 39,
42). Ny sorona nataony teo amin’ny hazo fijaliana no ohatra faratampony amin’ny
atao hoe fitarihana manompo. Tahaka ny Tompony, ny pasitera Pentekôtista marina
dia mpitarika mpanompo. Raha tokony hanararaotra ny olona tarihany dia manompo
azy ireo amim-pifaliana sy amim-pitiavana. 


Ny fanjakan’Andriamanitra dia soritana hoe
“fanjakana mitsimbadika”. Ny anton’izany dia ny tsy fitovian’ny fitarihana ao
amin’ny Fanjakan’Andriamanitra sy ny rafitra fitarihana eto amin’izao tontolo
izao. Ao anatin’ny fandaminana eto amin’izao tontolo izao, ny mpitarika dia
manantena ho eny amin’ny farany ambony. Izy no mifehy ny hafa sy mandray ny voninahitra
sy ny fitahiana rehetra. Kanefa, ao anatin’ny Fanjakan’Andriamanitra dia ny
mpitarika no any amin’ny farany ambany. Miezaka manompo sy mitahy ny hafa izy. 


TOETRA MAMPIAVAKA NY MPITARIKA MPANOMPO


Toetra enina no tokony ho hita ao amin’ny
pasitera Pentekôtista maniry ho tonga mpitarika mpanompo.


Fanetren-tena


Voalohany, amin’ny maha mpitarika mpanompo, ny
pasitera Pentekôtista dia tokony hitarika miaraka amin’ny fanetren-tena. Tsy
mandany ny fotoanany amin’ny fitadiavana sitraka amin’ny olona na fahefana izy.
Ny ohatra nasehon’i Jaona Mpanao Batisa no tokony harahan’izy ireo. Hoy izy
momba an’i Jesosy: “Izy tsy maintsy mitombo, fa izaho kosa tsy maintsy mihena”
(Jaona 3:30). Tsy maintsy tadidin’izy ireo mandrakariva ihany koa ny tenin’ny
Tompony hoe: “Fa izay lehibe aminareo no ho mpanompo anareo. Fa izay
manandra-tena no haetry; ary izay manetry tena no hasandratra” (Mat. 23:11-12).


Misy fironana mampanahy eo anivon’ny pasitera
Afrikana dia ny fitakiana anaram-boninahitra manindrahindra ny tena. Jesosy dia
nampitandrina ny amin’izany fanao izany. Hoy izy tamin’ny Mpianany: “Fa ianareo
kosa aza mba mety hatao hoe: Raby ô; fa iray ihany no mpampianatra anareo, ary
ianareo rehetra dia mpirahalahy avokoa. Ary aza milaza
olona etỳ an-tany ho rainareo; fa iray ihany no Rainareo, dia Izay any
an-danitra. Ary aza mba mety hatao hoe mpitarika ianareo; fa iray ihany no
Mpitarika anareo, dia Kristy. Fa izay lehibe aminareo no
ho mpanompo anareo” (Mat. 23:8-11). Ny lehilahy sy vehivavy kely saina matetika
no mitady anaram-boninahitra lehibe. Ny tena mpitarika lehibe kosa, afa-po
amin’ny fahitana ny tenany fa mpanompon’i Kristy. 


Ny alina talohan’ny nanombohana Azy, Jesosy
dia nihaona manokana tamin’ny mpianany tao amin’ny efitrano ambony tao
Jerosalema. Tao no nampianarany azy ireo lesona mikasika ny fitarihana manompo.
Rehefa vita ny sakafon’ny Paska dia nitsangana ny Mpamonjy ka nametraka ny
lambany ary naka lamba famaohana, ka nisikinany. Nofenoiny rano ny tavy ary
nanomboka nanasa ny tongotry ny mpianatra sy namaoka izany tamin'ny lamba
famaohana izay nisikinany Izy. Rehefa vita izany dia hoy izy nanontany azy
ireo: “Fantatrareo va izay nataoko taminareo?”


Nazavain’i Jesosy tamin’izy ireo hoe:
“Hianareo manao Ahy hoe Mpampianatra sy Tompo; ary marina ny filazanareo, fa
izany tokoa Aho. Koa raha Izaho, Tompo sy Mpampianatra aza, no nanasa ny
tongotrareo, ianareo kosa mba tokony hifanasa tongotra. Fianarana no nomeko
anareo, mba hanaovanareo araka izay nataoko taminareo” (Jaona 13: 13-15).
Nampianarin’i Jesosy ny Mpianany fa ny lehibe indrindra ao amin’ny Fanjakany
dia izay manatanteraka ny andraikitrin’ny mpanompo farany ambany indrindra ao
an-trano. 


Noho izany, amin’ny maha pasitera
Pentekôtista, tsy maintsy manohitra ny fitaomana feno fitaka ataon’ny fahefana
sy ny fireharehana ianao. Amin’ny maha tena mpitarika mpanompo; tsy tokony
hanararaotra ny vahoakan’Andriamanitra ianao. Ny tsy maintsy ataonao dia ny
manompo sy mitahy azy ireo. 


Fangorahana


Faharoa, amin’ny mpitarika mpanompo marina, ny
pasitera Pentekôtista dia tokony hangoraka ny olona niantsoana anao ho
mpitarika ianao. Ny mangoraka olona iray dia mampitovy ny tenanao amin’izy ireo
ary mifampizarana ny fihetseham-pony, ny ratrany ary ny fifaliany. Ny Baiboly
dia milaza fa Jesosy, ilay Mpisorona be lehibentsika dia “mahay miara-mitondra
ny fahalementsika” (Heb. 4:15). Fangorahany an’i Maria sy Marta no nahatonga
Azy niara-nitomany tamin’izy ireo teo amin’ny fasan’i Lazarosy (Jaona 11:35).
Tahaka an’i Jesosy, amin’ny maha mpitarika mpanompo, tsy maintsy mianatra
“Miara-mifaly amin'izay mifaly, ary miara-mitomany amin'izay mitomany” ianao
(Rom.12:15).


Fangarahara


Fahatelo, amin’ny maha mpitarika mpanompo, ny
pasitera Pentekôtista dia tsy maintsy miezaka ho mangarahara amin’ny fomba
fifandraisana amin’ny vahoaka. Midika izany fa tsy tokony hiezaka hanafina
amin’ny hafa ny tena maha izy azy marina izy. Tsy miezaka ny haneho toetra tsy
ananany akory. Nampahatsiahivin’i Paoly ny Korintiana ny fangaraharan’ny
fiainany manokana: “tamin'ny fahamasinana sy ny fahadiovam-po” hoy izy
nanoratra “nitondranay tena teo amin'izao tontolo izao, mainka fa teo aminareo”
(2 Kor. 1:12). Tatỳ aoriana dia nampiany koa hoe: “Ry Korintiana, ny
vavanay misokatra aminareo, ny fonay malalaka” (2 Kor. 6: 11). 


Ny fangaraharana tahaka izany dia manokatra ny
lalan’ny serasera eo aminao sy ny mpikambana ao amin’ny fiangonanao. Hanomboka
hahita ny olona fa mahitsy sy azo itokiana ianao. Noho izany, ho sahy hametraka
ny fitokisany aminao izy ireo. Hahafaly azy ireo ny hanaraka ny fitarihanao. 


Fitokisana


Fahefatra, amin’ny maha mpitarika mpanompo, ny
Pasitera Pentekôtista dia hatoky ny vahoakan’Andriamanitra. Mino izy fa ny
Fanahy Masina izay mitoetra, manafy hery ary mitarika azy dia mitoetra, manafy
hery ary mitarika ny mpikambana ao aminy. Noho izany, ny pasitera Pentekôtista
dia afaka matoky ny vahoakan’Andriamanitra sy manankina asa fanompoana amin’izy
ireo. Izany no nataon’i Jesosy tamin’ireo Mpianany roa ambin’ny folo (Jaona
20:21). Izany ihany koa no nataon’i Paoly tamin’i Timoty (2 Tim. 2:2). Raha
tokony hanao asa folo, ny pasitera mahomby dia hanafy hery mpikambana folo
hanatanteraka izany asa izany. 


Noho izany, amin’ny maha mpitarika mpanompo
mahatoky, tsy maintsy jerenao akaiky ny fanomezam-pahasoavana
nomen’Andriamanitra ny hafa. Tsy maintsy mandany fotoana miaraka amin’izy ireo,
mampitao ary manofana azy ireo hanao ny asa ianao. Rehefa mitombo ny
fahatakarana sy ny fahaiza-manaon’ireo mpitarika vaovao ireo, dia azonao atao
ny manankina andraikitra bebe kokoa amin’izy ireo. Tsy maintsy omenao azy ireo
koa ny fahefana ilainy amin’ny fampahombiazana ny fanatanterahan’izy ireo ny
andraikiny vaovao. Mihoatra noho izany rehetra izany, tokony ho fifaliana ho
anao ny mahita ny hafa mandray anjara amin’ny fanatanterahana ny iraka. 


Fifandraisana


Fahadimy, amin’ny maha mpitarika mpanompo, ny
pasitera Pentekôtista dia tsy maintsy mianatra mifandray tsara amin’ireo izay
tarihany. Tafiditra ao anatin’ny fifandraisana ny fitenenana amim-pahendrena sy
ny fihainoana amim-pahamalinana. Mampahery ny Baiboly hoe: “Aoka ny fiteninareo
ho amin'ny fahasoavana mandrakariva, ho mamy sira” (Kolosiana 4:6). Manoro
hevitra antsika koa izy hoe: “Kanefa aoka ny olona rehetra halady [ho vonona]
hihaino” (Jakoba 1:19). Araka izany, amin’ny maha mpitarika mpanompo mahomby,
tsy maintsy mandany ny ampahany besaka amin’ny fotoananao sy ny herinao amin’ny
fiezahana ho olona mahomby amin’ny fifandraisana ianao.


Hosotra


Farany, amin’ny maha mpitarika mpanompo, ny
pasitera Pentekôtista dia tsy maintsy mikatsaka ny hosotrin’ny Fanahy Masina.
Tsy maintsy ataony azo antoka fa manao izany koa ny mpitarika hafa ao amin’ny
fiangonana. Noraisin’ny mpianatra ny hosotra tamin’ny fotoana nanaovana batisa
azy ireo tamin’ny Fanahy Masina tamin’ny Andro Pentekosta (Asa 2:4). Nohazonina
tamin’ny alalan’ny fandehanana araka ny Fanahy izany (Gal. 5:25). 


Jesosy no ohatra fara tampony amin’ny
endrikin’ny mpitarika manompo voahosotrin’ny Fanahy. Rehefa nanomboka ny asa
Fanompoany i Jesosy dia nanambara fa ny Fanahy Masina no nanosotra Azy hanompo ny
hafa amin’ny alalan’ny fiahiana ny zavatra ilain’izy ireo (Lioka 4:18-19).
Tahaka izao no nanoritsoritan’i Petera ny asa fanompoana voahosotra nataon’i
Jesosy: “Izay nohosoran'Andriamanitra tamin'ny Fanahy Masina sy ny hery sady
nandehandeha nanao soa sy nahasitrana izay rehetra azon'ny herin'ny devoly,
satria Andriamanitra nomba Azy” (Asa 10: 38).


Tahaka an’i Jesosy, tsy tokony hanandrana
hanao ny asan’Andriamanitra amin’ny hery sy ny fahaizantsika isika. Tokony
hiantehitra amin’ny hery sy ny hosotrin’ny Fanahy isika (Lioka 24:49; Asa 1:8)


OHATRA AMIN’NY FITARIHANA MANOMPO


Ny Baiboly dia ahitantsika ohatra maro
mikasika ny fitarihana manompo. Ndeha isika hijery efatra amin’ireo ohatra
ireo. Ny roa dia hitantsika ao amin’ny Testamenta Taloha ary ny roa kosa ao
amin’ny Testamenta Vaovao. 


Mosesy: nizara asa fanompoana


Mosesy dia ohatra tsara amin’ny mpitarika
mpanompo feno fanetren-tena izay nizara ny asa fanompoany tamin’ny hafa.
Nanankinan’Andriamanitra asa fanompoana lehibe i Mosesy satria nofidiany ho
mpitarika ny Vahoakany (Eks. 3:1-10). Andriamanitra dia niresaka matetika
nifanatrika tamin’i Mosesy “tahaka ny olona miresaka amin'ny sakaizany”
(33:11). Nampiasain’Andriamanitra tamin’ny famantarana sy fahagagana maro teo
anivon’ny vahoakany i Mosesy (4:21; Asa 7:36). Tsy mba nireharehana nefa izy.
Nisafidy ny hitarika ny vahoakan’Andriamanitra tamin’ny fanetren-tena izy (Nom.
12:3).


Ny Baiboly dia mitantara amintsika ny fomba
nanoloran’ny rafozan-dahiny saina an’i Mosesy tamin’ny fanatanterahany ny asany
(Eks. 18:13-27). Rehefa hitan’i Jetro rafozan’i Mosesy ny fomba nanaovany ny
asany dia notoroany hevitra izy: “Tsy tsara izao zavatra ataonao izao...mavesatra
aminao loatra izao zavatra izao, ka tsy ho zakanao irery ny hanao izao” (and.
17-18). Narahan’i Mosesy ny torohevitr’i Jetro rafozany ary nozarainy tamin’ny
lehilahy mendrika itokisana ny sasany tamin’ny andraikiny. Vokany, maivamaivana
i Mosesy, nandroso ny asa ary voatahy ny vahoaka. 


Davida: nanondrotra ny hafa


Ny ohatra iray amin’ny mpitarika mpanompo dia
Davida Mpanjaka. Ilay nantsoin’Andriamanitra hoe: “lehilahy araka ny foko” (Asa
13:22; jereo ny 1 Sam. 13:14). Satria azon’i Davida antoka tsara ny toerana
naha mpanjaka sy naha mpanompon’ny vahoakan’Andriamanitra azy, afaka nandany ny
fotoanany sy ny heriny tamin’ny fananganana ny hafa izy. 


Tamin’ny naha mpitarika mpanompo feno
fanetren-tena an’i Davida dia tsy mba natahotra ny fahombiazan’ny hafa tahaka
an’i Saoly izy. Olona nahavita zavatra goavana afaka nifaninana tamin’ny vitany
no nalain’i Davida nanodidina azy (1 Tant. 11:10-47). Nomeny voninahitra izay
rehetra niasa teo ambany fitarihany, nampahereziny izy ireo mba hahomby (and.
17-19, 25). Ny fahavononan’i Davida hanondrotra ny hafa no
niantoka ny fahombiazany sy nahatonga ny soa teo amin’ny fiainan’izy rehetra
niara-nanompo taminy.


Paoly: mpanolo-tsaina manana toe-panahy araka
an’Andriamanitra


Ny ohatra fahatelo amin’ny mpitarika mpanompo
manetry tena dia ny apostoly Paoly. Na dia nofidin’Andriamanitra ho apostoly
aza izy, ny fahitany ny tenany dia mpanompon’i Kristy (Rom. 1:1; Tit. 1:1). Hoy
izy, indray mandeha raha niresaka mikasika ny tenany “Fa izaho dia ambany
indrindra amin'ny Apostoly” (1 Kor. 15:9). Barnabasy no nanampy sy
nanolo-tsaina azy (Asa 9:26-27; 11:25-26). Taty aoriana
dia tamim-pahavitrihana no nanolorany saina ny hafa. Ny taratasy nosoratany no
maneho amintsika fa tsy nitsahatra nanangana ny hafa izy. 


Ny roa tamin’ny fahombiazana lehibe hitan’i
Paoly dia i Timoty sy Titosy. Nanolo-tsaina an’i Timoty izy (Asa 16:1-5), ary
rehefa tonga ny fotoana dia nankininy tamin’io “zanany amin’ny finoana io” ny
fitarihana ny fiangonana tany Efesosy (1 Tim. 1:2-3). Nanolo-tsaina an’i Titosy
koa izy ary nanendry azy hitarika ny fiangonana tany Kreta (Tit. 1:5). Raha tsy
niezaka nanolo-tsaina an’i Timoty, Titosy ary ny maro hafa ny apostoly Paoly
dia very maina tanteraka ny hery mahataona tao anatiny sy ny asany. 


Jesosy Kristy: Ohatra faratampony


Ny Tompo Jesosy Kristy no ohatra
faratampony amin’ny fitarihana manompo. Nampianatra izy fa ny tena fitarihana
marina ao anatin’ny fanjakan’Andriamanitra dia fanompoana ny hafa tsy misy
fitiavan-tena (Lioka 22:24-27). Avy eo, nasehony tamin’ny alalan’ny fiainany
manokana sy ny asa fanompoany izany. Hoy i Jesosy raha niresaka mikasika ny
tenany: “Fa ny Zanak'olona tsy tonga mba hotompoina, fa
mba hanompo ka hanolotra ny ainy ho avotra hisolo ny maro” (Marka 10:45). Tahaka izao no nanoritsoritan’i Paoly ny
endrikin’ny asa fanompoana fitarihan’i Jesosy: 


“Aoka ho ao aminareo izao saina izao, izay tao amin'i Kristy Jesosy koa,
Izay, na dia nanana ny endrik'Andriamanitra aza, dia tsy nataony ho zavatra
hofikiriny mafy ny fitoviana amin'Andriamanitra, fa nofoanany ny tenany tamin'ny
nakany ny endriky ny mpanompo sy nahatongavany ho manam-pitoviana amin'ny
olona; ary rehefa hita fa nanan-tarehy ho olona Izy, dia nanetry tena ka nanaiky
hatramin'ny fahafatesana, dia ilay fahafatesana tamin'ny hazo fijaliana” (Fil. 2:3-4).


Izany no nahatonga an’i Paoly nanentana ny kristiana,
indrindra ireo ao anatin’ny fitarihana kristiana hoe: “tsy manao na inona na
inona amin'ny fifampiandaniana, na mandrani-tena foana fa amin'ny fanetren-tena
dia aoka samy hanao ny namany ho mihoatra noho ny tenany. Aza samy mihevitra ny
azy ihany, fa samy ny an'ny namany koa” (Fil 2:3-4)


NY SEHATRA ISEHOAN’NY FITARIHANA MANOMPO


Ny toetran’ny fitarihana manompo dia tsy
maintsy miseho amin’ny sehatra telo eo amin’ny fiainana sy ny asa fanompoan’ny
pasitera Pentekôtista: ao an-tokantrano, ao anatin’ny fiangonana ary eo amin’ny
fiaraha-monina.


Fitarihana manompo ao an-tokantrano


Amin’ny maha pasitera Pentekôtista, ny sehatra
voalohany tokony hanehoanao ny fitarihana manompo dia ao an-tokantranonao.
Alohan’ny hanompoanao ny fiangonana, tsy maintsy mahatoky amin’ny fanompoana ny
vadinao sy ny zanakao ianao. Izao no nolazain’i Paoly mikasika ny mpitandrina,
na ny pasitera: “manapaka tsara ny ankohonany, mampanaiky ny zanany amin'ny fahamaotinana
tsara” (1 Tim. 3:4). Nampiany koa
hoe: “fa raha misy olona tsy mahay mitondra ny ankohonany, hataony ahoana no
fitandrina ny fiangonan'Andriamanitra? (and. 5)


 


Noho izany, amin’ny maha pasitera
Pentekôtista, tsy maintsy tonga saina ianao fa ny sehatra voalohany
hampiharanao ny fitarihana manompo dia ny ankohonanao. Tsy maintsy vonona
hanetry ny tenanao sy hanompo ny vady aman-janakao ianao. Amin’ny teny hafa, ny
ankohonanao no “fiangonanao voalohany”, ary ny fiangonana tarihanao dia
“sampam-piangonana”. Ny toetra entinao manompo ny ankohonanao ihany no toetra
hanompoanao ny fiangonanao. Tsy maintsy mpitarika mpanompo amin’ireo sehatra
roa ireo ianao. 


 


Fitarihana manompo ao anatin’ny fiangonana


Ny sehatra faharoa hanehoanao ny fitarihana
manompo dia ao anatin’ny fiangonana. Tokony hahita ny tenanao tahaka ny fanomezana
natolotr’i Kristy ny fiangonana ianao (Efe. 4:11-12). Ambonin’izany, tsy
maintsy azonao tsara fa Kristy dia niantso anao hiandry ny
vahoakan’Andriamanitra. Hoy i Petera raha nanoratra ho an’ny loholona: “Andraso
ny ondrin'Andriamanitra izay eo aminareo, mitandrina azy tsy an-tery, fa
amin'ny sitrapo, tsy amin'ny fitiavana harena maloto, fa amin'ny zotom-panahy; tsy
ho mpanjakazaka, amin'ny anjara-fiandrasana, fa ho fianaran'ny ondry” (1 Pet 5:2-3).


Amin’ny maha mpitarika mpanompo marina, tsy
maintsy miandry ny ondrin’Andriamanitra amin’ny alalan’ny famahanana azy ireo
amin’ny Tenin’Andriamanitra, ny fanatanjahana ny malemy sy ny ny osa, ary ny
fivavahana ho an’ny marary sy ny mijaly. Tsy maintsy
miaro ny ondry amin’ny amboadia masiaka ihany koa ianao (Asa 20:28-31).
Ankoatr’izay, tsy maintsy tonga fakantahaka amin’ny fanompoana araka
an’Andriamanitra amin’ny alalan’ny fanehoana amin’ny vahoaka ny fomba fiahiana
ny hafa sy ny fandrisihana azy ireo hanao tahaka izany. [108]


Fitarihana manompo eo amin’ny fiaraha-monina


Amin’ny maha pasitera Pentekôtista, ny sehatra
fahatelo hanehoanao ny fitarihana manompo dia eo amin’ny fiaraha-monina. Araka
izany, tsy tokony hahita ny tenanao tahaka ny mpiandry ny ankohonanao sy ny
fiangonana fotsiny ianao. Amin’ny maha pasitera, mpitandrina ny tanàna na ny
fiaraha-monina misy anao ihany koa ianao. Nampianatra i Jesosy fa isika dia tokony
ho “fanasin’ny tany” sy “fahazavan’izao tontolo izao” (Mat. 5:13-16). Noho
izany, tsy maintsy mampitovy ny tenanao amin’ny olona eo amin’ny fiaraha-monina
misy anao ianao, mivavaka ho azy ireo, manompo azy ireo ary mizara ny
fitiavan’i Kristy amim-pahatokiana amin’izy ireo.[109]


______________________________


Jesosy no
nametraka ny fenitrin’ny fitarihana manompo ao anatin’ny fiangonana. Hoy Izy
tamin’ny Mpianany “Fa ny Zanak'olona tsy tonga mba
hotompoina, fa mba hanompo ka hanolotra ny ainy ho avotra hisolo ny maro”
(Marka 10:45). Ny pasitera Pentekôtista dia tsy maintsy manaraka ny dian-tongotrin’ny
Tompony. Ary tsy maintsy manaja ilay Teniny hoe: “Raha misy te-ho voalohany,
dia hatao farany amin'izy rehetra sy ho mpanompon'izy rehetra izy” (9:35).


 







~ Toko 30 ~


 


Fitarihana miaraka amin'ny vina


 


Taorin’ny vavaka naharitra sy fandinihan-tena
lalina, nahatsapa i Pasitera Emmanuel fa Andriamanitra dia niantso azy handao
ny fiangonana mampiadana nisy azy tao an-tanan-dehibe sy hitondra ny ankohonany
ho amin’ny toerana ambanivohitra anaty ala mikitroka. Tsy mbola nisy hetsika
fananganana fiangonana tany amin’io toerana io. Hoy ilay pasitera mitantara “io
no faritany tsy voatory ny filazantsara indrindra tao amin’ny fireneko, kanefa
tany no tian’Andriamanitra nalehako sy ny ankohonako”. Azony antoka nefa fa
Andriamanitra no nametraka izany vina izany tao am-pony.


Notarihan’ny Fanahy Masina ho any amin’ny
tanàna anankiray i pasitera Emmanuel. Na dia tena nety tamin’ny fametrahana
paikady aza io tanàna io dia fantatra ihany koa fa feno mosavy sy ody ratsy.
Nanomboka tamin’ny fotoana nahatongavan’izy ireo dia tsy nitsahatra nahazo
fandrahonana avy amin’ny mpimasy tao an-tanàna i pasitera sy ny vadiny.
Naharitra nefa izy mivady, nanambara ny filazantsara tamim-pahatokiana tamin’ny
olona rehetra nety nihaino. Voavonjy sy feno ny Fanahy Masina ny olona ary
nanomboka nitombo sy nihamatotra ny fiangonana. 


Matetika i pasitera Emmanuel no mizara ny
vinany hanangana fiangonana voatafy ny herin’ny Fanahy Masina amin’ny mpikambana
ao aminy. Afaka fotoana fohy, nisy naharay ilay vina ary nanomboka nisy
mpikambana nitsangana tao anatin’ny fiangonany. Nohofanin’i pasitera Emmanuel
ho amin’ny asa fanompoana izy ireo. Nentin’i pasitera Emmanuel nitory ny filazantsara
tany amin’ny tanàna manodidina ireo mpitarika vao nisondrotra ireo. Tao
anatin’ny taona maromaro dia nahatsangana fiangonana maro be izy ireo. Nanofana
misionera mihitsy aza izy ireo ary naniraka ireny hanangana fiangonana tany
amin’ny foko tsy mbola tratran’ny filazantsara tany avaratra. 


Amin’izao fotoana izao, dia tena miroborobo ny
fiangonan’i pasitera Emmanuel. Mitohy manangana fiangonana vao ao amin’izany
faritra izany ireo olona mandray ny tanjona sy mahita ny tenany ao anatin’ny
vinan’ny pasitera. Pasitera Emmanuel dia maneho marina ny atao hoe mpitarika
manana vina. 


Mba hahafahana mitarika ny fiangonana
amim-pahombiazana ao anatin’ny iraka, ny pasitera Pentekôtista dia tsy maintsy
mahatakatra mazava tsara ny tanjon’Andriamanitra ho an’ny fiangonana. Tsy maintsy
manana vina mazava tsara ny amin’ny fomba handraisan’ny fiangonany anjara ao
anatin’izany tanjona izany ihany koa izy. Rehefa ampitain’ny pasitera mazava
tsara amin’ny fiangonana ny vina dia voaentana hanaraka ny olona. Rehefa tsy
mahomby amin’ny fampitana izany vina izany izy dia hosahirana ny fiangonana
(jereo ny Ohabolana 29:18). Ity toko ity dia hiresaka mikasika ny fitarihana ny
fiangonam-paritra miaraka amin’ny vina.


FAMARITANA NY FITARIHANA MIARAKA AMIN’NY VINA


Ny pasitera mpitarika manana vina dia
lehilahy na vehivavy mitarika ny vahoakan’Andriamanitra any amin’ny toerana
tian’Andriamanitra hisy azy ireo. ireo mpitarika tarihan’ny Fanahy Masina ireo
dia afaka mahita any ankoatran’ny ankehitriny, any amin’ny ho avy. Afaka
mamakafaka ny toe-javatra misy ny fiangonana ankehitriny sy mahatakatra ny
tanjany sy ny fahalemeny izy ireo. Fanampin’izany, hitan’izy ireo ihany koa ny
tokony ho toerana misy ny fiangonana. Azony sary an-tsaina ihany koa ny lalana
hahafahan’ny fiangonana mahatanteraka ny tanjona avy amin’ny
tsindrimandrin’Andriamanitra. Farany, ny mpitarika Pentekôtista manana vina dia
afaka manainga fanahy ny fiangonana handroso amin’ny fanatanterahana ny
tanjona.


NY TOETRAN’NY MPITARIKA MANANA VINA


Ndeha isika hijery toetra valo, izay
ambaran’ny Soratra Masina fa mampiavaka ny mpitarika manana vina:


Tarihan’ny Fanahy


Voalohany, ny tena mpitarika manana vina
dia tarihan’ny Fanahy. Alohan’ny hahafahan’ny pasitera Pentekôtista mitarika ny
fiangonany ao anatin’ny tanjon’Andriamanitra, tsy maintsy feno ny Fanahy Masina
sy mahay manaraka ny Fitarihany izy (jereo ny Galatiana 5:25). Tsy maintsy
vonona hiala amin’ny drafiny manokana sy hanaraka amim-pirehetam-po ny
drafitr’Andriamanitra izy ireo. 


Feno ny finoana


Faharoa, ny mpitarika manana vina dia feno
finoana. Manana fahaizana mino an’Andriamanitra sy mitoky Aminy ao anatin’ny
zava-tsarotra atrehany sy ny toe-javatra ratsy lalovany izy ireo (Heb.
11:1-37).


Marina


Fahatelo, ny mpitarika manana vina dia
manolotra modely marina harahan’ny fiangonana (Fil. 3:7). Ny fahatokian’izy
ireo tao anatin’ny asa fanompoana no manaporofo ny fahamarinan’ny fitarihan’izy
ireo ny fiangonana. Izy ireo no maneho marina ny fomba tian’Andriamanitra
hamalian’ny fiangonana ny vina nomen’Andriamanitra.


Mifantoka amin’ny ho avy


Fahefatra, ny mpitarika manana vina dia
mifantoka amin’ny ho avy. Ny sainy dia tsy mifantoka amin’ny zavatra vita
omaly, fa amin’ny fotoana fanararaotra rahampitso. Io toetra io no nasehon’i
Paoly tao anatin’ny fanambarany hoe: “zavatra iray loha no
ataoko; manadino izay zavatra ao aoriana ka miezaka hanatratra izay zavatra eo
aloha” (Fil. 3:13). 


Mpaminany sy mpanatanteraka


Fahadimy, ny mpitarika manana vina dia sady
mpaminany no mpanatanteraka. Mpaminany izy satria mahita ny zavatra azo
tanterahana. Mpanatanteraka izy satria manao izay rehetra tokony hatao
hahatanteraka ny tanjona. Sady maminavina ny ho avy ny mpitarika manana vina no
tsy maintsy afaka mitarika ny fiangonana ao anatin’ny fanambin’ny ankehitriny. 


Mendrika itokisana


Fahenina, ny mpitarika manana vina dia
mendrika itokisana. Nasehony tamin’ny alalan’ny tantaran’ny lasany fa azo
ianteherana izy. Noho izany, ny olon’Andriamanitra dia vonona hanaraka azy any
amin’ny ho avy. 


Manan-kery mitaona


Fahafito, ny mpitarika manana vina dia
manan-kery mitaona. Nomen’Andriamanitra fahaizana manainga fanahy ny hafa hiasa
izy. Manana ny fanomezam-pahasoavana sy ny fahaiza-manao takiana amin’ny
fitaomana ny toetra, ny safidy ary ny asan’ny hafa ho amin’ny tsara izy. 


Fahasahiana


Farany, ny mpiatrika manana vina dia feno fahasahiana.
Sahy mandeha amin’ny ho avy tsy azo antoka izy. Tamin’ny fotoana nandaozan’i
Pasitera Emmanuel ny toerana nahazatra azy sy ny fiadanana tao an-tanan-dehibe
dia tsy fantany izay niandry azy. Kanefa, tamim-pahasahiana no nitarihany ny
ankohonany ho any amin’ny tsy fantatra sy nitokisany fa Andriamanitra no hiahy
izay ilainy. 


OHATRA NY AMIN’NY MPITARIKA MANANA VINA


Ny Baiboly dia tantaran’ny lehilahy sy
vehivavy natsangana sy nohosoran’Andriamanitra ho mpitarika manana vina. Ireo
mpitarika ireo dia naneho tamin’ny alalan’ny fiainany ny toetran’ny mpitarika
manana vina noresahantsika teo aloha. Ireto misy olona enina tafiditra ao
anatin’ny sokajin’ny mpitarika manana vina.


Abrahama: Vina feno finoana


Abrahama dia mpitarika manana vina sady
feno finoana. Nibanjina ny ho avy tamin’ny finoana izy ary nahita “tanàna misy fanorenana (izy), Andriamanitra no Tompo-marika sy Mpanao
izany” (Heb. 11:10). Avy eo, tamin’ny finoana no nitondrany ny ankohonany ho
any amin’ny tany tsy fantatra, nino fa Andriamanitra dia hanatanteraka ny Teny
fikasany taminy (Heb. 11:8). Ny fanaovana izany no nahatonga azy “ho rain'ny
olona rehetra izay mino” (Rom. 4:11). 


Josefa: Vina ara-paminaniana 


Josefa dia nitarika niaraka tamin’ny vina
ara-pamianiana. Andriamanitra no nanome azy ny hevitrin’ny faminanian’i Farao
(Gen. 41:15-24). Taorian’izay i Josefa dia nanolotra torohevitra azo ampiharina
ho an’ny mpanjaka mikasika ny tokony hamaliana ny fahitana nomena azy (and.
25-36). Vokany, maro no voavonjy tamin’ny mosary. Hitan’i Farao ny
Fanahin’Andriamanitra tao amin’i Josefa ka nakariny tamin’ny toerana ambony
indrindra tamin’ny fitarihana izy, nanarakaraka an’i Farao (and. 37-44). 


Josoa sy Kaleba: Vina feno fahasahiana


Ny vina feno fahasahiana tao amin’i Josoa sy
Kaleba no nahatonga azy ireo nandroso tamin’ny finoana raha nihemotra noho ny
tahotra ny hafa (Nom. 14:6-9). Raha tokony nanolo-tena ho an’ny tahotra, Josoa
sy Kaleba dia nisafidy ny hametraka ny finoany ao amin’Andriamanitra. Na dia
tsy nety nanaraka ny fitarihany aza ny olona dia nitoetra nahatoky tamin’ny
fanokanan-tenany sy nihazona ny fahaveloman’ny vinany izy ireo nandritra ny
efapolo taona, nanomana ny taranaka manaraka hiditra ilay tany nampanantenaina.


Nehemia: Tanjona tokana


Nehemia dia nitarika ny vahoakan’Andriamanitra
tamin’ny fananganana ny mandan’i Jerosalema niaraka tamin’ny tanjona tokana.
Nataony izany na dia tao anatin’ny fanoherana aza. Ny nanohana azy dia ny
vinany mikasika izay azo atao raha mifantoka amin’ny asa nomen’Andriamanitra
azy ny vahoakan’Andriamanitra.


Hagay: Toetra tsy misy fitiavan-tena


Ny toetra tsy nisy fitiavan-tena tao amin’i
Hagay dia nanainga fanahy ny vahoakan’Andriamanitra hiala tamin’ny fifantohana
fotsiny tamin’ny tenany sy hametraka an’Andriamanitra ho voalohany. Niantso azy
ireo hitsahatra hampiasa ny volany rehetra amin’ny fanaovana trano ho azy ireo
manokana izy. Ny antony dia mba hahafahan’izy ireo mampiasa ny volany amin’ny
fananganana ny tranon’Andriamanitra. Nambaran’i Hagay mpaminany tamin’ny
vahoakan’Andriamanitra fa raha miara-mihetsika ao anatin’ny tanjona tokana izy
ireo dia ho vita ny asa. 


Jesosy: Ilay ohatra faratampony ho antsika


Ny Tompo Jesosy Kristy no ohatra faratampony
amin’ny mpitarika manana vina. Azony tsara ny antony nahatongavany, ny toerana
halehany ary ny tsy maintsy ataony hahatongavana any. Izy no ohatra tonga
lafatra amin’ny olona mahita ny lalana sy manokan-tena feno amin’ny fanarahana
izany lalana izany (jereo ny Heb. 12:2). Niantso olona izy, nanofana azy ireo
ary nanainga fanahy azy ireo hiara-hiasa taminy. 


Paoly: Misionera manana vina


Aorian’i Jesosy dia i Paoly no mpitarika
misionera lehibe indrindra teo amin’ny tantara. Vina avy any an-danitra,
hitondra ny filazantsara any amin’ny firenena Jentilisa no nitarika an’i Paoly.
Nampitainy tamin’ny hafa ny vina, ary nametraka modely azo alaina tahaka
amin’ny fitoriana ny filazantsara, ny fananganana fiangonana ary ny iraka izy.
Teo amin’ny faran’ny asa fanompoany, afaka nijoro vavolombelona i Paoly hoe: “tsy nandà ny fahitana avy tany an-danitra aho”
(Asa 26:19).


NY HETSIKA AO ANATIN’NY FITARIHANA


Hahatonga antsika ho mpitarika manana vina
marina, ilaina ny mahazo tsara ny hetsika ao anatin’ny fitarihana. Mila
voarainao tsara ihany koa ny tena endrika fampiharana ny fitarihana miaraka
amin’ny vina. 


Iraka sy vina


Ho fanombohana, tsy maintsy azonao aloha ny
fifandraisana eo amin’ny iraka sy ny vina. Ao anatin’ny fanjakan’Andriamanitra,
ny vina dia mitombo avy ao anatin’ny iraka fa tsy ny mifanohitra amin’izany.
Andriamanitra dia efa nanapa-kevitra mikasika ny irakin’ny fiangonana. Ny
irak’Andriamanitra, antsoina matetika hoe missio Dei dia ny hanavotra sy
hiantso ho an’ny tenany olona avy amin’ny fokom-pirenena rehetra sy ny samy
hafa fiteny ary ny firenena rehetra eto ambonin’ny tany alohan’ny hiverenan’i
Jesosy. Niresaka mikasika izany i Jesosy  ao anatin’ny Iraka Lehibe: “koa
mandehana ianareo, dia ataovy mpianatra ny firenena rehetra, manao batisa azy
ho amin'ny anaran'ny Ray sy ny Zanaka ary ny Fanahy Masina sady mampianatra azy
hitandrina izay rehetra nandidiako anareo” (Mat.28:18-20; jereo koa ny Marka
16:15-18; Lioka 24:49; Jaona 20:21; Asa 1:8). Ny antom-pisin’ny fiangonana dia
hanatanteraka ny irak’Andriamanitra[110]. 


Kristy dia nandidy ny pasitera Pentekôtista sy
ny fiangonana tsirairay handray anjara amin’ny Irany. Nandidy ny fiangonana
tsirairay ho tonga fiangonana misionera Izy. Araka izany, tsy maintsy mandray
anjara mavitrika ao anatin’ny fitoriana ny filazantsara, ny fanaovana mpianatra
ary ny fananganana fiangonana izy. Fanampin’izany, ny
pasitera Pentekôtista tsirairay dia tsy maintsy mamboly vina hanangana sy
handefa misionera sy mpiasa kristiana hafa. Tsy maintsy manokan-tena ho an’ny
fanohanana ireo mpiasa ireo amin’ny alalan’ny vavaka sy ara-bola koa nefa izy[111].



Ny vina dia miresaka mikasika ny fahitan’ny
fiangonana hetsehan’ny Fanahy Masina ny andraikiny ao anatin’ny
irak’Andriamanitra. Ny vina dia manana toetra ara-paminaniana, tsy mifantoka
amin’ny asa anio fotsiny fa amin’ny fahafahana manao zavatra rahampitso koa. 


Ny vina dia tetezana eo anelanelan’ny
hatsana mampisaraka ny fiangonana anio sy ny tian’Andriamanitra hisy ny
fiangonana rahampitso. Ny vina dia sary avy amin’ny Fanahy Masina maneho ao
anatin’ny saina ny ho endrikin’ny fiangonana amin’ny ho avy, izay hotratrarina
miaraka amin’ny fanampian’Andriamanitra. 


Rehefa manomboka mankamamy ny irak’Andriamanitra
ianao sy ny fiangonanao dia homen’Andriamanitra vina mikasika izay tiany
hotanterahahinao. Araka ny noresahana teo aloha, ny vina avy amin’Andriamanitra
dia hifanaraka mandrakariva amin’ny irak’Andriamanitra. Izany no maha
zava-dehibe ny fahazoana tsara ny atao hoe irak’Andriamanitra sy ny
ifandraisan’izany amin’ny tanjon’ny fiangonana eto an-toerana. Ny vina dia avy
amin’ny iraka, avy ao amin’ny vina no ivoahan’ny tanjona, ary avy amin’ny
tanjona kosa ny hetsika. 


Fambolena vina


Tahaka ny tsy maintsy hambolena ny saha
raha tiana ny hamokatra tsara, tsy maintsy ambolena ihany koa ny vina raha
tiana hamokatra paikady avy amin’ny tsindrimandrin’Andriamanitra. Ny vina dia
tsy maintsy ambolenao ao anatin’ny fonao sy ao anatin’ny fiangonanao tarihanao
amin’ny alalan’ireto tetikady telo manaraka ireto:


1. Famakiana amim-pandinihana ny
Baiboly. Voalohany, ny vina dia azonao ambolena ao
anatin’ny fonao amin’ny alalan’ny famakiana amim-pandinihana ny Baiboly. Afaka
mamaky ny tantaran’ireo mpitarika lehibe ao amin’ny Soratra Masina, izay
nampiasain’Andriamanitra nampandroso ny fanjakany ao anatin’ny vavaka ianao.
Rehefa mamaky ianao dia apetraho amin’ny tenanao ireto fanontaniana manaraka
ireto:


·        
Inona no vina napetrak’Andriamanitra tao
anatin’ny fon’io mpitarika io?


·        
Ahoana no nahafantaran’ity mpitarika ity ny
vina?


·        
Ahoana no nanatanterahany izany vina izany?


·        
Inona no lazain’Andriamanitra amiko amin’ny
alalan’ity tantara ity?


Soraty ao anaty kahie ny valiteninao ary
mivavaha hahatonga izany hiraikitra ao anatin’ny fo. Misy hisy fotoana ianao
haniry hamorona toriteny avy amin’ireo hevitra ireo sy hampita izany amin’ny
fiangonana. Amin’izay fotoana izay, ianao sy ny fiangonanao dia afaka
miara-mitombo ao anatin’ny fahatakarana ny irak’Andriamanitra sy ny
andraikitrin’ny fiangonana ao anatin’ny fanatanterahana izany iraka izany.


2. Fiandrasana an’Andriamanitra: Faharoa, ny vina dia azonao ambolena ao anatin’ny fonao amin’ny
alalan’ny fiandrasana an’Andriamanitra ao anatin’ny vavaka. Atombohy amin’ny fanakaikezana
Azy amin’ny alalan’ny fisaorana sy fiderana avy amin’ny fo (Jak. 4:8). Raha vao
mahatsapa ny fanatrehan’Andriamanitra ianao dia mivavaha hoe “Tompo, asehoy ahy
ny sitraponao. Avelao aho hahita ny fonao”. Tokony hitoetra ao amin’ny
fanatrehan’Andriamanitra ianao, mivavaha ao amin’ny Fanahy ary henoy ny Feony (Rom.
8:26-27; Efe. 6:18).


Rehefa mivavaka tahaka izany, tokony
hosoratanao izay hevitra na tolotsaina apetrakin’ny Fanahy Masina ao am-ponao
na ao an-tsaina. Rehefa mandeha ny fotoana dia hitombo bebe kokoa sy haharesy
lahatra anao ny sasany amin’ireo hevitra ireo. Mety ho tonga enta-mavesatra ao
anatinao mihitsy aza izany. Ho tonga miaraka amin’izany enta-mavesatra izany
ihany koa ny fahatakaranao ny zotra tian’Andriamanitra hitarihana ny fiangonana
(Isa. 30:21). Azonao atao koa ny mitarika ny fiangonana ao anatin’ny fotoana
fitadiavana ny taridalan’Andriamanitra. 


3. Fandinihana ny zavatra ilaina. Farany, azonao atao ny mambony vina amin’ny alalan’ny fandinihana
ao anatin’ny vavaka ny zavatra ilain’ny olona ao anatin’ny fiaraha-monina na
amin’ny toerana voafaritra mazava (jereo ny Jaona 4:35). Mandritra ny
fandinihanao izany, mangataha tolotsaina amin’Andriamanitra, mivavaha hoe:
“Tompo, ampio aho hihoatra ny endrika ivelany ary hahita ny tena zavatra ilain’ny
olona marina” (jereo ny 2 Kor. 4:18). Tokony hivavaka ihany koa ianao hoe:
“Tompo, inona amin’ireo zavatra ilaina ireo no tianao hovahan’ny fiangonanay?”
Rehefa vita ny vavaka dia mipetraha amim-pahanginana ary henoy ny valiny avy
amin’Andriamanitra. 


Ny andraikitry ny Fanahy Masina


Miaina ao anatin’ny andro farany isika,
fotoana handatsahan’Andriamanitra ny Fanahiny Masina amin’ny olombelona rehetra
(Asa 2:17-18). Nomen’Andriamanitra antsika ny Fanahiny mba hanafy hery sy
hitarika antsika ao anatin’ny asa. Amin’ny maha tena mpitarika Pentekôtista,
tokony hiantehatra mandrakariva amin’ny fitarihan’ny Fanahy Masina ianao. Na
dia manana ny toerany aza ny fahaiza-manao amin’ny fitarihana sy ny paikady
amin’ny fitomboan’ny fiangonana, tsy tokony hiantehatra loatra amin’ireo
hevitra novolavolain’ny olona ireo ianao. Amin’ny maha mpitarika manana vina,
tsy maintsy mikatsaka ny fitarihan’ny Fanahy sy manaraka ny fitarihany ianao,
tsarovy ny tenin’ny mpaminany: “Tsy
amin-kery na amim-pahatanjahana, fa amin'ny Fanahiko,
hoy Jehovah, Tompon'ny maro” (Zak. 4:6)


Fampitana ny vina


Na dia tena ilaina aza ny hananan’ny
tsirairay, tsy ampy ho anao ny manana vina sy mihazona izany ho an’ny tenanao
fotsiny. Tsy maintsy hainao ny mampita ny vina amin’ny fiangonana. Tsy maintsy
ataonao amin’ny fomba manainga fanahy sy manosika ny vahoakan’Andriamanitra
hanaraka anao izany. Ity dingana ity dia fantatra amin’ny
anarana hoe fampitana vina. Ny ampahany amin’ny asa nataon’i Jesosy niaraka
tamin’ny Mpianany dia fampitana vina. Nizara tsy tapaka ny Vinany tamin’izy
ireo izy ary nanainga fanahy azy ireo hanaraka Azy. Tahaka izany koa, tena
zava-dehibe ny hampitanao ny vinanao amin’ny fiangonana sy hiantsoanao ny
mpikambana “Aoka hanahaka ahy
ianareo, dia tahaka ny anahafako an'i Kristy” (1
Kor. 11:1).


Mba hahatanteraka izany, ny vina dia tokony
hanetsika ny fahaizan’ny olona maka sary an-tsaina. Tsy maintsy misy fanamby
kanefa azo tratrarina tsara. Amin’ny teny hafa, ny vina dia tsy tokony ho
lehibe loatra ka handreraka ny vahoaka. Tsy tokony ho kely loatra koa nefa ka
tsy hanainga fanahy azy ireo. Raha lehibe loatra ny vina ka tsy voarain’ny
olona, tsy maintsy zarazarain’ny pasitera ho tanjona azo tratrarina ao
anatin’ny fotoana fohy sy ao anatin’ny fotoana maharitra. 


Amin’ny ankapobeny dia fahendrena ny mizara
tsikelikely ny vinantsika. Voalohany, azonao atao ny mizara ny vina amin’ny
vadinao na ny namana tena akaiky sy amin’ny mpitarika azo itokisana. Afaka
miresaka sy mivavaka mikasika izany ianareo ary mandray fijoroana vavolombelona
avy amin’ny Fanahy mikasika ny tokony hatao. Aorian’izay, azonao atao koa ny
mizara ny vinanao amin’ny komity sy ny mpiara-miasa ao amin’ny fiangonana sy
mandresy lahatra azy ireo handray izany. Ekipa no ilaina amin’ny
fanatanterahana vina. Noho izany, ilaina ny hidiran’ny mpikambana rehetra ao
amin’ny ekipa an-tsehatra. 


Rehefa tonga ny fotoana hizarana ny vina
amin’ny fiangonana, dia tsara raha manomana “Alahadin’ny Vina” ianao. Hanome
fahafahana anao hanazava ny vina amin’ny olona izany. Tsy maintsy miresaka
matetika mikasika ny vita sy mitory tsy tapaka mikasika izany ianao. Hanampy
anao amin’ny fambolena ny vina ao am-pon’ny vahoaka izany. 


Fanampin’izany, tsy maintsy ataonao azo
antoka fa ny fiangonana manontolo no miara-mihetsika amin’ny fanatanterahana ny
vina. Tsy maintsy mampahery ny tsirairay hanome, handeha, hiasa, hanompo, ary
hanao sorona hahatanteraka ny vina ianao. Ao anatin’izany, azonao atao koa ny
miantso olona vitsivitsy hizara fijoroana vavolombelona mikasika ny fanatanterahana
ny vina. Ireny fijoroana vavolombelona ireny dia hanainga fanahy ny olona sy
hihazona ny fiangonana amin’ny lalana tokony halehany. 


Fandresena ny sakana


Tsy tokony ho gaga ianao raha zahana toetra
ny fanatanterahana vina. Ny fiangonana rehetra miezaka manatanteraka ny
vinan’Andriamanitra dia hisedra zava-tsarotra sy fanoherana demoniaka. Hoy i
Paoly raha nanoratra tamin’ny kristiana tany Tesalonika: “Koa
naniry hankany aminareo indray mandeha amana indroa izahay ... nefa nosakanan'i
Satana izahay” (1 Tes. 2:18).


Izany fanoherana izany dia tsy afaka
mampitsahatra na oviana na oviana ny fandrosoan’ny fiangonana. Tena ilaina kosa
nefa ny hifikaranao sy ny fiangonanao amin’ny vina. Raha hitoetra mifantoka
amin’ny vina nomen’Andriamanitra ianao dia Izy no hahatanteraka izany. Izao no
fampanantenan’i Jesosy: “haoriko ny fiangonako; ary ny
vavahadin'ny fiainan-tsi-hita tsy haharesy azy” (Mat. 16:18).


______________________________


Tao amin’ny tantara
nanombohana ity toko ity, pasitera Emmanuel dia nahatoky tamin’ny vina
nomen’Andriamanitra Azy. Tamin’ny alalan’ny
fankatoavana sy ny finoana no niarovany ny vina mandra-pahatanterak’izany.
Afaka manao tahaka izany koa ianao. Raha hitanao ny vinan’Andriamanitra ho
an’ny fiangonanao, ary raha hifikitra tsara amin’izany ianao na dia ao
anatin’ny fotoan-tsarotra aza dia ho hitanao koa ny fahatanterahan’ny vinanao.
Afaka mitaky amim-patokiana ny teny fikasan’Andriamanitra tamin’i Habakoka
ianao: “Fa ny fahitana [vina] dia mbola ho amin'ny
fotoan'andro…Eny, na dia mitaredretra aza izy, andraso ihany, Fa ho avy tokoa
izy ka tsy hijanona” (Hab. 2:3). 


 







~ Toko 31 ~


 


Fitarihana ao anatin'ny iraka


 


Indray andro, nandeha teny amoron’ny
ranomasin’i Galilia i Jesosy. Tamin’izany no nahitany an’i Petera sy Andrea
nanipy ny haratony tao anaty ranomasina. Hoy izy tamin’izy ireo: “Andeha
hanaraka Ahy, fa hataoko mpanarato olona ianareo”, dia hoy ny Baiboly: “Dia
nandao ny harato niaraka tamin'izay izy ka nanaraka Azy” (Marka 1:16-18). Ny
olona dia voasarika ho azy hanaraka mpitarika mahatakatra tsara ny iraka. Ho
voasarika hanaraka azy tahaka ny nanarahan’i Petera sy Andrea an’i Jesosy ny
olona. 


Ity toko ity dia hifantoka amin’ny
andraikitrin’ny pasitera Pentekosta amin’ny mpitarika ny iraka. Horesahana ato
ny andraikiny amin’ny fitarihana ny fiangonana hanompo ny irak’Andriamanitra eto
ambonin’ny tany. Mbola horesahana ato koa ny fomba hahafahana manainga fanahy
ny hafa hanaraka azy ireo ao anatin’izany anton-javatra lehibe izany.


NY PASITERA MIFANTOKA AMIN’NY IRAKA


Jesosy tenany dia mpitarika nifantoka tamin’ny
iraka, ary miantso ny pasitera Pentekôtista hanao tahaka izany Izy. Mitady
lehilahy sy vehivavy manana ny fanahy, ny fanokanan-tena ary ny finoana ilaina
amin’ny hitarihana ny vahoakany ao anatin’ny iraka Izy (jereo ny 2 Kor. 16:9). 


Toetra ilaina


Ny mpitarika mifantoka amin’ny iraka dia
mahafantatra tsara izay halehany, ary fantany koa ny fomba heveriny
hahatongavana any. Vokany, afaka manainga fanahy ny hafa hiaraka aminy ao
anatin’ny dia izy. Ny pasitera mifantoka amin’ny iraka dia manana toetra tsara
telo tena manan-danja:


1. Fahatakarana: Ny pasitera mifantoka amin’iraka dia mahazo tsara ny
irak’Andriamanitra. Fantany tsara fa Andriamanitra dia Andriamanitra misionera
ary Izy dia eo am-panatanterahana ny iraka fanavotana sy fiantsoana ny olona
avy amin’ny firenena tsirairay eto ambonin’ny tany (Mat. 24:14; Apok. 5:9;
7:9). Io hevitra io ilay antsoina amin’ny teny latina hoe missio Dei na
“irak’Andriamanitra”. Ny pasitera mifantoka amin’ny iraka dia mahatakatra tsara
fa ny antom-pisin’ny fiangonana dia hanatanteraka ny irak’Andriamanitra eto
an-tany. Azony tsara koa fa iray amin’ny andraikitra voalohany sahaniny amin’ny
pasitera azy ny fanetsehana ny fiangonana hanatanteraka ny irak’Andriamanitra.[112]


2. Fanokanan-tena. Ambonin’ny fahatakarana ny irak’Andriamanitra, ny pasitera Pentekôtista
dia tsy maintsy manokan-tena hitarika ny fiangonany handray anjara feno amin’ny
fanatanterahana ny iraka ao anatin’ny herin’ny Fanahy Masina. Tsy maintsy
vonona izy hanao izay rehetra ilaina hahatanteraka izany andraikitra lehibe
izany. 


3. Fahaiza-manao. Farany, ny pasitera Pentekôtista dia tsy maintsy manokan-tena amin’ny
fampivelarana ny toetra sy ny fahaiza-manao ilaina amin’ny fanetsehana ny
fiangonana hanatanteraka ny irak’Andriamanitra. Ny tena pasitera Pentekôtista
marina dia mahatakatra fa ny loharano voalohany indrindra amin’ny
fahaiza-manaony ao anatin’ny asa fanompoana dia avy amin’Andriamanitra amin’ny
alalan’ny herin’ny Fanahy Masina (Asa 1:8; 2 Kor. 3:5-6).


Ny ohatra nasehon’i Jesosy


Tsy isalasalana fa Jesosy dia mpitarika
nifantoka tamin’ny iraka. Azony tsara mihitsy ny antony nahatongavany teto
an-tany. Hoy Izy: “Fa efa tonga ny Zanak'olona hitady sy hamonjy ny very”
(Lioka 19:10). Any amin’ny filazantsara hafa dia hoy Izy: “Fa tsy nidina avy
tany an-danitra Aho mba hanao ny sitrapoko, fa ny sitrapon'izay naniraka Ahy”
(Jaona 6:38). Indray mandeha dia “hanina” no niantsoan’i Jesosy ny Irany (Jaona
4:34). Tahaka ny hanina manome hery sy mamelona ny tena, ny nanome hery sy
namelona an’i Jesosy dia ny fanaovana ny sitrapon’ny Rainy. Izany
fanokanan-tenany izany no nitarika Azy hatreny amin’ny hazo fijaliana (Mat.
20:28).


Talohan’ny niverenan’i Jesosy tany an-danitra
dia natolony ny Fiangonany ny Irany sy ny Asa fanompoany. Hoy Izy tamin’ny
Mpianany: “tahaka ny nanirahan'ny Ray Ahy no anirahako anareo kosa” (Jaona
20:21). Tahaka ny nahitan’i Jesosy ny Irany tao amin’ny sitrapon’ny Rainy, ny
pasitera Pentekôtista dia mahita ny iraka tsy maintsy tanterahany ao amin’ny
sitrapon’i Kristy. Ary tahaka ny nanohanan’ny fanokanan-tenan’i Jesosy azy
tamin’ny fanatanterahana ny irak’Andriamanitra no hanohanana ny pasitera
Pentekôtista ao anatin’ny iraka (Mat. 26:36-44; Mat. 28:19-20; Jaona 14:16).


Ny toetra aloha vao asa


Amin’ny maha pasitera Pentekôtista, tena
ilainao ny mahatakatra fa ny tena zava-dehibe ao anatin’ny fitarihana mifantoka
amin’ny iraka, ny toetra izay manan-danja lavitra noho ny asa. Aza hadinoina, Jesosy dia nampanantena an’i Petera sy Andrea hoe “Andeha hanaraka Ahy, fa hataoko mpanarato olona ianareo”
(Marka 1:17). Rehefa manaraka an’i Jesosy sy feno ny Fanahy Masina ny mpianatra
dia niova ny toetrany. Tonga tahaka ny mpampianatra azy izy ireo (Lioka 6:40; Asa 4:13).


Ny Fanahy Masina dia tsy nampitao azy ireo
ho amin’ny asa fanompoana tamin’ny alalan’ny heriny fotsiny ihany fa nampita
tamin’izy ireo ny firehetam-pon’i Kristy ho an’ny famoriam-bokatra. Ny Fanahy
Masina no nanova ny tanjona, ny fanirina ary ny talentan’izy ireo hanaiky ny
maha Tompo an’i Kristy. Niray fo tamin’i Kristy tamin’ny fanatanterahana ny
iraka fanavotan’Andriamanitra izy ireo. Ilay fahatsapana ara-panahy mahery
vaika antsoina hoe batisa amin’ny Fanahy Masina no nametraka ny fototrin’ny
fitarihana miaraka amin’ny iraka hotanterahan’izy ireo amin’ny ho avy (Lioka 3:16; Asa 1:4-5).[113]


Mbola afaka mitranga amin’izao androntsika
izao ny tahaka izany. Raha avelantsika hameno antsika sy hiasa ao anatintsika
ny Fanahy Masina dia hanova antsika hitovy endrika amin’i Kristy (jereo ny 2
Kor. 3:18). Izy no hanome antsika ny firehetam-po ho an’ny fijinjana tahaka izay
tao amin’i Jesosy. 


Tonga olona mifantoka amin’ny iraka


Ny Tompo Jesosy dia niantso lehilahy sy
vehivavy hanaraka Azy sy hanatanteraka ny asa natombony. Nandany ny fotoanany
sy ny heriny tamin’ny fanofanana sy fanehoana tamin’izy ireo ny atao hoe
mpitarika mifantoka amin’ny iraka. Fomba iray nentiny nanatanteraka izany ny
fanirahana azy ireo namita iraka nandritra ny fotoana fohy. Nomeny toromarika sy nomaniny tsara izy ireo ary nirahany (Lioka 9:1
– 6); 10:1-16). Rehefa niverina izy ireo dia nanontaniany momba ny asa nataony (10:17-20).


Ny mpianatr’i Jesosy roa ambin’ny folo dia
tsy mpitarika hatrany an-kibon-dreniny. Tsy voajanahary tao anatin’izy ireo koa
ny saina nifantoka tamin’ny iraka. Lehilahy tsotra avy amin’ny sarangan’ny
mpiasa izy ireo kanefa, nanaiky nametraka ny fiainany hovolavolaina teo
an-tanan’i Jesosy. Tamin’ny alalan’ny fiainany sy ny fampianarany no nampitan’i
Jesosy tamin’izy ireo ny Vinany ankapobeny. Hoy i Jesosy tamin’izy ireo: “koa mandehana ianareo, dia ataovy mpianatra ny firenena rehetra” (Mat. 28:19). Taorian’izay dia nataony izay nanafiana azy ireo
tamin’ny herin’ny Fanahy Masina, tahaka Azy koa (Lioka 4:18-19; Asa 1:8).


Tao anatin’ny iray tamin’ireo fihaonan’i
Petera voalohany tamin’ny Tompo dia nanaisotra ny tenany tao anatin’ny
fahafahana ho tonga mpitarika izy. Hoy izy niangavany an’i Jesosy: “Tompoko, mialà amiko, fa olo-meloka aho” (Lioka 5:8). Nahatsapa ny
tenany ho tsy mendrika i Petera. Kanefa, fantatr’i Jesosy ny hery anaty tao
amin’i Petera. Izany no antony namaliany azy hoe: “Aza
matahotra; hatramin'izao ankehitriny izao dia olona kosa no ho azonao” (and.
10). Rehefa niara-nandeha tamin’i Jesosy i Petera dia niova ho mpitarika mahery
vaika nifantoka tamin’ny iraka, araka ny hitantsika ao amin’ny bokin’ny Asan’ny
Apostoly. 


Hoy ny Baiboly: “Ary nanendry roa ambin'ny
folo lahy Izy ho ao aminy sy hirahiny hitori-teny” (Marka 3:14). Tonga tahaka
ny Tompo ny mpianatra rehefa nandany fotoana niaraka taminy, nihaino ny fampianarany
ary nandinika ny asany. Nasehon’i Jesosy azy ireo tamin’ny fomba manokana sy
tamin’ny alalan’ny asa ny atao ho mpitarika mifantoka amin’ny iraka. Noho izay
rehetra nataony no ahatonga ny fiangonana mbola miorina hatramin’ny androany.
Raha maniry ny ho pasitera Pentekôtista mifantoka amin’ny iraka isika dia tsy
maintsy mandany fotoana miaraka amin’ny mpitarika mahomby mifantoka amin’ny
iraka. Hiova isika raha manaraka akaiky an’i Jesosy sy mampifandray ny
tenantsika amin’ny olona manao tahaka izany. 


Nampitaina amintsika ny tsora-kazon’ny
fitarihana. Tsy maintsy miezaka ny ho tonga mpitarika mifantoka amin’iraka
isika. Tahaka an’i Jesosy sy ny apostoly, tsy maintsy miasa mafy isika mba
hampivelarana ny hafa. Hoy i Paoly nanoratra ho an’i Timoty: “Ary izay zavatra efa renao tamiko teo
anatrehan'ny vavolombelona maro dia atolory ny olona mahatoky, izay hahay
mampianatra ny sasany kosa” (2 Tim. 2:2).


TANJONA MISIONERA


Ny hetsika misionera dia nipoitra avy amin’ny
tanjona misionera. Ny tanjona dia ilay fanirina matanjaka te hanatanteraka
zavatra manan-danja. Ny mpanao Salamo dia niresaka mikasika ny
tanjon’Andriamanitra ho an’ny Zanany – sy ho an’ny firenana “Mangataha amiko”
hoy ny Ray tamin’ny Zananilahy “dia homeko ho lovanao ny jentilisa ary ny
faran'ny tany ho fanananao” (Sal. 2:8). Amin’ny maha zanakalahy sy
zanakavavin’Andriamanitra, afaka hihamatanjaka ao anatintsika ny hahita ny
namantsika sy ny mpiara-monina amintsika ho tonga ao amin’i Jesosy. Io vavaka
io ihany koa dia hamorona ao anatintsika fanirina hahita ny firenena rehetra
hahare ny filazantsaran’ny famonjen’i Kristy. 


Amin’ny maha pasitera Pentekôtista, tsy
maintsy raisinao ho tanjonao ny tanjon’Andriamanitra. Izany no nataon’i
Abrahama. Na dia efa antitra sy tsy nanan-janaka aza izy dia hoy Andriamanitra
taminy: “Jereo ange ny lanitra, ka isao ny kintana...Ho tahaka izany ny
taranakao” (Gen. 15:5). Nino ny teny fikasan’Andriamanitra i Abrahama sady
nandray ny Tanjony. Vokatrin’ny fankatoavany, tonga rain’izay rehetra mino izy (Rom.
4:11). Angataho Andriamanitra hampita aminao ny firehetam-pony ho an’ny
firenana. Avy eo, avelao izany firehetam-po izany hitarika anao hanetsika ny
fiangonanao handray anjara ao anatin’ny irak’Andriamanitra. 


HETSIKA MISIONERA


Na dia ilaina aza ny tanjona mifantoka amin’ny
iraka, tsy ampy raha izany fotsiny ihany. Amin’ny maha pasitera Pentekôtista,
tsy maitsy mamadika ny tanjona ho tena zava-misy marina ianao. Paoly no ohatra
maneho izany fahamarinana izany. Ny tanjony dia ny hahita ny Jentilisa hitodika
amin’i Kristy (Asa 22:21; Rom. 10:1). Izany fanirina izany no nanetsika azy
hiasa mafy tsy nahalala sasatra ho famonjena azy ireo. Izao no fijoroana
vavolombelony: “fa efa niasa fatratra mihoatra noho izy rehetra aho, nefa tsy
izaho, fa ny fahasoavan'Andriamanitra no niara-niasa tamiko” (1 Kor. 15:10).
Tsy maintsy avadikao ho hetsika misionera tahaka izany koa ny tanjona
misionera. Tsy maintsy miezaka manao izay hahatonga ny fiangonanao ho
fiangonana misionera marina ianao.


Fampitana ny vina ho an’ny iraka


Ny tena andraikitra lehibe sahanin’ny pasitera
Pentekôtista tsirairay dia ny fampitana ny firehetam-po ho an’ny olona very ao
anatin’ny fon’ny vahoakan’Andriamanitra. Tsy maintsy
atao izay hahatonga saina fatratra ny olona ny amin’ireo very any ivelan’ny
rindrim-piangonana. Tsy maintsy atao koa izay hahatsapan’izy ireo ny toerana
misy ireo olona very rehetra any amin’ny toerana tsy mbola tratran’ny
filazantsara manerana an’i Afrika sy eto amin’izao tontolo izao. Mba
hahatanteraka izany, ilaina ny hitorianao, hampianaranao ary hanehoanao ny
iraka eo anatrehan’ny fiangonanao. Mila maharitra amin’izany ianao
mandra-pahazoan’ny mpikambana tsirairay ao amin’ny fiangonana fa ny andraikiny
dia ny mandray anjara ao anatin’ny missio Dei. 


Ny fomba roa no ahafahana mampita ao
am-pon’ny vahoakan’Andriamanitra ny vina mikasika ny iraka dia: amin’ny
alalan’ny Fanahin’Andriamanitra sy amin’ny alalan’ny Tenin’Andriamanitra.
Hetsika mahery vaika avy amin’ny Fanahy Masina sy Teny nifanentana tamin’ny
fotoana avy amin’ny Tompo no nilaina nanovana ny toetran’i Petera nanoloana ny
Jentilisa (Asa 10:9-16, 19-20). Amin’ny maha mpitarika mifantoka amin’ny iraka,
tsy maintsy ataonao azo antoka fa izany koa no mitranga ao amin’ny fiangonanao.
Tsy maintsy ataonao izay hahatonga ny Fanahy Masina hihetsika amin-kery ao
anatin’ny fotoam-bavaka, ary tsy maintsy miezaka ihany koa ianao mijery raha
feno ny Fanahy Masina ny mpikambana tsirairay. Mandritra izany, tsy maintsy azavainao
amin’ny vahoaka ny antony mahatonga ny Fanahin’Andriamanitra mihetsika. Amin’ny
maha Fanahin’Andriamanitra misionera Azy, Izy no manomana ny olona handray
anjara ao anatin’ny irak’Andriamanitra. 


Ao anatin’izany fotoana rehetra izany, tsy
maintsy mampianatra ny olona izay voalazan’ny Baiboly mikasika ny
irak’Andriamanitra ianao. Tsy maintsy asehonao azy ireo koa ny tokony hataony
ho famaliana ny Fanahy sy ny Teny. Tsy maintsy manokana ny tenany hivavaka
amim-pirehetam-po ho an’ny very, hanome amin’ny fahalalahan-tanana ho an’ny asa
misiona ary hizara amim-pahatokiana ny vaovao mahafaly amin’ny manodidina izy
ireo. Farany, tsy maintsy mihaika azy ireo hanokan-tena ho an’ny
irak’Andriamanitra ianao. 


Amin’ny maha mpitarika mifantoka amin’ny
iraka marina, tsy maintsy mitarika ny fiangonanao hiala amin’ny fifantohana
amin’ny tenany sy hifantoka amin’ny hafa, hiala amin’ny fifantohana amin’ny
zavatra ilainy sy iriny ary hifantoka amin’ny zavatra ilain’ny olona very
manodidina azy ianao. 


Izany Dia ho an’ny iraka izany dia hitaky anao
hanao ny zavatra rehetra ao anatin’ny fandinihana tsara. Izany koa dia hitaky
ny handrindranao ny fandaharam-potoana ao am-piangonanao sy hanovanao ny
tanjona sy ny votoatin’ny fivorianao. 


Fizarana tantara misionera


Fomba iray hahafahana mampivelatra toe-tsaina
mifantoka amin’ny iraka ao anatin’ny fiangonana ny fizarana tantara misionera
amin’ny olona. Azonao ampidirina ao anatin’ny toriteny
sy ny fampianarana ireny tantara ireny. Ny ankamaroan’ny tantara misionera dia
hita ao anaty Baiboly. Ny tantaran’i Jesosy no tantara misionera lehibe
indrindra amin’izay notantaraina. Ny bokin’ny Asan’ny Apostoly ihany koa dia
ahitana tantara misionera maro mampientanentana. Azonao atao koa ny maka
tantara misionera any anaty boky sy mihaino ny fijoroana vavolombelon’ireo
misionera. Ankoatr’izany, aza misalasala ihany koa mizara ny tantaranao
manokana amin’ny fiangonanao.


Fanendrena fivoriana ho an’ny iraka


Azonao atao koa ny manendry fotoana tsy tapaka
hiresahana amin’ny fiangonanao mikasika ny iraka. Azonao atao ny manasa azy
ireo hanatrika ny fivoriana manokana ho an’ny iraka na ny faran’ny herinandro
hananganana fahatongavan-tsaina ho an’ny iraka. Ataovy
laharam-pahamehana ny fandoavana ny saran-dalan’ireo misionera tonga mitsidika
ny fiangonanao. Tsara koa ny hampandraisanao anjara ny fiangonanao amin’ny asa
fanompoana misionera amin’ny alalan’ny fakana fanatitra manokana avy amin’izy
ireo. Tokony handray anjara amin’ny fanohanana misionera tsy tapaka ihany koa
ny fiangonana.


Famoronana “Tsingerin’ny Fahombiazana”


Fomba iray hafa hampitana vina ho an’ny
iraka ao anatin’ny fon’ny olona ny “tsingerin’ny fahombiazana”. Avy amin’ny
tantaran’i Davida izany hevitra izany. Talohan’ny nahatongavany ho
mpanjakan’Isiraely, nitarika vondrona kely nahitana miramila feno fahombiazana
izy. Hoy ny olona nanome voninahitra an’i Davida: “ianao
no mpitarika ny Isiraely nivoaka sy niditra” (2 Sam. 5:2). Ny teny hoe
“mpitarika nivoaka sy niditra” dia miresaka tsingerin’ny fahombiazana, ary
miresaka mikasika ny fitarihana mandritra ny fotoana fohy hanatanterahana
tetikasa momba ny iraka. Ny fahombiazana tsirairay dia hampahery ny olona
hametraka tanjona hafa azo tratraina indray. 


Ohatra, azonao atomboka amin’ny fanomanana
hetsika “Vavaka ho an’ny mpiara-monina aminao”. Alaivo ny anaran’ny olona
miara-monina aminao ary avelao ny fiangonana hivavaka ho azy ireo. Ny
fahombiazana kely dia hanokatra ny fon’izy ireo handray anjara bebe kokoa
amin’ny iraka. Ho sahy hanatratra ny ankoatran’ny tenany izy ireo ao anatin’ny
tsingerin’ny fahombiazana. 


Ireny tsingerin’ny fahombiazana ireny dia
hitarika amin’ny fanohanana sy fanofanana ho amin’ny iraka. Ao anatin’izany,
azon’ny fiangonana atao ny mandefa ekipa hitory ny filazantsara sy hanangana
fiangonana any amin’ny tanàna sy vohitra hafa mandritra ny fotoana fohy. Ny
sasany mety azonao hetsehana ho any amin’ny firenena hafa mba hanampy misionera
na hanangana fiangonana. Ny tatitra ataon’ireo ekipa ireo amin’ny fiangonana
dia hanainga fanahy ny olona handray anjara bebe kokoa ao anatin’ny iraka.


EKIPA MISIONERA AVY EO AN-TOERANA


Aza hadinoina ity ohabolana Afrikana ity:
“Raha te handeha haingana, mandehana irery; raha te handeha lavitra, mandehana
miaraka amin’ny hafa”. Azonao atao ny mamorona komity misionera na ekipa
misionera hanaovana anao amin’ny asa. Ireo lehilahy sy vehivavy manana vina
ireo no hanampy anao hanetsika ny fiangonana ho amin’ny iraka. 


Ny fiangonana misonera dia azo ampitahaina
amin’ny ekipa mpilalao baolina kitra. Ao anatin’izany, ny pasitera dia tsy ilay
mpilalao tena sangany, fa mpanazatra. Ny ekipa misionera miaraka aminy no ekipa
mpanazatra. Ny mpikambana ao am-piangonana dia tsy mpankafỳ mipetraka
mijery fa mpilalao eny ambony kianja. Ny andraikitrin’ny pasitera sy ny ekipa
misionera dia ny mifidy mpilalao, manofana sy manainga fanahy azy ireo ary
maniraka azy handrombaka ny fandresena. 


Talohan’ny nifidianan’i Jesosy ny mpianatra
roa ambin’ny folo dia nandany ny alina manontolo nivavaka tamin’Andriamanitra
Izy (Lioka 6:12). Tahaka izany koa, ao anatin’ny vavaka no tokony hifidiananao
ny ekipa misionera. Tokony hijery olona feno finoana sy Fanahy Masina, olona
manana toetra mendrika sy fahaiza-manao hanasoavana ny asa ianao. Tsara raha
mihaona amin’ny fotoana voafaritra mazava ny ekipa misionera mba hiara-hivavaka
sy hanomana. Ao anatin’io fotoana io no hiarahanareo mamolavolana ny tetikasa
fitoriana ny filazantsara, fananganana fiangonana ary fanatanterahana ny iraka.
Ao anatin’io koa no hametrahana ny paikadin’ny laharam-pahamehana sy hanaovana
ny tetibola entina manatanteraka ny iraka.


______________________________


Rehefa tonga ny fotoana hiverenan’i Jesosy
tany an-danitra dia nametraka baiko farany sy teny fikasana farany tamin’ny
Fiangonany Izy. Ny Baiko farany dia: “Ary raha niara-niangona teo aminy Jesosy,
dia namepetra azy tsy hiala an'i Jerosalema, fa hiandry
ny teny fikasan'ny Ray, izay efa renareo tamiko, hoy Izy; fa Jaona nanao batisa tamin'ny rano; fa ianareo kosa hatao batisa
amin'ny Fanahy Masina, rehefa afaka andro vitsivitsy.” (Asa 1:4-5). Ny teny
fikasana kosa dia “Fa hahazo hery ianareo amin'ny hilatsahan'ny Fanahy Masina
aminareo, ary ho vavolombeloko any Jerosalema sy eran'i Jodia sy Samaria ary
hatramin'ny faran'ny tany” (and.8).


Niaraka tamin’ireo teny ireo, Jesosy dia
nampahatsiaro ny Mpianany ny fahatsapana izay horaisin’izy ireo tsy ho ela,
amin’ny andro Pentekosta izay hifamatotra akaiky amin’ny Irany dia ny
fanavotana ny firenena. Noho izany, ny maha Pentekôtista dia midika fifantohana
amin’ny iraka. Midika ihany koa izany fa ny pasitera Pentekôtista marina dia
tsy maintsy mpitarika mafana fo amin’ny iraka. Amin’ny maha mpitarika mifantoka
amin’ny iraka, ny pasitera Pentekôtista dia notendren’i Kristy hitarika ny
Fiangonany ao anatin’ny iraka voatafy ny herin’ny Fanahy eo amin’ny toerana
misy azy sy hatrany amin’ny faran’ny tany. 


 







~ Fizarana 8 ~


 


Ny pasitera Pentekôtista amin'ny maha
mpitantana


 







~ Toko 32 ~


 


Fitantanana ny antontan-taratasy, ny
vola ary ny fananana


 


Jesosy dia niresaka mikasika ny tantaran’ilay
lehilahy mpanankarena izay nahita fa ny mpitandrina ny fananany dia nandany foana
ny fananany. Nantsoiny io mpitandrina tsy mahatoky io ary nasainy nanao tatitra
mikasika fomba nitandremany ny fananany (Lioka 16:1-2).


Ny Baiboly dia mampianatra fa ny mpanara-dia
an’i Kristy tsirairay dia mpitandrina ny fananan’Andriamanitra. Ny antony dia satria ny zavatra rehetra ananany ankehitriny dia
an’Andriamanitra (Sal. 24:1; Jakoba 1:17). Ny Baiboly dia mampianatra fa indray
andro any Andriamanitra dia hitaky ny hanaovan’ny kristiana tatitra mikasika ny
nitantanany ny fananan’Andriamanitra. Izany no nahatonga an’i Paoly nampitandrina
hoe: “Fa isika rehetra dia samy tsy
maintsy ho hita toetra miharihary eo amin'ny fitsaran'i Kristy, mba
handraisan'ny olona rehetra izay zavatra nataon'ny tenany, dia araka izay
nataony, na tsara na ratsy” (2 Kor. 5:10).


Mihatra amin’ny pasitera Pentekôtista ihany
kosa izany fitsipika fototra izany. Tsy maintsy tonga saina tsara izy fa ny
fiangonana tarihany dia an’i Kristy. Fiangonan’i Kristy no tantanany ary indray
andro, tsy maintsy hanao tatitra mikasika ny fomba nitantanany ny Fananany izy.



NY PASITERA PENTEKOTISTA AMIN’NY MAHA MPITANDRINA FANANANA


Hoy i Paoly raha nanoratra ho an’ny kristiana
tany Korinto: “ Ary raha izany, dia fantatrareo fa ny mpitandrina dia tokony ho
olona mahatoky. [* Gr: mpitandrina fananana]”(1 Kor. 4:2). Amin’ny maha olona
notendren’Andriamanitra hitandrina ny fiangonana, ny pasitera Pentekôtista dia
tsy maintsy mahatoky sy mahomby amin’ny fitantanana ny fananan’Andriamanitra.
Tafiditra ao anatin’izany ny raharaha ara-panahy sy ny raharaha samihafa
rehetra ao amin’ny fiangonana. Ny pasitera dia tsy maintsy mitandrina
amim-pahamalinana ny fanahin’ny olona. Ao anatin’izany koa, tsy maintsy
mahatoky amin’ny fitantanana ny raharaham-piangonana izy. Tafiditra ao
anatin’izany ny firaketana an-tsoratra, ny raharaha ara-bola ary fananam-piangonana.



Miaraka amin’ny fanomezam-pahasoavana
apostoly, mpaminany, mpampianatra, fahagagana ary ny maro hafa, Andriamanitra
dia nanome ny fiangonana fanomezam-pahasoavana “fitondrana” izay adika koa hoe
fanomezam-pahasoavana “Fitantanan-draharaha” ho fanampiana amin’ny fananganana
ny tenan’i Kristy (1 Kor. 12:28). Nanoratra i Paoly fa ny mpitandrina dia “mpitandrina
ny an'Andriamanitra” (Tit. 1:7). Noho izany, andraikitrin’ny pasitera ny
mitantana tsara ny fiangonanan’Andriamanitra. Nambaran’i Paoly tamin’i Titosy
fa ankoatran’ireo zavatra hafa rehetra takiana, ny mpitandrina dia tsy maintsy
“tsy manan-tsiny...marina...mahonom-po” (and.8). Ny tsirairay avy amin’ireo
toetra ireo dia toetran’ny mpitantana fanana tsara. 


Na dia heverin’ny sasany ho zavatra efa
mahazatra aza ny fitantanana horesahana ato amin’ity toko ity dia zava-dehibe
kosa ho an’ny pasitera Pentekôtista izay nantsoina hitandrina ny fiangonana. Ny
fomba hitantanan’ny pasitera dia mety hisy fiantraikany lehibe amin’ny asa
fanompoany. Ny pasitera Pentekôtista tsy mahomby amin’ny fitantanana ny
raharaha tsotra ao am-piangonana dia mety ho very hasina amin’ny fitantanana ny
raharaha ara-panahy. Hoy ny fampitandreman’i Petera: “Samia mifanompo araka ny
fanomezam-pahasoavana izay noraisinareo, dia tahaka ny mpitandrina tsara ny
fahasoavana maro samy hafa izay an'Andriamanitra” (1 Pet. 4:10). 


Na dia mihoatra noho ny fandraharahana aza ny
fiangonana, tsy azo lavina koa fa fandraharahana izy. Amin’ny ankapobeny, ny
fahombiazan’ny fandraharahana dia miankina tanteraka amin’ny fahaizana mandamina
sy mitantana. Misy milaza fa tsy mitaky rafi-pandaminana ny fiangonana satria
zavatra miaina fa tsy rafitra fotsiny. Ampahany ihany no marina amin’izany
fanambarana izany. Marina fa ny fiangonana, amin’ny maha tenan’i Kristy dia
zavatra miaina. Kanefa, tsy marina ny filazana fa tsy mila rafitra fandaminana
izy. Ny marina dia izao: ny zavatra miaina rehefa dia tena voarindra. Ohatra
amin’izany ny tenantsika, ny loha dia manana ny toerany, tahaka izany koa ny
vatana, ny sandry, ny ranjo, sy ny sisa.


Ny rafi-pandaminana dia miresaka fandaminana,
ary ahitana ezaka iombonana. Ny lalimoara dia mety ho fitaovana sarobidy,
kanefa tsy mahasoa izany raha tsy ampidinina avy ao anaty kamiao sy apetraka ao
an-trano ary ampiasaina. Tahaka izany koa ny fiangonana, raha tiana hahatratra
ny hery anaty ananany izy dia tsy maintsy alamina amim-pahamalinana.


Ny pasitera Pentekôtista tsirairay dia tsy
maintsy miezaka mampivelatra ny fahaiza-manaony amin’ny fandaminana. Ny
fiangonana tsirairay dia tokony hanana rafitra tsara sy mahomby hitantanana ny
raharahany. Rehefa mandroso sy mitombo ny fiangonana, dia mihasarotra ny
rafi-pandaminana ary ny mihamafy koa ny fitanana an-tsoratra. Ireto avy no
andraikitra fitantanana sahanin’ny pasitera Pentekôtista: (1) fitantanana ny
firaketana an-tsoratrin’ny fiangonana, (2) fitantanana ny volam-piangonana, ary
(3) fitandremana ny fananam-piangonana. Ny sisa amin’ity toko ity dia hiresahana
mikasika ireo andraikitrin’ny pasitera ireo.  


FITANTANANA NY FIRAKETANA AN-TSORATRA


Ny pasitera Pentekôtista mahomby dia handany
ny fotoanany sy ny heriny amin’ny fihazonana ara-dalàna sy amin’ny fomba
manaraka ny toetrandro ny firaketan’ny fiangonana. Ireny firaketana an-tsoratra
ireny dia hitondra tombotsoa ho an’ny pasitera sy ny fiangonana amin’ny lafiny
efatra fara fahakeliny.


Voalohany, ny firaketana an-tsoratra dia
hanamora ny fitadiavan’ny pasitera ireo tsara ho fantatra tena manan-danja amin’ny
fotoana ilàny izany. Ary satria manaraka ny toetrandro
ny firaketana, dia azo atao tsara ny matoky izay voalaza ao.


Faharoa, ny firaketana an-tsoratra
ara-dalàna dia manampy ny pasitera hitantana sy hiaro ny fananam-piangonana.
Azony ampiasaina ho porofon’ny fananana sy ny volan’ny fiangonana izany.
Ohatra, raha misy olona milaza fa tompon’ny tanin’ny fiangonana dia azon’ny
pasitera atao avy hatrany ny maneho ny porofon’ny maha an’ny fiangonana izany. 


Fahatelo, ny firaketana tsara dia manampy
ny pasitera Pentekôtista hanana ny tsara ho fantatra rehetra entina mandray
fanapahan-kevitra tsara mikasika ny ho avin’ny fiangonana. Ohatra, raha
mandinika ny isan’ny olona mpamonjy fivoriam-bavaka mandritra ny taona ny
pasitera dia afaka manao tetikasa hampitomboana ny fiangonana amin’ny ho avy.
Ny tsara ho fantatra voarakitra an-tsoratra ihany koa manampy amin’ny
fandraisana fanapahan-kevitra mifamatotra amin’ny fitarihana, ny fananganana
trano fiangonana sy fanomanana ireo mpiasa ilaina. Hitan’ny pasitera ao koa
ohatra ny isan’ny fanamasinana fanambadiana nataony tamin’ny taona lasa,
hanampy azy amin’ny fanombatombanana izay mety ho isan’ny fanamasinana
fanambadiana hataony amin’ny taona manaraka izany. Noho izany, ny tsara ho
fantatra rehetra voarakitra an-tsoratra dia hanampy ny pasitera haminavina sy
hanomana ny ho avy. 


Farany, ny firaketana an-tsoratra tsara dia
mampifandray ny pasitera sy ny fiangonana amin’ny lasa. Manampy ny pasitera sy
ny mpikambana ao amin’ny fiangonana hahatsiaro ny lalana efa nolalovan’izy ireo
izany. Io tantara io dia hanampy azy ireo hankasitraka izay rehetra teo alohany
sy hahatsapa fahamarinan-toerana. 


Fitsipika fototrin’ny fitanana an-tsoratra


Ho avy ny fotoana tsy maintsy hangatahana
ny pasitera tsirairay hanolotra ny fitarihany amin’izay handimby azy. Ny
pasitera Pentekôtista mahatoky dia hanomana ny fiangonana amin’izany zavatra
tsy maintsy hitranga izany. Fomba iray hahafahany manao izany ny fihazonana
tatitra an-tsoratra marina mikasika ny fiangonana. Ireto misy fitsipika fototra
dimy mikasika ny fitanana an-tsoratra:


1.      
Marina: Ny
firaketana an-tsoratra rehetra dia tsy maintsy marina tsara. Tsy maintsy maneho
amin’ny fomba marina ny zavatra niseho rehetra.


2.      
Voalamina tsara. Ny fiangonana dia tokony ho voalamina tsara. Tsy maintsy atao
manaraka ny lojika ny fanasokajiana ny zavatra rehetra, amin’izay mora ny
mitady ny tsara ho fantatra amin’ny fotoana ilàna izany. 


3.      
Ara-potoana.
Ny firaketana an-tsoratra dia tokony ho ara-potoana. Ny lafiny ara-bola dia tsy
maitsy anaovana tatitra ara-potoana. Ny zavatra hafa toy ny fitsofan-drano
zaza, ny batisa ary ny fanamasinana fanambadiana ihany koa dia tokony ho
voarakitra ara-potoana.


4.      
Feno. Ny
firaketana an-tsoratrin’ny fiangonana dia tsy maintsy atao feno. Ny fotoana sy
ny hetsika manan-danja rehetra dia tokony hotanana an-tsoratra. 


5.      
 Azo antoka. Ny firaketana
an-tsoratra rehetra dia tsy maintsy atao amin’ny toerana azo antoka,
lavitrin’ny mpangalatra ary tsy simban’ny zavatra mifamatotra amin’ny
toetrandro. 


Tatitra marina


Tokony ho azon’ny pasitera Pentekôtista antoka
fa ny tatitra dia voatahiry tsara ao amin’ny trano fivoriana ao am-piangonana. Ao anatin’izany ny tatitry ny fivoriana isam-bolana sy isan-taona
ary ny fivoriana manokana. Sekretera voatendry no misahana ny fitanana
an-tsoratra sy maneho izany mba hankatoavina amin’ny fivoriana manaraka. Ny
tatitra nankatoavina dia tokony hosoniavin’ny sekretera sy ny pasitera ary
apetraka ao amin’ny firaketana ny antontan-taratasin’ny fiangonana mba hojerena
amin’ny manaraka. 


Firaketana ny zava-miseho 


Ny pasitera Pentekôtista tsirairay dia tokony
hanana boky mirakitra ny zava-miseho samihafa rehetra. Ao anatin’io boky io no
hiraketana ny lisitrin’ny mpikambana, ny batisa amin’ny rano, ny
fanamasinam-panambadiana, ny fanoloran-jaza ary ny lisitrin’ny olona mamonjy
fotoam-bavaka araka izao manaraka izao:


Ny maha mpikambana. Ny boky firaketan’ny fiangonana dia tokony hahitana ny lisitrin’ny
mpikambana. Ny anarana fenon’ny mpikambana vaovao dia tokony hosoratana ao
anatin’ny lisitra rehefa voaray ho mpikambana ara-dalàna izy. Ny lisitra dia
tokony hampiarahana amin’ny daty nandraisana azy ireo ho mpikambana sy ireo
fanamarihana manan-danja samihafa mikasika ny nandraisana azy ireo. Rehefa misy
mpikambana modimandry na niala ao amin’ny fiangonana dia tokony hosoratana ao
anatin’ny firaketana ihany koa. Tsara ny hanomezana takela-pahatsiarovana na
karatra ho an’ny mpikambana vaovao amin’ny fotoana handraisana azy ireo. Tokony
hazonina ao amin’ny fiangonana ny kopian’izany. 


Ny batisa amin’ny rano. Ny firaketana ny zava-miseho ihany koa dia tokony hahitana ny
lisitrin’ny olona natao batisa amin’ny rano, miaraka amin’ny daty nanaovana
batisa azy ireo ary ny taonany tamin’ny fotoana nanaovana batisa azy. Tokony
hahazo takela-pahatsiarovana ny olona tsirairay atao batisa. 


Fanambadiana: Ny firaketana ny zava-miseho dia tokony hahitana tatitra mikasika
izay rehetra nanambady tao amin’ny fiangonana. Tokony ho hita ao anatin’io
firaketana io ny anaran’ny mpampakatra sy ny anaran’ny ampakarina. Tokony ho
hita ao ihany koa ny anaran’ny mpanao asa fanompoana nanao ny fankalazana sy ny
anaran’ny mpanao asa fanompoana hafa nandray anjara tao anatin’ny fotoana. Azon’ny
pasitera atao koa ny mandrakitra an-tsoratra ny fotoana nanambarana tamin’ny
fiangonana ny fifamofoan’izy ireo. Aorian’ny fanamasinana fanambadiana dia
tokony hotolorana takela-pahatsiarovana ny mpivady. Ny pasitera dia tsy maintsy
manaraka ny lalàna mifehy ny fanambadiana eo amin’ny firenena.


Fanoloran-jaza. Ny pasitera dia tokony handrakitra an-tsoratra ny anaran’ny zaza
rehetra notsofin-drano tao amin’ny fiangonana. Ny fiangonana Pentekôtista dia
tsy manao batisa ny zaza fa manao fistofan-drano. Ny nanoloran’i Hana an’i
Samoela zananilahy ho an’Andriamanitra no ohatra tsara amin’izany fanao izany
(1 Sam. 1:21-28). Aorian’ny fanoloran-jaza, ny pasitera dia tokony hanoratra ny
anarana fenon’ny zaza ao anatin’ny boky firaketana, miaraka amin’ny daty sy
toerana nahaterahany ary ny daty nanolorana azy. Tokony ho hita ao anatin’io
lisitra io ihany koa ny anaran’ny ray aman-dreny, ny adiresiny, ny laharan’ny
finday ary ireo tsara ho fantatra hafa rehetra. Tokony hotoloran’ny pasitera
takela-pahatsiarovana ny ray aman-dreny nanolotra ny zanany. 


Ny famonjena fivoriam-bavaka: Tokony horaketin’ny pasitera an-tsoratra ihany koa ny isan’ny
olona manatrika fotoam-bavaka isaky ny alahady. Ireto avy no tokony hotafiditra
ao anatin’io tatitra io: daty sy ny isan’ny olona nanatrika ny Sekoly Alahady,
ny fotoam-bavaka Alahady maraina, ny fotoam-bavaka hariva, ny fivorian’ny
ankizy, ny tanora ary ny fotoana ao anatin’ny herinandro. Ny pasitera na ny
sekreteran’ny fiangonana no tokony hitahiry izany taratasy izany. 


Firaketana ny toriteny


Ho fanampin’ny firaketana ho an’ny fiangonana
noresahantsika teo, azonao atao ihany koa ny mitahiry ny rakitrin’ny
toriteninao. Isaky ny mitoriteny, mampianatra lesona,
na miteny eo imasom-bahoaka toy ny manao seminera ianao dia azonao atao ny mitahiry
izany. Ny toriteny tsirairay dia tokony hahitana ny daty, ny fotoana ary ny
toerana nanolorana ny hafatra. Tokony ho hita ao ihany koa ny andalan-tSoratra
Masina noraisina sy ny lohatenin’ny hafatra. Azonao asiana fanamarihana
manan-danja toy ny valiny nasetrin’ny olona ny hafatra ihany koa izany. Ity
firaketana ity dia hanampy anao hanaraka ny hafatra notorianao sy hanombana ny
fandaharam-potoanan’ny toriteninao. Iray amin’ny antony hitehirizanao ny
toriteninao koa dia ny mba hojerenao any aoriana. 


FITANTANANA NY VOLAM-PIANGONANA


Ny pasitera Pentekôtista dia tsy maintsy
miantoka ny maha marina sy ara-potoana ny raharaha ara-bola rehetra ao
anatin’ny fiangonana. Ny fanaovana izany dia hahatonga ny volam-piangonana ho
voatantana araka ny tokony ho izy. Hanampy amin’ny fiarovana ny pasitera sy ny
mpitarika fiangonana amin’ny fitantanana ara-dalàna ny vola ihany koa izany. 


Fandraisana sy fitantanana ny fanatitra


Ny loharanom-bolan’ny ankamaroan’ny fiangonana
Pentekôtista eto Afrika dia ny fanatitra sy ny fahafolon-karena nangonina
nandritra ny fivoriana fiderana an’Andriamanitra alahady maraina. Na dia araka
ny fomba fanao mahazatra ao am-piangonana aza no hanangonana ireny fanatitra
ireny, tsy maintsy azon’ny pasitera antoka fa voatantana amim-pahitsiana sy
amin’ny fomba mangaraharaha izany. 


Mba hahatanteraka izany, tsy maintsy
mpiasan’ny fiangonana mahatoky roa na mihoatra mandrakariva no manisa ny
fanatitra. Aorian’ny fanisana ny fanatitra, ireo mpiasan’ny fiangonana ireo dia
tsy maintsy mameno ny taratasy mirakitra ny fanatitra. Ny tokony ho hita eo
amin’io taratasy io dia ny daty, ny karazana fanatitra noraisina, ary ny
anarana sy ny sonian’izay nanisa ny vola. Tokony hisy faritra voatokana
hiraketana an-tsoratra manokana ny momba ny karazana fanatitra tsirairay ihany
koa ao anatin’ny taratasy. Ohatra: tokony hisy tsipika natokana ho an’ny
“ampahafolon-karena”, hisy koa ny “fanatitra”, eo koa ny ho an’ny “fanatitra ho
an’ny tao-trano”, misy koa ny “fanatitra ho an’ny asa misiona” ary ny maro
hafa. Ny vola voaray dia tokony hosoratan’ny mpanisa vola mazava tsara eo
amin’ny toerana mifanandrify amin’ny anarany avy.


Io taratasy mirakitra ny fanatitra io dia
tokony hatao tahadika ka ny iray omena ny mpitahiry volan’ny fiangonana ary ny
iray kosa ho an’ny pasitera. Averin’ny mpitahiry vola isaina ny vola rehefa
voarainy ary soratany ao anatin’ny boky eo amin’ny sokajy tokony hisy azy avy
ny maribola tsirairay. Raha efa izany dia ateriny any
amin’ny banky ny vola. (Raha azo atao, ny fiangonana tsirairay dia tokony
hanana kaonty any amin’ny banky. Raha tsy misy fahafahana manao izany, dia
tokony hotehirizina amin’ny toerana azo antoka na ao anatin’ny lalimoara mihidy
ny vola). Tokony hotehirizin’ny mpitahiry volan’ny fiangonana tsara ny taratasy
manamarina ny nandrotsahana vola tany amin’ny banky. 


Firaketana an-tsoratra ny volam-piangonana


Ny volam-piangonana dia azo raketina
an-tsoratra na ao anaty solosaina. Raha solosaina no ampiasaina dia fahendrena
ny manao printy taratasy misy ny tatitra isan-kerinandro ary mitahiry izany ao
amin’ny antontan-taratasin’ny fiangonana satria misy fotoana simba ny
solosaina. Isaky ny misy vola raisina na avoaka dia tsy maintsy raketina ao
anaty Rosia. Anjaran’ny mpitahiry ny volam-piangonana ny manoratra izay
voalazan’ny rosia ao anatin’ny bokim-bola. 


Ny pasitera Pentekôtista tsirairay dia tsy
maintsy mianatra mamaky sy mamakafaka ny bokim-bola. Izany fahaiza-manao izany dia
manampy azy amin’ny fanaraha-maso ny volam-piangonana sy mampahafantatra azy ny
vola eo an-tanana amin’ny fotoana ilana izany. Ny fanaovana izany dia sady
manampy ny pasitera sy ny mpitarika ny fiangonana handray fanapahan-kevitra
amim-pahendrena no mahatonga ny volam-piangonana ho voatantana tsara. 


Fitsinjarana ny volam-piangonana


Ny fanatitra tsirairay nomena ny fiangonana
dia tsy tokony hampiasaina afa-tsy amin’ny antony nanomezana azy ihany. Fahadisoana
tanteraka ohatra ny maka ny vola natokana ho an’ny fananganana trano ary
mampiasa izany hividianana fiara ho an’ny pasitera. Ny vola rehetra mivoaka na
omena olona na ampiasaina amin’ny tetikasan’ny fiangonana dia tsy maintsy
asiana rosia, ary omena ny mpitahiry volan’ny fiangonana mba horaketina
an-tsoratra mazava. Ny rosia rehetra dia tsy maintsy
tehirizina ao anatin’ny antontan-taratasin’ny fiangonana. 


Tatitra momba ny vola


Isaky ny faran’ny volana, ny mpitahiry ny
volam-piangonana dia tokony hanomana tatitra ara-bola ho an’ny pasitera sy ny
komitin’ny fiangonana. Io tatitra io dia hanome ny mpitarika ny fanazavana
marina mikasika ny vola niditra sy ny fandaniana nandritra ny volana lasa.
Hanampy azy ireo handray fanapahan-kevitra hendry mikasika ny volan’ny
fiangonana izany. Ankoatran’ny tatitra isam-bolana, ny mpitahiry volan’ny
fiangonana dia tsy maintsy manomana ny tatitra isan-taona ary manolotra izany
amin’ny mpikambana ao amin’ny fiangonana mandritra ny fivoriana
fandaminan-draharaha isan-taona. 


Fanaovana tetibola


Zava-dehibe ny hahaizan’ny pasitera
Pentekôtista manomana sy manaraka tetibola isan-taona. Hanampy azy sy ny
mpiara-miasa aminy hitandrina tsara ny volam-piangonana izany. Ny tetibola dia
drafitra ara-bola. Fanombanana ny vola hiditra amin’ny fiangonana mandritra ny
taona ho avy sy fanaovana drafitra mikasika ny fampiasana izany. Ny tetibola
tsara dia maneho ny iraka sy ny laharam-pahamehan’ny fiangonana. Ohatra, raha ny
fanatanterahana ny iraka sy ny fananganana fiangonana no laharam-pahamehan’ny
fiangonana, ny tetibola dia tokony haneho izany laharam-pahamehana izany. Noho
izany, ny tetibola dia azo raisina ho tahirin-kevitra maneho ny paikady
hanatanterahana ny iraka.


Ny fanomanana tetibola dia mitaky ny
hamakafakan’ny pasitera sy ny komitin’ny fiangonana amim-pahamalinana ny
volam-piangonana nandritra ny taona maromaro teo aloha. Ny tsara ho fantatra
rehetra avy amin’io famakafakana io no entina mandray fanapahan-kevitra miaro
paikady mikasika ny hitsanjarana ny vola mandritra ny taona manaraka. Ity fomba
fiasa ity dia mahatonga ny volam-piangonana tsy ho lany amin’ny zavatra tsy
manan-danja kanefa ny zava-dehibe tsy voasahana. 


Fizarana roa lehibe no hita ao anatin’ny
tetibola: ny fanombanana ny vola miditra sy ny fanombanana ny fandaniana ho
an’ny taona ho avy. Ny mandrafitra ny fanombanana ny vola miditra dia ahitana
ny fahafolon-karena, ny fanatitra manokana, ary ny loharanom-bola hafa. Ny fandaniana
kosa dia tokony hahitana ireo fandaniana tsy miova (toy ny karama, ny
famerenana ny vola nindramina, ary fampandehanan-draharaha) sy ireo fandaniana
miovaova (toy ny fitaovana fampiasa ao amin’ny birao, ny fitaovan’ny Sekoly
Alahady, ny fampahafantarana ny fiangonana, ary ny fanadiovana sy fikarakarana
ny trano). Ny fiangonana ihany koa dia tokony hanana tetibola hiatrehana ny
zavatra tsy ampoizina sy ny hamehana. Amin’ny voalohany dia sarotra ny mamolavolana
tetibola. Kanefa, raha mahatoky amin’ny fanaraha-maso ny vola miditra sy mivoaka
ao amin’ny fiangonana mandritra ny roa na telo taona ianao dia hihamora ny
fanaovana tetibola. Ho tonga fitaovana lehibe sady mahomby amin’ny
fampandehanana ny fiangonana izany. 


FITANANA NY FANANAM-PIANGONANA


Amin’ny maha mpitandrina ny
fananan’Andriamanitra, tsy maintsy azon’ny pasitera Pentekôtista antoka fa ny
fananam-piangonana dia voahazona tsara. Ao anatin’io fananana io ny taratasy
ara-panjakana samihafa momba ny tany, ny trano ary izay rehetra an’ny
fiangonana.


Fiarovana ny taratasy ara-panjakana


Tsy maintsy apetrakin’ny pasitera amin’ny
toerana azo antoka sy amin’ny fomba voarindra tsara ny taratasy ara-panjakana.
Raha azo atao, ireny antontan-taratasy ireny dia tokony hotehirizina amin’ny
toerana azo antoka fametrahana taratasy any amin’ny banky. Fara fahakeliny,
tokony hanana lalimoara mihidy sy azo antoka hitehirizana ny taratasim-piangonana
rehetra. 


Fiahiana ny fananam-piangonana


Ny pasitera Pentekôtista ihany koa dia
tompon’andraikitra amin’ny fanaraha-maso ny fikarakarana ny trano fiangonana sy
ny manodidina izany. Azony atao ny manendry komity hisahana izany fanaraha-maso
izany. Io komity io no manao izany hahatonga ny tanàna sy ny trano ho mendrika
antsoina hoe tranon’Andriamanitra. Ny gorodom-bato na ny gorodona taila sy ny
tokontany dia tsy maintsy voafafa sy madio tsy misy loto isan’andro. Ny
rindrina dia tokony holokoina sy hosasana. Ny varavarankely dia tokony ho madio
sy tsara. Tokony ho ao anatin’ny tetibolan’ny fiangonana izay rehetra ilaina
amin’ny fikarakarana ny trano fiangonana sy ny manodidina izany. 


Tokony hokarakaraina tsara tahaka izany koa
ny fanaka sy ny fitaovana hafa Ny fitaovana toy ny polipitra, ny seza, ny
latabatra, ny fitaovana ao amin’ny birao ary ny fanamafisam-peo dia tokony
hatao madio sy tsy misy fahasimbana. Raha misy mila fanamboarana dia tokony
hatao haingana izany.


 







~ Toko 33 ~


 


Fanetsehana mpitarika laika


 


Atỳ Afrika dia zavatra tena mahazatra ny
mahita ankizy milalao baolina eny ankalamanjana. Ny sasany mampiasa baolina
tena izy. Any amin’ny faritra ambanivohitra, baolina namboarina tamin’ny harona
plastika maromaro nofatorana tady no ampiasain’izy ireo. Tena mahafaly ny mahita
azy ireo mihazakazaka, mihomehy ary manome ny tsara indrindra ho an’ny ekipany.



Ny ankizy sasany manana tombontsoa manokana
dia afaka milalao ao anatin’ny ekipa eo amin’ny fiaraha-monina misy azy. Ao no
ianaran’izy ireo ny lanjan’ny asan’ny ekipa sy ny fanaovana lalao madio. Ny
mpikambana ao anatin’ny ekipa dia mianatra manome lanja ny mpilalao namany sy
ny ekipa manontolo. Mba hisin’ny fahombiazana, tsy maintsy manome ny tsara
indrindra avy aminy ny tsirairay ao anatin’ny ekipa. Na dia ao anatin’ny
faharesena aza dia mifampahery sy mifampitraka ihany koa izy ireo. Ireo ankizy
ireo dia mianatra fa ny fahombiazan’ny ekipa dia miankina betsaka amin’ny
toetran’ny mpilalao tsirairay. Tafiditra ao anatin’izany na ny milalao eo
an-kianja na ny mpisolo toerana. Ny fiangonana dia afaka mianatra zavatra
betsaka avy amin’ny ekipa mpilalao baolina tsara tantana.


Tahaka izao no namaritan’ny olona iray ny
lalao baolina kitra matihanina: olona roa amby roapolo izay te hiala sasatra
mafy; jeren’ny olona iray alina hafa te hanao fanatanjahan-tena. Mampalahelo fa
izany no sarin’ny fiangonana Pentekôtista amin’izao androntsika izao.
Mpikambana vitsy ihany no mitondra ny vesatrin’ny asa fanompoana, ny ankamaroan’ny
fiangonana dia mitazana fotsiny. Tonga “mpijery lalao” ny fiangonana, mankahery
ireo vitsivitsy mandray anjara. Izany toe-javatra tsy azo sainina sady tsy ara-baiboly
izany dia mampandringa ny fahombiazan’ny fiangonana amin’ny fanatanterahana ny
irak’Andriamanitra. Raha tiana hiroborobo ny fiangonana, tsy maintsy ahetsika
ho amin’ny asan’ny fanjakan’Andriamanitra ny laika. 


Ity toko ity dia hanasongadina izany
fanamby izany. Voalohany, apetrany ny fototra ara-baiboly mikasika ny
fitarihan’ny laika ao anatin’ny fiangonana. Avy eo, omeny ireo torohevitra
fampihatra samihafa hahafahanao pasitera Pentekôtista manetsika
amim-pahombiazana ny laika ho amin’ny asa fanompoana ao anatin’ny fiangonana sy
eo amin’ny fiaraha-monina. 


INONA NO AMBARAN’NY BAIBOLY


Hatramin’ny fanombohan’ny fiangonana, ny
apostoly dia nahita fa nilaina ny fanetsehana ny tsirairay ho amin’ny asa
fanompoana voatafy ny herin’ny Fanahy Masina. Moa tsy nampanantena ve i Jesosy
hoe: “Fa hahazo hery ianareo amin'ny hilatsahan'ny Fanahy
Masina aminareo, ary ho vavolombeloko any Jerosalema sy eran'i Jodia sy Samaria
ary hatramin'ny faran'ny tany” (Asa 1:8)? Izany teny fikasana izany dia tsy ho
an’ny apostoly ihany. Natao ho an’ny kristiana tsirairay: ny mpitarika sy ny
laika. Ny drafitr’i Jesosy ho an’ny Fiangonana dia ny hahatonga ny tsirairay
avy ho feno ny Fanahy sy handray anjara amin’ny fanatanterahana ny
irak’Andriamanitra. 


Ny fiangonana voalohany


Taorian’ny firotsahan’ny Fanahy tamin’ny
Pentekosta dia nanomboka nandamina avy hatrany izay hahombiazan’ny asa
fitoriana ny filazantsara sy fanofanana fanaovana mpianatra ny fiangonana. Hoy
ny Baiboly: “Ary izy ireo naharitra tamin'ny fampianaran'ny Apostoly sy ny
fiombonana sy ny famakiana ny mofo ary ny fivavahana” (Asa 2: 42). Nampiany koa
hoe: “Ary dia niray saina isan'andro izy ka nazoto nankeo an-kianjan'ny tempoly...nidera
an'Andriamanitra sady nahita fitia tamin'ny vahoaka rehetra. Ary ny
olom-bonjena dia nanampin'ny Tompo isan'andro ho isan'ireo” (and. 46-47). Nila
mpitarika mba hiahy ireo zavatra nilaina maika tany anatin’ny vondrona nivory
tany an-tokantrano. Tsy nisalasala ny apostoly fa nanomboka nanangana ireo
mpino vaovao ho amin’ny fitarihana sy ny fanompoana. 


Rehefa nitombo sy nihanatanjaka ny fiangonana
dia nitombo ireo olona nanomboka niditra tao anatin’ny ekipa mpitarika. Ireo
lehilahy sy vehivavy ireo dia nanompo teo ambany fitarihan’ny apostoly ary
nanampy azy ireo tamin’ny asany. Amin’izao androntsika izao dia diakona no
iantsoana azy ireo. Notakian’ny apostoly manokana fa ireo mpitarika laika ireo dia
tsy maintsy feno ny Fanahy Masina sy fahendrena. Ny asan’izy ireo dia nandamina
ny fizarana fiantrana tamin’ny mpitondratena miteny Grika izay niverina
tamin’ny Tompo (Asa 6:1-7). Tsy isalasalana fa nitombo ny andraikin’ireo lehilahy
ireo rehefa nitombo ny zavatra nilaina. Ny roa tamin’ireo lehilahy ireo,
Stefana sy Filipo dia tonga mpitory ny filazantsara mahery vaika.


Taona maro taty aoriana, rehefa nivelatra ny fandaminana
tao anatin’ny fiangonana dia nazavain’i Paoly tamin’ny Efesiana ny tokony ho firafitry
ny fiangonana. Ny fiangonana dia tarihan’ny “Apostoly, ny mpaminany, ary ny
sasany ho evanjelista, ny mpiandry ary ny mpampianatra” (Efe. 4:11). Kanefa,
tsy natao hiasa irery ireo mpanao asa fanompoana ireo. Ny asany dia “fanatanterahana ny olona masina, ho amin'ny asan'ny
fanompoana” (and.12). Ny mpanao asa fanompoana dia natao hanangana
mpitarika hanampy azy ireo amin’ny asa. Raha hanao izany izy ireo dia hatanjaka
sy hahomby ny fiangonana (and. 11-16). 


Fanompoana fisoronana sy faminaniana ho an’ny mpino rehetra


Ny Baiboly dia mampianatra momba ny
“fanompoana fisoronan’ny mpino rehetra”. Midika izany fa ny mpanara-dia an’i
Kristy tsirairay dia mpisorona eo anatrehan’Andriamanitra. Amin’ny maha
mpisorona, manan-jo hamaky sy handika ny Soratra Masina ary hizara ny
fahasoavan’Andriamanitra amin’ny hafa izy ireo (1 Pet. 2:5, 9). Ny Baiboly koa
dia mampianatra mikasika ny “fanompoana faminaniana ho an’ny mpino rehetra”.
Midika izany fa ny olona rehetra nateraka indray sy feno ny Fanahy Masina dia
ao anatin’ny fiaraha-monin’ny mpaminanin’Andriamanitra amin’izao andro farany
izao (Nom. 11:29; Joela 3:1 2; Asa 2:17-18). Tamin’ny alalan’ny fanomezana
ny Fanahiny, Andriamanitra dia nanafy hery azy ireo ho vavolombelon’i Kristy
“any Jerosalema sy eran'i Jodia sy Samaria ary hatramin'ny faran'ny tany” (Asa
1:8).


Tamin’ny Pentekosta, ny nanombohan’i Petera ny
toriteniny dia ny fanambarana fa “izao [ilay firotsahan’ny Fanahy Masina] ilay
nampilazaina an'i Joela mpaminany hoe: Ary amin'ny andro farany, hoy
Andriamanitra, no handatsahako ny Fanahiko amin’ny nofo rehetra, Ary ny
zanakalahinareo sy ny zanakavavinareo haminany” (Asa 2: 16-17). Fanomezana
baiko ho an’ny olona no namaranan’i Petera ny toriteniny: “Ary hoy Petera
taminy: Mibebaha, ary aoka samy hatao batisa amin'ny anaran'i Jesosy Kristy
ianareo rehetra mba hahazo famelana ny helokareo; ary ianareo handray ny
fanomezana, dia ny Fanahy Masina”. Narahan’i Petera fampanantenana mahafinaritra
izany “ny teny fikasana dia ho anareo sy ny zanakareo—ary ho an'izay rehetra lavitra, na iza na iza hantsoin'i Jehovah
Andriamanitsika hanatona Azy” (and. 38-39). Nambaran’i Petera tamin’izany fa tonga
ny fotoana hanompoan’ny vahoakan’Andriamanitra amin’ny maha mpanao asa
fanompoana voatafy ny Fanahy. 


Araka izany, ny fanafiana ny herin’ny Fanahy
Masina no mahatonga ny olona afaka miteny sy manao asa fanompoana ho an’i
Kristy fa tsy ny sarangany na ny fari-piainanay. Tsy maintsy eken’ny pasitera
Pentekôtista izany ary tsy maintsy mampahery ny olona hikatsaka ny fanafiana ny
herin’ny Fanahy sy handray anjara amin’ny asa fanompoan’ny fiangonana izy. 


NY ILANA NY MPITARIKA LAIKA


Mba hahatonga ny fiangonana hiroborobo sy
hitombo araka ny tanjon’Andriamanitra ho azy, tsy maintsy matanjaka ny
fitarihan’ny pasitera. Tsy maintsy manana mpitarika laika matanjaka koa nefa
izy. Ny fanamby lehibe atrehan’ny ankamaroan’ny Fiangonana Pentekôtista aty
Afrika amin’izao androntsika izao dia tsy mpianatra ny ankamaroan’ny mpikambana.
Mampalemy ny fiangonana izany. Ny antony dia satria tsy voahofana ny olona ka
ny pasitera no tsy maintsy manao ny asa tokony hataon’izy ireo. Vokany,
matetika ny pasitera no sahirana amin’ny fanatanterahana asa madinika ka tsy
manana fotoana sy hery hanaovana amim-pahombiazana ireo asa tena manan-danja. 


Ny tantaran’i Jetro sy Mosesy no maneho io
teboka io (Eks. 18:13-26). Mosesy no nitarika ny vahoaka Isiraely niala
tamin’ny fanandevozana tany Egypta. Teto izy dia mbola nitohy nitsara ny
adin’ny vahoaka. Satria betsaka no nanatona mba hotsaraina dia nanomboka ny
maraina i Mosesy no nitsara ary nitohy mandra-paharivan’ny andro izany.
Isan’andro dia izany ihany no nataony. Sasatra ihany i Mosesy rehefa nandeha ny
fotoana.


Rehefa hitan’i Jetro rafozan’i Mosesy ny
zavatra nitranga dia nanoro hevitra azy izy hoe: “Tsy
tsara izao zavatra ataonao izao…fa mavesatra aminao loatra izao zavatra izao,
ka tsy ho zakanao irery ny hanao izao” (and. 17-18). Hoy i Jetro tamin’i
Mosesy: “Ary mizaha eo amin'ny olona rehetra…manendre mpifehy…Ary aoka ireo no
hitsara ny olona mandrakariva, ka ny ady lehibe rehetra no aoka ho entiny
aminao…dia ho maivamaivana kokoa aminao izany, ka dia hiara-mitondra aminao
ireo” (and. 21-22). Narahan’i Mosesy ny torohevitr’i Jetro. Vokany, voakarakara
tsara ny vahoaka ary nahita fitsaharana i Mosesy. 


Amin’ny maha pastiera Pentekôtista hendry,
tsy maintsy manao tahaka izany koa ianao. Tsy maintsy mifidy lehilahy sy
vehivavy manana toe-panahy araka an’Andriamanitra hanampy anao amin’ny asa. Tsy
maintsy manofana sy manendry azy ireo hanatanteraka ny asany koa izy. Ny
fanaovana izany dia hanafaka anao amin’ireo asa fanao andavanandro ao anatin’ny
fiangonana. Vokany, afaka mifantoka amin’ny asa tsy maintsy ataonao ianao.
Hitombo sy handroso ny fiangonana amin’izany. 


Fiovan’ny fifantohana


Mba hahafahana manao izany, tsy miova ny
fifantohana. Tsy maintsy miala amin’ny fiheverana ny tenanao ho mpilalao
kintana ao anatin’ny ekipa ianao ary mandray ny tenanao ho mpanazatra. Tsy ny
mampiakatra ny isa no anjaranao fa ny mampianatra ny olona ny fomba
hampiakarana ny isa. Tsy andraikitrao ny manolo-tsaina ny olona rehetra, kanefa
asanao kosa ny miantoka ny fahazoan’ny olona rehetra tolotsaina hendry (Eks
18:21-22). Tsy asanao ny mampisakafo mivantana ny mpitondratena Grika rehetra,
kanefa anjaranao kosa ny manao izay hahazoan’ny mpitondratena grika rehetra
sakafo araka ny tokony ho izy (Asa 6:1-3). Amin’ny teny hafa, amin’ny maha
pasitera, ny andraikitrao dia “fanatanterahana
[fampitaovana] ny olona masina, ho amin'ny asan'ny fanompoana amin'ny fiangonana”
(Efe. 4:11-12). Noho izany, ny asa fanompoanao ao anatin’ny fiangonana dia
tokony hanomboka amin’ny fanofanana ny mpikambana ho amin’ny asa fanompoana. Hisy
ekipa mpitarika laika hisondrotra avy amin’ireo nataonao mpianatra.


Fanetsehana ny mpitarika laika


Amin’ny maha pasitera, tsy maintsy mamantatra,
manofana ary maniraka mpitarika laika ho amin’ny asa fanompoana ianao. Ny
mpikambana ao anatin’ny fiangonana dia tokony horaisinao ho ekipa ahitana olona
manana fanomezam-pahasoavana samihafa sy fahaiza-manao isan-karazany azo
ahetsika ho an’ny asa fanompoan’ny fanjakana. Mba hampahomby ny ekipa, tsy
maintsy manao ny anjarany ny mpilalao tsirairay. Ny mpitarika laika dia olona
manaiky ny andraikitra fitarihana ao anatin’ny fiangonana. Ao anatin’izany mpitarika laika izany ny diakona, ny
loholona laika, ny mpitantana ny sampana Sekoly Alahady sy ny mpampianatra, ny
mpitarika vondrom-bavaka, ny mpitarika ny asa fanompoana amin’ny lehilahy sy ny
vehivavy, ny mpitarika tanora, ny talen’ny asa fanompoana amin’ny ankizy, ny
mpitarika antokom-pihira, ny mpitarika ny ekipa mpidera, ny mpikambana ao
amin’ny komitin’ny asa misiona, ary ny maro hafa. 


TOETRA TAKIANA AMIN’NY MPITARIKA LAIKA


Na dia nantsoina hanompo aza ny mpikambana
tsirairay ao anatin’ny fiangonana, tsy ny rehetra no manao ny tenany ho
mendrika hanompo. Mba hahafahana manompo amin’ny maha mpitarika ao anatin’ny
fiangonana, ny fiainan’ny olona iray dia tsy maintsy mifanaraka amin’ny fenitra
napetrakin’ny Tenin’Andriamanitra. Hoy i Paoly raha niresaka mikasika diakona:
“Ary aoka hizahan-toetra ireo aloha, dia vao hanao ny asan'ny diakona izy, raha
tsy manan-tsiny” (1 Tim. 3:10).


Ao amin’ny Asan’ny Apostoly, ny apostoly dia
nitaky toetra fototra roa tamin’ny mpitarika laika: tsy maintsy “feno ny Fanahy
sy fahendrena” (Asa 6:3). Ao amin’ny 1 Timoty 3 sy ny Titosy 1, Paoly dia
nitanisa ireo toetra rehetra takiana amin’ny pasitera sy ny loholona. Mbola
ilaina ny mijery azy ireo rehefa hametraka mpitarika ao anatin’ny fiangonana.


Avy amin’ireo lisitra ireo, afaka manatsoaka
sokajy dimy izay tsy maintsy heverina manokana rehefa manendry mpitarika ao
anatin’ny fiangonana isika. Ireto avy izany sokajy izany (1) ny toetra
ara-pitondratenan’ilay olona, (2) ny fahatsapany ara-panahy, (3) ny toetra
voajanahary ao aminy, (4) ny fitondrantenany isan’andro, ary (5) ny fijoroana
vavolombelony eo amin’ny fiaraha-monina. Ny olona tendren’ny pasitera ho
amin’ny fitarihana dia tsy maintsy feno ny Fanahy Masina, manana toe-panahy
araka an’Andriamanitra, feno fanokanan-tena, manaiky ampianarina ary vonona
hanompo eo ambany fitarihan’ny pasitera amin’ny maha mpitarika laika azy. 


FANDRAISANA SY FANOFANANA MPITARIKA LAIKA


Tahaka ny mpanazatra amin’ny lalao baolina
kitra izay mitady lehilahy sy vehivavy manam-pahaizana mahavita hilalao ao
amin’ny ekipany, amin’ny maha mpitarika voatendrin’Andriamanitra ao anatin’ny
fiangonana, ianao koa dia tsy maintsy mitady olona manana ny toetra rehetra
takiana amin’ny fitarihana asa fanompoana ao anatin’ny fiangonana.


Raha tsy misy mpitarika mahafeno ny fepetra
dia tsy maintsy mamolavola azy ireo ianao. Izany no nataon’i Jesosy tamin’ny
Mpianany, ary izany koa no nataon’i Paoly tamin’i Timoty, Titosy ary ireo
mpiara-miasa taminy. Ndeha hojerentsika ireo fizarana roa ao anatin’ny
fanetsehana mpitarika laika ao anatin’ny fiangonana : ny fandraisana
mpiasa sy ny fampivelarana mpitarika. 


Fandraisana mpiasa


Ny dingana fandraisana mpitarika laika dia
mitarika adihevitra betsaka miaraka amin’ireo efa mpitarika ao anatin’ny
fiangonana. Mitaky vavaka betsaka sy fikatsahana ny fitarihan’Andriamanitra
ihany koa. Izany no nataon’i Jesosy. Nandritra ny Asa Fanompoany, tsy
nitsahatra nikatsaka ny taridalan’ny Rainy Izy (Lioka 5: 16). Ohatra,
talohan’ny nifidianany ny Mpianany roa ambin’ny folo, Jesosy dia “lasa nankany
an-tendrombohitra Jesosy mba hivavaka; ary naharitra nivavaka
tamin'Andriamanitra nandritra ny alina Izy” (6:12).


Raha vao mahazo taridalana avy amin’ny Tompo
ianao dia tsy maintsy mamaritra ny mpiasa ilaina amin’ny fanatanterahana ny
asa. Tokony hozarainao amin’ny fiangonana ny vina ary tokony hanomboka hiantso
mpilatsaka an-tsitrapo ianao. Rehefa miantso mpilatsaka
an-tsitrapo dia tena zava-dehibe ny fampanantenana fanofanana ho an’ny asa.
Hampahery olona maro hamaly ny antso izany. Avy amin’ireny mpilatsaka
an-tsitrapo ho an’ny fanompoana ireny matetika no ipoiran’ny mpitarika. Tokony hametraka
fanontaniana tsy tapaka amin’ny tenanao ianao, “Iza ao anatin’ity vondrona ity
no manana hery anaty ho amin’ny fitarihana?” Azonao atao ny manatona manokana
ny sasany amin’izy ireo ary miresaka aminy mikasika ny fanatanterahana ilay asa
fitarihana manokana. 


Fampivelarana mpitarika


Rehefa hitanao ireo olona mendrika hatao
mpitarika laika dia tsy maintsy miroso amin’ny fampivelarana azy ireo ianao.
Andraikitrin’ny pasitera Pentekôtista tsirairay izany. Araka ny nambara teo
aloha, Paoly dia nilaza fa ny andraikitrin’ny pasitera dia ny “fanatanterahana ny olona masina, ho amin'ny asan'ny fanompoana amin'ny
fiangonana, ho amin'ny fampandrosoana ny tenan'i Kristy” (Efe. 4:12). Misy
fomba telo hahafahana manatanteraka izany:


1. Fanofanana ao anatin’ny asa. Ity karazana fanofanana fitarihana ity dia fantatra ihany koa amin’ny
anarana hoe Fianarana asa na Fanofanana fampiharana. Tendren’ny pasitera
hiara-hiasa amin’ny mpitarika efa manana traikefa ny mpitarika vao misondrotra.
Raisin’ilay mpitarika eo ambany fiahiany ilay mpitarika vaovao ary ampianariny
ny fomba fitarihana asa fanompoana manokana. 


2. Seminera.
Ho fanofanana mpitarika vaovao, azonao atao koa indraindray ny mitarika
seminera, fampivondronana na fihatahana.


3. Fanoloran-tsaina. Azonao atao koa ny manolo-tsaina ireo olona maneho fampanantenana
manokana. Mba hahafahana manao izany, mila mandany fotoana miaraka amin’ireo
mpitarika ireo ianao ary mampianatra azy ny momba ny asa fanompoana. Izany no
nataon’i Jesosy tamin’ny Mpianany (Jaona 3:22). Namboly fifandraisana lalina sy
nandrotsaka ny Fiainany manontolo tamin’izy ireo Izy. Rehefa nandeha ny fotoana
dia nihanitovy bebe kokoa taminy izy ireo (Asa 4:13). Hoy i Jesosy: “fa izay rehetra tanteraka dia ho tahaka ny mpampianatra azy ihany”
(Lioka 6:40).


FAMBOLENA TOE-TSAIN’NY EKIPA


Mba hampandroso ny fiangonana, tsy maintsy
misy fiombonana sy ny firaisana tanjona eo amin’ny rehetra. Tsy maintsy mahatsapa ny olona fa ao anatin’ny zavatra lehibe noho
ny tenany. Tsy maintsy mino izy ireo fa ny fiangonany dia ao anatin’ny iraka
fanavotana lehiben’Andriamanitra ary ny antom-pisiny dia hisahana andraikitra
amin’ny fanatanterahana izany iraka izany. 


Izany dia tena manana ny lanjany manokana
ho an’ny mpitarika laika. Mba hahafahan’izy ireo manao izay tsara indrindra
tokony ho vitany, tsy maintsy mahatsapa izy ireo fa olona manan-danja ao
anatin’ny ekipa. Mba hahatanteraka zavatra goavana any am-parany, tsy maintsy
mahatsapa izy ireo fa miara-mandeha ao anatin’ny fitovian-tsaina amin’ny
mpiara-miasa aminy. Amin’ny maha pasitera, tsy maintsy miasa mafy ianao mba
hambolena izany toe-tsaina izany eo anivon’ny mpitarika. 


Famoronana vina iraisana


Amin’ny maha pasitera ao amin’ny
fiangonana, ianao no mpitahiry sy mpanindrahindra ny vinan’ny fiangonana.
Anjaranao ny mamboly vina iraisana ao anatin’ny fon’ny ekipa mpitarika. Ny vina
dia tokony mahasarika ny olona hanaraka. Ny vinan’i Jesosy no nanetsika an’i
Petera, Andrea, Jakoba ary Jaona handao ny zavatra rehetra ka hanaraka Azy
(Mat. 4:18-22).


Tahaka izany koa, tsy maintsy afaka mampita
ny vina amin’ny fomba mazava sy maharesy lahatra ianao. Tahaka ny mpaminany
taloha, tsy maintsy afaka miteny ianao hoe: “Ity no
lalana, ka andehano” (jereo ny Isa. 30:21). Tahaka ny fikorianan’ny renirano
mahery, io vina io dia hanetsika ny olona ho amin’ny zotra mitovy.[114]


Famoronana fahatsapana fisakaizana


Ho fanampin’ny fambolena vina eo anivon’ny
samy mpitarika, tsy maintsy ataonao koa izany hisin’ny fisakaizana eo
anivon’izy ireo. Mba hahafahan’ny olona miara-miasa tsara, tsy maintsy tia ny
hafa amin’ny fo marina sy mankamamy ny fiarahana aminy izy ireo. Voalazan’ny Baiboly
fa iray amin’ny antony nifidianan’i Jesosy ny apostoly dia ny “ho ao aminy” (Marka 3:14). Misy koa nilaza nofidiny mba hiaraka sy
hifandray izy ireo. Rehefa nandany fotoana niaraka tamin’i Jesosy sy
niaraka tamin’ny hafa ny mpianatra roa ambin’ny folo dia nitombo ny
fifankatiavan’izy ireo. Rehefa niombona izy ireo dia tonga hery lehibe teto
ambonin’ny tany. 


Tahaka izany koa ianao, amin’ny maha pasitera
Pentekôtista anao, tsy maintsy miezaka mamboly fahatsapana fisakaizana eo
aminao, ny mpiara-miasa ary ny mpitarika laika ianao. Amin’ny alalan’ny fiarahana
mandany fotoana mahafinaritra ihany no hahafahana manao izany. Fomba telo no
ahafahana miara-mandany fotoana. 


1. Fotoana iarahana mivavaka. Voalohany, ianao sy ny ekipa mpitarika laika dia tokony hiara-handany
fotoana amin’ny vavaka. Tokony hisy fotoana isan-kerinandro atokanao sy ny
mpitarika laika hihaonana sy hiarahana mivavaka. Tokony hafantoka amin’ny
vavaka io fotoana io. Na dia misy aza ny fotoana natokana hivavahana ho an’ny
zavatra ilain’ny tena, ny tokony handaniana fotoana betsaka dia ny vavaka ho
an’ny vina sy ny asa fanompoan’ny fiangonana. 


2. Fotoana iarahana manao asa
fanompoana. Faharoa, ianao sy ny mpitarika laika
dia tsy maintsy mandany fotoana iarahana manao asa fanompoana. Isaky ny Alahady
maraina alohan’ny hanombohan’ny fotoam-bavaka, antsoy ny ekipa mpitarika
hivavaka ary ampahatsiahivo azy ireo fa miara-miasa toy ny ekipa ianareo. Fomba
iray hahafahan’ny ekipa mpitarika laika miara-manao asa fanompoana ihany koa ny
fampidirana azy ireo ao anatin’ny ekipa mpanangana fiangonana. Isan-taona,
tokony hiaraka hanangana fiangonana vaovao any amin’ny toerana mila izany izy
ireo.


3. Fotoana fisakaizana. Fahatelo, ianao sy ny mpitarika laika tarihanao dia tsy maintsy
mandany fotoana ao anatin’ny fisakaizana. Tokony hampaherezina hifamangy any
an-tokantrano ny samy mpitarika laika. Ny sakafom-pirahalahiana indray mandeha
isam-bolana ihany koa dia afaka manamafy ny fisakaizana eo amin’ny ankohonanao
sy ny ekipa mpitarika. Taorian’ny nandanian’i Jesosy fotoana niaraka tamin’ny
Mpianany dia izao no nolazainy tamin’izy ireo: “Tsy
hataoko hoe mpanompo intsony ianareo...fa efa nataoko hoe sakaiza ianareo”
(Jaona 15:15). Tahaka izany koa, ianao sy ny mpitarika laika ao aminao dia
tokony afaka hifampiantso hoe namana. 


______________________________


Mba hahatonga ny
fiangonana hiroborobo, tena zava-dehibe ny fananana komity mpitarika laika
matanjaka afaka mampandroso ny iraka sy ny vinan’ny fiangonana. Ny pasitera
Pentekôtista hendry araka izany dia mametraka ny fananganana ekipa mpitarika
laika ho tanjona ao anatin’ny asa fanompoany. Ny tena handaniany ny fotoanany sy
ny heriny araka izany dia ny famantarana, ny fandraisana, ary ny fampivelarana
mpitarika laika hiara-manompo aminy amin’ny fampandrosoana ny
fanjakan’Andriamanitra.

Fitarihana ny departemantan'ny fiangonana


 


Arakarakin’ny hitomboan’ny zaza ao
an-kibon-dreniny no maha sarotra azavaina isan’andro ny fitombon’ny vatany.
Amin’ny fotoanan’ny fitsaihana, ny mandrafitra ilay olombelona vaovao dia sela
lonaka fotsiny. Ny mahagaga nefa dia efa feno ao anatiny avokoa ny fototarazo
mandrafitra azy. Ao anatin’ny 24 ora io atody io dia mizarazara haingana ho
sela marobe. Afaka telo herinandro dia vonona ny rafikozatatitra rehetra. Any
amin’ny faran’ny fahatelo volana, na dia tsy mirefy afa-tsy 10 santimetatra aza
ny zazakely dia efa vory daholo ny taolana sy ny ratsam-batany rehetra. Kanefa,
mba hahafahan’ny zazakely miaina amin’ny fahafenoana ny maha olombelona azy, sy
hahafahany mivelona any ivelan’ny kibon-dreniny, tsy maintsy mitombo aloha ny
taovany rehetra. Aorian’ny fahenim-bolana dia vonona hateraka ny zaza. Io ilay
zazakely sarobidy hotrotron’ny rainy sy reniny tsy ho ela eo an-tsandriny. Tsy
mahagaga raha nilaza i Davida hoe: “mahatahotra sy mahatalanjona ny nanaovana
ahy:!” (Sal. 139:14).


Ny fiangonana vaovao dia azo ampitahaina
amin’ilay atody vaovao noresahantsika teo aloha. Efa tena fiangonana izy,
kanefa, mila velarina ny rafitra sasany ao anatiny izay izy vao afaka miaina sy
mahasoa amin’ny fampandrosoana ny tenan’ny mpino. Ny
sasany amin’ireny rafitra ireny dia fantatra amin’ny anarana hoe departemanta.
Ity toko ity dia hiresaka mikasika ny andraikitrin’ny pasitera Pentekôtista
amin’ny fametrahana, fampiroboroboana, ary fitantanana ireo departemanta ireo. 


NY TANJONA SY NY ASAN’NY DEPARTEMANTAN’NY
FIANGONANA


Ny departemantan’ny fiangonana dia asa
fanompoan’ny fiangonam-paritra izay natao hamahana ireo olana manokana ao
amin’ny tena. Ny tanjony dia ny hanao izay hahafahan’ny fiangonana mahomby
kokoa amin’ny fanatanterahana ny asa fanompoana fanatrarana ny very sy
fanampiana ny mpianatra hitovy endrika amin’i Kristy. Ny departemantan’ny
fiangonana dia azo raisina ho andry manohana ireo rafitra samihafa ao anatin’ny
fiangonana. Rehefa misy departemanta vaovao mitsangana dia miitatra ny fahafahan’ny
fiangonana manao asa fanompoana.


Ny tanjon’ny departemanta


Raha tian’ny pasitera Pentekôtista ho azo
tsara ny tanjona sy ny andraikitrin’ny departemantan’ny fiangonana dia tsy
maintsy mazava aminy aloha ny irakin’ny fiangonana. Ny antom-pisin’ny fiangonana
dia hanatanteraka ny Iraka Lehibe sy ny Didy lehibe napetrak’i Kristy. Ny Iraka
Lehibe dia ny baikon’i Kristy hoe: “koa mandehana ianareo, dia ataovy mpianatra
ny firenena rehetra” (Mat. 28:19). Ny Didy lehibe kosa dia ilay toromarika
nomen’ny Tompo hoe: “Tiava an'i Jehovah Andriamanitrao amin'ny fonao rehetra sy
ny fanahinao rehetra ary ny sainao rehetra” ary koa “Tiava ny namanao tahaka ny
tenanao” (Mat. 22:37-39). Ireo andraikitra lehibe ireo dia tsy vitan’ny
pasitera irery na vitan’ny komitin’ny fiangonana (na dia karamaina aza izy ireo
hanao izany). Mitaky tanana maro ny asa. Ny antom-pisin’ny departemantan’ny
fiangonana dia hanao izay hahamora ny fanatanterahan’ny fiangonana ny
andraikiny dia ny fametrahana ny Fanjakan’Andriamanitra eto an-tany. 


Andraikitra fiton’ny departemanta


Ny departemantan’ny fiangonana dia manao izay
hanatanterahan’ny fiangonana amin’ny fomba tsara kokoa ireo asa fanompoana
fanalahidy fito ireto:


1. Fanatrarana ny very. Voalohany, ny antom-pisin’ny departemanta dia hanampy ny fiangonana
amin’ny fanatanterahana ny baikon’i Kristy hoe: “Mandehana any amin'izao
tontolo izao ianareo, ka mitoria ny filazantsara amin'ny olombelona rehetra”
(Marka 16:15). Ny departemanta tsirairay ao anatin’ny fiangonana dia tsy
maintsy manao ny anjarany amin’ny fanetsehana ny fiangonana ho amin’ity asa
manan-danja ity. Ny departemanta ihany koa dia tokony hampahery ny mpikambana
hizara samirery ny vaovao mahafaly amin’ny hafa sy hanainga fanahy azy ireo
handray anjara amin’ny tetikasa fitoriana ny filazantsara sy asa misiona ao
anatin’ny fiangonana. 


2. Fanaovana mpianatra. Jesosy ihany koa dia nandidy ny Fiangonana hoe: “ataovy mpianatra ny firenena rehetra...mampianatra azy
hitandrina izay rehetra nandidiako anareo” (Mat. 28:19-20). Ny fampianarana no
fon’ny fanaovana mpianatra. Ny fampianarana amin’ny fomba mitohy dia tena
ilaina tokoa amin’ny fampitomboana ara-panahy ny vahoakan’Andriamanitra sy ny
fampiroboroboana ny fiangonana. Ny departemanta no manampy amin’ny fanompoana
io tanjona io. 


3. Fiderana mampahery. Antom-pisin’ny fiangonana ny hanome toerana hahafahan’ny
vahoakan’Andriamanitra mivory sy midera Azy “amin'ny fanahy sy ny fahamarinana”
(Jaona 4:23). Departemantan’ny fiderana sy mozika voarindra tsara no afaka
miantoka ny hitrangan’izany fiderana izany.


4. Fampiroboroboana ny vavaka. Fanampiny, ny antom-pisin’ny fiangonana dia hanainga fanahy ny
olon’Andriamanitra hivavaka (Asa 2:42). Hoy i Jesosy: “Dia nampianatra Izy ka
nanao taminy hoe: Tsy voasoratra hoe va: Ny tranoko hatao hoe trano fivavahana
ho an'ny firenena rehetra?” (Marka 11:17). Ny fiangonam-paritra dia toerana
hahafahan’ny kristiana manandratra ny fenony miara-mivavaka sy miantso
an’Andriamanitra ary manantena Azy hamaly ny vavaka ataon’izy ireo (Mat.18:19-20;
Asa 4:24). Ny departemanta no manohana ny fiangonana amin’ny fanatanterahana
ity andraikitra ity. Isaky ny mivory ny departemanta ao anatin’ny fiangonana
dia tokony hanindry ny momba ny vavaka.


5. Fanolorana fisakaizana. Ambonin’izany rehetra izany, ny antom-pisin’ny fiangonana dia
hampiroborobo ny fisakaizana eo amin’ny rahalahy sy anabavy ao amin’i Kristy.
Ny departemanta no manampy ny fiangonana amin’ny fanatrarana io tanjona io.
Rehefa tafiaraka ao anatin’ny fivorian’ny departemanta ny vahoakan’Andriamanitra
dia mitombo ny fifankatiavana eo amin’izy ireo. Vokany, te hifanohana sy
hifampikarakara izy ireo. Izany hetsika izany dia mampiombona sy mampatanjaka
ny tena. Manampy ihany koa amin’ny fisarihana olona vaovao ho ao anatin’ny
fiangonana. 


6. Fanetsehana ho an’ny asa misiona. Ny antom-pisin’ny fiangonana dia ny fanatanterahana ny irak’Andriamanitra.
Ny fiangonana dia natao hitondra ny vaovao mahafaly mikasika an’i Kristy any
amin’ny “fokom-pirenena rehetra sy ny samy hafa fiteny sy ny olona ary ny
firenena rehetra” alohan’ny hiverenan’i Jesosy avy any an-danitra (Mat. 24:14; Apok.
5:9). Ny departemanta no hanamby amin’ny fanetsehana ny fiangonana amin’ny
fitoriana ny filazantsara, ny fananganana fiangonana ary ny asa misiona.


7. Fampivelarana mpitarika. Farany, Jesosy dia nandidy ny fiangonana hanofana mpitarika. Nandidy
ny Mpianany handeha sy hanao mpianatra Izy (Mat. 28:19). Rehefa niakatra tany
an-danitra izy dia nanome ireo asa fanompoana ho an’ny Fiangonana mba “ho fanatanterahana ny olona masina, ho amin'ny asan'ny
fanompoana amin'ny fiangonana, ho amin'ny fampandrosoana ny tenan'i Kristy”
(Efe. 4:11). Hoy i Paoly tamin’i Timoty: “Ary izay zavatra efa renao tamiko teo
anatrehan'ny vavolombelona maro dia atolory ny olona mahatoky, izay hahay mampianatra
ny sasany kosa” (2 Tim. 2:2). Ny departemanta no mampahomby ny fanatanterahana
izany andraikitra izany.


IREO
DEPARTEMANTA METY MISY


Rehefa mitombo sy miroborobo ny fiangonana,
ianao sy ny komitin’ny fiangonana dia mila mandamina ny asa fanompoan’ny
departemanta ao anatin’ny vavaka. Azonao atomboka amin’ny fametrahana
departemanta iray na roa izany. Avy eo, rehefa mitarika anao indray ny Fanahy
Masina dia afaka manangana departemanta sy tetikasa hafa. Ireo avy no
departemanta sy asa fanompoana mety misy ao anatin’ny fiangonana:


Fanabezana kristiana


Ny Departemanta Fanabezana kristiana no
voalohany amin’ny sandry fanofanan’ny fiangonana. Ny antom-pisin’io
departemanta io dia hanao mpianatra ny mpino amin’ny alalan’ny fampianarana ny tenin’Andriamanitra
sy fampiharana ny fitsipika fototra avy amin’izany eo amin’ny fiainana. Any
amin’ny ankamaroan’ny fiangonana Pentekôtista dia ny Sekoly Alahady no fon’ny
Departemanta Fanabezana kristiana sy fitaovana voalohany fanaovana mpianatra.
Ity departemanta ity koa no hany manao asa fanompoana amin’ny sokajin-taona
rehetra ao anatin’ny fiangonana, manomboka amin’ny kely indrindra ka
hatramin’ny lehibe indrindra. 


Noho izany, ny pasitera Pentekôtista dia tsy
maintsy mametraka ho laharam-pahamehana ny fampiroboroboana ity departemanta
ity. Izy no departemanta tsy maintsy atsangana voalohany ao anatin’ny
fiangonana vao manomboka. Azon’ny fiangonana atao ihany koa ny manangana
vondrom-bavaka izay toerana hanaovana mpianatra ny olona sy hampianarana azy
ireo ny tenin’Andriamanitra. Ambonin’izany, ny departemanta tsirairay dia tsy
maintsy mandray anjara ao anatin’ny fanabezana kristiana.[115] 


Asa fanompoan’ny vehivavy


Ny departemanta asa fanompoan’ny vehivavy
matetika dia iray amin’ny departemanta tena matanjaka ao anatin’ny fiangonana
Pentekôtista. Ny tanjona dia ny hanatratra ny vehivavy ho an’i Kristy sy
hanolotra azy ireo fisakaizana sy fahafahana manao asa fanompoana. Amin’ny
alalan’ity asa fanompoana ity, ny vehivavy dia ampaherezina hanatratra ny mpikambana
ao anatin’ny ankohonany, ny namany, ny mpiara-belona aminy sy hambabo azy ireo
ho an’i Kristy. Ny vehivavy ihany koa dia ampaherezina handray anjara ao
anatin’ny fanaovana mpianatra, ny fananganana fiangonana, ny asa misiona, ary
ny asa fanompoana hafa. 


Asa fanompoan’ny lehilahy


Ny antom-pisin’ny departemanta asa
fanompoan’ny lehilahy dia hanolotra fisakaizana kristiana, sy hanetsika azy
ireo ho mpitarika tsara ao anatin’ny tokantranony sy eo amin’ny fiaraha-monina.
Tanjony koa ny hanetsika ny lehilahy ho amin’ny asa fanompoana voatafy ny
herin’ny Fanahy. Amin’ny alalan’ity asa fanompoana ity, ny lehilahy dia
voahetsika handray anjara amin’ny fitoriana ny filazantsara, ny fananganana
fiangonana ary amin’ny asa fanompoana samihafa rehetra tanterahan’ny
fiangonana. 


Asa fanompoan’ny tanora


Ny tanjon’ny Departemanta asa fanompoana
amin’ny tanora dia ny hanatratra ny tanora sy hamolavola azy ireo ho tonga
olon-dehibe kristiana matotra sy feno ny Fanahy Masina. Antom-pisin’ity
departemanta ity koa ny hampianatra azy ireo hiaina amin’ny toe-panahy araka
an’Andriamanitra, amin’ny fiainana manome voninahitra amin’i Kristy ary
hanetsika azy ireo hanao asa fanompoana manan-danja amin’ny tanora hafa. 


Asa fanompoana amin’ny ankizy


Ny departemanta asa fanompoan’ny ankizy dia
mikendry ny hanatratra ny ankizy ho an’i Kristy, hitarika azy ireo ao anatin’ny
batisa amin’ny Fanahy Masina, ary hanofana azy ireo amin’ny lalan’ny Tompo. Tsy natao hisolo ny ezaka ataon’ny ray aman-dreny ity departemanta
ity fa hanampy (Ohab. 22:6). Ny mandrafitra ity asa fanompoana ity dia ny
fiangonan’ny ankizy sy ireo asa fanompoana samihafa fanaovana mpianatra ny
ankizy toy ny “club” ho an’ny ankizilahy sy ankizivavy. 


Fiderana sy mozika


Ny antom-pisin’ny Departemanta Fiderana sy
Mozika dia handray sy hanofana mpitendry zavamaneno, mpitarika fiderana ary
antokom-pihira hitarika ny fiangonana ao anatin’ny fiderana voahosotrin’ny
Fanahy Masina (Jaona 4:23). Ity departemanta ity ihany koa dia miara-miasa
amin’ny Komitin’ny asa misiona amin’ny fitarihana fitoriana ny filazantsara sy
fananganana fiangonana. Ny mpikambana ao anatin’ny ekipa mpidera dia tsy
maintsy miara-mivavaka matetika, sy ampianarina ny fomba hamaliana ny
fanatrehan’ny Fanahy sy ny fanaovana asa fanampoana ao anatin’ny Heriny.[116]


Asa fanompoana vavaka


Ny Departemanta Asa Fanompoana Vavaka
voarindra tsara dia tena singa manan-danja tokoa ao anatin’ny fiangonana
Pentekôtista tsirairay. Ity asa fanompoana ity dia manohana ny fiangonana
amin’ny alalan’ny fifonana sy fivavahana ho an’ny pasiterany sy ny mpikambana
ao anatin’ny fiangonana. Mifona ho an’ny olona very eo amin’ny faritra misy azy
sy manerana an’i Afrika ary manerana izao tontolo izao ihany koa izy ireo. Ity
asa fanompoana ity dia azo tanterahana amin’ny fomba isan-karazany toy ny
fivoriana fiarahana mivavaka, ny fihatahana mivavaka, ny fanaovana dia
araham-bavaka, ny fananganana ekipa mivavaka ary ny asa fanompoana manokana
ataon’ny mpitondra am-bavaka tsirairay.[117] 


Asa misiona


Ny andraikitrin’ny Departemanta Asa Misiona
dia mampifantoka ny fiangonana amin’ny fampielezana ny filazantsara amin’ny
olona rehetra eny amin’ny toerana rehetra. tafiditra ao anatin’izany
andraikitra izany ny fanomanana sy fanatanterahana hetsika fitoriana ny
filazantsara sy fananganana fiangonana. Ny hetsika fitoriana ny filazantsara
dia ahitana fotoam-bavaka fifohazam-panahy, ny fivoriana ankalamanjana, ny
fijoroana vavolombelona isam-baravarana, ny ezaka fizarana asa soratra ary ny
hetsika isan-karazany ho fitoriana filazantsara.[118]


Ity departemanta ity ihany koa no
tompon’andraikitra amin’ny fampivelarana sy fampiroboroboana ny tetikasan’ny
fiangonana mifamatotra amin’ny asa misiona. Amin’ny alalan’izany tetikasa izany
no hanetsehana ny fiangonana hanohana ireo misionera amin’ny alalan’ny vavaka
sy ny amin’ny alalan’ny vola. Izany dia tanterahan’ny mpanao asa fanompoana
amin’ny alalan’ny fampianarana ny vahoaka ny Tenin’Andriamanitra mikasika ny
iraka sy ny fampifandraisana azy ireo amin’ny misionera. Azon’ny fiangonana
atao koa ny manana departemanta manokana ho an’ny fitoriana ny filazantsara, ny
fananganana fiangonana ary ny asa misiona.[119]


Asa fanompoana fangorahana


Jesosy dia niahy ny zavatra nilain’ny olona
ara-batana. Ny tena pasitera Pentekôtista marina dia manao toy izany koa.
Jakoba dia nanoratra hoe: “Izao no fivavahana madio sady tsy misy loto eo
anatrehan'Andriamanitra Ray: ny mamangy ny kamboty sy ny mpitondratena amin'ny
fahoriany, sy ny miaro ny tena tsy hisy pentimpentina avy amin'izao tontolo
izao” (Jakoba 1:27). Amin’ny alalan’ny asa fanompoana fangorahana, ny
Pentekôtista dia manatsotra ny tanan’i Kristy amin’ireo manana zavatra ilaina
sy maratra.[120] 


Asa fanompoana amin’ny olon-dehibe tsy manam-bady


Amin’ny alalan’ny asa fanompoana amin’ny
olon-dehibe tsy manambady, ny kristiana tsy manambady dia omena izay rehetra
ilainy mba hampitombo sy hampatanjaka ny finoany ary mba handraisany anjara
mavitrika amin’ny fiainan’ny fiangonana. Ity asa fanompoana ity dia manampy ny
fiangonana hanome lanja ny fandraisan’anjaran’ny olon-dehibe tsy manam-bady ao
anatin’ny fiangonana. Ny tena katsahana ato dia ny
hitrandraka ity loharan-karena avy amin’ity vondrona adino matetika ity. 


Asa fanompoana amin’ny mpianatrin’ny Anjerimanontolo


Raha amin’ny toerana akaiky anjerimanontolo na
tobin’ny mpianatra ambaratonga ambony ny fiangonana misy anao dia tokony
handinika ao anatin’ny vavaka izay fomba hahafahanao manomboka Asa fanompoana
amin’ny mpianatra ao. Ny tanjon’ity asa fanompoana ity dia hanatratra ny mpianatrin’ny
anjerimanontolo sy hambabo azy ireo ho an’i Kristy. Ity asa fanompoana ity dia
hanofana sy hanetsika ny mpianatra hanatratra mpianatra hafa amin’ny
filazantsara. Raha manana departemantan’ny anjerimanontolo ny fiangonana
nasionaly misy anao dia azonao atao ny miara-miasa akaiky amin’io fikambanana
io. [121]


Haino aman-jery sy haitao


Ny Departemanta haino aman-jery sy haitao no
misahana ny resaka haitao ao anatin’ny fiangonana. Izy ireo no mamelatra,
mampiasa ary mikarakara ny fanamafisam-peo sy ny fitaovana samihafa momba ny
tora-jiro. Izy ireo ihany koa manao ny fampahafantarana samihafa sy mikirakira
ny tranokala ary ny tambazotra sosialin’ny fiangonana. Ity departemanta ity no
misahana ny fampahafantarana ny fotoana samihafa mitranga ao am-piangonana
amin’ny onjam-peo, ny fahitalavitra ary aterineto. 


Fandraisana sy fampiantranoam-bahiny


Ny tanjon’ny Departemanta Fandraisana sy Fampiantranoam-bahiny
dia ny handray sy hanampy ireo olona tonga ao am-piangonana. Ity asa fanompoana
ity dia mamorona tontolo feno hafanana sy fandraisana mahafa-po ho an’ny
rehetra. Mandray ny olona tonga hivavaka izy ireo, mitarika ny vahiny ho eny
amin’ny sezany, mizara ny fitaovana samihafa ilaina ary manaty ny fanatitra.
Izy ireo ihany koa no miantoka ny filaminana, mifehy ny zavatra tsy
mampifantoka ary mitandro ny filaminana ao anatin’ny fiangonana. 


Trano fiangonana sy ny manodidina azy


Ny Departemanta trano fiangonana sy ny
manodidina azy no tompon’andraikitra amin’ny fikarakarana ny trano fiangonana. Izy ireo no miantoka ny fahadiovana, ny filaminana ary ny
fanamboarana ny simba amin’ny trano sy ny manodidina azy. 


FAMPIVELARANA NY DEPARTEMANTA


Mipetraka ny fanontaniana: “Ahoana no
hahafahan’ny pasitera Pentekôtista manangana departemanta sy asa fanompoana
vaovao ao anatin’ny fiangonany?” Mazava ho azy fa tsy ho vita ny hanangana ireo
rehetra ireo indray mandeha. Ny departemanta tsirairay dia tokony hatomboka ao
anatin’ny vavaka sy ny paikady mazava. Ny fananganana departemanta vaovao dia
tsy maintsy jerena tahaka ny dingana miandalana tanterahana mandritra ny taona
maro. 


Ny fanombohana departemanta na asa
fanompoana vaovao dia ahitana dingan’ny finoana feno fasahiana avy amin’ny
pasitera sy ny komity. Tsy maintsy hitan’izy ireo aloha ny ilana ny fitarihan’ny
Fanahy ary avy eo, tsy maintsy mihetsika amim-pinoana amin’ny fananganana ilay
asa fanompoana izy ireo. 


Dingana fanombohana


Ny fitadiavana an’Andriamanitra no tokony
hanombohanao sy ny komitin’ny fiangonana. Tokony hanontany Azy ianareo hoe:
“Tompo, inona no asa fanompoana vaovao tena ilaina ato anatin’ny fiangonana
amin’izao fotoana izao?” Raha efa izany, mamoronà lisitra kelin’ireo
departemanta sy asa fanompoana tsapanao fa tian’ny Fanahy hatomboka ianao.
Rehefa vitanao ny lisitra dia apetraho araka ny laharam-pahamehana ary raiso ny
fanapahan-kevitra ny amin’izay hatombokao voalohany, faharoa, sy ny sisa. 


Aorian’izany, tokony hampifantoka ny sainao
amin’ny departemanta eny amin’ny farany ambony amin’ny lisitra ianao. Tokony
hihaona amin’ny ekipa mpitarika ianao ary hiresaka mikasika ireto zavatra
manaraka ireto:


·        
Inona no dingana tsy maintsy atao hanombohana io
departemanta vaovao io?


·        
Inona avy no zavatra ilaina?


·        
Iza no hitarika sy hanatanteraka ny
fandaharanasa?


·        
Rahoviana no hatomboka ilay departemanta?


Tokony hosoratanao ny fanapahan-kevitrareo
ary hotohizanao ny fitondrana am-bavaka izany. Rehefa tonga ny fotoana mety,
dia azonao atao ny mampihatra ny paikadinao. Tsara kokoa raha manomboka amin’ny
zavatra kely zakan’ny toebolanao. Ohatra, raha te hanomboka Departemanta Sekoly
Alahady ianao dia tsara raha manomboka amin’ny kilasy telo: olon-dehibe, tanora
ary ankizy. Azonao atao ny manendry olona hanompo eo amin’ny toeran’ny talen’ny
Sekoly Alahady; na ianao mihitsy no manatanteraka ny andraikitra. Rehefa
mitombo ny asa fanompoana dia azonao atao ny manokatra kilasy vaovao sy
manendry mpitarika vaovao.


Fifidianana mpitarika


Ny fanalahidin’ny fahombiazan’ny
departemanta dia ny mpitarika voafidy sy voahofana tsara. Rehefa mifidy
mpitarika, ny olona tokony hotadiavinao dia izay manana hery anaty ho entina
mitarika, izany hoe olona azonao ampiana ho tonga mpitarika. Ireo olona ireo
dia tokony “feno ny Fanahy sy fahendrena” (Asa 6:3). Fanampin’izany, tsy
maintsy feno finoana, ary tsy maintsy manohana ny vinan’ny fiangonana.


Fanofanana mpiasa


Sarotra matetika ny mahita mpitarika efa
manana fahaiza-manao. Noho izany, ny pasitera mahomby dia tsy mitsahatra
mampivelatra mpitarika vaovao. Izany no nataon’i Jesosy. Tao anatin’ny vavaka
no nifidianany roa ambin’ny folo lahy hofanina ho tonga apostoly (Lioka
6:12-13). Na dia lehilahy tsotra aza izy ireo, dia hitan’i Jesosy fa nisy hery
anaty ahafahana mitarika tao anatiny. Hoy Izy taminy: “Andeha
hanaraka Ahy, fa hataoko mpanarato olona ianareo” (Mat. 4:19). Rehefa nanaraka
Azy izy ireo dia novolavolainy ho tonga mpitarika lehibe. 


Rehefa mandray mpitarika vaovao hitarika
departemanta na mifidy olona hiara-miasa aminy dia tena zava-dehibe ny
fampanantenana fanofanana. Lazao amin’ny olona hoe: “Hiara-mandeha aminao
izahay sady hampianatra anao ny fomba hanatanterahanao ny asa fanompoanao”.
Azonao tanterahana amin’ny fomba samihafa io fihofanana io: seminera,
fanoloran-tsaina ny tsirairay ary fomba maro samihafa. Raha tian’ny fiangonana
ny hanana mpitarika maro, ny pasitera dia tsy maintsy manana drafitra entina
manofana ny mpitarika.[122]


Famoronana toe-tsain’ny ekipa


Mba hahatonga ny Departemantan’ny asa
fanompoana ao anatin’ny fiangonana hiroborobo, tsy maintsy mamorona fahatsapana
ho manana tanjona sy fahatokiana eo amin’ny mpitarika sy ny mpiasa ianao. Io
toe-tsain’ny ekipa io no hanosika azy ireo hiara-hiasa sy hanome ny tsara
indrindra azony atao ao anatin’ny asa. Io toe-tsain’ny ekipa io dia azonao
kolokoloina amin’ny alalan’ny fampahatsiahivana azy ireo ny vinan’ny fiangonana
sy ny fanehoana ny maha zava-dehibe ny andraikitra sahanin’izy ireo ao
anatin’ny fanatanterahana ny vina. 


Tokony hihaona matetika amin’ny mpitarika
departemanta sy ny mpiasa ao anatiny ianao hampahery azy ireo sy hizara ny
fandresena sy ny tanjona amin’izy ireo. Tokony hankasitrahanao ampahibemaso sy homenao
voninahitra noho ny asa vitany koa ny mpiasa mahatoky (Rom. 13:7).


______________________________


Ny departemantan’ny
fiangonana dia tena manana andraikitra goavana ao anatin’ny fahafahan’ny
fiangonana Pentekôtista manatanteraka amim-pahombiazana ny iraka lehibe
napetrak’i Kristy sy ny Didiny lehibe. Noho izany, ny pasitera Pentekôtista
mahomby dia mampivelatra departemanta matanjaka ao anatin’ny fiangonana. 


 







~ Toko 35 ~


 


Fanaraha-maso ny mpikambana ao
amin’ny fiangonana


 


Alaivo sary an-tsaina ny Sekolim-panjakana
anankiray tsy manana hevitra mazava mikasika ny maha izy azy sy tsy
mahafantatra izay tsy mpianatra ao amin’ny sekoly. Tsy mba misy fisoratana anarana
ao aminy ary tsy raketiny an-tsoratra ny ezaka vitan’ny mpianatra. Mazava fa ny
sekoly tahaka izany dia tsy hahita fahombiazana. Azontsika lazaina fa tahaka
izany koa ny fiangonana. Ny fiangonana tsy mahafantatra mazava ny maha izy azy
sy ny mpikambana ao aminy ary tsy mahomby amin’ny fandraisana an-tsoratra ny
fivoarany ara-panahy dia tsy ho tonga fiangonana matanjaka mihitsy.


Amin’ny maha pasitera Pentekôtista, tsy
maintsy azonao antoka fa voatantana tsara ny fiangonana tarihanao. Iray amin’ny
zavatra manan-danja ao anatin’izany fitantanana izany ny fanoratana ny
anaran’ny mpikambana. Ny fahaizana mitantana ny lisitrin’ny mpikambana dia
manampy ny fiangonana amin’ny fanatanterahana ny andraikitra
nomen’Andriamanitra amin’ny fikarakarana ny ondry sy ny fitoriana ny
fialzantsara amin’ny very. Ity toko ity dia hiresaka mikasika ny andraikitrao
amin’ny fanaraha-maso ny lisitrin’ny mpikambana. 


IZAY AMBARAN’NY BAIBOLY MIKASIKA NY MAHA MPIKAMBANA


Na dia tsy miresaka mivantana mikasika ny maha
mpikambana ao anatin’ny fiangonana araka ny hita ao anatin’ny fiangonana
amin’izao androntsika izao aza ny Baiboly dia manohana izany hevitra izany
kosa.


Fototra ara-baiboly mikasika ny maha mpikambana


Tany amin’ny Testamenta Taloha no niandohan’ny
hevitra momba ny mpikambana ao anatin’ny fiangonana. Ao no ahitantsika
an’Andriamanitra nizara fifandraisana manokana tamin’ny firenena Isiraely.
Olony izy ireo ary Izy kosa Andriamaniny. Tany an’efitra, Andriamanitra dia
nametraka drafitra nandaminana ny Olony. Nandidy an’i Mosesy Izy hoe: “Alao isa
ny fiangonana, dia ny Zanak'Isiraely rehetra, araka ny fokony sy ny
fianakaviany avy, ary araka ny anarany tsirairay” (Nom. 1:2). Nampiasain’i Mosesy
sy Arona io fanisana ny vahoaka io mba hifidianana izay hitarika, hanompo ary
hiaro ny vahoakan’Andriamanitra. 


Ao amin’ny Testamenta Vaovao, Stefana dia
niantso ny Isiraely hoe “Fiangonana [Grika: ekklesia] tany an’efitra”. Manerana ny Testamenta Vaovao, ny teny hoe ekklesia dia adika
hoe “fiangonana”. Io anarana io dia manondro ny fikambanan’ny olona nantsoina
hiala amin’izao tontolo izao mba hanaraka an’i Kristy sy hampandroso ny Irany
eto an-tany.


Hoy i Jesosy: “haoriko
ny fiangonako” (Mat. 16:18). Ny nanombohany io dingana io dia ny fanasana olona
hanaraka Azy (Mat. 4:19). Avy amin’ireo mpanara-dia azy ireo no nanendreny ny
apostoly (Marka 3:13-14). Ny apostoly indray taty
aoriana nanendry diakona hanompo teo ambany fitarihan’izy ireo. Nandamina ny
fahombiazan’ny fiangonana izy ireo. Vokany, “nihamaro
indrindra ny isan'ny mpianatra tany Jerosalema” (Asa 6:1-7)


Mba hahatonga ny fiangonana eo amin’ny toerana
iray handeha tsara araka ny tokony ho izy, ilaina ny hahafantaran’ny tsirairay
izay mpikambana sy tsy mpikambana ao anatiny. Ny fiangonana voalohany dia
nahazo tsara izany. Ho azy ireo, voafaritra mazava ny “ao anatiny” sy “any
ivelany” raha ny maha mpikambana no resahana. Ohatra, nisy fotoana i Paoly
nanome toromarika ny fiangonana tany Korinto hanaisotra ny mpikambana nanota
tsy ho ao anatin’ny fiangonana (1 Kor. 5:5, 13). Ny fitantanana tsara ny momba
ny mpikambana dia hanampy ny pasitera Pentekôtista hanatanjaka ny mpino sy
handroso amin’ny irak’Andriamanitra. 


Ny hevitrin’ny Baiboly momba ny maha mpikambana


Ny maha mpikambana dia tsy tokony horaisina ho
zavatra tsotra toy ny any amin’ny fikambanana sy ny orinasa. Ny maha mpikambana
dia mbola lalina noho izany. Paoly dia nampitaha ny Fiangonana amin’ny tenan’ny
olombelona, nantsoiny hoe “tenan’i Kristy” izany (1 Kor. 12:27). Noho izany, ny
mpikambana tsirairay dia anisan’ny tenan’i Kristy, ary “dia toy izany koa
isika, na dia maro aza, dia tena iray ihany ao amin'i Kristy, ary samy
miara-momba ny tena isika rehetra” (Rom. 12:5). Tahaka ny nandaminana ny
tenan’ny olombelona sy ananan’ny rantsana tsirairay andraikitra manokana,
tahaka izany koa ny fiangonan’i Kristy.


NY FEPETRA TAKIANA AMIN’NY MPIKAMBANA


Ao amin’ny Testamenta Taloha, Andriamanitra
dia nametraka fenitra iainan’ny Olony. Ireo fenitra ireo dia voafintina ao
anatin’ny Didy Folo (EKs. 20:1-17). Rehefa nitombo sy niely tany ankoatran’i
Jerosalema fiangonana voalohany, ny apostoly dia notarihan’ny Fanahy Masina
hametraka fepetra takiana amin’ny fandraisana ny Jentilisa ao anatin’ny fiangonana
(Asa 15:19-20, 28-29). Amin’ny maha pasiteran’ny fiangonana Pentekôtista, tsy
maintsy azonao antoka fa ny olona ekena ho mpikambana ao amin’ny fiangonana dia
mahafeno ny fepetra takiana aminy, anisan’izany ireto manaraka ireto: 


Fahaterahana indray


Ny fiangonam-paritra dia tokony ho fanehoana
ny fiangonana maneran-tany. Ny fiangonana maneran-tany dia ahitana ny olona avy
amin’ny firenena rehetra izay nametraka ny fitokisany amin’i Jesosy Kristy ka
voavonjy. Izay rehetra naterakin’ny Fanahy marina ihany no ao anatin’izany (1
Kor. 12: 13). Noho izany, alohan’ny hahatongavan’ny olona iray ho mpikambana ao
anatin’ny fiangonam-paritra, tsy maintsy efa mpikambana ao amin’ny fiangonana
maneran-tany izy aloha. Ny Tompo mihitsy no tsy maintsy mampiditra azy ireo ao
amin’ny Fiangonany (Asa 2:47). Araka izany, raha te ho tonga mpikambana ao
anatin’ny fiangonam-paritra ny olona dia tsy maintsy ateraka indray (Jaona
3:3-7).


Batisa amin’ny rano 


Ny zavatra faharoa takiana amin’ny mpikambana
ao anatin’ny fiangonana dia batisa amin’ny rano asitrika. Nandidy ny Fiangonana
i Jesosy hoe: “koa mandehana ianareo, dia ataovy mpianatra ny firenena rehetra,
manao batisa azy ho amin'ny anaran'ny Ray sy ny Zanaka ary ny Fanahy Masina” (Mat.
28:19; jereo ny Asa 2:38). Ny batisa amin’ny rano dia fijoroana vavolombelona
ampahibemaso maneho ny nialan’ny olona iray tamin’ny fahafatesana ho amin’ny
fiainana (Rom; 6:4).[123]


Fiombonana finoana


Ny zavatra farany takiana amin’ny mpikambana
ao amin’ny fiangonana dia ny fanekena tanteraka ny fampianarana sy ny fitsipiky
ny fiangonana (jereo ny 1 Kor. 1:10). Ity fitakiana ity dia miantoka ny fiombonan’ny
fiangonana sy ny fifantohany amin’ny iraka nomen’Andriamanitra. Ao anatin’ny kilasy ho an’ny olona vaovao no hiresahana izany. 


FANDRAISANA MPIKAMBANA VAOVAO


Amin’ny maha pasitera, tsy maintsy azonao
antoka fa ny fiangonana dia manana fomba fiasa voafaritra mazava tsara
handraisana ny mpikambana. Ireto zavatra telo ireto no tokony handrafitra
izany:


Famporisihana ho mpikambana


Tsy tokony hitsahatra hampahery ny mpino
vaovao ho tonga ao amin’ny fiangonana ianao. Araka izany, tokony hanokana
fotoana ianao ao anatin’ny fotoam-bavaka ataon’ny fiangonana hanazavana ny
tombontsoa entin’ny maha mpikambana sy hanasana ny kristiana vaovao hirotsataka
amin’izany. Azonao atao ihany koa ny miresaka manokana amin’izay hitanao fa
tokony ho mpikambana. Izany no hiantoka fisin’ny mpikambana manampy isa tsy
tapaka ny fiangonana. (Tsara nefa aloha ny manamarika fa ny olona vaovao tonga
ao amin’i Kristy dia vokatrin’ny ezaka fitoriana ny filazantsara).[124] Fanampin’izany, tokony hanana taratasy firotsahana ho mpikambana
vonona mandrakariva ianao. 


Fanomanana ho mpikambana


Tena zava-dehibe ny hananan’ny fiangonanao fitaovana
hanomanana ny olona amin’ny firotsahana ho mpikambana. Fomba iray
hanatanterahana izany ny fananganana kilasy ho an’ny mpikambana vaovao. Tokony
hitohy mandavan-taona io kilasy io. Azo atao isakin’ny Alahady maraina
mandritra ny oran’ny Sekoly Alahady na amin’ny fotoana hafa izany. Ao anatin’io
kilasy io, ny mpikambana dia hianatra mikasika ny tombontsoa sy ny
andraikitrin’ny mpikambana ao anatin’ny fiangonana. Horesahantsika
ato anatin’ity toko ity izay rehetra azo ampianarina ao anatin’io kilasy io. 


Fandraisana mpikambana


Rehefa nankatoavin’ny komity ny firotsahan’ny
mpikambana vaovao dia tokony horaisina amim-pifaliana ao anatin’ny fankalazana
ampahibemaso ao anatin’ny fotoam-bavaka alahady maraina izy ireo. Tokony
hampandrosoina eny aloha avokoa ireo mpikambana vaovao ireo. Eo no handraisanao
azy ireo ampahibemaso amin’ny maha mpikambana sy hivavahanao ho azy ireo. Ao anatin’izany ny fiangonana dia hanolotra azy ireo “ny tanana ankavanan'ny fihavanana” (Gal. 2:9). Eo koa no hanoloranao ny
tsirairay avy amin’izy ireo ny taratasy fanamarinana ny maha mpikambana. Raha
efa izany dia ampidirinao ao anatin’ny lisitrin’ny mpikambana ao amin’ny
fiangonana ny anaran’izy ireo. 


Fanampin’izany, tsara kokoa raha misy olona ao
amin’ny ekipan’ny pasitera mamangy ny mpikambana vaovao any an-tokantrany. Ny
fanaovana izany dia mampahafantatra azy ireo fa mankasitraha ny
fanapahan-kevitra noraisiny ny fiangonana. Farany, ny mpikambana vaovao dia
tokony hampifandraisinao amin’ny asa fanompoana ao anatin’ny fiangonana toy ny
asa fanompoan’ny vehivavy, ny asa fanompoan’ny lehilahy, ny sampana tanora sy
ny maro hafa. 


NY ANDRAIKITRY NY MPIKAMBANA


Amin’ny maha pasiteran’ny fiangonana, tsy
maintsy ataonao azo antoka fa ny mpikambana vaovao dia tonga saina tsara
amin’ny andraikitra sy ny tombotsoa avy amin’ny maha mpikambana. 


Ny andraikitrin’ny mpikambana amin’ny fiangonana


Ny maha mpikambana ao anatin’ny fiangonana dia
tonga miaraka amin’ny andraikitra. Ireto avy no tafiditra ao anatin’izany
andraikitra izany:


1. Famonjena fotoam-bavaka. Ny mpanoratra ny Hebreo dia nampitandrina ny kristiana mba tsy
hanamaivana ny fiarahana mivory. Nampahereziny hihaona tsy tapaka izy ireo mba
hifampaherezana. Ny antony tokony hanaovana izany dia noho ny maha antomotra ny
fiavin’i Jesosy (Heb.10:25). Tahaka izany koa, ny mpikambana ao anatin’ny
fiangonana ankehitriny dia tokony ho mahatoky amin’ny famonjena ny
fivoriam-bavaka ao amin’ny fiangonana misy azy. Ao anatin’izany izy ireo no
mandray fampaherezana, midera an’Andriamanitra, miara-mivavaka, mandray fampianarana,
manome ho an’ny asan’Andriamanitra ary mitombo fifandraisana maharitra amin’ny
kristiana feno fanokan-tena. 


2. Fandehana amin’ny fahafenoan’ny
Fanahy. Ny mpikambana tsirairay ao anatin’ny
fiangonana Pentekôtista dia tokony hanokan-tena amin’ny fandehanana ao amin’ny
fahafenoan’ny Fanahy Masina (Gal. 5:25). Raha tsy mbola vita batisa amin’ny
Fanahy Masina izy ireo dia tokony hikatsaka izany fahatsapana izany amin’ny
fony rehetra (Asa 1:4-5; Efe 5:18). Raha efa feno ny Fanahy Masina izy ireo dia
tsy maintsy manokan-tena hitohy handeha amin’ny fahafenoan’ny Fanahy (Gal.
5:16, 25).


3. Fijoroana vavolombelona tsy tapaka. Ny mpikambana tsirairay dia tokony ho vavolombelon’i Kristy (Asa
1:8). Tsy maintsy mizara amim-pahatokiana an’i Kristy amin’ny ankohonany, ny
namany, ny mpiara-monina ary ny mpiara-miasa aminy izy ireo. Nandidy antsika i
Jesosy hoe: “Aoka hazava eo imason'ny olona toy izany koa ny fahazavanareo, mba
hahitany ny asa soa ataonareo ka hankalazany ny Rainareo Izay any an-danitra”
(Mat. 5:16).[125]


4. Fiainam-pahamasinana. Fomba iray hahafahan’ny Kristiana Pentekôtista mijoro ho
vavolombelon’i Kristy ny fiainana amin’ny fahamasinana (1 Pet. 1:15; 2:9). Rehefa manao izany izy ireo dia maneho ny fitiavany
an’Andriamanitra. Fanampiny, ny fomba fiainan’izy ireo dia fijoroana
vavolombelona amin’ity tontolo very ity mikasika ny atao hoe mpianatr’i Kristy
(Fil. 2:15).


5. Fanomezana amim-pahatokiana. Ny mpikambana tsirairay ao anatin’ny fiangonana dia tokony
hanohana ara-bola amim-pahatokiana ny fiangonana (1 Kor. 16:2). Rehefa
manome ny fahafolon-karenany sy ny fanatitra izy ireo dia mampatanjaka ny
tenan’i Kristy sy mampandroso ny fanjakan’Andriamanitra eto an-tany.
Ambonin’izany, ny fanomezana amim-pifaliana dia sady mahafaly an’Andriamanitra
no manokatra ny varavaran’ny Fitahiany eo amin’ny fiainan’izy ireo (2 Kor.
9:7-8; Lioka 6:38).


6. Fanompoana amim-pahavitrihana: Ankoatr’izay rehetra voaresaka teo aloha, ny mpikambana tsirairay
dia natao hahita ny toerany ao amin’ny fanompoana ao amin’ny fiangonana. Rehefa
manao izany ny mpikambana tsirairay dia mihamatanjaka ny fiangonana. Amin’ny
maha pasitera, tsy maintsy miasa ianao mba hahatakaran’ny mpikambana ny
fanomezam-pahasoavany sy ny hanokanany ny tenany amin’ny fampiasana izany ho
fanompoana an’i Kristy sy ny fiangonana.


7. Firehetam-po amin’ny vavaka. Iray amin’ny marika hahafantarana ny tena Pentekôtista marina ny
firehem-po amin’ny vavaka. Ny mpikambana tsirairay dia tokony hivavaka
amim-pahatokiana ho an’ny pasitera, ny fiangonana, ny fiaraha-monina ary ny
mpikambana any amin’ny fiangonana hafa. Tokony hampaherezinao ny sasany
amin’izy ireo hivondrona ao anaty ekipa iray, ho mpanao vavaka fifonana. 


8. Toetra tia miara-miasa. Farany, ny mpikambana dia tokony hihazona toetra tia miara-miasa.
Ny toetra tahaka izany dia mandray anjara amin’ny fiombonan’ny fiangonana (Efe.
4:3). Hanampy ny fiangonana tsy ho variana amin’ny disadisa tsy misy antony fa
hifantoka amin’ny fanatanterahana ny iraka napetrak’Andriamanitra. 


Ny andraikitry ny fiangonana amin’ny mpikambana


Tsy ny mpikambana ao amin’ny fiangonana ihany
no manana andraikitra amin’ny fiangonana, ny pasitera sy ny fiangonana ihany
koa dia manana andraikitra amin’ny mpikambana:


1. Fandraisana mafana. Voalohany, tsy maintsy azonao antoka fa ny mpikambana vaovao dia
voaray tsara sy tafiditra amin’ny fomba feno ao anatin’ny fiainan’ny
fiangonana. Ny sasany amin’ireny olona vaovao ireny dia niala tamin’ny olona na
ny zavatra nahazatra azy. Niditra ao anatin’ny tontolo vaovao izy ireo ary kely
ihany ny zavatra fantany mikasika izany. Noho izany, tokony ho azonao antoka fa
ireo mpikambana vaovao ireo dia mahazo ny fanampiana ilainy hahafahany miaina
ao anatin’ny fiaraha-monina vaovao. Tsy maintsy manao ny ezaka rehetra ianao
mba hahatsapan’izy ireo ny tenany ho tena mpikambana marina ao anatin’ny
ankohonan’Andriamanitra. 


2. Fanompoana fiderana tena tsara. Faharoa, amin’ny maha pasitera, andraikitrao amin’ny mpikambana ao
amin’ny fiangonana, na vaovao na tranainy ny fanolorana fahatsapana fiderana
mampiorina. Amin’ny teny hafa, tsy maintsy omaninao tsara ny fanompoana
fiderana ao amin’ny fiangonana ary tokony ho avo lenta ny kalitaony. Ny fomba hanaovana izany dia ny fiezahana manomana sy mitory hafatra
ara-baiboly sy manainga fanahy. Tsy maintsy azonao antoka koa fa ny fizarana
tsirairay ao anatin’ny fanompoam-pivavahana dia matihanina. Ao anatin’izany ny
fiderana, ny fanatitra, ny filazana, ary ny zavatra samihafa rehetra ao
anatin’ny fotoana. Fanampin’izany, ianao sy ekipa mpitarika ao anatin’ny
fiangonana dia tsy maintsy mandona ny fotoam-bavaka rehetra ao anatin’ny vavaka
mba hahatonga ny fanatrehan’ny Fanahy Masina hahery vaika.[126]


3. Fiahian’ny mpitandrina. Ankoatr’izany, amin’ny maha mpiandry ondry dia andraikitrao ny
manao izay hahatonga ny mpikambana tsirairay hanana ny lanjany sy ho
voakarakara. Tsy maintsy manahaka an’i Jesosy izay niantso ny tenany hoe: “Mpiandry Tsara; [izay] manolotra ny ainy hamonjy ny ondry” (Jaona
10:11) ianao. Tsy maintsy vonona hanompo ny mpikambana faran’izay ambany
indrindra ianao (Lioka 15:1-7).[127]


4. Vavaka amim-pahatsorana. Manaraka, amin’ny maha pasitera Pentekôtista, tsy maintsy mahatoky
amin’ny fivavahana ho an’ny mpikambana ao amin’ny fiangonana ianao. Tsara kokoa
raha mamorona lisitrin’ny anaran’izy ireo ianao mba hitari-dalana anao rehefa
mivavaka. Azonao ampiasaina io lisitra io rehefa mivavaka ho an’ny mpikambana
ianao isan’andro. Fanampin’izany, mandritra ny fotoan-tsarotra eo amin’ny
fiainan’izy ireo, ianao sy ny ekipa mpitarika miaraka aminao dia tokony ho
vonona hampahery sy hivavaka ho azy ireo.[128]


5. Fampianarana ara-baiboly: Amin’ny maha pasitera Pentekôtista mahatoky, tsy maintsy ataonao
izay handraisan’ny fiangonana fampianarana marina ara-baiboly. Io fampianarana
io dia tokony ho azo ampiharina sy mifanaraka amin’ny fiainan’ny olona. Hanampy
azy ireo hitombo sy ho tonga kristiana matotra izany. Tokony harahanao maso
ihany koa ny fampianarana ao anatin’ny kilasy Sekoly Alahady sy ny
vondrom-bavaka hahatonga izany ho sady ara-baiboly no mampiorina.[129]


6. Fiarovana amin’ny
fampianaran-diso. Amin’ny maha pasitera, tsy
maintsy mitandrina ny ondrin’Andriamanitra sy miaro azy ireo amin’ny mpaminany
sy ny mpampianatra sandoka ianao (jereo ny Asa 20:28-29). Fomba iray
hahafahanao manao izany ny fampianarana ny fahamarinan’ny tenin’Andriamanitra.
Ny fomba manaraka dia fanondroana ireo mpampianatra sandoka amin’ny alalan’ny
fanazavana ny maha diso ny lalan’izy ireo. Azonao atao koa ny miaro ny mpikambana
amin’ny mpaminany sy ny mpampianatra sandoka amin’ny alalan’ny tsy famelana ny
“amboadia mitoha” hahazo ny polipitran’ny fiangonanao
(Mat. 7:15).[130]


7. Fahafahana manompo: Ny mpikambana vaovao dia tokony homena fahafahana manompo ao
anatin’ny fiangonana. Tokony hasainao avy hatrany izy ireo hanompo amin’ny
fomba tsotra. Hanampy azy ireo hifamatotra amin’ny fiangonana izany. Hanampy
azy ireo hahatakatra dieny eo am-boalohany ihany koa fa ny fanompoana
an’Andriamanitra dia mihoatra noho ny famonjena fotoam-bavaka. Tafiditra ao
anatin’izany koa ny fanompoana amin-kafanam-po. 


8. Fanatanterahana fanambadiana sy
fandevenana. Farany, amin’ny maha pasiteran’izy
ireo, tsy maintsy miara-mandeha amin’ny mpikambana amin’ny fiangonanao ao
anatin’ny fiovana lehibe samihafa eo amin’ny fiainana ianao. Tokony hanome fihofanana
sy tolotsaina ho an’izay hiroso amin’ny fanambadiana ianao sady hanatanteraka
ny fankalazana izany. Tokony hitarika fotoam-bavaka fandevenana sy hanohana ary
hampahery ny ankohonana mana-manjo ihany koa ianao.[131]


FIVORIAN’NY MPIKAMBANA


Ny fivorian’ny mpikambana dia tena
zava-dehibe tokoa ho an’ny fiangonana Pentekôtista. Ao anatin’ireny fivoriana
ireny no hiarahan’ny mpikambana mandinika mikasika ny raharaham-piangonana. Eo
koa no hanaovan’ny pasitera sy ny mpitarika ny tatitra mikasika ny
fandrosoan’ny fiangonana, ny fanamby ary ny zavatra ilaina. Isan-taona no
tokony hanaovana ny fivorian’ny mpikambana. Azo atao koa nefa ny miantso
fivoriana manokana raha misy ilàna izany. 


Ny fivorian’ny mpikambana dia fotoana tena
tsara hiresahana mikasika ny fotoana manan-danja ho avy sy hizaranao ny vinanao
amin’ny fiangonana. Ny fivorian’ny mpikambana ihany koa dia manome fahafahana
ny mpikambana hiresaka mikasika ny fanantenana sy ny nofin’ny fiangonana. Tena
tokony hararaotinao mihitsy ity fivoriana ity. Mba hahafahanao manao izany, tsy
maintsy miomana tsara ianao. Isaky ny fivoriana, tokony ho tonga miaraka
amin’ny lahadinika voaomana mazava tsara sy ny tatitra mifanaraka amin’ny
vanim-potoana ianao. 


Ho fanampin’ny fivorian’ny mpikambana,
tokony hanana fivoriana hiarahana amin’ny ekipa mpitarika (loholona sy diakona)
fara fahakeliny indray mandeha isam-bolana ianao mba hiresahana mikasika ny
raharaham-piangonana. Mandritra io fivoriana io no hivavahanao ho an’ny ekipa
mpitarika. Eo koa handinihana ny raharaham-piangonana, hampitana ny vina, ary
hametrahana paikady entina mampitombo ny fiangonana.


Tokony hanana fivoriana hiarahana amin’ireo
mpitarika asa fanompoana ao anatin’ny fiangonana toy ny departemanta Sekoly
Alahady, ny mpanao vondrm-bavaka, ny asa fanompoan’ny lehilahy sy vehivavy, ny
asa fanompoan’ny tanora, ny komitin’ny asa misiona, ny komitin’ny fananganana
fiangonana, ny komitin’ny fitoriana filazantsara, ny mpanao vavaka fifonana sy
ny maro hafa ihany koa ianao.[132]


FIFEHEZANA NY MPIKAMBANA TSY MANKATO


Ho avy ny fotoana tsy maintsy hifehezana ny
mpikambana tsy mankato ao am-piangonana. Izany fifehezana izany dia fampiharana
ny fahefan’ny tenin’Andriamanitra izay napetraka ho andraikitrin’ny fiangonana (Mat.
18:15-20; Lioka 17:3; Jaona 20:23; 1 Kor. 5:1-5; Efe. 5:11; 1 Tim. 5:19-20).
Amin’ny maha pasiteran’ny fiangonana, tsy tokony handositra ity andraikitra ity
ianao. Rehefa mitranga izany dia tsy maintsy maneho fahasahiana sy fangorahana
ianao satria fantatrao tsara ny tanjona roan’ ny fampiharana fifehezana: ho
fanadiovana ny fiangonana (Asa 5:9-11) sy fanarenana ilay nanao fahadisoana
(Gal. 6:1). 


Raha hitanao sy ny komitin’ny fiangonana fa
mitaky fampiharana ny fifehezana ny toe-javatra miseho, ny tokony hataonareo
dia manaraka ny fomba famahana olana napetrak’i Jesosy ao amin’ny Matio 18:15-20.
Misy dingana telo ao anatin’io fomba fiasa io. Voalohany, mandeha ny pasitera
na ny mpitarika voatendry ary miresaka amin’ilay olona nitondra fanafitohinana
mikasika ny andraikiny sy miangavy azy hibebaka. Raha tsy nahavaha olana izany
dia ampiantsoina ao anatin’ny fivoriana atrehan’ny pasitera sy ny komity ilay
mpikambana. Raha mbola tsy mety mibebaka ilay mpikambana nanota dia entina eo
anatrehan’ny fivorian’ny mpikambana ao anaty fivoriana manokana ny raharaha. Ny
mpikambana ara-dalàna sy mavitrika ao anatin’ny fiangonana ihany no manatrika
ity fivoriana ity. Izay fanapahan-kevitrin’ny mpikambana eo no farany. Raha
hita fa tena meloka ilay olona dia azo atao ny manaisotra azy tsy ho mpikambana
ao anatin’ny fiangonana (Mat. 18:17). Kanefa, amin’ny toe-javatra sasany dia
fanapahan-kevitra tsotra kokoa noho izany no mety. 


 







~ Fizarana 9 ~


 


Ny pasitera Pentekôtista ao anatin'ny
iraka


 







~ Toko 36 ~


 


Mahatakatra ny paikadin'ny Testamenta
Vaovao


 


Ny Baiboly dia mitantara ny tantara
mampientanentan’ny fitohizan’ny irak’Andriamanitra dia ny fanavotana ny olona
very. Resahany ao ny fanentanany ny olona rehetra manaraka Azy handray anjara
ao anatin’ny Irany. Noho izany, ny pasitera Pentekôtista tsirairay dia tsy
maintsy manokana ny tenany amin’io asa faran’izay manan-danja io. Tsy maintsy
manontany ny tenantsika isika hoe: “Ahoana no hahafahako mitarika ny fiangonako
amin’ny fomba tsara kokoa amin’ny fanatanterahana ny irak’Andriamanitra eto
amin’ny firenena misy ahy, manerana an’i Afrika ary manerana izao tontolo
izao?” Ny valiny dia izao: tsy maintsy manaraka ny modelin’ny iraka napetrak’i
Jesosy sy ny apostoly.


Tamin’ny alalan’ny fiainany sy ny asa
fanompoany, Jesosy dia naneho mazava tsara ny fomba hahafahan’ny fiangonana
manatanteraka ny irak’Andriamanitra. Azon’ny apostoly tsara izany ka nanaraka
ny ohatra nasehon’i Jesosy izy ireo. Amin’ny maha pasitera Pentekôtista sy mpandova
ny irak’i Kristy, tsy maintsy manao tahaka izany isika. Antsoina hoe “Paikadin’ny
Fanahy Masina ao amin’ny Testamenta Vaovao” io modely io matetika. Ity toko ity
dia handinika amim-pahamalinana io paikady io. Hisy toromarika azonao pasitera
Pentekôtista eto Afrika entina mampihatra io paikady io ao amin’ny fiainan’ny
fiangonanao ihany koa hozaraina ato. 


NY TANJONA MISIONERAN’NY ASAN’NY APOSTOLY


Lioka dia nanoratra ny bokin’ny Asan’ny
Apostoly niaraka tamin’ny tanjona misionera. Nanoratra izy mba hiantsoana ny
fiangonana tamin’ny vanim-potoanany – sy ny fiangonana mandritra ny taona maro
mifandimby – hiverina amin’ny fototra Pentekôtista sy misionera. Ny fitantarana
ny fomba nanombohan’ny fiangonana, sy ny nandresen’izy ireo tao anatin’ny
fanenjehana mafy noho ny herin’ny Fanahy Masina, no nantenain’i Lioka hampaherezana
ny mpamaky hanao tahaka izany. Noho izany, nanoratra i Lioka mba hanehoana
paikady misionera mahomby any amin’ny kolontsaina tsirairay sy ny vanim-potoana
samihafa mandrapahatongan’ny fotoana hiverenan’i Jesosy. 


Ny tanjona voalohan’i Lioka tamin’ny
nanoratany dia voambara ao amin’ny Asan’ny Apostoly 1:8, izay nilazan’i Jesosy
tamin’ny Mpianany hoe: “Fa hahazo hery ianareo amin'ny hilatsahan'ny Fanahy
Masina aminareo, ary ho vavolombeloko any Jerosalema sy eran'i Jodia sy Samaria
ary hatramin'ny faran'ny tany”. Ireo tenin’i Jesosy ireo no fanalahidy amin’ny
fahatakarana ny irak’Andriamanitra natolotra ao amin’ny Asan’ny Apostoly.
Manolotra modely miverimberina manerana ny boky ireo. 


Ny fanafiana ny herin’ny Fanahy Masina

― mamokatra mandrakariva ―

Vavolombelona voatafy ny herin’ny Fanahy Masina


Io modely io no antsoina hoe
“vavolombelona-anton’ny fanafiana hery”. Ny antony dia satria modelin’ny teny,
ny hevitra, na ny vanim-potoana miverimberina manerana ny boky io. Ao amin’ny
Asan’ny Apostoly, io modely io no miverimberina. Isaky ny mirotsaka ny Fanahy
Masina, ny vokatr’izany dia vavombelona voatafy ny herin’ny Fanahy. Tsy misy ny
miavaka.[133]


Ny teny fikasana ao amin’ny Asan’ny Apostoly
1:8 dia mbola mihatra ankehitriny. Tahaka ireo mpianatra voalohany, afaka
mandray hery koa isika rehefa tonga amintsika ny Fanahy Masina. Tahaka azy
ireo, afaka ho vavolombelon’i Kristy voatafy ny herin’ny Fanahy isika na eo
amin’ny toerana misy antsika na any amin’ny faran’ny tany. 


PAIKADIN’NY TESTAMENTA VAOVAO


Ndeha hojerentsika ny fomba nampiharan’i Paoly
ny paikadin’ny Asan’ny Apostoly 1:8 tao amin’ny tanàna Romana antsoina hoe
Efesosy (Asa 19: 1-11). Ao anatin’ny fanaovantsika izany dia ho hitantsika fa
ny paikadin’i Paoly dia tahadikan’ny paikady nampiasain’i Jesosy tamin’ny
fanetsehana ny Fiangonany. Io dia paikady izay no tsy maintsy ampiasaintsika
Pasitera Pentekôtista ankehitriny hanetsehana ny fiangonantsika amin’ny
fitoriana ny filazantsara, ny fananganana fiangonana, ary ny
irak’Andriamanitra. 


Ny asa fanompoana fakantahaka tao Efesosy


Tamin’ny alalan’ny fitantarana ny asa
fanompoan’i Paoly tany Efesosy no nanehoan’i Lioka ny fahafenoan’ny paikady
nampiasain’i Paoly tao anatin’ny asa naha misionera. Ndeha hojerentsika ny
fomba nampiharany ny paikadin’ny Fanahy tamin’ny fananganana fiangonana, tsy
tany Efesosy ihany fa nanerana an’i Asia Minora. 


Ny firotsahan’ny Fanahy Masina tany Efesosy (Asa 19:1-7)


Tonga tany Efesosy niaraka tamin’ny tanjona
voafaritra mazava tsara tao an-tsainy i Paoly. Araka ny fitantaran’i Lioka, eo
amin’ny andininy 10 no ahitantsika ny tanjony izay tanteraka tao anatin’ny roa
taona: “nandre ny tenin'ny Tompo izay rehetra nonina tany Asia, na Jiosy na
jentilisa”. Ny hanatratra an’i Efesosy sy Asia Minora amin’ny hafatr’i Kristy
no tanjon’i Paoly. Nisy paikady mazava ho entina manatanteraka izany tao
an-tsainy. Eto isika dia handinika ny asa fanompony tany Efesosy ao amin’ny
Asan’ny Apostoly 19:1-11. Ndeha ary isika hijery izay nataon’i Paoly tany
Efesosy. 


Rehefa tonga tao an-tanàna i Paoly dia nahita
mpianatra roa ambin’ny folo. Mpitarika avy ao amin’ny fiangonana vao
nisondrotra tao Efesosy izy ireo (Asa 18: 24-27). Avy
hatrany i Paoly dia nanontany azy ireo: “Efa noraisinareo
va ny Fanahy Masina, fony vao nino ianareo?” (19:2). Nametraka izany
fanontaniana izany ny apostoly mba hahitany raha efa manana ny fitaovana ilaina
amin’ny fandraisana anjara amin’ny iraka fanatrarana an’i Efesosy sy Asia
amin’ny filazantsara izy ireo. Nampihatra ny fampianaran’i Jesosy ao amin’ny
Asa 1:4-8 izy (jereo ny Lioka 24:49). 


Taorian’ny resandresaka fohy, nametra-tanana
tamin’ireo roa ambin’ny folo ireo i Paoly ary “nilatsaka taminy ny Fanahy
Masina; ary niteny tamin'ny teny tsy fantatra izy sady naminany” (Asa 19:6). Ny
fehezanteny hoe: “nilatsaka taminy ny Fanahy Masina” dia mampahatsiaro antsika
ny teny fikasan’i Jesosy ao amin’ny Asan’ny Apostoly 1:8. Hoy izy “Fa hahazo
hery ianareo amin'ny hilatsahan'ny Fanahy Masina aminareo ary ho
vavolombeloko”. Izany dia manampy antsika hahatakatra ny zavatra mitranga eto
amin’ity andalana ity. Ny Fanahy Masina dia “nilatsaka” tamin’ireo lehilahy
ireo tahaka ny nilatsahany tamin’ny mpianatra tamin’ny Pentekosta mba hanafy
hery azy ireo ho vavolombelona “any Jerosalema sy eran'i Jodia sy Samaria ary
hatramin'ny faran'ny tany”.


Raha vao tonga tamin’ireo Efesiana roa
ambin’ny folo ny Fanahy Masina dia “niteny tamin'ny teny tsy fantatra izy sady
naminany”, maneho izany fa notafian’i Kristy hery izy ireo mba hiteny amin’ny
Anarany. 


Ny fitoriana ny filazantsara tany Efesosy (Asan’ny Apostoly
19:8-11)


Raha vao voatafy ny herin’ny Fanahy Masina
ireo lehilahy ireo dia natombokin’i Paoly ny hetsika fitoriana ny filazantsara
sy fananganana fiangonana. Nitohy nandritra ny roa
taona izany ary vokany, “nandre ny tenin'ny Tompo izay
rehetra nonina tany Asia” (and.10). Zava-bita mahatalanjona izany:! Tao
anatin’ny roa taona monja, ny olona rehetra tany Asia—na dia ireo avy amin’ny
kolontsaina sy fanao hafa aza—dia nandre ny filazantsara. Fanampin’izany,
betsaka ny fiangonana niorina. Tafiditra ao anatin’io isa io fiangonana fito
tany Asia voaresaka ao amin’ny Apokalypsy 2 – 3. 


Ny paikadin’ny Fanahy


Ny tantaran’ny asa fanompoan’i Paoly tany
Efesosy no ohatra feno indrindra nentin’i Lioka naneho ny paikady misioneran’ny
apostoly. Io no mamintina ny paikady nampiasain’i Paoly nandritra ny dia
misionera voalohany sy faharoa nataony. Io paikady io dia azontsika pasitera
Pentekôtista ampiasaina tsara ao anatin’ny ezaka fitoriana ny filazantsara sy
fananganana fiangonana amin’izao androntsika izao. Ndeha hojerentsika akaiky
ireo paikadin’ny Fanahy ireo. Misy andry telo ao anatin’io paikady io dia ireto
izany:


1. Andry voalohany: Fanafiana hery. Ny andry voalohany ao anatin’ny paikady misioneran’i Paoly dia ny
fanafiana hery. Misy lafiny roa ny fanafiana hery. Ny voalohany dia ny
fanafiana hery ny misionera tenany. Avy eo, fanafiana hery ny fiangonana, na ny
fiangonana hatsangana. Ndeha hojerentsika ny tsirairay avy amin’ireo singa
ireo.


Feno ny Fanahy Masina i Paoly tamin’ny fotoana
nahatongavany tany Efesosy. Noho izany, nanao asa fanompoana tamin’ny herin’ny
Fanahy Masina izy araka ny toromarika nomen’i Jesosy ao amin’ny Asan’ny
Apostoly 1:8. Ny nametrahany tanana tamin’ny mpianatra roa ambin’ny folo ho
fampaherezana azy ireo ho feno ny Fanahy Masina no maneho fa feno ny Fanahy
Masina izy. Ao amin’ny bokin’ny Asan’ny Apostoly, Lioka dia nanome ohatra maro
maneho ny asa fanompoana feno ny Fanahy Masina nataon’i Paoly (ohatra, Asa 9:17-20; 13:4-5,
9-11; 14:8-10; 15:12).


Takatr’i Paoly tsara nefa fa tsy ampy raha izy
ihany no feno ny Fanahy Masina. Fantany fa raha tiana hiroborobo ny asa dia ny
fiangonana tany Efesosy mihitsy no tsy maintsy notafiana ny herin’ny Fanahy
Masina. Noho izany, raha vao tonga tao an-tanàna i Paoly, ny zavatra nataony
voalohany dia ny nanao izay hahatonga ny mpino ho vita batisa amin’ny Fanahy
Masina. Izany no antony nanontaniany ny mpianatra roa ambin’ny folo hoe: “Efa
noraisinareo va ny Fanahy Masina, fony vao nino ianareo?” Ary izany no antony
nivavahany avy hatrany mba handraisan’izy ireo ny Fanahy. Noho izany, ny singa
roa manan-danja ao amin’ity andry ity dia ny fanafiana hery ny misionera ary ny
iray izay manan-danja tahaka azy ihany dia ny fanafiana hery ny fiangonana.


Noho izany, voatafy hery, ny fiangonana tany
Efesosy dia tonga ivon-toerana mahery vaikan’ny hetsika misionera, nanatrarana
ny toerana tsirairay tao amin’ny faritany. Ireo singa
roa ireo, ny fanafiana hery ny pasitera sy ny fanafiana hery ny fiangonana ireo
no tsy maintsy hita ao anatin’ny paikady misionerantsika ankehitriny. Aseho
an-tsary antsika eto ambany io paikady 


_______________________________________


 


“PAIKADIN’NY FANAHY MASINA”

AO AMIN’NY TESTAMENTA VAOVAO


(Asan’ny Apostoly 19:1-11)


 


Andry 1: Fanafiana hery


·        
Ny misionera


·        
Ny fiangonana


Andry 2: Fijoroana Vavolombelona


·        
Fanambarana


·        
Fampisehoana


Andry 3: Fanetsehana


·        
Fanofanana


·        
Fanirahana


_______________________________________


 


2.  Andry faharoa: Fijoroana Vavolombelona. Ny andry faharoa ao anatin’ny paikady
misioneran’i Paoly dia ny fijoroana vavolombelona. Tsy zavatra mahagaga izany
satria fijoroana vavolombelona feno fahasahiana no vokatra antenaina amin’izany
vita batisa amin’ny Fanahy Masina (Asa 1:8; 4:31). Tahaka ny tamin’ny fanafiana
hery, ny fijoroana vavolombelona ihany koa dia ahitana singa roa: fanambarana
sy fanehoana (jereo ny kisary1)


Voalohany, Paoly dia nitondra ny fanambaran’i
Kristy tamin’ny alalan’ny fanambarana tamin-kery ny filazantsara. Nanomboka io fanambarana io rehefa “niteny tamin'ny
teny tsy fantatra sady naminany” ireo mpianatra roa ambin’ny folo. Rehefa
mampiasa ny Asan’ny Apostoly 1:8 ho fanalahidin’ny fandikana isika dia
mahatakatra tsara fa ny faminanian’izy ireo dia fanambarana ny filazantsara
voatafy ny herin’ny Fanahy tamin’ny very, tahaka ilay fanambarana
ara-paminaniana nataon’i Petera tamin’ny Andro Pentekosta (2:14).


Ambaran’i Lioka amintsika avy eo fa i Paoly
dia “niditra tao amin'ny Synagoga ka niteny tamin'ny fahasahiana, dia niady
hevitra telo volana ka nampanaiky ny amin'ny fanjakan'Andriamanitra”
(Asan’ny Apostoly 19:8). Ao amin’ny Asan’ny Apostoly, ny fanambarana ny
fanjakan’Andriamanitra dia mitovy amin’ny fanambarana ny vaovao mahafaly
mikasika an’i Kristy 8:12; 28:23, 31). Ho fanampin’ny fanambarana an’i Kristy
tao amin’ny Synagoga, hoy i Paoly nitantara ny zavatra hafa nataony:
“nampianariko anareo teo imason'ny olona ary tao amin'ny isan-trano; ary
nambarako tamin'ny Jiosy sy ny jentilisa koa ny fibebahana amin'Andriamanitra
sy ny finoana an'i Jesosy Kristy Tompontsika” ” (20:20-21). Ny fijoroana
vavolombelona am-bava nataon’i Paoly tany Efesosy dia niaraka tamin’ny fanehoana
ny herin’ny fanjakana tamin’ny alalan’ny famantarana izay nanaraka izany
(19:11-20).


Tahaka ny tamin’ny voalohany, ny andry faharoa
tamin’ny paikady misioneran’ny Fanahy nampiasain’i Paoly dia misy singa roa:
fanambarana amim-pahasahiana ny filazantsara sy fanehoana ny herin’ny fanjakana
amin’ny alalan’ny famantarana. Tsy isalasalana fa ny fijoroana
vavolombelon’ireo mpiara-miasa tamin’i Paoly izay vao feno ny Fanahy Masina dia
nahitana fanambarana sy fampisehoana. Ireo singa roa ireo koa no tokony
hanamarika ny fijoroana vavolombelon’ny fiangonana Pentekôtista eto Afrika
amin’izao androntsika izao.


3. Andry fahatelo: Fanetsehana. Ny andry fahatelo tao anatin’ny paikady misionera
nampiasain’i Paoly dia ny fanetsehana. Raha vao voatafy ny herin’ny Fanahy
Masina ny fiangonana―ary voatory ny filazantsara―dia nanomboka
nanetsika ny fiangonana ho amin’ny iraka teo amin’ny faritra manodidina i
Paoly. Eo amin’ny Asan’ny Apostoly 19:10 no ahitantsika ny fanetsehana: “Ary
naharitra roa taona ngarangidina izany, ka dia nandre ny tenin'ny Tompo izay
rehetra nonina tany Asia, na Jiosy na jentilisa”. Tsy niala tao Efesosy i Paoly
kanefa nahavita nanatratra an’i Asia tamin’ny filazantsara tao anatin’ny roa
taona monja. Tamin’ny alalan’ny fanetsehana tamim-pahombiazana ny mpianatra no
nahatanteraka izany. 


Ny Soratra Masina dia maneho fa tamin’ny fomba
roa no nanetsehan’i Paoly ny fiangonana Efesiana dia ny fanofanana sy ny fanirahana
(jereo ny Kisary 1). Voalohany, Paoly dia nanofana mpiasa sy mpanangana
fiangonana tao amin’ny trano fampianaran’i Tyrano (Asa 19:9). Ny teny
nampiasaina ao anatin’ny andalana dia maneho ny antony sy ny vokatra avy amin’ny
fifandraisana eo amin’ny fitarihana fanofanana nataon’i Paoly sy ny
nandrenesan’ny olona rehetra niaina tany Asia ny tenin’ny Tompo tao anatin’ny
roa taona. Inoana fa ny fandaharam-pianarana dia nahitana fanasongadinana tamin’ny
fomba azo ampiharina ny fitoriana ny filazantsara sy ny fananganana fiangonana.
Fanampin’izany, ny fiaraha-monina tao anatin’ny sekoly dia tsy maintsy
vonton’ny fanatrehan’ny Fanahy. 


Ny dingana fanofanana nataon’i Paoly ihany
koa dia nahitana fanoloran-tsaina ao anatin’ny asa. Ny ahafantarana izany dia
eo amin’ny Asan’ny Apostoly 19:8-9 izay nampandraisan’i Paoly anjara ireo
mpianatra vao feno ny Fanahy Masina tao anatin’ny asa fanompoana fitoriana ny
filazantsara. Io fifandraisana fanoloran-tsaina io dia voaporofon’ny
fifandraisana akaiky teo amin’i Paoly sy ny mpianatra tao Efesosy (and. 9;
20:1, 17-18). Fomba fiasa misionera tena tian’i Paoly ny fanoloran-tsaina ny
mpianany. Taty aoriana, nanoratra tamin’i Timoty izay tany Efesosy izy ary
nanoro hevitra azy hoe: “Ary izay zavatra efa renao tamiko
teo anatrehan'ny vavolombelona maro dia atolory ny olona mahatoky, izay hahay
mampianatra ny sasany kosa” (2 Tim. 2:2).


Rehefa feno ny Fanahy Masina sy voahofana
tsara ny mpianatra—na koa raha mbola tao anatin’ny fihofanana ny mpianatra—dia
nirahan’i Paoly nitory ny filazantsara sy nanangana fiangonana misionera
voatafy ny herin’ny Fanahy Masina tany amin’ny toerana samihafa nanerana ny
faritany. Tsy isalasalana fa ny paikady nampiasain’ny
mpanolo-tsaina azy no nampihariny. Ny fampiharana io paikady io no niteraka ny
fitomboan’ny fiangonana tampoka nanerana ny faritra manontolo (Asa 19:10). Mazava
ihany koa fa ny paikadin’i Paoly dia nahitana fanatrarana ireo olona avy
amin’ny kolontsaina sy ny fanao samihafa izay nantsoin’i Lioka tamin’ny hoe “Jiosy na jentilisa”. 


Ny ohatra nasehon’i Jesosy


Tena zava-dehibe ny hanamarihana fa ny
paikady nampiasain’i Paoly tany Efesosy sy Asia Minora dia tsy izy akory no
namorona azy. Nanaraka fotsiny ny ohatra nasehon’i Jesosy tamin’ny nanirahany
ny Fiangonany ho any amin’izao tontolo izao izy. 


Jesosy dia nanetsika ny Mpianany tamin’ny
alalan’ny fanofanana sy ny fanirahana azy ireo (Marka 3:13-15). Rehefa
nandeha izy ireo dia nitory ny filazantsara sy naneho ny herin’izany tamin’ny
alalan’ny famantarana (Marka 16:15-18). Talohan’ny nanaovan’izy ireo izany nefa
dia niandry ny fanafiana ny herin’ny Fanahy Masina tao Jerosalema (Lioka
24:49; Asa 1:4-8) tahaka an’i Jesosy tenany izay notafiana ny herin’ny Fanahy
izy ireo (Lioka 4:18-19; Asa10:38). Tamin’ny andro Pentekosta no voalohany
niseho ny fanafiana hery ny mpianatra. Nitohy nandritra fotoana samihafa tao
amin’ny tantaran’ny Asan’ny Apostoly ny fanafiana hery azy ireo. Ny nataon’i
Paoly tamin’ny fitoriana ny filazantsara tany Efesosy dia fanarahana fotsiny ny
ohatra nasehon’i Jesosy tamin’ny fanirahana ny fiangonana ho any amin’izao
tontolo izao. 


NY LESONA HO ANTSIKA AMIN’IZAO FOTOANA IZAO


Amin’ny maha pasitera Pentekôtista, afaka
mianatra lesona manan-danja avy amin’ny famakafakana ny asa fanompoana voatafy
ny herin’ny Fanahy Masina nataon’i Paoly tany Efesosy isika. Ndeha ary hijery
lesona telo avy amin’izany:


Aoka hotafiana ny herin’ny Fanahy


Voalohany, nianarantsika fa tsy tokony hanao
ny asan’Andriamanitra amin’ny hery sy ny fahaizana maha olombelona antsika
isika. Mifanohatra amin’izany, tahaka an’i Jesosy sy Paoly, tsy maintsy manao
asa fanompoana ao anatin’ny hery sy ny hosotrin’ny Fanahy Masina isika. Araka
ny bokin’ny Asan’ny Apostoly, tonga ny fanafiana ny herin’Andriamanitra rehefa
atao batisa amin’ny Fanahy Masina sy tafiana ny herin’Andriamanitra isika.
Mitoetra izany rehefa mandeha ao amin’ny Fanahy isika isan’andro. 


Nianarantsika ihany koa fa raha tiantsika ho
ivon-toerana mahomby amin’ny fitoriana ny filazantsara, ny fananganana
fiangonana ary ny asa misiona ny fiangonantsika dia tsy maintsy atao izay
hahatonga azy ireo hanana ny hery ara-panahy ilaina amin’ny fanatrarana izany
tanjona izany. Noho izany, amin’ny maha pasitera Pentekosta ny
laharam-pahamehana ho antsika dia tsy maintsy ny hahita ny fiangonana voatafy
ny herin’ny Fanahy Masina. Ny hahatratrana izany dia ny fitarihana avy hatrany
izay tonga ao amin’i Kristy amin’ny batisa amin’ny Fanahy Masina sy ny
fampianarana azy ireo hiaina fiainana feno ny Fanahy. Fanampin’izany, Tsy
maintsy mitarika ireo olona ireo amin’ny fijoroana vavolombelona voatafy ny
herin’ny Fanahy Masina ianao.[134]


Mampiasà paikady ara-baiboly


Faharoa, nianarantsika ny ilàna ny fampiasana
paikady mifototra amin’ny Baiboly sy tarihan’ny Fanahy Masina amin’ny fanaovana
ny asa fitoriana ny filazantsara, ny fananganana fiangonana ary ny iraka. Tany
Efesosy, Paoly dia notarihan’ny paikady tahaka izany. Io paikady io dia
nifototra tamin’ny taridalan’Andriamanitra fa tsy tamin’ny
fahendren’olombelona. Nanaraka fotsiny ny paikady nampiasain’i Jesosy tamin’ny
fanetsehana ny Fiangonany tamin’ny fanatanteraha ny iraka manerana izao tontolo
izao izy. 


Ny tanjon’i Paoly tamin’izany dia hampiely
fiangonana misionera voatafy ny herin’ny Fanahy Masina nanerana an’i Asia. Ny
tsirairay avy tamin’ireo fiangonana ireo dia nanana ny vina sy ny hery ara-panahy
nilaina hananganana fiangonana hafa. Izany no nahatonga ny fiangonana nitombo
nanerana an’i Asia sy nahatonga ny filazantsara voambara tamin-kery tamin’izay
rehetra nonina tany—na Jiosy na Jentilisa.


Tsy maintsy manao tahaka izany koa ny
pasitera Pentekôtista amin’izao androntsika izao. Mazava ho azy fa tsy maintsy miezaka
manao izay hahavoavonjy ny olona isika. Kanefa, tsy maintsy azontsika tsara koa
fa na dia ilaina aza ny fitoriana ny filazantsara, tsy ampy raha izany ihany.
Tsy manangana sy mampiroborobo fiangonana misionera voatafy ny herin’ny Fanahy
Masina isika—fiangonana ahitana mpino vaovao feno ny Fanahy Masina, mianatra ny
lalan’ny Tompo, voahofana hampandroso ny fanjakan’Andriamanitra
amim-pahombiazana ary voahetsika sy nirahana hanao tahaka izany any amin’ny
toerana akaiky na lavitra. 


Mihetsika miaraka amin’ny tanjona


Farany, amin’ny zavatra rehetra ataontsika,
tsy maintsy mihetsika miaraka amin’ny tanjona isika. Ny ankamaroan’ny zavatra
atao ao am-piangonana dia tsy miaraka amin’ny tanjona mazava. Petra-kevitra no
betsaka. Tsy tokony hihevitra isika hoe satria misokatra ny
varavaram-piangonana isakin’ny Alahady dia ho avy ao am-piangonantsika ny
olona. Tsy tokony hihevitra isika fa satria nanao ny “vavakin’ny mpanota” ny
olona iray dia nateraka indray izy. Tsy tokony hihevitra isika fa feno ny
Fanahy Masina ny mpino satria misy karazana fihetsika asehony etỳ
ivelany. Tsy tokony hihevitra isika hoe satria ao anatin’ny fikambanan’ny
fiangonana Pentekôtista ny fiangonana tarihantsika dia voatafy hery izany. Tsy
tokony hihevitra isika fa satria mino ny vina misionera sy ny hafanam-po ny
fiangonantsika dia manana izany. Mifanohitra amin’izany, tsy maintsy manana
hevitra mazava mikasika ny tiantsika ho tanterahana isika, ary tsy maintsy
mahafantatra ny fomba ho entintsika manatratra ny tanjontsika. 


Tanjona no tsy maintsy manamarika ny
fanapahan-kevitra sy ny hetsika rehetra ataontsika. Tsy maintsy mikatsaka ny
tavan’Andriamanitra miaraka amin’ny fanirina ho feno marina (na hofenoina
indray) ny Fanahy Masina isika. Tsy maintsy mitory ny filazantsara miaraka amin’ny
fanirina hahita ny olona very hibebaka sy hateraka indray marina ihany koa. Farany,
tsy maintsy manangana fiangonana izay ho tonga fiangonana misionera voatafy
hery isika. 


Ary ao anatin’izany rehetra izany, tsy
maintsy mampita ny vinantsika sy ny paikady amin’ireo mpitarika izay
atsangan’Andriamanitra ao anatin’ny fiangonana isika. Avy eo, tsy maintsy
manetsika ny fiangonana hifantoka amin’ny fanatrarana ny tananantsika, ny
fiangonantsika, ny faritra ary ny firenentsika amin’ny filazantsara isika. Izany
no nataon’i Jesosy, ary izany koa no nataon’i Paoly mba hanatrarana an’i Asia
manontolo tamin’ny filazantsara tao anatin’ny roa taona. Izany koa no tsy
maintsy hataontsika ankehitriny.


 








~ Toko 37 ~


 


Fitoriana ny filazantsara amin’ny
very


 


Manao ahoana ny maha zava-dehibe ny fitarihana
olona iray fotsiny ho an’i Kristy? Mazava ho azy fa ny olona iray dia manana
lanja mandrakizay. Kanefa, ny hetsika kristiana feno fitiavana hataon’io olona
iray io dia mety hanana lanja mandrakizay amin’ny olona maro, araka ny
asehon’ity tantara manaraka ity. 


Edward Kimball dia mpiasa tsotra tao
amin’ny tsena iray tany Detroit, Michigan, USA. Mpampianatra Sekoly Alahady tao
amin’ny fiangonana nisy azy koa izy. Tamin’ny 1854 i Kimball dia nihaona
tamin’ny zazalahy fito ambin’ny folo taona antsoina hoe Dwight izy ary nitarika
azy ho an’i Kristy. Nitombo io zazalahy io ary tonga evanjelista maneran-tany
fantatra tamin’ny anarana hoe D. L. Moody. Moody no mpitaona fanahin’ny olona
goavana voalohany indrindra teo amin’ny tantara. Taty aoriana, Moody dia
nitarika an’i F. B. Meyer tao anatin’ny fitoriana ny filazantsara sy ny asa
misiona, ary izy kosa nitarika an’i J. Wilbur Chapman, izay tonga
mpanolo-tsaina ny evanjelista Billy Sunday. Izay rehetra mianatra ny
tantaran’ny fiangonana môderina dia mahalala tsara fa ireo lehilahy ireo dia mpitory
filazantsara nahery vaika avokoa. An-tapitrisany maro ny olona voababon’izy
ireo ho an’i Kristy. Kanefa tsy nifarana hatreo ny tantara. 


Ny asa fanompoan’i Billy Sunday no
nanainga fanahy ilay mpitoriteny kalaza antsoina hoe Mordecai Ham. Noho izany,
tamin’ny taona 1934, Ham dia nitory hafatra izay nanetsika an’i Billy Graham ho an’i Kristy. Billy Graham dia nitory ny filazantsara
tamin’ny olona betsaka indrindra mihoatra noho izay rehetra nanao izany teo
amin’ny tantara. Saino izany, jereo tsara ny vokatrin’ny nambaboan’ny
mpampianatra Sekoly Alahady tsotra iray zazalahy teny amoron-dalana ho an’i
Kristy. Ny tantaran’i Edward Kimball dia maneho ny maha
zava-dehibe ny hitarihan’ny pasitera Pentekôtista ny fiangonana amin’ny
fitoriana ny filazantsara amin’ny fomba mahomby. Ity toko ity dia hiresaka
mikasika ny fomba tsara indrindra hahafahana manatanteraka izany. 


FAMARITANA


Amin’ny maha pasitera Pentekôtista, tsy
maintsy manana hevitra mazava mikasika ny fitoriana ny filazantsara sy ny
fifandraisan’izany amin’ny fananganana fiangonana sy ny asa misiona ianao. Ireo
hetsika telo ireo dia avy amin’ny Iraka Lehibe napetrak’i Kristy (Mat.
28:18-20; Marka 16:15-16), kanefa misy maha samy hafa azy. 


Fitoriana ny filazantsara


Ny fitoriana ny filazantsara dia fizarana ny
filazantsara amin’ny very ka ny tanjona amin’izany dia ny hambabo azy ireo ho
an’i Kristy. Tafiditra ao anatin’izany ny firesahana amin’ny olona ny momba
an’i Jesosy sy ny asam-panavotana nataony teo amin’ny hazo fijaliana, ary ny
fiantsoana azy ireo hino Azy (Asa 16:31). Ny fon’ny filazantsara dia ny
tantaran’ny nahafatesana sy nitsanganan’i Jesosy tamin’ny maty (1 Kor. 15:1-4).
Ny fitoriana ny filazantsara dia mihoatra noho ny fandaharanasan’ny fiangonana,
io mihitsy no antom-pisin’ny fiangonana. Ary io no andraikitra faratampony
sahanin’ny kristiana tsirairay. 


Fananganana fiangonana


Na dia tafiditra ao anatin’ny fananganana
fiangonana aza ny fitoriana ny filazantsara, mbola ahitana zavatra mihoatra
noho izany izy. Ny fananganana fiangonana dia fandaminana izay rehetra voavonjy
ho ao anatin’ny tenan’ny mpino. Mihaona tsy tapaka ireo mpino ireo mba hampitombo
ny fisakaizana, hivavaka, ary hianatra ny Tenin’Andriamanitra. Ny
andraikitrin’ny olona nofidiana hitarika azy ireo dia ny hanao mpianatra ny
mpino sy hamolavola azy ireo hitovy endrika amin’i Kristy. Ny mpino vaovao dia
ampianarina ny fomba handaozany ny toetra talohany sy hiainany araka ny
tenin’Andriamanitra ary hiresaka ny momba an’i Jesosy amin’ny olona hafa.


Asa misiona


Ny asa misiona matetika dia ahitana
fitoriana ny filazantsara sy fananganana fiangonana. Kanefa, betsaka ny zavatra
tsy itovizany. Ny asa misiona dia mitaky ny handaozan’ny misionera ny
toeram-ponenany sy handehanany any amin’ny toerana vaovao, hianarany fiteny
vaovao ary hampifanarahany ny fiainany amin’ny tontolo vaovao misy azy. Ao
anatin’ny tontolo “vahiny” izany izy ireo no mambabo ny very sy manangana
fiangonana vaovao. 


Paoly no ohatra amin’ny atao hoe misionera.
Niampita sisintany sy kolontsaina izy ka nanambara an’i Kristy tamin’ny very
tany. Tao anatin’izany, nanangana fiangonana izy ary nanao izay
nandrosoan’izany. Ho fiantohana ny firoboroboan’ireo fiangonana ireo dia
nanendry loholona sy pasitera izy mba hitarika azy ireo. Tafiditra tao
anatin’ny andraikitr’ireo pasitera ireo ny fitarihana ny fiangonana hitory ny
filazantsara amin’ny very sy handefa misionera. Izany dia nitaky ny hanohizana
hatrany ny asa fitoriana ny filazantsara, ny fananganana fiangonana ary ny asa
misiona (jereo ny 1 Tes. 1:8). 


ANDRAIKITRIN’NY PASITERA


Hoy i Paoly raha nanoratra ho an’i Timoty
zanany amin’ny finoana izay pasiteran’ny fiangonana tany Efesosy: “ataovy ny asan'ny evanjelista” (2 Tim. 4:5). Ny asan’ny evanjelista dia
ny mambabo ny very ho an’i Kristy sy manofana ny hafa hanao tahaka izany koa
(Efe. 4:11-12). Amin’ny maha pasitera Pentekôtista, mitondra izany
andraikitra izany koa ianao. Ts maintsy mametraka drafitra hanetsehana ny
fiangonana ho amin’ny fitoriana ny filazantsara mahomby ianao. Ireto avy no
tokony ho hita ao anatin’io drafitra io: fanentanana, fanofanana ary fanirahana.
Horesahantsika eto ambany ny momba azy ireo. 


Fanentanana


Amin’ny maha pasitera Pentekôtista, ny
andraikitrao voalohany indrindra amin’ny fanentanana ny fiangonanao ho amin’ny
fitoriana ny filazantsara dia ny fambolena ao anatin’ny fon’izy ireo fitiavana
fatratra ny fanahy very. Fomba iray hahafahanao manao izany ny fampianarana azy
ireo izay voalazan’ny Baiboly mikasika ny fahaverezan’ny olombelona. Rehefa tsy
manana fifandraisana mahavonjy amin’i Jesosy Kristy ny olona dia tsy manana
fanantenana ary very mandrakizay. Ny hany fanantenana eto amin’ity fiainana
ity, sy amin’ny fiainana ho avy dia ny fahalalana an’i Kristy. Tsy maintsy
ataonao miraikitra ao am-po sy ao an-tsain’ny vahoaka tarihanao ireo
fahamarinana ireo. Tsy maintsy mampahatsiaro azy ireo ianao fa zavatra tsy
maintsy atao ny mizara ny filazantsara amin’ny olona very. 


Mba hahatanteraka izany, mila miantehitra
amin’ilay Fanahy Misioneran’Andriamanitra ianao. Tsy maintsy azonao antoka fa
ny fiangonana dia feno ny Fanahy Masina sy voatafy hery (Asa 1:8). Tsy maintsy
ataonao ihany koa izay hahatonga ny fanatrehana sy ny herin’ny Fanahy Masina
hiseho ao anatin’ny fotoana rehetra ao amin’ny fiangonanao. Raha omena
fahafahana ny Fanahy Masina dia hihetsika ao anatin’ny fon’ny olona, hamolavola
azy ireo ary hanendry azy ho amin’ny asa fijinjana. 


Fanofanana


Ny tetikady faharoa azonao ampiasaina
hanetsehana ny fiangonanao ho amin’ny fitoriana ny filazantsara dia ny
fanofanana. Izany no nataon’i Jesosy. Nanome toromarika ny Mpianany Izy hoe:
“Andeha hanaraka Ahy, fa hataoko mpanarato olona ianareo” (Marka 1:17).
Nanaraka ny Tompony ny mpianatr’i Jesosy, nihaino ny fampianarany, naka tahaka
ny Fomba fiasany ary tonga mpitory ny filazantsara mahery vaika. 


Izany koa no tsy maintsy mitranga ao anatin’ny
fiangonana Pentekôtista misy antsika ankehitriny. Tsy maintsy mampianatra ny
mpikambana ao amintsika hitory ny filazantsara amin’ny very tahaka ny nataon’i
Jesosy sy ny apostoly isika. Ao anatin’izany, tsy maintsy ampianarintsika azy ireo
koa ny fomba handehanana ao amin’ny Fanahy sy hamantarana ny feon’Andriamanitra
rehefa mitarika azy ireo hijoro vavolombelona Izy (jereo Asa 8:29). Amin’ny
maha pasitera Pentekôtista, tsy maintsy ampianarinao ny olona ny fomba
fanoloran-tena ho amin’ny hosotrin’ny Fanahy sy fatokiana Azy hiteny amin’ny
alalan’izy ireo rehefa miresaka ny momba an’i Kristy amin’ny hafa izy ireo. 


Fanampin’izany, tsy maintsy azontsika antoka koa
fa ny olona masina dia mahazo tsara ny filazantsara ary afaka mampita izany mazava
amin’ny hafa. Tsy maintsy hain’izy ireo koa ny fomba hitarihana ny olona ho eo
amin’i Jesosy, hiantsoana azy ireo amin’ny fibebahana sy ny finoana. Iray
amin’ny fomba entina manatanteraka izany ny fanaovana atrikasa fitoriana ny
filazantsara voatafy hery indray mandeha isan-taona. 


Fanirahana


Raha vao voaentana sy voahofana ny olona dia
tsy maintsy irahana hanatanteraka ny asa. Izany no nataon’i Jesosy. Tafiditra
tao anatin’ny fandaharanasa fanofanana nataony ny fanirahana ny Mpianany nitory
ny filazantsara. Niverina nanao tatitra izy ireo avy
any ary ny Tompo kosa nanombana ny zavatra vitany (jereo ny Lioka 9:6;
10:1-20). Taty aoriana, rehefa nifarana ny asa fanompoany teto an-tany dia
naniraka ny mpianany ho vavolombelona “any Jerosalema sy
eran'i Jodia sy Samaria ary hatramin'ny faran'ny tany” (Asa 1:8). Amin’ny maha
pasitera Pentekôtista, tokony hanao tahaka izany koa ianao. Tokony haneho
fiainana fitoriana ny filazantsara eo imason’ny olonao ianao. Tokony hanofana
sy haniraka azy ireo ho amin’ny asa fanompoana ihany koa. 


FOMBA FITORIANA NY FILAZANTSARA


Amin’ny maha pasitera Pentekôtista mahatoky,
tsy tokony hanao adala ianao ka ipetraka fotsiny amin’ny fahalainana ary
hanantena ny olona eo amin’ny fiaraha-monina misy anao ho tonga ao amin’ny
fiangonana. Tsy tokony koa ianao hanantena ny mpikambana ao amin’ny fiangonanao
ho tonga vavolombelona tampoka amin’ny namany sy ny mpiara-monina aminy.
Amin’ny maha pasitera, tsy maintsy mametraka ohatra sy mitarika ny olona ho
amin’ny fijinjana ianao. Tsy maintsy mametraka paikady sy fandaharanasa ho entina
manetsika ny fiangonana hitory ny filazantsara amim-pahombiazana ianao. 


Afaka manao izany amin’ny alalan’ny fampiasa
fomba fitoriana filazantsara isan-karazany ianao. Ny fifidianana io fomba io
dia miankina betsaka amin’ny zava-misy eo amin’ny fiaraha-monina misy anao, ny mpihaino
kendrenao ary ny fitarihan’ny Fanahy Masina anao. Ireto misy fomba fiasa
vitsivitsy azonao ampiasaina. 


Fivoriam-bavaka mahazatra ao am-piangonana


Ny fitoriana ny filazantsara no tsy maintsy
ivon’ny fivoriam-bavaka mahazatra ao am-piangonana. Tsy maintsy mihevitra
mandrakariva ireo olona very ao anatin’ny fiangonanao ianao. Tahaka an’i Paoly,
tsy maintsy manapa-kevitra ny tsy hitory “afa-tsy Jesosy
Kristy, indrindra fa Izy voahombo tamin'ny hazo fijaliana” (1 Kor. 2:1-2). Mampalahelo ny mahita mpikambana mitondra namana
very any amin’ny fiangonana izay tsy itoriana ny filazantsara. Ny hafatra
tsirairay dia tokony hahitana fanazavana ny drafitrin’ny famonjena sy fanasana
ny olona hanatona an’i Kristy. 


Fitoriana ny filazantsara manokana


Ho fanampin’ny fanambarana ny filazantsara
mandritra ny fivoriam-bavaka mahazatra fanao ao am-piangonana, tsy maintsy
azonao antoka ihany koa fa ny mpikambana tsirairay ao anatin’ny fiangonana dia
mahay mizara ny filazantsara amin’ny olona any ivelan’ny fiangonana. Ity karazana filazantsara ity ilay antsoina hoe fitoriana ny
filazantsara manokana. 


Fitoriana ny filazantsara
isam-baravarana: Ao anatin’ny ezaka fijoroana
vavolombelona isam-baravarana, ny mpikambana tsirairay dia nohofanina sy nirahana
hitety trano, hampahafantatatra ny tenany amin’ny olona ary hilaza amin’ny
olona fa mihevitra azy ireo ny fiangonana. Ao anatin’izany izy ireo dia
mivavaka ho an’ny zavatra ilain’ny olona sy mizara ny filazantsara amin’izay
rehetra maneho fahalianana amin’izany. 


Fitoriana ny filazantsara amin’ny
alalan’ny fisakaizana. Tokony hampitao sy hampahery
ny mpikambana ao amin’ny fiangonanao hivavaka mba hamonjena ny namany ianao.
Tokony hangataka an’Andriamanitra hanokatra ny fon’ny namany sy hanome azy ireo
fahafahana hizara ny filazantsara amin’izy ireo. Isan-taona dia azon’ny
fiangonana atao ny mikarakara “Andron’ny namana” ka amin’io dia ampaherezina ny
mpikambana hanasa ny namany ho any am-piangonana. Homena voninahitra manokana
ny namana rehetra tonga manatrika io fotoana io. Hafatra fitoriana ny
filazantsara no hotorianao amin’io ary omeo fahafahana handray an’i Kristy ho
Mpamonjiny izay rehetra manatrika.


Fitoriana ny filazantsara amin’ny fomba
fiainana. Tokony hampianarinao ny olona ihany koa
fa ny tena fitoriana ny filazantsara dia mihoatra lavitra noho ny hetsika na
fandaharanasan’ny fiangonana: fomba fiaina. Ampaherezo izy ireo hijoro
vavolombelona amin’ny alalan’ny fiainany sy ny fijoroana vavolombelony
manokana. Tokony hisokatra mandrakariva amin’ny fahafahana mizara ny
filazantsara isan’andro eo amin’ny fiainany izy ireo.


Fitoriana filazantsara lehibe


Ny Fitoriana ny filazantsara lehibe
(antsoina hoe hoe fivoriana fifohazam-panahy) dia fomba iray hafa hitarihana ny
olona ho an’i Kristy. Tahaka izao no fizotran’ny fitoriana ny filazantsara
lehibe: ianao sy ny mpitarika ao amin’ny fiangonanao no manomana ny fitoriana
filazantsara lehibe, ary rehefa tonga ny fotoana mety dia ampahafantarina ny
fiangonana sy ny fiaraha-monina izany. Rehefa akaiky ny fotoana voatendry dia
manomboka mandona io hetsika io ao anatin’ny vavaka ny fiangonana. Ampaherezina
ny mpikambana hanasa ny ankohonany, ny namany, ary ny mpiara-monina aminy
hanatrika ny fitoriana ny filazantsara. Amin’ny maha pasitera, tsy maintsy
ataonao azo antoka fa nanasa mpanao asa fanompoana manana firehetam-po ho an’ny
olona very sy tsara laza amin’ny fitoriana ny filazantsara ianao. Tsy maintsy
azonao antoka ihany koa fa ilay mpitoriteny dia tena manambara amim-pahatokiana
ny filazantsara sy manome fahafahana ny olona handray ny famonjena.


Fivoriana ankalamanjana


Azonao atao koa ny mitondra ny fitoriana ny
filazantsara lehibe eny ankalamanjana na eny amin’ny lalana falehan’ny
besinimaro. Alaminao tsara ny ekipa mpitory ny filazantsara ary hirahanao
mitory ny filazantsara eny an-tsena na eny amin’ny toerana ahitana olona
betsaka. Fitoriana filazantsara fohy kanefa mahery
vaika no ataon’izy ireo mandritra izany. Ireto avy no tokony ho hita ao
anatin’ny fotoana: hira mahasarika ny olona, fijoroana vavolombombelona
manokana mikasika ny fahasoavan’Andriamanitra, fitoriana fohy ny hafatrin’ny filazantsara
arahan’ny fanasana olona handray an’i Kristy. 


Fizarana asa soratra fitoriana ny filazantsara


Fomba iray voaporofo fa azo entina mampiely ny
filazantsara ny fizarana asa soratra. Azonao atao ny manendry andro
handehanan’ny ekipa eny amin’ny toerana tena mety mba hizara asa soratra
fitoriana ny filazantsara. Tokony hofidiana tsara ny asa soratra hozaraina.
Tokony mahasarika, voasoratra tsara ary maneho mazava tsara ny filazantsara.
Tokony ho hita ao anatin’ny asa soratra ihany koa ireto tsara ho fantatra
manaraka ireto: anaran’ny fiangonana, ny adiresy, ny laharan’ny finday ary ny
adiresy mailaka na tranokala raha misy.


Vavaka mandehandeha


Ny vavaka mandehandeha dia azo ampiasaina
hanokafana toerana vaovao hitoriana ny filazantsara. Azo ampiasaina koa ity
fomba fiasa ity mba hamoronana enta-mavesatra ao am-pon’ny mpino amin’ny
fanatrarana faritra iray ho an’i Kristy. Azon’ny fiangonana atao ny mandamina
tsiroaroa ny mpino ary maniraka azy ireo any amin’ny toerana nofidiana mialoha.
Ao anatin’izany dia ataon’izy ireo izany izy ireo dia hangataka ny Fanahy
Masina hiasa ao amin’ilay faritra sy hanokatra ny fon’ny olona handray ny
filazantsara. Azo atao koa ny miditra ao anatin’ny ady ara-panahy mandritra io fotoana
io, mihaika sy mamatotra ny demonia izay mihazona sy mamatotra ny olona
ara-panahy sy ara-nofo. 


Rehefa mandeha mivavaka manerana ny tanàna ny
mpino dia tokony hisokatra tsara amin’izay fahafahana mivavaka ho an’ny olona
sy manolotra ny filazantsara mety mitranga. Ny vavaka mandehandeha dia fomba
iray tena tsara entina manomana ny tany ho an’ny fiangonana vaovao. 


Fitoriana amin’ny alalan’ny haino aman-jery


Raha manana fahafahana ara-bola ny fiangonana
dia azo atao ny mampiasa ny haino aman-jery hitoriana ny filazantsara. Ny fahitalavitra sy ny onjam-peo moa no tiana resahana ao
anatin’izany. Azo atao koa ny mitory ny filazantsara amin’ny alalan’ny
aterineto sy ny tambazotra sosialy. Rehefa manomana ity karazana fitoriana ny
filazantsara ity ianao dia tsarovy fa raha tsy tsara kalitao ny fandaharanao
dia tsy hahasarika olona hanatona ny fiangonana fa maika azy hampihodina azy
ireo. 


Fananganana fiangonana


Ny fikarohana dia mampiseho fa ny fananganana
fiangonana no fomba fitoriana ny filazantsara mahomby indrindra. Betsaka kokoa
ny olona manatona an’i Kristy amin’ny alalan’ny fiangonana vaovao noho ny
amin’ny alalan’ny fiangonana tranainy efa miorina. Sady mitombo arak’isa ny
fiangonana no mitombo koa ny faritra tratra rehefa manangana fiangonana.[135]


Fomba hafa hitoriana ny filazantsara


Tokony hisokatra amin’ny fomba fitoriana
filazantsara hafa ianao. Ny tena zava-dehibe dia izao: amin’ny maha pasitera
Pentekôtista, tsy maintsy misokatra amin’ny fitarihan’ny Fanahy Masina
mandrakariva ianao amin’ny famoronana sy fanomanana hetsika fitoriana ny
filazantsara. 


FOTOANA FANARARAOTRA HITORIANA FILAZANTSARA


Nampahery ny kristiana tany Efesosy i Paoly
hoe: “ka hararaoty ny andro azo anaovan-tsoa, fa ratsy izao fiainana izao”
(Efe. 5:16). Rehefa misy toe-javatra miova dia misy fahafahana mitory ny
filazantsara miseho amin’ny endrika vaovao. Amin’ny maha pasitera Pentekôtista,
tsy maintsy manaraka tsara ny fitarihan’ny Fanahy Masina sy vonona hamaly ny
zavatra ilaina ianao rehetra mitranga izany. Ireo ohatra efatra manaraka ireto
izao dia tena fotoana fanararaotra tokoa. 


Manoloana ny krizy


Ny korontana eo amin’ny fiaraha-monina toy ny
ady, ny mosary, ny areti-mifindra, ny haintany, ny rivo-doza, ny andiam-balala,
ary ny loza voajanahary maro hafa dia manome fahafahana goavana ho an’ny
fiangonana hizara ny vaovao ùmahafalin’i Kristy. Mitady valiny ny olona mandritra
ny fotoanan’ny krizy. Noho izany, misokatra kokoa ho an’ny Tompo ny fony. Ny
hafatra kristiana: fitiavana dia manolotra fanantenana ho an’izay maratra sy
mijaly noho ny korontana nitranga. Ao anatin’izany koa ianao sy ny fiangonanao
dia tokony ho vonona hanatratra azy ireo amin’ny alalan’ny fitiavana sy ny
fangorahana. Tokony hitady fomba hanompoana ireo manana zavatra ilaina ianareo.
Miaraka amin’izany, tokony hanararaotra araka izay azo atao ny fahafahana
mitory ny filazantsara ihany koa. 


Fanatrarana ny fiaraha-monina Silamo


Tsy mitsahatra mitombo sy miely manerana an’i
Afrika ny fiaraha-monina Silamo. Tsy mitsahatra manimba sy mandravadra faritra
maro eto Afrika ihany koa ireo Silamo mahery fihetsika. Noho izany, betsaka ny Silamo
no diso fanantenana amin’ny fivavahany. Ny fiangonanao dia tokony hamolavola
paikady misionera hitoriana ny filazantsara amin’ireo Silamo diso fanantenana
ireo. 


Tambazotram-pifandraisana


Fifandraisana ao anaty tambazotra toy ny
ankohonana, ny namana, ny mpiara-monina ary ny mpiara-miasa dia fomba iray azo
ampiasaina ho toy tetezana voajanahary mitondra amin’ny fitoriana ny
filazantsara. Any amin’ny faritra ambanivohitra eto Afrika moa izy ity no
ilaina bebe kokoa. Betsaka amin’ireo olona ao anatin’ny fiaraha-monina no
manana zavatra maro iraisana. Ao anatin’izany, ny fanapahan-kevitrin’ny
mpitarika hiova fo dia hisy fiantraikany amin’izay rehetra mifandray aminy. Ny
fitoriana filazantsara ao anatin’ny tambazotram-pifandraisana dia nahitana
fahombiazana sy tombontsoa maro nanerana an’i Afrika. 


Paikady fiaraha-miasa


Ny famoronana paikady fiaraha-miasa amin’ny
fiangonana sy ny fikambanana mitovy saina amin’ny tena dia mety ho fomba iray
tena mahomby amin’ny fitoriana ny filazantsara amin’ny very. Mitombona
tanteraka izany ao anatin’ny fiarahana manatanteraka ezaka ho an’ny asa
misiona. Ny fiangonanao dia tokony hiara-miasa amin’ny fiangonana sy ny
fikambanana hafa amin’ny fanomanana fandaharam-potoana manokana entina
manatratra ampahany amin’ny fiaraha-monina toy ny kamboty, ny ankizy mirenireny
eny an-dalana, na ireo niharan’ny loza voajanahary. 


SINGA TENA ILAINA


Na dia betsaka aza ny fomba fitoriana ny filazantsara
azon’ny pasitera Pentekôtista hampiharina, zavatra telo no tsy maintsy hita
mandrakariva: Fanambarana ny filazantsara, herin’ny Fanahy Masina, ary vavaka
amin’ny hafanam-po. 


Fanambarana ny filazantsara:


Raha te hanatratra ny very, tsy maintsy toriana
ny filazantsara (Marka 16:15; 1 Kor. 9:16). Hoy i Paoly: “Fa
izay rehetra miantso ny anaran'ny Tompo no hovonjena” (Rom. 10:13). Taorian’io
izy dia nametraka andiana fanontaniana manan-danja: “Hataony
ahoana ary no fiantso izay tsy ninoany? Ary hataony ahoana no fino izay Olona
tsy reny? Ary hataony ahoana no fandre raha tsy misy mpitory?” (and. 14). Tsy
misy famonjena raha tsy eo ny fandrenesana sy finoana ny filazantsara. Noho
izany, amin’ny maha pasitera Pentekôtista, ianao dia tokony ho vonona hizara ny
filazantsara amin’ny olona very amin’ny fotoana rehetra (Rom. 1:15-16). Tokony hampitao ny fiangonanao hanao tahaka izany
koa ianao. 


Herin’ny Fanahy Masina


Tsy misy hetsika fitoriana ny filazantsara
tokony hatao tsy miaraka amin’ny herin’ny Fanahy Masina. Nandidy ny Mpianany i
Jesosy hoe: “koa mandehana ianareo, dia ataovy mpianatra
ny firenena rehetra” (Mat. 28:19). Kanefa, alohan’izany dia hoy izy: “mitoera
eto an-tanàna mandra-panafiana anareo amin'ny hery avy any amin'ny avo”
(Lioka 24:49; jereo koa ny Asa 1:4-8). Mbola mitohy
hatramin’ny ankehitriny io modely io―voalohany
fanafiana hery, avy eo fanambarana. 


Ny modelin’ny fitoriana ny filazantsara ao
amin’ny Testamenta Vaovao dia ahitana toriteny voahosotrin’ny Fanahy sy
voamarin’ny famantarana sy fahagagana (Mat. 10:7-8; Marka 16:17). Tsy tokony
hitory ny filazantsara fotsiny isika fa haneho ny heriny koa, indrindra isika
aty Afrika. Ny ankamaroan’ny Afrikana dia avy amin’ny fanompoan-tsampy,
filalaovana ody ratsy ary ny fanompoana fanahy. Fivavahana mampanantena hery
hanoherana ny herin’ny maizina no tena tadiavin’izy ireo. 


Ny pasitera Pentekôtista hendry noho izany dia
tsy maintsy manindry ny batisa amin’ny Fanahy Masina, ny fanafiana hery ho
amin’ny asa fanompoana ary ny fanehoana ny asan’ny fanomezam-pahasoavana ao
anatin’ny fitoriana ny filazantsara. Kanefa, tsy maintsy azonao antoka tsara fa
ny hafatrin’ny filazantsara dia tsy mivadika ho fampisehoana fahagagana. 


Vavaka amin’ny hafanam-po


Farany, ny hetsika fitoriana ny filazantsara
tsirairay ataon’ny fiangonana dia tokony lomana ao anatin’ny vavaka amin’ny
hafanam-po. Ny vavaka tahaka izany no fanalahidy mampahomby ny fitoriana ny
filazantsara. Avy ao anatin’ny vavaka amin’ny hafanam-po no tokony hitosaka ny
hetsika fitoriana ny filazantsara rehetra. Mandritra ny vavaka isika dia miantso
an’Andriamanitra hanafy hery ny olona masina, hitarika ny diany, hanosotra ny
toriteniny, hanao famantarana sy fahagagana ary hanokatra ny fon’ny olona
hitoriany ny filazantsar (jereo Asa 4:29-30).


______________________________


Ny fitoriana ny
filazantsara no fon’ny antom-pisin’ny fiangonana. Ny fiangonana tsy mahomby
amin’ny fanatrarana ny very amin’ny herin’ny Fanahy Masina dia tsy tokony
hiantso ny tenany hoe Pentekôtista. Noho izany, amin’ny maha pasitera
Pentekôtista marina anao, tsy maintsy mitarika ny fiangonana amim-pasahiana
amin’ny fanatrarana ny very ho an’i Kristy ianao. 


 







~ Toko 38 ~


 


Fanompoana ny fiaraha-monina


 


Notarihan’ny Fanahy Masina hanangana sekoly
ambaratonga fototra tao amin’ny efitra iray tao amin’ny fiangonana ny pasiteran’ny
fiangonana kely anankiray tany Afrika atsinanana. Hoy izy: “Te hanampy ny
fiaraha-monina amin’ny alalan’ny fanolorana fanabeazana tsara kokoa izahay. Te
hanao ny anjaranao amin’ny fanafoanana ny tsy fahaizana mamaky teny sy
manoratra sy ny habadoana eo amin’ny fiaraha-monina misy anay izahay”. Na dia
tsy nanam-bola sy tsy nanana traikefa tamin’ny fitantanana sekoly aza ilay
pasitera dia nino fa Andriamanitra no niteny taminy. Noho izany, niroso
tamin’ny fanaovana drafitra izy. 


Satria mila lalimoara ny sekoly hitehirizana
ny fitaovana fampianarana dia ny tao an-tranony no nafindrany tao amin’ny sekoly.
Namidiny koa ny sasany tamin’ny fananany mba hividianana latabatra, seza, boky
ary fitaovana isan-karazany. Nanomboka nanatanteraka ny vinany izy. Satria tsy
nanana vola nanakaramana mpiambina ny sekoly izy dia ny tenany ihany no nanao
izany asa izany. Tao anatin’izany rehetra izany dia natoky izy fa Andriamanitra
no hanohana sy hitarika azy. Nihandroso sy nihanitombo tsikelikely ilay sekoly.



 


Nandinika ilay pasitera ny olona teo amin’ny
fiaraha-monina ary tsy ela dia voahetsikin’ny vinany sy ny fiahiny ny zavatra
nilain’izy ireo. Vokany, nanomboka nanome vola nanampiana ny Sekoly izy ireo.
Rehefa tonga ny fotoana, Andriamanitra dia nanokatra lalana nahafahan’ny
fiangonana nanorina efitrano fianarana maromaro; ireo efitrano fianarana ireo
dia naorina araka ny fenitra notakian’ny governemanta tamin’ny sekoly.
Tatỳ aoriana, nahazo tany ny fiangonana ary nampiasainy nanitarana ny
sekoly izany. Hoy ilay pasitera “mikasa hanorina efitrano fianarana sy toerana
filalaovana ho an’ny ankizy isika. Mbola tsy tonga any amin’izay
tian’Andriamanitra hisy antsika isika, kanefa mahatoky Andriamanitra, ary Izy
no hanampy antsika handroso. Anisan’ny sekoly tsara indrindra eto amin’ny
faritra misy antsika izao ny sekolintsika”. 


Tamin’ny zavatra rehetra nataony, ny pasitera
sy ny mpiara-miasa taminy tao amin’ny sekoly dia nitoetra nahatoky tamin’ny
baiko napetrak’i Kristy dia ny fizarana ny filazantsara tamin’ny very. Noho
izany, betsaka ny mpianatra tonga kristiana. Fanampiny, ny hatsaram-panahin’ny
sekoly dia nanokatra ny fon’ny ray aman-dreny maro hanolotra ny fiainany ho
an’i Jesosy. Nampiasain’Andriamanitra nanokafana varavarana nitoriana ny
filazantsara tamin’ny fiaraha-monina silamo nanodidina azy ihany koa io sekoly
io. 


Ohatra iray amin’ireo fomba maro hahafahanao,
pasitera Pentekôtista mitarika ny fiangonanao amin’ny fiahiana ny
fiaraha-monina misy anao izany. Ato amin’ity lesona ity
isika dia hamakafaka izany lohahevitra izany. Voalohany, ity toko ity dia
hametraka ny fototra ara-baibolin’ny asa fanompoana Holistika. Ny asa
fanompoana holistika dia asa fanompoana kristiana izay mikatsaka ny hanompo ny
olona manontolo, izany hoe ny saina, ny fanahy ary ny tena. Ity toko ity koa
dia hanolotra torohevitra azo ampiharina hanampy ny fiangonanao handray anjara
amin’ny fiahiana ny fiaraha-monina. 


BAIKON’NY BAIBOLY


Ao anatin’ny resaka asa misiona, ny
fanontaniana mipetraka matetika dia: “Inona no tena zava-dehibe, ny fitoriana
ny filazantsara amin’ny very sa ny fiahiana ireo manana zavatra ilaina?” Ny
valiny dia izao: tsy misy zavatra manan-danja amin’ny fiangonana noho ny
fitarihana ny mpanota ho ao amin’i Kristy. Ny fiangonana dia tsy maintsy
mandray anjara amin’ny fitoriana filazantsara sy ny fiahiana ny fiaraha-monina.
Ireo dia samy fanehoana ny fiavian’ny fanjakan’Andriamanitra. Amin’ny
ankapobeny, ny pasitera Afrikana dia tena mahomby tokoa amin’ny fitarihana ny
olona ao amin’i Kristy sy ny fananganana fiangonana. Hita kosa nefa fa tsy dia tena
mahomby loatra amin’ny fiahiana amim-pahombiazana izay maratra izy ireo. 


Amin’ny maha pasitera Pentekôtista, tsy
maintsy sorohanao ny tafahoatra amin’ireo lafiny roa ireo. Voalohany, tsy
maintsy sorohanao ny fitoriana ny filazantsara fotsiny tsy miaraka amin’ny
fiahiana ireo olona mijaly manodidina anao. Faharoa, tsy maintsy sorohanao koa
ny fiahiana ny zavatra ilain’ny olona ara-batana fotsiny tsy miaraka amin’ny
fizarana ny filazantsara amin’izy ireo.


Marina ny fanamarihan’ny olona anankiray: “Tsy
nitory ny filazantsara tamin’ny fomba feno tamin’ny olona iray isika raha tsy
mbola naneho azy ny fitiavan’i Kristy. Tsy naneho tamin’ny fomba feno ny
fitiavan’i Kristy tamin’ny olona iray koa nefa isika raha tsy nitory ny filazantsara
taminy”. Ndeha hojerentsika akaiky izay voalazan’ny Baiboly mikasika io
lohahevitra manan-danja io. 


Fanarahana ny ohatra nasehon’i Jesosy


Jesosy no modelin’ny asa fanompoantsika.
Nanao asa fanompoana tamin’ny olona manontolo izy: ny saina, ny vatana ary ny
fanahy. Rehefa hanomboka ny asa fanompoana i Jesosy dia izao no nambarany: “Ny Fanahin'i Jehovah no ato amiko, Satria nanosotra Ahy hitory teny soa
mahafaly amin'ny malahelo Izy; Naniraka Ahy hitory fandefasana amin'ny
mpifatotra Izy, Sy fampahiratana amin'ny jamba, Hanafaka izay nampahorina,
Hitory ny taona ankasitrahan'i Jehovah” (Lioka 4:18-19). Noho izany, ny
nanamarika ny asa fanompoan’i Jesosy dia ny fanambarana ny filazantsara sy ny
fiahiana ny zavatra nilain’ny olona. 


Ny fiangonana ao amin’ny bokin’ny Asan’ny
Apostoly dia nanaraka ny modely napetrak’i Jesosy. Nitory
ny filazantsara izy ireo, nanasitrana ny marary, nandroaka demonia ary niahy izay
nanana zavatra nilaina manokana. Ohatra amin’ny fiahian’ny fiangonana ny olona
manana zavatra ilaina ny fiahiana ny mpitondratena grika tao Jerosalema (Asa
6:1). Ohatra iray amin’izany koa ny valiny nasetrin’ny fiangonana tany Antiokia
ny mosary nanjo ny olona masina tao Jerosalema. Rehefa nahare ny faminaniana
nataon’i Agabo ny mpianatra dia: “ninia hampitondra
zavatra araka ny ananany hamonjy ny rahalahy izay nonina tany Jodia. Dia
nataony izany, ary ny tànan'i Barnabasy sy Saoly no nampitondrainy izany ho any
amin'ny loholona” (Asa 11:29-30).


Baiko roa lehibe


Jesosy dia nametraka iraka roa lehibe ho
an’ny fiangonana. Ny iray antsoina hoe Iraka Lehibe (Mat. 28:18-20) ary ny
faharoa kosa nantsoina hoe Didy Lehibe (Mat. 22:34-40). Amin’ny maha pasitera
mahatoky, tsy maintsy mitarika ny fiangonana amin’ny fankatoavana ireo baiko
roa ireo ianao. Ao anatin’ny Iraka Lehibe, Jesosy dia nandidy antsika hoe: “mandehana, dia ataovy mpianatra ny firenena rehetra”. Ao anatin’ny didy
lehibe kosa izy dia mandidy antsika hitia an’Andriamanitra sy hitia ny
namantsika tahaka ny tenantsika. Ao anatin’ny fanoharana ny amin’ilay Samaritana
tsara fanahy, Jesosy dia nampianatra fa ny namantsika dia izay rehetra mihaona
amintsika ka manana zavatra ilaina manokana―tsy miankina amin’ny foko na
ny firazanany. Ilay Samaritana tsara fanahy dia naneho ny fitiavany ny namany
tamin’ny alalan’ny fijanonana sy fanompoana ilay lehilahy naratra. Hoy i Jesosy
amintsika: “Mandehana ianao, ka mba manaova toy izany
koa” (Lioka 10:37).


Fomba fijery hafa avy ao amin’ny Baiboly


Toerana maro hafa ao amin’ny Baiboly no
miresaka amintsika mikasika ny fiahiana ireo manana zavatra ilaina manokana.
Ohatra, Jakoba dia nanoratra hoe: “Izao no fivavahana
madio sady tsy misy loto eo anatrehan'Andriamanitra Ray: ny mamangy ny kamboty
sy ny mpitondratena amin'ny fahoriany, sy ny miaro ny tena tsy hisy
pentimpentina avy amin'izao tontolo izao”( Jak. 1:27) Jesosy ihany koa dia
nampianatra fa ny fanaovantsika asa fanompoana amin’ny manana zavatra ilaina
manokana (toy ny mangetaheta, ny mitanjaka, ny marary, ny tsy manan-kialofana
ary ny mpifatotra) dia fanaovantsika asa fanompoana amin’i Kristy (Mat.
25:31-40). Ny tsy fahombiazana amin’ny fiahiana azy ireny dia fanaovantsika
tsinontsinona an’i Kristy (and. 41-46). Ao anatin’ny fanaovana asa fanompoana
amin’ny zavatra ilain’ny olona ara-batana, tsy tokony hadinointsika fa ny
fanahin’izy ireo dia manana lanja mandrakizay ka na ho any-danitra na ho any
amin’ny helo mandrakizay. Tsy tokony hataontsika tsirambina ny fizarana ny
filazantsara sy ny fanomezana azy ireny fahafahana handray ny famonjena. 


NY MAHA ZAVA-DEHIBE NY FANOMPOANA NY FIARAHA-MONINA


Antony maro no tsy maintsy hanompoan’ny
fiangonana Pentekosta ny fiaraha-monina. Ny roa amin’ireo no ndeha
hojerentsika. 


Mahafaly an’Andriamanitra 


Mahafaly an’Andriamanitra ny mahita ny Zanany
manompo ny fiaraha-monina sy manatratra ny manodidina azy amin’ny fangorahana.
Rehefa manao izany isika dia maneho ilay toetran’Andriamanitra be fitiavana sy
manaraka ny ohatra nasehon’i Jesosy izay nanasitrana izay rehetra nanatona Azy
(Mat. 8:16). Tao amin’ny Toriteniny teo an-tendrombohitra i Jesosy dia nilaza
hoe: “Efa renareo fa voalaza hoe: Tiava ny namanao, ary mankahalà ny
fahavalonao. Fa Izaho kosa milaza aminareo hoe: Tiava ny fahavalonareo, ary
mivavaha ho an'izay manenjika anareo, mba ho tonga zanaky ny Rainareo Izay any
an-danitra ianareo; fa Izy mampiposaka ny masoandrony amin'ny ratsy fanahy sy
ny tsara fanahy ary mampilatsaka ny ranonorana amin'ny marina sy ny tsy marina”
(Mat. 5:43-45). Ny tian’i Jesosy lazaina dia izao: tokony hitia sy hanisy soa
ny olona rehetra isika―na dia ny fahavalontsika aza. Raha hanao izany
isika dia ho tahaka ny Raintsika any an-danitra, ary hahafaly azy ny hetsika
ataontsika. 


Manokatra varavarana


Tsy mahafaly an’Andriamanitra fotsiny ny
fiahiana ny fiaraha-monina fa manangana fisakaizana eo amin’ny fiangonana sy ny
fiaraha-monina. Rehefa manao hetsika maneho hatsaram-panahy amin’ny hafa ny
olon’Andriamanitra ka tsikaritrin’ny olona izany dia hanomboka hijery ny
fiangoanana amin’ny hatsaram-panahy izy ireo. Nanasitrana lehilahy marenina
sady raiki-dela i Jesosy indray andro. Rehefa ren’ny olona ny asa feno
fangorahana nataon’i Jesosy dia niantso mafy izy ireo hoe: “Tsara ny nanaovany
ny zavatra rehetra; fa sady mampahalady ny marenina Izy no mampiteny ny moana”
(Marka 7:37). Rehefa hitan’ny olona i Jesosy fa nihevitra ny zavatra nilainy
dia nitodika taminy ny fon’izy ireo. Rehefa manomboka manompo sy manisy soa ny
fiaraha-monina ny fiangonanao dia hilaza ny olona hoe: “Olona tsara ireo”.
Hanomboka hijery ny fiangonana amim-pahatsaram-panahy ny olona, hisokatra ihany
koa ny varavaran’ny fitoriana ny filazantsara. 


FAMANTARANA NY ZAVATRA ILAINA


Ny fanompoana ny fiaraha-monina dia manomboka
amin’ny famantarana ny zavatra ilaina sy fihetsehana amin’ny fiahiana izany.
Ireto misy fomba vitsivitsy hahafahan’ny fiangonanao manompo ny fiaraha-monina.



Sekoly Kristiana


Ny sekoly kristiana dia fomba voaporofo fa
hahafahana manompo ny fiaraha-monina sy mampandroso ny filazantsara. Maro ny
fiangonana Pentekôtista eto Afrika no manisy soa ny fiaraha-monina amin’ny
alalan’ny fitantanana sekoly. Ny sasany dia naorina mba hiahiana ny zavatra
ilain’ny sekoly ambaratonga fototra any amin’ny toerana natao tsirambina. Ny
sekoly hafa indray natao hanomezana safidy ny ray aman-dreny amin’ny modelin’ny
fanabeazana kristiana, ny fanabezana ara-tsaina fotsiny ary ny fanabezana
silamo. Any amin’ny faritra manohitra ny filazantsara dia tena mahomby ny
sekoly. Ny fiangonana tsy mahita fomba hahafahana manomboka sekoly dia afaka
miantso ireo mpikambana manana fahafahana ao am-piangonana hanampy amin’ny
fiantohana ny saram-piaran’ny mpianatra sasany.


Tetikasa fanompoana ny fiaraha-monina


Ny fiangonana Pentekôtista sasany dia mitahy
ny fiaraha-monina misy azy amin’ny alalan’ny tetikasa fanompoana. Hitan’izy
ireo ny zavatra ilain’ny fiaraha-monina ary mandamina ny fomba hiahiana izany
izy ireo. Ohatra, azon’ny fiangonana atao ny manolo-tena an-tsitrapo handoko ny
hopitaly eo an-tanana. Azo atao koa ny manolo-tena hanamboatra ny fitaratra
simba amin’ny sekoly fanabeazana fototra. Mbola azo atao koa ny manamboatra ny
mitete amin’ny tafon’ny vehivavy mpitondratena ao an-tanàna. Azon’ny lehilahy
ao am-piangonana atao koa ny manao ilay antsoina hoe “Sabotsy Samaritana”. Io
fotoana io dia atokan’ny mpikambana lehilahy ao amin’ny fiangonana hanampiana
ny mpitondratena amin’ny asa aman-draharaha samihafa. Anjatony ireo fomba
hahafahan’ny fiangonana manompo ny fiaraha-monina. 


Fitsaboana


Ny ankamaroan’ny fiaraha-monina eto Afrika dia
tsy ampy fiahiana ara-pahasalamana. Ho famahana izany zavatra ilaina izany, ny
fiangonana dia afaka manangana tobim-pahasalamana ho an’ny fiaraha-monina.
Azony atao koa ny manolotra mpiasan’ny fahasalamana sy mpitsabo izay tena hisy
fiantraikany amin’ny olona. Ny zava-dehibe ao anatin’izany dia ny
hampaherezanao ny mpikambana ao amin’ny fiangonana hiahy sy hikarakara tsara ny
olona. Azon’izy ireo atao ny manara-maso ny olona manana zavatra ilaina eo
amin’ny fiaraha-monina, mivavaka ho an’ny marary, mampahery ary manohana azy
ireo ara-bola. 


Rano fisotro madio


Raha matanjaka ara-bola ny fiangonana dia
azonao atao ny manolotra rano fisotro madio ho an’ny fiaraha-monina amin’ny
alalan’ny fanohanana fanaovana lavadrano. Azonao atao ihany koa ny manamboatra
na manavao lavadrano efa nisy. 


Fanomezana sakafo sy fitaizana ny ankizy


Ny tsy fahampian-tsakafo eo amin’ny ankizy dia
tena fanamby lehibe tokoa amin’ny faritra maro eto Afrika. Misy fiantraikany
amin’ny fitomboana ara-batana sy ara-tsain’ny ankizy an-tapitrisany sy ny
tanora izany, fiantraikany maharitra mandritra ny fiainana manontolo. Ny
fiangonana Pentekôtista sasany dia nanangana tetikasa famahanana sakafo ny
ankizy indray mandeha isan’andro. Ny hafa indray nanomboka tetikasa fitaizana
ny ankizy amin’ny vidiny mirary. Ny tanjona amin’izany dia ny hanome fahafahana
ny ray am-dreny hiasa mandritra ny fotoana hametrahany ny zanany amin’ny
toerana azo antoka. Na ny fanomezana sakafo na ny fitaizana ny ankizy dia samy
manome fahafahana ny fiangonana hizara ny filazantsara amin’ny ankizy sy ny ray
aman-dreny. Ireo ezaka roa ireo ihany koa dia manome fahafahana ny fiangonana
hampianatra ny ankizy ny toe-panahy araka an’Andriamanitra. 


Fanomezana vatsim-pianarana


Maro ny ankizy sy tanora eto Afrika no
mahira-tsaina sy tena mazoto tokoa, kanefa sahirana ny ray aman-dreny ka tsy
afaka mandoa ny saram-pianaran’izy ireo. Azon’ny fiangonanao atao ny mamorona
tetikasa fanomezana vatsim-pianarana ho fanohanana ireo ankizy mendrika ka
fiantohana saram-pianarana no atao amin’izany. Hanampy azy ireo amin’ny
fanatrarana ny nofinofiny sy hanome azy ireo ny fahaiza-manao ilaina
hampandrosoana ny tenany sy ny fiaraha-monina. 


Fampandrosoana ny tanora


Ny tanora Afrikana no maneho ny ho avin’ny
kontinanta. Mampalahelo nefa fa ny ankamaroan’izy ireny dia voasarika any
amin’ny fampiasana zava-mahadomelina sy ny fitondrantena manimba samihafa.
Azon’ny fiangonanao atao ny mamaha izany amin’ny alalan’ny fametrahana tetikasa
manolotra hetsika misy fiantraikany tsara amin’ny tanora. Ohatra amin’izany ny
antokom-pihira, ny fanatanjahan-tena ary hetsika hafa. Azon’ny mpitarika atao
ny mampiasa izany fotoana izany koa hampianarana azy ireo ny fitsipi-piainana
fototra araka an’Andriamanitra ho an’ny lehilahy sy ny vehivavy. Ity tetikasa
ity koa dia manome fahafahana ny mpitarika hizara ny filazantsara amin’ny
tanora sy hitarika azy ireo ao amin’i Kristy. 


Fanabezana ny olon-dehibe


Tsy vitsy ireo olo-dehibe eto Afrika no tsy
nanana fahafahana namita araka ny tokony ho izy ny fianarana ambaratonga
fototra na faharoa fototra. Azon’ny fiangonanao atao ny mamaha izany olana
izany amin’ny alalan’ny fametrahana tetikasa fanabezana ho an’ny olon-dehibe. Ireto avy no azo atao ao anatin’izany:


Fanofanana mamaky teny sy manoratra. Azon’ny fiangonana atao ny manomboka kilasy fanofanana mamaky teny
sy manoratra ho an’ny olon-dehibe. Ny fianarana ireo fahaiza-manao ireo dia sady
hampitombo hasina ny tenany no hanampy azy ireo hahita asa tsara kokoa.
Fanampin’izany, hanatsara ny fiainan’ny fiaraha-monina manontolo ny fanaovana
izany. Hanomana azy ireo amin’ny famakiana ny Baiboly sy ireo literatiora
kristiana samihafa izay hatolotrin’ny fiangonana ihany koa izany. Azon’ny
fiangonana atao koa ny manomboka kilasy manampy ny olona hianatra teny vahiny
toy ny Anglisy na Frantsay…sns. 


Fampivoarana ny fanambadiana. Maro ny fanambadiana ratsy kalitao eto Afrika ary tsy mitsahatra
mitombo ny tahan’ny fisaraham-panambadian. Mila mahafantatra ny fitsipika
fototra ara-baiboly momba ny fanambadiana ny mpivady. Marina izany na ao
anatin’ny fiangonana na any ivelan’ny fiangonana. Ho famahana ny olana, azonao
atao ny mikarakara kilasy na seminera momba ny fampivoarana ny fanambadiana sy
manokatra izany ho an’ny besinimaro. Hanampy azy ireo hahita ny
tanjon’Andriamanitra ho an’ny fiainany sy ny fanambadiany izany. Mandritra ny
fampianarana dia tsy azo hadinoina ny manolotra ny filazantsara sy manome
fahafahana ny mpivady handray an’i Kristy ho Mpamonjiny. 


Fampianarana ny fitsipika fototra mifehy
ny fandraharahana. Raha azo atao, ny fiangonanao
dia tokony hampianatra ny olon-dehibe ny fomba hanombohany sy hananganany ny fandraharahana
ho an’ny tenany manokana. Ity kilasy ity dia hampianatra ireo fitsipika fototra
ara-baiboly momba ny fitantanana fananana, ao anatin’izany koa ny maha
zava-dehibe ny fanajana amim-pahamatorana ny fitsipi-pitondrantena mifehy ny
asa.


Fampianarana teknikam-pambolena tsara lavitra. Any amin’ny sehatra ambanivohitra, ny fiangonana dia afaka
manomboka kilasy na seminera indray mandeha isan-taona hampianarana ireo
teknikam-pambolena tena mahomby. Tokony haka manam-pahaizana momba ny fambolena
ny fiangonana hanatanteraka izany. 


Fanapahan-kevitra hafa


Ohatra vitsivitsy ny amin’ny fomba azon’ny
fiangonana atao hanompoana ny fiaraha-monina ireo voatanisa ireo. Mety hitarika
anao amin’ny fandaharanasa hafa ankoatr’izay noresahantsika teto koa nefa ny
Fanahy Masina


FANETSEHANA NY FIANGONANA


Mety manontany angamba ianao: “Ahoana no
hahafahako, pasitera Pentekôtista mamadika izany fanapahan-kevitra izany ho
hetsika? Amin’ny maha mpitarika nofidin’Andriamanitra anao ao anatin’ny
fiangonana, mila mitarika ny fiangonana ianao. Tsy maintsy mametraka vina
ianao, mamolavola drafitra ary manara-maso ny fanatanterahana izany. Mba
hananana drafitrasa tsara, araho ireo zavatra manaraka ireto:


Jereo ny zavatra ilaina


Hitan’i Jesosy aloha ny zavatra ilaina. Hitany
fa nijaly ny olona nanodidina Azy ary “nahonena Azy ny
fijeriny ireo, satria nampahantraina ireo ka nafoy toy ny ondry tsy misy
mpiandry” (Mat. 9:36). Avy eo, nametraka drafitra izy. Nandidy ny Mpianany Izy
hoe: “mangataha amin'ny Tompon'ny vokatra mba hampandehanany mpiasa hamory ny
vokatra” (and.38). Nisy fotoana koa i Jesosy nilaza tamin’ny mpianany hoe: “Atopazy ny masonareo, ka jereo ny eny an-tsaha, fa efa masaka sahady
hojinjana izy” (Jaona 4:35).


Tsarovy, alohan’ny hahafahanao mampihatra ny drafitrao
ho an’ny fiaraha-monina, tahaka an’i Jesosy, tsy maintsy mijery ny zavatra
ilaina aloha ianao. Rehefa vitanao izany dia afaka manampy ny mpikambana ao
amin’ny fiangonana hanao tahaka izany koa ianao. 


Fantaro ny sitrapon’Andriamanitra


Rehefa hitanao ireo zavatra ilaina marobe ao
amin’ny fiaraha-monina misy anao dia tsy maintsy manontany an’Andriamanitra
ianao hoe: “Inona amin’ireo zavatra ilaina ireo no tianao hovahan’ny
fiangonantsika?” Raha misokatra tsara amin’ny Fanahy Masina ny fonao dia
hitarika anao Izy. Hametraka enta-mavesatra tsy mitsaha-mitombo ao anatin’ny
fonao izy sady haneho anao izay olana tiany hovahan’ny fiangonanao. 


Ataovy tsotra


Rehefa manomboka mamolavola drafitra ho an’ny
fandaharanasa hataonao ianao, ny tena zava-dehibe dia ny hihazonana izany ho
tsotra―indrindra eo am-panombohana. Amin’ny ankapobeny, tokony hatomboka
amin’ny tetikasa kely sy azo tantanana tsara. Rehefa mahita fahombiazana ao
anatin’izany tetikasa kely izany ny mpikambana dia ho voaentana hanatanteraka
tetikasa lehibe kokoa. 


Manaova hetsika


Rehefa ampahafantarin’ny Fanahy Masina anao ny
fotoana mety dia tokony hanomboka hihetsika avy hatrany ianao ary hanomboka ny
tetikasa, matoky fa Andriamanitra no hitarika anao ao anatin’ny dingana. 


Hazony ho ara-panahy 


Ao anatin’ny fitarihanao ny fiangonana amin’ny
fiahiana ny zavatra ilain’ny olona ara-batana, tsy maintsy azonao antoka fa tsy
atao ambanin-javatra ny ara-panahy. Kristy no tsy maintsy ivon’ny fandaharanasa
sy ny hersika. Ianao sy ny mpiara-miasa aminao dia tsy maintsy mivavaka
matetika hahatonga anareo hitoetra amin’ny fahafenon’ny Fanahy Masina. 


Amporisiho ny fandraisan’anjaran’ny fiangonana rehetra


Tsy tokony hiezaka hiasa irery ianao. Tokony
hetsehinao ny mpikambana rehetra ao amin’ny fiangonanao mba handray anjara. Ny tsirairay avy dia afaka mandray anjara araka ny fahafahany.
Amin’ny maha pasitera, tsy maintsy mampahery ny fiangonana hanome amin’ny
fahalalahan-tanana ho an’ny tetikasa sy manainga fanahy azy ireo hanolotra
an-tsitrapo ny fotoanany sy ny heriny ianao. Amin’ny maha pasitera Pentekôtista
hendry anao, tsy maintsy fantarinao ny fanomezam-pahasoavana
nomen’Andriamanitra ny mpikambana tsirairay ary ampaherezinao izy ireo hampiasa
izany hanasoavana ny asan’Andriamanitra. 


Matokisa ny famatsian’Andriamanitra


Farany, tsy maintsy matoky ianao fa
Andriamanitra no hiahy ny zavatra ilainao. Tsy tokony hiandry
mandra-pahavonon’ny zavatra rehetra ianao vao hanao hetsika. Raha izany mantsy
dia tsy hanomboka mihitsy ianao. Tahaka ny nataon’ilay pasitera noresahantsika
tany amin’ny fanombohan’ity toko ity, tsy maintsy manao izay azonao atao
miaraka amin’izay anananao ianao ary matoky an’Andriamanitra ny amin’ny sisa
rehetra. Raha hitoetra mahatoky amin’ny fankatoavana an’Andriamanitra sy
mahatoky amin’ny vina nomeny anao ianao dia Izy no hiahy ny zavatra rehetra
ilainao (Fil. 4:19).


 







~ Toko 39 ~


 


Fananganana fiangonana vaovao


 


Charles dia mpianatra asa fanompoana tao
amin’ny Sekoly Biblika tany Afrika Atsinanana. Indray andro, hoy izy tamin’ny
mpampianatra azy: “Alohan’ny hahafatesako, te hanangana fiangonana zato any
amin’ny foko niaviako aho”. Tamin’ny fotoana niarahany tamin’ireo ekipa
misionera avy ao amin’ny Sekoly Biblika no teraka tao am-pony izany
enta-mavesatra amin’ny fananganana fiangonana izany Ireo ekipa ireo dia
nanangana fiangonana vaovao maro tany amin’ny toerana tena sarotra sy ny
vondron’olona tsy mbola tratran’ny filazantsara ary teo anivon’ny vondron’olona
tsy mbola nandre. Nandritra izany Dia izany no nianaran’i Charles fomba fiasa
azo ampiharina avy hatrany amin’ny fananganana fiangonana vaovao. 


Tamin’ny fotoana voalohany nahatongavan’ny
fiangonana Assemblée de Dieu tao amin’ny fireneny dia teo amin’ny vahoakany no
nanombohan’izy ireo ny asa. Kanefa, tao maromaro taty aoriana, dia mbola vitsy
ihany ny fiangonana tao. Enina ambin’ny folo taona izao nahavitan’ny fianarany
tany amin’ny Sekoly Biblika. Amin’izao fotoana izao i Charles dia nahatsangana
fiangonana mihoatra ny telopolo. Amin’ny naha mpitarika azy, nisy fiantraikany
tamin’ny fiangonana nisy azy izany, nandray anjara ankolaka tamin’ny
fananganana fiangonana dimampolo hafa izy. Valopolo izany no fitambaran’ny
fiangonana voatsangany. Nanaovao ny tanjony i Charles. Nanambara izy izao fa
“mikasa hanangana fiangonana 200 vaovao ao anatin’ny folo taona ho avy!”.


Ny reny salama dia manana zanaka salama, tahaka
izany koa, ny fiangonana salama dia manangana fiangonana hafa. Ny fiangonana
tsirairay dia tokony hanangana fiangonana. Ity toko ity dia hijery ireto
lohahevitra manaraka ireto ao anatin’ny Soratra Masina: ny maha
laharam-pahamehana ny fananganana fiangonana, ny fiangonana amin’ny maha
fiaraha-monina apostolika azy, ny fiangonana misionera voatafy hery, ny
fitsipika fototrin’ny fiangonana mahaleo tena, ary ireo fomba azon’ny pasitera
Pentekôtista hampiharina ao anatin’ny fananganana fiangonana. 


LAHARAM-PAHAMEHANA ARA-TSORATRA MASINA


Hoy i Jesosy: “haoriko
ny fiangonako” (Mat. 16:18). Nandidy koa izy hoe: “koa mandehana ianareo, dia
ataovy mpianatra ny firenena rehetra”(Mat. 28:19). Hoy ny olona anankiray: “Tsy
naniraka antsika hanangana fiangonana i Jesosy fa naniraka antsika hanao
mpianatra”. Kanefa, diniho tsara fa mifandray ireo andinin-tSoratra Masina eo
ambony ireo. Ahoana no hahafahan’ny olona manao mpianatra raha tsy manangana
fiangonana, ary ahoana no hahafahany manangana fiangonana raha tsy manao
mpianatra? Ny fanatrarana ny very tsy miaraka amin’ny fampiorenana azy ireo ao
anatin’ny fiangonana dia tahaka ny olona niteraka ary nanary ny zanany tany
an-tsaha. Ny fananganana fiangonana dia tena ilaina tokoa amin’ny fampaharetana
ny asa sy fampandrosoana ny mpino. 


Ny apostoly, ny mpanao asa fanompoana ary ny
mpiasa tao amin’ny Testamenta Vaovao dia tena nametraka ny fananganana
fiangonana ho zavatra tena matotra. Petera, Jaona, Filipo, ireo lehilahy avy
any Kyprosy sy Kyrena, Barnabasy, Paoly, Jaona Marka, Silasy, Lioka, Timoty,
Prisila, Akoila, Gaio, Aristarko, Erasto ary Titosy dia santionany ihany
tamin’ireo olona maro izay nandray anjara tamin’ny fananganana fiangonana. Ireo
lehilahy sy vehivavy ireo dia nanaraka ny baikon’i Kristy amin’ny fanaovana
mpianatra ary tamin’ny alalan’ny fiangonana no nanaovan’izy ireo izany. Amin’ny
maha pasitera Pentekôtista, tsy maintsy manao tahaka izany koa isika. 


MODELIN’NY FANANGANANA FIANGONANA


Nisy pasitera tanora iray niresaka tamin’ny
lehiben’ny faritra nisy azy mikasika ny fananganana fiangonana amin’ny tanàna anankiray.
Hoy ilay mpitarika: “Tsy naniraka ahy hanangana fiangonana amin’io tanàna io
Andriamanitra, fa raha te handeha any ianao dia mandehana. Raha mahomby ianao
dia ho fantantsika fa sitrapon’Andriamanitra ny fikasanao. Raha tsy mahomby
kosa ianao dia ho fantantsika fa tsy sitrapon’Andriamanitra”. Noho ny
fahatsapan’ilay pasitera tanora ny fitarihan’ny Fanany Masina dia lasa nankany
amin’ilay toerana noresahany izy ary nanangana ny fiangonany voalohany.
Nanomboka tamin’io fotoana io izy dia nahatsangana fiangonana mihoatra ny
roapolo. 


Manerana an’i Afrika, lehilahy sy vehivavy
maro no mahatsapa fa nantsoin’Andriamanitra hanangana fiangonana ary manao
tahaka izany. Nahatsangana fiangonana maro tamin’ny ezakin’ny tenany irery izy
ireo fa tsy mba niantehatra loatra tamin’ny fanampiana avy amin’ny hafa. Azo
antsoina hoe “milentika na milomano” io fomba fiasa io. Mitovy tanteraka
amin’ny raim-pianakaviana mampianatra ny zananilahy hilomano ka manipy azy avy
hatrany tsy misy toromarika na fanofanana any anaty rano lalina. Na dia tahaka
izany aza no nanombohan’ny fiangonana rehetra, tsy izany no fomba fiasa tena
tsara. Izao no fanambaran’ny mpanangana fiangonana anankiray mikasika izany:
“Tena nianatra zavatra betsaka avy amin’io fananganako fiangonana voalohany io
aho” hoy izy: “Ny zavatra iray nianarako dia tsy hanangana fiangonana hafa
intsony aho raha tsy manana ekipa miara-miasa amiko”. 


Mitondra tombontsoa maro ny fananana ekipa
mpanohana rehefa manangana fiangonana. Alaivo sary an-tsaina hoe tsy olona roa
fotsiny no alefanao manangana fiangonana vaovao fa olona folo na mihoatra.
Ireto avy no tokony ho ao anatin’io ekipa io: ny pasitera vaovao sy ny vadiny,
mpitarika fiderana, mpivady efa zokiolona mba hanome fahamatorana ary olona hiasa
miaraka amin’ny ankizy sy ny tanora. Ny vondron’olona tahaka izany dia hanome
fanohanana ara-pihetseham-po sy ara-bola ny mpanangana fiangonana. Ny fomba
fiasa “ekipa mpanohana” ao anatin’ny fananganana fiangonana dia afaka
manampy amin’ny fanatrarana haingana ny fahamatorana. Vetivety kokoa ny
fananganana fiangonana amin’ity fomba fiasa ity ary tsy ho ela izy dia afaka
hanangana fiangonana hafa. 


Fomba maro samihafa no azo entina
mampihatra ity fomba fiasa ity. Azon’ny fiangonana reniny atao ny miteraka
zana-piangonana amin’ny alalan’ny fanirahana pasitera hitarika ireo mpino
monina amin’ny fiaraha-monina tsy lavitra ilay toerana kasaina hanangana izany.
Ireo ekipa ireo no miahy sy manohana ny fiangonana vaovao mandra-pioriny tsara.
Paoly sy ireo ekipa misionera niaraka taminy dia tena ohatra tsara tamin’ny
ekipa mpanohana tao anatin’ny ezaka nataon’izy ireo ho fanatrarana ireo
vondron’olona mbola tsy tratra sy ho fananganana fiangonana tany amin’izay tsy
mbola mahafantatra an’i Kristy. 


Ny sasany namolavola tetikady hanohanana ny
mpanangana fiangonana mandritra ny herintaona na roa taona hananganany ny
fiangonana vaovao. Aorian’izay, hahena tsikelikely ny fanohanana rehefa misy
tonga mpianatra feno fanokanan-tena ny mpino vaovao ka manohana ny asa. Ireto
avy no modely azo arahana amin’ny fananganana fiangonana. 


·        
Ray amandreny: Ny
fiangonana reniny no manangana zana-piangonana, araka ny efa noresahana telo
aloha.


·        
Famakiana lay:
Irahana hanangana fiangonana any amin’ny toerana vaovao ny mpanangana
fiangonana.


·        
Fihatahana: Ny
vondrona mpino monina amin’ny toerana lavitra na kolontsaina hafa dia mangataka
alalana amin’ny fiangonana “hihataka” ary hanomboka fiangonana vaovao.


·        
Vondrom-bavaka:
Ny fanaovana vondrom-bavaka any amin’ny faritra hafa dia afaka hitarika
fananganana fiangonana.


·        
Fiaraha-miasan’ny Fiangonana: Ny fiangonana ao amin’ny zone na ny faritra na ny fiangonana
nasionaly dia afaka miara-miasa amin’ny fananganana fiangonana. 


·        
Sekoly Biblika.
Azo atao koa ny manetsika ny mpianatra ao amin’ny Sekoly Biblika hanangana
fiangonana vaovao.


·        
Hafa: Azo atao
koa ny mampiasa fomba hafa entina manangana fiangonana


Na inona na inona fomba ampiasaina, tsy
mora ny manangana fiangonana. Mitaky fanokanan-tena avy amin’ny pasitera
vaovao, ny ankohonany ary ny ekipa miara-miasa aminy izany. Tsy tian’ny
fahavalo ny hananganana fiangonana vaovao satria fidirana ao amin’ny faritra
misy azy (Mat. 12:29). Hanohitra ny fananganana fiangonana vaovao izy (Efe.
6:12). Ilay lehibe indrindra sady velona mandrakizay nefa no manampy ny mpanangana
fiangonana Pentekôtista, noho izany handresy izy ireo (1 Jaona 4:4). 


Tahaka ireo pasitera Pentekotista hafa, tsy
maintsy mivavaka sy manao drafitra afaka mitarika ny fiangonanao amin’ny
fananganana fiangonana vaovao na amin’ny toerana lavitra na any amin’ny faritra
mbola tsy tratran’ny filazantsara ao amin’ny firenenao, na any amin’ny firenena
hafa manerana an’i Afrika sy izao tontolo izao ianao. 


FIARAHA-MONINA APOSTOLIKA


Ny fiangonana salama dia fiangonana manome.
Ny fiangonana salama dia fiangonana manana teolojia mari-pototra. Ny fiangonana
salama dia mifantoka amin’ny iraka. Ny fiangonana salama dia fiangonana mijoro
vavolombelona. Ny fiangonana salama dia fiangonana miteraka fiangonana salama
iray hafa. Kanefa, ahoana no hahafahan’ny fiangonana iray miteraka fiangonana
hafa? Ahoana no hahafahanao, amin’ny maha pasitera Pentekôtista anao, manangana
fiangonana iray hafa?


Ny fiangonana tany
Antiokia dia tena fakantahaka tokoa amin’ny atao hoe fiangonana salama sy
mifantoka amin’ny iraka. Jiosy laika avy any Jerosalema, Kyprosy ary Kyrena
izay nizara tamim-pahasahiana ny finoany tamin’ny hafa, eny tamin’ny olona hafa
kolotsaina koa aza no nanangana azy (Asa 11:19-20). Fiangonana feno ny Fanahy
Masina izy ireo (and. 21). Nanana fitarihana tsara (and. 22-26). Fiangonana
nanome (and. 27-30), ary fiangonana nivavaka, nifady hanina, ary nidera
an’Andriamanitra (13:2). 


Noho izany, rehefa niteny tamin’izy ireo ny
Fanahy Masina hoe: “Atokàny ho Ahy Barnabasy sy Saoly
hanao ny asa [Iraka] izay efa niantsoako azy” (Asa 13:1-2) dia tamin-tsitrapo
no namelan’ireo olona ireo ny tsara indrindra hiala tao amin’ny fiangonana sy
hanao izay niantsoan’Andriamanitra azy ireo hataony. Nalefan’izy ireo ho
misionera mpanangana fiangonana i Barnabasy sy Saoly (and. 3-4).


Amin’ny maha pasitera Pentekôtista,
Andriamanitra dia te hampiasa anao “ho fanatanterahana ny olona masina, ho
amin'ny asan'ny fanompoana amin'ny fiangonana” (Efe. 4:12). Te hampiasa anao
amin’ny fananganana fiangonana any amin’ny manodidina anao, manerana ny
firenenao ary manerana izao tontolo izao Izy. Nomen’Andriamanitra anao ny
fitaovana sy ny fahafahana mamorona kolontsainan’ny iraka sy ny fananganana
fiangonana amin’ny alalan’ny fiangonanao. Azonao tanterahana amin’ny alalan’ny
fampianarana sy fanehoana vavaka, fiderana, fitarihana, fanomezana, fitoriana
filazantsara ary asan’ny ekipa mifantoka amin’ny iraka izany. Ao anatin’ny
tontolo tahaka izany, Andriamanitra dia hiantso sy hanafy hery ny olony handeha
sy hitory ny filazantsara ary hanangana fiangonana vaovao. 


Tsy maintsy manetsika ny olonao hanome amin’ny
fahalalahan-tanana ho an’ny asan’Andriamanitra ianao ary tsy maintsy mamela
an’Andriamanitra hanao tahaka izany amin’ny tenanao. Andriamanitra dia mety
hangataka ny hamelanao ny mpikambana tsara indrindra ao aminao ho mpanangana
fiangonana. Iray amin’ny fanomezana lehibe indrindra azonao omena
an’Andriamanitra ny fananganana olona ao amin’ny fanomezam-pahasoavana
nomen’Andriamanitra azy sy fanirahana azy ireo ho amin’ny asa fanompoana.
Barnabasy dia nanangana an’i Paoly (Asa 9:26-27; 11:25). Taty aoriana, navelany
nanohy ny asa fanompoany sy nanangana ny ekipa misionerany manokana izy
(15:36-41).


Amin’ny maha pasitera Pentekôtista, ny
fiaraha-monina apostolika haorinao ao anatin’ny fiangonana dia tahaka ny
andriambỳ. Ny fiaraha-monina apostolika dia vondron’olona mifantoka
amin’ny fanatanterahana ny Iraka Lehibe eo an-toerana sy manerana izao tontolo
izao. Rehefa mahita ny Fanahin’Andriamanitra mihetsika ao anatin’ny fiangonana
ny olona dia haniry handray anjara amin’izay mitranga. 


Ao amin’ny Asan’ny Apostoly 6, nitranga ny
olana satria nahatsiaro ho natao ambanin-javatra ny mpitondratena sasany.
Fanendrena lehilahy fito feno ny Fanahy Masina hiandraikitra ny mpitondratena
no vahaolana noraisin’ny apostoly. Nahafaly ny tao
anatiny sy tany ivelan’ny fiangonana izany hetsika izany. Noho izany: “nandroso ny tenin'Andriamanitra; ary nihamaro indrindra ny isan'ny mpianatra
tany Jerosalema; ary maro be kosa ny mpisorona nanaiky ny finoana” (and.7).


Rehefa vitanao ny mamolavola ny fiangonanao ho
tonga fiaraha-monina apostolika feno fitiavana dia ho voasarika hanatona an’i
Kristy sy ny Irany ny olona. Ny fitomboan’ny fiangonana sy ny fananganana
fiangonana vaovao dia hiboiboika avy amin’izany tontolo izany. 


FIANGONANA MISIONERA VOATAFY NY HERIN’ANDRIAMANITRA


Ny Asan’ny Apostoly dia miresaka tantara
mampahery mikasika ny nanafiana hery ny fiangonana tao Jerosalema. Rehefa tonga
ny Fanahy Masina ka nameno ny mpianatra 120 dia nahita zava-mahagaga ny
vahoaka. Nanomboka “niteny tamin'ny fiteny maro samy hafa, araka ny
nampitenenan'ny Fanahy Masina azy avy izy ireo” (2:1-4). Fahatanterahan’ny
fampanantenana tao amin’ny Asan’ny Apostoly 1:8 izany. Talanjona ny olona ka
nihazakazaka nanatona ny mpianatra. Nanome fahafahana tonga lafatra an’i Petera
hanambara ny vaovao mahafaly tao anatin’ny herin’ny Fanahy Masina izany. Vokany,
3 000 ny olona nanatona ny Tompo. 


Matetika Andriamanitra no mampiasa famantarana
sy fahagagana hisarihana ny fahalianan’ny olona hihaino ny hafatrin’ny
filazantsara. Tsara ny manamarika fa ao amin’ny filazantsara sy ny bokin’ny
Asan’ny Apostoly, ny ankamaroan’ny fahagagana dia nitranga tany ivelan’ny toeram-pivavahana.
Ao amin’ny Asan’ny Apostoly, ny fahagagana dia mametraka ny sehatra ho an’ny
fanambarana ny filazantsara. Izany no nitranga tao Jerosalema niaraka tamin’i
Petera (Asa 2), tany Kyprosy niaraka tamin’i Paoly sy Barnabasy (13:4-12), tany
Filipy niaraka tamin’i Paoly sy Silasy (16:11-40), ary tamin’ny tranga maro
hafa (9:32-35; 9:36-43; 10:1-11:18; 14:1-7; 14:8-20; 19:1-20:1).


Hahatonga ny olona hitodika
amin’Andriamanitra no tanjon’ny fahagagana. Tiany ho hitan’ireo olona any
ivelan’ny fiangonana ny Heriny manao fahagagana sy ny Fitiavany. Aza avela hisy
fahagagana very maina. Isaky ny manao fahagagana Andriamanitra dia ampiasao
izany mba hiresahana amin’ny olona ny momba an’i Jesosy. 


Hoy i Jesosy tamin’ny Mpianany, “tahaka ny nanirahan'ny Ray Ahy no anirahako anareo kosa” (Jaona
20:20). Kanefa, ahoana no nanirahan’ny Ray an’i Jesosy? Nirahany ny Zananilahy
mba hanao asa fanompoana tao amin’ny herin’ny Fanahy. Izao no nambaran’i Jesosy
tamin’ny fotoana nanombohany ny asa fanompoany: “Ny Fanahin'i
Jehovah no ato amiko, Satria nanosotra Ahy hitory teny soa mahafaly amin'ny
malahelo Izy; Naniraka Ahy hitory fandefasana amin'ny mpifatotra Izy, Sy
fampahiratana amin'ny jamba, Hanafaka izay nampahorina, Hitory ny taona
ankasitrahan'i Jehovah” (Lioka 4:18-19). Nanao asa fanompoana tao amin’ny
herin’ny Fanahy i Jesosy (Asa 10:38), ary naniraka ny Mpianany hanao tahaka
izany koa (Lioka 24:46-49; Asa 1:8).


Amin’ny maha pasitera Pentekôtista, tsy
maintsy tafiana ny herin’ny Fanahy ianao, ary tsy maintsy manao izay hahatonga
ny fiangonana ho fikambanana misionera voatafy hery. Fanampiny, tokony hanangana
fiangonana misionera voatafy ny herin’ny Fanahy Masina ianao. Ny fiangonana
misionera voatafy hery dia ilay karazana fiangonana naorin’i Jesosy. Io ilay karazana
fiangonana vakiantsika ao amin’ny bokin’ny Asan’ny Apostoly.


Ao amin’ny Asan’ny Apostoly 1:8 no
nanoritsoritan’i Jesosy ny fon’ny fiangonana. Hoy izy: “Fa
hahazo hery ianareo amin'ny hilatsahan'ny Fanahy Masina aminareo, ary ho
vavolombeloko any Jerosalema sy eran'i Jodia sy Samaria ary hatramin'ny
faran'ny tany”. Noho izany, misy toetra roa mampiavaka ny fiangonana misionera
voatafy hery: notafiana ny herin’ny Fanahy Masina ny mpikambana ao aminy, ary
manokan-tena ho an’ny irak’Andriamanitra izy ireo. Ny fiangonana misionera
voatafy hery dia manokatra fiangonana misionera voatafy hery hafa sady
manokan-tena ho amin’ny fanatrarana ireo vondron’olona samihafa manerana ny
firenena sy izao tontolo izao. Izany karazana fiangonana izany no tsy maintsy
volavolaintsika sy tsy maintsy atsangantsika. 


NY FITSIPIKA FOTOTRIN’NY FIANGONANA MAHALEO TENA


Manerana izao tontolo izao, ny fiangonana
Pentekôtista dia mitombo amin’ny fomba mahatalanjona. Mandray anjara amin’izany
fitomboana izany ilay hetsika fanokanan-tena antsoina hoe: “Fitsipika
fototrin’ny Fiangonana mahaleo tena”. Izany moa dia finoana fa ny fiangonana
tsirairay dia tsy maintsy tonga fiangonana manohana ny tenany, mitantana ny
tenany ary manohana ny tenany. Rehefa mandeha manangana fiangonana ianao sy ny
fiangonanao, tokony hataonao izay hahatonga ny fiangonana ho afaka manohana ny
tenany, miahy ny raharahany manokana, manatratra ny very ary afaka manangana
fiangonana misionera voatafy ny herin’ny Fanahy Masina haingana araka izay azo
atao. 


Rehefa tonga ao amin’ny ankohonana ny
zazakely anankiray dia ny ray aman-dreny no miahy izay ilainy. Kanefa, rehefa
mihalehibe sy mihamatotra ny ankizy dia ampianarin’ny ray aman-dreny mikarakara
ny tenany. Ampianarina ny ankizy ny fomba fiaina ary rehefa mandroso ny fotoana
dia omeny andraikitra bebe kokoa izy. Rehefa tonga olon-dehibe ilay zaza dia
avelan’ny ray aman-dreny hahaleo tena sy handray anjara eo amin’ny fiaraha-monina.



Tahaka izany koa ny fananganana fiangonana
vaovao. Amin’ny voalohany dia ny fiangonana reniny no manokana fotoana sy
miantoka ny zavatra rehetra ampandehanana ny zana-piangonana. Mety manampy ny
fiangonana amin’ny fitarihana, ny vola ary ny mpiasa izy. Ny fiangonana vaovao
kosa dia antenaina fa hitombo sy hihamatotra. Ny tanjona dia ny hahatonga
haingana ilay fiangonana vaovao ho mpikambana mahaleo tena ao amin’ny
Fanjakan’Andriamanitra.


INONA IZAO NO TOKONY HATAO?


Mametra-panontaniana angamba ianao: “Inona
no azoko atao hampiharana ireo fitsipiky ny fananganana fiangonana ireo ao
amin’ny asa fanompoako manokana sy ny fiangonana? Ahoana no hahafahako
mamolavola ny fiangonako ho fiangonana mahomby amin’ny fananganana fiangonana?”
Araho ireto dingana manaraka ireto:


Mivavaha


Atomboy amin’ny vavaka avy ao anatin’ny fo.
Angataho amin’ny fo mahitsy Andriamanitra mba hanome anao vina ho an’ny
fananganana fiangonana. Mangataha amin’ny Tompon’ny vokatra mba “hanokafany ny masonao hahitanao fa efa masaka sahady hojinjana ny
vokatra” (Jaona 4:35). Manandratà vavaka fifonana ho an’ny fiaraha-monina
manodidina anao izay tsy mbola misy fiangonana misionera voatafy ny herin’ny
Fany Masina (Mat. 9:38). Kanefa, aza mijanona hatreo. Jereo koa ireo vahoaka
lavitra tsy mbola tratran’ny filazantsara sy ireo toerana ao amin’ny firenenao
izay zara raha manana na tsy manana fijoroana vavolombelona kristiana. Aza
hadinoina ihany koa ny mijery ny firenena. Rehefa mivavaka ianao dia mangataha
amin’Andriamanitra hoe: “Iza amin’ireo olona na toerana ireo no tianao
hotratrarinay amin’ny vaovao mahafalin’i Kristy?” 


Manokanà tena


Manaraka, aoka ianao sy ny fiangonanao
hanokan-tena ho an’Andriamanitra sy ny Irany. Manapaha hevitra fa ny
fiangonanao dia ho fiangonana hahomby amin’ny fananganana fiangonana.


Manaova fandaniana amin’ny olona


Rehefa tapa-kevitra hanokan-tena ho an’ny
fananganana fiangonana ianao dia manomboha mamolavola ny mpikambana ao amin’ny
fiangonanao ho mpianatr’i Kristy feno fanoloran-tena. Mitoria, mampianarà ary
miresaha matetika mikasika ny irak’Andriamanitra sy ny baikon’i Kristy izay
mifamatotra amin’ny fananganana fiangonana. Ampitao amin’ny mpitarika sy ny
fiangonana ny vina fananganana fiangonana. Ao anatin’izany rehetra izany, omeo
fahafahana hanao asa fanompoana ao am-piangonana sy hampitombo ny
fanomezam-pahasoavany ny mpitarika hitanao fa afaka hanampy anao.


Mananganà ekipa


Rehefa tonga ny fotoana, mananganà ekipa
mpanangana fiangonana. Fidio izay ho pasiteran’ilay fiangonana vaovao.
Fanampiny, fidio koa ireo hiara-hiasa amin’ny pasitera ao anatin’ny ekipa
mpanangana fiangonana. Aoka ho azonao antoka tsara fa samy mahafantatra ny
andraikiny ny mpikambana. Aoka ho azonao antoka koa fa ny mpikambana tsirairay
dia voatafy ny herin’ny Fanahy Masina. Ankoatr’izay, zava-dehibe ny hananganana
ekipa mpanohana izay mijanona ao amin’ny fiangonana mpaniraka kanefa manohana
ny fiangonana amin’ny fampaherezana, ny vavaka ary ny vola.


Manaova drafitra


Satria efa manana ekipa ianao, manomboha mamolavola
drafitra. Ao anatin’io drafitra io no hiarahanareo mamaly ireto fanontaniana
ireto: “Rahoviana ary aiza no hatsangana ilay fiangonana vaovao? Iza avy no handray anjara? Inona no zavatra manokana hatao?” Tsy
maintsy hita ao anatin’ny drafitrao ny tetibola sy ny fitaovana samihafa ilaina
ary ny fomba hahazoana izany. 


Mirosoa amin’ny hetsika


Rehefa avy nivavaka sy namolavola drafitra
ianao dia mirosoa amim-pahasahiana amin’ny fanatanterahana ny paikady. Mihetseha
amin’ny finoana, minoa fa ny Fanahin’ny Tompo no hanafy hery anareo sy
hanosotra ny fijoroana vavolombelonareo. Matokia fa
Andriamanitra dia hanamarina ny teny ambaranareo amin’ny alalan’ny fahagagana
sy ny famantarana. Rehefa manomboka mandray ny famonjena ny olona dia ataovy
azo antoka fa feno ny Fanahy Masina koa. Ampianaro azy ireo koa ny fototrin’ny
fanompoana an’i Kristy. Tsara koa raha hetsehana avy hatrany hanatratra ny
ankohonany sy ny namany izy ireo. 


Tombano


Farany, rehefa mifarana ny ezaka
fananganana fiangonana vaovao dia vorio ny ekipanao ary miaraha-manombana ny
asa. Apetraho ny fanontaniana hoe: “Inona no zavatra nataontsika tsara? Inona
no mety azontsika natao tamin’ny fomba tsara kokoa?” Tsy maintsy misy foana ny
zavatra tsy nizotra araka ny tokony ho izy kanefa aza kivy. Ampiasao
hanatanjahana ny iraka fananganana fiangonana hataonao manaraka ny lesona
nianaranao. 


______________________________


Ny famolavolanao
ny fiangonanao ho fikambanana mpanangana fiangonana dia tsy mampandroso ny
irak’Andriamanitra eto an-tany fotsiny fa hitondra fifohazam-panahy ho an’ny
fiangonana ihany koa. Ny fandraisana anjara amin’ny fananganana fiangonana
vaovao sy fahitana ny olona manatona an’i Jesosy dia hampientanentana ny
fiangonanao. Ny pasitera Pentekôtista tsirairay dia tokony hanokan-tena
amim-pifaliana amin’ny fananganana fiangonana vaovao. 


 







~ Toko 40 ~


 


Fampivelarana tetikasa misiona eo
amin'ny fiangonana


 


Tonga ny fotoana tsy maintsy nanambaran’i
Jesosy hoe iza izy ary inona no antony nahatongavany. Raha tsy maintsy hanohy
ny Irany ny mpianatra roa ambin’ny folo dia tena ilain’izy ireo tokoa ny
mahatakatra ireo fahamarinana ireo. Rehefa tonga tany amin’ny faritanin'i
Kaisaria-filipo i Jesosy dia nipetraka niaraka tamin’ny mpianany. Nitodika izy
ary nanontany azy ireo hoe: “Ataon'ny olona ho iza moa ny Zanak'olona?
Nifandimby namaly azy ny mpianatra: “Hoy ny sasany: Jaona Mpanao-batisa; ary
hoy ny sasany: Elia; ary hoy ny sasany: Jeremia, na anankiray amin'ny mpaminany”.



Taorian’izay, nanontany azy ireo nivantana i
Jesosy: “Fa ianareo kosa manao Ahy ho iza?” Tao anatin’ny fanambarana avy
amin’Andriamanitra no namalian’i Petera haingana hoe: “Hianao no Kristy,
Zanak'Andriamanitra velona:!”.


Sady nijery tao amin’ny ati-lalin’ny mason’i
Petera i Jesosy no namaly hoe: “Sambatra ianao, ry Simona Bar-jona; fa tsy nofo
aman-drà no naneho anao izany, fa ny Raiko Izay any an-danitra.” Nampiany koa
hoe: “Hianao no Petera, ary ambonin'ity vatolampy ity no haoriko ny fiangonako;
ary ny vavahadin'ny fiainan-tsi-hita tsy haharesy azy” (Mat. 16:13-20).


Nambaran’i Jesosy tamin’ny Mpianany araka
izany hoe iza Izy: Izy ilay Mesia nampanantenaina, ilay zanak’Andriamanitra.
Nambarany azy ireo koa ny antony nahatongavany: tonga hanangana ny Fiangonany
Izy. Mbola nambarany koa fa ny Fiangonana hatsangany dia mihoatra noho ny
rafitra tantanan’olombelona. Ny fiangonana dia hetsika avy amin’ny
baikon’Andriamanitra. Hisedra fanoherana demoniaka Izy kanefa handresy.


MIFANDRAY AMIN’NY IRAK’ANDRIAMANITRA


Ny tanjon’ny Tompo voalohany indrindra ho
an’ny Fiangonany dia ny hanambarany ny vaovao mahafalin’ny famonjena ao amin’i
Kristy amin’ity tontolo potika ity alohan’ny hiverenany avy any an-danitra.
Tahaka izao no nanambaran’i Jesosy azy: “Ary hotorina amin'izao tontolo izao
ity filazantsaran'ny fanjakana ity ho vavolombelona amin'ny firenena rehetra,
dia vao ho tonga ny farany” (Mat. 24:14). Mba hahatanteraka izany, ny pasitera
Pentekôtista tsirairay dia tsy maintsy mitarika ny fiangonany handray anjara
feno amin’ny irak’Andriamanitra. Ity toko ity dia hamakafaka ny homba tsara
indrindra hahafahana manatanteraka izany asa lehiben’ny fiangonana izany. 


Fiomanan’ny tena manokana


Alohan’ny hiezahanao hampifandray ny
fiangonanao amin’ny irak’Andriamanitra, tsy maintsy manomana ny tenanao ho
amin’ny asa aloha ianao. Ireto manaraka ireo no azonao atao amin’izany:


1. Fahatakarana ny irak’Andriamanitra: Voalohany, tokony hataonao tanjona ny hahatakatra mazava tsara ny
irak’Andriamanitra. Tsy maintsy fantarinao ny atao hoe irak’Andriamanitra sy ny
ifandraisan’izany amin’ny fiangonana. Ny irak’Andriamanitra, izay antsoina koa
hoe missio Dei no lohahevitra mampiray ny Soratra Masina. Tsy inona moa
izany fa ny drafitr’Andriamanitra hanavotra sy hiantso ho an’ny tenany olona
avy amin’ny  fokom-pirenena
rehetra sy ny samy hafa fiteny ary ny firenena rehetra” (Apok. 5:9; 7:9).
Drafitr’Andriamanitra ao amin’i Kristy, ilay taranak’i Abrahama ny “hitahiana
ny olombelona rehetra eto ambonin’ny tany (Gen. 12:3; 22:18; Gal. 3:16). Ny
Baiboly dia tantaran’ny hetsika nataon’Andriamanitra tao anatin’ny tantara mba
hahatanteraka ny Irany. 


2. Fahatakarana ny irakin’ny fiangonana. Fanampiny, amin’ny maha pasitera Pentekôtista anao, tsy maintsy azonao
tsara koa ny tena andraikitrin’ny fiangonana amin’ny fanatanterahana ny
irak’Andriamanitra. Nampifandray ny fiangonana tamin’ny irak’Andriamanitra i
Jesosy tamin’ny fotoana nandidiny ny Mpanaraka Azy hoe: “koa mandehana ianareo,
dia ataovy mpianatra ny firenena rehetra, manao batisa azy ho amin'ny anaran'ny
Ray sy ny Zanaka ary ny Fanahy Masina sady mampianatra
azy hitandrina izay rehetra nandidiako anareo” (Mat. 28:19-20; jereo koa ny
Marka 16:15; Lioka 24:46-48; Jaona 20:21; Asa 1:8). Io baikon’i Jesosy io, izay
fantatra amin’ny anarana hoe Iraka Lehibe dia tsy tetikasan’asam-piangonana
fotsiny fa antom-pisin’ny fiangonana mihitsy. 


3. Fanekena ny andraikitra amin’ny
maha pasitera. Farany, amin’ny pasitera Pentekôtista,
tsy maintsy azonao tsara fa andraikitrao ny manetsika ny fiangonana handray
anjara amin’ny Irak’Andriamanitra. Tsy maintsy “mpanompo tsara sy mahatoky”
amin’ny iraka napetrakin’ny Tompo ianao dia ny fikarakarana ny ankohonany sy
“fanomezana azy ireo hanina amin’ny fotoanany” (Mat. 24:45). Aza hadinoina fa
hanao tatitra amin’Andriamanitra mikasika ny fomba nitantananao ny fiangonan’i
Kristy ianao (Lioka 16:2). 


Modely ara-baiboly


Ny Baiboly dia manome antsika ohatra mazava
mikasika ny tokony ho endrikin’ny fiangonana Pentekôtista. Tokony ho fiangonana
mifantoka amin’ny iraka. Ny fiangonana mifantoka amin’ny iraka dia fiangonana
manokan-tena amin’ny fampandrosoana ny irak’Andriamanitra eto an-tany. Ny fiangonana tany Antiokia, Syria dia fiangonana tahaka izany (Asa
11:19-20; 13:1-4). Nampidirin’i Lioka tao amin’ny Asan’ny Apostoly ny
tantaran’ity fiangonana ity mba ho modely maharitra ho an’ny fiangonana mikasika
ny fomba tsara indrindra hahafahan’ny fiangonana mifandray amin’ny
irak’Andriamanitra. Io no ohatra maneho ny tokony ho fiasan’ny fiangonana
Pentekôtista amin’izao androntsika izao. Ny fandinihana ireo andalana roa ireo
no nahitana toetra fito mampiavaka ny tena fiangonana misionera marina:


1. Ny fanatrehana sy ny herin’ny
Fanahy. Ny fiangonana tena mifantoka amin’ny iraka
marina dia manome lanja ny hery sy ny fanatrehan’ny Fanahy Masina. Hoy ny
Baiboly mikasika ny fiangonana tany Antiokia: “Ary ny tanan'ny Tompo nomba azy ireo (Asa 11:21). Fomba iray
entina milaza izany fa ny Fanahy Masina dia niasa mahery teo anivon’izy ireo (jereo ny 2 Mpan. 3:15; Ezek. 3:14). Vokatrin’ny fiasan’ny Fanahy
Masina tao amin’ny fiangonana sy tamin’ny alalan’ny mpino tany Antiokia sy ny
fifantohan’izy ireo tamin’ny fambaboana ny very dia “maro
no isan'izay nino sy niverina ho amin'ny Tompo”.


2. Mpitarika
feno ny finoana sy ny Fanahy Masina ary manana toe-panahy araka
an’Andriamanitra. Ny tena fiangonana marina dia
tarihan’ny mpitarika feno ny finoana sy ny Fanahy Masina ary manana toe-panahy
araka an’Andriamanitra tahaka an’i Barnabasy sy Saoly (Asa 11:22-26).
Voalazan’ny Baiboly fa i Barnabasy dia “lehilahy tsara fanahy izy sady feno ny Fanahy Masina sy finoana” (and.24). Saoly, izay mpitarika tao amin’ny fiangonana tany
Antiokia ihany koa dia lehilahy feno ny Fanany Masina sy finoana (13:9; jereo koa ny 9:17-18).


3. Mifantoka amin’ny vina ivelany. Ny fiangonana misionera marina dia mifantoka amin’ny fanatrarana
ny mponina eo amin’ny tanàna na ny vohitra misy azy. Izany no nataon’ny
fiangonana tany Antiokia. Fanampin’izany, ny fanatrarana ny very nataon’izy
ireo dia ho an’ny foko isan-karazany: ny Jiosy sy ny Jentilisa (Asa 11:19-21).
Ny fiangonana tany Antiokia dia nanangana fiangonana tao amin’ny faritra nisy
azy (15:41). Tsy izany ihany fa nandefa misionera nankany amin’ny firenena hafa
ihany koa izy ireo (15:41). Farany, nifandray tamin’ireo nirahany izy ireo
(14:27).


4. Fanambarana amim-pahasahiana. Ny fiangonana misionera marina dia hanambara amim-pahasahiana ny
“vaovao mahafalin’i Jesosy Kristy Tompo” tahaka ny nataon’ny fiangonana tany
Antiokia (Asa 11:20). Fanambarana amim-pahasahiana ny filazantsara no toetra
nampiavaka ny mpianatra nanerana ny bokin’ny Asan’ny Apostoly (jereo ny 8:4-5;
16:30-32; 28:31).


5. Fanofanana mitohy sy mifantoka
amin’ny iraka. Ny fiangonana misionera marina dia
mampianatra tsy tapaka ny mpikambana ao aminy mikasika ny irak’Andriamanitra.
Hoy ny Baiboly: “Ary niara-niasa
tao amin'ny fiangonana hatramin'ny herintaona ngarangidina izy roa lahy ka
nampianatra olona maro” (Asa 11:26). Tsy isalasalana
fa nampianatra mikasika ny fomba fiaina kristiana izy ireo. Kanefa, rehefa
jerena akaiky ny fomba fiasan’ny fiangonana tao Antiokia dia azo lazaina fa
nampianatra mikasika ny irak’Andriamanitra sy ny fomba hahafahan’ny kristiana
mandray anjara amim-pahombiazana ao anatin’izany koa izy ireo. 


6. Fampiasana malalaka ny
fanomezam-pahasoavan’ny Fanahy. Ny tena fiangonana
misionera marina dia handrisika ny fampiasana ny fanomezam-pahasoavan’ny Fanahy
ao anatin’ny fivoriana ataon’izy ireo. Ny fiangonana tany Antiokia dia tena
nandrisika izany hetsika izany (jereo ny 11:27-28). Ny kristiana tany dia
niankina tamin’ny fitarihan’Andriamanitra azy ireo ho ao anatin’ny
sitrapon’Andriamanitra. Ny fiasan’ny fanomezam-pahasoavana faminaniana tao
anatin’ny fiangonana no nahatonga ny fanendrena sy fanirahana an’i Barnabasy sy
Saoly ho misionera tany amin’ny Jentilisa (13:2). 


7. Fahalalahan-tanana hetsehan’ny
Fanahy. Ny tena fiangonana misionera marina dia
fiangonana malala-tanana. Tany Antiokia, ny kristiana dia nanome tamin’ny
fahalalahan-tanana ho fampandrosoana ny Fanjakan’Andriamanitra. Namaly ny
faminanian’i Agabo tamin’ny alalan’ny fanolorana fanampiana ho an’ireo rahalahy
sy anabavy nonina tany Jodia izy ireo (Asa 11:29)? Mampahatsiaro antsika izay
nataon’ny olona taorian’ny nirotsahan’ny Fanahy Masina tamin’ny Andro Pentekosta
izany (Asa 2;44-45). 


Amin’ny maha pasitera Pentekôtista, tokony
horaisinao ho fakantahaka ny fiangonana tany Antiokia. Tokony hiasa mafy ianao
mba hahatonga ny tsirairay avy amin’ireo toetra fito mampiavaka ny fiangonana
misionera ireo haniry sy hitombo ao anatin’ny fiangonana tarihanao. 


FANATANTERAHANA NY IRAK’ANDRIAMANITRA


Manontany angamba ianao hoe: “Ahoana no
hahafahako manomboka fandaharana asa misiona mahomby ao anatin’ny fiangonako?”
Inona ireo dingana fampihatra azoko atao hanetsehana ny fiangonako hiainga eo
amin’ny misy azy androany ho any amin’izany tian’Andriamanitra hisy azy?


Mba hahatanteraka izany, tsy maintsy azonao
tsara aloha fa tsy ao anatin’ny fotoana fohy no hamoronana fiangonana misionera
marina. Tsy toy ny mandrehitra jiro ka tsindrina ny bokotra dia tonga ao
anatin’ny fiangonana ny “hazavan’ny asa misiona”. Ny fananganana vina misionera
ao anatin’ny fiangonana dia dingana mitaky fotoana sy ezaka. Mitaky drafitra
ihany koa izany. Ary tsy maintsy apetraka mazava sy tanterahana izany drafitra
izany. 


Ireto misy paikady mahomby efatra azonao
ampiasaina hampitana vina misionera ao amin’ny fiangonanao. Raha hampiharinao
amim-paharetana ireo paikady ireo, ny fiangonanao dia hiala amin’ny fifantohana
amin’ny ao anatiny izany hoe fiangonana mifantoka amin’ny tena ho any amin’ny
fiangonana mifantoka amin’ny any ivelany. Ho lasa fiangonana misionera―karazana
fiangonana mahafaly an’Andriamanitra. 


Toriteny feno firehetam-po


Ny paikady voalohany azonao ampiasaina
hampitana vina misionera amin’ny fiangonanao dia ny toriteny feno firehetam-po.
Tsy maintsy mitory matetika mikasika ny irak’Andriamanitra sy ny
andraikitrin’ny fiangonana ao anatin’izany iraka izany ianao. Tsy maintsy
avelanao hiampita ao anatin’ny fomba fanoloranao ny hafatra ny firehetam-ponao
ho an’ny asa misiona. Ny firehetam-ponao ho an’ny hafatra dia hanetsika kokoa
ny olona noho lohahevitra manaraka lojika. Rehefa tonga any amin’ny faran’ny
hafatra ianao dia aza hadinoina ny mihaika ny olona hanokana ny tenany ho an’ny
irak’Andriamanitra. Avy eo, miantso valin-kafatra manokana[136].



Vavaka mifantoka 


Ny paikady faharoa azonao ampiasaina
hampitana vina ao amin’ny irak’Andriamanitra dia ny vavaka mifantoka amin’ny
iraka. Tsy maintsy mitarika ny fiangonana amin’ny vavaka ho an’ny fijinjana
ianao (jereo Mat. 9:37-38). Tokony hisy fotoana atokanao hanaovana vavaka
misionera isaky ny fotoana Alahady. Ao anatin’io fotoana io, ianao na ny
mpitarika notendrenao dia hitarika ny fiangonana hivavaka ho an’ny iray
amin’ireo misionera na tetikasa misionera tohanan’ny fiangonana. Tokony hisy
ihany koa vavaka ho an’ny olona very sy ireo toerana tsy mbola tratran’ny
filazantsara ao amin’ny firenenao sy manerana izao tontolo izao. 


Ambonin’izany, tsy maintsy mitarika ny
olona matetika amin’ny vavaka fangatahana ny firotsahan’ny Fanahy Masina ihany
koa ianao. Arakarakin’ny hitomboan’ny mpikambana voatafy ny herin’ny Fanahy
Misioneran’Andriamanitra no hampitombo ny isan’ny olona manana ny firehetam-po
ho an’ny olona very. Ary ny Fanahy no hanetsika azy ireo hanao ny anjarany
amin’ny fantatrarana ny olona very eo an-toerana sy hatrany amin’ny faran’ny
tany (Asa 1:8).[137] 


Fampianarana amin’ny fomba mitohy


Fahatelo, azonao atao koa ny mampita
firehetam-po ho an’ny irak’Andriamanitra ao anatin’ny fon’ny olona amin’ny
alalan’ny fampianarana mikasika ny irak’Andriamanitra amin’ny fomba mitohy. Raha
tianao ny hahavita izany dia tsy maintsy mijery tsikelikely ny Soratra Masina
ianao ary maneho amin’ny fiangonana ny fomba nanatanterahan’Andriamanitra ny
Irany teto an-tany. Izany fomba fijery vaovao mikasika ny Baiboly izany dia
hamorona ao am-pon’ny olona fahatakarana mazava mikasika ny toetra
misioneran’ny fiangonana[138].


Fandaminana miaraka amin’ny tanjona


Ny fomba fahefatra hampitanao vina misionera
amin’ny olonao dia ny fandaminanao (na famerenana mandamina) ny fiangonana ho
amin’ny tanjona mazava dia ny irak’Andriamanitra. Ho fanatanterahana izany,
mila manombana amim-pandinihana tsara ny departemanta tsirairay ao anatin’ny
fiangonana sy ny asa fanompoan’izy ireo ianao ary manao izay ahazoana antoka fa
ny tetikasan’izy ireo dia maneho ny fanokanan-tenan’ny fiangonana ho amin’ny
irak’Andriamanitra. Ianao sy ny ekipa mpitarika ao amin’ny fiangonana dia
tokony hametraka izao fanontaniana izao mikasika ny asa fanompoana tsirairay
misy: “Ahoana no hanampian’ity tetikasa ity ny fiangonantsika amin’ny
fanatanterahana ny irak’Andriamanitra?” Raha tsy manampy ny fiangonana amin’ny
fanatanterahana ny irak’Andriamanitra ny tetikasa dia tokony hofoanana na
havaozina. 


Fiaraha-miasa misy paikady


Ny paikady fahadimy entina mampita vina
misionera amin’ny fiangonanao ny fananganana fiaraha-miasa misy paikady miaraka
amin’ny misionera sy ny fikambanana misionera manana ny lanjany. Tsy misy
fiangonana afaka manatanteraka ny irak’Andriamanitra samirery. Ny Iraka dia
zavatra tsy maintsy andraisan’ny tenan’i Kristy manontolo anjara. Noho izany,
ankoatran’ny fanatrarana ny very eo an-toerana, tsy maintsy mitarika ny
fiangonanao hiara-hiasa amin’ny fiangonana nasionaly sy ny fikambanana
misionera ara-dalàna hafa ianao. Ao anatin’izany, tsy maintsy mitarika ny
fiangonana hanohana amim-pahatokiana ny tetikasa misioneran’ny fiangonana
nasionaly sy ny misionera irahany ianao. Rehefa hitan’ny mpikambana ao amin’ny
fiangonanao ny zavatra vita amin’ny alalan’izany fiaraha-miasa izany dia ho
voaentana handray anjara amin’ny hetsika goavana kokoa izy ireo. 


Fampifaneraserana ny fiangonana


Farany, azonao atao ny mampita vina misionera
amin’ny fiangonanao amin’ny alalan’ny fampifaneraserana ny mpikambana amin’ny
sehatra misionera. Ireto misy fomba dimy entina manatanteraka izany:


1. Vahiny misonera. Fomba iray ahafahanao mampifanerasera ny fiangonana amin’ny saha
misionera ny fanasana vahiny misionera hamangy sy hitoriteny amin’ny
fiangonanao. Ireny vahiny misionera ireny dia hizara amin’ny fiangonana vina ho
an’ny fanatrarana ny very sy ny tena toetrin’ny asa misiona marina. Rehefa
mihaino ireo misionera ireo ny olona dia ho teraka ao am-pon’izy ireo ny
firehetam-po ho an’ny irak’Andriamanitra. Ny misionera asainao hiteny amin’ny
fiangonana dia tokony hotahianao amin’ny alalan’ny fanatitra avy amin’ny
fahalalahan-tanana, fanatitra fanokanan-tena isam-bolana ary fanohanana amam-bavaka.



2. Alahadin’ny asa misiona. Fomba mahomby iray entinao mampifanerasera ny fiangonanao amin’ny asa
misiona ny fanendrena Alahady iray isam-bolana ho “Alahadin’ny Asa Misiona”.
Amin’io Alahady io ianao na izay olona tendrenao manokana dia hamaky tatitra
avy amin’ny misionera sy hivavaka ho azy ireo, hitory momba ny
irak’Andriamanitra ary hanangona fanatitra ho an’ny asa misiona. Ity paikady ity dia manampy ny fiangonanao hanana loharanom-bola
voatokana ho an’ny asa misiona. 


3. Famelabelaran-kevitra momba ny
asa misiona. Tokony hataonao ao anaty
fandaharam-potoana ihany koa ny hanaovana famelabelaran-kevitra momba ny asa
misiona indray mandeha isan-taona ho an’ny fiangonana. Ny famelabelaran-kevitra
momba ny asa misiona dia fandaharam-potoana maro natao hampifaneraserana ny
fiangonana amin’ny asa misiona sy hampitomboana ny enta-mavesatra ho an’ny very
ao am-pon’izy ireo. Mandritra izany famelabelaran-kevitra izany dia manasa
misionera hitory sy hizara ny momba ny asa fanompoany amin’ny fiangonana ianao.
Mandritra izany koa no hanasongadinanao ireo zavatra vitan’ny fiangonana teo
amin’ny sehatra misionera sy hampitanao ny vina ho an’ny taona manaraka.
Fanampiny, mandritra io koa no hiantsoanao ny olona hanome amim-pahatokiana
isam-bolana ho an’ny tetikasa misioneran’ny fiangonana. 


4. Takelaka misionera. Azonao atao ny mampifanerasera ny fiangonanao amin’ny asa misiona
amin’ny alalan’ny famoronana takelaka misionera mahasarika sy fampiratiana
izany ao anatin’ny fiangonana. Eo amin’io takelaka io no ametrahanao ny
sarin’ireo misionera miaraka amin’ny fanoritsoritana ny asa fanompoany avy. Ny
taratasy avy amin’ny misionera, ny sarintany ary ny tsara ho fantatra samihafa
rehetra ihany dia azonao apetaka eo koa. 


5. Hetsika misionera. Fomba iray azonao ampiasaina amin’ny fampifandraisana ny
fiangonanao amin’ny asa misiona ihany koa ny fampaherezana ny mpikambana
handray anjara amin’ny hetsika misionera tohanan’ny fiangonana. Ohatra, azon’ny
departemantan’ny asa misiona ao amin’ny fiangonana atao ny manao hetsika
hanatrarana ny faritra na ny foko mbola tsy tratra ao amin’ny firenenao.
Azon’izy ireo atao koa ny manohana hetsika fananganana fiangonana any amin’ny
faritra tsy mbola nahare ny filazantsara. Ny fifaneraserana mivantana amin’ny
asa misiona tahaka izany dia sady mampandroso ny Fanjakan’Andriamanitra no
mamorona firehetam-po ho an’ny asa misiona ao am-pon’ny olona ary manampy ny
mpikambana hahatakatra bebe kokoa ny momba ny asa misiona. 


FANOHANANA MISIONERA


Nampahatsiaro ny fiangonana tany Roma i
Paoly fa tsy maintsy misy olona maniraka ny misionera vao afaka mandeha sy
mitory ny filazantsara amin’ny very (Rom. 10:13-15). Noho izany, ny ampahany
goavana indrindra amin’ny tetikasa misioneran’ny fiangonana dia ny fanampiana
amin’ny fanirahana sy fanohanana ireo misionera ho eny amin’ny saha. Misy fomba
tena ahafahana manao izany dia amin’ny alalan’ny fanohanana ara-bola
amim-pahatokiana, ny fanohanana mitohy amin’ny alalan’ny vavaka, ary ny
fanohanana ara-tsaina araka izao azavaina manaraka izao:


Fanohanana ara-bola amim-pahatokiana


Voalohany, ny fiangonanao dia tsy maintsy
manoharana ara-bola ny misionerany. Hoy i Paoly nanontany fiangonana tany
Korinto raha nanetsika azy ireo handray anjara tamin’ny fanohanana: “Iza no mandeha manafika ka mivelona amin'ny haren'ny tenany?” (1 Kor.
9:7). Nampatsiahiviny azy ireo avy eo “fa izay mitory ny filazantsara dia
hahazo fivelomana amin'ny filazantsara” (1 Kor. 9:14).


Mba hahafahan’ny misionera mijanona eny
amin’ny saha, tsy maintsy mandray anjara amin’ny fanohanana amim-pahatokiana azy
ireo ny avy any amin’ny toerana nandefa azy. Io fanohanana io dia avy amin’ny
olona tsirairay misafidy ny hanohana sy avy amin’ny fiangonana. Ny
ankamaroan’ny fiangonam-paritra dia manohana ny asa misiona amin’ny alalan’ny
departemanta nasionalin’ny asa misiona. Amin’ny maha pasitera, andraikitrao ny
miantoka ny fitantanana amim-pahamarinana ny fanatitra ho an’ny asa misiona sy
manao izay hampiasana izany ho amin’ny tanjona nanomezana azy. 


Fanohanana mitohy amin’ny alalan’ny vavaka


Faharoa, ny fiangonana dia tsy maintsy
manohana ny misionera eny amin’ny saha amin’ny alalan’ny vavaka mitohy. Matetika i Paoly no nampahatsiahy ny fiangonana mba hivavaka ho azy.
Ohatra, hoy izy tamin’ny kristiana tany Tesalonika: “Farany,
ry rahalahy, mivavaha ho anay, mba handehanan'ny tenin'ny Tompo faingana ka
hankalazaina toy ny eo aminareo” (2 Tes. 3:1). Ireto koa misy ohatra hafa
ahitantsika an’i Paoly nangata-bavaka: Romana 15:30-32, Efesiana 6:19, Kolosiana
4:3-4, and 1 Tesaloniana 5:25. Amin’ny alalan’ny vavaka ataony, ny kristiana
dia afaka manohana ireo misionera eny amin’ny saha sy manampy azy ireo hiady ny
ady tsaran’ny finoana. Ny vavaka ho an’ny misionera matetika dia ahitana ady
ara-panahy matanjaka (Efe. 6:11-18; Mat. 12:29).


Fanohanana ara-tsaina


Farany, ny fiangonana Pentekôtista dia tsy
maintsy manohana ny misionera ara-tsaina sy ara-pihetseham-po. Matetika ny
misionera no lavitra ny toerana niaviany sy ireo mpanohana mahazatra azy.
Mahatsapa ho mitoka-monina sy irery izy ireo ary mila fanohanana ara-tsaina.
Azon’ny kristiana any amin’ny toerana niavian’izy ireo atao ny manohana ny
misionera amin’ny alalan’ny taratasy na mailaka fampaherezana


FIKENDRENA IREO MBOLA TSY TRATRA


Ny asa fanompoana misionera nataon’i Paoly dia
nifantoka tamin’ireo olona tsy mbola tratra. Hoy izy nanoratra: “Koa dia
nataoko ho voninahitro ny hitory ny filazantsara toy izao: tsy eo amin'izay efa
niantsoana an'i Kristy anefa, fandrao hanovona eo ambonin'izay efa naorin'ny
sasany aho” (Rom. 15:20).


Tahaka izany koa, ny hetsika misioneran’ny
fiangonana Pentekôtista tsirairay isam-paritra dia tokony hahitana fifantohana
amin’ny vondron’olona tsy mbola tratra. Ny vondron’olona tsy mbola tratra dia
ny foko na ny firazanana tsy manana fiangonana mahatohana ny tenany. Ny
fikarohana dia milaza fa amin’izao androntsika izao dia mihoatra ny fito arivo
ny vondron’olona mbola tsy tratra eto amin’izao tontolo izao. Mihoatra ny telo
lavitrisa ny isan’ireo olona tsy mbola nahare ny filazantsara mikasika an’i
Jesosy ireo. Ny ankamaroan’ireo olona tsy mbola tratra ireo dia atỳ
Afrika. Tsy maintsy mikendry ireo olona very ireo ny hetsika misionera ataon’ny
fiangonana[139].


 







~ Fizarana 10 ~


 


Ny pasitera Pentekôtista sy ny lanonana ary ny sakramenta


 







Toko 41 ~


 


Fanatanterahana ny fanambadiana sy
fandevenana


 


Fotoana fohy taorian’ny nahavitan’ny fianarany
teny amin’ny Anjerimanontolo dia nangataka an’i Esther ho vadiny i Samuel ary
nanaiky izy. Tamin’ny naha tanora nanana toe-panahy araka an’Andriamanitra azy
ireo dia nanokana ny tenany ho amin’ny fahadiovana izy ireo mandra-pahavitan’ny
fanambadiany. Nampalahelo nefa fa talohan’ny mariazin’izy ireo no nipoaka tao
amin’ny firenen’izy ireo ny adim-poko. Nandositra tany amin’ny firenena hafa
avokoa ny ankohonan’izy ireo. Roa taona taty aoriana, tafaverina tao amin’ny
fireneny i Samuel sy Esther ary nifandray indray. Tsotra ny mariazin’izy ireo
kanefa nisy fanatrehan’Andriamanitra nandritra ny fankalazana. Nanomboka
tamin’io fotoana io, nanompo ny Tompo tamim-pahatokiana i Samuel sy Esther ary
nitaiza ny zanany tamin’ny toe-panahy araka an’Andriamanitra. 


Tantara iray hafa, mpirahalahy tena tsy
nifankafoy i Christopher sy Stephen.
Maty tampoka i Stephen ary nandratra ny fon’i Christopher loatra izany. Na dia
tsy kristiana aza izy, kristiana kosa ilay rahalahiny. Nanompo ny Tompo
tamim-pahatokiana tamin’ny asan’ny diakona tao amin’ny fiangonany i Stephen.
Noho ny fikarakaran’ny fiangonana ny ankohonan’i Stephen, ny nanomezany azy
fanompoam-pivavahana fandevenana mendrika, ary ny asa fanompoana fanohizana
nataon’ny pasitera, resy lahatra tanteraka i Christopher sy ny ankohonany ka
nanolotra ny fiainany ho an’i Kristy ary tonga mpikambana tao amin’ny
fiangonana. Nanompo teo amin’ny asa fanompoana nataon’i Stephen rahalahiny fony
fahavelony izy. 


Ity toko ity dia hiresaka mikasika izay
lazain’ny Baiboly momba ny fanamasinana fanambadiana sy ny fandevenana ary ny
lanjan’izany amin’ny ankohonana, ny fiangonana, ary ny fiaraha-monina
manontolo. Hisy torohevitra ho an’ny pasitera Pentekôtista mikasika ny
fanomanana, ny fitarihana ary fanohizana ny fankalazana fanambadiana sy
fanaovana fandevenana ihany koa ho hitanao ato. Na dia miovaova isakin’ny
firenena sy ny kolontsaina aza ny antsipiriany mikasika ny fomba hitarihan’ny
pasitera ireo fomba amam-panao ireo, ity toko ity kosa dia hanome taridalana
ankapobeny amin’ny fanatanterahana izany. 


NY FANAMASINANA FANAMBADIANA


Ny Baiboly dia tsy nametraka taridalana
manokana mikasika ny fankalazana fanamasinana fanambadiana. Kanefa, manome
ohatra maro mikasika ny zavatra takian’Andriamanitra kosa izy. Ny fitsipika
fototra avy amin’ireo ohatra ireo dia afaka mitarika ny pasitera Pentekôtista
amin’ny fanomanana sy fankalazana ny lanonana. 


Iray amin’ny ohatra hitantsika ao amin’ny
Baiboly ny tantaran’ny nanambaran’Andriamanitra an’i Adama sy Eva ho mpivady
(Gen 2:18-25). Taorian’ny namoronany azy ireo, Andriamanitra dia nanambatra
an’iAdama sy Eva tamin’ny alalan’ilay azontsika antsoina hoe “fanamasinana
fanambadiana voalohany”. Vokatrin’ny fikambanan’izy ireo, ny Baiboly dia milaza
fa tonga “nofo iray ihany izy roroa” (24; jereo koa ny Mat. 19:5-6).


Aty amin’ny faramparan’ny Genesisy, ny
Baiboly dia mitantara ny fanambadian’Isaka sy Rebeka (Gen. 24:1-67). Voasoritsoritra
ao ny nitarihan’Andriamanitra ny mpanompon’i Abrahama tany amin’ny zazavavy
Kaldeana tsara tarehy nantsoina hoe Rebeka. Taorian’ny nanazavany ny
anton-diany, nanaiky niverina tany Kanana niaraka taminy ilay zazavavy ary tonga
vadin’Isaka. Tamin’ny fotoana nihaonan’i Rebeka tamin’Isaka voalohany dia noraisiny
tamim-panajana ny fisalobonana, ka nisalobonany satria izany no kolontsaina
tamin’izany. Nazavain’ilay mpanompo tamin’Isaka avy eo ny
nanampian’Andriamanitra azy tamin’ny fitadiavana an-dRebeka. Nalain’Isaka i
Rebeka ka napetrany tao amin’ny lain’i Saraha Reniny izay efa nodimandry ary
tato aoriana dia nampakariny ho vady. Tena tian’Isaka i Rebeka ary nampionona
ny alahelony an-dreniny izany. Ity tantaran’Isaka sy Rebeka ity dia maneho fa
raha misy olona mivavaka sy mitady an’Andriamanitra dia Izy no hitarika azy ho
any amin’izay vehivavy mahatoky afaka hifampizara fifaliana sy fampionona ho
azy ao anatin’ny fanambadiana. 


Hoy i Solomona: “Izay
lehilahy mahazo vady dia mahazo zava-tsoa Sady mahita sitraka amin'i Jehovah”
(Ohab. 18:22). Marina ihany koa ny mifanohitra amin’io:
izay vehivavy mahazo vady dia mahazo zava-tsoa sady mahita sitraka amin’i
Jehovah. Io fahamarinana io dia novelabelarin’i Solomona bebe kokoa ao amin’ny
Tonon-kiran’i Solomona izay nanehoany an-tsary ny fitiavana mampihetsi-po ao
anatin’ny fanambadiana. Fitahiana ny miditra ao anatin’ny fanambadiana araka
an’Andriamanitra. 


Nitso-drano fanambadiana i Jesosy


Jesosy dia nanana zavatra betsaka
noresahana mikasika ny fahamasinan’ny fanambadiana (Mat. 5:31-32; Marka
10:1-12). Taty aoriana dia nasehony tamin’ny alalan’ny famonjena
fampakaram-bady tany amin’ny tanàna atao hoe Kana tany Galilia ny fanomezany
lanja ny fankalazana fanambadiana. Notahiany tamin’ny alalan’ny fanovana ny
rano ho tonga diavy tamin’ny fomba mahagaga io fampakaram-bady io, noho izany,
voavonjy tamin’ny fahafaham-baraka ny tompon’ny fanasana (Jaona 2:1-11). Ity
moa no fahagagana voalohany nataon’i Jesosy voarakitra ao amin’ny
filazantsaran’i Jaona ary manasongadina ny lanja omen’i Jesosy ny fankalazana
fanambadiana. 


Ho fanampin’izany, ny Baiboly dia mampiasa
ny fampakaram-bady sy ny fanambadiana ho entina maneho ny fifandraisana akaiky
eo amin’Andriamanitra sy ny Vahoakany. Ohatra, ao amin’ny Testamenta Taloha, ny
Baiboly dia nametraka ny Isiraelita tamin’ny toeran’ny ampakarina na
vadin’Andriamanitra (Isa. 62:5; Jer. 3:14). Tahaka izany koa, ao amin’ny
Testamenta Vaovao i Paoly dia nanondro ny fiangonana ho vadin’i Kristy (Efe.
5:23-32). Tamin’ny alalan’ny fampiasana izany sarinteny izany no nanambaran’ny
mpaminany sy ny apostoly ny fitiavan’Andriamanitra sy ny fanokanan-tenan’ny
Olony. Ao anatin’izany koa izy ireo dia manambara fa Andriamanitra dia manome
lanja ambony dia ambony ny fanambadiana. 


Ny lanjan’ny fankalazana fanambadiana


Ny fanamasinana fanambadiana dia mampitombo
ny fahatsapan’ny mpivady fa ao anatin’ny fiaraha-monin’ny finoana izy ireo.
Mampitombo ny fanokanan-tenan’ny mpivady ho an’ny andaniny sy ny ankilany ihany
koa. Eva dia namboarin’Andriamanitra hamahana ny olana naterakin’ny maha irery
an’i Adama. Izao no nambaran’Andriamanitra momba an’i Adama: “Tsy tsara raha irery ralehilahy; dia hanaovako vady sahaza ho azy
izy” (Gen 2:18). Marina ihany koa izany amin’ny mpivady vao. Tsy tsara raha
irery izy ireo, izany hoe tafasaraka amin’ny fiaraha-monin’ny mpino. 


Tahaka an’Andriamanitra izay tia mifandray
amin’ny maha Andriamanitra Ray, Zanaka ary Fanahy Masina, ny olona dia noforonina
hiaina ao anatin’ny fiaraha-monina. Eto Afrika, ny fankalazana ny
fanambadian’ny lehilahy sy vehivavy dia tsy mba atao mangingina. Fifaliana
iarahan’ny fiaraha-monina manontolo mankalaza izany. Ny fankalazana
fanambadiana dia maneho fa ny mpivady dia ao anatin’ny fiaraha-monin’ny finoana
dia ny fiangonana. Raha avy amin’ny toerana lavitra ny lehilahy na ny vehivavy,
ny fitiavana sy fiahiana asehon’ny fingonana, izay ankohonan’izy ireo vaovao
dia mahatonga azy ireo mahatsapa voaray sy nekena. 


Ny fanambadiana kristiana ihany koa dia
mampita hafatra ara-pitondratena ho an’ny fiaraha-monina. Ny mpivady tanora
izay nanatanteraka araka ny tokony ho izy ny fanambadiany dia mihaika ny namany
hanaraka ny ohatra nasehony. Mahamenatra ny fiaraha-monina ankehitriny satria
nanjary fenitra ho an’ny lehilahy sy ny vehivavy ny avy hatrany dia
miara-mipetraka tahaka ny mpivady kanefa tsy mbola vita akory ny fanamasinana
ny fanambadiana. Noho izany, ny mpivady manatanteraka fanambadiana mifanaraka
amin’ny tenin’Andriamanitra dia manampy zavatra manan-danja eo amin’ny
fiaraha-monina sy mametraka ohatra tsara harahan’ireo namany. 


Fiomanana ho amin’ny fankalazana fanambadiana


Ny fahombiazan’ny fankalazana fanambadiana
dia miankina betsaka amin’ny fiomanana. Amin’ny maha pasitera Pentekôtista,
tokony hanomana ny tenanao, ny mpampakatra ary ny ampakarina amin’ny fomba
efatra ianao:


1. Fiomanana ara-panahy. Voalohany, tokony hojerenao ny fiomanana ara-panahin’izay mandray
anjara ao anatin’ny fankalazana. Ny fanambadiana dia mihoatra noho ny
fifanarahana ara-tsosialy araka izay nampinoan’izao tontolo izao antsika.
Amin’ny fomba fijerin’Andriamanitra, ny fanambadiana dia fifanekena masina eo
amin’ny lehilahy, ny vehivavy ary Andriamanitra. Noho izany, ao anatin’ny
fanambadiana, ny lehilahy sy ny vehivavy dia natao hiaina amin’ny fifandraisana
fifanekena miaraka amin’ny Tompo. Ny fankalazana fanambadiana dia tokony haneho
ireo fahamarinana masina ireo. 


Amin’ny maha pasitera, ianao no tokony
hanolo-tsaina ny mpivady hahatakatra tsara ny fahamatoran’ny voady
hifanakalozan’izy ireo. Tokony ho azonao antoka fa efa nateraka indray ny
mpampakatra sy ny ampakarina. Raha hitanao fa tsy mbola niova fo marina ny iray
amin’izy ireo, ny tokony hataonao dia mitarika azy ho ao amin’i Kristy. Raha
efa voavonjy izy ireo kanefa tsy miaina amin’ny fanokanan-tena marina dia
tokony hotarihanao hanokana ny fiainany ho an’i Kristy indray.


2. Fiomanana ara-kolontsaina. Faharoa, amin’ny maha pasitera, tsy maintsy mihevitra ny fiomanana
ara-kolotsaina ianao. Ny kolotsaina Afrikana dia samy manana ny fomba
amam-panaony ao anatin’ny fanambadiana. Ohatra, any amin’ny kolontsaina sasany,
ny tena fanambadiana marina dia tsy maintsy ialohavan’ny fandoavana ny vola
fananan-jazavavy handeha hanambady. Raha tojo izany toe-javatra izany ianao dia
ataovy azo antoka fa notanterahan’ireo mpandray anjara an-tsakany sy an-davany
alohan’ny hanaovana ny fankalazana ny fanambadiana avokoa ireo ny fomba
amam-panao―tsy mifanohitra amin’izay takian’ny Soratra Masina na amin’ny
kolontsainan’ny fiangonana takiana amin’izy ireo avy. Mahamenatra mantsy raha
hisy hitaky mandritra ny fankalazana ao anatin’ny fiangonana izay tsy vitan’izy
ireo. 


3. Fiomanana ara-panjakana. Fahatelo, tsy maintsy azonao antoka fa ianao sy ny mpandray anjara
dia efa nanatanteraka izay rehetra takian’ny fanjakana amin’ny fankalazana
fanambadiana. Ohatra; tsy maintsy azonao antoka fa nahazo ny taratasy
manamarina ny fisoratam-panambadiana ara-dalàna avy amin’ny fanjakana mahefa
izy ireo. Tsy maintsy amarininao tsara ihany koa fa tsy misy amin’izy mivady
manana vady mbola velona any ho any. Any amin’ny firenena sasany dia azon’ny
lalàna enjehina tanteraka ny pasitera mandika ny lalàn’ny fanambadiana. 


Nisy pasitera iray nanao tsirambina ity
fiomanana ity ary dia nitondra henatra ho an’ny tenany sy ny fiangonana izany.
Nandritra ny lanonana fankalazana dia niteny i pasitera hoe: “raha misy mahita
antony tsy hahafahan’ity lehilahy ity hampakatra an-dravehivavy dia aoka izy
hiteny izao ankehitriny izao na hangina mandrakizay”. Talanjona ny olona
rehetra satria nisy tovovavy iray nananga-tanana. Hoy izy: “tsy hisakana ny
fanambadiana aho satria rahavaviko io atao mariazy io. Kanefa, io lehilahy haka
vady azy io dia rain-janako. Nampantena izy fa haka vady ahy kanefa niova
hevitra sy saina izy ka naka ny rahavaviko”. Taorian’ny fifanjevoana dia
nofoanana ny fankalazana ny fanambadiana. Azo nosorohana tsara izany henatra sy
ny fahafaham-baraka izany raha nanao fanadihadiana tsara ny pasitera


4. Fiomanana amin’ny fankalazana. Farany, amin’ny maha pasitera anao, tsy maintsy azonao antoka fa
ara-dalàna daholo ny fanomanana rehetra tsy maintsy atao alohan’ny fankalazana.
Tokony hihaona amin’ireo olona hiroso amin’ny fanambadiana ianao ary hanamarina
ny fahazoan’izy ireo fa ny fanamasinana fanambadiana kristiana dia
fanompoam-pivavahana fiderana tarihan’ny fanatrehan’Andriamanitra. 


Ny fitafian’ny pasitera, ny ampakarina, ny
mpampakatra ary ny mpanotrona dia tokony hifanentana amin’ny fotoana. Ny
mpampakatra sy ireo tovolahy mpanotrona azy dia tokony hanao fanamiana mihaja
sy mendrika. Tsy voatery manao palitao kanefa raha misy fahafahana dia tsara
kokoa raha izany no anaovana. Ny ampakarina sy ireo zazavavy mpanotrona azy ary
ny vehivavy mpanotrona dia tokony hihanjaika kanefa amin’ny fahamendrehana.
Raha fitafiana manaraka ny kolontsaina no anaovan’ny mpanambady sy ny
mpanotrona dia tokony hiezaka hanao tahaka izany koa ny pasitera. 


Tokony hizara ny fomba fankalazana
fanambadiana tianao hampiasaina ianao[140]. Tokony horesahanao amin’ny
mpanambady koa ny fizotran’ny fandaharam-potoana sy ny antsipiriany momba izany.
Azon’izy ireo mazava tsara amin’izay ny fanokanan-tena hifanaovan’izy ireo tsy
ho ela. Alohan’ny fankalazana ny fanambadiana, ny fiangonana sy ny tokontany
dia tokony ho voadio sy voaravaka tsara. 


Fanatanterahana ny fankalazana fanambadiana


Fizarana telo tena manan-danja no mandrafitra
ny fankalazana ny fanambadiana: ny toriteny, ny voady mariazy ary ny fanaovana sonia
ny taratasy ara-panjakana. Hazavaiko eto ambany:


1. Toriteny.
Ny toriteny na ny fampaherezana dia tokony hifantoka amin’ny fanokanan-tenan’ny
mpivady ho an’Andriamanitra, ny fahatokian’izy ireo amin’ny andaniny sy ny
ankilany, ary amin’ny fitaizana taranaka araka an’Andriamanitra. Na dia ny
mpivady vao aza no ivon’ny fankalazana, ny hafatra dia ho an’izay rehetra
manatrika, na ny manambady na ny tsy manambady. Ny
hafatra dia tokony ho fohy, tsy mihoatra ny dimy ambin’ny folo na roapolo
minitra. 


2. Ny fankalazana. Ny tena fankalazana fanambadiana, izay ahitana ny fifanakalozana
voady sy peratra dia tokony hatao ao anatin’ny fahamendrehana sy fahamatorana.
Alohan’ny fanompoam-pivavahana, tokony efa nisy fotoana niarahanao namerina ny
fifanakalozana voady sy ny fifanakalozana peratra tamin’ny mpanambady. Ny
fanaovana izany dia hanampy azy ireo hisoroka izay fahadisoana mety hiteraka
henatra mandritra ny tena fankalazana.


3. Fanaovan-tsonia. Amin’ny maha mpanao asa fanompoana voahosotra, ny asan’ny pasitera
Pentekôtista mandritra ny fanamasinana fanambadiana dia sady ara-panahy no
ara-panjaka. Tokony ho tanterahinao amin’ny fomba matihanina ireo andraikitra
roa ireo. Alohan’ny fankalazana, tsy maintsy hamarininao tsara fa milamina ny
antontan-taratasy rehetra. Tokony hahafantatra mialoha ny andraikiny ihany koa
izay rehetra mandray anjara amin’ny fanaovana sonia ireo taratasy ireo. Tokony
ho azonao antoka fa manatrika eo izy ireo ary mahafantatra ny tokony hataony. 


Farany, ianao koa no mitarika ny fanaovana
sonia ny boky firaketana. Rehefa vita avokoa ny fanaovan-tsonia rehetra dia
atolotrao ampahibemaso ny mpampakatra ny taratasy rehetra satria izy no mizaka
ny andraikitra lehibe indrindra amin’ny fampahombiazana ny fanambadiana. Rehefa
voatolotra ny taratasy rehetra dia azonao ambara amin’ny fomba manetriketrika fa
mpivady ara-dalàna izy ireo. Raha efa izany, asaivo mandohalika eo
anatrehan’Andriamanitra izy roa, tsara raha eo ambony ondana madio sy malefaka.
Hametra-tanana amin’izy ireo ianao sady hivavaka hangataka fitahiana ho azy
ireo. Fifanorohan’ny mpampakatra ny ampakarina sy tso-drano no mamarana ny
fankalazana.


FANOMPOAM-PIVAVAHANA FANDEVENANA


Nangorohoro ny tanàna iray manontolo rehefa
nambara ny nahafatesan’i Gertrude. Tsy ny ankohonany ihany no nalahelo fa ny fiaraha-monina
manontolo mihitsy no nisaona. Ny lehilahy, ny vehivavy, ny tanora ary ny ankizy
dia samy nitomany. Diakona tao amin’ny Fiangonana Asssemblée de Dieu i
Gertrude. Noho ny toetra kristiana nananany sy ny fahalalan-tanany, tia azy
daholo ny olona rehetra. 


Nandritra ny fandevenana, ny pasitera dia
nitondra hafatra fampaherezana. Nizara ny hafatrin’ny fanantenana ao amin’i
Kristy koa izy. Tamin’ny faran’ny toriteny ny pasitera dia nanasa ny olona
hanatona teny aloha handray an’i Kristy ho mpamonjiny. Betsaka no namaly ny
antso sy nanolotra ny fiainany ho an’i Kristy. Noho ny fiainan’i Gertrude sy ny
fahendren’ny pasitera tamin’ny fitarihana ny fanompoam-pivavahana fandevenana
dia nisy zavatra goavana nitranga, tsy avy amin’ny fiainany fony fahavelony
ihany fa avy amin’ny fahafatesany


Ny lanjan’ny fanompoam-pivavahana fandevenana


Ny Afrikana dia miaina ny fiainany ao
anatin’ny fiaraha-monina. Ny manodidina azy no mamaritra
sy manatanjaka ny maha izy azy manokana. Noho izany, rehefa misy olona maty eo
amin’ny fiaraha-monina, ny fanompoam-pivavahana fandevenana dia tena mahavory
olona maro. Ny olona avy amin’ny sarangam-piainana samihafa, na inona na inona
fivavahana arahany dia samy manaja farany ilay nodimandry. Tonga ihany koa izy
ireo mba haneho firaisan-kina amin’ny ankohonana mana-manjo. 


Tanjona maro no kendren’ny
fanompoam-pivavahana fandevenana eto Afrika. Voalohany, manome fahafahana ny
ankohonana sy ny namana hiara-hiombona alahelo sy hisaona. Rehefa manao izany
izy ireo dia mihamatanjaka sy mahery ny fony. Manaraka izany, ny
fanompoam-pivavahana fandevenana dia mahatonga ny mpisaona hahatsapa ny farany.
Manome azy ireo teboka afaka manampy azy hanaiky ny fahaverezana teo amin’ny
fiainany, ary miaraka amin’ny hery avy amin’Andriamanitra, afaka miroso izy
ireo eo amin’ny fiainany. Farany, ny fanompoam-pivavahana fandevenana dia
manome fahafahana tena tsara hizaran’ny pasitera Pentekôtista ny hafatr’i
Kristy amin’ireo tsy mbola mahafantatra Azy mihitsy. Betsaka ny olona tsy
manaiky hamonjy ny fivoriam-bavaka mahazatra fanaon’ny fiangonana, kanefa tonga
manatrika fandevenana. Ny pasitera Pentekôtista hendry dia hampiasa izay
fotoana fanararaotra izany amim-pahamalinana sy amin’ny fomba mahaliana
hizarana ny hafatrin’ny famonjena. 


Fanaovana asa fanompoana amin’ny mana-manjo


Amin’ny maha pasitera Pentekôtista, ny asa
fanompoanao ataonao amin’ny mana-manjo dia manomboka amin’ny fotoana
andrenesanao ny fahafatesan’ilay olona. Tokony ho
vonona hanajanona ny fandaharam-potoananao ianao ary handeha avy hatrany hampahery
ireo namoy havana. Izany no famantarana voalohany ho an’ny ankohonany fa
mihevitra azy ireo ianao. Na dia tena ilaina sy manampy tokoa aza ny teny
fampiononana voalanjalanja, tsara kokoa raha vitsy teny ianao amin’ny fotoana
voalohany hihaonanao amin’izy ireo. Ny mipetraka sy miara-mitomany amin’ny
ankohonana mana-manjo fotsiny aloha no tokony hataonao. Ny fanatrehanao miaraka
amin’ny teny fampiononana vitsivitsy sy ny vavaka no tena ilaina indrindra eto
amin’ity fotoana ity. 


Aoriana kelin’izany, azonao atao indray ny
miverina mamangy ilay ankohonana miaraka amin’ny mpitarika ao anatin’ny
fiangonana. Mandritra ity famangiana ity dia afaka mitarika hira iray na roa
ianao, manolotra fampaherezana fohy ary mivavaka ho an’ny ankohonana. Azonao
atao koa ny mamaky andalan-tSoratra Masina mifanentana amin’ny toe-javatra
misy. Ho fanampin’izany, ianao sy ny ekipa mpitarika dia tokony hanolotra
fanohanana ara-bola amin’ny anaran’ny fiangonana. Tena manampy tokoa io raha
toa ka tsy manana ny ho enti-manana amin’ny fandevenana ny ankohonan’ilay
nodimandry.


Fiomanana amin’ny fanompoam-pivavahana


Ianao sy ny ekipa mpitarika ao amin’ny
fiangonanao dia tokony hanokana fotoana hiarahana mipetraka amin’ny ankohonana
mana-manjo hanomanana ny fizotran’ny fanompoam-pivavahana. Mandritra io fivoriana
io dia azonao atao ny manendry izay hamaky ny Soratra Masina sy hamaky ny famintinana
ny tantaram-piainan’ilay nodimandry. Tokony hajainao ny fanirin’ny fianakaviana
ny amin’izay tendrena hanao ireo andraikitra ireo. Amin’ny ankapobeny dia ny
pasiteran’ilay nodimandry no mitoriteny. Kanefa, raha misy mpitoriteny kristiana
hafa angatahan’ny fianakaviana hitoriteny dia tokony hanaiky ny fandaminana ny
pasitera. 


Fanompoam-pivavahana fandevenana


Misy singa fanalahidy vitsivitsy tokony ho
hita ao anatin’ny fanompoam-pivavahana fandevenana. Voalohany, ny hira izay
tokony hifanentana amin’ny zava-miseho. Faharoa, ny fanompoam-pivavahana dia
tokony hahitana toriteny fandevenana atolotrin’ny mpanao asa fanompoana manana
fahaiza-manao sy hajain’ny rehetra. Raha fakantahaka tamin’ny fiainana
kristiana ilay nodimandry fony fahavelony dia tokony horesahana ao anatin’ny
toriteny ny tantaram-piainany. Raha tsy izany kosa, dia hafatra tsotra
manasongadina ny famonjena sy ny fiainana aorian’ny fahafatesana no tokony
hotoriana. 


Ny mpikambana ao amin’ny fiangonana sy ny
namana dia tokony havela haneho fankasitrahana ilay nodimandry amin’ny fomba
manaja ny fahatsiarovana azy sy mampionona ny ankohonany. Izay manolotra izany
fankasitrahana izany dia tokony tsy ho lava resaka mba tsy hampiitatra ny
fanompoam-pivavahana sy hahatonga izany ho enta-mavesatra fa tsy fitahiana ho
an’ny ankohonana. 


Tokony hatao fohy ihany koa ny lanonana fanitrihana
ny razana. Ny mandrafitra ity lanonana ity dia hira, vavaka ary fomba
fanitrihana razana ataon’ny pasitera voahosotra. Tokony hofehezinao tsara ny
fotoana mba hahatontosa tsara ny fanitrihana ny razana alohan’ny hilentehan’ny
masoandro.


Asa fanompoana fanohizana


Ny andraikitrao pasitera dia tsy mifarana
miaraka amin’ny fanompoam-pivavahana fandevenana. Aorian’ny fanitrihana ny
razana, ianao sy ny loholona ao amin’ny fiangonanao dia tokony hanatitra ny
ankohonana mana-manjo any an-tokantranony. Any an-tokantrano hanomezanareo teny
fampiononana farany sy vavaka ho azy ireo. Afaka andro vitsivitsy, tokony
hamangy ny ankohonan’ilay nodimandry ianao ary tokony hotohizanao tsindraindray
izany. Tokony hitady fahafahana hizarana ny filazantsara amin’ireo mpikambana
tsy mbola voavonjy ao anatin’ny ankohonana. 


_______________________________


Ny fanamasinana
fanambadiana sy ny fandevenana dia fotoana tena manan-danja ho an’ny pasitera
Pentekôtista sy ny fiangonana satria ahafahany maneho ny fitiavany sy ny
fiahiany ny mpikambana ao amin’ny fiangonana sy ireo olona hafa eo amin’ny
fiaraha-monina. Noho izany, amim-pitiavana sy amim-pahamendrehana tanteraka no
tokony hanomanana sy hanatanterahana azy ireo. 


 







~ Toko 42 ~


 


Fitarihana sakramenta,
fanoloran-jaza ary ny maro hafa


 


Imbetsaka ny Pasitera Pentekôtista no antsoina
hanatanteraka sakramenta ao amin’ny fiangonana sy hitarika fomba amam-panao
fankalazana samihafa. Ireny hetsika ireny dia tsy maintsy tanterahana miaraka
amin’ny fahaiza-manao sy ny fahemendrehana mendrika azy avy. Ity toko ity dia
hanolotra fanampiana ho an’ny pasitera Pentekôtista amin’ireo sehatra
manan-danja amin’ny asa fanompoana ireo. 


NY BATISA AMIN’NY RANO


Ny batisa amin’ny rano no voalohany amin’ireo didy
roa napetrak’i Jesosy. Natao batisa tamin’ny rano i Jesosy mba hametrahana
ohatra ho an’izay rehetra hanaraka Azy (Mat. 3:13-17). Tato aoriana izy dia
nandidy ny Fiangonany handeha sy hanao mpianatra ny firenena rehetra ary “hanao
batisa azy ho amin'ny anaran'ny Ray sy ny Zanaka ary ny Fanahy Masina” (Mat. 28:19-20;
jereo koa ny Marka 16:15-16).


Narahan’ny fiangonana voalohany
tamim-pahamalinana tanteraka ny toromarika nomen’i Jesosy ary natao batisa
tamin’ny rano avy hatrany ny mpino vaovao raha vao niova fo (Asa 2:37-41;
8:12-13, 36-38; 9:17-18; 10:47-48; 16:13-15, 31-33; 18:8; 19:5). Tsy safidy ny
batisa fa tsy maintsy atao satria didy avy amin’Andriamanitra. Noho izany,
amin’ny maha pasitera Pentekôtista, tsy maintsy manomana ny tenanao ho mahatoky
sy manana ny fahaiza-manao hanatanterahana izany ianao. 


Ny heviny


Ny batisa amin’ny rano dia hetsika
fankatoavana ataon’ny mpanao asa fanompoana sy ny mpino vaovao. Fiaikena
ampahibemaso ataon’ny mpianatra vaovao mikasika ny finoany an’i Kristy sy ny
fanokanan-tenany hanaraka Azy Tompony. Tsy mahavonjy ny batisa. “Fitadiavana ny
fieritreretana tsara eo anatrehan'Andriamanitra” izy ary ny olona efa voavonjy
no manatanteraka azy (1 Pet. 3:21). Ny batisa amin’ny rano dia maneho ny
fahafatesana, ny fandevenana ary ny fitsanganan’i Jesosy tamin’ny maty (Rom.
6:3-11). Fanampin’izany, ny batisa ihany koa dia maneho ny fahafatesan’ny mpino
vaovao ny amin’izao tontolo izao sy ny fananganana azy ho amin’ny
fiainam-baovao ao amin’i Kristy (2 Kor. 5:17). Farany, ny batisa amin’ny rano
dia maneho ny fanokanan-tenan’ny mpino vaovao hiombona amin’i Kristy amin’ny
fanatanterahana ny Irany (Mat. 3:15).


Ny mpandray anjara


Ny olona tena nametraka marina ny finoany
amin’i Jesosy Kristy amin’ny maha Tompo sy Mpamonjy azy dia afaka, ary tsy
maintsy atao batisa amin’ny rano. Aorian’ny fiovam-po no tokony hanatanterahana
ny batisa. Kanefa, alohan’ny hanaovana batisa amin’ny rano ny olona iray dia
tokony hanontaniana tsara aloha izy mba hahazoana antoka raha efa nateraka
indray marina sy mahazo tsara ny hevitrin’ny sakramenta. 


Fomba fiasa


Ny fomba fanatanterahana ny batisa araka ny
Soratra Masina dia fanitrihana tanteraka ao anaty rano. Ny teny hoe “manao batisa” raha amin’ny heviny ara-bakiteny dia
midika hoe manitrika na mandifotra. Ambonin’izany, ny fanitrihana ihany koa no
tena mifanentana amin’ny hevitrin’ny batisa dia ny fahafatesana, ny fandevenana
ary ny fananganana amin’ny maty (Rom. 6:2-4).


Afaka manaraka ireto dingana manaraka ireto
ianao rehefa manao batisa kristiana vaovao. Miditra ao anaty rano miaraka
amin’ilay olona hatao batisa ianao. Asao izy hizara fohy aminao ny fijoroany
vavolombelona momba ny nandraisany an’i Kristy ho Mpamonjiny. Raha efa izany,
apetraho aminy ireto fanontaniana manaraka ireto:


·        
“An-tsitrapo ve no hiaikenao fa Jesosy Kristy no
Tompo sy Mpamonjinao?”


·        
“Ianao ve mandà izao tontolo izao, ny nofo, sy
ny devoly ary manokana tanteraka ny tenanao ho an’i Kristy sy ny sitrapony ho
an’ny fiainanao?”


·        
“Ianao ve manokana ny tenanao eo anatrehan’Andriamanitra
sy ny fiangonana fa handeha amin’ny fiainam-baovao sy amin’ny fomba mendrika ny
Tompo?”


·        
“Ianao ve manokana ny tenanao ho an’i Kristy sy
ny Irany, ka hiezaka hitaona ny hafa hino an’i Kristy?”


“Eny” no tokony ho valintenin’ny olona
hiroso amin’ny batisa isaky ny fanontaniana. Raha efa izany, asitrikao ao anaty
rano izy sady miteny ianao hoe: “Satria ianao niaiky fa mino an’i Kristy ho
Tompo sy Mpamonjinao, ary satria koa ianao nanolotra ny tenanao hahafoy ny
zavatra rehetra hanarahana Azy, dia manao batisa anao ____________ (anarana
feno) amin’ny anaran’ny Ray sy ny Zanaka ary ny Fanahy Masina aho. Amena”. 


Andalan-tSoratra Masina


Azonao atao koa ny mamaky ny sasany na ny
rehetra amin’ireto andalan-tSoratra Masina manaraka ireto mandritra ny fotoana
anaovana ny batisa. 


·        
Ny nanaovana batisa an’i Jesosy (Mat. 3:13-17; Marka
1:9-11)


·        
Ny Iraka Lehibe (Mat. 28:18-20; Marka 16:14-20)


·        
Ny Andro Pentekosta (Asa 2:36-41)


·        
Ilay tandapa Etiopiana (Asa 8:36-39)


·        
Ny fampianaran’i Paoly momba ny batisa (Rom.
6:3-11; Gal. 3:26-29; Kol. 2:11-15).


NY FANASAN’NY TOMPO


Ny fanasan’ny Tompo no didy masina faharoa
napetrakin’ny Tompo Jesosy (Mat. 26:26-29; Lioka 22:14-20; 1 Kor. 11:23-26). Antsoina
koa izy io hoe “famakiana ny mofo” (Asa 2:42) na fanasan’ny Tompo (1 Kor. 11:20). Ny teny nadika hoe “fanasan’ny
Tompo” dia avy amin’ny teny latina cena izay midika hoe “sakafo hariva”.
Nandritra ny sakafo hariva niarahan’i Jesosy sy ny Mpianany tao amin’ny
efitrano ambony no nametrahany ity didy ity. Ny batisa, izay atao indray
mandeha ihany dia maneho ny fidiran’ny mpino ao anatin’ny fiainam-baovao ao
amin’i Kristy, ny fanasan’ny Tompo kosa izay atao amin’ny fomba miverimberina
sy tsy miovaova dia maneho ny fiarahan’ny kristiana mandeha tsy tapaka amin’ny
Tompo.


Ny hevitrin’ny Fanasan’ny Tompo


Ny fanasan’ny Tompo dia mampahatsiaro
antsika ny sorona nataon’i Jesosy teo amin’ny hazo fijaliana. Ny famakiana ny
mofo dia hahatsiarovantsika ny Tenany izay potipotika, ary ny kapoaka dia
maneho ny Rany izay latsaka (Lioka 22:19-20). Ao amin’ny 1 Korintiana 11, Paoly
dia niresaka zavatra dimy tokony hatao mandritra ny fanompoam-pivavahana
fanasan’ny Tompo:


1.       Tsy maintsy mahatsiaro ny nahafatesan’i Kristy teo amin’ny hazo
fijaliana isika (and. 24-25).


2.      
Tsy maintsy mandinika lalina ny hevitrin’ny
Fanekena Vaovao isika (and. 25; jereo koa ny Mat. 26:28).


3.      
Tsy maintsy manantena ny Hiverenany tsy ho ela
isika (and. 26; jereo ny Mat. 26:29; Lioka 22:16-18).


4.      
Tsy maintsy mivory ao anatin’ny fiombonana
isika, tsy misy fisaratsarahana (and. 18-21, 33).


5.       Tsy maintsy manokana ny tenantsika ho an’ny iraka fanavotan’i Kristy
(and. 26).


Ny mpandray anjara


Ny ankamaroan’ny fiangonana Pentekôtista
dia manao ny fanasan’ny Tompo amin’ny fomba misokatra. Midika izany fa
avelan’izy ireo hanatona ny latabatrin’ny Tompo avokoa izay rehetra nandray
an’i Kristy ho Mpamonjiny sy manompo Azy amim-pahatokiana. Araka izany, tsy
voafetra ho an’ny mpikambana ara-dalàna ao anatin’ny fiangonana ihany ny
fanasan’ny Tompo fa misokatra ho an’ny olona avy amin’ny fiangonana hafa
manatrika eo. Ny fiangonana Pentekôtista hafa kosa dia mametra ny fanasan’ny
Tompo ho an’izay vita batisa tamin’ny rano. Tokony ho azonao tsara ny fomba
fiasan’ny fiangonana nasionaly misy anao mikasika izany, ary izany no tokony
harahinao. Ny olona tsirairay avy mandray ny fanasan’ny Tompo dia tokony homena
toromarika handinika ny fony mba hisorohana ny fitsaran’Andriamanitra (1 Kor 11:27-29).


Hatetikin’ny fandraisana ny fanasan’ny Tompo


Ny Baiboly dia tsy nanome toromarika
manokana mikasika ny hatetikin’ny fotoana tokony hankalazan’ny fiangonana ny
fanasan’ny Tompo. Voalazany kosa fa ny fanasan’ny Tompo dia tokony hatao
matetika sy amin’ny fomba tsy miovaova. Misy ny fiangonana mankalaza ny
fanasan’ny Tompo isaky ny Alahady maraina, ao ireo manao izany isam-bolana na
isan-telovolana. Ny tena zava-dehibe dia ny hametrahanao ny fandaharam-potoanan’ny
fanasan’ny Tompo amin’ny fomba voafaritra mazava sy tsy miovaova. 


Ny fankalazana


Ny fankalazana ny fanasan’ny Tompo dia
fotoana masina. Noho izany, tsy tokony hatao maimaika fa tanterahana amin’ny
fomba mirindra sy ao anatin’ny fahamendrehana. Ny lehilahy sy vehivavy tena
ara-panahy indrindra ao anatin’ny fiangonana no tokony hofidianao hanampy
amin’izany. Mety loholona na diakona ao anatin’ny fiangonana izany na koa ny
pasitera mpanampy. Tokony homenao toromarika mialohan’ny fotoana nefa izy ireo
mba hahafantarany ny fomba hanatanterahana ny fankalazana.


Fampaherezana fohy na famakiana
andalan-tSoratra Masina momba ny fanasan’ny Tompo no tokony hanombohanao ny
fotoana. Raha efa izany dia hivavaka ianao ary hozarainao amin’ny diakona ny
mofo sy ny kapoaka. Anjaran’izy ireo kosa avy eo ny mizara izany amin’ny
fiangonana. Rehefa nahazo ny mofo sy ny kapoaka avokoa ny rehetra dia vakianao
ny andalan-tSoratra Masina mifanentana amin’ny fotoana (ohatra amin’izany ny 1
Kor. 11:23-26). Aorian’izay, afaka miara-mihinana sy misotro ny fiangonana.


Araka ny ohatra nasehon’i Jesosy ao amin’ny
Matio 26:26-29, azonao atao ny mampiditra ireto singa dimy hotanisaina manaraka
ireto ao anatin’ny fankalazana: fisaorana, famakiana Soratra Masina, fizarana
ny famantarana hita maso, hira fiderana ary vavaka. Azo atao amin’ny fotoana
rehetra mahamety azy ao anatin’ny fotoam-bavaka ny fankalazana ny fanasan’ny
Tompo. 


Andalan-tSoratra Masina


Ireto andalan-tSoratra Masina ireto dia azonao
vakiana mandritra ny fanasan’ny Tompo:


·        
Ny nanombohan’i Jesosy ny fanasan’ny Tompo (Mat.
26:17-29; Marka 14:12-25; Lioka 22:7-20). 


·        
Ny fanaon’ny fiangonana voalohany (Asa 2:42-46;
20:7).


·        
Ny fanazavan’i Paoly ny Fanasan’ny Tompo (1 Kor.
10:16; 11:18-31).


FANOLORAN-JAZA


Ny ankamaroan’ny fiangonana Pentekôtista
eto Afrika dia manolotra ampahibemaso ny zaza ho an’ny Tompo. Na dia tsy didy
natao hotandremana toy ny batisa amin’ny rano sy ny fanasan’ny Tompo aza ny
fanoloran-jaza dia fomba fanao tena manana ny lanjany tokoa. 


Tao amin’ny Testamenta Taloha, ny zaza dia natolotra
ho an’ny Tompo sy noforana araka ny lalàn’i Mosesy (jereo ny Eks. 13:2, 12-13,
15; 22:29; 1 Sam. 1:20, 24-28; 3:19). Hoy i Hana raha nanokana an’i Samoela
zananilahy ho an’ny Tompo: “Koa atolotro ho an'i
Jehovah kosa izy: eny, amin'ny andro rehetra hiainany dia voatolotra ho an'i
Jehovah izy. Dia nivavaka tamin'i Jehovah izy” (1 Sam. 1:28). Nanaraka ny fomba
fanaon’ny Testamenta Taloha ny ray aman-drenin’i Jesosy tamin’ny nanolotra Azy
ho an’ny Tompo (Lioka 2:22-38, 40). Hoy kosa ny Soratra
Masina mikasika an’i Jesosy: “Ary nitrotro azy Izy, dia
nametra-tanana taminy ka nitso-drano azy” (Marka 10:16)


Ny heviny


Mandritra ny fankalazana dia tena zava-dehibe
ny hanindriana fa ny fanoloran-jaza ho an’ny Tompo dia tsy mitovy amin’ny
batisan-jaza. Ny fanoloran-jaza dia tsy mahavonjy ny zaza na mahatonga ny zaza
ho kristiana. Ny fanoloran-jaza dia hetsika ataon’ny ray aman-dreny ho
fanehoana fa manokana ny tenany hitaiza ny zaza amin’ny “famaizana sy ny
fananaran'ny Tompo” izy ireo (Efe. 6:4).


Ny fanoloran-jaza dia hetsika fankasitrahana
an’Andriamanitra ampahibemaso noho ny fanomezana mahafinaritra nomeny ny ray
aman-dreny. Fotoana ahafahan’ny fiangonana manontolo miara-mifaly amin’ny ray
aman-dreny koa io. Mandritra io fotoana io ny fiangonana dia manokana ny tenany
hitia io zaza io sy hanampy azy ao amin’ny finoana. 


Ny fankalazana


Ny fankalazana ny fanoloran-jaza dia miovaova
isakin’ny fiangonana sy ny kolontsaina. Amin’ny ankapobeny dia ny alahady
maraina mandritra ny fotoam-bavaka no hanatanterahana izany. Fizarana efatra no
mandrafitra ny fankalazana: (1) ny pasitera mametra-tanana amin’ny zaza sy
mivavaka mangataka ny fitahian’Andriamanitra ho azy; (2) ny pasitera mitohy
mivavaka mangataka an’Andriamanitra hanome fahendrena ny ray aman-dreny
hitaizany ny zaza amin’ny fanompoana an’Andriamanitra, (3) ny pasitera manome
toromarika sy mampahery ny ray aman-dreny hitaiza tsara ny zaza mba hitiavany
sy hanompoany ny Tompo amin’ny androm-piainany, ary (4) ny pasitera miantso ny
fiangonana hanohana ny ray aman-dreny amin’ny fitaizana ny zaza amin’ny
lalan’Andriamanitra. 


Andalan-tSoratra Masina


Ireto andalan-tSoratra Masina manaraka
ireto dia azonao vakiana mandritra ny fanoloran-jaza:


·        
Ny fampanantenana nataon’Andriamanitra tamin’i
Abrahama (Gen. 18:19)


·        
Fanofanana ny zaza (Ohab. 22:6)


·        
Fanoratana ny didin’Andriamanitra ao am-pon’ny
ankizy (Deo. 6:6-9)


·        
Ny nanoloran’i Hana an’i Samoela ho an’ny Tompo (1
Sam. 1:20-2:26)


·        
Ny nitsofan’i Jesosy rano ny ankizy (Mat.
19:13-15; Marka 10:13-16; Lioka18:15-16)


 


·        
Ny nanoloran’i Maria sy Josefa an’i Jesosy (Lioka
2:22-38, 40).


·        
Fitaizana ny zaza (Efe. 6:4)


FANENDRENA MPITARIKA


Ny Testamenta Taloha sy ny Testamenta
Vaovao dia samy miresaka mikasika ny fanendrena mpitarika ho amin’ny asa
fanompoany. Ny Tompo dia nandidy an’i Mosesy hanokana an’i Arona sy ny
zananilahy ho mpisorona (Eks. 29:1-27; Lev. 8:1-36; Nom. 3:3). Taty aoriana Izy
dia nandidy an’i Mosesy hanao tahaka izany koa tamin’ny Levita izay nanompo tao
amin’ny tempoly (Nom. 8:5-22).


Tao amin’ny fiangonana voalohany, ny
apostoly dia nametra-tanana tamin’ireo diakona voalohany ho fanendrena azy ireo
tamin’ny asa fanompoana (Asa 6:6). Tahaka izany koa, ny fiangonana tany
Antiokia dia nametra-tanana tamin’i Barnabasy sy Saoly ho fanendrena azy ireo
ho amin’ny asan’ny Tompo (Asa 13:2-3). Ankoatr’izany, Paoly dia nandidy an’i
Titosy hanendry mpitarika tao amin’ny fiangonana tany amin'ny
isan-tanàna (Tit. 1:5). Ny teny Grika nadika hoe “manendry” eo amin’ny
andinin-tSoratra Masina io dia kathistēmi, midika hoe “mamoaka didy”
na “mametraka amin’ny andraikitra”. 


Ny fanendrena mpitarika dia manampy ny
fiangonana hahafantatra ireo rehetra misahana andraikitra manokana ao anatin’ny
fiangonana. Manampy azy ireo hahatakatra ny andraikitra sahanin’ny mpiasa
tsirairay ao anatin’ny fiangonana ihany koa. Mampitombo ny fahefan’ilay mpanao
asa fanompoana vaovao eo imason’ny fiangonana izany. Ny fotoana fanendrena mpitarika
ihany koa dia mampahatsiaro ilay mpanao asa fanompoana fa mpanompon’i Kristy
izy, ary noho izany, ny Fahefany no nomeny azy. Araka izany, tsy mpanapaka izy
fa mpanompon’ny Tompo izay tena tompon’ny ondry (1 Pet. 5:1-4).


Ny fankalazana


Amin’ny maha pasitera, ny hanombohana ny
lanonana fanendrena dia fiantsoana ireo mpanao asa fanompoana vaovao handroso
eo anatrehan’ny fiangonana. Raha efa izany dia vakianao ny Soratra Masina
mifanaraka amin’io fotoana io ary ampahafantarinao ny fiangonana ireo mpiasa
vaovao. Azavainao fohy amin’ny fiangonana ny andraikitr’izy ireo tsirairay avy.
Aorian’izay, apetraho amin’ireo mpanao asa fanompoana ireo ny tananao ary
angataho Andriamanitra hameno azy ireo amin’ny Fanahy Masina sy hitahy azy ireo
amin’ny fanatanterahany ny asa fanompoany. 


Ny fametraha-tanana dia mihoatra noho ny
fomba fanao amin’ny fankalazana fotsiny. Ao amin’ny Testamenta Vaovao, feno ny
Fanahy Masina ny olona matetika rehefa nametrahana tanàna (Asa 8:17; 9:17-19;
19:6). Paoly dia nampahatsiaro an’i Timoty hoe: “mampahatsiaro
anao aho mba hamelomanao ny fanomezam-pahasoavana avy amin'Andriamanitra, izay
ao anatinao tamin'ny fametrahako ny tanako” (2 Tim. 1:6). Ny
fanomezam-pahasoavan’ny Fanahy Masina izay noraisin’i Timoty tamin’io
fotoanan’ny fametrahan-tanana io no notondron’ny apostoly teto. Noho izany, tsy
maintsy manomana mialoha ny mpanao asa fanompoana vaovao isika hoe “Rehefa
mametra-tanana aminao aho dia sokafo ny fonao fa hofenoin’Andriamanitra (na
hofenoin’Andriamanitra indray) amin’ny Fanahy Masina ianao”. 


Andalan-tSoratra Masina


Mandritra ny fanendrena mpitarika vaovao
amin’ny fiangonana dia azonao atao ny mamaky ny iray na ny maromaro amin’ireto
andalan-tSoratra Masina manaraka ireo:


·        
Ny nifidianana ireo diakona fito (Asa 6:1-7)


·        
Ny fanomezam-pahasoavana fanompoana avy amin’i
Kristy (1 Kor. 12:28-31)


·        
Ny fitantanana tsara ny fanomezam-pahasoavana
avy amin’Andriamanitra (1 Pet. 4:10-11)


·        
Ny tsy tokony hanaovana tsirambina ny
fanomezam-pahasoavana nomena anao (1 Tim. 4:9-16)


·        
Ny famelomana ny fanomezam-pahasoavana avy
amin’Andriamanitra (2 Tim. 1:1-8).


FITOKANANA TRANO


Ny fitokanana trano dia hetsika masina hanolorana
fotodrafitrasa ho an’Andriamanitra, mba hampiasainy. Ny
fitokanana trano ho an’ny Tompo dia hitantsika mazava ao amin’ny Soratra
Masina. Imbetsaka ny Isiraelita no nanokana fotodrafitrasa ho an’Andriamanitra.
Tany an’efitra, Mosesy sy ny fiangonana dia nanokana ny tabernakely ho an’i
Jehovah Andriamanitra (Eks. 40:1-38). Nanokana alitara ho an’i Jehovah koa izy
ireo (Nom. 7:10-11, 84-88). Taona maro taty aoriana, Ezra dia “nitokana io tranon'Andriamanitra io tamin'ny fifaliana” (Ezra 6:16).


Ny nitokanana ny tempoly voalohany tao
Jerosalema no ohatra tsara indrindra tamin’ny lanonana fitokanana rehetra
voatantara ao amin’ny Baiboly. Rehefa vitan’i Solomona ny fananganana ny
tempoly dia nanomana fety fankalazana lehibe izy (1 Mpanjaka 8). Nandritra io
fety io dia ny mpanjaka no nitarika ny lanonana fanokanana izay nanasany
an’Andriamanitra hidina sy hitoetra tao amin’ny tempoly (1 Mpanjaka 8:13-53).


Ny tanjona


Amin’izao androntsika izao, rehefa mitokana
trano ho an’ny Tompo isika dia manokana izany ho Azy sy ho an’ny Tanjony,
tahaka ny nataon’i Mosesy, Ezra ary Solomona. Miteny amin’Andriamanitra isika
hoe: “Atokanay ho anao ity trano ity, ary hampiasainay mba hanomezana
voninahitra ny Anaranao sy hampandrosoana ny Asanao eto an-tany”. 


Amin’ny maha kristiana Pentekôtista, azontsika
tsara fa ny Fanahin’Andriamanitra dia mitoetra ao anatin’ny
vahoakan’Andriamanitra (1 Kor. 3:16) sy manafy hery azy ireo ho amin’ny asa
fanompoana (Asa 1:8). Fantantsika tsara koa nefa fa misy fotoana ny
fanatrehan’Andriamanitra midina sy mameno trano. Izany no nitranga tamin’ny
Andro Pentekosta rehefa “nisy feo tonga tampoka avy tany an-danitra, toy ny
rivotra mahery mifofofofo, ka nanenika ilay trano niangonany” (Asa 2:2).
Nampanantena i Kristy fa haneho ny fanatrehany rehefa misy olona roa na telo
mivory amin’ny Anarany (Mat. 18:20).


Ny tanjon’ny fanompoam-pivavahana fitokanana
trano koa dia ho fisaorana an’Andriamanitra noho ny nanampiany ny fiangonana
tamin’ny famitana ny trano vaovao. Ao anatin’izany koa ny fanokanana ilay trano
vaovao ho an’Andriamanitra sy ny Tanjony. Ao anatin’io fotoana io, ny
fiangonana dia asaina hanasa ny Tompo hidina sy haneho ny Fanatrehany tahaka ny
nataony tao amin’ny Soratra Masina. Farany, ny mpikambana ao amin’ny fiangonana
dia manolotra ny tenany ho an’Andriamanitra sy ho an’ny Iraka fanavotana
nankininy. 


Fanompoam-pivavahana fitokanana


Ny fanompoam-pivavahana fitokanana dia tokony
hotarihan’ny pasitera na ny mpitarika ilay antokom-pivavahana. Tsara kokoa raha
amin’ny andro mahafaka ireo olo-manan-kaja asaina no atao ny fitokanana. Ny
mandrafitra io fotoana io dia ireto singa manaraka rehetra ireto na ny ampahany
amin’izy ireo:


·        
Fanapahana ny anjaka (ruban)


·        
Vavaka fitokanana


·        
Fankasitrahana ireo vahiny manokana


·        
Famakiana Soratra Masina


·        
Fijoroana vavolombelona


·        
Fiderana sy fankalazana


·        
Fanati-pisaorana


·        
Toriteny


·        
Fitsidihana ny trano vaovao sy ny manodidina azy


·        
Fiarahana misakafo sy miala hetaheta


Andalan-tSoratra Masina


Ireto andalan-tSoratra Masina ireto no azonao
vakiana mandritra ny lanonana fitokanana trano:


·        
Ny nitokanana ny tempoly (2
Tan. 6:1-2, 17-20, 40; 7:1-5)


·        
Ny kianjan’i Jehovah (Sal. 84)


·        
Ndeha isika ho any an-tranon’i Jehovah (Sal. 122)


_______________________________


Ny fanatanterahana
ny sakramenta, ny fanoloran-jaza, ny fanendrena mpitarika ao anatin’ny
fiangonana, ary ny fitokanana trano dia sehatra tena manan-danja tokoa eo
amin’ny fiainan’ny fiangonana Pentekôtista. Ny pasitera Pentekôtista dia tsy
maintsy mitarika ireo fomba sy fankalazana ireo miaraka amin’ny fahamendrehana
sy fahamatorana sahaza izany. 


 







 Fanampiny ~


 







~ Fanampiny 1 ~


 


Fanekem-pinoan’ny Fiombonan’ny Fiangonana
Assemblée de Dieu Manerana izao tontolo izao


 


Ity fanekem-pinoana ity dia natao ho fototra
tsotra hanorenana ny finoana, ny fiombonana ary ny fiaraha-miasantsika. Ny
fehezanteny ampiasaina ao anatin’ny fanambarana dia tsy avy amin’ny
tsindrimandry, fa ny fahamarinana ao anatiny kosa dia ekena fa tena ilaina tokoa
amin’ny asa fanompoana kristiana. Tsy midika akory izany fa ao anatin’ireo
avokoa ny fahamarinana ara-baiboly rehetra. Izay rehetra tena ilaintsika ihany
no ao anatin’ireo foto-pampianarana ireo. 


1. NY SORATRA MASINA DIA AVY AMIN’NY TSINDRIMANDRY


Mino isika fa ny Soratra Masina, ny Testamenta
Taloha sy ny Vaovao dia avy amin’ny tsindrimandrin’Andriamanitra. Fanambarana
tsy mety diso avy amin’Andriamanitra ho an’ny olombelona izy ireo, fahefana
mifehy ny finoana sy ny fitondrantena. Ny tsindrimandrin’Andriamanitra dia
mahakasika ny fizarana rehetra tao amin’ilay asa soratra tany am-piandohana ary
izany no miantoka ny maha azo itokisana tanteraka azy rehetra (2 Tim. 3:15-17;
2 Pet. 1:21).


2. ANDRIAMANITRA TELO IZAY IRAY


Isika dia mino ny maha tokana ilay
Andriamanitra marina sy velona ary mandrakizay. Tsy nisy namorona Izy ary manambara
ny tenany amin’ny alalan’ny tsanganaina telo dia ny Ray, ny Zanaka ary ny
Fanahy Masina (Mat. 3:16-17; 28:19).


a. Andriamanitra Ray. Mino an’Andriamanitra Ray isika, ilay tsanganaina voalohany
amin’Andriamanitra Telo izay Iray, ilay efa nisy hatrizay hatrizay, mpahary ny
lanitra sy ny tany, Mpanome ny Lalàna, ilay eken’izao rehetra izao mba ho Izy
irery ihany no fototra sy anton’ny zavatra rehetra (Gen. 1:1; Deo. 6:4; 1 Kor.
15:28).


b. Ny Tompo Jesosy Kristy. Mino ny Tompo Jesosy Kristy, ilay tsanganaina faharoa ao anatin’ny
Telo Izay Iray isika. Izy Ilay Zanak’Andriamanitra mandrakizay, tonga nofo
tamin’ny alalan’ny Fanahy Masina ary naterak’i Maria virijina. 


Isika dia mino ny fiainany tsy nisy fahotana,
ny asa fanompoany mahagaga, ny fahafatesana ho fanavotana sy fisoloana, ny
fitsanganan’ny tenany tamin’ny maty, ny niakarany tamim-pandresena, ary ny
fifonany tsy mitsahatra (Isa. 7:14; Heb. 7:25-26; 1 Pet. 2:22; Asa 1:9; 2:22;
10:38; 1 Kor. 15:4; 2 Kor. 5:21).


c. Ny Fanahy Masina. Mino ny Fanahy Masina, ilay tsanganaina fahatelo ao amin’ny Telo Izay
Iray isika. Efa nisy niaraka tamin’ny Ray sy Zanaka hatramin’izay Izy. Ny asa
ataony ankehitriny dia mampiaiky ny mpanota ny fahotana sy manaova azy ireo.
Izy koa no manamasina ny mpino ao amin’ny fahamarinana rehetra (Jaona 14:26; 16:8-11; 1 Pet. 1:2; Rom. 8:14-16).


3. NY FAHALAVOAN’NY OLOMBELONA


Mino isika fa ny olombelona dia nohariana
ho tsara sy marina. Kanefa, noho ny tsy fankatoavana izay nataony an-tsitrapo
dia tonga fahavalon’Andriamanitra izy. Tsy nitondra fahafatesana ara-batana
ihany izany fa fahafatesana ara-panahy koa, izany hoe fisarahana
amin’Andriamanitra (Gen. 1:16-27; 2:17; 3:6; Rom. 5:12-19).


4. NY FAMONJENA NY OLOMBELONA


Isika dia mino ny famonjena amin’ny
alalan’ny finoana an’i Kristy izay maty noho ny fahotantsika, nalevina ary
nitsangana tamin’ny maty tamin’ny andro fahatelo. Noho ny fanavotana nataon’i
Kristy tamin’ny alalan’ny rany sy ny sorona nataony teo amin’ny hazo fijaliana
dia misy famonjena ho an’ny olombelona rehetra. Io fahatsapana, izay antsoina
koa hoe fahateraham-baovao io dia fanavaozana, fanamarinana ary fananganana ao
anatin’ny ankohonan’Andriamanitra izay ataon’ny Fanahy Masina amin’ny fomba
tampoka sy mitohy ao amin’ny mpanota mino an’i Kristy. Tonga olom-baovao ao amin’i
Kristy Jesosy izy ary mpandova ny fiainana mandrakizay (Jaona
3:5-6; Rom. 10:8-15; Tit. 2:11, 3:4-7; 1 Jaona 5:1).


5. FANASITRANANA AVY AMIN’ANDRIAMANITRA


Isika dia mino fa ny fanafahana amin’ny
aretina izay avy amin’ny fanavotana nataon’i Kristy dia tombontsoa ho an’izay
rehetra mino (Isa. 53:4-5; Mat. 8:16-17; Jak. 5:14-16).


6. NY FIANGONANA SY NY IRAKA NAPETRAKA AMINY


Mino isika fa ny Fiangonana izay tenan’i
Kristy sy fonenan’Andriamanitra amin’ny alalan’ny Fanahy Masina, vavolombelona
fisin’ny Fanjakan’Andriamanitra eto amin’izao tontolo izao dia maneran-tany ary
ny mandrafitra azy dia izay rehetra nateraka indray (Efe. 1:22-23; 2:22; Rom.
14:17-18; 1 Kor. 4:20).


Mino isika fa ny iraka napetraka amin’ny
fiangonana dia ny (1) hanambara ny vaovao mahafalin’ny famonjena amin’ny
olombelona rehetra, (2) hampiorina ny mpino sy hanofana azy ireo ho amin’ny asa
fanompoana ara-panahy, (3) hanandratra ny Tompo amin’ny alalan’ny fiderana, ary
(4) haneho ny fangorahan’i Kristy amin’izay rehetra mijaly (Mat.28:19-20;
10:42; Efe. 4:11-13).


7. IREO DIDY NAPETRAKA AMIN’NY FIANGONANA


Mino isika fa ny batisa asitrika amin’ny
rano dia tokony hataon’izay rehetra nibebaka sy nino marina. Amin’ny
alalan’izany no anambarany amin’izao tontolo izao fa niara-maty tamin’i Kristy
sy niara-natsangana Taminy ary miara-mandeha Aminy amin’ny fiainam-baovao izy
ireo (Mat. 28:19; Asa 10:47-48; Rom. 6:4).


Mino isika fa ny fanasan’ny Tompo izay
fanambarana ny fijaliana sy fahafatesan’i Jesosy Kristy Tompontsika dia natao
hifampizaran’ny mpino rehetra mandra-piavin’i Jesosy (Lioka 22:14-20; 1 Kor.
11:20-34).


8. NY FANAMASINANA


Mino isika fa ny fanamasinana dia hetsika
fampisarahana amin’izay rehetra faharatsiana sy fanokanan-tena ho
an’Andriamanitra. Io fahatsapana io dia sady tampoka no miandalana. Mitranga eo
amin’ny fiainan’ny mpino ny fanamasinana rehefa raisiny ho an’ny tenany amin’ny
alalan’ny Fanahy Masina ny fanavotana avy amin’ny herin’ny ràn’i Kristy sy ny
herin’ny fiainana natsangana tamin’ny maty. Ny fanamasinana dia misarika ny
fifantohan’ny mpino ho amin’i Kristy, mampianatra azy amin’ny alalan’ny Teny
ary mamokatra ny toetran’i Kristy ao anatiny (Rom. 6:1-11; 8:1-2, 13; 12:1-2;
Gal. 2:20; Heb.10:10, 14).


9. NY BATISA AMIN’NY FANAHY MASINA


Mino isika fa ny batisa amin’ny Fanahy
Masina dia fanafiana hery ny mpino ho amin’ny fiainana sy ny fanompoana an’i
Kristy. Io fahatsapana io izay tsy mitovy amin’ny fahateraham-baovao sady tsy mitranga
raha tsy aoriany io dia raisina amin’ny finoana, ary miseho amin’ny fitenenana
amin’ny fiteny maro samihafa araka izay ampitenenin’ny Fanahy Masina, izany no
porofo voalohany (Lioka 24:49; Asa 1:8; 2:1-4; 8:15-19; 11:14-17; 19:1-7).


10. NY FANOMEZAM-PAHASOAVAN’NY FANAHY MASINA


Isika dia mino fa mbola miasa amin’izao
androntsika izao ny fanomezam-pahasoavana sivy avy amin’ny Fanahy Masina (1
Kor. 12) sy ny fanomezam-pahasoavana asa fanompoana avy amin’i Kristy (Efe. 4:11-13)
ary ny tanjon’izy ireo dia ny hampiorina sy ny hampiitatra ny fiangonana. 


11. NY ANDRO FARANY


Mino isika fa ny fiverenan’i Jesosy Kristy
Tompo dia alohan’ny arivo taona sady efa akaiky ary ny antony hahataongavany
dia hanangona ny olony ho eo aminy. Satria isika manana izany fanantenana
voatahy izany sy miandradra ny hahatanterahany dia manadio ny tenantsika ho
madio tahaka Azy mba hahatonga antsika ho vonona hihaona Aminy rehefa ho avy Izy (Jaona
14:1-3; Tit. 2:13; 1 Tes. 4:15-17; 1 Jaona 3:2-3; Apok. 20:1-6).


Mino ny fitsanganan’ny tenan’ny olombelona
rehetra amin’ny maty isika. Amin’izany dia fifaliana mandrakizay no
anjaran’izay rehetra nino marina an’i Jesosy Kristy Tompontsika, ary famaizana
mandrakizay kosa ny an’izay rehetra tsy voasoratra ao amin’ny Bokin’ny Fiainana
ny anarany (Jaona 5:28-29; 1 Kor. 15:22-24; Apok. 20:10-15).


 







~ Fanampiny 2 ~


 







Ny fisehon’ny fanomezam-pahasoavana araka
ny 1 Korintiana 12:8-10


 


Fanomezam-pahasoavana fanambarana 

        (Nomena mba hahafantarana ny sain’Andriamanitra)


·        
Teny (hafatra) fahalalana: Fanambarana omen’ny Fanahy Masina momba ny ampahany amin’ny
fahalalan’Andriamanitra. 


·        
Teny (hafatra) fahendrena: Fanambarana omen’ny Fanahy Masina momba ny ampahany amin’ny
fahendren’Andriamanitra.


·        
Fahafantarana fanahy samy hafa: Fanambarana omen’ny Fanahy Masina mikasika ny karazana fanahy miseho na
manosika ny hetsika anankiray. 


 


Fanomezam-pahasoavana faminaniana 

        (Nomena mba hanambarana teny avy amin’Andriamanitra)


·        
Fanomezam-pahasoavana maminany: Filazana hafatra avy amin’Andriamanitra eo ambany fanetsehan’ny
Fanahy.


·        
Fanomezam-pahasoavana amin'ny fiteny samy hafa
tsy fantatra: Filazana hafatra avy amin’Andriamanitra
na vavaka amin’Andriamanitra amin’ny fiteny tsy fantatra eo ambany
fanetsehan’ny Fanahy Masina.


·        
Fandikana fiteny tsy fantatra: Fanambarana ny hevitrin’ny hafatra na ny vavaka natao
tamin’Andriamanitra tamin’ny fiteny tsy fantatra eo ambany fanetsehan’ny Fanahy
Masina.


 


Fanomezam-pahasoavana hery 

        (Nomena mba hanaovana ny
asan’Andriamanitra)


·        
Fanomezam-pahasoavana finoana: Finoana mahery avy amin’ny Fanahy Masina ho entina manatanteraka
ny asa notendren’Andriamanitra hatao. 


·        
Fanomezam-pahasoavana fanasitranana: Fanasitranana aretina sy rofy samihafa amin’ny alalan’ny herin’ny
Fanahy Masina.


·        
Fanomezam-pahasoavana manao fahagagana: Fanetsehan’ny Fanahy Masina ny herin’Andriamanitra ho
fanatanterahana asan’Andriamanitra manokana. (Fanamarihana: Mora kokoa ny
miantso ity fanomezam-pahasoavana ity hoe “asan’ny hery” na koa “fisehon’ny
asan’ny hery” araka ny fandikana ara-bakiteny ny teny grika nandikana azy (energemata
dunameon).


 







~ Fanampiny 3 ~


 


Fanafohezana ny anaran’ny boky ao
amin’ny Baiboly Testamenta Taloha


 


Testamenta
Taloha


Genesisy                                        Gen.



Eksodosy                                       Eks.


Levitikosy                                     Lev.


Nomery                                         Nom.


Deoteronomia                              Deo.


Josoa                                              Jos.


Mpitsara                                        Mpi.


Rota                                               Rota


1 Samoela                                     1
Sam. 


2 Samoela                                     2
Sam.


1 Mpanjaka                                  1
Mpan.


2 Mpanjaka                                  2
Mpan.


1 Tantara                                      1
Tan.


2 Tantara                                      2
Tan.


Ezra                                                Ezra


Nehemia                                        Neh.


Estera                                             Est.


Joba                                                Joba


Salamo                                          Sal.


Ohabolana                                    Ohab.


Mpitoriteny                                   Mpi.


Tonon-kiran’i  Solomona          Tnk.


Isaia                                               Isa.


Jeremia                                          Jer.


Fitomaniana                                 Fit.


Ezekiela                                         Ezek.


Daniela                                          Dan.


Hosea                                             Hos.


Joela                                               Joela


Amosa                                           Amosa


Obadia                                           Oba.


Jona                                                Jona


Mika                                              Mika


Nahoma                                        Nah..


Habakoka                                     Hab.


Zefania                                          Zef.


Hagay                                            Hagay


Zakaria                                          Zak.


Malakia                                         Mal.


 


Testamenta Vaovao


Matio                                             Mat.


Marka                                            Marka


Lioka                                              Lioka


Jaona                                             Jaona


Asan’ny Apostoly                       Asa


Romana                                         Rom.


1 Korintiana                                 1
Kor.


2 Korintiana                                  2
Kor.


Galatiana                                      Gal.


Efesiana                                        Efe.


Filipiana                                        Fil.


Kolosiana                                      Kol.


1 Tesaloniana                               1
Tes.


2 Tesaloniana                              2
Tes.


1 Timoty                                       1
Tim.


2 Timoty                                       2
Tim.


Titosy                                             Tit.


Filemona                                       Filem.


Hebreo                                           Heb.


Jakoba                                           Jak.


1 Petera                                         1
Pet.


2 Petera                                         2
Pet.


1 Jaona                                          1
Jaona


2 Jaona                                          2
Jaona


3 Jaona                                          3
Jaona


Joda                                               Joda


Apokalypsy                                  Apok.


 


 













[1] Io
lohahevitra io dia voaresaka amin’ny antsipiriany ao amin’ny Toko 37:
“Fitoriana ny filazantsara amin'ny very” sy ny Toko 39 “Fananganana fiangonana
vaovao”. 







[2] Raha maniry handalina bebe kokoa mikasika ny fampianarana sy ny
toriteny ianao, jereo ny toko 16: “Toriteny voahosotrin'ny Fanahy Masina” sy ny
toko 17 “Fampianarana mahomby”. 







[3] Raha maniry handalina mikasika ny fiainam-panokanan-tenan’ny
pasitera Pentekôtista dia jereo ny toko 8 “Laharam-pahamehan’ny vavaka” sy ny “Fahazarana manokan-tena matanjaka” ao amin’ny toko 15.







[4] Ireo fomba fanao ireo dia voaresaka amin’ny an-tsipiriany ao
amin’ny toko 20 “Fitarihana ny fiangonana amin'ny fifohazam-panahy
Pentekôtista” sy ny toko 21 “Fanaovana asa fanompoana ao amin'ny herin'ny
Fanahy Masina”.







[5] Raha mila fanazavana fanampiny dia jereo ny toko 10 “Mihazona ny
fahamarinana Pentekôtista” sy ny toko 11 “Manandratra ny fahatsapana sy ny
fanao Pentekôtista.”


 







[6] Ity lohahevitra ity dia voaresaka bebe kokoa ao amin’ny toko 16
“Toriteny voahosotrin'ny Fanahy Masina” sy ny toko 21 “Fanaovana asa fanompoana
ao amin'ny herin'ny Fanahy Masina”.







[7] Raha te hahafantatra bebe kokoa mikasika ny fananganana fiangonana
misionera voatafy ny herin’ny Fanahy, jereo ny toko 39 “Fananganana fiangonana
vaovao”.







[8] Ao amin’ny toko 8 “Laharam-pahamehan’ny vavaka” dia misy fanazava
bebe kokoa mikasika ny fiainam-bavakin’ny pasitera Pentekôtista.







[9] Afaka mamaky bebe kokoa mikasika ny asa fanompoana voatafy ny
herin’ny Fanahy ianao ao amin’ny toko 21 “Fanaovana asa fanompoana ao amin'ny
herin'ny Fanahy Masina”. 







[10] Ny momba ny fanomezam-pahasoavana dia resahana bebe kokoa ao
amin’ny Toko 21 “Fanaovana asa fanompoana ao amin'ny herin'ny Fanahy Masina”.
Vita lisitra sy voazava ao amin’ny Fanampiny 2: “Fisehoan’ny
fanomezam-pahasoavana araka ny 1 Korintiana 12: 8 – 10.







[11] Ny Baiboly Fianarana tena mety amin’ny pasitera Pentekôtista dia ny
Fiainana Feno Baiboly Fianarana izay antsoina koa hoe Life in the
Spirit Study Bible na Full Life Study Bible na koa “Fire Bible”. Io
Baiboly io dia efa voadika amin’ny fiteny maro samihafa.


 







[12] Raha te handalina bebe kokoa ny fiomanana ara-panahy ianao dia
jereo ny Toko 15 “Fahazarana manokan-tena
matanjaka”.







[13] Ny fifandraisan’ny pasitera Pentekôtista amin’ny Baiboly dia
hitanao amin’ny toko 9: “Mino ny Baiboly”







[14] Raha mila fanazavana bebe kokoa mikasika ny andraikitrin’ny
Pasitera amin’ny fanatanterahana ny Irak’Andriamanitra ianao dia jereo ny Toko
31: “Fitarihana ao anatin’ny Iraka” sy ny Toko 40: “Fampivelarana tetikasa
misionera eo amin'ny fiangonana”.







[15] Ny fanazavana bebe kokoa momba ny fanatrarana ny very dia hita ao
amin’ny Toko 37: “Fitoriana ny filazantsara amin'ny very”. 







[16] Ny fanazavana amin’ny fomba lalina kokoa ny asa fanompoana
fampianaran’ny pasitera Pentekôtista dia hitanao ao amin’ny toko 16: “Toriteny
Voahosotrin’ny Fanahy Masina.” 







[17] Raha te hianatra bebe kokoa mikasika ny fiainam-bavakin’ny pasitera
Pentekôtista, jereo ny Toko 8: “Laharam-pahamehan’ny vavaka”. 


 







[18] Raha te handalina bebe kokoa ny momba ny Hasina maha Pentekôtista
ianao dia jereo ny Toko 10: “Mihazona ny fahamarinana Pentekôtista” sy ny Toko
11 “Manandratra ny fahatsapana sy ny fanao Pentekôtista” ary ny Toko 12:
“Mankamamy ny lova Pentekôtista”. 







[19] Ny fanazavana bebe kokoa momba ny fampivelarana ny
vahoakan’Andriamanitra dia hitanao ao amin’ny Toko 17: “Fampianarana mahomby”
sy ny Toko 25: “Fanatanjahana ny tena”. 







[20] Ny boky tena tsara vakiana mikasika ny irak’Andriamanitra dia ny “A
Biblical Theology of Missions” nosoratan’ i Paul York, ao anatin’ny Discovery Series novokarin’ny Africa’s
Hope (Lohateny amin’ny teny Malagasy: Fampianarana
ara-baiboly momba ny Irak’Andriamanitra).







[21] Raha handalina bebe kokoa mikasika ny fiainam-bavakin’ny pasitera
Pentekôtista ianao dia jereo ny Toko 8 “Laharam-pahamehan’ny vavaka”.







[22] Hitanao ao amin’ny toko 13 ny fanazavana bebe kokoa mikasika
“Fiainana voatantana tsara”.







[23]Raha te hahafantatra bebe kokoa ny fomba hanatanterahana izany dia
jereo ny Toko 20: “Fitarihana ny mpino amin'ny Batisa amin'ny Fanahy Masina”.


 







[24] Raha te handalina momba ny fanakaikezana an’Andriamanitra ianao dia
jereo ny Toko 15 “Fahazarana manokan-tena matanjaka” ianao. 







[25] Raha te hianatra bebe kokoa mikasika ny
fivavahana ho an’ny olona tsirairay ho amin’ny batisa
amin’ny Fanahy Masina ianao dia jereo ny Toko 20
“Fitarihana ny mpino amin'ny Batisa amin'ny Fanahy Masina” sy ny Toko 21
“Fanaovana asa fanompoana ao amin'ny herin'ny Fanahy Masina” ary ny Toko 22 Fidirana ao anatin'ny ady ara-panahy”. Jereo ihany
koa ny boky “Power Encounter: Ministering in the Power and Anointing of the
Holy Spirit” nosoratan’i Denzil R. Miller izay manolotra torohevitra
amin’ny fanaovana vavaka fanasitranana, fangatahana ny batisa amin’ny Fanahy
Masina, ary fanafahana amin’ny fatotra demoniaka. Azonao atao ny mamaky izany
amin’ny endrika PDF ao amin’ny DecadeofPentecost.org.


 







[26] Afaka mahita famintinana Fampianarana sy Toriteny momba ny vavaka
ianao amin’ilay boky hoe: “Interceding for the Nations: 100 Sermon Outlines
on Missional Prayer” izay azo alaina maimaimpoana amin’ny endrika PDF ianao
ao amin’ny DecadeofPentecost.org.


 







[27] Raha te hahafantatra bebe kokoa ny momba ireo vondron’olona tsy
mbola tratran’ny filazantsara (UPGs) ianao dia afaka mitsidika ny
www.JoshuaProject.net.







[28] Jereo ao amin’ny ny Fanampiny 1 ny : “Foto-pampianaran’ny
fiangonana Assemblée de Dieu maneran-tany”.







[29] Raha te handalina bebe kokoa mikasika ity lohahevitra ity ianao dia
jereo ny Toko 15: “Fahazarana matanjaka”. 







[30] Ity Baiboly antsoina hoe “Fiainana Feno Baiboly Fianarana”
izay fantatra amin’ny anarana malaza hoe “The Fire Bible” ity dia efa
novokarina tamin’ny tenim-pirenena maherin’ny enimpolo
manerana izao tontolo izao. Raha mila fanazava bebe kokoa ianao dia tsidiho ny
https://www.firebible.org.







[31] Ny lisitrin’ny Sekoly Biblika eto Afrika dia hitantsika ao
tranokalan’ny Africa Theological Training Service (ATTS):
https://africaatts.org/.


 







[32]Raha te handalina mikasika ny irak’Andriamanitra ianao, jereo ny
boky fianarana novokarin’ny Africa’s Hope ary nampitondraina ny lohateny hoe “A
Biblical Theology of Missions” na “Fampianarana ara-baiboly mikasika ny
Iraka” nosoratan’i Paul York.


        







[33] Raha mila fanazavana bebe kokoa mikasika ny fiarovana ny ondry ianao
dia jereo ny Toko 27: “Fiandrasana ny ondry”.







[34] Ao amin’ny foto-pampianarana faha 9 amin’ny fanambarana ny finoan’ny
Fiombonan’ny Fiangonana Assemblée de Dieu no ahitantsika ny momba ny “Batisa
amin’ny Fanahy Masina” (jereo ny Fanampiny 2)







[35] Ao amin’ny foto-pampianarana faha 9 amin’ny fanambarana ny finoan’ny
Fiombonan’ny Fiangonana Assemblée de Dieu no ahitantsika ny momba ny “Batisa
amin’ny Fanahy Masina” (jereo ny Fanampiny 2)


 







[36] Raha te hianatra bebe kokoa mikasika ny fivavahana ho an’ny olona
tsirairay mba handraisany ny Fanahy Masina ianao dia jereo ny Toko 20
“Fitarihana ny mpino amin'ny Batisa amin'ny Fanahy Masina” 







[37] Ny boky, “In Step with the Spirit” na “Ao anatin’ny Dingana
miaraka amin’ny Fanahy”, nosoratan’i Denzil R. Miller dia azo alaina
maimaimpoana ao amin’ny www.decadeofpentecost.org.







[38] Raha mila fampianarana bebe kokoa momba ny fomba fivavaka ianao dia
jereo ny Toko 8 “Laharam-pahamehanan'ny vavaka”.







[39] Jereo ao amin’ny Fanampiny 2: “Ny
fisehon’ny fanomezam-pahasoavana ao amin’ny 1 Korintiana 12: 8-10”.







[40] Raha handalina bebe kokoa ny momba ity lohahevitra ity ianao dia
jereo ny Toko 40: “Fampivelarana tetikasa misionera eo amin'ny fiangonana”.







[41] Raha mila taridalana amin’ity lohahevitra ity ianao dia jereo ny
boky Proclaiming Pentecost:100 Sermon Outlines on
the Power of the Holy Spirit na “Manambara ny Pentekosta: Drafitra toriteny
100 mikasika ny herin’ny Fanahy Masina”. Toriteny 2: “Ny Batisa amin’ny
Fanahy Masina”. Io boky dia
hitanao amin’ny endrika e-book (PDF) ao amin’ny www.DecadeofPentecost.org.







[42] Raha mila fanazavana bebe kokoa mikasika ny fanomanana ny mpino
amin’ny fandraisana ny Fanahy Masina ianao dia jereo ny boky Mobilizing for
Mission, Toko 7: “Ahoana no fomba fitoriana ny batisa amin’ny Fanahy
Masina”. Azonao alaina maimaimpoana ao amin’ny www.DecadeofPentecost.org.







[43] Raha mila fanazavana bebe kokoa mikasika ity lohahevitra ity ianao
dia jereo ny boky Power Ministry: How to Minister in the Spirit’s Power na ny
Asa Fanompoana amin-kery: Ahoana no fanaovana asa fanompoana ao amin’ny
herin’ny Fanahy, Toko 11: “Ahoana no fivavahana ho an’ny marary.” 







[44] Raha handalina momba ity lohahevitra ity ianao dia jereo ny Toko
40: “Fampivelarana tetikasa misionera eo amin'ny fiangonana”.







[45] Raha te hahafantatra misimisy kokoa mikasika ny antso ho amin’ny
asa fanompoana ianao dia jereo ny Toko 1 “Olon’ny traikefa”. Misy toriteny roa
ambin’ny folo mikasika ny antson’Andriamanitra ihany koa hitanao ao amin’ny
boky Proclaiming Christ to the Nations:100 Sermon Outlines on on Spirit-Empowered Missions na “Manambara an’i Kristy amin’ny Firenena:
Drafitra toriteny 100 mikasika Iraka Voatafy ny Herin’ny Fanahy Masina”,
Fizarana 5: “Ny Antson’Andriamanitra”. Ireo drafitra ireo dia azonao alaina
amin’ny endrika e-Book ao amin’ny www.DecadeofPentecost.org.







[46] Raha te handalina bebe kokoa mikasika ity
lohahevitra ity ianao dia jereo ny Toko 22: “Fidirana
ao anatin'ny ady ara-panahy”. Jereo ihany koa ny Boky Discovery Series novokarin’ny Africa’s Hope
mitondra ny lohateny hoe Power Ministry:How to Minister in the Spirit’s Power, na na ny Asa Fanompoana
amin-kery: Ahoana no fanaovana asa fanompoana ao amin’ny herin’ny Fanahy, Toko
12: “Fandroahana Demonia”.







[47] Raha mila fanazavana fanampiny mikasika ity lohahevitra ity ianao
dia jereo ny Toko 18: “Fitarihana ny fiangonana amin'ny fiderana”. 







[48] Jereo ny Fanampiny 2 “Ny fisehon’ny fanomezam-pahasoavana ao
amin’ny 1 Korintiana 12: 8-10.”







[49]Raha te handalina momba ity lohahevitra ity ianao dia jereo ny Toko
21: “Fanaovana asa fanompoana ao amin'ny herin'ny Fanahy Masina.”







[50] Misy tsara ho fantatra bebe kokoa mikasika izany ao amin’ny Toko 8:
“Laharam-pahamehanan'ny vavaka.”







[51] Raha te hahafantatra ny fiantraikan’ny fifohzam-panahy tany Azusa
Street tamin’i Afrika ianao dia jereo ilay boky From Azusa to Africa to the
Nations, nantonta fanindroany, nosoratan’i Denzil R. Miller, izay azo
alaina maimaimpoana ao amin’ny www.DecadeofPentecost.org.







[52] Raha te handalina bebe kokoa mikasika ny laharam-pahamehan’ny
pasitera Pentekôtista eo amin’ny fiainana sy ny asa fanompoana ianao dia jereo
ny Toko 4 “Laharam-pahamehan’ny tena manokana” sy ny Toko 5 “Laharam-pahamehana
amin’ny asa fanompoana”. 







[53]Ity lohahevitra ity voaresaka bebe kokoa ao amin’ny Toko 15: “Fahazarana
manokan-tena matanjaka”.







[54] Raha handalina ity lohahevitra ity dia jereo ny Toko 7:
“Laharam-pahamehana ao anatin'ny ankohonana”.







[55]Raha handalina ity lohahevitra ity dia jereo ny Toko 5:
“Laharam-pahamehana amin’ny asa fanompoana”.







[56]. Raha maniry handalina mikasika ny fitantanan’ny pasitera
Pentekôtista ny fotoanany ianao dia jereo ny Toko 13: “Fiainana voatantana
tsara”.


 







[57] Raha te hahafantatra bebe kokoa mikasika ny fandraisana ny Fanahy
Masina ianao dia jereo ny toko 20 “Fitarihana ny mpino amin'ny Batisa amin'ny
Fanahy Masina”.







[58] Jereo ao amin’ny Fanampiny 2: Ny fisehoan’ny fanomezam-pahasoavana
araka ny 1 Korintiana 12: 8-10







[59] Ny Africa’s Hope dia manana fandaharam-pampianarana Sekoly Alahady
ho an’ny olon-dehibe antsoina hoe “Miaina amin’ny Fahamarinana” (Living
the Truth). Andian-pampianarana mitondra ny olona hamakivaky ny Baiboly
mandritra ny 7 taonao izy io ary azo alaina maimaimpoana ao amin’ny
https://africaatts.org/resources/.







[60] Ny Africa’s Hope dia manana andiam-pampianarana manazava
lohahevitra maro ao amin’ny Baiboly antsoina hoe Roots of Faith (fototrin’ny
finoana) izay azo alaina maimaimpoana ao https://africaatts.org/resources/.







[61] Jereo ao amin’ny Fanampiny 2: “Ny fisehon’ny fanomezam-pahasoavana
ao amin’ny 1 Korintiana 12: 8-10”.


 







[62] Raha mila fanazavana fanampiny mikasika ny fahatsapan’ny pasitera
momba ny Fanahy Masina ianao dia jereo ny toko 1 “Olon’ny traikefa”. 







[63] Raha te handalina bebe kokoa momba ny Toriteny ianao dia jereo ny
Toko 16: “Toriteny voahosotrin'ny Fanahy Masina”. 







[64] Raha te handalina mikasika ny asa fanompoana mihoatra ny
voajanahary ianao, jereo ny boky “Asa fanompoana amin-kery” na Power Ministry:
How to Minister in the Spirit’s Power nosoratan’i Denzil R.Miller ary azo
alaina maimaimpoana ao amin’ny traokalan’ny Africa Theological Training Service
(ATTS): https://africaatts.org/.







[65] Raha te hahafantatra bebe kokoa mikasika ny fivavahana ho an’ny
mpino mba handraisan’izy ireo ny Fanahy Masina ianao dia jereo ny toko 10:
“Mihazona ny fahamarinana Pentekôtista” sy ny Toko 20 “Fitarihana ny mpino
amin'ny Batisa amin'ny Fanahy Masina”.







[66] Raha te handalina bebe kokoa mikasika ny fitarihana ny mpino
amin’ny fitoriana filazantsaraao anatin’ny herin’ny Fanahy Masina ianao dia
jereo ny Toko 36: “Mahatakatra ny paikadin'ny Testamenta Vaovao” sy ny Toko 37:
“Fitoriana ny filazantsara amin'ny very”.







[67]  Raha te handalina bebe kokoa mikasika ny fitarihana ny fiangonana
ao anatin’ny vavaka ianao dia jereo ny Toko 8 “Laharam-pahamehanan'ny vavaka”. 







[68] Ny boky Proclaiming Pentecost:100 Sermon Outlines on the Power
of the Holy Spirit na “Manambara ny Pentekosta: Drafitra toriteny 100
mikasika ny herin’ny Fanahy Masina” dia azontsika alaina maimaimpoana ao
amin’ny DecadeofPentecost.org. Misy amin’ny fiteny
samihafa. 


 







[69] Raha mila fanazavana bebe kokoa mikasika io lohahevitra io ianao
dia jereo ny Toko 37: “Fitoriana ny filazantsara amin'ny very sy nyToko 39:
“Fananganana fiangonana vaovao”







[70] Raha mila fanazavana mikasika ity lohahevitra ity ianao dia jereo
ny Toko 2 “Olon’ny Fanahy” sy ny Toko 20 “Fitarihana ny mpino ao amin’ny batisa
amin’ny Fanahy Masina”.







[71] Afaka mandalina bebe kokoa mikasika ny fitarihana ny mpino amin’ny
batisa ao amin’ny Fanahy Masina ianao ao amin’ny Toko 20: “Fitarihana ny mpino
ao amin’ny Batisa amin’ny Fanahy Masina”.







[72] Ny lisitr’ireo fanomezam-pahasoavana ireo, ny famaritana ary ny tanjona
amin’ny nanomezana azy avy dia hitantsika ao amin’ny Fanampiny 2: Ny
fisehoan’ny fanomezam-pahasoavana araka ny 1 Korintiana 12: 8-10.







[73] Raha mila fanazavana bebe kokoa mikasika ny fahatongavan’ny
fanjakan’Andriamanitra ianao dia jereo ny boky fianarana ao anatin’ny andiany
Série Découverte: The Kingdom of God: A Pentecostal Interpretation
(Fanjakan’Andriamanitra: fomba fandikana Pentekôtista) nosoratan’i Denzil R. Miller ary navoakan’ny Africa
Theological Training Service (https://africaatts.org/). 







[74] Raha mila fanazavana bebe kokoa momba ny fifandraisan’ny pasitera
Pentekôtista amin’ny Baiboly dia jereo ny toko 9: “Mino ny Baiboly”.







[75] Raha te handalina bebe kokoa momba ny batisa amin’ny Fanahy Masina
dia jereo ny toko 20: “Fitarihana ny mpino amin'ny Batisa amin'ny Fanahy
Masina”







[76] Jereo ny Fanampiny 2 “Ny fisehon’ny fanomezam-pahasoavana ao
amin’ny 1 Korintiana 12: 8-10”.


 







[77] Raha mila fanazavana bebe kokoa mikasika ny fihaikana sy fandresena
ny hery demoniaka dia jereo ny boky fianarana novokarin’ny Africa’s Hope, ao
anatin’ny andiany fahitan-java-baovao ary
nampitondrainy ny lohateny hoe: Power Ministry: How to Minister in the
Spirit’s Power na Asa fanompoana amin-kery: Ahoana no hanaovana asa
fanompoana ao amin’ny herin’ny Fanahy, ny Toko 11 “Ahoana no
fandroahana Demonia” sy ny Toko 12 “Fandresena ny Fanahy Mifehy
Faritra”. 







[78] Raha te handalina bebe kokoa momba ny andraikitrin’ny pasitera
Pentekôtista dia jereo ny Toko 23 hatramin’ny 27. 


 







[79] Raha te handalina momba ny asa fanompoana fitoriantenin’ny pasitera
Pentekôtista ianao dia jereo ny Toko 16: “Toriteny
voahosotrin'ny Fanahy Masina”. 







[80] Raha te hianatra bebe kokoa mikasika ny
fanafiana ny herin’ny Fanahy Masina ianao dia jereo ny Toko 20 “Fitarihana ny
mpino amin'ny Batisa amin'ny Fanahy Masina”.







[81] Raha te handalina mikasika ny asa fanompoana fampianaran’ny Pasitera
Pentekôtista dia jereo ny Toko 17: “Fampianarana mahomby”.







[82] Raha handalina momba ny fanaovana sakramenta dia jereo ny Toko 42
“Fitarihana sakramenta, fanoloran-jaza ary ny maro hafa”.







[83] Raha handalina momba ny vavakin’ny pasitera Pentekôtista ianao dia
jereo ny Toko 8: “Laharam-pahamehanan'ny
vavaka”. 







[84] Raha te handalina mikasika ny asa fanompoana mihoatra ny
voajanahary ianao dia jereo ny Toko 21: “anaovana asa fanompoana ao amin'ny
herin'ny Fanahy Masina”.







[85] Raha handalina mikasika ny fitarihana ny fiangonana amin’ny
fiderana ianao dia jereo ny Toko 18: “Fitarihana ny fiangonana amin'ny
fiderana”. 







[86] Raha handalina mikasika ny fanetsehana ny fiangonana ho amin’ny
fijoroana vavolombelona ianao dia jereo ny Toko 37: “Fitoriana ny filazantsara
amin'ny very







[87] Raha te handalina bebe kokoa mikasika ny ady ara-panahy dia jereo
ny Toko 22: “Fidirana ao anatin'ny ady ara-panahy.







[88] Raha handalina mikasika ny fitarihana ny mpino vaovao amin’ny
batisa amin’ny Fanahy Masina ianao dia jereo ny Toko 20: “Fitarihana ny mpino
amin'ny Batisa amin'ny Fanahy Masina”







[89] Raha handalina bebe kokoa mikasika ny andraikitrin’ny pasitera
amin’ny fampianarana ny tenin’Andriamanitra dia jereo ny Toko 17: “Fampianarana
mahomby”. 


 







[90] Raha handalina momba ny fiarovana ny ondrin’Andriamanitra ianao dia
jereo ny Toko 27: " Fiandrasana ny ondry”.







[91] Raha handalina bebe kokoa mikasika ny asa fanoloran-tsaina ataon’ny
pasitera Pentekôtista ianao dia jereo ny Toko 26: “Fanoloran-tsaina ny
vahoakan'Andriamanitra”.







[92] Raha handalina mikasika ny fitarihana ny olona ao amin’ny batisa
amin’ny Fanahy Masina dia jereo ny Toko 20: “Fitarihana ny mpino amin'ny Batisa
amin'ny Fanahy Masina







[93] Raha handalina bebe kokoa mikasika ny fanatrarana ny very ianao dia
jereo ny Toko37 “Fitoriana ny filazantsara amin'ny very” sy ny Toko 39
“Fananganana fiangonana vaovao”.







[94] Voaresaka amin’ny antsipiriany ao amin’ny Toko 38 “Fanompoana ny
fiaraha-monina” izany.







[95] Raha handalina ity lohahevitra ity ianao dia jereo ny Toko 15: “Fahazarana
manokan-tena matanjaka”.







[96] Raha handalina bebe kokoa ity lohahevitra
ity ianao dia jereo ny Toko 16: “Toriteny voahosotrin’ny Fanahy Masina” sy ny
Toko 17: “Fampianarana mahomby”. Jereo koa ny “Miaina
amin’ny fahamarinana “sy ny “fototrin’ny Finoana” izy fitaovana fanaovana
mpianatra azo alaina maimaimpoana ao amin’ny www.africaatts org/resources.







[97] Ny boky Proclaiming Pentecost:100 Sermon Outlines on the Power
of the Holy Spirit na “Manambara ny Pentekosta: Drafitra toriteny 100
mikasika ny herin’ny Fanahy Masina”. dia hitanao sy azonao alaina maimaimpoana amin’ny endrika e-book
(PDF) ao amin’ny www.DecadeofPentecost.org. Raha te handalina bebe momba ity lohahevitra ity
ianao dia jereo ny Toko 20: “Fitarihana ny mpino amin'ny Batisa amin'ny Fanahy Masina”.







[98] Ny famaritana ny fanomezam-pahasoavana dia hitanao ao amin’ny
Fanampiny 2: “Ny fisehon’ny fanomezam-pahasoavana ao amin’ny 1 Korintiana 12:
8-10”.







[99] Ity asa fanompoana ity dia voaresaka bebe kokoa ao amin’ny Toko 17
“Fampianarana Mahomby”







[100] Raha mila fanazavana bebe kokoa mikasika ny fifandraisan’ny
pasitera Pentekôtista amin’ny baiboly ianao dia jereo ny Toko 9: “Mino ny
Baiboly”. 







[101] Raha handalina mikasika ny Fanahy Masina dia jereo ny Toko 20:
“Fitarihana ny mpino amin'ny Batisa amin'ny Fanahy Masina”.







[102] Jereo ny Fanampiny 2 “Ny fisehon’ny fanomezam-pahasoavana ao
amin’ny 1 Korintiana 12: 8-10”.


 







[103] Jereo ny
Fanampiny 2 “Ny fisehon’ny fanomezam-pahasoavana ao amin’ny 1 Korintiana 12:
8-10”.







[104] Raha mila fanazavana bebe kokoa mikasika ny
irak’Andriamanitra ianao dia jereo ny boky, A Biblical Theology of Missions
(Fampianarana ara-baiboly momba ny Iraka) nosoratan’i Paul York ary
novokarin’ny Africa’s Hope ao anatin’ny andiany Série Découverte. 







[105] Raha te handalina bebe kokoa ianao mikasika ny fitarihana ny
fiangonana ao anatin’ny irak’Andriamanitra ianao dia jereo ny toko 31:
“Fitarihana ao anatin'ny Iraka”. 







[106] Raha te hahatakatra bebe kokoa ny Fitarihana manompo ianao dia
jereo ny Toko 29: “Fitarihana Pentekôtista”.







[107] Raha handalina mikasika ny fampitana vina ianao dia jereo ny Toko
30: “Fitarihana miaraka amin'ny vina”







[108] Raha mila fanazavana mikasika ny fiandrasana ny
vahoakan’Andriamanitra ianao dia jereo ny toko 24: “Fikarakarana ny Ondry” sy
ny toko 27: “Fiandrasana ny ondry”. 


 







[109] Raha handalina bebe kokoa mikasika ny fiahiana ny fiaraha-monina
dia jereo ny toko 38: “Fanompoana ny fiaraha-monina”.







[110] Raha mila fanazavana bebe kokoa momba ny vina mikasika ny iraka dia
jereo ny toko 31: “Fitarihana ao anatin'ny Iraka”.







[111] Raha te handalina mikasika ny fanetsehana ny fiangonanao ho amin’ny
iraka ianao dia jereo ny toko 40: “Fampivelarana tetikasa misionera eo amin'ny
fiangonana”. 







[112] Raha mila fanazavana bebe kokoa mikasika ny irak’Andriamanitra
ianao dia jereo ny boky, A Biblical Theology of Missions (Fampianarana ara-baiboly
momba ny Iraka) nosoratan’i Paul York ary novokarin’ny Africa’s Hope
ao anatin’ny andiany Série Découverte. Azonao alaina ihany koa ao amin’ny
tranokalan’ny Africa Theological Training Service (ATTS), www.africaatts.org.


 







[113] Raha mila fanazavana bebe kokoa mikasika ny Batisa amin’ny Fanahy
Masina dia jereo ny Toko 10, 11 ary 20. 







[114] Raha handalina mikasika ny fampitana vina dia jereo ny toko 28:
“Fitarihana miaraka amin’ny vina”. 







[115] Ny Africa’s Hope (izay mpamokatra ity boky
ity) dia namolavola fitaovana mahery vaika roa fanaovana mpianatra ho an’ny
Fiangonana Pentekôtista eto Afrika. Ny voalohany dia ny andiany Living the
Truth (Miaina amin’ny fahamarinana) izay fandaharam-pianarana Sekoly
Alahady mitondra ny mpianatra mamakivaky ny Baiboly manontolo ao anatin’ny fito
taona. Ny faharoa dia ny andiany Roots of Faith (Fakan’ny Finoana).
Ity indray dia fandaharam-pianarana mafana izay miresaka momba ireo olana
sarotra samihafa mikasika ny fiainana kristiana toy ny “Dingana Voalohany: ny
fiainanao vaovao ao amin’i Kristy”, “Foto-pampianaran’ny Baiboly”, “Fiainana ao
amin’ny Fanahy”sy ny maro hafa. Ireo andiany ireo dia atolotra amin’ny fomba
fiteny samihafa eto Afrika. Afaka mahita fanazavana betsaka kokoa mikasika ireo
boky ireo ianao ao amin’ny https://africaatts.org/resources/.


 







[116] Ny asa fanompoana fiderana dia voaresaka amin’ny antsipiriany ao
anatin’ny toko 18: “Fitarihana ny Fiangonana ao anatin’ny Fiderana”.







[117] Raha handalina mikasika ny vavaka dia jereo ny Toko 8:
“Laharam-pahamehanan'ny vavaka”.







[118] Raha mila fanazavana bebe kokoa mikasika ny ezaka fitoriana ny
filazantsara dia jereo ny toko 37: “Fitoriana ny filazantsara amin'ny very”. 







[119] Raha mila famelabelarana mikasika ny fandaharanasa misiona ataon’ny
fiangonana ianao dia jereo ny toko 40: “Fampivelarana tetikasa misionera eo
amin'ny fiangonana.







[120] Raha te hahafantatra bebe kokoa mikasika ny asa fanompoana
fangorahana dia jereo ny toko 38: “Fanompoana ny fiaraha-monina







[121] Afaka mitsidika ny https://chialpha.com/resources/
ao amin’ny aterineto ianao raha mila loharanon-kevitra mikasika ny
fampivelarana asa fanompoana amin’ny mpianatrin’ny anjerimanontolo.


 







[122] Raha te handalina mikasika ny fanofanana mpiasa ho amin’ny asa
fanompoana eo amin’ny fiangonam-paritra ianao dia jereo ny Toko 33:
“Fanetsehana Mpitarika Laika”. 







[123] Raha te handalina bebe kokoa momba ny batisa dia jereo ny toko 42:
“Fitarihana sakramenta, fanoloran-jaza ary ny
maro hafa”. 







[124] Raha hianatra bebe kokoa momba ny fitoriana ny filazantsara dia
jereo ny toko 37: “Fitorian ny filazantsara amin’ny very”. 







[125] Raha handalina momba ny fitarihana ny mpino handeha amin’ny
fahafenoan’ny Fanahy dia jereo ny toko 11: “Manandratra ny fahatsapana sy ny
fanao Pentekôtista” sy ny toko 20: “Fitarihana ny mpino amin'ny Batisa amin'ny
Fanahy Masina”. 







[126] Raha handalina mikasika ny fanompoana fiderana ianao dia jereo ny
toko 18: “Fitarihana ny fiangonana amin'ny fiderana”.







[127] Jereo ny toko 24: “Fikarakarana ny ondry”.







[128] Raha liana amin’ny resaka momba ny pasitera Pentekôtista sy ny
vavaka dia jereo ny toko 8: “Laharam-pahamehanan'ny vavaka”. 







[129] Raha handalina mikasika ny maha mpampianatra ny pasitera
Pentekôtista dia jereo ny toko 17 “Fampianarana mahomby”. Ny voalohany Living
the Truth (Miaina amin’ny fahamarinana) sy ny Roots of Faith (Fakan’ny
Finoana) dia fitaovana tena tsara ampiasaina amin’ny
fanaovana mpianatra Pentekôtista. Ireo azo alaina ao amin’ny tranokalan’ny
Africa Theological Training Service (ATTS): https://africaatts.org/resources/.







[130] Raha mila fanazavana bebe kokoa mikasika ny fiarovana ny fiangonana
amin’ny mpampianatra sandoka dia jereo ny toko 27: “Fiandrasana ny ondry”.







[131] Raha handalina momba ny fitarihana fankalazana fanambadiana sy fandevenana
dia jereo ny toko 41: “Fanatanterahana ny fanambadiana sy fandevenana.







[132] Raha te handalina mikasika ny fiaraha-miasa amin’ny mpitarika asa
fanompoana ianao dia jereo ny toko 33 “Fanetsehana mpitarika laika” sy ny toko
34: “Fitarihana ny Departemantan'ny fiangonana”.







[133] Raha handalina bebe kokoa mikasika ity lohahevitra ity dia jereo ny
boky ao anatin’ny Andiany fahitan-java-baova: Acts: The Spirit of God in
Mission (Asan’ny Apostoly: Ny Fanahin’Andriamanitra ao anatin’ny Iraka)
nosoratan’i Denzil R. Miller ary novokarin’ny Africa’s Hope. 







[134] Raha liana amin’ny fampaherezana ny fiangonana hikatsaka ny Masina
ianao dia jereo ny Toko 19: “Fitarihana ny fiangonana amin'ny fifohazam-panahy
Pentekôtista”. Raha handalina mikasika ny fitarihana ny mpino ao amin’ny
fanafiana ny herin’ny Fanahy ianao dia jereo ny toko 20: “Fitarihana ny mpino
amin'ny Batisa amin'ny Fanahy Masina”.







[135] Ny fananganana fiangonana dia voaresaka ao amin’ny toko 39:
“Fananganana fiangonana”. 







[136] Ny Africa’s Hope, Acts 1:8 Initiative dia namokatra boky antsoina
hoe: Proclaiming Christ to the Nations:100 Sermon Outlines on on
Spirit-Empowered Missions na “Manambara an’i Kristy amin’ny Firenena:
Drafitra toriteny 100 mikasika Iraka izay azonao alaina maimaimpoana ao amin’ny
tranokala: www.DecadeofPentecost.org website.


 







[137]Raha te handalina bebe kokoa momba ity lohahevitra ianao dia jereo
ny Toko 8: “Ny laharam-pahamehan’ny vavaka” sy ny toko 11: “Manandratra ny
fahatsapana sy ny fanao Pentekôtista”.







[138] Afaka mianatra bebe kokoa mikasika ny irak’Andriamanitra ianao ao
amin’ny Boky, A Biblical Theology of Missions (Fampianarana ara-baiboly
momba ny Iraka) nosoratan’i Paul York ary novokarin’ny Africa’s
Hope. 







[139] Raha te hahafantatra bebe kokoa ny momba ireo vondron’olona tsy
mbola tratran’ny filazantsara dia tsidiho ny www.JoshuaProject.net.


 







[140] Afaka mahita taridalana momba ny fankalazana fanambadiana ianao ao
amin’ilay boky natambatr’i Myer Pearlman ary nampitondrainy ny lohateny hoe:
The Minister’s Service Book. Tokony hanana io boky io ianao na hanana
loharanon-kevitra hafa avy amin’ny fikambanana misy anareo. 

